data
dict |
|---|
{
"Text": " එක් එක් ආගමික හා ජන කණ්ඩායම්වලට පමණක් නොව, ශ්‍රී ලංකාවේ එක් එක් පළාත්වලට ද ආවේණික වන විශේෂ වූ චාරිත්‍ර-වාරිත්‍ර තිබේ. කිරි පෝය යනු, ඇසළ පොහොයට දකුණු පළාතේ එක්තරා කොටසක් පමණක් විශේෂයෙන් සමරන එවැනි උත්සවයකි. එය හුදෙක් ම චාරිත්‍ර වාරිත්‍රවලින් ඔබ්බට ගිය සංස්කෘතික මංගල්‍යයක් ලෙස හැඳින්විය හැකි ය. කිරි ආහාරවලින් පිරුණු 'කිරි පෝය' දකුණු පළාතේ එක් කොටසක පමණක් සැමරෙන මෙම විශේෂ පොහොය පිළිබඳ ලද තොරතුරු අනුව බීබීසී සිංහල අප ගමන් කරමින් සිටියේ අහුංගල්ල ප්‍රදේශය බලා ය. අහුංගල්ල, බලපිටිය ආදී ප්‍රදේශවල මෙම චාරිත්‍ර වාරිත්‍ර වාර්ෂිකව ඇසළ පොහොය දිනයේදී සිදුකරන බව අපට දැනගැනීමට හැකි විය. 'කිරි පෝය' ලෙස හැඳින්වෙන මෙම උත්සවය සිංහල-හින්දු අලුත් අවුරුද්ද සේම එම ප්‍රදේශයේ ජීවත්වන ජනතාව සමරන සංස්කෘතික උත්සවයකි. අපගේ ගමනාන්තයට ළඟා වන විටත් ඒ අසල පිහිටි නිවෙස්වල ගෘහණියන් නිවසින් පිටත ලිප් බැඳ එම ලිප්වල විශාල වළං තබා, දිගු කිතුල්පත්තකින් කිරියා හැඳිගාන අයුරු දැක ගැනීමට අපට හැකි විය. පොල්කිරි, හාල් පිටි, සීනි හෝ හකුරු සහ වියළිමිදි, කජු ආදිය යොදා සකස් කරන කිරියා ඉතා ප්‍රණීත ආහාරයකි. එය බොහෝ ප්‍රදේශවල පැවැත්වෙන කිරි දාන සංස්කෘතියේ නොමැකෙන ආහාරයකි. සවස සිදුකිරීමට ඇති කිරි පෝය චාරිත්‍ර සඳහා එම ආහාර පිසින වග ගෘහණියෝ අපට පැවසූහ. 'කිරි පෝය' ඉතිහාසය මෙම කිරි පෝය චාරිත්‍රය අතීතයේ පටන් සිදු කරන චාරිත්‍රයක් බවට අප සමග අදහස් හුවමාරු කරගත් ගම්වැසියන් බොහෝ දෙනෙක් පැවසූහ. ඉර බැස ගොස් අදුර පැමිණෙත් ම නිවස තුළ කිරි පෝය චාරිත්‍ර සිදු කරන ගම්වැසියන් සවසට නැවත එකතු වන්නේ ගමේ පිහිටි දේවාලයට ය. කිරි පෝය, එසේත් නැතිනම් ඇසළ පොහොය දිනයේ සහ ඊට පසු දින විවිධ චාරිත්‍ර වාරිත්‍ර ඇතුළත් සංස්කෘතිකාංග රැසක් එම දේවාලයේදී සිදු කෙරේ. අහුංගල්ල ප්‍රදේශයේ පිහිටි \"තිලකමුණි කෝවිල\" එදින අපි මෙම චාරිත්‍රය නැරඹීමට තෝරාගත් ස්ථානයයි. එදින එම දේවාලය තුළ බොහෝ පිරිසක් එක් රැස්වී සිටියේ කිරි පෝයට අදාළ සංස්කෘතිකාංග සඳහා පසුබිම් සකස් කිරීමට ය. එම සංස්කෘතිකාංග රංග දැක්වීම සඳහා පැමිණ සිටි නැට්ටුවන්, බෙර වාදකයන්, මෙන් ම කපු මහතුන් යන සියලු දෙනා පාරම්පරිකව සිය ශාස්ත්‍රය ප්‍රගුණ කළ අය වේ. මෙම කිරි පෝය චාරිත්‍රය සිදු කරන්නේ පත්තිනි මෑණියන්ට, කතරගම දෙවියන්ට, සහ දෙවොල් යක්ෂයාට බව මෙම දේවාලයේ සිටි එක් කපු මහතෙකු වූ චතුරංග පැවසුවේ ය. පාරම්පරික නර්තන ශිල්පියෙකු සහ බෙර වාදකයෙකු වන ඔහු එදින රාත්‍රියේ සංස්කෘතිකාංග කිහිපයකට ම අදාළව නර්තනයේ යෙදීමට සූදානම්ව සිටියේ ය. \"කිරි පෝය චාරිත්‍ර සිදු කරලා මිනිස්සු පත්තිනි මෑණියන්ගෙන් ගම ආරක්ෂා කරලා දෙන්න, දරු සම්පත් ලබාදෙන්න වගේ දේවල් ඉල්ලනවා. ඒ වගේම ධීවරයෝ දෙවොල් යක්ෂයාට කන්නලව් කරනවා ඔවුන්ව මුහුදේදී ආරක්ෂා කරන්න කියලා. බහු දින ධීවර යාත්‍රා ඇරෙන්න අනෙකුත් ධීවර යාත්‍රා සාමාන්‍යයෙන් මේ දවසට මුහුදු යන්නේ නෑ,\" ඔහු විස්තර කළේ ය. පහතරට නර්තන සම්ප්‍රදායේ එක් ශාන්තිකර්මයක් වන්නේ 'පත්තිනි නර්තනයයි'. පත්තිනි දේවතාවිය නිරූපණය කරමින් මෙම නර්තනයේ යෙදෙන්නේ පිරිමි පුද්ගලයින් වීම විශේෂත්වයකි. පත්තිනි දේවතාවියගේ ආභරණ සහ ඇඳුම් මෙන් ම, දීර්ඝ කෙස් කළඹ පැළඳගෙන එම නර්තනයේ යෙදෙමින් ශාන්තිකර්මය කරනු ලබන්නේ පිරිමි නැට්ටුවෙකු විසින් ය. මේ සඳහා ද පාරම්පරික පහතරට නැට්ටුවෙකු වන ජානක සූදානම්ව සිටියේ ය. කිරි පෝය දිනයේදී කිරි ආහාර සකස් කිරීම සම්බන්ධයෙන් ජානක විස්තර පැහැදිලි කළේ ය. \"කතරගම දෙවියන් හෙවත් ස්කන්ධ කුමාරයා දඹකොළ පටුනෙන් ශ්‍රී ලංකාවට ගොඩ බැස්සට පසුව කතරගම දක්වා ගමන් කරන විට මේ ප්‍රදේශය හරහා ගමන් කරලා තියෙනවා. එතකොට බෙන්තර ගඟත් ගිං ගඟත් අතර ප්‍රදේශයේ ජනතාව කිරි ආහාර වලින් ඔහුට සංග්‍රහ කරලා තිබෙන බව ජනප්‍රවාදයේ සඳහන්. ඒ නිසා තමයි මේ උත්සවයට විශේෂයෙන් ම කිරි ආහාර සකස් කරන්නේ.\" කිරි පෝයට \"ජොරා මරන\" ගම්වැසියෝ රාත්‍රියේදී පැවැත්වන ශාන්තිකර්ම සඳහා පසුබිම් සකස් කරමින් සිටි සහ රාත්‍රියේ පැමිණෙන ගම්වැසියන්ට ලබා දෙන දානයේ කටයුතු සිදුකරමින් සිටි පිරිස් ඉර අවරට යත්ම \"ගෙදර ගිහින් ජොරා මරලා එන්නම්,\" යනුවෙන් පවසමින් නිවෙස් වෙත යාම අපගේ කුහුලට හේතුවක් විය. එදින අප සමග මෙම ගමනට එකතු වී සිටි අහුංගල්ලේ පදිංචිකරුවෙකු වන උදිත එම චාරිත්‍රය පිළිබඳව අපට පැහැදිලි කළේ ය. \"දවල් ඉඳන් හැඳිගාන කිරියා සහ කිරිබත් ගෙදර සාලයේ බිම වාඩිවෙලා කෙසෙල් කොළයක දාලා කන එකට තමයි ජොරා මරනවා කියලා කියන්නේ. මේ උත්සවයට කලින් දවස් තුනක විතර පටන් අපි මස් මාළු කන්නේ නෑ. ගෙවල් කහ වතුරෙන් සෝදනවා. කිරි පෝය දවසේ උදේ පටන් කිරියා හැඳි ගාන එක හැම ගෙදර ම වගේ කරනවා.\" \"ඉර බැහැලා අඳුර වැටීගෙන එනකොට පවුලේ හැමෝම නිවසේ සාලයේ බිම වාඩිවෙලා කෙසෙල් කොළ බිම අතුරලා ඒ කෙසෙල් කොළ උඩට කිරියා සහ කිරිබත් දාලා හැමෝම එකතුවෙලා කනවා. ඊට කලින් මිදුලේ ගොක්කොලවලින් පොඩි මල්පැලක් හදලා ඒ ඇතුලෙන් මේ කිරි ආහාරවලින් කොටසක් තියෙනවා. මේ විදිහට කිරි ආහාර කන එකට තමයි ජොරා මරනවා කියලා කියන්නේ,\" ඔහු පැහැදිලි කළේ ය. ගොක්කොල මල්පැලේ තබන කිරි ආහාර සොරකම් කිරීම ගමේ කොල්ලන් කුරුට්ටන්ගේ විනෝදාංශය බව ඔහු පැවසුවේ ය. නමුත් එදිනට තම මල් පැලේ ඇති කිරි ආහාර යම් තරුණයෙකු හෝ කුඩා පිරිමි දරුවෙකු සොරකම් කළත් නිවැසියන් ඔවුන් සමග අමනාප නොවේ. 'ජොරා මැරීමේ' චාරිත්‍රය අවසන් කර ගම්වැසියන් ටිකෙන් ටික දේවාල භූමිය කරා ඇදී එන ආකාරය අපට දැක ගැනීමට හැකි විය. මුළු ගමක් එක්තැන් කරන සංස්කෘතික මංගල්‍යය ගමේ සියලු දෙනා තරහ මරහ අමතක කර එකට එකතු වී සිදුකරන මෙම චාරිත්‍රයට දුරබැහැර රැකියා සඳහා ගොස් සිටින අය පවා පැමිණ තිබිණි. කිරි පෝය දිනයේ රාත්‍රිය පුරා දෙවොල්මඩුව, පත්තිනි නර්තනය, ගිනි පෑගීම, ගරා යකා නැටීම, කාවඩි නර්තනය මෙන් ම ජන ක්‍රීඩා වන අංකෙළිය, පොරපොල් ගැසීම වැනි ක්‍රීඩා ද සිදු කෙරෙයි. උත්සවය පැවැත්වෙන දෙදින පුරා දන්වේල් තුනක් ද ලබාදෙන අතර ශාන්තිකර්ම සිදුකිරීමට පැමිණ තිබෙන කපු මහතුන්ට මුලින් දානය පිළිගන්වා, ඉන්පසුව ගම්වැසියන් සියලු දෙනාට මෙම ආහාර ලබා දීම සිදුකරයි. එහි පළමු දානය වන කිරි පෝය දිනයේ රාත්‍රිය ලබාදෙන දානය ලබා ගැනීම සඳහා, ගම්වැසියන් පෝලිම්වල එකතු වී සිටින ආකාරය අපට දැක ගැනීමට හැකි විය. ඉන්පසු දින උදෑසන කිරි දානයක් ද, සවස හමාර දානයක් ද ලබා දෙන බව කපු මහත්වරු අපට පැවසූහ. මෙම දාන සියල්ල සඳහා වියදම් දරන්නේ ගම්වැසියන් සාමූහිකව ය. අතීතයේදී කුල වශයෙන් බෙදී තිබූ කාලයේදී සෑම කුලයක අයෙකුට ම වෙන් වූ විශේෂ රාජකාරියක් කිරි පෝය උත්සවය තුළ තිබූ බව කපු මහත්වරු කියා සිටියහ. වර්තමානය වන විට එවැනි කුල භේදයක් නොමැති වුවත්, සියලු ගම්වැසියන් එක් එක් වගකීම් බෙදාගෙන සාමූහිකව මෙම උත්සවය සංවිධානය කරන බව එහි සංවිධායකයෝ පැවසූහ. මෙම ශාන්තිකර්මය අතරතුරදී, මධ්‍යම රාත්‍රියේදී කොඩි වැල් එල්ලන ලද පුවක් ගසක් දේවාලයේ මිදුලේ සිටවනු ලබයි. එය හඳුන්වන්නේ \"කාල පන්දම\" ලෙසයි. හොඳින් වැඩුණු පුවක් ගසක් කපා එය ශුද්ධ කර කාල පන්දම සකස් කිරීම සඳහා යොදා ගනියි. එහි සතර දිශාවට කොඩිවැල් සතරක් එල්ලන අතර ගම්වැසියන්ගේ විවිධ බලාපොරොත්තු වෙනුවෙන් පඬුරු ගැට ගැසීම සිදුකරන්නේ එම කාල පන්දමේ ය. සතර කොනට එල්ලූ කොඩි වැල්වල මුදල් නෝට්ටු ගැටගසා, සිදුකරන ක්‍රීඩාවක් සම්බන්ධයෙන් ද එක් කපු මහතෙක් පැහැදිලි කළේ ය. \"මේ කොඩිවැල් හතරෙ සල්ලි කොල එල්ලනවා. ඊට පස්සේ කට්ටියට කියනවා උඩ පැනලා කකුලෙන් ගහලා ඒ කොඩිවැල් කඩන්න කියලා. ඒ විදිහට උඩ පැනලා කකුලෙන් කොඩිවැල කැඩුවොත් කොඩි වැලේ එල්ලලා තියෙන සල්ලි ඒ කෙනාට ලැබෙනවා,\" ඔහු පැවසුවේ ය. පරම්පරාවෙන් පැමිණෙන උරුමය ගිං ගඟත්, බෙන්තර ගඟත් අතර මුහුදුබඩ ප්‍රදේශයේ එක් එක් ගම්වල දේවාල මුල් කරගෙන පැවැත්වෙන මෙම සංස්කෘතික මංගල්‍යය පාරම්පරික දැනුම එක්තැන් කරන අවස්ථාවක් ලෙස නම් කළ හැකියි. අහුංගල්ලේ මෙම උත්සවය පැවැත්වුණු තිලකමුණි කෝවිලේ භාරකාරීත්වය ද එලෙස පාරම්පරිකව ලැබෙන හිමිකමකි. වර්තමානය වන විට එම දේවාලයේ භාරකාරීත්වය දරන්නේ එම පරම්පරාවේ දහතුන් වන පරම්පරාවයි. වර්තමානයේ එම දේවාලයේ භාරකරු වන දිනේෂ් වරින් වර විදෙස්ගත වන්නෙකු වුවත් මෙම උත්සවය සඳහා නොවරදවා ම ශ්‍රී ලංකාවට පැමිණෙන්නෙකි. \"මේ දේවාලයේ භාරකාරීත්වය මගේ තාත්තගෙන් මට ලැබුණේ. තාත්තට සීයගෙන්. මේ විදිහට පරම්පරාවෙන් ගලාගෙන ආව උරුමයක් තමයි මේ දේවාලය. මගේ කාර්යබහුල ජීවිතයත් එක්ක විදෙස්ගත වෙන්න සිදුවුණත් සාමාන්‍යයෙන් මම සෑම වසරක ම ලංකාවට ඇවිත් කිරි පෝය චාරිත්‍ර වාරිත්‍ර සිදුකරන්න අදාළ කටයුතු සංවිධානය කරලා දෙනවා. මගෙන් පසුව ඒ උරුමය යන්නේ මගේ පුතාට,\" දිනේෂ් පැවසුවේ ය. මෙම ශාන්ති කර්මය සඳහා පැමිණ සිටි නැට්ටුක්කරුවන්, බෙරකරුවන් ඇතුළු සියලු දෙනා ද එලෙස පාරම්පරිකව එම වෘත්තියේ නියැළෙන්නන් ය. දෙවොල්මඩු ශාන්තිකර්මයට සහ පත්තිනි නර්තනය ඉදිරිපත් කිරීම සඳහා පැමිණ සිටි කපු මහතුන් දෙදෙනා ම පාරම්පරික පහතරට නර්තන ශිල්පීන් වන අතර, ඔවුහු වයස අවුරුදු හතේ සිට නර්තනයේ යෙදෙන බව පැවසූහ. විදේශීය සංචාරකයන්ගේ ප්‍රතිචාරය සංචාරක කර්මාන්තය ද සිදුකෙරෙන ප්‍රදේශයක් වන අහුංගල්ලේ මෙම චාරිත්‍ර වාරිත්‍ර නැරඹීම සඳහා විදේශීය සංචාරකයෝ ද පැමිණ සිටියහ. එවැනි සංචාරකයන් කිහිප දෙනෙකු සමග සාකච්ඡා කිරීමේ අවස්ථාව බීබීසී සිංහල වෙත හිමි විය. ඇනට් මාක්ස් සහ ඈන්මාරි ලැන්ග්හේන් එලෙස ශ්‍රී ලංකාවේ සංචාරයට පැමිණ සිටි ජර්මානු ජාතික කාන්තාවන් දෙදෙනෙකි. \"මේ උත්සවය හරිම වර්ණවත්. අපට හරිම වෙනස් අත්දැකීමක් ලැබුණා. මේ තැනට ආවට පසුව අපට ලොකු ආධ්‍යාත්මික සුවයක් දැනුනා. හැමෝම එකතු වෙලා මෙතන ඉන්නවා. ඒවගේ ම හරි ම ප්‍රියමනාපයි,\" ජර්මනියේ ගුරුවරියක ලෙස කටයුතු කරන ඇනට් මාක්ස් පැවසුවා ය. \"මම මේ ශ්‍රී ලංකාවට පැමිණි හත් වන අවස්ථාව. ඒ හැම අවස්ථාවකදී ම ශ්‍රී ලංකාවේ ලස්සන සංස්කෘතිය මට අමතක නොවෙන අත්දැකීමක් ලබා දුන්නා,\" ඈන් මාරි පැවසුවා ය.",
"Title": "ගිං ගඟත් බෙන්තර ගඟත් අතර සැමරෙන 'කිරි පෝය'"
} |
{
"Text": " ශ්‍රී ලංකාවේ දේශපාලනය වර්තමානයේ දැඩි විපර්යාසයකට ලක්ව ඇති බව බොහෝ දේශපාලන විශ්ලේෂකයින්ගේ අදහස වී තිබේ. රටේ මුල් බැසගෙන තිබුණු දැවැන්ත පක්ෂවල ආධිපත්‍යය බිඳ වැටෙමින්, පක්ෂ මුල් කර ගත් දේශපාලනය මේ වන විට අහෝසි වෙමින් පවතින බව ඔවුහු පෙන්වා දෙති. ඒ වෙනුවට, ස්වාධීන අපේක්ෂකයින් හෝ පක්ෂ කිහිපයක එකතුවක් නියෝජනය කරන අපේක්ෂකයින් මෙවර ජනාධිපතිවරණයේදී දක්නට ලැබේ. ජනාධිපති රනිල් වික්‍රමසිංහ වසර 40කට අධික කාලයක් නියෝජනය කළ අලියා ලකුණ අතහැර මෙවර තරග කරන්නේ, ස්වාධීන අපේක්ෂකයෙකු ලෙස ය. ඔහු, ශ්‍රී ලංකාවේ පැරණිතම දැවැන්ත දේශපාලන පක්ෂයක් වන එක්සත් ජාතික පක්ෂයෙන් තරග නොකර ස්වාධීන අපේක්ෂකයෙකු ලෙස ඉදිරිපත් වූයේ, ඇයි? එය ඔහුට වාසි ද? අවාසි ද? මේ, ඒ පිළිබඳ විමසුමකි. \"රනිල් ස්වාධීන අපේක්ෂකයෙක් නෙවෙයි\" ස්වාධීන අපේක්ෂකයෙකු ලෙස පෙනී සිටිය ද, රනිල් වික්‍රමසිංහ සැබවින් ම ස්වාධීන අපේක්ෂකයෙකු නොවන බව දේශපාලන විශ්ලේෂකයෙකු වන ආචාර්ය දයාන් ජයතිලක පවසයි. \"රනිල් ඇත්තට ම ස්වාධීන අපේක්ෂකයෙක් නෙවෙයි. එතුමා වටේ ඉන්නවා දේශපාලන පක්ෂ රැසක්. හැබැයි ඒ සියලු පක්ෂ ජනතාවගෙන් ප්‍රතික්ෂේප වුණ දුර්වල පක්ෂ.\" රනිල් වික්‍රමසිංහ ස්වාධීන අපේක්ෂකයෙකු ලෙස ඉදිරිපත් වීම ඔහුට යම් වාසිසහගත තත්ත්වයක් පවතින බව මතුපිටින් පෙනුණ ද එහි සත්‍යතාවක් නැතැයි ආචාර්ය දයාන් ජයතිලක පෙන්වා දුන්නේ ය. \"එක්සත් ජාතික පක්ෂය කියන්නේ ජනතාව ප්‍රතික්ෂේප කරපු පක්ෂයක්. ඒ පක්ෂයෙන් රනිල් තරග කළා නම් ඔහුට ලොකු අවාසියක් වෙනවා. ඒ නිසා වෙන්න පුළුවන් ඔහු ස්වාධීනව ඉදිරිපත් වුණේ. ඒත් ඔහුට ඒකෙන් කිසි ම වාසියක් වෙන්නෙ නැහැ කියන එකයි මගේ අදහස. මොක ද ඔහු වටේ එකතු වෙලා ඉන්නෙ රටේ ජනතාව ප්‍රතික්ෂේප කරපු දේශපාලනික වශයෙන් අසමත් කණ්ඩායම් කිහිපයක්. ඒ නිසා ඔහුට ස්වාධීන අපේක්ෂකයෙකු වීම වාසියක් කියල මම හිතන්නෙ නෑ.\" 'මේකෙන් පේන්නෙ එක්සත් ජාතික පක්ෂයේ ඉරණම රනිල් පිළිගත්තා කියන එකයි' රනිල් වික්‍රමසිංහ ස්වාධීන අපේක්ෂකයෙකු ලෙස ඉදිරිපත් වීම සම්බන්ධයෙන් මහාචාර්ය ජයදේව උයන්ගොඩ දක්වන්නේ වෙනස් අදහසකි. ඔහු පෙන්වා දෙන්නේ, රනිල් වික්‍රමසිංහ ස්වාධීන අපේක්ෂකයෙකු ලෙස ජනාධිපතිවරණයට තරග කිරීම තුළින් ඔහු නියෝජනය කරන එක්සත් ජාතික පක්ෂය වැටී ඇති තැන පැහැදිලි වන බව ය. \"ඔහු ස්වාධීන අපේක්ෂකයෙකු විදිහට තරග කරන්නේ ඔහු නියෝජනය කරන දේශපාලන පක්ෂය අතිශයින් දුර්වල තත්ත්වයක පවතින නිසයි. මේ මොහොතේ දුර්වල ම සංවිධානාත්මක ශක්තියක් පෙන්නුම් කරන පක්ෂය තමයි, එක්සත් ජාතික පක්ෂය. ඒ නිසා ඔහුගේ මේ අපේක්ෂකත්වයෙන් මට නම් පෙනෙන්නේ, ඔහුගේ පක්ෂය දුර්වල බව ඔහු ම පිළිගෙන තිබෙනවා කියන අදහස යි. ඒ නිසා ඔහු ස්වාධීනව තරග කිරීමෙන් සැලකිය යුතු වාසියක් අත්වෙයි කියලා බලාපොරොත්තු වෙන්න බැහැ.\" 'රනිල් ස්වාධීන වීම ඉතාමත් වාසිසහගත යි' - රුවන් විජේවර්ධන කෙසේ වෙතත්, මෙවර රනිල් වික්‍රමසිංහ එක්සත් ජාතික පක්ෂය වෙනුවට ස්වාධීන අපේක්ෂකයෙකු ලෙස තරග කිරීම ඉතාමත් වාසිසහගත බව පක්ෂයේ නියෝජ්‍ය නායක රුවන් විජේවර්ධන පවසයි. බීබීසී සිංහල සේවය කළ විමසුමකදී ඔහු ප්‍රකාශ කළේ, ස්වාධීන අපේක්ෂකයෙකු ලෙස ඉදිරිපත් වීම නිසා රනිල් වික්‍රමසිංහට පාර්ශව රැසක සහයෝගය හිමි වී ඇති බව ය. \"රනිල් වික්‍රමසිංහ පසුගිය අවුරුදු දෙකේදී රට වෙනුවෙන් කරපු දේ ජනතාව දන්නවා. ඔහු එක්සත් ජාතික පක්ෂයෙන් තරග නොකර ස්වාධීනව ඉදිරිපත් වුණේ සියලු පාර්ශවවල සහය ලබා ගැනීමේ අරමුණින්. ඒක සාර්ථක පියවරක්.\" ඒ අනුව, ජනාධිපතිවරණයෙන් පසුව මහ මැතිවරණයේදී එක්සත් ජාතික පක්ෂය වශයෙන් තරග කරන්නේ ද, එසේ නැතහොත් සන්ධානගතව තරග කරන්නේ ද යන්න සලකා බලන බව ද නියෝජ්‍ය නායකවරයා පැවසීය. එක්සත් ජාතික පක්ෂය අද සිටින තැන මහාචාර්ය ජයදේව උයන්ගොඩ පෙන්වා දුන් පරිදි මෑත කාලීනව බරපතළ ම පරිහානියට ලක්වූ ප්‍රධාන දේශපාලන පක්ෂය, එක්සත් ජාතික පක්ෂය යි. එහි හිටපු නියෝජ්‍ය නායක සජිත් ප්‍රේමදාස ඇතුළු බහුතර පිරිසක් පක්ෂය හැරගොස් සමගි ජන බලවේගය නමින් නව පක්ෂයක් පිහිටුවා ගත් අතර, ඉන්පසු පැවති මහ මැතිවරණයේදී එක්සත් ජාතික පක්ෂයට හිමි වූයේ, එක් ජාතික ලැයිස්තු මන්ත්‍රී ආසනයක් පමණි. එම මන්ත්‍රී ආසනය නියෝජනය කරමින් රනිල් වික්‍රමසිංහ පාර්ලිමේන්තු මන්ත්‍රී ධූරයට පත්විය. ඉන්පසු, ගෝඨාභය රාජපක්ෂ පාලන සමයේ ඇති වූ දැවැන්ත ආර්ථික අර්බුදය හමුවේ, ගෝඨාභය රාජපක්ෂට ජනාධිපති ධූරය අත්හැරීමට සිදුවූ අතර, ඒ වෙනුවට පාර්ලිමේන්තුවේ තනි ආසනයකින් එක්සත් ජාතික පක්ෂය නියෝජනය කළ රනිල් වික්‍රමසිංහ 2022 වසරේදී ශ්‍රී ලංකාවේ 8 වන ජනාධිපතිවරයා ලෙස පාර්ලිමේන්තු බහුතරයකින් පත්විය. ඔහු පළමු වරට ශ්‍රී ලංකාවේ අග්‍රාමාත්‍ය ධූරයට පත්වූයේ ද, අනපේක්ෂිත අයුරිනි. ",
"Title": "රනිල් ස්වාධීන අපේක්ෂකයෙකු වූයේ ඇයි? එය ඔහුට වාසි ද? අවාසි ද?"
} |
{
"Text": " 2023 වසරේ මාර්තු 9 වැනිදා පැවැත්වීමට නියමිතව තිබූ පළාත් පාලන ඡන්ද විමසීම නොපැවැත්වීම තුළින් මුදල් අමාත්‍යවරයා ලෙස ජනාධිපතිවරයා සහ මැතිවරණ කොමිසමේ සාමාජිකයින් මූලික මිනිස් අයිතිවාසිකම් උල්ලංඝණය කර ඇතැයි ශ්‍රේෂ්ඨාධිකරණය අද (අගෝස්තු 22 වැනිදා) තීන්දු කළේය. ඒ අනුව අදාළ ඡන්ද විමසීම නොපමාව පැවැත්වීමට පියවර ගන්නා ලෙසත් ශ්‍රේෂ්ඨාධිකරණය විසින් මැතිවරණ කොමිසමට නියෝගයක් කරනු ලැබීය. කෙසේ වෙතත් එම නියෝගය පිළිගනිමින් ආණ්ඩුව පළාත් පාලන ඡන්ද විමසීම පවත්වන්නේ ද? ඒ පිළිබඳ ව ආණ්ඩුව මෙතෙක් අදහස් දැක්වීමක් කර නොමැත. මේ අතර වත්මන් පොලිස්පති දේශබන්දු තෙන්නකෝන් එම ධූරයේ කටයුතු කිරීම වළක්වාලමින් පසුගිය දා ශ්‍රේෂ්ඨාධිකරණය විසින් දෙන ලද නියෝගය පිළිගත නොහැකි බව ආණ්ඩුව නියෝජනය කරමින් අග්‍රාමාත්‍ය දිනේෂ් ගුණවර්ධන පසුගිය දා පාර්ලිමේන්තුවේදී ප්‍රකාශ කර තිබිණි. ශ්‍රේෂ්ඨාධිකරණය විසින් දෙන ලද නියෝග ක්‍රියාත්මක කළ නොහැකි බවට ආණ්ඩුව ප්‍රකාශ කළ ප්‍රථම අවස්ථාව මෙය නොවේ. එවැනි අවස්ථා 6ක් මෙරට ඉතිහාසයෙන් හමුවෙයි. 1. බ්‍රිගේඩියර් පැරී ලියනගේ මේජර් ජෙනරල් ධූරයට උසස් කරන ලෙස දුන් නියෝගය මහත් ආන්දෝලනයකට තුඩු දුන් ඇඹිලිපිටිය සිසු ඝාතන නඩුවේ විත්තිකරුවෙකු වශයෙන් නම් කර පසුව නිදොස් කොට නිදහස් කළ යුද්ධ හමුදා බ්‍රිගේඩියර් පැරී ලියනගේ, තමන්ව මේජර් ජෙනරාල් ධූරයට උසස් කරන ලෙස යුද්ධ හමුදාපතිවරයා විසින් ආරක්ෂක ලේකම්වරයා වෙත යොමු කරන ලද නිර්දේශය ක්‍රියාත්මක නොකිරීමෙන් සිය මූලික මිනිස් අයිතිවාසිකම් උල්ලංඝණය වූ බවට තීන්දුවක් ලබා දෙන ලෙස ඉල්ලා 1999 වසරේ ශ්‍රේෂ්ඨාධිකරණය ඉදිරියේ මූලික අයිතිවාසිකම් පෙත්සමක් ගොනු කර තිබිණි. එම මූලික අයිතිවාසිකම් පෙත්සම තුළින් බ්‍රිගේඩියර් පැරී ලියනගේ සඳහන් කර තිබුණේ, තමන්ව මේජර් ජෙනරල් ධූරයට උසස් කරන ලෙස යුද්ධ හමුදාපතිවරයා 1999 වසරේ මාර්තු මස 8 වන දා ආරක්ෂක ලේකම්වරයා වෙත නිර්දේශයක් ඉදිරිපත් කර තිබූ බව ය. එම නිර්දේශයට අනුකූලව තමන්ව මේජර් ජෙනරල් ධූරයට උසස් නොකිරීම තුළින් සිය මූලික මිනිස් අයිතිවාසිකම් උල්ලංඝණය වී ඇති බවටත් තමන්ව එම ධූරයට උසස් කිරීමේ නියෝගයක් නිකුත් කරන ලෙසත් ඔහු අධිකරණයෙන් ඉල්ලා තිබිණි. එම පෙත්සම පිළිබඳ දීර්ඝ විභාගයක් පැවැත්වූ ත්‍රි පුද්ගල ශ්‍රේෂ්ඨාධිකරණ විනිසුරු මඩුල්ලක් විසින් පැරී ලියනගේ මේජර් ජෙනරල් ධූරයට උසස් කරන ලෙස යුද්ධ හමුදාපතිවරයා විසින් ආරක්ෂක අමාත්‍යාංශයේ ලේකම්වරයා වෙත යොමු කරන ලද නිර්දේශය ක්‍රියාත්මක නොකිරීම තුළින් ඔහුගේ මූලික මිනිස් අයිතිවාසිකම් උල්ලංඝණය වී ඇතැයි තීන්දු කළේය. ඒ අනුව, පැරී ලියනගේ මේජර් ජෙනරල් ධූරයට උසස් කිරීමේ නිර්දේශය ක්‍රියාත්මක කරන්නැයි ආරක්ෂක ලේකම්වරයා වෙත ශ්‍රේෂ්ඨාධිකරණය විසින් නියෝගයක් නිකුත් කර තිබිණි. එහෙත් ශ්‍රේෂ්ඨාධිකරණය විසින් නිකුත් කරන ලද මෙම නියෝගය ආරක්ෂක ලේකම්වරයා ක්‍රියාත්මක කිරීම පැහැර හැර ඇතැයි පැරී ලියනගේ පසුව ශ්‍රේෂ්ඨාධිකරණයට පැමිණිලි කළේ ය. ඒ තුළින් රජය අධිකරණයට අපහාසයක් සිදු කර ඇති බවත් සඳහන් කරමින් බ්‍රිගේඩියර්වරයා තවත් පෙත්සමක් ඉදිරිපත් කළේ ය. එහෙත් ඒ පිළිබඳ කරුණු සලකා බැලූ ශ්‍රේෂ්ඨාධිකරණය කියා සිටියේ, අදාළ උසස් වීම සම්බන්ධයෙන් තීරණ ගත හැකි අවසන් බලධාරියා වන්නේ සේනාධිනායකයා ලෙස ජනාධිපතිවරිය බවත් ආණ්ඩුක්‍රම ව්‍යවස්ථාවට අනුව පෙත්සම්කරු ඉල්ලා සිටින ආකාරයේ නියෝගයක් නිකුත් කළ නොහැකි බවත් අධිකරණය විසින් සඳහන් කර තිබිණි. පසුව මේ සම්බන්ධයෙන් එවක ජනමාධ්‍ය වාර්තා කර තිබුණේ පැරී ලියනගේ මේජර් ජෙනරාල් ධූරයට උසස් කරන ලෙස ආරක්ෂක අමාත්‍යාංශයේ ලේකම්වරයා විසින් එවක ජනාධිපති චන්ද්‍රිකා බණ්ඩාරනායක කුමාරතුංග වෙත ඉදිරිපත් කරන ලද නිර්දේශය ක්‍රියාත්මක කිරීමට ඇය අකැමැත්ත පළ කර තිබීම හේතුවෙන් බ්‍රිගේඩියර්වරයාට අදාළ උසස්වීම ලබාදීමට නොහැකි වී ඇති බව ය. 2. අගවිනිසුරු සරත් එන්. සිල්වාට එරෙහි දෝෂභියෝගයට එරෙහිව දුන් අධිකරණ තීන්දුව ප්‍රතික්ෂේප කිරීම 2001 වසරේ එවක අග විනිසුරු සරත් එන්. සිල්වා එම ධූරයට නොහොබිනා විෂමාචාර ක්‍රියාවල නිරත වී ඇති බවත් එබැවින් ඔහු එම තනතුරෙන් ඉවත් කරන ලෙසත් ඉල්ලා එවකට විපක්ෂය වශයෙන් කටයුතු කළ එක්සත් ජාතික පක්ෂයේ මන්ත්‍රීවරුන් පිරිසක් පාර්ලිමේන්තුවට දෝශාභියෝග යෝජනාවක් ඉදිරිපත් කළහ. එම දෝශාභියෝග යෝජනාව භාර ගත් එවක කතානායක අනුර බණ්ඩාරනායක, අගවිනිසුරු සරත් එන්. සිල්වාට එල්ල කර තිබූ චෝදනා විභාග කිරීම සඳහා පාර්ලිමේන්තු තේරීම් කාරක සභාවක් ද පත් කළේ ය. අග විනිසුරුවරයාට එරෙහිව චෝදනා විභාග කිරීම සඳහා තේරීම් කාරක සභාවක් පත් කිරීමට කතානායකවරයා ගත් තීරණය නීතියට පටහැනි බවත් එබැවින් අදාළ පාර්ලිමේන්තු තේරීම් කාරක සභාවේ කටයුතු අත්හිටුවීමේ අතුරු තහනම් නියෝගයක් නිකුත් කරන ලෙසත් ඉල්ලා ශ්‍රේෂ්ඨාධිකරණය හමුවේ මූලික අයිතිවාසිකම් පෙත්සම් තුනක් ගොනු කෙරිණි. එම පෙත්සම් විභාගයට ගත් අවස්ථාවේදී පෙත්සම්වලින් ඉල්ලා තිබෙන අතුරු තහනම් නියෝගය නිකුත් කිරීම සම්බන්ධයෙන් තමන් විරුද්ධ නොවන බව නීතිපතිවරයා වෙනුවෙන් පෙනී සිටි ජ්‍යෙෂ්ඨ රජයේ නීතිඥවරයා ද අධිකරණය හමුවේ සඳහන් කළේ ය. ඒ අනුව, අග විනිසුරු සරත් එන්. සිල්වාට එරෙහි චෝදනා විභාග කිරීම සඳහා කතානායකවරයා විසින් පත්කරනු ලැබූ පාර්ලිමේන්තු තේරීම් කාරක සභාවේ කටයුතු අත්හිටුවමින් ශ්‍රේෂ්ඨාධිකරණය විසින් අතුරු තහනම් නියෝගයක් නිකුත් කරන ලදී. මෙම අතුරු තහනම් නියෝගය සම්බන්ධයෙන් සමාජය තුළ දැඩි සංවාදයක් හට ගැනිණි. ජ්‍යෙෂ්ඨ නීති විශාරදයින් පෙන්වා දී තිබුණේ, ආණ්ඩුක්‍රම ව්‍යවස්ථාවේ බල බෙදීම් ප්‍රකාරව පාර්ලිමේන්තු තේරීම් කාරක සභාවක කටයුතු අත්හිටුවමින් අතුරු තහනම් නියෝගයක් නිකුත් කිරීමට ශ්‍රේෂ්ඨාධිකරණයට බලයක් නොමැති බව යි. මෙම ශ්‍රේෂ්ඨාධිකරණ නියෝගය ප්‍රතික්ෂේප කරන ලෙස පාර්ලිමේන්තුව රැස්වූ අවස්ථාවේදී විපක්ෂ එක්සත් ජාතික පක්ෂ මන්ත්‍රීවරු මෙන් ම සෙසු පක්ෂවල මන්ත්‍රීවරුන් ද කතානායකවරයාගෙන් ඉල්ලීමක් කර තිබිණි. ඒ අනුව, කතානායක අනුර බණ්ඩාරනායක සිය තීරණය ප්‍රකාශයට පත් කරමින් සඳහන් කළේ, පාර්ලිමේන්තු බලතල හා වරප්‍රසාද පනතේ විධිවිධාන මෙන් ම පූර්වාදර්ශ හා මීට පෙර ලබා දුන් නඩු තීන්දු සැලකිල්ලට ගෙන තමන් ශ්‍රේෂ්ඨාධිකරණය විසින් දෙන ලද අතුරු තහනම් නියෝගය භාර ගැනීම ප්‍රතික්ෂේප කරන බව යි. පාර්ලිමේන්තු බලතල හා වරප්‍රසාද පනතේ විධිවිධාන ප්‍රකාරව පාර්ලිමේන්තුවේ අභ්‍යන්තර කටයුත්තක් සම්බන්ධයෙන් මැදිහත්වීමට අධිකරණයට බලයක් නොමැති බවත් කතානායකවරයා පෙන්වා දුන්නේ ය. නමුත්, කතානායකවරයාගේ තීන්දුව ප්‍රකාශයට පත්වී දින කීපයකින් එවක ජනාධිපති චන්ද්‍රිකා බණ්ඩාරනායක කුමාරතුංග පාර්ලිමේන්තුව විසුරුවා හැරීම නිසා එම දෝෂාභියෝග යෝජනාව අහෝසි වී ගියේ ය. 3. පෙට්‍රල් මිල අඩු කිරීමට අදාළ නියෝගය ප්‍රතික්ෂේප කිරීම 2008 වසරේ එවක ජනාධිපති මහින්ද රාජපක්ෂගේ පාලන සමයේ ඉන්ධන මිල දී ගැනීම සඳහා ඇති කර ගත් හෙජිං ගිවිසුම තුළින් රටට විශාල විදේශ විනිමය ප්‍රමාණයක් අහිමි වන බවට චෝදනා කරමින් ශ්‍රේෂ්ඨාධිකරණය හමුවේ මූලික අයිතිවාසිකම් පෙත්සම් ගොනු කර තිබිණි. එවක අගවිනිසුරු සරත් එන්. සිල්වාගේ ප්‍රධානත්වයෙන් යුත් ත්‍රිපුද්ගල ශ්‍රේෂ්ඨාධිකරණ විනිසුරු මඩුල්ලක් ඉදිරියේ එම පෙත්සම් විභාගයට ගැනිණි. එම පෙත්සම් විභාගයට ගත් අවස්ථාවේදී හෙජිං ගිවිසුම නිසා රටට සිදුවී තිබෙන හානිය පිළිබඳව පෙත්සම්කාර පාර්ශවයේ නීතිඥවරු දීර්ඝ ලෙස කරුණු ඉදිරිපත් කළහ. එම කරුණු විභාගය අතරතුර අග විනිසුරුවරයා ප්‍රමුඛ ත්‍රිපුද්ගල ශ්‍රේෂ්ඨාධිකරණ විනිසුණු මඩුල්ල තීන්දු කළේ, එම අවස්ථාවේ පැවති මිලට වඩා අඩු මිලකට පෙට්‍රල් විකිණීමට ඛනිජ තෙල් නීතිගත සංස්ථාවට හැකියාව තිබෙන බව යි. මේ පිළිබඳව විමසීම සඳහා එවක මුදල් අමාත්‍යාංශයේ ලේකම් සුමිත් අබේසිංහ ශ්‍රේෂ්ඨාධිකරණය හමුවට කැඳවන ලදී. ඒ අනුව, අධිකරණය හමුවේ පෙනී සිටි මුදල් අමාත්‍යාංශයේ ලේකම්වරයාට ශ්‍රේෂ්ඨාධිකරණය නියෝග කළේ, පෙට්‍රල් විකිණිය හැකි අවම මිල අධිකරණයට දැනුම් දෙන ලෙස යි. ඒ අනුව, මුදල් අමාත්‍යංශයේ ලේකම්වරයා අධිකරණයට දැනුම් දුන්නේ පෙට්‍රල් ලීටරයක් රුපියල් 100/- මුදලකට විකිණීමට හැකියාව පවතින බව යි. එම කරුණු සලකා බැලූ අගවිනිසුරු සරත් එන්. සිල්වා ප්‍රමුඛ ත්‍රිපුද්ගල ශ්‍රේෂ්ඨාධිකරණ විනිසුරු මඩුල්ල පෙට්‍රල් මිල රුපියල් 100/- දක්වා අඩු කරන ලෙස රජයට නියෝග කළේ ය. එහෙත්, රජය එම තීන්දුව ක්‍රියාත්මක කිරීම ප්‍රතික්ෂේප කළ අතර ශ්‍රේෂ්ඨාධිකරණය නියම කළ මිලට පෙට්‍රල් අලෙවි කළහොත් ඛනිජ තෙල් නීතිගත සංස්ථාවට පාඩු විඳීමට සිදුවිය හැකි බවත් ප්‍රකාශ කර තිබිණි. 4. අගවිනිසුරු ශිරාණි බණ්ඩාරනායකට එරෙහි දෝෂාභියෝග චෝදනා විභාග කළ කමිටුවේ වාර්තාව බල රහිත කරමින් දුන් තීන්දුව ප්‍රතික්ෂේප කිරීම 2012 වසරේ එවකට අගවිනිසුරු ආචාර්ය ශිරාණි බණ්ඩාරනායකට එරෙහිව එවකට ජනාධිපති මහින්ද රාජපක්ෂගේ රජය පාර්ලිමේන්තුවට දෝෂාභියෝග යෝජනාවක් ඉදිරිපත් කළේය. එම දෝෂාභියෝග චෝදනා විභාග කිරීම සඳහා එවක කතානායක චමල් රාජපක්ෂ විසින් පාර්ලිමේන්තු තේරීම් කාරක සභාවක් ද පත් කරන ලදී. පාර්ලිමේන්තු තේරීම් කාරක සභාව තමන්ට එරෙහි චෝදනා විභාග කිරීම නීති විරෝධී බවට තීන්දුවක් ලබා දෙන ලෙස ඉල්ලා අගවිනිසුරු ශිරාණි බණ්ඩාරනායක අභියාචනාධිකරණය හමුවේ රිට් පෙත්සමක් ඉදිරිපත් කළා ය. එම පෙත්සම විභාග කළ අභියාචනාධිකරණය ශිරාණි බණ්ඩාරනායක අගවිනිසුරුවරියට එරෙහිව පාර්ලිමේන්තු තේරීම් කාරක සභාව විසින් විභාගයක් පවත්වා ඉදිරිපත් කළ නිර්දේශය ඇතුළත් වාර්තාව බල රහිත කරමින් 2013 වසරේ ජනවාරි මස 7 වනදා තීන්දුවක් නිකුත් කළේ ය. එහෙත් එම තීන්දුව ප්‍රතික්ෂේප කළ එවක රජය අගවිනිසුරු ශිරාණි බණ්ඩාරනායකට එරෙහි තේරීම් කාරක සභාවේ වාර්තාව පාර්ලිමේන්තුවට ඉදිරිපත් කරමින් දෝශාභියෝග යෝජනාව සම්මත කොට ඇය අගවිනිසුරු ධූරයෙන් ඉවත් කිරීමට කටයුතු කරන ලදී. 5. පළාත් පාලන ඡන්ද විමසීම පැවැත්වීම සඳහා වෙන්කළ මුදල් රඳවා ගැනීම වළක්වාලමින් නිකුත් කළ තහනම් නියෝගය ප්‍රතික්ෂේප කිරීම 2023 වසරේ මාර්තු මස 09 වන දා පැවැත්වීමට නියමිතව තිබූ පළාත් පාලන ඡන්ද විමසීමට අදාළව අයවැය යෝජනා තුළින් වෙන්කර තිබූ මුදල් ප්‍රතිපාදන තවදුරටත් රඳවා ගැනීම වළක්වාලමින් එම වසරේ මාර්තු මස 03 වන දා ශ්‍රේෂ්ඨාධිකරණය විසින් අතුරු තහනම් නියෝගයක් නිකුත් කරන ලදී. පළාත් පාලන ඡන්ද විමසීම කල් දැමීමට රජය ගෙන තිබෙන තීරණය අභියෝගයට ලක් කරමින් සමගි ජන බලවේගයේ මහ ලේකම් රංජිත් මද්දුම බණ්ඩාර ඉදිරිපත් කළ මූලික අයිතිවාසිකම් පෙත්සමක් විභාගයට ගැනීමට අවසර දෙමින් ශ්‍රේෂ්ඨාධිකරණය මෙම නියෝගයක් නිකුත් කළේ ය. එම පෙත්සම දීර්ඝ ලෙස කරුණු සලකා බැලූ ශ්‍රේෂ්ඨාධිකරණය එය විභාගයට ගැනීමට අවසර දෙමින් පළාත් පාලන ඡන්ද විමසීම පැවැත්වීම සඳහා අයවැය තුළින් වෙන් කර තිබෙන මුදල් ප්‍රතිපාදන තවදුරටත් රඳවා ගැනීම වළක්වාලමින් මුදල් අමාත්‍යංශයේ ලේකම්වරයා වෙත අතුරු තහනම් නියෝගයක් නිකුත් කළේ ය. එහෙත් එම අතුරු නියෝගය රජය විසින් ක්‍රියාත්මක කළේ නැත. මුදල් අමාත්‍යංශයේ ලේකම්වරයා දැනුම් දී තිබුණේ රට තුළ හට ගෙන තිබෙන ආර්ථික අර්බුදය හේතුවෙන් අත්‍යවශ්‍ය වියදම් සඳහා පමණක් මුදල් ප්‍රතිපාදන මුදා හරින ලෙස අමාත්‍ය මණ්ඩලය විසින් තීරණයක් ගෙන ඇති බවත් පළාත් පාලන ඡන්ද විමසීම පැවැත්වීමට අදාළ මුදල් ප්‍රතිපාදන එම අමාත්‍ය මණ්ඩල තීරණයේ සඳහන් \"අත්‍යාවශ්‍ය වියදම්\" යන්නට ඇතුළත් නොවන හෙයින් තමන්ට එම මුදල් ප්‍රතිපාදන මුදා හැරීමට හැකියාවක් නොමැති බවයි. අදාල ශ්‍රේෂ්ඨාධිකරණ නියෝගයට අනුව කටයුතු නොකිරීම තුළින් මුදල් අමාත්‍යංශයේ ලේකම්වරයා අධිකරණයට අපහාසයක් සිදු කර ඇති බවට චෝදනා කරමින් සමගි ජන බලවේගය මහලේකම් මද්දුම බණ්ඩාර තවත් පැමිණිල්ලක් ඉදිරිපත් කර තිබිණි. එහෙත් එම පැමිණිල්ල විභාග කළ ශ්‍රේෂ්ඨාධිකරණය එය ප්‍රතික්ෂේප කිරීමට තීන්දු කළේය. 6. දේශබන්දු තෙන්නකෝන් පොලිස්පති ධූරයේ කටයුතු කිරීම වළක්වාලමින් නිකුත් කළ අතුරු නියෝගය දේශබන්දු තෙන්නකෝන් පොලිස්පතිවරයා වශයෙන් ආණ්ඩුක්‍රම ව්‍යවස්ථාදායක සභාව විසින් විධිමත් ආකාරයෙන් පත්කර නොමැති නිසා ඔහුගේ පත් කිරීම නීති විරෝධී බවට තීන්දුවක් ලබාදෙන ලෙස ඉල්ලා කාදිනල් අති උතුම් මැල්කම් රංජිත් හිමිපාණන් ඇතුළු පාර්ශව නවයක් ශ්‍රේෂ්ඨාධිකරණය හමුවේ මූලික අයිතිවාසිකම් පෙත්සම් ඉදිරිපත් කළහ. දීර්ඝ කරුණු සලකා බැලීමකින් පසුව එම පෙත්සම් විභාගයට ගැනීමට තීන්දු කළ ශ්‍රේෂ්ඨාධිකරණය දේශබන්දු තෙන්නකෝන් මහතාට පොලිස්පති ධූරයේ බලතල සහ රාජකාරී කටයුතු ඉටු කිරීම වළක්වාලමින් අතුරු තහනම් නියෝගයක් නිකුත් කරන ලදී. මෙම අතුරු තහනම් නියෝගය හේතුවෙන් පොලිස්පතිවරයාගේ රාජකාරී කටයුතු ආවරණය කිරීම සඳහා සුදුසුකම්ලත් ජ්‍යෙෂ්ඨ නියෝජ්‍ය පොලිස්පතිවරයකු වැඩ බලන පොලිස්පතිවරයවරයා ලෙස පත් කිරීමට ජනාධිපතිවරයාට හැකියාව තිබෙන බවත් එම නඩු තීන්දුවෙන් සඳහන් විය. එහෙත් රජය වෙනුවෙන් පාර්ලිමේන්තුවේදී ප්‍රකාශයක් සිදුකළ අග්‍රාමාත්‍ය දිනේෂ් ගුණවර්ධන මහතා ශ්‍රේෂ්ඨාධිකරණයේ එම තීරණය රජය විසින් පිළි නොගන්නා බව සඳහන් කර තිබිණි. ආණ්ඩුක්‍රම ව්‍යවස්ථාදායක සභාව ව්‍යස්ථාදායකයේ කොටසක් බැවින් ඊට එරෙහිව නියෝග නිකුත් කිරීමට අධිකරණයට හැකියාවක් නොමැති බවත් අග්‍රාමාත්‍යවරයා සිය ප්‍රකාශයේ සඳහන් කළේ ය.",
"Title": "ශ්‍රී ලංකාවේ ආණ්ඩු ශ්‍රේෂ්ඨාධිකරණයේ නියෝගවලට පයින් ගැසූ අවස්ථා 6ක්"
} |
{
"Text": " ක්‍රිකට් ක්‍රීඩාව ලෝකයට හඳුන්වා දුන් එංගලන්තයේ ක්‍රිකට් කණ්ඩාමට එරෙහිව සහභාගි වූ සිය මංගල ටෙස්ට් තරගයේදී ම ටෙස්ට් ක්‍රිකට් වාර්තා දෙකක් පිහිටවූ ශ්‍රී ලංකා පිතිකරු මිලාන් රත්නායක ගැන ක්‍රිකට් ලෝකයේ ම අවධානය යොමුව තිබේ. ප්‍රබල එංගලන්ත පන්දු යවන්නන්ගේ අභියෝගය හමුවේ මිලාන් රත්නායක පළපුරුදු පිතිකරුවෙකු ලෙස ශ්‍රී ලංකා ඉනිම ලකුණු 200 සීමාව ඉක්මවා ගෙන යාමට කටයුතු කළේ, තරගය නැරඹීමට පැමිණි එංගලන්ත ප්‍රේක්ෂකයින්ගේ ද ආචාරය හිමි කර ගනිමිනි. සිය මංගල ටෙස්ට් තරගයේදී ම වාර්තා දෙකක් බිඳ හෙළූ මිලාන් රත්නායක යනු කවුද? මිලාන් රත්නායක සිය ටෙස්ට් හිස් වැසූම ලබා ගත්තේ හිටපු ප්‍රවීණ ක්‍රිකට් ක්‍රීඩකයෙකු වන කුමාර් සංගක්කාරගේ දෑතිනි. කවුද මේ මිලාන් රත්නායක? රත්නායක මුදියන්සේලාගේ මිලාන් ප්‍රියන්ත රත්නායක උපත ලැබුවේ, 1996 වසරේ අගෝස්තු මස 01 වන දා කුරුණෑගලදී ය. මිලාන් රත්නායක අධ්‍යාපනය හදාරා ඇත්තේ වාරියපොළ සුමංගල විදුහලෙනි. පාසල් අවදියේ සිට ක්‍රිකට් ක්‍රීඩාවට යොමුවූ මිලාන් දකුණතින් වේග පන්දු යවන්නෙකු ද වන අතර ඔහු පන්දුව මනා පාලනයකින් යුතුව දෝලනය කිරීමට ද හැකි අයෙකු ලෙස ද ප්‍රකට ය. අඩි 06ක් උසැති මිලාන්ට ඔහුගේ උසේ වාසියත් සමග පන්දුව මනා ඉපිලීමකින් යුතුව යොමු කිරීමට ද හැකිවීම නිසා පිතිකරුවන්ට ඔහු ප්‍රබල තර්ජනයක් ගෙන දෙන පන්දු යවන්නෙක් ලෙස පාසල් සමයේ සිට ප්‍රසිද්ධ වී සිටී. මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. End of Twitter post මෙහි අන්තර්ගතය නැත මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. End of Twitter post මෙහි අන්තර්ගතය නැත මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. End of Twitter post මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. මෙහි අන්තර්ගතය නැත දේශීය තරග බිමේ දැක්වූ දක්ෂතා 2016 වසරේදී මිලාන් රත්නායක ශ්‍රී ලංකා ගුවන් හමුදා ක්‍රිකට් කණ්ඩායමට එක්වූ අතර එහිදී ඔහු සිය මුල් පෙළ දේශීය තරග දිවිය ආරම්භ කළේ ය. දේශීය ක්‍රීඩා පිටියේදී මිලාන් රත්නායක මුවර්ස් ක්‍රිකට් සමාජය, කුරුණෑගල ක්‍රීඩා සමාජය මෙන් ම LPL තරගාවලියේදී ගෝල් ටයිටන්ස් සහ කැන්ඩි ෆැල්කන්ස් කණ්ඩායම් නියෝජනය කළේ ය. පළමු පෙළ තරග 40කදී කඩුලු 81ක් දවා ගෙන ඇති ඔහුගේ පන්දු යැවීමේ සාමාන්‍යය 3.55ක් ලෙස සටහන් වෙයි. පළමු පෙළ තරග බිමේදී මිලාන් රත්නායකගේ හොඳ ම පන්දු යැවීම ලකුණු 36කට කඩුලු 05ක් දවා ගැනීම ය. දේශීය තරග බිමේදී ඔහු ක්‍රීඩා සමාජ, පළමු පෙළ සහ විස්සයි 20 තරගවලදී දවා ගෙන ඇති මුළු කඩුලු සංඛ්‍යාව 152කි. ජාතික කණ්ඩායමට ලැබුණු කැඳවීම ශ්‍රී ලංකා ඒ සංචිතයට නම් කෙරුණු මිලාන් රත්නායකට පළමු වරට ශ්‍රී ලංකා ජාතික කණ්ඩායමට කැඳවීමක් ලැබුණේ, 2023 වසරේ පෙබරවාරි මාසයේ පැවති නවසීලන්ත සංචාරය සඳහා ය. ඉන්පසුව එම වසරේ අප්‍රේල් මාසයේදී පැවති අයර්ලන්ත ටෙස්ට් තරග සංචාරය සඳහා ද මිලාන් ශ්‍රී ලංකා ටෙස්ට් සංචිතයට නම් කෙරුණ ද ඔහුට ටෙස්ට් වරම් හිමි කර ගැනීමට එම අවස්ථා දෙකේදී ම අවස්ථාවක් හිමි නොවී ය. මංගල ටෙස්ට් තරගයේදී දැක්වූ දක්ෂතාව වසරකට අධික කාලයක් ජාතික කණ්ඩායමේ ටෙස්ට් සංචිතයට නම් කර සිටි මිලාන් රත්නායක අංක 09 පිතිකරුවා ලෙස තම මංගල ටෙස්ට් තරගයේදී ම පළපුරුදු පිතිකරුවෙකුගේ භූමිකාව නිරූපණය කරමින් පන්දු 135කදී ලකුණු 72ක් රැස් කිරීමට සමත් විය. ශ්‍රී ලංකා කණ්ඩායම වෙනුවෙන් අංක 09 පිතිකරුවෙකු හෝ ඊට පහළ පිතිකරුවෙකු සිය මංගල ටෙස්ට් තරගයේදී අර්ධ ශතකයක් වාර්තා කළ පළමු අවස්ථාව ලෙස එය සැලකෙයි. මිලාන් රත්නායක සිය මංගල ටෙස්ට් අර්ධ ශතකය වාර්තා කළේ, ෂොයිබ් බෂීර්ගේ පන්දුවකට හයේ පහරක් එල්ල කරමින් ය. ඔහුගේ එම ඉනිමට හයේ පහරවල් දෙකක් සහ හතරේ පහරවල් 06ක් ඇතුළත් විය. මිලාන් රත්නායක සිය මංගල ටෙස්ට් තරගයේදී ම වාර්තා පොත් අතරට ද එක්විය. ඒ, සිය මංගල ටෙස්ට් තරගයේදී ම අංක 09 පිතිකරුවා ලෙස වැඩි ම ලකුණු සංඛ්‍යාවක් රැස් කළ පිතිකරුවා බවට පත් වෙමිනි. ඔහු බිඳ දැමුවේ මීට වසර 41කට පෙර එනම් 1983 වසරේදී පකිස්ථාන කණ්ඩායමට එරෙහිව ඉන්දීය ක්‍රීඩක බල්වින්දර් සන්ධු විසින් රැස් කරන ලද ලකුණු 71 වාර්තාව යි. ක්‍රිස් වෝක්ස්, ගස් ඇට්කින්සන්, මාර්ක් වුඩ් සහ ෂොයිබ් බෂීර් වැනි ප්‍රබල එංගලන්ත පන්දු යවන්නන් හමුවේ ඔහු පිතිකරණයේ යෙදුණේ, ශ්‍රී ලංකා පිලේ මුල් පෙළ පිතිකරුවන්ට ආදර්ශයක් ද ලබා දෙමිනි. නායක ධනංජය ද සිල්වා සමග ශ්‍රී ලංකා ඉනිමේ 08 වන කඩුල්ල වෙනුවෙන් ලකුණු 63 ක සහ 09 වන කඩුල්ල වෙනුවෙන් විශ්ව ප්‍රනාන්දු සමග ලකුණු 50ක සබඳතාවන් ගොඩ නැගීමට මිලාන් රත්නායක සමත් විය. ඔහුගේ එම ඉනිම හේතුවෙන් ශ්‍රී ලංකා කණ්ඩායමට එංගලන්ත කණ්ඩායමට එරෙහිව සිය පළමු ඉනිම සඳහා සියලු දෙනා දැවී ලකුණු 236ක් රැස් කිරීමට හැකි විය. මිලාන්ට අමතරව, ශ්‍රී ලංකා කණ්ඩායම වෙනුවෙන් නායක ධනංජය ද සිල්වා ලකුණු 74ක් සහ කුසල් මෙන්ඩිස් ලකුණු 24ක් රැස් කිරීමට සමත් විය. \"මම පුළුවන් තරම් බෝල අතඇරලා සිටුවේෂන් එක අනුව සෙල්ලම් කළා\" තරගයෙන් පසුව මාධ්‍ය හමුවකට එක්වූ මිලාන් රත්නායක පැවසුවේ, මෙම තණතීරුවේ පිතිකරණයේ යෙදීම පහසු එකක් නොවූ බව ය. \" ඇත්තට ම සෙල්ලම් කරනවා කියලා දැන ගත්ත ම කලින් දවසේ රෑ නින්ද ගියේ නැහැ.\" \"මුලින් ම ටෙස්ට් කැප් එක මට ලැබුණේ කුමාර් සංගක්කාරගේ අතින්. ඒක මට ගොඩක් වාසනාවක්. ගොඩක් සතුටු යි මට.\" \"මැච් එක ගැන කිව්වොත් මට කරන්න තිබුණේ කැප්ටන්ට සපෝර්ට් කරන එක. මුලින් ම කැප්ටන්ට සපෝර්ට් කරලා සිටුවේෂන් එකේ හැටියට ප්‍රෙෂර් එක හැන්ඩ්ල් කරන එක. මගේ පැත්තෙන් කැප්ටන්ට වෙන්න ඕන දේ කරනවා කියලා හිතාගෙන යි මම බැට් කළේ.\" \"විකට් එක මම හිතුවේ ගොඩක් මූව් වෙයි කියලා. සමහර වෙලාවට ස්පින් එකට බොලේ පහතින් ආවා වගේ ම සමහර වෙලාවට බෝලේ උඩින් ගියා. විකට් එක ලේසි නැහැ සෙල්ලම් කරන්න. මගේ රෝල් එකේ හැටියට මම කළේ පුළුවන් තරම් බෝල අතඇරලා ටීම් එකට සපෝර්ට් කරන එක. විකට් එක ලේසි නැහැ සෙල්ලම් කරන්න. ඒ කට්ටිය දෙපැත්තට ම බොලේ යවනවා (දෝලනය). ඒක බලලා ඒ සිටුවේෂන් එකට සෙල්ලම් කළේ.\" \"අපි ලෝවර් ඕඩර් එක කතා වුණේ විකට් දෙන්නේ නැතුව පුළුවන් තරම් ලකුණු ගන්න එක ගැන. පළවෙනි විකට් 6-7 ගියාට පස්සේ පුළුවන් තරම් ඉඳල ලකුණු ගන්න එක ගැනයි අපි කතා වුණේ.\" \"අපි නෙට්ස්වල ගොඩක් බැට් කළා බෝලර්ස්ලා එහෙම. සාමාන්‍යයෙන් වැඩි වෙලාවක් බැට් කළා.\" \"මම හිතන්නේ නැහැ කලින් මට අවස්ථාවක් ලැබෙන්න තිබුණා, මම කාලයක් බලන් හිටියා කියලා. මම හිතන්නේ මට හොඳ ම දවසේ සෙල්ලම් කරන්න ලැබුණා කියලයි,\" මිලාන් රත්නායක පැවසුවේ ය.",
"Title": "මංගල තරගයේදී ම පිත්තෙන් වාර්තා තැබූ පන්දු යවන්නා "
} |
{
"Text": " විසිවන ශතවර්ෂයේ පටන් පැවැත්වෙන මැතිවරණ ශ්‍රී ලංකාවේ ප්‍රජාතන්ත්‍රවාදී පාලන ක්‍රියාවලියේ කශේරුකාවයි. 1977 දෙවන ජනරජ ආණ්ඩුක්‍රම ව්‍යවස්ථාව යටතේ ආරම්භ වූ විධායක ජනාධිපති ධූරය සඳහා පළමු වරට ජනාධිපතිවරණයක් පැවැත්වූයේ 1982 වසරේදීයි. එම වසරේ පටන් ඇරඹි ජනාධිපතිවරණ බොහෝමයක් ශ්‍රී ලංකාව තීරණාත්මක තත්වයන්ට මුහුණ දෙමින් සිටියදී පැවැත්වූ ඒවා වේ. ජනතාවගේ පරමාධිපත්‍ය බලය අභ්‍යාස කිරීම සඳහා කලින් කලට පැවැත්වූ මෙම ජනාධිපතිවරණවල දී, ප්‍රජාතන්ත්‍රවාදය යන සාධකය විවිධාකාරයෙන් උස් පහත්වීම්වලට ලක්ව තිබේ. මැතිවරණ ඇරඹෙයි 1815 දී බ්‍රිතාන්‍ය පාලනයට මුළුමනින් ම නතු වූ ශ්‍රී ලංකාවේ පාලන කටයුතු සිදුකරගෙන යාම සඳහා වන පළමු ආණ්ඩුක්‍රම ප්‍රතිසංස්කරණය ගෙන එන්නේ කෝල්බෲක් ප්‍රතිසංස්කරණය ලෙසයි. දශක ගණනාවක් පැවති එම පාලන ක්‍රමය අවසන් වන්නේ ව්‍යවස්ථාදායක සභාවේ නියෝජිතයන් ප්‍රමාණය වැඩි කරන ලෙස පැමිණි ඉල්ලීම් සහ නිල නොලත් මන්ත්‍රීවරුන් කිහිපදෙනෙකු සීමිත ඡන්දයකින් තෝරා පත් කරගන්නා ලෙස පැමිණි ඉල්ලීම් නිසායි. එම ඉල්ලීම්වලට එකඟතාවය පළ කළ යටත් විජිත භාර ලේකම්වරයා කෲව්-මැකලම් ආණ්ඩුක්‍රම ප්‍රතිසංස්කරණය යටතේ සීමිත ඡන්ද බලයෙන් නිල නොලත් සාමාජිකයන් හතරදෙනෙකු තෝරාගැනීමට අවස්ථාව ලබා දෙන ලදි. එලෙස සීමිත ඡන්දයෙන් ව්‍යවස්ථාදායක සභාවට පත් වූ පළමු ශ්‍රී ලාංකිකයා වන්නේ පොන්නම්බලම් රාමනාදන් ය. ඔහු 1911 දී පැවති ඡන්දයෙන් වෛද්‍ය මාකස් ප්‍රනාන්දු සමඟ තරගකොට වැඩි ඡන්දයෙන් ව්‍යවස්ථාදායක සභාවට තේරී පත්විය. ස්ත්‍රී-පුරුෂ භාවය, උගත්කම හා ආදයම වැනි සාධක මත තීරණය වූ ඡන්ද අයිතිය සියලු ලාංකික පුරවැසියන්ගේ අයිතියක් බවට පත්වන්නේ 1931 වසරේ දීයි. ඒ ඩොනමෝර් ආණ්ඩුක්‍රම ප්‍රතිසංස්කරණය යටතේයි. එහි දී පළමු වරට ශ්‍රී ලාංකිකයන්හට ඡන්ද බලය අභ්‍යාස කීරිමේ අවස්ථාව හිමි විය. එම මැතිවරණයෙන් පසුව \"සරල බහුතර මැතිවරණ ක්‍රමය\" යටතේ අතුරු මැතිවරණ, මහමැතිවරණ කිහිපයක දී ම ජනතාව සිය ඡන්ද බලය භාවිත කල හ. මෙම මැතිවරණවලට වඩා වෙනස් මැතිවරණයකට පුරවැසියන් සිය ඡන්දය භාවිත කරන්නේ 1982 වසරේ දීයි. ප්‍රජා අයිතිය අහිමිවීම මැද පැවති පළමු ජනපතිවරණය 1977 දී පාර්ලිමේන්තු මැතිවරණයෙන් හයෙන් පහක බලයක් ලැබූ ජේ.ආර්. ජයවර්ධන ප්‍රමුඛ එක්සත් ජාතික පක්ෂ රජය 1978 දෙවන ජනරජ ආණ්ඩුක්‍රම ව්‍යවස්ථාව සම්මත කරගත් අතර, එම නව ආණ්ඩුක්‍රම ව්‍යවස්ථාවට අනුව විධායකය හෙවත් ජනාධිපතිවරයා මහජනතාව විසින් ඡන්දයෙන් තෝරා පත් කරගත යුතු ය. 1982 සැප්තැම්බර් මාසයේ දී මෙම පළමු ජනාධිපතිවරණය සඳහා නාමයෝජනා කැඳවීම සිදුකළේ ය. ඒ වන විට විපක්ෂයේ ප්‍රධාන පක්ෂයක් වූ ශ්‍රී ලංකා නිදහස් පක්ෂ නායිකා සිරිමාවෝ බණ්ඩාරණායකගේ ප්‍රජා අයිතිය අහෝසි කර තිබීම නිසා එම පක්ෂයේ ජනාධිපති අපේක්ෂකයා කවුරුන්දැයි විවාදයක් මතුව තිබුණි. අවසානයේ දී හිටපු අමාත්‍යවරයෙකු වූ හෙක්ටර් කොබ්බෑකඩුව ශ්‍රී.ල.නි.ප. අපේක්ෂකයා වශයෙන් නම් කරන්නේ එවන් පසුබිකදී ය. මෙම ජනාධිපතිවරණය සඳහා අපේක්ෂකයන් 6 දෙනෙකු ඉදිරිපත් වූ අතර, වාමාංශික හා කම්කරු නායකයන් කිහිපදෙනෙකුම මේ සඳහා ඉදිරිපත්ව තිබේ. 1971 ජනතා විමුක්ති පෙරමුණේ කැරැල්ලෙන් පසු ජාතික තලයේ දේශපාලනයට පිවිස සිටි එම පක්ෂයේ නායක රෝහණ විජේවීර ද මෙම ජනාධිපතිවරණයට තරගකර තිබේ. ඡන්ද මධ්‍යස්ථාන 6985ක පැවති මෙම ඡන්දයට ලියාපදිංචි ඡන්ද දායකයන් මිලියන 8.1ක් ලියාපදිංචි වී සිටිය ද ඡන්දය ප්‍රකාශ කර තිබෙන්නේ මිලියන 6.6කි. යාපනය දිස්ත්‍රික්කයේ ඡන්දය ප්‍රකාශ කීරිමේ කැපී පෙනෙන අඩුවක් තිබී ඇති අතර, මැතිවරණ කොමිසමේ දත්තවලට අනුව ලියාපදිංචි ඡන්දදායකයන්ගෙන් ඡන්දය භාවිත කර තිබෙන්නේ 46.31%කි. එයට එක් හේතුවක් වූයේ උතුරේ ඒවන විට නැගී එමින් පැවති ව්‍යාපාර විසින් එම ඡන්දය වර්ජනය කරන ලෙස උතුරේ ජනතාවගෙන් ඉල්ලා සිටීමයි. අවසානයේ දී මෙම මැතිවරණයේ ප්‍රකාශිත ඡන්දවලින් 52.91%ක් ලබාගත් ජේ.ආර්. ජයවර්ධන දෙවන වරටත් ජනාධිපතිධූරය හිමි කරගත්තේ ය. භීෂණය අතරතුර ජනාධිපතිවරණය 1988 දෙසැම්බර් මාසයේ දී පැවති ශ්‍රී ලංකාවේ දෙවැනි ජනාධිපතිවරණය ප්‍රජාතන්ත්‍රවාදයට දැවැන්ත කළු පැල්ලම් රැසක් එක්කළ ජනාධිපතිවරණයකි. මැතිවරණය පැවැත්වීමටත් ප්‍රථම මැතිවරණය ප්‍රකාශයට පත් කළ කාලයේ පටන් ම ප්‍රචණ්ඩ ක්‍රියා රැසක් සිදු වී තිබේ. 1983 කළු ජූලියෙන් පසුව උතුරේ ව්‍යාප්ත වූ සටන්කාමී කණ්ඩායම් සහ පක්ෂ තහනමකට ලක් වූ ජනතා විමුක්ති පෙරමුණ විසින් මැතිවරණය වර්ජනය කරන ලෙස ජනතාවගෙන් ඉල්ලා සිටිය හ. එයින් නොනැවතී ඡන්ද පත්‍රිකා ගබඩා කර තිබූ ස්ථාන වලට පහදීම් පමණක් නොව, ඡන්දය පැවැත්වූ දිනයේ දී ඡන්ද මධ්‍යස්ථාන අසල පිපිරීම්, වෙඩි තැබීම් සහ මාර්ගය අවහිර කිරීම් ද සිදු විය.මැතිවරණ ප්‍රචණ්ඩ ක්‍රියා හේතුවෙන් පළමුවරට මැතිවරණ නිලධාරීන් ජීවිතක්ෂයට පත් වූයේ මෙම මැතිවරණයේදීයි. ප්‍රචණ්ඩ ක්‍රියා හේතුවෙන් ඇතැම් ඡන්ද මධ්‍යස්ථානවල ඡන්දය විමසීමට පවා නොහැකි වී ඇති අතර, මැතිවරණ කොමිසමේ නිල වෙබ් අඩවියේ දැක්වෙන ජනාධිපතිවරණ ප්‍රතිඵලවලට අනුව ඇතැම් දිස්ත්‍රික්කවල ලියාපදිංචි ඡන්ද දායකයන්ගෙන් 50%ක්වත් ඡන්දය ප්‍රකාශ කර නැත. මාතලේ, මාතර, හම්බන්තොට, යාපනය, වන්නි, පොළොන්නරුව සහ මොණරාගල එලෙස කැපී පෙනෙන ලෙස ඡන්දය භාවිත කිරීම අඩු වූ දිස්ත්‍රික්කයන් ය. එයින් ද වන්නි දිස්ත්‍රික්කයේ ඡන්දය භාවිත කර ඇති ප්‍රතිශතය මැතිවරණ දිස්ත්‍රික්කයේ ලියාපදිංචි ඡන්දදායකයන්ගෙන් 13.79%ක් වන අතර, මොණරාගල දිස්ත්‍රික්කයේ එම ප්‍රතිශතය 17.01%කි. ලියාපදිංචි සමස්ත ඡන්දදායකයන්ගෙන් මෙම ජනාධිපතිවරණය සඳහා ඡන්දය භාවිත කර තිබෙන්නේ 55.32%ක් පමණකි. මෙම ජනාධිපතිවරණයට ඉදිරිපත් වූ අපේක්ශකයන් තිදෙනා අතුරින් වැඩි ඡන්ද ප්‍රමාණයක් ලබාගත් එක්සත් ජාතික පක්ෂ අපේක්ෂක ආර්. ප්‍රේමදාස ජයග්‍රහණය කළ අතර, පළමු ජනපතිවරණයේ දී සිය ප්‍රජා අයිතිය අහිමිව සිටි ශ්‍රී ලංකා නිදහස් පක්ෂ නායිකා සිරිමාවෝ බණ්ඩාරනායක ද මෙම ජනාධිපතිවරණයට තරග කිරීම විශේෂත්වයකි. කාන්තාවන් දෙදෙනෙකු අතර පැවති සටන ධූර කාලය අවසන් වීමටත් පෙර 1993 මැයි 01 වනදා මරාගෙන මැරෙන බෝම්බ ප්‍රහාරයකින් හිටපු ජනාධිපති ආර්. ප්‍රේමදාස ඝාතනය වීමත් සමඟ එවකට අගමැති වූ ඩිංගිරි බණ්ඩා විජේතුංග අනුප්‍රාප්තික ජනාධිපතිවරයා ලෙස පත් විය. 1994 ජනාධිපතිවරණය පැවැත්වීමට පෙර පැවති මහමැතිවරණයෙන් චන්ද්‍රිකා බණ්ඩාරනායක කුමාරතුංග ඇතුළු පොදුජන එක්සත් පෙරමුණ ජයග්‍රහණය කළ අතර එම වසරේ ම ඔක්තෝබර් 07 දින ජනාධිපතිවරණය සඳහා නාමයෝජනා කැඳවීම සිදුවිය. පොදුජන එක්සත් පෙරමුණෙන් චන්ද්‍රිකා බණ්ඩාරනායක කුමාරතුංග, එක්සත් ජාතික පක්ෂයෙන් ගාමිණී දිසානායක ඇතුළුව අපේක්ෂකයන් හය දෙනෙකු නාමයෝජනා භාර දී තිබුණි. කෙසේ නමුත් 1994 ඔක්තෝබර් මස 24 වැනිදා කොළඹ තොටළඟ පැවති දේශපාලන රැස්වීමක් අතරතුර දී බෝම්බ ප්‍රහාරයකින් ගාමිණී දිසානායක ඝාතනය වීමත් සමඟ එක්සත් ජාතික පක්ෂයේ විකල්ප අපේක්ෂිකාව ලෙස ගාමිණී දිසානායකගේ බිරිඳ වූ ශ්‍රීමා දිසානායක නම් කරන ලදි. ඒ අනුව මෙම ජනාධිපතිවරණය කාන්තාවන් දෙදෙනෙකු අතර පැවති තරඟයක් බවට පත් වූ අතර, ප්‍රධාන අපේක්ෂිකාවන් දෙදෙනාම දේශපාලන පසුබිමක් සහිත පවුල්වලින් සහ දේශපාලනයේ යෙදී සිටි සිය සැමියන් ඝාතනය වූ පසු දේශපාලනයට පැමිණි අය වීම කැපී පෙනෙයි. 1994 නොවැම්බරයේ පැවති මෙම ජනාධිපතිවරණයේ ඡන්දය භාවිත කළ පිරිස 1988 ජනාධිපතිවරණයට සාපේක්ෂව ඉහළ අගයක් ගත් නමුත් ලියාපදිංචි මුළු ඡන්දදායකයන් සංඛ්‍යාවෙන් ඡන්දය භාවිත කර තිබුණේ 70.47%කි. උතුරු පළාතේ මැතිවරණ දිස්ත්‍රික්ක දෙකෙහි ඡන්දය භාවිත කර තිබූ ප්‍රතිශතය ඉතා අඩු වූ අතර, එයට ඒ වන විට තිබූ සිවිල් යුද්ධය හේතුවක් විය. යාපනය මැතිවරණ දිස්ත්‍රික්කයේ ලියාපදිංචි ඡන්දදායකයන් 596,366කින් ඡන්දය භාවිත කර තිබුණේ 17,716කි. එය ප්‍රතිශතයක් වශයෙන් 2.97%කි. වන්නි මැතිවරණ දිස්ත්‍රික්කයේ ද ඡන්දය භාවිත කර තිබුණේ ලියාපදිංචි සංඛ්‍යාවෙන් 22.41%කි. ප්‍රකාශිත මුළු ඡන්ද සංඛ්‍යාවෙන් 62.28%ක ප්‍රතිශතයක් ලබා ගත් චන්ද්‍රිකා බණ්ඩාරනායක කුමාරතුංග ජනාධිපති ධූරයට පත් වූ අතර, එම ප්‍රතිශතය මෙතෙක් අපේක්ෂකයෙකු ජනාධිපතිවරණයක දී ලබා ගත් වැඩිම ඡන්ද ප්‍රතිශතයයි. ජනපතිවරණය අභියස නැවතත් බෝම්බ පිපුරුම් උතුරු-නැගෙනහිර සිවිල් යුද්ධයේ උච්ඡතම කාලපරිච්ඡේදයක් වූ 1999 වසරේ දී නැවත ජනාධිපතිවරණයක් පැවැත්වුණේ එවකට ජනාධිපතිනිය වූ චන්ද්‍රිකා බණ්ඩාරනායක කුමාරතුංගගේ ධූර කාලයෙන් පස් වසරක් ගත වූ තැනයි. පක්ෂ තහනම ඉවත් වීමෙන් පසුව ජනතා විමුක්ති පෙරමුණේ අපේක්ෂකයෙකු තරග කල පළමු ජනාධිපතිවරණය මෙය වූ අතර, 1982 රෝහණ විජේවීර තරග කිරීමෙන් පසුව ජනාධිපතිවරණයට එම පක්ෂයේ අපේක්ෂකයෙකු තරග කළ පළමු අවස්ථාව ද විය. අපේක්ෂකයන් 13 දෙනෙකු තරග කළ මෙම ජනාධිපතිවරණයේ ද අපේක්ෂකයන්ට මරාගෙන මැරෙන බෝම්බ ප්‍රහාර එල්ල විය. පොදුජන එක්සත් පෙරමුණේ අවසන් මැතිවරණ රැළිය අවසන් වී ආපසු යාමට සූදානම් වූ චන්ද්‍රිකා බණ්ඩාරනායක කුමාරතුංග වෙත මරාගෙන මැරෙන බෝම්බ ප්‍රහාරයක් එල්ල වූ අතර එම ප්‍රහාරයෙන් ඇය දිවිගලවාගත් නමුත් ඇගේ ඇසකට හානි සිදුවිය. උතුරේ මැතිවරණ දිස්ත්‍රික්ක දෙකෙහි ලියාපදිංචි ඡන්දදායකයන් සංඛ්‍යාවට සාපේක්ෂව මෙම ජනාධිපතිවරණයේ ද ඡන්දය භාවිත කර තිබුණේ ඉතා අවම ප්‍රතිශතයකි. අවම ඡන්ද පරතරයකින් ජයගත් ජනපතිවරණය එවකට ජනපති චන්ද්‍රිකා බණ්ඩාරනායක කුමාරතුංගගේ වසර හයක නිල කාලය 2005 දී අවසන් වීමත් සමඟ එම වසරේ දී ජනාධිපතිවරණයක් ප්‍රකාශයට පත් කරන ලදි. 1994 ජනාධිපතිවරණයෙන් පසු හිටපු ජනපතිනිය වසර හයක ධූර කාලය ගතවීමට පෙර නැවත 1999 දී ජනපතිවරණයක් කැඳවීම හේතුවෙන් ඇගේ මුළු ධූර කාලය අවසන් වන්නේ 2005 ද, නැතහොත් 2006 ද යන්න පිළිබඳ විවාදාත්මක තත්වයක් මතුව තිබූණි. ඒ සම්බන්ධයෙන් ඕමල්පේ සෝභිත හිමියන් අධිකරණය වෙත ගිය අතර, එහිදී අගවිනිසුරු ඇතුළු විනිසුරු මඬුල්ල එකමතිකව තීරණය කළේ 2005 දී ජනපතිනියගේ ධූරකාලය අවසන් වන බවයි. 2004 පැවති මහමැතිවරණයෙන් අගමැති ධූරයට පත් වූ පර්සි මහේන්ද්‍ර රාජපක්ෂ එක්සත් ජනතා නිදහස් සන්ධාන අපේක්ෂකයා වූ අතර, එක්සත් ජාතික පක්ෂයෙන් තරග කළේ එවකට විපක්ෂ නායකවරයා වූ රනිල් ශ්‍රියාන් වික්‍රමසිංහයි. අපේක්ෂකයන් 13 දෙනෙකු ඉදිරිපත් වූ මෙම ජනාධිපතිවරණයට පෙර 2004 දී ශ්‍රී ලංකාව සුනාමි ව්‍යසනයට ගොදුරු වූ අතර, එම නිසා කඳවුරු වල සහ පදිංචි ස්ථානවලින් විතැන් වී සිටි ජනතාවට ඡන්දය ප්‍රකාශ කිරීමට අවස්ථාව ලබා දීම සඳහා විශේෂ වැඩපිළිවෙළක් මැතිවරණ කොමිසම විසින් සකස් කර තිබුණි. ප්‍රධාන අපේක්ෂකයන් දෙදෙනාම කරට කර ඡන්ද ලබාගත් මෙම ජනාධිපතිවරණයේ දී වලංගු මුළු ඡන්ද සංඛ්‍යාවෙන් 50.29%ක් ලබා ගත් මහින්ද රාජපක්ෂ ජයග්‍රහණය කළ අතර, එක්සත් ජාතික පක්ෂ අපේක්ෂකයා වූ රනිල් වික්‍රමසිංහට වඩා ඔහු ලබාගෙන තිබුණේ ඡන්ද 180,786ක් වීම විශේෂත්වයකි. මෙම ජනාධිපතිවරණයේ ද උතුරේ ඡන්ද කැපී පෙනෙන ලෙස අඩු වූ අතර, යාපනය මැතිවරණ දිස්ත්‍රික්කයේ ඡන්දය ප්‍රකාශ කර තිබුණේ ලියාපදිංචි මුළු ඡන්ද සංඛ්‍යාවෙන් 1.21%කි. යාපනයේ ලියාපදිංචි ඡන්ද දායකයන් සංඛ්‍යාව 701,938ක් වූ අතර, එයින් ඡන්දය ප්‍රකාශ කර තිබුණේ 8524කි. යුද්ධය අවසන් වීමෙන් පසුව පැවති පළමු ජනපතිවරණය සිය පළමු ධූර කාලය අවසන් වීමට තිබුණේ 2011 වසරේ දී වුවත්, 2010 වසරේදී ජනාධිපතිවරණයක් කැඳවීමට හිටපු ජනාධිපති මහින්ද රාජපක්ෂ කටයුතු කළේ ය. අපේක්ෂකයන් 22 දෙනෙකු ඉදිරිපත් වූ මෙම ජනාධිපතිවරණයේ දී හිටපු ජනාධිපති මහින්ද රාජපක්ෂට එරෙහි ප්‍රධාන තරගකරුවා වූයේ යුද්ධය අවසන් සමයේ යුධ හමුදාපතිවරයා ව සිටි සිටි ෆීල්ඩ් මාර්ෂල් සරත් ෆොන්සේකා වීම විශේෂත්වයකි. ඔහු එක්සත් ජාතික පක්ෂය ඇතුළු පක්ෂ කිහිපයක සන්ධානයක් වූ නව ප්‍රජාතන්ත්‍රවාදී පෙරමුණෙන් තරග වැදුණේ ය. යුද්ධය නිසා අවතැන් කඳවුරුවල ජීවත් වූ ජනතාවට ද එවර සිය ඡන්දය භාවිත කිරීමේ අවස්ථාව හිමිව තිබූ අතර, වන්නි සහ යාපනය මැතිවරණ දිස්ත්‍රික්ක දෙකෙහි මින් පෙර ඡන්දය භාවිත කර තිබූ ප්‍රතිශතයන්ට වඩා වැඩි ප්‍රතිශතයක් මෙම ජනාධිපතිවරණයේ දී ඡන්දය ප්‍රකාශ කර තිබෙන නමුත්, තවදුරටත් ලියාපදිංචි ඡන්දදායකයන්ගෙන් 50%ක්වත් උතුරු පළාතේ ඡන්දය ප්‍රකාශ කර නොතිබුණි. උතුරු පළාතේ ලියාපදිංචි ඡන්ද දායකයන්ගෙන් 2010 ජනාධිපතිවරණය සඳහා ඡන්දය ප්‍රකාශ කර තිබුණේ 30.24%කි. එමෙන්ම යාපනය සහ වන්නි මැතිවරණ දිස්ත්‍රික්ක දෙකෙහිම 60%කට වඩා වැඩි ප්‍රතිශතයක් ලබාගෙන තිබුණේ ෆීල්ඩ් මාර්ෂල් සරත් ෆොන්සේකා විශේෂත්වයකි. මෙම ජනාධිපතිවරණයෙන් ද ජයග්‍රහණය කළ මහින්ද රාජපක්ෂ දෙවන වරටත් ජනාධිපති ධූරයට පත් විය. 18 වන සංශෝධනය සහ තෙවන වරටත් ජනපති වීමේ සිහිනය 1978 ආණ්ඩුක්‍රම ව්‍යවස්ථාවට අනුව ජනාධිපතිවරයෙකුගේ ධූර කාලය වසර හයකි. එමෙන් ම එක් පුද්ගලයෙකුට ජනාධිපති ධූරයේ රැඳී සිටිය හැකි වන්නේ ධූර කාල දෙකක දී පමණි. ඒ අනුව ධූරයේ රැඳී සිටිය හැකි උපරිම කාලය වසර 12කි. දෙවන වරටත් ජනාධිපතිධූරයේ වැඩ ඇරඹූ එවකට ජනපති මහින්ද රාජපක්ෂ ඇතුළු පාර්ලිමේන්තුවේ තුනෙන් දෙකක බලයක් හිමිකරගෙන සිටි එක්සත් ජනතා නිදහස් සන්ධානය විසින් ඉහත කී ව්‍යවස්ථාමය සීමාවන් ඉවත් කිරීමට තීරණය කර, 18 වන ආණ්ඩුක්‍රම ව්‍යවස්ථා සංශෝධනය සම්මත කරන ලදි. එයින් ජනාධිපතිවරයෙකුට ධූරයේ රැඳී සිටිය හැකි උපරිම වාර ගණන පිළිබඳ සීමාවන් ඉවත් කර විධායක ජනාධිපති ධූරයේ බලතල තවත් ඉහළ දැමුණි. ඒ වන විට රට තුළ ඇතිව තිබූ තත්වය සහ විධායක ජනාධිපති ධූරයේ බලතල වැඩිවීම පිළිබඳ ප්‍රජාතන්ත්‍රවාදය සම්බන්ධයෙන් බොහෝ පාර්ශවයන්ගේ අවදානය යොමුව තිබුණි. මෙවැනි වාතාවරණයක් යටතේ 2015 දී පැවති ජනාධිපතිවරණයට එක්සත් ජාතික පක්ෂය ඇතුළු විපක්ෂයේ පොදු අපේක්ෂකයා ලෙස ශ්‍රී ලංකා නිදහස් පක්ෂයේ එවකට ලේකම් ව සිටි මෛත්‍රීපාල සිරිසේන තරග කිරීම දැඩි ආන්දෝලනයකට තුඩු දුන් සිදුවීමකි. 2015 ජනාධිපතිවරණයේ දී උතුරු පළාතේ මැතිවරණ දිස්ත්‍රික්කවල ඡන්දදායකයන්ගේ ඡන්දය භාවිත කිරීමේ විශාල උනන්දුවක් ඇතිව තිබූ අතර, ඒ දක්වා ඉතිහාසයේ ලියාපදිංචි ඡන්දදායකයන්ගෙන් වැඩිම ඡන්ද දායකයන් ප්‍රතිශතයක් උතුරු පළාතේ ඡන්දය භාවිත කර තිබුණේ එම වසරේදීයි. යාපනය මැතිවරණ දිස්ත්‍රික්කයේ ලියාපදිංචි ඡන්ද දායකයන්ගෙන් 66.28%ක් ඡන්දය භාවිත කර තිබූ අතර, වන්නි මැතිවරණ දිස්ත්‍රික්කයේ එම ප්‍රතිශතය 72.57%කි. ජනාධිපතිවරණයේ දී උතුරු - නැගෙනහිර පළාත්වල ජය කාටද ? මෙම මැතිවරණයේ දී විපක්ෂයේ පොදු අපේක්ෂකයා වූ මෛත්‍රීපාල සිරිසේන ජයග්‍රහණය කළ අතර, ඔහු බලයට පත් වීමෙන් පසු 19 වන ව්‍යවස්ථා සංශෝධනය හරහා නැවතත් එක් පුද්ගලයෙකුට ජනාධිපති ධූරයේ රැඳී සිටිය හැකි අවස්ථා ගණන දෙකක් ලෙස සීමා කළ අතර, ධූර කාලය වසර හයේ සිට පහ දක්වා අඩු කරන ලදි. අපේක්ෂකයන් 35ක් ඉදිරිපත් වූ ජනාධිපතිවරණය 2019 වසරේ ජනාධිපතිවරණය පැවැත්වූයේ එම වසරේ අප්‍රේල් මාසයේ දී සිදු වූ පාස්කු ඉරිදා දින බෝම්බ පිපිරීමෙන් අනතුරුවයි. එම ජනාධිපතිවරණය සඳහා අපේක්ෂකයන් 35 දෙනෙකු ඉදිරිපත් වී සිටි අතර, එතෙක් ඉතිහාසයේ වැඩිම අපේක්ෂකයන් පිරිසක් ජනාධිපතිවරණයට එක් වූ ජනාධිපතිවරණය එයයි. අපේක්ෂකයන් වැඩිවීම හේතුවෙන් ඡන්ද පත්‍රිකාව අඩි දෙකක් දිගු වූ අතර, එම නිසාම මැතිවරණය සඳහා විකල්පයක් ලෙස ඝණ කාඩ්බෝඩ්වලින් සෑදූ ඡන්ද පෙට්ටි ද යොදාගන්නා ලදි. එම අපේක්ෂකයන්ගෙන් අපේක්ෂකයින් 15 දෙනෙකු ම ස්වාධීන අපේක්ෂකයන් විය. එමෙන් ම ලියාපදිංචි මුළු ඡන්ද සංඛ්‍යාවෙන් වැඩිම ප්‍රතිශතයක් ඡන්දය භාවිත කළ ජනාධිපතිවරණය ද වන අතර, එම ප්‍රතිශතය 83.72%කි. උතුරු පළාතේ වාර්තාගත ඡන්දහිමියන් සංඛ්‍යාවක් ඡන්දය ප්‍රකාශ කර තිබූ 2019 ජනාධිපතිවරණයේ, ලක්ෂ හැටනවයකට ආසන්න ඡන්ද ලබාගෙන ජයග්‍රහණය කළ ගෝඨාභය රාජපක්ෂ ලබාගෙන තිබුණේ, යාපනය මැතිවරණ දිස්ත්‍රික්කයෙන් 6.24%ක් සහ වන්නි මැතිවරණ දිස්ත්‍රික්කයෙන් 12.27% ක් වැනි කැපී පෙනෙන අඩු ඡන්ද ප්‍රතිශතයකි. යාපනය දිස්ත්‍රික්කයෙන් 83.86%ක් සහ වන්නි දිස්ත්‍රික්කයෙන් 82.12%ක් ඡන්ද ලබා ගනිමින් එම දිස්ත්‍රික්ක දෙක ම වැඩි ඡන්දයෙන් ජයග්‍රහණය කළේ ගෝඨාභය රාජපක්ෂගේ ප්‍රතිවාදියා වූ සජිත් ප්‍රේමදාසයි. රුවන්වැලිසෑය අසල පැවැත් වූ සිය ජනාධිපතිධූරයේ දිවුරුම්දීමේ උත්සවයේ දී ගෝඨාභය රාජපක්ෂ ප්‍රකාශ කළේ තමා 'සිංහල-බෞද්ධ ජනතාවගේ ඡන්දවලින් පත් වූ ජනාධිපතිවරයෙකු' බවයි. කෙසේනමුත් සිය ධූරකාලයේ තෙවන වසරේ දී රට තුළ ඇති වූ විරෝධතාවල ප්‍රතිඵලයක් ලෙස ඔහුට රටින් පළායාමට සිදු වූ අතර ඉන්පසු ඔහු ඉල්ලා අස්විය. මහජනතාව විසින් නෙරපා දැමූ එකම විධායක ජනාධිපතිවරයා වන්නේ ද ඔහුයි. 2024: ඉතිහාසගත අපේක්ෂකයන් සංඛ්‍යාවක් 2024 ජනාධිපතිවරණය මේ වන විට ප්‍රකාශයට පත් කර තිබේ. ඒ අනුව ජනාධිපතිවරණය එළැඹෙන සැප්තැම්බර් මස 21 වන දින පැවැත්වීමට මැතිවරණ කොමිෂන් සභාව විසින් නිවේදනය කර ඇත. මුල් කාලීන ජනාධිපතිවරණ හා සැසඳීමේ දී 21 වන සියවසේ මෙතෙක් පැවති ජනාධිපතිවරණ මැතිවරණ ප්‍රචණ්ඩක්‍රියා අඩු සහ ප්‍රජාතන්ත්‍රවාදය පියවරයන් වශයෙන් වර්ධනය වූ ඒවා බව නිරීක්ෂණය වේ. පැවති යුධමය වාතාවරණය අවසන් වීමත් සමඟ උතුරු පළාතේ ද ඡන්දය භාවිත කිරීමේ ප්‍රතිශත ඉහළ ගොස් තිබෙන බව ජනාධිපතිවරණ ප්‍රතිඵල නිරීක්ෂණයේ දී පෙනී යයි. 2024 ජනාධිපතිවරණය සඳහා තරග කිරීමට මේ වන විට අපේක්ෂකයන් 39 දෙනෙකු සුදුසුකම් ලබා ඇති අතර, ඉතිහාසයේ වැඩිම ජනාධිපති අපේක්ෂකයන් සංඛ්‍යාවක් තරග කරන්නේ මෙවරයි. ආසන්න ජනාධිපතිවරණවල ක්‍රම ක්‍රමයෙන් අපේක්ෂකයන් වැඩිවීම, මැතිවරණයේ වියදම් වැඩිකරන්නේ ද යන්න පිළිබඳව මේ වන විට සමාජයේ කතාබහක් මතුව තිබේ. මෙම අපේක්ෂකයන් 39ට බෞද්ධ භික්ෂූන්වහන්සේලා දෙදෙනෙකු ද ඇතුළත් වන අතර, එකදු කාන්තාවක් හෝ ඇතුළත් නොවීම විශේෂත්වයකි.",
"Title": "දශක හතරක ජනපති සටනේ මං සලකුණු"
} |
{
"Text": " ශ්‍රී ලංකාව සහ එංගලන්තය අතර තරග 03කින් යුත් ටෙස්ට් ක්‍රිකට් තරගාවලිය බදාදා (අගෝස්තු 21) ආරම්භ වීමට නියමිත ය. ශ්‍රී ලංකාව සහ එංගලන්තය අතර පළමු ටෙස්ට් තරගය ක්‍රීඩා කරනු ලැබුවේ මීට වස 42කට ඉහතදී ය. එංගලන්ත කණ්ඩායම හමුවේ අවසන් වරට ශ්‍රී ලංකා කණ්ඩායම ටෙස්ට් තරග ජයග්‍රහණයක් වාර්තා කිරීමට සමත් වූයේ 2014 වසරේදී ය. ක්‍රීඩා ලෝලීන්ට මෙන් ම ක්‍රිකට් විචාරකයින්ට ද සුවිශේෂී මතක සටහන් ගෙන දුන් ශ්‍රී ලංකා - එංගලන්ත ටෙස්ට් ක්‍රිකට් තරග ඉතිහාසයේ සිදුවූ සුවිශේෂී සිදුවීම් මොනවා ද? මේ, ඒ සම්බන්ධයෙන් බීබීසී සිංහල සේවය සිදුකළ කරුණු සොයා බැලීමකි. පළමු ටෙස්ට් තරගයේදී දැක්වූ දක්ෂතා ශ්‍රී ලංකාව සහ එංගලන්තය අතර පැවැත්වූ පළමු ටෙස්ට් තරගයේදී ශ්‍රී ලංකා පිතිකරුවන් තිදෙනෙකු අර්ධ ශතක වාර්තා කිරීමට සමත්වීම කැපී පෙනෙන සිදුවීමක් විය. එහිදී රංජන් මඩුගල්ල, අර්ජුණ රණතුංග සහ රෝයි ඩයස් ශ්‍රී ලංකා කණ්ඩායම වෙනුවෙන් අර්ධ ශතක වාර්තා කිරීමට සමත් වූහ. එම තරගයේ පළමු ඉනිමේදී රංජන් මඩුගල්ල ලකුණු 65ක්, අර්ජුන රණතුංග ලකුණු 54ක් සහ රෝයි ඩයස් ලකුණු 77ක් රැස් කිරීමට සමත් වූහ. පන්දු යැවීමේදී අසන්ත ද මෙල් එංගලන්ත කණ්ඩායමේ පළමු ඉනිමේදී කඩුලු 04ක් දවා ගැනීමට සමත් විය. ශ්‍රී ලංකාව සමග පැවති මංගල ටෙස්ට් තරගයෙන් එංගලන්ත කණ්ඩායමට කඩුලු 07ක ජයක් හිමි විය. ලෝඩ්ස් පිටිය වර්ණවත් කළ සිදත්ගේ ඉනිම ශ්‍රී ලංකා කණ්ඩායමට එංගලන්තය සමග දෙවන වරට ටෙස්ට් තරගයකදී හමුවන්නේ 1984 වසරේදී ය. ඒ, එංගලන්තයේ ලෝඩ්ස් ක්‍රීඩාංගණයේදී ය. එම තරගය පුරාවට ශ්‍රී ලංකා පිතිකරුවෝ ප්‍රබල එංගලන්ත පන්දු යවන්නන්ට එරෙහිව දක්ෂතා දැක්වීමට සමත් වූහ. ශ්‍රී ලංකා පළමු ඉනිමේදී ආරම්භක පිතිකරු සිදත් වෙත්තමුණි පන්දු 471කට මුහුණ දෙමින් හතරේ පහරවල් 21ක් සමගින් ලකුණු 190ක් රැස් කිරීමට සමත් විය. ලෝඩ්ස් පිටියේදී ශ්‍රී ලංකා පිතිකරුවෙකු විසින් වාර්තා කරන ලද පළමු ටෙස්ට් ශතකය ලෙස එය ඉතිහාසයට එක්විය. ඉයන් බොතම්, ජොනතන් ඇග්නිව් සහ රිචර්ඩ් එලිසන් වැනි ප්‍රබල පන්දු යවන්නන් හමුවේ සිදත් වෙත්තමුණි ගොඩ නැගු එම ඉනිම බොහෝ ක්‍රීඩා ලෝලීන් සහ ක්‍රිකට් විචාරකයින්ගේ කතාබහට ලක්වූ ඉනිමක් බවට පත්විය. සිදත් වෙත්තමුණිට අමතරව ශ්‍රී ලංකා කණ්ඩායම වෙනුවෙන් පළමු ඉනිමේදී දුලිප් මෙන්ඩිස් ලකුණු 111ක් රැස් කළ අතර අර්ජුණ රණතුංග ලකුණු 84ක් රැස් කළේය. එංගලන්ත කණ්ඩායමේ පළමු ඉනිමේදී ඇලන් ලෑම්බ් ලකුණු 107ක් රැස් කළ අතර පන්දු යැවීමේදී අසන්ත ද මෙල් සහ විනෝදන් ජෝන් කඩුලු 04 බැගින් බිඳ හෙලීය. ශ්‍රී ලංකා දෙවන ඉනිමේදී අමල් සිල්වා නොදැවී ලකුණු 102ක් රැස් කළේ ය. දුලිප් මෙන්ඩිස් නැවත වරක් ලකුණු අතරට පැමිණෙමින් එම ඉනිමේදී ද ලකුණු 94ක් රැස් කළේ ය. ඉයන් බොතම් ශ්‍රී ලංකා දෙවන ඉනිමේදී කඩුලු 06ක් දවා ගැනීමට සමත් විය. එංගලන්තය සමග පැවති දෙවන ටෙස්ට් තරගාවලියේදී වැඩි ගෞරවය හිමි කර ගත් ශ්‍රී ලංකා කණ්ඩායම එම තරගය ජය පරාජයෙන් තොරව අවසන් කර ගැනීමට සමත් විය. එංගලන්තයට එරෙහිව ලද පළමු ටෙස්ට් ජයග්‍රහණය එංගලන්ත කණ්ඩායමට එරෙහිව ශ්‍රී ලංකාව සිය පළමු ටෙස්ට් තරග ජයග්‍රහණය වාර්තා කිරීමට සමත් වූයේ, 1993 වසරේදී ය. කොළඹ SSC ක්‍රීඩාංගණයේදී පැවති එම ටෙස්ට් තරගයේදී ශ්‍රී ලංකා කණ්ඩායම එංගලන්තයට එරෙහිව කඩුලු 05ක ජයග්‍රහණයක් වාර්තා කිරීමට සමත් විය. එම තරගයේදී ශ්‍රී ලංකාවේ පළමු ඉනිමේදී පිතිකරුවන් 05 දෙනෙකු අර්ධ ශතක වාර්තා කිරීමට සමත් වීම කැපීපෙනෙන සිදුවීමක් විය. රොෂාන් මහානාම, චන්දික හතුරුසිංහ, අරවින්ද ද සිල්වා , අර්ජුණ රණතුංග සහ හෂාන් තිලකරත්න එහිදී අර්ධ ශතක වාර්තා කිරීමට සමත් වූහ. පන්දු යැවීමේදී ශ්‍රී ලංකාව වෙනුවෙන් ජයනන්ද වර්ණවීර ඉනිම් දෙකේදී එංගලන්ත කණ්ඩායමේ කඩුලු 08ක් දවා ගැනීමට සමත් විය. එංගලන්ත කණ්ඩායමට එරෙහිව ශ්‍රී ලංකාව වාර්තා කළ පළමු ටෙස්ට් තරගයේදී තරගයේ දක්ෂතම ක්‍රීඩකයා ලෙස හෂාන් තිලකරත්න සම්මානයට පාත්‍ර විය. ඕවල් පිටියේ දී මුරලි - සනත් සිදුකළ වික්‍රමය 1998 වසරේදී ශ්‍රී ලංකා කණ්ඩායම, එංගලන්තයට එරෙහිව වාර්තා කළ එම තරග ජයග්‍රහණය ක්‍රිකට් ලෝලීන්ට අමතක නොවන තරගයක් විය. ඒ, එංගලන්ත ක්‍රිකට් කණ්ඩායමට එරෙහිව එංගලන්තයේදී ම පළමු වරට ටෙස්ට් තරගයක් ජයග්‍රහණය කිරීමට ශ්‍රී ලංකාව සමත්වීම හේතුවෙනි. තරගයේ පළමු ඉනිම සඳහා පන්දුවට පහර දුන් එංගලන්ත කණ්ඩායම සියලු දෙනා දැවී ලකුණු 445ක් රැස් කළේ ය. එංගලන්ත කණ්ඩායමේ ග්‍රැහැම් හික් ලකුණු 107ක් සහ ජෝන් ක්‍රොව්ලී නොදැවී ලකුණු 156ක් රැස් කළහ. ශ්‍රී ලංකා පිල වෙනුවෙන් මුත්තයියා මුරලිදරන් පන්දු වාර 59 යි පන්දු 03ක් යවමින් ලකුණු 155කට කඩුලු 07ක් දවා ගැනීමට සමත් විය. ශ්‍රී ලංකා කණ්ඩායම සිය පළමු ඉනිම වෙනුවෙන් ලකුණු 591ක් රැස් කිරීමට සමත් විය. එහිදී සනත් ජයසුරිය ලකුණු 213ක් සහ අරවින්ද ද සිල්වා ලකුණු 152ක් රැස් කිරීමට සමත් වූහ. එංගලන්ත කණ්ඩායමට සිය දෙවන ඉනිම සඳහා රැස් කර ගැනීමට හැකි වූයේ, ලකුණු 181ක් පමණි. මුත්තයියා මුරලිදරන් එම ඉනිමේදී ලකුණු 65කට එංගලන්ත පිතිකරුවන් 09 දෙනෙකු දවා ගත්තේ ය. තරගයේ ජයග්‍රහණය සඳහා අවශ්‍යව තිබු ලකුණු 36ක ඉලක්කය කිසිදු කඩුල්ලක් නොදැවී පසුකර යෑමට සමත් වූ ශ්‍රී ලංකා කණ්ඩායම එම තරගයේ ජයග්‍රහණය වාර්තා කිරීමට සමත් විය. එංගලන්තයේදී ලැබූ පළමු ටෙස්ට් තරගාවලි ජයග්‍රහණය ශ්‍රී ලංකාව, එංගලන්ත කණ්ඩායමට එරෙහිව පළමු වරට එංගලන්තයේදී ම ටෙස්ට් තරගාවලියක් ජයග්‍රහණය කිරීමට සමත් වූයේ 2014 වසරේදී ය. තරග දෙකකින් සමන්විත එම ටෙස්ට් තරගාවලියේදී ශ්‍රී ලංකා කණ්ඩායම ලෝඩ්ස් ක්‍රීඩාංගණයේදී පැවති පළමු තරගය ජය පරාජයෙන් තොරව අවසන් කර ගැනීමට සමත් විය. දෙවන ටෙස්ට් තරගය ලීඩ්ස්හිදී පැවති අතර පළමුවෙන් පන්දුවට පහර දුන් ශ්‍රී ලංකා කණ්ඩායම සිය පළමු ඉනිම සඳහා ලකුණු 257ක් රැස් කළේ ය. එංගලන්ත කණ්ඩායමේ ලියම් ප්ලන්කට් ලකුණු 64කට කඩුලු 05ක් දවා ගැනීමට සමත් විය. එංගලන්ත කණ්ඩායම සිය පළමු ඉනිම සඳහා ලකුණු 365ක් රැස් කළ අතර එහිදී සෑම් රොබ්සන් ලකුණු 127ක් වාර්තා කරන ලදී. පන්දු යැවීමේදී ශමින්ද එරංග සහ ඇන්ජලෝ මැතිව්ස් කඩුලු 04 බැගින් දවා ගත්හ. ශ්‍රී ලංකා කණ්ඩායම සිය දෙවන ඉනිමේදී ලකුණු 457ක් වාර්තා කිරීමට සමත් වූ අතර, එහිදී ඇන්ජලෝ මැතිව්ස් ලකුණු 160ක් සහ මහේල ජයවර්ධන ලකුණු 79ක් රැස් කිරීමට සමත් වූහ. තරගයේ ජයග්‍රහණය සඳහා එංගලන්ත කණ්ඩායමට ලකුණු 350ක ඉලක්කයක් හිමි විය. ධම්මික ප්‍රසාද් ප්‍රමුඛ ශ්‍රී ලංකා කණ්ඩායමේ වේග පන්දු යවන්නන් විසින් එංගලන්ත කණ්ඩායමේ මුල් පෙළ පිතිකරුවන් අඩු ලකුණු සංඛ්‍යාවකට දවා ගනු ලැබුව ද මොයින් අලී නොදැවී ලකුණු 108ක් රැස් කළේ ය. දෙවන ටෙස්ට් තරගයේ අවසන් පන්දු වාරය තුළදී තරගයේ ජයග්‍රහණය ශ්‍රී ලංකා කණ්ඩායමට ලබා දෙමින් ශමින්ද එරංග විසින් එංගලන්ත කණ්ඩායමේ අවසන් කඩුල්ල ලෙස ජේම්ස් ඇන්ඩර්සන් දවා ගැනීමට සමත් විය. එහිදී, අවසන් කඩුල්ල ආරක්ෂා කර ගැනීම සඳහා දැඩි වෙහෙසක් දැරූ ජේම්ස් ඇන්ඩර්සන් එකදු ලකුණක් හෝ නොලබා පන්දු 55කට මුහුණ දුන්නේ ය. කෙසේ වෙතත්, තරගයේ අවසන් පන්දු වාරයේ 5 වන පන්දුවේදී ඔහු දැවී ගියේ ය. ඒ අනුව පළමු වරට ශ්‍රී ලංකා කණ්ඩායම එංගලන්තයේදී ටෙස්ට් තරගාවලි ජයග්‍රහණයක් වාර්තා කිරීමට සමත් විය. 1982 වසරේ සිට මේ දක්වා දෙරට අතර ටෙස්ට් තරග 36ක් ක්‍රීඩා කර ඇති අතර ඉන් තරග 17ක ජයග්‍රහණය එංගලන්ත කණ්ඩායමත්, තරග 08ක ජයග්‍රහණය ශ්‍රී ලංකාවටත් හිමිව තිබේ. එමෙන් ම, තරග 11ක් ජය පරාජයෙන් තොරව අවසන් වී ඇත.",
"Title": "එංගලන්ත - ශ්‍රී ලංකා ටෙස්ට් තරග ඉතිහාසයේ අමතක නොවන සිදුවීම් 5ක්"
} |
{
"Text": " ආර්ථික අර්බුදය හේතුවෙන් ජීවන වියදම ඉහළ යාමත් සමග ඊට සරිලන අයුරින් සිය වැටුප් ඉහළ දමන ලෙස ඉල්ලා වතු කම්කරු ජනතාව අරගලයක නිරත වී සිටිති. අවස්ථා කිහිපයකදී වතු කම්කරුවන්ගේ වැටුප් සම්බන්ධයෙන් රජය මගින් ගැසට් නිවේදන නිකුත් කෙරුණු අතර විවිධ අවස්ථාවලදී එම ගැසට් නිවේදන රජය විසින් නැවත හකුළා ගනු ලැබීය. එවන් පසුබිමක වතු කම්කරුවන්ගේ වැටුප් වැඩි කිරීමට අදාළ නව ගැසට් නිවේදනයක් ඉකුත් අගෝස්තු මස 13 වන දා නිකුත් කෙරිණි. එලෙස නිකුත් කළ ගැසට් නිවේදනය අනුව වතු කම්කරුවන්ගේ වැටුප් ගැටලුවට විසඳුමක් හිමි වේ ද යන්න සම්බන්ධයෙන් බොහෝ දෙනා දෑස් යොමා සිටියි. වතු කම්කරුවන්ගේ ඉතිහාසය වතු කම්කරු ප්‍රජාව යනු බ්‍රිතාන්‍ය යටත් විජිත සමයේ කෝපි වගාව සඳහා මෙරටට ගෙන එන ලද ඉන්දියානු කම්කරුවන් ය. 19 වන ශත වර්ෂයේදී මන්නාරම දක්වා මුහුදු මාර්ගයෙන් ද, ඉන්පසුව මධ්‍යම කඳුකරයේ ඇති වතු දක්වා දුෂ්කර පාගමනකින් මෙම වතු කම්කරුවන් රැගෙන විත් තිබේ. වතු කම්කරුවන් ශ්‍රී ලංකාවේ සේවයට පැමිණ වසර 200ක් සම්පූර්ණ වීම හේතුවෙන් 2023 වසරේදී දීර්ඝ පාගමනක් ද පවත්වන ලදී. අර්ධ වැඩවසම් ක්‍රමයක ඇරඹුම බ්‍රිතාන්‍යයන් විසින් ශ්‍රී ලංකාවේ කෝපි සහ තේ වගාව ඇරඹීමත් සමග ඒ සඳහා අවශ්‍ය ශ්‍රමය සපයා ගැනීමේ අර්බුදයක් නිර්මාණය වන්නේ, පාරම්පරික ඉඩම් හිමිකම් දරනු ලැබූ සහ ගොවිතැනේ නියැළී සිටි සිංහල ස්වදේශික ජනතාව ඒ සඳහා ශ්‍රම දායකත්වය සැපයීමට කැමැත්තක් නොදැක්වීම හේතුවෙනි. ඒ අනුව, දකුණු ඉන්දියාවේ ඉඩම් අහිමි අඳ ගොවියන් සහ ගොවි බිම්වල වැඩ කළ කම්කරුවන්, මෙරට වතුකරයේ ශ්‍රම බලකායේ තිබූ හිඩැස පිරවීමට ශ්‍රී ලංකාවට රැගෙනවිත් තිබිණි. මෙම කම්කරුවන්, කංකානිවරුන් හරහා මෙරටට ගෙන්වා ඇති අතර, සිය වාසභූමිවල සිට ඉන්දියානු වෙරළ දක්වා දීර්ඝ ගමනක් ද, බෝට්ටුවෙන් ශ්‍රී ලංකාවට ළඟා වූ පසු කඳුකරයට ළඟා වීම සඳහා සැතපුම් 150ක පමණ දුරක් ද පයින් ගමන් කිරීමට ඔවුන්ට සිදු වී තිබිණි. මෙම ගමන අතරතුරදී බොහෝ දෙනෙකු මැලේරියාවට ගොදුරුවී මිය ගොස් ඇති අතර, ජීවිත බේරාගත්තවුන්ගෙන් ඇතැමෙකු තමන්ට නුපුරුදු කඳුකරයේ සීත කාලගුණය හේතුවෙන් මිය ගොස් ඇත. මෙම වතු කම්කරු කණ්ඩායම් වතු හිමිකරුවන් වෙත ගෙන ආ කංකානිවරුන්ට ඔවුන් ගෙන ආ කම්කරුවන් වෙනුවෙන් මුදලක් ගෙවා ඇති අතර, සෑම කම්කරුවෙකු සඳහා ම දෛනික ප්‍රසාද දීමනාවක් ද කංකානිවරයෙකුට හිමිව තිබී ඇත. වතු කම්කරුවන්ගේ මුල් කාලීන වැටුප ගෙවීම සිදුව ඇත්තේ ද කංකානිවරුන් හරහා යි. මෙම කංකානිවරුන් වැටුපේ කොටසක් ලෙස සහල් බෙදා දීමේ වගකීම හිමිව තිබූ අය වන අතර, ඔවුන් ක්‍රම ක්‍රමයෙන් එම වතු ආශ්‍රිත වෙළඳසැල් හිමිකරුවන් බවට පත් ව තිබේ. මහාචාර්ය කුමාරි ජයවර්ධනගේ \"ශ්‍රී ලංකාවේ කම්කරු ව්‍යාපාරයේ නැගීම\" නමැති කෘතියේ පෙන්වා දෙන්නේ කංකානම් සහ ඔහුගේ කම්කරු කණ්ඩායම් අතර බැඳීම “ණයගැතිභාවය” මත නිර්මාණය වූවක් බව යි. බොහෝවිට වතු කම්කරුවන්ට මුදලින් වැටුප් ගෙවනවා වෙනුවට කංකානිවරයාගේ කඩයෙන් බඩු සැපයීම සිදු කර ඇත. එමෙන් ම, මුදලින් වැටුප් ලැබුවේ නම් කම්කරුවා බඩු මිලට ගත යුත්තේ තමාගේ කංකානිවරයාගේ වෙළඳසැලෙන් පමණි. අවම වශයෙන් ආහාර අවශ්‍යතාව හෝ සපුරා ගැනීමට ප්‍රමාණවත් නොවන වැටුප් හේතුවෙන් කංකානිවරයාගේ වෙළෙඳසලෙන් ණයට භාණ්ඩ මිලට ගැනීමට සිදු වූ වතු කම්කරුවන් සදාකාලික ණයකරුවන් ලෙස ජීවිතය ගෙවා මිය ගිය බව මහාචාර්ය කුමාරි ජයවර්ධනගේ ග්‍රන්ථයේ සඳහන්ව ඇත. එම ග්‍රන්ථය රචනා කිරීමේදී මහාචාර්යවරිය විසින් පී.ඩී. මිලී නමැති වතු හිමිකරුවෙකුගේ \"Thirty Years Ago\" නමැති පොතක් ද පරිශීලනය කර ඇති අතර, එයින් ගත් උපුටනයක දැක්වෙන්නේ, අවුරුද්දකට සිව් වරකට වඩා වතුකම්කරුවන්ට වැටුප් නොගෙවූ බව යි. ඒ, 1873 කාලවකවානුවේදී ය. ඔහුගේ සටහන් අනුව සාමාන්‍ය වැටුප් ගෙවීම වසරකට තුන් වරක් වූ අතර ඇතැම්විට එය දෙවතාවකි. වතුකරයේ කම්කරුවන්ට ගෙවූ වැටුප් නාගරික නුපුහුණු කම්කරුවගේ වැටුප්වලට ද වඩා අඩු වූ බව ඔහු සිය ග්‍රන්ථයේ සඳහන් කර තිබේ. ක්‍රමානුකූලව කලට වේලාවට වැටුප් නොගෙවීම, වැටුප කංකානි අතට ලබා දීම, වැටුප් කප්පාදුව වැනි අසාධාරණකම්වලට 19 වන ශත වර්ෂයේදී වතු කම්කරුවන් මුහුණ දුන් බව මහාචාර්යවරිය සිය ග්‍රන්ථයේ පෙන්වා දී තිබේ. වතු කම්කරුවාගේ වැටුප පිළිබඳව \"ශ්‍රී ලංකාවේ කම්කරු ව්‍යාපාරයේ නැගීම\" ග්‍රන්ථයෙන් උපුටා ගැනීමක් පහතින් දැක්වේ. \"වතු කම්කරු ක්‍රමය බොහෝ අතින් අර්ධ වැටුප් කම්කරු ක්‍රමයක් වූයේ ය. පඩියෙන් කොටසක් සහල්වලින් ගෙවීම, සේවය හා සම්බන්ධ නිවාස සැපයුම, වත්තට හෝ කංකානමට අයත් කඩය, ණයගැතිකමේ බැමි, සංචලනයට තිබූ අවහිරකම් බඳු වූ, ඇතැම් ‘වැඩවසම්’ භාවිතයන් මඟින් මේ කම්කරුවන්ගේ නිදහස දරුණු ලෙස සීමා කරනු ලැබිණ.\" ඉන්දියානු රජයේ බලපෑම මත 1929 දී ශ්‍රී ලංකා රජයට වතු කම්කරුවන් වෙනුවෙන් අවම වැටුප් ප්‍රතිපත්තියක් පවත්වාගෙන යාමට සිදු වූ අතර ඒ සඳහා, ඉන්දියානු රජයේ බලපෑම හේතුවෙන් 1926 දී පවත්වන පරීක්ෂණයකින් කම්කරුවන් 40%කට ජීවිතය ගැටගසා ගැනීමට අවශ්‍ය වැටුපක් උපයාගත නොහැකි බව සොයා ගැනීම හේතුවක් විය. නීත්‍යනුකූල අඩු කිරීම් (සහල්) හැර සම්පූර්ණ වැටුප ම කම්කරුවාගේ අතට ලබා දීම සහ එක් මාසයක වැටුප අනෙක් මාසයේ දස වන දාට පෙර ගෙවන ලෙස එහිදී නියම විය. ඒ අනුව, 1929 දී දිනකට උඩරට කම්කරුවෙකු සත 54ක් ද, මැදරට කම්කරුවෙකු සත 52ක් ද, පහතරට කම්කරුවෙකු සත 50ක් ලෙස ද වැටුප් ලබා තිබේ. නමුත් 1931න් පසු ඇති වූ ආර්ථික පරිහානිය හේතුවෙන් නැවත එම වැටුප් අඩු කිරීමක් සිදු කර ඇත. එනිසා 1933 වන විට උඩරට කම්කරුවෙකු ලබා ඇති වැටුප සත 41කි. හිමිකම් නොමැති සියවස් දෙකක් සේවයට නොගියහොත් වැටුප අහිමි වන නිසා රෝගාතුරව, මන්දපෝෂණයෙන් සිටියදී පවා සේවයට යාමට මුල් කාලයේදී වතුකම්කරුවන්ට සිදු වූ අතර, එනිසා ම 19 වන සියවසේ අග භාගයේදී වතු කම්කරුවන්ගේ මරණ අනුපාතිකය ද ඉහළ ගොස් තිබේ. 20 වන සියවසේ මුල් කාලයේදී ද මෙම තත්ත්වය නොවෙනස් වී ඇති අතර නිසි වැටුපක් සහ අනෙකුත් සියළුම අයිතිවාසිකම් ඔවුන්ට හිමි නොවී ය. 1931 දී ශ්‍රී ලංකාවට සර්වජන ඡන්ද බලය හිමිවන විටත් වතුකම්කරුවන් ශ්‍රී ලංකාවේ පුරවැසියන් ලෙස නොසැලකූ නිසා ඔවුන්ට ඡන්ද බලය හිමි නොවී ය. 20 වන සියවසේ මැද භාගයේදී මෙම කම්කරුවන්ගේ පුරවැසිභාවය ඇතුළු ගොඩ නැගුණු ප්‍රශ්නවලට විසඳුමක් ලෙස ‘සිරිමා- ශාස්ත්‍රී ගිවිසුම’ ලෙස ප්‍රසිද්ධ ‘1967 අංක 14 දරන ඉන්දු ලංකා ගිවිසුම’ මගින් ඉන්දියානු කම්කරුවන් 600,000ක් නැවත ඉන්දියාවට යැවීමට තීරණය වී ඇත. එයින් 94,000ක් ඉන්දියාවට යාම ප්‍රතික්ෂේප කර ඇති අතර, ඉතිරි 506,000 ක්වූ පුද්ගලයින් අතරින් 342,000ක පමණ පිරිසක් 1983 දක්වා කාලය තුළ ආපසු ඉන්දියාවට යවා ඇත. වතු කම්කරු වැටුපේ මෑතකාලීන ප්‍රවණතා මෑත කාලීන වසර 20ක කාලය තුළ වතුකම්කරුවන්ගේ වැටුප් වරින් වර වෙනස් වී ඇති නමුත් වතුකම්කරු ප්‍රජාව සහ ඔවුන් නියෝජනය කරන සංවිධාන දිගින් දිගට ම පෙන්වා දෙන්නේ එම වැටුප ජීවන වියදම පියවා ගැනීමට ප්‍රමාණවත් නොවන බව යි. වතු කම්කරු වෘත්තීය සමිති සහ සංවිධාන රැසක් මේ සඳහා ඉල්ලීම් සිදු කළ අතර, 2018 - 2019 කාලයේදී වතු කම්කරුවන්ගේ දිනක මූලික වැටුප රු. 1000ක් දක්වා වැඩි කර ගැනීම වෙනුවෙන් නිර්මාණය වූ විරෝධතා ව්‍යාපාරයක් වූ \"1000 ව්‍යාපාරයේදී\" වතුකරයෙන් ඔබ්බ්ට ගොස් කොළඹදී දැවැන්ත විරෝධතා රැලි කිහිපයක් ද සංවිධානය කරන ලදී. 2021 වසරේදී පළමු වරට වතු කම්කරුවන්ට රුපියල් 1000ක දෛනික වැටුපක් හිමිවන්නේ මූලික වැටුප රු. 900ක් ලෙස යි. මෙම කාලය ශ්‍රී ලංකාවේ ආර්ථික අර්බුදය ඇති වූ මුල් වකවානුව යි. 2022 වසර වන විටත් වැටුප නොවෙනස්ව පැවතියෙන් අමතර දලු කිලෝග්‍රෑමයකට හිමි වන මුදල හැර, කම්කරුවෙකු දින 2ක් වැඩ කළේ නම් ඔහු ලැබූ වැටුප රු. 21,000.00ක් විය. දින 30 ම වැඩ කළේ නම් රු. 30,000ක් ඉපැයූහ. එම වසරේදී දෛනික ආදායම අනුව දින 21ක ආදායම ගණන් හැදූ විට රු. 55,100.ට අඩු වූවන් දිළිඳු ප්‍රජාව ලෙස සැලකූ අතර, ජාත්‍යතර දිළිඳු රේඛාවට අනුව රු. 53,743.00ට අඩු දින 21ක ආදායමක් ඇති අය දිළින්දන් ලෙස සැලකිණි. ඒ අනුව, වතු කම්කරුවන්ගේ මාසික ආදායම තිබෙන්නේ එම දිළිඳු රේඛාවලටත් වඩා ඉතා පහළ මට්ටමක ය. වසර ගණනාවක ඉල්ලිම් සලකා බැලීමෙන් පසුව වතු කම්කරු ජනතාවගේ වැටුප් වැඩීවීමක් ජනාධිපතිවරයා විසින් නිවේදනය කරන්නේ එවැනි පසුබිමකයි. කෙසේ වෙතත්, වතු හිමිකරුවන් පෙන්වා දෙන්නේ මෙම රු. 1700.00ක දෛනික වැටුපක් ගෙවීම කර්මාන්තය බිඳ දමන බව යි. ආදායමෙන් වැඩි කොටසක් රටට ගෙන එන තේ අපනයන වර්තමානය වන විට ශ්‍රී ලංකාව තුළ තේ වගා කර ඇති භූමි ප්‍රමාණය අක්කර 660,232.24කි. එයින් 74%ක් කුඩා තේ වතු වන අතර, 26%ක ප්‍රමාණයක් මහා පරිමාණ තේ වතු යි. මෙවැනි කුඩා හා මහා පරිමාණ වතු ඒකක 421,452ක් ශ්‍රී ලංකාව තුළ පවතින බව ශ්‍රී ලංකා තේ මණ්ඩලය විසින් බීබීසී සිංහල වෙත පැවසීය. 2017, 2018, 2019 වසරවල නිමි තේ කිලෝග්‍රෑම් මිලියන 300 ඉක්මවා ශ්‍රී ලංකාව තුළ නිෂ්පාදනය කර ඇති නමුත් 2020 කොවිඩ් වසංගත සමයේ පටන් එය බිඳ වැටීමකට ලක්ව තිබේ. මෑත කාලීන අවම නිමි තේ නිෂ්පාදනය 2022 වසරේ දී වාර්තා වී ඇති අතර, එය කිලෝග්‍රෑම් මිලියන 251.50කි. නැවත එය 2023 දී සුළු ප්‍රමාණයකින් ඉහළ ගොස් තිබේ. මෙම නිෂ්පාදනයන්ගෙන් වැඩි කොටස අපනයනය කරන අතර සාමාන්‍යයෙන් නිමි තේ නිෂ්පාදනයෙන් 90%කට වැඩි ප්‍රමාණයක් අපනයනය කරනු ලබයි. 2023 වසර ආරම්භයේ දී ගෝලීය තේ වෙළෙඳපොළේ ශ්‍රී ලංකාව පස් වන ස්ථානයේ රැඳී සිටි අතර වසර අවසානයේ එය තුන්වන ස්ථානය දක්වා ඉදිරියට පැමිණ තිබුණි. එමෙන් ම තේ අපනයන යනු ශ්‍රී ලංකාවට වැඩි ම අපනයන ආදායමක් ද ගෙන එන්නකි. ශ්‍රී ලංකාව සෑම වසරක ම ඇමෙරිකානු ඩොලර් බිලියනයකටත් වඩා ආදායමක් උපයා ගන්නේ තේ අපනයනයෙන් ය. මෑත වසර දහය තුළ වැඩි ම ආදායමක් ලබා ඇත්තේ 2014 වසරේදී වන අතර එය ඩොලර් බිලියන 1.6කි. එය, එම වසරේ සමස්ත අපනයනයන්ගෙන් 14.74%ක ප්‍රතිශතයකි. මෑත කාලීනව 2020 හා 2022 වසරවල යම් පසුබෑමක් තිබුණ ද 2023 වසරේ දී ඩොලර් බිලියන 1.3ක් තේ අපනයනයෙන් උපයා තිබේ. එය සමස්ත අපනයනයන්ගෙන් 11.26%කි මෙම වසරේ අප්‍රේල් දක්වා කාලය තුළ අපනයන ආදායම ලෙස ඩොලර් මිලියන 450.23ක් උපයා තිබේ. කෙසේ නමුත්, වතුහිමිකරුවන් පෙන්වා දෙන්නේ මෙම ආදායම වතුකම්කරු වැටුප් ගෙවීමට ප්‍රමාණවත් නොවන බව යි. වර්තමානය වන විට වතුකම්කරුවෝ දළ වශයෙන් 300,000ක් පමණ සෙවයේ යෙදී සිටිති. ඔවුන්ට රු. 1700.00 ක වැටුපක් ගෙවීමට නම් වාර්ෂිකව රු. බිලියන 6.12ක් වැය වේ. එය මෙම ලිපිය සම්පාදනය කරනවිට පවතින විනිමය අනුපාතිකයන්ට අනුව, ඇමරිකානු ඩොලර් මිලියන 20කට ආසන්න මුදලකි. කම්කරු හිඟයකට පාර කපන අවම වැටුප වතු කම්කරුවන්ට හිමිවන අවම වැටුප ප්‍රමාණවත් නොවන හෙයින් බොහෝ පුද්ගලයන් වෙනත් රැකියාවලට යොමු වීමේ ප්‍රවණතාවක් තිබේ. වතුවල සේවය කරන කම්කරුවන් සංඛ්‍යාව දළ වශයෙන් 300,000ක් පමණ වුවත් ඔවුන්ගේ පවුල්වල සාමාජිකයන් සංඛ්‍යාව 900,000කට වැඩි ය. මෙම තත්ත්වය නිසා බොහෝ විට එම පවුල්වල පිරිමි පුද්ගලයන් නගර ආශ්‍රිත රැකියාවලට යොමු වන අතර, කාන්තාවන් අඛණ්ඩව වතුවල සේවය කිරීම සිදුවේ. එම ස්ත්‍රීන් දරුවන් රැක බලා ගැනීම ඇතුළු ගෘහ කාර්යයන් ද සිදු කරමින් සේවයේ නිරතවන්නේ ඉතා ම අවම පහසුකම් යටතේ අඩු වැටුපකට යි. මෑතකදී කොළඹදී පැවැත්වුණු වතුකම්කරුවන් පිළිබඳ වැඩසටහන් කිහිපයකදී යෝජනා වූයේ, ජනාධිපතිවරයා විසින් යෝජනා කරන ලද රු. 1700ට වඩා වැඩි වැටුප් වැඩිවීමක් වතු කම්කරුවන්ට අවශ්‍ය බව යි. වතුකම්කරුවන් ශ්‍රී ලංකාවේ වතු ආර්ථිකයට සේය කිරීම අරඹා වසර දෙසීයක් ගත වුවත් තවමත් ජීවත්වීමට සුදුසු නිවාස, සනීපාරක්ෂක පහසුකම් මෙන් ම, සේවය කරන ප්‍රදේශවල අවම වශයෙන් පිරිසිදු පානීය ජලයවත් සපයා ගැනීමට නොහැකි වීම පිළිබඳව එහිදී සාකච්ඡා විය. ඔවුන් ඉල්ලා සිටියේ රටේ අනෙකුත් වෘත්තීන් සේම වතුකම්කරුවන්ට ද ජීවන වියදමට සරිලන වැටුපක් සහ ගෞරවණීය ජීවිතයක් ලඟා කරගැනීමට අවශ්‍ය පහසුකම් ලබා දෙන ලෙසයි. කම්කරු ඉල්ලීම් වලට ලැබූ පිළිතුර වසර ගණනාවක් පුරා සිදුකළ ඉල්ලීම්වල ප්‍රතිඵලයක් ලෙස තේ සහ රබර් වතු සේවක කම්කරුවන්ගේ දෛනික වැටුප රුපියල් 1,700.00ක් දක්වා ඉහළ දැමීමට අදාළ ගැසට් නිවේදනය කම්කරු දෙපාර්තමේන්තුව විසින් 2024 අගෝස්තු 13 වන දා නිකුත් කළේ ය. එහිදී දෛනික අවම ගෙවීම රුපියල් 1350ක් ලෙසත්, එලදායිතාවය මත පදනම් වූ දිරි දීමනාව ලෙස රුපියල් 350.00ක් කම්කරුවන්ගේ වැටුපට දෛනිකව එකතු වන අයුරින් අදාල ගැසට් නිවේදනය නිකුත් කර තිබේ. ශ්‍රී ලංකා කම්කරු කොංග්‍රසය විසින් සංවිධානය කළ ඉකුත් මැයි දින රැලියට සහභාගී වූ ජනාධිපති රනිල් වික්‍රමසිංහ ප්‍රකාශ කළේ වතු කම්කරු දෛනික අවම වැටුප රු. 1700.00 දක්වා ඉහළ දමන බව යි. ඊට අදාළ ගැසට් නිවේදනය මේ වන විට නිකුත් කර ඇති අතර, වතු හිමියන් එම තීන්දුවට විරෝධය පළ කරමින් එම ගැසට් නිවේදනය ක්‍රියාත්මක කිරීම අත්හිටුවමින් වාරණයක් ඉල්ලා අභියාචනාධිකරණයේ පෙත්සමක් ගොනු කළ ද අභියාචනාධිකරණය විසින් එලෙස වාරණයක් නිකුත් කිරීම ප්‍රතික්ෂේප කරන ලදී.",
"Title": "වතු කම්කරු වැටුප ඉහළ දැමූ ගැසට් නිවේදනය යථාර්ථයක් වෙයි ද?"
} |
{
"Text": " ශ්‍රී ලංකාවේ 9 වන විධායක ජනාධිපතිවරයා තෝරා පත් කර ගැනෙන 2024 ජනාධිපතිවරණ ඡන්ද විමසීමට තවත් ඉතිරිව ඇත්තේ මාසයක කාලයකි. ශ්‍රී ලංකාවේ මීළඟ ජනාධිපතිවරයා බවට පත්වීමේ අරමුණින් අපේක්ෂකයින් 39 දෙනෙක් ඉදිරිපත්ව සිටිති. මීට පෙර පැවති ජනාධිපතිවරණවලදී ප්‍රධාන අපේක්ෂකයින් දෙදෙනෙකු වටා ජයග්‍රහණය දෝලනය වන බවක් දක්නට ලැබුණ ද මෙවර තත්ත්වය වෙනස් මුහුණුවරක් ගෙන ඇතැයි විශ්ලේෂකයෝ පෙන්වා දෙති. මේ අතර, 50% ඡන්ද ප්‍රතිශතයක් එක් අපේක්ෂකයෙකුට ලබා ගත හැකි ද යන්න පවා මේ වන විට ප්‍රශ්නකාරී තත්ත්වයක් බවට පත්ව තිබේ. මේ සියලු අභියෝග මැද මෙවර ජනාධිපතිවරණයෙන් ජය ගන්නා අපේක්ෂකයාට බරපතළ අභියෝග රැසකට මුහුණ දීමට සිදුවනු ඇත. ආර්ථික අභියෝගය මීළඟට පත්වන ජනාධිපතිවරයාට ඇති අභියෝගවලින් ප්‍රධානතම අභියෝගය ස්ථාවර ආර්ථිකයක් ගොඩනැගීමේ අභියෝගය බව බොහෝ විශ්ලේෂකයින්ගේ අදහස වී තිබේ. ශ්‍රී ලංකා විවෘත විශ්වවිද්‍යාලයේ දේශපාලන විද්‍යාව සහ ජාත්යන්තර අධ්‍යයනය පිළිබඳ ජ්‍යෙෂ්ඨ කථිකාචාර්ය ආචාර්ය අතුලසිරි සමරකෝන් බීබීසී සිංහල සේවයට පැවසුවේ, රාජ්‍ය වියදම් කළමනාකරණය කර ගැනීම සහ රාජ්‍ය ආදායම් උත්පාදනය ඉහළ නංවා ගැනීම ඉදිරියේදී පත්වන ජනාධිපතිවරයා මුහුණ දෙන ප්‍රධානතම අභියෝගය වන බව ය. \"බරපතළ ම අභියෝගය තමයි, මේ ආර්ථිකය කොහොම ද යථා තත්ත්වයට පත් කරන්නෙ කියන කාරණය,\" ඔහු පැවසීය. ඔහු පෙන්වා දුන්නේ, ඉදිරියේදී පත්වන ජනාධිපතිවරයාට ජාත්යන්තර මූල්ය අරමුදල සමග ගනුදෙනු කිරීම අභියෝගයක් වනු ඇති බව ය. \"මූලික දෙයක් තමයි, ඉදිරියේදී පත්වන ඕනෑ ම ආණ්ඩුවකට ජාත්යන්තර මූල්ය අරමුදල සමග අනිවාර්යයෙන් ම වැඩ කරන්න සිද්ධ වෙනවා. ඒක පවතින යථාර්ථයක්. නමුත්, ඒ ඒ දේශපාලන පක්ෂවලට තමන්ගේ ප්‍රතිපත්ති අනුව යම් වෙනසක් කර ගන්න අවශ්‍ය නම් ජාත්යන්තර මූල්ය අරමුදල සමග ආයෙත් සාකච්ඡා කරන්න පුළුවන්. ඒකට අවස්ථාව තියෙනවා. යම් යම් කොන්දේසි වෙනස් කර ගන්න කතා කරන්න වෙයි. හැබැයි, ජාත්යන්තර මූල්ය අරමුදලත් එක්ක තියෙන එකඟතාව ක්‍රියාත්මක කරගෙන යන්න සිද්ධ වෙනවා.\" ශ්‍රී ලංකාවේ දරිද්‍රතා රේඛාව 2019 වසරට සාපේක්ෂව දෙගුණයකට අධික අගයකින් ඉහළ ගොස් තිබේ. දරිද්‍රතා රේඛාව යනු පුද්ගලයෙකුට මූලික අවශ්‍යතා පිරිමසා ගනිමින් මසක කාලයක් ජීවත් වීම සඳහා වැය වන අවම මුදල් ප්‍රමාණය යි. 2019 වසරේදී දරිද්‍රතා රේඛාව රු. 6966.00ක් ලෙස සටහන් වූ අතර, 2024 මැයි මාසය වන විට එම අගය රු. 16,326.00ක් දක්වා ඉහළ ගොස් තිබේ. එය ආසන්න වශයෙන් තුන් ගුණයකට ආසන්න ඉහළ යාමකි. 2019 වසරේ සිට දරිද්‍රතා රේඛාව ඉහළ ගොස් ඇති ආකාරය පහත ප්‍රස්ථාරයෙන් පැහැදිලි වෙයි. ආචාර්ය අතුලසිරි සමරකෝන් පෙන්වා දෙන්නේ, ඉහත දක්වා ඇති ආර්ථික ගැටලු කළමනාකරණය කර ගැනීමේ අභියෝගය ඉදිරි ජනාධිපතිවරයා හමුවේ පවතින බව ය. ශ්‍රී ලංකා විවෘත විශ්වවිද්‍යාලයේ කළමනාකරණ අධ්‍යයන පීඨාධිපති මහාචාර්ය නලින් අබේසේකර පෙන්වා දෙන්නේ, ශ්‍රී ලංකා ආර්ථිකය ගොඩනැගීමට නම් නැවත ජාත්යන්තර මූල්ය අරමුදලෙන් ණය ගැනීම නතර කළ යුතු බව ය. එළඹෙන ජනාධිපතිවරණයෙන් ජය ගන්නා තැනැත්තා ජය ගත යුතු දැවැන්ත ම අභියෝගය එය බව මහාචාර්යවරයා පෙන්වා දුන්නේ ය. \"1965 ඉඳලා අපි 17 වතාවක් ජාත්යන්තර මූල්ය අරමුදලෙන් ණය අරගෙන තියෙනවා. ඊළඟට පත්වෙන ජනාධිපතිවරයා ඉදිරියේ තියෙන ප්‍රධාන ම අභියෝගය වෙන්නේ, 18, 19, 20 වෙනි වතාවටත් ජාත්යන්තර මූල්ය අරමුදලෙන් ණය ගන්නවා ද? කියන එක. ණය මත යැපෙන්නෙ නැතුව රාජ්‍ය ආදායම් උත්පාදනය කර ගන්න එක ලොකු අභියෝගයක්.\" මෙවර ජනාධිපතිවරණයෙන් තේරී පත්වන ජනාධිපතිවරයෙකු මුහුණ දෙන ප්‍රධාන අභියෝගය ආර්ථිකය නොවන බව මහාචාර්ය නිර්මාල් රංජිත් දේවසිරිගේ අදහස යි. බීබීසී සිංහල සේවය සමග අදහස් දක්වමින් මහාචාර්යවරයා ප්‍රකාශ කළේ, රටේ මේ වන විට පවතින දැවැන්ත ම අර්බුදය අභ්‍යන්තර දේශපාලන අර්බුදය වන බව ය. දේශපාලන අස්ථාවරභාවය පිළිබඳ අභියෝගය \"රටේ මේ වෙනකොට තියෙන ප්‍රධාන ම ප්‍රශ්නය තමයි, දේශපාලනික අවිනිශ්චිතභාවය පිළිබඳ ගැටලුව. ආර්ථික ගැටලුව ගැන ගොඩක් අය කතා කළාට ඒක විසඳන්නත් දේශපාලනික ස්ථාවරභාවයක් අවශ්‍ය වෙනවා,\" මහාචාර්ය නිර්මාල් රංජිත් දේවසිරි පවසයි. ඔහු පෙන්වා දුන්නේ, මේ වන විට පක්ෂවල බලය මත පදනම් වී පැවති දේශපාලන ක්‍රමය වෙනස් වී ඇති අතර, ඒ හේතුවෙන්, රාජ්‍යය සහ ජනතාව අතර සම්මුතියක් ඇති කර ගැනීමට අභියෝගයක් එල්ල වී ඇති බව ය. \"දේශපාලන පක්ෂවලට සමාජයේ තිබුණ ආධිපත්‍යය ගොඩක් දුර්වල වෙලා තියෙනවා. 2022 මහජන නැගිටීමත් එක්ක ඒ තත්ත්වය තවත් තීව්‍ර වෙලා තියෙනවා. දැන් සාම්ප්‍රදායික පක්ෂ නෙවෙයි, ගොඩක් වෙලාවට ජනප්‍රිය වෙලා තියෙන්නේ. පක්ෂ කිහිපයක් එක් වෙලා හදපු සන්ධාන තමයි තියෙන්නේ.\" ප්‍රධාන අපේක්ෂකයින් වන රනිල් වික්‍රමසිංහ මෙවර ස්වාධීන අපේක්ෂකයෙකු ලෙස තරග කරන අතර, සජිත් ප්‍රේමදාස සමගි ජන සන්ධානය නමැති පක්ෂ එකතුව නියෝජනය කරයි. මේ අතර, අනුර කුමාර දිසානායක ද ජාතික ජන බලවේගය නමැති සන්ධානයෙන් තරග කරයි. ඒ අනුව, එක්සත් ජාතික පක්ෂය, ශ්‍රී ලංකා නිදහස් පක්ෂය ආදී ප්‍රධාන පක්ෂවලින් අපේක්ෂකයින් ඉදිරිපත් වී නැත. අනෙක් අතට, මීට පෙර ජනාධිපතිවරණවලදී පැවති කඳවුරු දෙකක් අතර දෝලනය වූ තරගය, මෙවර අවම වශයෙන් කඳවුරු තුනක් අතර සිදුවන බවක් පෙනේ. \"මීට කලින් තිබුණෙ කඳවුරු දෙකයි. දැන් කඳවුරු ගණනාවක් තියෙනවා. ප්‍රධාන අපේක්ෂකයින් තුන් දෙනෙක් අතරේ ඡන්ද බෙදිල යයි. මේක ලොකු රෝග ලක්ෂණයක්. ඉදිරි දේශපාලනයේ ලොකු ම අභියෝගය මේක තමයි. ඉදිරි පාර්ලිමේන්තුව බොහොම දුර්වල පාර්ලිමේන්තුවක් වෙයි. ඒ දේශපාලන අස්ථාවරභාවය කළමනාකරණය කර ගන්න එක ලොකු අභියෝගයක්,\" මහාචාර්ය නිර්මාල් රංජිත් දේවසිරි පෙන්වා දුන්නේ ය. සමාජ අතෘප්තිකරභාවය සමාජයේ පවත්නා අතෘප්තිකරභාවයට මුහුණ දීම, මීළඟ ජනාධිපතිවරයා හමුවේ ඇති තවත් අභියෝගයක් බව ආචාර්ය අතුලසිරි සමරකෝන් පවසයි. ඔහු පෙන්වා දෙන්නේ, ආර්ථිකය ශක්තිමත් කිරීම සඳහා වත්මන් රජය ගෙන ඇති ඇතැම් ක්‍රියාමාර්ග හේතුවෙන් සමාජයේ බොහෝ දෙනෙකු අතෘප්තියකින් පසු වන බව ය. \"සමාජයේ පවතින අතෘප්තිකරභාවයත් දැන් තියෙන ලොකු ප්‍රශ්නයක්. ආර්ථික යුක්තිය හිමි නොවුණ ජනතාව අතර පවතින අතෘප්තිකරභාවයට විසඳුම් දෙන බවක් පේන්නෙ නෑ. ආණ්ඩුව කරන්නෙ ජාත්‍යන්ත මූල්ය අරමුදලේ දැඩි ප්‍රතිපත්ති අනුගමනය කිරීම විතර යි. එහෙම නැතුව සමාජ සාධාරණත්වය ගැන ගැඹුරින් සොයා බලා විසඳුම් ලබා දීම දැවැන්ත අභියෝගයක්.\" දරිද්‍රතා රේඛාව තුන් ගුණයකට ආසන්න අගයකින් ඉහළ යාම හේතුවෙන් රට තුළ වෙසෙන සෑම තරාතිරමක ම ජනතාව දැඩි අතෘප්තිකරභාවයකින් පසු වන බව ද ඔහු පෙන්වා දුන්නේ ය. විදේශ ප්‍රතිපත්තිය නව ජනාධිපතිවරයා ශ්‍රී ලංකාවේ ආර්ථික සහ දේශපාලනික තත්ත්වය වර්ධනය කර ගැනීමේ අදහස පෙරදැරිව සිය විදේශ ප්‍රතිපත්තිය හසුරුවා ගත යුතු බව ආචාර්ය අතුලසිරි සමරකෝන් පවසයි. \"ඉන්දියාව, චීනය සහ ඇමෙරිකාව යන බලවතුන් තුන් දෙනා ඉදිරියේ හැසිරෙන්න ඕන කොහොම ද කියන එක අලුත් ජනාධිපතිවරයා තීරණය කළ යුතු යි. ඔහුට සිද්ධ වෙනවා, අනිවාර්යයෙන් ම ඉන්දියාව සමග සමීපව කටයුතු කරන්න. ඒ අතරේ, චීනය අමනාප කර ගන්නත් බැහැ. ඇමෙරිකාවත් වැදගත්. මධ්‍යස්ථභාවයකින් යුතුව රටවල් ඇසුරු කිරීමේදී සමදුර පවත්වා ගන්න එක අභියෝගයක්.\" මේ අතර, මහාචාර්ය නලින් අබේසේකර ප්‍රකාශ කළේ, ශ්‍රී ලංකාවේ අපනයන ආදායම් වැඩි වන ආකාරයට විදෙස් රටවල් සමග ගනුදෙනු කළ යුතු බව ය. අධ්‍යාපනය ඉදිරි ජනාධිපතිවරයෙකුගේ පාලනය යටතේ ශ්‍රී ලංකාවේ අධ්‍යාපනය දැවැන්ත පරිවර්තනයකට ලක් විය යුතු බව මෙහිදී අප කරුණු විමසූ විද්වතුන් තුන් දෙනාගේ ම අදහස විය. පවත්නා අධ්‍යාපන ක්‍රමය මුළුමනින් ම වෙනස් විය යුතු බව මහාචාර්ය නලින් ද අබේසේකර පැවසීය. ව්‍යවසායකත්වය කේන්ද්‍ර කර ගත් ආර්ථිකයක් වෙනුවෙන් අධ්‍යාපනය සකස් විය යුතු බව ඔහුගේ අදහස යි. \"අපේ රටේ අධ්‍යාපන ක්‍රමය නිර්මාණශීලී නැහැ. ඒ නිසා අධ්‍යාපනය ලබපු ජනතාව ගොඩක් රටේ හිටියට රටේ ප්‍රගමනයට ඒකෙන් ප්‍රයෝජනයක් ලැබෙන්නෙ නෑ. ඒ නිසා කටපාඩම් ක්‍රමය වෙනුවට නිර්මාණශීලී අධ්‍යාපන ක්‍රමයක් හඳුන්වා දිය යුතුයි.\" එමෙන් ම, රාජ්‍ය සේවකයින්ගේ කාර්යක්ෂමතාව ඉහළ නැංවීමටත්, දූෂණ අවම කිරීමටත් පියවර ගත යුතු බව මහාචාර්යවරයා ප්‍රකාශ කළේ ය. \"මේ ගැටලු ටික විසඳ ගත්තොත් අපට පුළුවන් ලෝකයේ හොඳ ම පාස්පෝට් එක තියෙන රටවල් 10 අතරට යන්න.\" ජාත්යන්තර ව්‍යවසායකත්වය ශ්‍රී ලංකාව ආර්ථික අර්බුදයෙන් ගොඩගැනීමට සාම්ප්‍රදායික අපනයන භාණ්ඩ වෙළෙඳාම පමණක් ප්‍රමාණවත් නොවන බව මහාචාර්ය නලින් අබේසේකර පවසයි. \"දැන් ඉස්සර වගේ තේ, පොල්, රබර් අපනයනය කරලා ආර්ථිකය ගොඩ ගන්න අමාරු යි. ඒ වෙනුවට අපි කළ යුත්තේ, සිනමාව, ගේමිං, සංගීතය ආදිය ජාත්යන්තර තත්ත්වයකට ඔසවා තැබීම යි.\" දැන් ලෝකයේ රටවල් මුදල් උපයන්නේ, ඉහත කී ක්‍රම ඔස්සේ බව මහාචාර්යවරයා පැවසීය. \"ව්‍යවසායකත්වය ගැන පාසල් අධ්‍යාපනයේ සිට ම ඉගැන්විය යුතුයි. මේ රට ගොඩගන්න නම් ව්‍යවසායකයන් අවශය යි. මේකත් අලුත් ජනපති ජය ගත යුතු අභියෝගයක්.\" මානව හිමිකම් අභියෝගය ඉදිරියේදී තේරී පත් වන ජනාධිපතිවරයෙකු මුහුණ දෙන තවත් ප්‍රධාන අභියෝගයක් වන්නේ, මානව හිමිකම් සම්බන්ධයෙන් ශ්‍රී ලංකාව ජාත්යන්තර වශයෙන් විශ්වාසයක් ඇති කර ගැනීම ය. කොළඹ විශ්වවිද්‍යාලයේ නීති පීඨයේ ජ්‍යෙෂ්ඨ කථිකාචාර්ය ආචාර්ය ප්‍රතිභා මහානාමහේවා පෙන්වා දෙන්නේ, මානව හිමිකම් ගැටලුව ජය ගැනීම ඉදිරි ජනාධිපතිවරයා ඉදිරියේ ඇති බරපතළ ම අභියෝගයක් බව ය. ඔහු එම අභියෝග ජාත්යන්තර සහ දේශීය වශයෙන් කොටස් දෙකකට බෙදා දක්වයි. ආචාර්ය ප්‍රතිභා මහානාම පැවසූ පරිදි ජාත්යන්තර මානව හිමිකම් අභියෝග මෙසේ ය. ඊට අමතරව, මානව හිමිකම් උල්ලංඝණය වීම අවම කිරීම සඳහා දේශීය වශයෙන් ගත යුතු පියවර රැසක් ද ඇතැයි ආචාර්ය ප්‍රතිභා මහානාමහේවා පැවසීය. \"අලුතින් පත් වෙන ජනාධිපතිවරයාට මේ සියලු අභියෝග ජය ගන්න සිද්ධ වෙනවා. එහෙම නැති වුණොත් අනාගතයේදී ශ්‍රී ලංකාවට ආර්ථික සම්බාධක වගේ බරපතළ ප්‍රශ්න රැසකට මුහුණ දෙන්න සිද්ධ වෙන්න පුළුවන්,\" ආචාර්ය ප්‍රතිභා මහානාමහේවා වැඩිදුරටත් පැවසීය.",
"Title": "ජනාධිපතිවරණයෙන් දිනන අලුත් ජනපතිට මේ අභියෝග දිනන්න හැකි වෙයි ද?"
} |
{
"Text": " ලොව ප්‍රථම අගමැතිනිය බලයට පත් කළ ඉතිහාසයකට උරුමකම් කියන, ජනාධිපතිවරියක විසින් දෙවරක් පාලනය හෙබවූ ශ්‍රී ලංකාවේ ජනපතිවරණයට තරග කිරීමට මෙවර එක ම කාන්තාවක හෝ ඉදිරිපත්ව නැත. ජනගහනයෙන් 52% වැඩි කාන්තාවන් සිටින ශ්‍රී ලංකාවේ, එකම කාන්තාවක්වත් ජනාධිපතිවරණයට තරග නොකළද ඊට ඉදිරිපත්ව සිටින පිරිමි අපේක්ෂකයන් ගණන 39ක් වන අතර එය මෑත ඉතිහාසයේ වැඩිම පිරිසක් අපේක්ෂකත්වය දරන ජනාධිපතිවරණය යි. මෙරට ඉතිහාසය තුළ ජනාධිපතිරණය සඳහා අවස්ථා කිහිපයක දී කාන්තාවන් හතර දෙනෙකු තරග කර ඇති අතර ඉන් එක් අපේක්ෂිකාවක් දෙවතාවක්ම රටේ පාලන බලය ලබා ගැනීමට සමත් විය. ජනාධිපතිවරණයට තරග කළ අපේක්ෂිකාවන් කවුද? 1988 පැවති ජනාධිපතිවරණයට සිරිමාවෝ බණ්ඩාරනායක අපේක්ෂිකාවක ලෙස ඉදිරිපත් වූ අතර 1994 දී චන්ද්‍රිකා බණ්ඩාරනායක කුමාරතුංග හා ශ්‍රීමතී දිසානායක ප්‍රධාන පක්ෂ දෙකේ අපේක්ෂිකාවන් ලෙස තරග කළ අතර ඉන් චන්ද්‍රිකා බණ්ඩාරනායක කුමාරතුංග ජයග්‍රාහණය කළාය. 1999 පැවති ජනාධිපතිවරණයට ද ඉදිරිපත්වී ජය ලැබූ චන්ද්‍රිකා බණ්ඩාරනායක කුමාරතුංග 2005 වසර දක්වා රටට නායකත්වය දුන් අතර ඉන් පසුව තත්ත්වය වෙනස් විය. 2005 වසරේ සිට 2015 දක්වා ම කිසිදු අපේක්ෂිකාවක ජනාධිපතිවරණයට ඉදිරිපත් නොවූ අතර 2019 පැවති ජනාධිපතිවරණයට ශ්‍රී ලංකාවේ සමාජවාදී පක්ෂයේ ජනාධිපතිධුර අපේක්ෂිකාව ලෙස ආචාර්ය අජන්තා පෙරේරා ඉදිරිපත් වූයේ විසි වසරකට පසු තරග කළ එක ම කාන්තාව ලෙසයි. එහෙත් දශක දෙකක් පුරා ජනාධිපතිවරණවල පැවති අපේක්ෂිකාවක නොමැති තත්ත්වය යළිත් වරක් උදාවී ඇත. 'හබලක් නැති ඔරුවක්' කාන්තා ඇමැතිනිය කනස්සල්ලෙන් දිර්ඝ ජනාධිපතිවරණ අපේක්ෂක ලයිස්තුව තුළ එක් හෝ කාන්තා නියෝජනයක් නොමැතිවීම ගැන ළමා හා කාන්තා කටයුතු රාජ්‍ය ඇමැතිනි ගීතා කුමාරසිංහ කනස්සල්ල පළ කර තිබුණේ, එම අපේක්ෂක ලැයිස්තුව “හබලක් නැති ඔරුවක්” ලෙස හඳුන්වමිනි. කාන්තාවන්ට නිසි තැන, සම තැන දිය යුතු යැයි පක්ෂ නායකයින් උජාරුවෙන් කතා කළ ද පාර්ලිමේන්තුවේ ද ඇත්තේ 6%කට අඩු කාන්තා නියෝජනයක් බව ද ඇය මාධ්‍ය වෙත පවසා තිබිණි. බෞද්ධ භික්ෂූන් වහන්සේ දෙනමක් මෙන් ම හිටපු ජනාධිපතිවරුන්ගේ පුතුන් දෙදෙනෙකු තරග බිමට පිවිස ඇති මෙවර ජනාධිපතිවරණයට එකදු හෝ කාන්තාවක් ඉදිරිපත් කිරිමට දේශපාලන පක්ෂ අසමත් වූයේ ඇයි? ස්වාධීන අපේක්ෂිකාවක ලෙස හෝ කාන්තාවක් මැතිවරණයට ඉදිරිපත්ව නැත්තේ ඇයි? යන්න අද රටේ හමුවේ ඇති ප්‍රශ්නයි. දේශපාලන පක්ෂවල අභ්‍යන්තර ප්‍රජාතන්ත්‍රවාදය 2018 සිට පළාත් පාලනය ආයතනවලට කාන්තාවන් සඳහා වන 25%ක කෝටා ක්‍රමය හැර ඔවුන්ව දේශපාලනිකව සවිබල ගැන්වීමට ආයතනික හෝ නීත්‍යනුකූල පියවරක් ගෙන නොමැති බව කොළඹ විශ්වවිද්‍යාලයේ දේශපාලන විද්‍යා සහ රාජ්‍ය ප්‍රතිපත්ති අධ්‍යයන අංශයේ ජ්‍යෙෂ්ඨ කථිකාචාර්ය ක්‍රිෂ්ණි සිල්වා බීබීසී සිංහල වෙත අදහස් දක්වමින් පැවසුවාය. ජාතික නායකත්වයට සුදුසු හෝ යෝජනා කළ හැකි කාන්තාවක වර්තමාන දේශපාලන පරිමණ්ඩලය තුළ නොමැති බව මේ හරහා අදහස් වන බව කී කථිකාචාර්යවරිය ඉන් ගම්‍ය වන කරුණු කිහිපයක් විග්‍රහ කළාය. “අපි ගත්තොත් හැම පක්ෂයක ම කාන්තා බල මණ්ඩලයක් ඉන්නවා නමුත් මේ කාන්තාවන් සම්බන්ධව නාම යෝජනා ලබා දීමේදී හා ජාතික වශයෙන් වැදගත් තනතුරුවලට පත් කිරිමේදී සාධනීය දායකත්වයක් ලබා ගන්නේ නැහැ. හැම මණ්ඩලයක ම ඉන්නේ පිරිමි. ඒ වගේ ම කාන්තාවන් සම්බන්ධව පසුගිය කාලේ අපි කරපු පර්යේෂණයකදී අහපු ප්‍රශ්නකයට ගොඩක් පිළිගත් දේශපාලන පක්ෂවලට කිසි ම කාන්තාවක මේ කාර්ය සඳහා ඇතුළත් කර ගැනීමට යෝජනාවක් හෝ අදහසක් පිළිබඳව සාධනීය ප්‍රතිචාරයක් තිබුණේ නැහැ.” යැයි මෙරට පක්ෂවල අභ්‍යන්තර ප්‍රජාතන්ත්‍රවාදය ගැන සඳහන් කරමින් ඇය පැවසුවාය. සමාජ සංස්කෘතික සාධක හේතුවෙන් ද කාන්තාවන් දේශපාලනයට නොපැමිණෙන බව කථිකාචාර්ය ක්‍රිෂ්ණි සිල්වා පැහැදිලි කළාය. දේශපාලනය පිරිමින්ට අයිති දෙයක් ද? “තවමත් ශ්‍රී ලංකාවේ බහුතරයක් දෙනා කල්පනා කරනවා දේශපාලනය කියන්නේ පිරිමින්ට අයිති දෙයක් කියලා. කාන්තාව පුද්ගලික පරිමණ්ඩලයටත්, පුර්ෂයා ප්‍රසිද්ධ පරිමණ්ලයටත් වෙන් කර කටයුතු කිරිමේ රටාව ලංකාවේ තවමත් වෙනස් වෙලා නැහැ. මේකේ ඉතාම නරකම තත්ත්වය තමයි කාන්තාවන් දේශපාලනයට නුසුදුසුයි කියලා කාන්තාවන් ප්‍රතික්ෂේප කරන්නේ කාන්තාවන් විසින්ම වීම.” “ඒ වගේම තමයි ගොඩක් අයගේ අදහසක් තියෙනවා කාන්තාවට දේශපාලනය ආරක්ෂිත නෑ. දැන් තියෙන දේශපාලනය ජරාජීරණ වෙලා, පාදඩ දේශපාලනයක් තියෙන්නේ, පිරිමි කෙනෙකුටත් ඒ දේශපාලනය තුළ ආරක්ෂා වෙන එක ඉතාම අමාරු කාර්යයක්. ඉතින් කාන්තාව කොහොමද මේ දේශපාලන පොර පිටියට ඇවිල්ලා තරග කරන්නේ කියලා. විශේෂයෙන්ම ගොඩක් දේශපාලනයට එන කාන්තාවන්ට මඩ ගැසීම, අවලාද නැගීම සහ අපහාස කිරීම තුළ කාන්තාවන් සහ ඔවුන්ගේ පවුලේ අය ගොඩාක් අකමැතියි මේ දේශපාලනයට පය තියන්න. මොකද ඔවුන් කල්පනා කරනවා ඔවුන්ගේ වැදගත් ජීවිතය එතනින් අවසන් වෙලා ඔවුන් ඉතාමත්ම නරක අනාරක්ෂිත තත්වයකට පය තියෙනවා කියලා.” “අපේ රටේ කාන්තාවෝ කියන්නේ දුවන්න බැරි අශ්වයෝ” කාන්තාවන්ගේ දේශපාලන දැනුවත්භාවය සම්බන්ධයෙන් මෙන් ම ආර්ථික ශක්තිය ගැන ද ජ්‍යෙෂ්ඨ කථිකාචාර්ය ක්‍රිෂ්ණි සිල්වා අදහස් පළ කළාය. “කාන්තාව ස්වාභාවයෙන් ම කල්පනා කරනවා දේශපාලනය ඔවුන්ට අයිති විෂයක් නෙමෙයි කියලා. ඉතින් ඒ නිසා කිසි ම අවස්ථාවක කාන්තාවන් විශේෂ උනන්දුවක් දක්වන්නේ නැහැ පුරුෂයන්ට සාපේක්ෂව දේශපාලනය සම්බන්ධයෙන් හදාරන්න සහ කියවන්න. ඉතින් කාන්තාව ස්වේච්ඡාවෙන්ම මෙතනින් අයින් වෙලා තියෙනවා. ඒ නිසා කාන්තාවෝ කල්පනා කරනවා රටේ නායකත්වය දැරීම, තීරණ ගැනීම වගේ දේවල් පුරුෂයන්ට හිමි වෙන්න ඕන දේවල් හැටියට. ඒකත් එක හේතුවක් කාන්තාවෝ දේශපාලනයට එන්නේ නැති වෙන්න.” “ඊළඟ කාරණය තමයි වර්තමානයේ දේශපාලනයේ නිරත වෙන්න විශාල දේශපාලන ආර්ථික සවියක් අවශ්‍යයි. ලංකාවේ කාන්තාවෝ පුර්ෂයන්ගේ ආර්ථිකයත් එක්ක සංසන්දනය කර බැලිමේ දී ඔවුන් පුර්ෂයන්ට වැඩිය ඉතාම පහළ මට්ටමක ආර්ථික වශයෙන් ඉන්නේ. ආර්ථික ශක්තිය මැන බැලුවොත් එහෙම පුර්ෂයන්ගේ ආර්ථික ශක්තිය හැම වෙලාවෙදිම කාන්තාවන්ට වැඩිය දෙගුණයක් ඉස්සරහින් තියෙනවා. ඒ නිසා මේ වගේ කාන්තාවන්ව බල ගන්වලා, අර්ථික වශයෙන් සවියක් වෙලා ඔවුන්ව දේශපාලනයේ ඉදිරියට ගෙන ඒමට කවුරුත් උත්සාහ කරන්නේ නැහැ. සරලවම කියනවා නම් අපේ රටේ කාන්තාවෝ කියන්නේ දුවන්න බැරි අශ්වයෝ.” කාන්තාවන් හුදෙක් දේශපාලනයට ගෙන ඒමෙන් ඵලක් නැතැයි කී කොළඹ විශ්වවිද්‍යාලයේ දේශපාලන විද්‍යා සහ රාජ්‍ය ප්‍රතිපත්ති අධ්‍යයන අංශයේ ජ්‍යෙෂ්ඨ කථිකාචාර්ය ක්‍රිෂ්ණි සිල්වා යෝජනා කරන්නේ ඔවුන් ගුණාත්මක ලෙසත් දේශපාලනිකවත් සංවර්ධනය කළ යුතු බවටයි.",
"Title": "කාන්තා ජනගහනය වැඩි ශ්‍රී ලංකාවේ ජනපතිවරණයට කාන්තාවන් ඉදිරිපත් නොවන්නේ ඇයි?"
} |
{
"Text": " ශ්‍රී ලංකාවේ ජනාධිපතිවරණයට ආදළ ඡන්ද විමසීම සැප්තැම්බර් 21 වන දාට යෙදී තිබේ.2022 වසරේ රට මුහුණ දුන් බරපතළ ආර්ථික අර්බුදයෙන් පසු පැවැත්වෙන පළමු ජනාධිපතිවරණය මෙය වේ. මෙම ආර්ථික අර්බුදය ආහාර, ඉන්ධන සහ අනෙකුත් අත්‍යවශ්‍ය ද්‍රව්‍ය හිඟයකට තුඩු දුන් අතර අවසානයේ ශ්‍රී ලංකාව බංකොලොත් රටක් බවට ප්‍රකාශයට පත් කිරීමට ද හේතු විය. එහිදී, පුළුල් විරෝධතා ඇති වූ අතර, එවකට ජනාධිපති ගෝඨාභය රාජපක්ෂට රටින් පලා ගොස් ධූරයෙන් ඉල්ලා අස්වීමට සිදු විය. ආණ්ඩුවේ ව්‍යුහය ශ්‍රී ලංකාවේ ආණ්ඩුව ක්‍රියාත්මක වන්නේ අර්ධ-ජනාධිපති රාමුවක් තුළ වන අතර එහිදී ජනාධිපතිවරයා විසින් පත් කරන ලද අගමැතිවරයෙකු සහ අගමැතිවරයා විසින් යෝජනා කරන ලද කැබිනට් මණ්ඩලයක් සමග වැඩ කරන අතර ජනාධිපතිවරයා විධායක බලයක් දරයි. ඡන්දය ක්‍රියාත්මක වන්නේ කෙසේ ද? මෙවර ජනාධිපතිවරණයට අපේක්ෂකයින් 39 දෙනෙක් තරග වදිති. ශ්‍රී ලංකාවේ වෙසෙන මිලියන 22ක් වන ජනතාවගෙන් මිලියන 17කට ආසන්න සංඛ්‍යාවක් ජනපතිවරයෙකු තෝරා ගැනීමට ඡන්දය භාවිත කිරීමට සුදුසුකම් ලබති. 50% ඉක්මවූ ඡන්ද ප්‍රතිශතයක් හිමි කර ගන්නා අපේක්ෂකයා ජනාධිපතිවරණය ජයග්‍රහණය කරයි. ඡන්ද දායකයින්ට තමන් කැමති අපේක්ෂකයින් තිදෙනෙකු කැමැත්තේ අනුපිළිවෙළ අනුව නම් කිරීමට ඡන්ද පත්‍රිකාවේ ඉඩ සලසා තිබේ. ඒ, කිසිදු අපේක්ෂකයෙකු 50%ක ප්‍රතිශතය ඉක්මවා ඡන්දය ලබා ගැනීමට අසමත් වුවහොත් දෙවන වර ඡන්දය ගණනය කිරීමෙන් ජයග්‍රාහී අපේක්ෂකයා තෝරා ගැනීම සඳහා ය. ප්‍රධාන අපේක්ෂකයින් කවුද? ජනාධිපති රනිල් වික්‍රමසිංහ මෙවර ජනාධිපතිවරණය වෙනුවෙන් ඇප මුදල් තැන්පත් කළ පළමු අපේක්ෂකයා විය. ඔහු ස්වාධීන අපේක්ෂකයෙකු ලෙස තරග කරයි. ඊට අමතරව, ඉදිරිපත්ව සිටින ප්‍රධාන අපේක්ෂකයින් වන්නේ, සමගි ජන සන්ධානයේ සජිත් ප්‍රේමදාස, ජාතික ජන බලවේගයේ අනුර කුමාර දිසානායක සහ ශ්‍රී ලංකා පොදුජන පෙරමුණේ නාමල් රාජපක්ෂ ය. ජනාධිපතිවරණය අබිමුව ඇති අභියෝග එක් එක් දිස්ත්‍රික්කය අනුව ලියාපදංචි ඡන්ද දායකයින් සංඛ්‍යාව මිලියන 17ක් වන ශ්‍රී ලංකාවේ සමස්ත ඡන්ද දායකයින් අතරින් වැඩි ම ඡන්ද දායකයින් සංඛ්‍යාව ගම්පහ දිස්ත්‍රික්කයෙන් ලියාපදිංචි වී ඇති අතර, කොළඹ සහ කුරුණෑගල දෙවන සහ තෙවන ස්ථානවල පසු වෙයි. මිලියන 17ක සමස්ත ඡන්ද දායකයින් අතරින් මිලියන 4ක් ලියාපදිංචි වී ඇත්තේ, බස්නාහිර පළාතේ දිස්ත්‍රික්ක තුන නියෝජනය කරමිනි. ආර්ථික තත්ත්වය කෙබඳු ද? ශ්‍රී ලංකාවේ ආර්ථිකය ලොව පුරා පැතිර ගිය කොරෝනා වසංගත තත්ත්වයත් සමග බදු සංශෝධන හා දුර්වල ප්‍රතිපත්තිමය තීරණ හේතුවෙන් තවදුරටත් බිඳ වැටිණි. රට බංකොලොත්භාවයට පත් වීමත් සමග රජය ලබාගෙන තිබුණු ණය ප්‍රතිව්‍යුහගත කිරීම සම්බන්ධයෙන් අවධානය යොමු වූ අතර ජාත්යන්තර මූල්ය අරමුදල සමග ඇති කර ගත් කාර්ය මණ්ඩල මට්ටමේ ගිවිසුම් හරහා මේ වන විට ශ්‍රී ලංකාවට ණය වාරික තුනක් හිමිව තිබේ. රාජ්‍ය ආදායම වැඩි කර ගැනීම උදෙසා වක්‍ර බදු පමණක් නොව ඍජු බදු ද රජය විසින් සැලකිය යුතු මට්ටමකින් ඉහළ දමනු ලැබ තිබේ. සංචාරක ක්ෂේත්‍රයේ ක්‍රියාකාරීත්වය කෙබඳු ද? ජූනි මාසයේදී පමණක් සංචාරකයින් ලක්ෂයකට අධික පිරිසක් ශ්‍රී ලංකාවට පැමිණ තිබේ. එය 2023 වසරේ ජූනි මාසයේ සංචාරකයින්ගේ පැමිණීමට සාපේක්ෂව 13%ක වර්ධනයකි. එවැනි වර්ධනයක් පැවතිය ද, එම අගය, 2018 වසරේ ජූනි මාසයේදී පැවති ලක්ෂ 1.4ක් වූ සංචාරකයින් සංඛ්‍යාවට වඩා පහළ අගයක පවතී. ශ්‍රී ලංකාව, මෙම වසරේ මුල් භාගයේදී ඉන්දියාව, රුසියාව, එක්සත් රාජධානිය, ජර්මනිය සහ චීනය යන රටවල සංචාරකයින්ගේ කැපී පෙනෙන වර්ධනයක් අත්විඳි අතර, මෙම රටවල් ඉහළ ම ජාත්යන්තර වෙළෙඳපළ 5 බවට පත් විය. ලෝක මාධ්‍ය නිදහස් දර්ශකයේ ශ්‍රී ලංකාවට හිමි ස්ථානය කුමක් ද? දේශසීමා විරහිත මාධ්‍යවේදියෝ (Reporters Without Borders) ආයතනය වාර්ෂිකව පළ කරන ලෝක මාධ්‍ය නිදහස් දර්ශකයේ 2024 වාර්තාව අනුව රටවල් 180ක් අතරින් ශ්‍රී ලංකාවට හිමිව ඇත්තේ, 150 වන ස්ථානය යි. පසුගිය වසරේදී ශ්‍රී ලංකාව 135 වන ස්ථානයේ පසු වූ අතර, මෙවර ස්ථාන 15කින් පසුබැස තිබේ. මෙම දර්ශකය 2002 වසරේ සිට ප්‍රංශය පදනම් කරගෙන ක්‍රියාත්මක වන ජාත්යන්තර රාජ්‍ය නොවන සංවිධානයක් වන දේශසීමා විරහිත මාධ්‍යවේදියෝ ආයතනය විසින් පළ කරනු ලබන ශ්‍රේණිගත කිරීමකි. ශ්‍රී ලංකාවේ දූෂණ දර්ශකය කෙබඳු ද? 2023 වසරේ දූෂණ සංජානන දර්ශකයේ (CPI) රටවල් 180ක් අතරින් ශ්‍රී ලංකාව පසුවන්නේ 115 වන ස්ථානයේ ය. පසුගිය වසරේ ශ්‍රී ලංකාව 101 වන ස්ථානයේ පසු විය. ට්‍රාන්ස්පේරන්සි ඉන්ටර්නැෂනල් ආයතනය විසින් නිකුත් කරන ලද දර්ශකය අනුව ශ්‍රී ලංකාව ලකුණු 34/100ක් හිමි කරගෙන තිබේ. දූෂණ සංජානන දර්ශකය රාජ්‍ය අංශයේ දූෂණ මට්ටම් සැලකිල්ලට ගනිමින් ලෝකයේ රටවල් 180ක ශ්‍රේණිගත කරයි. මෙහිදී, 0 (අතිශයින් දූෂිත) සිට 100 (ඉතා යහපත්) දක්වා ලකුණු මට්ටම් ලැබේ.",
"Title": "ජනාධිපතිවරණය 2024 : ඔබ මේ කරුණු දැන සිටියා ද?"
} |
{
"Text": " මෑතකාලීන ජනාධිපතිවරණවලට ඉදිරිපත් වන අපේක්ෂකයන් සංඛ්‍යාව කැපීපෙනෙන ලෙස ඉහළ යාම සමාජ කතාබහකට ලක්ව තිබේ. අපේක්ෂකයන් ප්‍රමාණය වැඩිවීමත් සමඟ ජනාධිපතිවරණයේ අපේක්ෂිත වියදම් සහ අවශ්‍යතා සෑම අතකින් ම පාහේ ඉහළ යාමත්, ඒ සඳහා වැඩි සම්පත් ප්‍රමාණයක් අවශ්‍ය වීමත් එයට හේතුවයි. එසේනම් අපේක්ෂකයන් වැඩි වීම ජනාධිපතිවරණය සංකීර්ණ කරන්නේ කෙසේද? අපේක්ෂකයෙකු විය හැකි ආකාරය ජනාධිපතිවරණය සඳහා අපේක්ෂකයෙකු වශයෙන් ඉදිරිපත් විය හැකි ආකාර දෙකකි. ඒ පිළිගත් දේශපාලන පක්ෂයක අපේක්ෂකයෙකු ලෙස ඉදිරිපත් වීම හෝ ස්වාධීන අපේක්ෂකයෙකු ලෙස ඉදිරිපත් වීමයි. පිළිගත් දේශපාලන පක්ෂයකින් ඉදිරිපත් වන අපේක්ෂකයන් සඳහා රු.50,000ක ඇප මුදලක් ද, ස්වාධීන හෝ වෙනත් දේශපාලන පක්ෂයකින් ඉදිරිපත්වන අපේක්ෂකයන් රු.75,000ක ඇප මුදලක් ද මැතිවරණ කොමිෂන් සභාවේ තැන්පත් කළ යුතු ය. එලෙස නියමිත දිනට ඇප මුදල් තැන්පත් කර නාමයෝජනා මැතිවරණ කොමිසමට ඉදිරිපත් කළ අපේක්ෂකයන් අතුරින් සුදුසුකම් ලැබූ අපේක්ෂකයන් ජනාධිපතිවරණ අපේක්ෂකයන් ලෙස නම් කිරීම සිදුවෙයි. ක්‍රමයෙන් වැඩිවන අපේක්ෂක උනන්දුව ජනාධිපති අපේක්ෂකයන් සයදෙනෙකුගෙන් සමන්විතව පැවති 1982 පළමු ජනාධිපතිවරණයෙන් පසුව පැවති 1988 ජනාධිපතිවරණයට ඉදිරිපත්ව සිටියේ අපේක්ෂකයන් තිදෙනෙකු පමණි. එය අඩුම අපේක්ෂකයන් සංඛ්‍යාවකින් මෙරට පැවති ජනාධිපතිවරණයයි. එතෙක් පිළිගත් දේශපාලන පක්ෂවලින් පමණක් අපේක්ෂකයන් ඉදිරිපත් වුවත් 1994 පැවති ජනාධිපතිවරණයේ දී ස්වාධීන අපේක්ෂකයන් දෙදෙනෙකු ඉදිරිපත් වී තිබුණි. 1999 හා 2005 ජනාධිපතිවරණ දෙකටම ඉදිරිපත්ව තිබූයේ අපේක්ෂකයන් 13 බැගින් ය. ජනාධිපතිවරණ අපේක්ෂකයන් සංඛ්‍යාව සැලකිය යුතු මට්ටමකින් ඉහල යන්නේ 2010 ජනාධිපතිවරණයේදීයි. එම ජනාධිපතිවරණයේ දී තරග කළ අපේක්ෂකයන් සංඛ්‍යාව 22කි. එය 2015 දී 19කට අඩු වූ නමුත් 2019 ජනාධිපතිවරණයට අපේක්ෂකයෝ 35 දෙනෙකු තරඟ කළ හ. මෙවර 2024 ජනාධිපතිවරණයට අපේක්ෂකයන් 40 දෙනෙකු ඇප තැන්පත් කර තිබූ අතර අපේක්ෂකයන් 39 දෙනෙකු නාමයෝජනා භාරදෙන ලදි. එම නාමයෝජනා 39 ම මැතිවරණ මහලේකම් කාර්යාලය විසින් පිළිගන්නා ලදි. ඒ අනුව මෙවර ජනාධිපතිවරණයට අපේක්ෂකයන් 39ක් තරගවදී. අඩි දෙකක් දිගු වූ ඡන්ද පත්‍රිකාව 2019 වසරේ විශාල අපේක්ෂකයන් සංඛ්‍යාවක් ඉදිරිපත් වීමත් සමඟ මෙතෙක් ඉතිහාසයේ දීර්ඝතම ඡන්ද පත්‍රිකාව මුද්‍රණය කෙරුණේ එම වසරේදී ය. ඡන්ද පත්‍රිකාව අඟල් 24කට වඩා දිගු වූ අතර, ඒ අනුව අඩි දෙකක පමණ දීර්ඝ ඡන්ද පත්‍රිකාවක සිය ඡන්දය සලකුණු කිරීමට ඡන්ද දායකයන් හට සිදුවිය. ඡන්ද පත්‍රිකාව දිගු වීමත් සමඟ ඇතැම් දේශපාලන පක්ෂ සිය ඡන්ද සලකුණට අමතරව, සිය අපේක්ෂකයාගේ නම තිබෙන්නේ ඡන්ද පත්‍රිකාවේ කීවැනියාටදැයි යන්න පවා ප්‍රචාරණය කරන ලදි. අපේක්ෂකයන් 35 දෙනෙකු එක් වූ එම ජනාධිපතිවරණයේ ඡන්ද පත්‍රිකාවටත් වඩා 2024 ජනාධිපතිවරණ පත්‍රිකාව දීර්ඝ විය හැකිය. ලී පෙට්ටි වෙනුවට කාඩ්බෝඩ් පෙට්ටි ඡන්ද පත්‍රිකාවේ ප්‍රමාණය විශාල වන ආකාරය අනුව එක් ඡන්ද පෙට්ටියක් සඳහා දැමිය හැකි ඡන්ද පත්‍රිකා ප්‍රමාණය සීමා වීම හේතුවෙන් ඒ සඳහා වෙනත් හදිසි විකල්පයක් සැලසීමට 2019 දී මැතිවරණ කොමිසමට සිදු විය. මෙම අවශ්‍යතාවය වෙනුවෙන් ඝණ කාඩ්බෝඩ් වලින් සාදන ලද ඡන්ද පෙට්ටි ඉතා ඉක්මනින් ම මැතිවරණ කොමිසම විසින් සූදානම් කරගන්නා ලදි. එක් එක් ඡන්ද මධ්‍යස්ථානයේ ලියාපදිංචි ඡන්ද හිමියන් සංඛ්‍යාව අනුව ලබා දුන් ඡන්ද පෙට්ටියේ විශාලත්වය වෙනස් විය. මෙලෙස කාඩ්බෝඩ් පෙට්ටි සකස් කිරීමට මැතිවරණ කොමිසමට අමතර වියදමක් දැරීමට සිදු වූ අතර, ඒවා ප්‍රවාහනය සඳහා ද අමතර වියදමක් දැරීමට සිදු විය. වැඩි අපේක්ෂකයන් ජනාධිපතිවරණය සංකීර්ණ කරන්නේ කොහොමද? ඡන්ද පත්‍රිකාවේ ප්‍රමාණය විශාල වනවාත් සමඟ ම කඩදාසි සහ මුද්‍රණය සඳහා වන වියදම පැහැදිලිව ම ඉහළ යයි.එසේම අපේක්ෂකයන් වැඩිවීමෙන් ඡන්ද ක්‍රියාවලියේ සංකීර්ණභාවය ඉහළ යා හැකිය. 2019 වසරේ සිදු වූ ආකාරයට ම මෙවර ද මැතිවරණ කොමිසම සතු ලී ඡන්ද පෙට්ටිවලට අමතර ව ඡන්ද පෙට්ටි සැපයීමට සිදුවීමට ඉඩ ඇති නිසා ඒ සඳහා ද අමතර වියදමක් දැරීමට මැතිවරණ කොමිසමට සිදු වනු ඇත. ඡන්ද පෙට්ටි ප්‍රමාණය වැඩි වීම නිසා ප්‍රවාහන පහසුකම් වැඩි කිරීමටත්, ඒවායේ ආරක්ෂාව සඳහා යොදන නිලධාරීන් ප්‍රමාණයත් වැඩි කිරීමට සිදුවන අතර, ඡන්ද ගණන් කිරීම සඳහා ද විශාල කාලයක් ගත විය හැකි ය. ඡන්දදායකයෙකු විසින් ඡන්දය සලකුණු කර කිහිපවරක් නවා ඡන්ද පෙට්ටිය තුළට දමන දීර්ඝ ඡන්ද පත්‍රිකාව නැවත දිගහැර අවම වශයෙන් තෙවරක් ගණන් කිරීමට නිලධාරීන්ට සිදුවේ. කිසිඳු අපේක්ෂකයෙකු ප්‍රකාශිත ඡන්ද සංඛ්‍යාවෙන් 50%ක ප්‍රතිශතයක් ඉක්මවා ඡන්ද ලබා නොගතහොත් නැවත දෙවන හා තුන්වන මනාප ගණන් කිරීමට ද නිලධාරීන්හට සිදුවනු ඇත. 2019 දී මැතිවරණ වියදම් දෙගුණ වෙයි 2015 හා 2019 ජනාධිපතිවරණ සඳහා වියදම් වූ මුළු මුදල සලකා බැලීමේ දී 2015ට සාපේක්ෂව 2019 දී වියදම් දෙගුණයකින් වැඩින් වී ඇති බව නිරීක්ෂණය වේ. එක් එක් මැතිවරණයට පසුව මැතිවරණ කොමසාරිස් ජනරාල් විසින් නිකුත් කරන ලද නිල වාර්තාවට අනුව 2015 ජනාධිපතිවරණය සඳහා රු. බිලියන 2.7ක් වැය වී ඇති අතර, 2019 දී එය රු. බිලියන 4.56කි. 2024 ජනාධිපතිවරණය සඳහා රු. බිලියන 10ක් වෙන් කර තිබේ. විශේෂයෙන් ම ඡන්ද පත්‍රිකා මුද්‍රණය කිරීමේ වියදම කිහිප ගුණයකින් ම වැඩි වී තිබේ. 2015 දී මිලියන රු. 76.5ක් වූ එම වියදම 2019 දී මිලියන 268ක් දක්වා කැපී පෙනෙන ලෙස වැඩි වී තිබේ. 2019 ට සාපේක්ෂව කඩදාසි හා මුද්‍රණ වියදම් වර්තමානය වන විට සැලකිය යුතු මට්ටමකින් ඉහළ ගොස් තිබීමත්, 2019ට වඩා අපේක්ෂකය්න් ද 2024 දී වැඩි වී තිබීමත් නිසා මෙම මුද්‍රණ වියදම් තවත් කිහිප ගුණයකින් ඉහළ යනු ඇතැයි අපේක්ෂා කෙරේ. එමෙන් ම මැතිවරණයේ සමස්ත වියදම්වලින් 2015 දී 48.125ක් වූ වැටුප්, අතිකාල, ප්‍රවාහන හා දීමනා වියදම් 2019 ජනාධිපතිවරණයේ දී සමස්ත වියදමෙන් 57.62ක් දක්වා ඉහළ ගොස් තිබේ. 2019 ජනාධිපතිවරණයේ ආරක්ෂාව සඳහා පොලිස් හා පොලිස් විශේෂ කාර්යය බලකා නිලධාරීන් 72,808ක් යොදාගෙන තිබේ. වර්තමානයේ පවතින ආර්ථික තත්වය අනුව මෙම වියදම් මෙවර තවත් ඉහළ අගයකට යනු ඇත. 'දරන්නා වූ හැම සතයක් ම මහජනතාවගේ බදු කාසි' පසුගිය අගෝස්තු 14 දින මැතිවරණ කොමිෂන් සභාවේ පැවති මාධ්‍ය හමුවක දී මේ සම්බන්ධයෙන් මාධ්‍යවේදියෙකු නැගූ ප්‍රශ්නයකට මැතිවරණ කොමසාරිස් ජනරාල් සමන් ශ්‍රී රත්නායක මෙලෙස පිළිතුරු දුන්නේ ය. \"ජනාධිපතිවරණයේ දී සැබෑ ප්‍රතිපත්තියක්, සැබෑ මතවාදයක් ජනතාව අතරට ගෙනයන සැබෑ තරගකරුවන් තරගයේ සිටීම වඩා යහපත්.\" \"අපේක්ෂකයන් වැඩිවනවාත් සමඟ වියදම වැඩිවෙනවා. මේ දරන්නා වූ සෑම සතයක් ම මේ රටේ මහජනතාවගේ බදු කාසිවලින් එකතු කරගන්න මුදල්.\" \"අපේක්ෂකයන් වැඩිවනවාට අපි කැමතියි. නමුත් එය සිදුවිය යුත්තේ යම් ආකාරයක ප්‍රතිපත්තිමය කාරණා තුළයි.\" තැපෑල, ගුවන් කාලය සහ ආරක්ෂාව 1981 අංක 15 දරණ ජනාධිපතිවරයා තෝරා පත්කර ගැනීම පිළිබඳ පනතට අනුව එක් එක් ජනාධිපතිවරණ අපේක්ෂකයාට හිමිවන වරප්‍රසාද කිහිපයක් තිබේ. එම පනතේ 117 වගන්තියට අනුව ගාස්තු ගෙවීමකින් තොරව නීතියේ දක්වා ඇති සීමාවන්ට යටත්ව ශ්‍රී ලංකා රූපවාහිනියේ සහ ශ්‍රී ලංකා ගුවන් විදුලියේ සිය ප්‍රචාරණ කටයුතු සිදු කිරීමට එක් එක් අපේක්ෂකයාට කාලයක් හිමි වේ. එම පනතේ ම 114 වන වගන්තිය අනුව තැපැල්පතිවරයාගේ සීමාවන්ට යටත්ව ගාස්තු ගෙවීමකින් තොර ව, සිය තෝරා පත්කර ගැනීම සම්බන්ධ ලේඛනයක් ලියාපදිංචි ඡන්ද දායකයන් වෙත යැවීමේ වරප්‍රසාදය ද අපේක්ෂකයන්ට හිමි වේ. එමෙන් ම, සාමාන්‍යයෙන් ජනාධිපති අපේක්ෂකයන්ට ජනාධිපතිවරණ කාලසීමාවේ දී ආරක්ෂාව ලබා දීමට ද සිදුවේ. මෙවර ජනාධිපතිවරණ නාමයෝජනා මැතිවරණ කොමිසම විසින් ප්‍රකාශයට පත් කළ පසු අපේක්ෂකයන් හට ආරක්ෂාව ලබා දෙන්නේ කෙසේදැයි තීරණය කරන බව බීබීසී සිංහල කළ විමසීමක දී පොලිස් මාධ්‍ය කොට්ඨාසය විසින් ප්‍රකාශ කරන ලදි. මෙම වරප්‍රසාද සියල්ල රටේ මහජනතාවගේ බදු මුදල්වලින් නඩත්තුවන ආයතනවලින් ලබාදෙන වරප්‍රසාද නිසා අපේක්ෂකයන් වැඩි වීමත් සමඟ එම ආයතනවලට දැරීමට සිදුවන පිරිවැය ද අධිකය. මීට අමතරව එක් එක් අපේක්ෂකයාට ඡන්ද නියෝජිතයෙකු, ප්‍රාදේශීය නියෝජිතයන් හා ඡන්දපොළ නියෝජිතයන් ද පත් කරගැනීමේ අවස්ථාව ද හිමිවන නිසා ඡන්ද මධ්‍යස්ථානවල සහ ගණන් කිරීමේ මධ්‍යස්ථානවල තදබදයක් ඇතිවීමට ද ඉඩ තිබේ. මේ පිළිබඳව බීබීසී සිංහල කළ සොයාබැලීමක දී නම් හෙළි කිරීමට අකමැති වූ ජ්‍යේෂ්ඨ නිලධාරියෙකු ප්‍රකාශ කළේ ඇතැම් පුද්ගලයන් අපේක්ෂකත්වය විදෙස් රටවල්වල රැකවරණය ලබා ගැනීමේ අරමුණින් මෙය අමතර වාසියක් ලෙසද සඳහා යොදාගන්නා බවයි. ඇප මුදල් වැඩි කිරීම විසඳුමක් වේවි ද? අපේක්ෂකත්වය සඳහා තැන්පත් කරන ඇප මුදල් ප්‍රමාණය අඩුවීම මෙලෙස අපේක්ෂකයන් විශාල ප්‍රමාණයක් ජනාධිපතිවරණයට තරග කිරීමට හේතුව බව බොහෝ පාර්ශවයන්ගේ මතයයි. වර්තමානයේ පවතින ඇප මුදල 1981 දී තීරණය කළ අගයකි. දශක හතරකට පෙර ගනු ලැබූ එම තීරණය වර්තමානයේ රුපියල අවප්‍රමාණ වීම ඇතුළු බොහෝ හේතු නිසා සංශෝධනය විය යුතු බවට අදහස් ඉදිරිපත් වී තිබේ. මීටපෙර මේ සම්බන්ධයෙන් කැබිනට් පත්‍රිකාවක් ඉදිරිපත් වූ නමුත් 2024 ජනාධිපතිවරණය සඳහා ඇප මුදල් සංශෝධනයක් සිදුවූයේ නැත. 'අපේක්ෂකයන් වැඩි වීමෙන් පෙනෙන්නේ රටේ ප්‍රජාතන්ත්‍රවාදයේ අර්බුදයයි' ශ්‍රී ජයවර්ධනපුර විශ්වවිද්‍යාලයේ දේශපාලන විද්‍යා අධ්‍යනාංශයේ අංශාධිපති මහාචාර්ය විශාකා සූරියබණ්ඩාර පෙන්වා දෙන්නේ, ක්‍රම ක්‍රමයෙන් ජනාධිපතිවරණ අපේක්ෂකයන් වැඩි වීමෙන් පැහැදිලි පෙනෙන්නේ රට තුළ පවතින ප්‍රජාතන්ත්‍රවාදය පිළිබඳ අර්බුදය බවයි. බීබීසී සිංහල කළ විමසීමක දී මහාචාර්යවරිය පෙන්වා දුන්නේ ඇප මුදල් වැඩි කිරීම මඟින් අපේක්ෂකයන් ඉදිරිපත්වීම සීමා කිරීම වඩාත් යෝග්‍ය බවයි. \"දේශපාලන පක්ෂ දියාරු වෙලා පුද්ගල චරිත මතුවෙනවා කියන්නෙ ම ප්‍රජාතන්ත්‍රවාදයේ අර්බුදයක් තියෙනවා කියන එක.\" \"ප්‍රධාන පක්ෂ සමස්තයට ආමන්ත්‍රණය කරන්න අසමත් වෙලා තියෙනවා. මේ අපේක්ෂකයන් කිසිවෙක් බහුතරය නියෝජනය කරන්නේ නෑ. වැඩි පිරිසක් තම තමන්ගේ දේශපාලන පක්ෂ හෝ කණ්ඩායම් පමණයි ආමන්ත්‍රණය කරන්නේ.\" මෙම තත්ත්වය ප්‍රජාන්තන්ත්‍රවාදයේ සංකල්පයක් වන බහුතර කැමැත්ත පිළිබඳ ප්‍රශ්නයක් මතු කරන බව ඇය පෙන්වා දෙයි. \"මෙවැනි තත්වයක දී සිදුවෙන්නේ බහුතර කැමැත්තට වඩා වෙන් වෙලා ගිය කැමැත්තක් ප්‍රකාශ වීම.\" මහාචාර්යවරිය යෝජනා කරන්නේ යම් යම් සීමාවන් යටතේ ඇප මුදල වැඩි කළ යුතු බවයි. \"සමහර පුද්ගලයන් ජනාධිපතිවරණයට ඉදිරිපත් වෙන්නේ මැතිවරණ කාලසීමාවේ දී ලැබෙන යම් වරප්‍රසාද වෙනුවෙන්. දැනටත් අපේක්ෂකයන් සඳහා ලබා දෙන වරප්‍රසාද සම්පූර්ණයෙන් ඉවත් කරලා යම් සීමාවන් යටතේ ඇප මුදල වැඩි කිරීමක් සිදු කළ යුතුයි.\" එලෙස සීමා කිරීමෙන් ද ප්‍රජාතන්ත්‍රවාදය සම්බන්ධයෙන් ගැටළුවක් ඇති නොවන්නේ ද යන්න පිළිබඳව අප මහාචාර්යවරියගෙන් විමසූ විට ඇය ලබා දුන්නේ මෙවන් පිළිතුරකි. \"ජනාධිපතිවරණයකට ඉදිරිපත් වෙනවා කියන්නේ ම ඒ අයට හොඳ ප්‍රතිපත්තියක් තියෙන්න ඕනෑ. පොදුවේ ඇප මුදල වැඩි කිරීම සිදු කරලා විශේෂ අවස්ථා සඳහා අවශ්‍ය ව්‍යතිරේඛයන් සකස් කරගත්තොත් සැබෑ අපේක්ෂකයෙකුට ඉදිරිපත් වීමේ අවස්ථාව අවහිර වෙන්නේ නෑ. නමුත් වර්තමානයේ තිබෙන ආකාරය ප්‍රජාතන්ත්‍රවාදය තවත් අර්බුදයට යවනවා.\"",
"Title": "ජනපති අපේක්ෂකයන් වැඩි වීම රටට බරක්ද ?"
} |
{
"Text": " 2024 ජනාධිපතිවරණ ඡන්ද විමසීම සඳහා අපේක්ෂකයින් 39 දෙනෙක් අද (අගෝස්තු 15 වැනිදා) නාම යෝජනා භාර දුන්හ. විරෝධතා දැක්වීමේ කාලසීමාව තුළ විරෝධතා 3ක් ඉදිරිපත් වුව ද, එම විරෝධතා ප්‍රතික්ෂේප කළ බව මැතිවරණ කොමිෂන් සභාවේ සභාපති ආර්.එම්.ඒ.එල් රත්නායක නිවේදනය කළේය. ඒ අනුව ලබන සැප්තැම්බර් 21 වන දා පැවැත්වෙන 2024 ජනාධිපතිවරණය සඳහා අපේක්ෂකයින් 39 දෙනෙකු තරග කරන අතර අපේක්ෂකයින් කිහිප දෙනෙක් රාජගිරිය මැතිවරණ කොමිෂන් සභාව ඉදිරිපිටදී මාධ්‍ය වෙත අදහස් පළ කළහ.",
"Title": "ජනාධිපතිවරණය 2024: ජනපති සටනට අපේක්ෂකයින් 39ක්"
} |
{
"Text": " 2024 ජනාධිපතිවරණ ඡන්ද විමසීම සඳහා නාම යෝජනා අද (අගෝස්තු 15 වැනිදා) පෙරවරු 9 සිට 11 දක්වා භාර ගැනීමට නියමිතය. ජනාධිපතිවරණය වෙනුවෙන් අපේක්ෂකයින් 40 දෙනෙකු ඇප මුදල් තැන්පත් කර තිබේ. නාම යෝජනා භාර ගැනීම සඳහා පවතින සූදානම සහ මෙවර ජනාධිපති මැතිවරණය පැවැත්වීමේදී මැතිවරණ කොමිෂන් සභාව මුහුණ දෙන අභියෝග මොනවාද යන්න පිළිබඳව මැතිවරණ කොමිෂන් සභාවේ සභාපති ආර්.එම්.ඒ.එල් රත්නායක බීබීසී සිංහල වෙත පැහැදිලි කළේය.",
"Title": "2024 ජනාධිපතිවරණය පැවැත්වීමේ ප්‍රධාන අභියෝගය කුමක්ද?"
} |
{
"Text": " වත්මන් ජනාධිපති රනිල් වික්‍රමසිංහ ඉදිරි ජනාධිපතිවරණයේදී අපේක්ෂකයෙකු වශයෙන් ඉදිරිපත් වීමට නුසුදුසු බවට තීන්දුවක් ලබාදෙන ලෙස ඉල්ලා නීතිඥවරයෙකු ශ්‍රේෂ්ඨාධිකරණයට මූලික අයිතිවාසිකම් පෙත්සමක් ඉදිරිපත් කර තිබේ. පෙත්සම ඉදිරිපත් කර ඇත්තේ, නීතිඥ ශාන් රණසූරිය විසිනි. ජනාධිපතිවරයා චේතනාන්විතව ම ආණ්ඩුක්‍රම ව්‍යවස්ථාව උල්ලංඝණය කර තිබෙන බැවින් ඔහුට ජනාධිපතිවරණය සඳහා අපේක්ෂකයෙකු වශයෙන් ඉදිරිපත් කිරීම නුසුදුසු බවත් පෙත්සම්කරු චෝදනා කර ඇත. සැප්තැම්බර් මස 21 වනදා පැවැත්වීමට නියමිත ජනාධිපතිවරණයේදී අපේක්ෂකයෙකු වශයෙන් රනිල් වික්‍රමසිංහ ඉදිරිපත්වීම වළක්වාලමින් අතුරු තහනම් නියෝගයක් නිකුත් කරන ලෙසත් පෙත්සම්කරු ශ්‍රේෂ්ඨාධිකරණයෙන් වැඩිදුරත් ඉල්ලා තිබේ. ‘වැඩබලන පොලිස්පතිවරයෙකු පත් කරන්න’ පෙත්සම්කරු මෙම මූලික අයිතිවාසිකම් පෙත්සම ඉදිරිපත් කර ඇත්තේ, පොලිස් දෙපාර්තමේන්තුව සඳහා වැඩ බලන පොලිස්පතිවරයෙකු පත් කරන ලෙස ජනාධිපතිවරයා වෙත නියෝගයක් නිකුත් කරන ලෙස ඉල්ලා සිටිමිනි. පෙත්සමේ වග උත්තරකරුවන් ලෙස ජනාධිපති රනිල් වික්‍රමසිංහ, ජනාධිපතිවරයා වෙනුවෙන් නීතිපතිවරයා හා නීතිපතිවරයා නම් කර තිබේ. පෙත්සම්කරු කියා සිටින්නේ ජනාධිපති රනිල් වික්‍රමසිංහ ආණ්ඩුක්‍රම ව්‍යවස්ථාවේ 30(1) වගන්තිය යටතේ ජනාධිපතිවරයා වශයෙන් දිවුරුම් දී ඇති අතර ඔහු මෙරට ආණ්ඩුක්‍රම ව්‍යවස්ථාව ආරක්ෂා කිරීමට පියවර ගන්නා බවට ප්‍රතිඥාවක් ලබාදී ඇති බව ය. එමෙන්ම ආණ්ඩුක්‍රම ව්‍යවස්ථාවේ 107(7) ව්‍යවස්ථාව ප්‍රකාරව ශ්‍රේෂ්ඨාධිකරණයට සහ අභියාචනාධිකරණයට විනිසුරුවරුන් පත් කිරීමේ වගකීමත් ඔහු වෙත පැවරී තිබෙන බව පෙත්සම්කරු පෙන්වා දී ඇත. ශ්‍රේෂ්ඨාධිකරණයේ විනිසුරු පුරප්පාඩු 2ක් සහ අභියාචනාධිකරණයේ විනිසුරු පුරප්පාඩු 5ක් අභියාචනාධිකරණයේ සභාපති විනිසුරු නිශ්ශංක බන්ධුල කරුණාරත්න ශ්‍රේෂ්ඨාධිකරණ විනිසුරුවරයෙකු වශයෙන් උසස් කිරීම සඳහා යැවූ නාම යෝජනාව ආණ්ඩුක්‍රම ව්‍යවස්ථාදායක සභාව විසින් අනුමත නොකිරීමෙන් අනතුරුව එම උසස්වීමද සිදු නොකෙරුණු බවත් ඉන් පසුව මේ වන විට ශ්‍රේෂ්ඨාධිකරණයේ විනිසුරු පුරප්පාඩු දෙකක් සහ අභියාචනාධිකරණයේ විනිසුරු පුරප්පාඩු පහක් මතුව තිබෙන බවත් පෙත්සමෙන් පෙන්වා දී තිබේ. එසේ ම දේශබන්දු තෙන්නකෝන් පොලිස්පතිවරයා වශයෙන් පත්කිරීම අභියෝගයට ලක් කරමින් ශ්‍රේෂ්ඨාධිකරණය හමුවේ මූලික අයිතිවාසිකම් පෙත්සම් ගොනු කෙරුණු බව පෙන්වා දෙන පෙත්සම්කරු එම පෙත්සම් විභාගයට ගැනීමට අවසර දුන් ශ්‍රේෂ්ඨාධිකරණය දේශබන්දු තෙන්නකෝන් පොලිස්පති ධූරයේ රාජකාරි කටයුතු හා බලතල ක්‍රියාත්මක කිරීම වළක්වාලමින් ශ්‍රේෂ්ඨාධිකරණය විසින් ඉකුත් මස 24 වනදා අතුරු නියෝගයක් නිකුත් කළ බවත් සිහිපත් කර ඇත. ‘වැඩබලන පොලිස්පතිවරයෙකු පත් කිරීමට කිසිදු බාධාවක් නැහැ’ එම අතුරු තහනම් නියෝගය තුළින් ජනාධිපතිවරයාට වැඩ බලන පොලිස්පතිවරයකු පත් කිරීමට කිසිදු බාධාවක් නොමැති බව ඉතා පැහැදිලිව පෙන්වා දී ඇති බවත් පෙත්සම්කරු පෙන්වා දෙයි. එහෙත් තමා ඉදිරි ජනාධිපතිවරණයේදී අපේක්ෂකයෙකු වශයෙන් ඉදිරිපත් වී ඇති නිසා තමන්ට වැඩ බලන පොලිස්පතිවරයෙකු පත් කිරීමට හැකියාවක් නොමැති බව රනිල් වික්‍රමසිංහ විසින් ප්‍රකාශ කර ඇතැයි පෙන්වා දෙන පෙත්සම්කරු, එසේ ප්‍රකාශ කළ ජනාධිපතිවරයා අලී සබ්රි අධිකරණ අමාත්‍යවරයා වශයෙන් පත්කිරීමට කටයුතු කර ඇති බවත් පෙත්සමේ සඳහන් කර තිබේ. මෙම ක්‍රියාවන් හරහා ජනාධිපතිවරයා චේතනාන්විතව ම ආණ්ඩුක්‍රම ව්‍යවස්ථාව උල්ලංඝණය කරමින් තම බලය අයුතු ලෙස පරිහරණය කර තිබෙන බවත් පෙත්සමෙන් චෝදනා කර ඇත. ආණ්ඩුක්‍රම ව්‍යවස්ථාව ප්‍රකාරව උපරිමාධිකරණයට විනිසුරුවරු පත් නොකිරීම තුළින් ජනාධිපතිවරයා ආණ්ඩුක්‍රම ව්‍යවස්ථාවේ ප්‍රතිපාදන උල්ලංඝණය කර තිබෙන බව පවසන පෙත්සම්කරු වැඩ බලන පොලිස්පතිවරයෙකු පත් නොකිරීම තුළින් මහජන ආරක්ෂව අනතුරේ හෙළීමට කටයුතු කර තිබෙන බවත් පෙන්වා දී තිබේ. ‘ජනපති අපේක්ෂකයෙකු වශයෙන් ඉදිරිපත් කිරීම නුසුදුසුයි’ ජනාධිපතිවරයා චේතනාන්විත ම ආණ්ඩුක්‍රම ව්‍යවස්ථාව උල්ලංඝණය කර තිබෙන බැවින් ඔහුට ජනාධිපතිවරණය සඳහා අපේක්ෂකයෙකු වශයෙන් ඉදිරිපත් කිරීම නුසුදුසු බවත් පෙත්සම්කරු චෝදනා කර ඇත. මෙම ක්‍රියාව තුළින් ජනාධිපතිවරයා මහජනතාවගේ මූලික මිනිස් අයිතිවාසිකම් උල්ලංඝණය කර ඇති බවට තීන්දුවක් ලබාදෙන ලෙසත් පොලිස් දෙපාර්තමේන්තුවේ සිටින සුදුසු ජ්‍යෙෂ්ඨ නියෝජ්‍ය පොලිස්පතිවරයෙකු වැඩ බලන පොලිස්පතිවරයා ලෙස පත් කරන මෙන් ජනාධිපතිවරයා වෙත නියෝගයක් නිකුත් කරන ලෙසත් පෙත්සම්කරු ශ්‍රේෂ්ඨාධිකරණයෙන් ඉල්ලා තිබේ.",
"Title": "ජනපති රනිල් වික්‍රමසිංහට ජනාධිපතිවරණයට ඉදිරිපත් වීමේ වරම් අහිමි වෙයි ද?"
} |
{
"Text": " මෙරට 9 වන විධායක ජනාධිපතිවරයා තෝරා පත්කර ගැනීම වෙනුවෙන් පැවැත්වෙන ජනාධිපතිවරණය සඳහා ඇප මුදල් තැන්පත් කිරීම ඇතුළු මූලික කටයුතු මේ වන විට ලහි ලහියේ සිදුවෙමින් පවතී. 1982 වසරේ පැවැත්වූ පළමු ජනාධිපතිවරණයේ සිට අවසන් වරට 2019 වසරේදී පැවති ජනාධිපතිවරණය දක්වා සුවිශේෂී අමතක නොවන සිදුවීම් රැසක් සිදුව ඇති අතර, ඇතැම් සිද්ධි අප්‍රකට ය. මේ එවැනි සිදුවීම් පිළිබදව බීබීසී සිංහල සේවය කළ ආවර්ජනයකි. 01. උපන් දිනය දා භාර ගත් නාම යෝජනාව මෙරට ඉතිහාසයේ පළමු වරට 1982 වසරේ පැවති ජනාධිපතිවරණය බොහෝ දෙනාගේ කතාබහට ලක්වූ මැතිවරණයක් විය. ඊට මුලික හේතුව වූයේ, ශ්‍රී ලංකා නිදහස් පක්ෂයේ නායිකාව මෙන් ම හිටපු අග්‍රාමාත්‍යවරියක වූ සිරිමාවෝ බණ්ඩාරනායකගේ ප්‍රජා අයිතිය අහෝසි කිරීමෙන් පසුව ජනාධිපතිවරණය පැවැත්වීමට කටයුතු සම්පාදනය වීම ය. ඒ අනුව, 1978 වසරේ පැවති ආණ්ඩුක්‍රම ව්‍යවස්ථා සංශෝධනයෙන් ජනාධිපති ධූරයට පත්වූ ජේ.ආර්. ජයවර්ධන වසර දෙකකට පෙර ජනාධිපතිවරණය කැඳවීමට තීරණය කළේ ය. 1982 වසරේ පැවති ජනාධිපතිවරණ නාම යෝජනා භාර ගැනීම එවකට ජනාධිපතිව සිටි ජේ.ආර්. ජයවර්ධනගේ උපන් දිනය දා එනම්, සැප්තැම්බර් මස 17 වන දා සිදු කිරීම විශේෂත්වයක් විය. එම ජනාධිපතිවරණයේ අවසන් ප්‍රතිඵල අනුව එවකට ජනාධිපතිවරයාව සිටී ජේ.ආර්. ජයවර්ධන ඡන්ද 34,50,811ක් ලබා ගනිමින් දෙවන වරටත් ජනාධිපති ධූරය සඳහා තේරී පත් විය. 02. කිසිදු ඡන්දයක් නැති ඡන්ද පෙට්ටි 207ක් 1988 වසරේදී පැවති භීෂණ සමය අතරතුර මෙරට දෙවන ජනාධිපතිවරණය පැවැත්වීමට තීරණය කෙරිණි. එම කාල සීමාව වන විට ජනතා විමුක්ති පෙරමුණ, ශ්‍රී ලංකා කොමියුනිස්ට් පක්ෂය සහ නව සම සමාජ පක්ෂය තහනම් කිරීමට එවකට පැවති එක්සත් ජාතික පක්ෂ රජය කටයුතු කර තිබිණි. ඒ, රට තුළ ජාතිවාදී කෝලාහල ඇති කළ බවට චෝදනා කරමිනි. එම මැතිවරණයේදී පළමු වරට මොණරාගල දිස්ත්‍රික්කයේ පැවති භීෂණ තත්ත්වය නිසා ඡන්ද මධ්‍යස්ථාන 49ක ඡන්ද විමසීම් පැවැත්වීමට නොහැකි විය. එමෙන් ම, මෙම මැතිවරණයේදී ඡන්ද පොළවල් 207ක ඡන්ද පෙට්ටි එක ම ඡන්ද පත්‍රිකාවක් හෝ නොමැතිව ආපසු එවා තිබූ බව මැතිවරණ කොමසාරිස්වරයා නිකුත් කළ වාර්තා වේ සඳහන් වේ. මෙතෙක් පැවති ජනාධිපතිවරණවලදී අවම අපේක්ෂකයින් සංඛ්‍යාවක් තරග වැදුණු එම ජනාධිපතිවරණය සඳහා නාම යෝජනා භාර දුන්නේ, අපේක්ෂකයින් තිදෙනෙකු පමණි. එක්සත් ජාතික පක්ෂයෙන් රණසිංහ ප්‍රේමදාස, ශ්‍රී ලංකා නිදහස් පක්ෂය නියෝජනය කරමින් සිරිමාවෝ බණ්ඩාරනායක සහ ශ්‍රී ලංකා මහජන පක්ෂය නියෝජනය කරමින් ඔසී අබේගුණසේකර ජනාධිපතිවරණය සඳහා නාම යෝජනා ඉදිරිපත් කළහ. 1988 දෙසැම්බර් මස 19 වන දා පැවති ජනාධිපතිවරණයෙන් එක්සත් ජාතික පක්ෂයෙන් තරග කළ රණසිංහ ප්‍රේමදාස ඡන්ද 2,569,199ක් ලබා ගනිමින් ජනාධිපතිවරයා ලෙස තේරී පත්විය. ඡන්ද විමසීම් මධ්‍යස්ථාන 50කට අධික සංඛ්‍යාවක බෝම්බ පිපිරීම් සිදුවූ අතර මැතිවරණ රාජකාරීවල යෙදුණු රාජ්‍ය නිලධාරීන් තිදෙනෙකු ඝාතනයට ලක්විය. 03. වැන්දඹුවන් දෙදෙනෙක් ජනපති සටනට 1988 ජනාධිපතිවරණයෙන් පසුව වසර 3ක් ගත වීමට පෙර එක්සත් ජාතික පක්ෂය තුළින් ම ජනාධිපති රණසිංහ ප්‍රේමදාසට එරෙහිව දෝෂාභියෝගයක් ඉදිරිපත් විය. ඒ අනුව, 1992 වසරේ පෙබරවාරි මාසයේදී පැවැත්වීමට නියමිතව තිබූ පාර්ලිමේන්තු සභා වාරය එම වසරේ අගෝස්තු මස 30 වන දා දක්වා කල් තබනු ලැබීය. ජනාධිපතිවරයාට එරෙහිව ඉදිරිපත් වූ දෝෂාභියෝගය ප්‍රතික්ෂේප කළ බවට කතානායක එම්.එච්. මොහොමඩ් විසින් 1992 වසරේ ඔක්තෝබර් මස 07 වන දා ජනාධිපතිවරයා වෙත දන්වා යවනු ලැබීය. ඒ අනුව, ජනාධිපතිවරයාට එරෙහිව දෝෂාභියෝගය ගෙන ඒමට කටයුතු කළ ලලිත් ඇතුලත්මුදලි, ගාමිණි දිසානායක, ජී.ඇම්. මුනිදාස, ලක්ෂ්මන් සෙනවිරත්න ඇතුළුව එක්සත් ජාතික පක්ෂයෙන් නෙරපා හරිනු ලැබූ මන්ත්‍රීවරුන් පිරිස ප්‍රජාතන්ත්‍රවාදී එක්සත් ජාතික පෙරමුණ නමින් අලුත් පක්ෂයක් පිහිටුවා ගත්හ. 1993 වසරේ පැවති මැයි දිනය සැමරීමේ පෙළපාළියකදී සිදුවූ මරාගෙන මැරෙන බෝම්බ ප්‍රහාරයකින් ජනාධිපති රණසිංහ ප්‍රේමදාස ජිවිතක්ෂයට පත්විය. ඒ අනුව, අගමැතිවරයා ලෙස කටයුතු කළ ඩී.බී. විජේතුංග වැඩ බලන ජනාධිපතිවරයා ලෙස පත් කරනු ලැබිණි. 1994 වසරේ පැවති පාර්ලිමේන්තු මහ මැතිවරණයෙන් ශ්‍රී ලංකා නිදහස් පක්ෂය බලයට පත්වූ අතර ජනාධිපතිවරණය පැවැත්වීම සඳහා ඔක්තෝබර් මස 07 වන දා නාම යෝජනා භාර ගනු ලැබීය. එක්සත් ජාතික පක්ෂයෙන් ජනාධිපතිවරණය සඳහා ගාමිණී දිසානායක ඉදිරිපත් කිරීමට තීරණය කළ අතර පක්ෂයෙන් නෙරපා හැර සිටි ඔහුට නැවත පක්ෂ සාමාජිකත්වය ලබා දීමට කටයුතු කෙරිණි. 1994 වසරේ ඔක්තෝබර් මස 24 වන දා කොළඹ තොටළඟ පැවති එක්සත් ජාතික පක්ෂයේ ජනාධිපතිවරණ රැලියට එල්ල වූ මරාගෙන මැරෙන බෝම්බ ප්‍රහාරයකින් ජනාධිපති අපේක්ෂක ගාමිණී දිසානායක ඇතුළු 35 දෙනෙක් ජිවිතක්ෂයට පත්වූහ. ගාමිණී දිසානායකගේ අභාවය නිසා ජනාධිපතිවරණය සඳහා ඔහුගේ බිරිඳ වූ ශ්‍රීමති දිසානායක ඉදිරිපත් කිරීමට එක්සත් ජාතික පක්ෂය කටයුතු කළේ ය. 1994 නොවැම්බර් මස 09 වන දා පැවති ජනාධිපතිවරණයෙන් ජය ලැබීමට පොදුජන එක්සත් පෙරමුණ යටතේ තරග කළ චන්ද්‍රිකා බණ්ඩාරනායක කුමාරතුංග සමත් විය. ශ්‍රී ලංකා ඉතිහාසයේ ජනාධිපති ධූරය සඳහා පළමු වරට කාන්තාවක තේරී පත්වූයේ එහිදී ය. 04. අනූ නවයෙන් බේරුණු ජනාධිපති 1994 වසරේ පැවති ජනාධිපතිවරණයෙන් වැඩි ජන්ද ප්‍රතිශතයක් ලබා ගනිමින් ජනාධිපති ධූරයට පත්වූ චන්ද්‍රිකා බණ්ඩාරනායක කුමාරතුංග දෙවන වරටත් ජනාධිපතිවරණය සඳහා තරග කිරීමට තීරණය කළා ය. 1999 වසරේ ඔක්තෝබර් 20 වන දා ජනාධිපතිවරණය ප්‍රකාශයට පත් කළ අතර, නොවැම්බර් මස 15 වන දා නාමයෝජනා කැඳවනු ලැබී ය. 1999 වසරේ දෙසැම්බර් මස 19 වන දා ජනාධිපතිවරණ ප්‍රචාරක රැස්වීම් අවසානයේදී කොළඹ මහ නගර සභා භුමියේ පැවති පොදුජන එක්සත් පෙරමුණේ රැලියට එල්ල වූ එල්.ටී.ටී.ඊ. මරාගෙන මැරෙන බෝම්බ ප්‍රහාරයකින් ජනාධිපති චන්ද්‍රිකා බණ්ඩාරනායක කුමාරතුංග තුවාල ලැබී ය. එහිදී, හිසට සහ දකුණු ඇසට තුවාල ලැබූ චන්ද්‍රිකා බණ්ඩාරනායක කුමාරතුංග දෙසැම්බර් මස 21 වන දා පැවති ජනාධිපතිවරණයෙන් ජයග්‍රහණය කරනු ලැබී ය. 05. “ආතතිය” ඇති වූ මැතිවරණ කොමසාරිස් 2010 වසරේ පැවති මෙරට සය වන ජනාධිපතිවරණය සඳහා එවකට ජනාධිපතිව සිටි මහින්ද රාජපක්ෂ දෙවන වරටත් ඉදිරිපත් විය. එල්.ටී.ටී.ඊ.ය පරාජය කළ යුද්ධයට නායකත්වය දුන් හමුදාපති සරත් ෆොන්සේකා නව ප්‍රජාතන්ත්‍රවාදී පෙරමුණ යටතේ පොදු අපේක්ෂකයා ලෙස ජනාධිපතිවරණයට තරග කිරීමට කටයුතු කළේ ය. එහිදී, මෙරට ජනාධිපතිවරණයක් සඳහා පළමු වරට භික්ෂූන් වහන්සේ නමක් තරග කළේ ය. ඒ බත්තරමුල්ලේ සීලරත්න හිමියන් ය. 2010 ජනාධිපතිවරණයේදී ප්‍රතිපල නිකුත් කිරීම දැඩි කතාබහට ලක්වූ අතර ඇතැම් පිරිස් එය 'කම්පියුටර් ජිල්මාට්' ප්‍රතිඵලයක් ලෙස ද හැඳින්වූහ. 2010 වසරේ පැවති ජනාධිපතිවරණයෙන් මහින්ද රාජපක්ෂ දෙවන වරටත් ජයග්‍රහණය කළේ ය. 06. ආප්ප සහ කෝපි ගැන කතාබහට ලක්වූ ජනාධිපතිවරණය 2015 වසරේදී පැවති ජනාධිපතිවරණය මෑත ඉතිහාසයේ බොහෝ දෙනාගේ කතා බහට ලක්වූ ජනාධිපතිවරණයක් විය. ශ්‍රී ලංකා නිදහස් පක්ෂයේ නායක මහින්ද රාජපක්ෂ තෙවන වරටත් ජනාධිපති ධූරය සඳහා ඉදිරිපත් වූ අතර ඔහුගේ පක්ෂයේ මහ ලේකම්වරයා ලෙස කටයුතු කළ මෛත්‍රීපාල සිරිසේන, පොදු අපේක්ෂකයා ලෙස ජනාධිපතිවරණයට තරග කිරීමට ඉදිරිපත් විය. මහින්ද රාජපක්ෂ කදවුරෙන් මිදී එක්සත් ජාතික පක්ෂය ප්‍රමුඛ කණ්ඩායමට එක්වූ මෛත්‍රීපාල සිරිසේන ප්‍රකාශ කළේ, තමන් මහින්ද රාජපක්ෂ හැර යාමට පෙර ඔහු සමග එකට ආප්ප කා කෝපි පානය කළ බව ය. පසුව, ජනාධිපති ධූරයට පත්වීමෙන් පසු ඔහු ආප්පයක මිල රු. 10ක් විය යුතු බවට මිල නියම කළේ ය. එවර ජනාධිපතිවරණයේදී මහින්ද රාජපක්ෂ පාර්ශවය මෛත්‍රීපාල සිරිසේනගේ හැඩහුරුව ඇති පුද්ගලයෙකු සිය ඡන්ද ව්‍යාපාරයට යොදා ගත්තේ ය. මෙම ජනාධිපතිවරණයෙන් මෛත්‍රීපාල සිරිසේන ජය ගත්තේ ය. ඉන් වසර කිහිපයක් ගත වෙද්දී රනිල් වික්‍රමසිංහ සමග විරසකයක් ඇති කර ගත් ඔහු යළිත් මහින්ද රාජපක්ෂ අගමැති ධූරයට පත් කර මෙරට දින 52ක් පුරා පැවති නොසන්සුන් වාතාවරණය මැද ව්‍යවස්ථා අර්බුදයක් නිර්මාණය කිරීමට දායක විය.",
"Title": "ශ්‍රී ලංකාවේ ජනාධිපතිවරණ ඉතිහාසයේ අමතක නොවන මතක"
} |
{
"Text": " 1978 වසරේ වත්මන් ආණ්ඩුක්‍රම ව්‍යවස්ථාව හඳුන්වා දීමෙන් පසුව දේශපාලන පක්ෂවල විනය කඩ කිරීමේ චෝදනා මත අධිකරණය විසින් පාර්ලිමේන්තු මන්ත්‍රීවරු ගණනාවකගේ මන්ත්‍රි ධුර අහිමි කර ඇත බව අධිකරණ වාර්තා පිරික්සීමේදී පෙනී යයි. එලෙස මන්ත්‍රී ධුර අහිමි වූ මන්ත්‍රීවරු කවුද? පාර්ලිමේන්තු මන්ත්‍රීවරු නෙරපීමේ නීතිමය ප්‍රතිපාදන යම් දේශපාලන පක්ෂයක් විසින් තම පක්ෂයෙන් තේරී පත්වූ පාර්ලිමේන්තු මන්ත්‍රීවරයෙකුගේ පක්ෂ සාමාජිකත්වය නෙරපා හරින ලද අවස්ථාවක එම නෙරපීමේ ක්‍රියාවලියේ නීත්‍යානුකූලභාවය පිරික්සීමේ බලය ශ්‍රේෂ්ඨාධිකරණය වෙත පැවරී තිබේ. වත්මන් ආණ්ඩුක්‍රම ව්‍යවස්ථාවේ \" 99(13) අ\" දරන ව්‍යවස්ථාවේ මේ පිළිබඳ නීතිමය තත්ත්වය පැහැදිලි කර තිබේ. එම ව්‍යවස්ථාවට අනුව යම් දේශපාලන පක්ෂයක මන්ත්‍රීවරයෙකුගේ පක්ෂ සාමාජිකත්වය අහිමි කළ දින සිට මසක් ගතවීමෙන් පසුව ඔහුගේ මන්ත්‍රී ධුරය හිස්වන බව සඳහන් කර ඇත. එසේ පක්ෂ සාමාජිකත්වය නෙරපා හරින ලද දිනයේ සිට මසක් ඇතුළත එම නෙරපා හැරීමේ නීත්‍යානුකූල භාවය පිළිබඳව විභාගයක් පවත්වන ලෙස ඉල්ලා එම මන්ත්‍රීවරයාට ශ්‍රේෂ්ඨාධිකරණය වෙත පෙත්සමක් ඉදිරිපත් කිරීමට නීතිමය ප්‍රතිපාදන පවතී. එම පෙත්සම ඉදිරිපත් වූ දින සිට මාස දෙකක් තුළ ඒ පිළිබඳව ශ්‍රේෂ්ඨාධිකරණය විසින් විභාගයක් පවත්වා එහි තීන්දුව ප්‍රකාශයට පත් කළ යුතුය. අදාළ මන්ත්‍රීවරයාගේ පක්ෂ සාමාජිකත්වය නෙරපීමේ තීරණය නීත්‍යානුකූල බව ශ්‍රේෂ්ඨාධිකරණය විසින් තීන්දු කළ අවස්ථාවේ සිට ඔහුගේ පාර්ලිමේන්තු මන්ත්‍රී ධූරය හිස් වන බවත් අදාළ ව්‍යවස්ථාවේ සඳහන් කර තිබේ. මහින්ද යාපා අබේවර්ධන සහ චන්ද්‍ර කුමාර විජේගුණවර්ධන උතුරු නැගෙනහිර යුද්ධයට විසඳුමක් වශයෙන් පළාත් සභා හඳුන්වා දෙමින් හිටපු ජනාධිපති ජේ.ආර් ජයවර්ධනගේ නායකත්වයෙන් යුත් එක්සත් ජාතික පක්ෂ රජය විසින් 88 වසරේ ආණ්ඩුක්‍රම ව්‍යවස්ථාවට 13 වන සංශෝධනය හඳුන්වා දුන්නේය. එම 13 වන ආණ්ඩුක්‍රම ව්‍යවස්ථා සංශෝධන පනත් කෙටුම්පත පාර්ලිමේන්තුවට ඉදිරිපත් කළ අවස්ථාවේදී ඊට විරුද්ධව ඡන්දය ප්‍රකාශ කිරීම සම්බන්ධයෙන් එවක එක්සත් ජාතික පක්ෂයේ මන්ත්‍රීවරු වශයෙන් තේරී පත්ව සිටි මහින්ද යාපා අබේවර්ධන (වත්මන් කථානායකවරයා) සහ චන්ද්‍ර කුමාර විජේගුණවර්ධන යන මහත්වරුන්ට එරෙහිව පක්ෂයේ විනය කඩ කිරීම සම්බන්ධයෙන් විනය පරීක්ෂණයක් පවත්වන ලදී. එම විනය පරීක්ෂණය අවසානයේදී මහින්ද යාපා අබේවර්ධන සහ චන්ද්‍රකුමාර විජේ ගුණවර්ධන විසින් පක්ෂ විනය කඩ කර තිබෙන බවත් ඒ අනුව ඔවුන් පක්ෂ සාමාජිකත්වයෙන් නෙරපා හැරීමටත් එක්සත් ජාතික පක්ෂය තීරණය කළේය. ඉන් අනතුරුව තමන්ව පක්ෂයෙන් නෙරපීම නීතියට පටහැනි බවට තීන්දුවක් ලබා දෙන ලෙස ඉල්ලා අදාළ මන්ත්‍රීවරු දෙදෙනා ශ්‍රේෂ්ඨාධිකරණය හමුවේ පෙත්සම් ගොනු කළහ. එම පෙත්සම් විභාග කළ ත්‍රිපුද්ගල ශ්‍රේෂ්ඨාධිකරණ විනිසුරු මඩුල්ලක් විසින් එක්සත් ජාතික පක්ෂය විසින් මහින්ද යාපා අබේවර්ධන සහ චන්ද්‍ර කුමාර විජේගුණවර්ධන යන මන්ත්‍රීවරුන්ගේ පක්ෂ සාමාජිකත්වය අහිමි කිරීමට ගනු ලැබූ තීරණය නීත්‍යානුකූල බවට තීන්දු කළහ. ඒ අනුව අදාළ මන්ත්‍රීවරු දෙදෙනාගේ මන්ත්‍රීධූර අහිමි විය. ගාමිණී දිසානායක ඇතුළු මන්ත්‍රීවරු අට දෙනෙකු නෙරපීම හිටපු ජනාධිපති රණසිංහ ප්‍රේමදාසගේ පාලන සමයේ එවක අමාත්‍යවරුන් වශයෙන් කටයුතු කළ ලලිත් ඇතුලත්මුදලි ,ගාමිණි දිසානායක ඇතුළු එක්සත් ජාතික පක්ෂයේ ප්‍රබලයින් පිරිසක් රණසිංහ ප්‍රේමදාස ජනාධිපතිවරයාට එරෙහිව දෝෂාභියෝගයක් ඉදිරිපත් කිරීමට මුල්වී ක්‍රියා කළහ. එම සිද්ධිය තුළින් පක්ෂයේ විනය කඩ කළේ යැයි චෝදනා කරමින් එක්සත් ජාතික පක්ෂයේ සාමාජිකයින් වශයෙන් කටයුතු කළ ගාමිණි දිසානායක, ලලිත් ඇතුලත්මුදලි , ජී.එම්. ප්‍රේමචන්ද්‍ර, ලක්ෂ්මන් සෙනෙවිරත්න , සමරවීර වීරවන්නී, චන්ද්‍රා ගංකන්ද , ප්‍රේමරත්න ගුණසේකර, වින්සන්ට් පෙරේරා යන පාර්ලිමේන්තු මන්ත්‍රීවරු අට දෙනෙකුට එරෙහිව විනය පරීක්ෂණයක් කරන ලදී. එම විනය පරීක්‍ෂණයේදී අදාළ මන්ත්‍රීවරු පක්ෂ විනය කඩ කර ඇති බවට තීන්දු කෙරුණු අතර ඉන් අනතුරුව ඔවුන් පක්ෂයෙන් නෙරපා හැරීමට එක්සත් ජාතික පක්ෂය තීන්දු කළේය. ඉන් අනතුරුව තමන්ගේ පක්ෂ සාමාජිකත්වය අහිමි කිරීම නීතියට පටහැනි බවට තීන්දුවක් ලබා දෙන ලෙස ඉල්ලා ගාමිණී දිසානායක, ලලිත් අතුළත් මුදලි ඇතුළු මන්ත්‍රීවරු පිරිස ශ්‍රේෂ්ඨාධිකරණයට පෙත්සම් ඉදිරිපත් කළහ. එම පෙත්සම් විභාග කළ ශ්‍රේෂ්ඨාධිකරණය ගාමිණී දිසානායක ඇතුළු මන්ත්‍රීවරු අට දෙනා පක්ෂ සාමාජිකත්වයෙන් නෙරපා හැරීමට එක්සත් ජාතික පක්ෂය ගනු ලැබූ තීරණය නීත්‍යානුකූල බවත් ඒ අනුව ඔවුන්ගේ මන්ත්‍රී ධුර අහෝසි වී යන බවත් 1991 වසරේ තීන්දු කළේය. ආරියරත්න ජයතිලක සහ ඒ.එස්.මුතුබන්ඩා හිටපු ජනාධිපති රණසිංහ ප්‍රේමදාසට එරෙහිව ඉදිරිපත් කෙරුණු දෝෂාභියෝගයට සහයෝගය පළ කරමින් කටයුතු කිරීම සම්බන්ධයෙන් එවක එක්සත් ජාතික පක්ෂයේ මන්ත්‍රීවරු වශයෙන් කටයුතු කළ ආරියරත්න ජයතිලක සහ ඒ.එස් මුතු බණ්ඩා යන මන්ත්‍රීවරුන්ට එරෙහිව එම පක්ෂය විසින් විනය ක්‍රියාමාර්ගයක් ගන්නා ලදී. එම විනය ක්‍රියාමාර්ග අවසානයේදී අදාළ මන්ත්‍රීවරු දෙදෙනා පක්ෂයේ විනය කඩ කර ඇති බවත් ඒ අනුව ඔවුන්ගේ පක්ෂ සාමාජිකත්ව අහෝසි කිරීමටත් එක්සත් ජාතික පක්ෂය විසින් තීන්දු කරන ලදී. තමන්ට සාධාරණ පරීක්ෂණයක් ලබා නොදී පක්ෂ සාමාජිකත්වය අහිමි කිරීමට ගනු ලැබූ තීරණය නීතියට පටහැනි බවත් එබැවින් එම තීරණය බල රහිත බවට තීන්දුවක් ලබා දෙන ලෙස ඉල්ලා ආරියරත්න ජයතිලක සහ මුතු බණ්ඩා යන මන්ත්‍රීවරු දෙදෙනා ශ්‍රේෂ්ඨාධිකරණය හමුවේ පෙත්සම් ගොනු කළහ. එම පෙත්සම්, විභාග කළ ශ්‍රේෂ්ඨාධිකරණය අදාළ මන්ත්‍රීවරු දෙදෙනාගේ පක්ෂ සාමාජිකත්වය අහිමි කිරීමට එක්සත් ජාතික පක්ෂය ගනු ලැබූ තීරණ නීත්‍යානුකූල බව 1992 වසරේ තීන්දු කළේය. ඒ අනුව අදාළ මන්ත්‍රීවරු දෙදෙනාගේ මන්ත්‍රී ධුර අහිමි විය. රාමේශ්වරන් හා රාම මූර්ති 1994 වසරේ පැවති මහ මැතිවරණයේදී අමාත්‍ය ඩග්ලස් දේවානන්දගේ නායකත්වයෙන් යුත් ඊ.පී.ඩී.පී. සංවිධානය යාපනය දිස්ත්‍රික්කය සඳහා ස්වාධීන කණ්ඩායමක් වශයෙන් තරග වැදුනේය. එම පක්ෂය සඳහා ආර්. රාමේශ්වරන් සහ ආර්. රාම මූර්ති යන දෙදෙනාද පාර්ලිමේන්තු මන්ත්‍රීවරු වශයෙන් තේරී පත් වූහ. පසුව එම මන්ත්‍රීවරු දෙදෙනා පක්ෂ නායකත්වය විසින් ගනු ලබන තීන්දු වලට පටහැනිව ක්‍රියා කිරීම නිසා පක්ෂ විනය කඩ කළේ යැයි චෝදනා කරමින් ඊ.පී.ඩී.පී සංවිධානය ඔවුන්ගේ පක්ෂ සාමාජිකත්වය අහිමි කිරීමට තීන්දු කළේය. ඒ අනුව සිය පක්ෂ සමාජිකත්වය අහිමි කිරීමට ඊ.පී.ඩී.පී සංවිධානය ගනු ලැබූ තීරණය නීතියට පටහැනි බවට තීන්දුවක් ලබා දෙන ලෙස ඉල්ලා රාමේශ්වරන් සහ රාම මූර්ති යන මන්ත්‍රීවරු දෙදෙනා ශ්‍රේෂ්ඨාධිකරණය හමුවේ පෙත්සම් ගොනු කළහ. ඒ පිළිබඳව විභාගයක් කළ ශ්‍රේෂ්ඨාධිකරණය අදාළ මන්ත්‍රීවරු දෙදෙනාගේ පක්ෂ සාමාජිකත්වය අහිමි කිරීමට ඊ. පී.ඩී.පී සංවිධානය ගනු ලැබූ තීරණය නීත්‍යානුකූල බව තීන්දු කළේය. ඒ අනුව අදාළ පාර්ලිමේන්තු මන්ත්‍රීවරු දෙදෙනාගේ මන්ත්‍රී ධූර අහෝසි විය. අමාත්‍ය නසීර් අහමඩ් ශ්‍රී ලංකා මුස්ලිම් කොංග්‍රසයේ පාර්ලිමේන්තු මන්ත්‍රීවරයකු වශයෙන් තේරී පත්වී වත්මන් රජයට එක්ව අමාත්‍ය ධූරයක් ලබා ගැනීම තුළින් පක්ෂයේ විනය කඩ කළේ යැයි නෙරපන ලද හිටපු අමාත්‍ය නසීර් අහමඩ්ගේ පක්ෂ සාමාජිකත්වය අහිමි කිරීමට ශ්‍රී ලංකා මුස්ලිම් කොංග්‍රසය තීන්දු කර තිබුණි. 2021 වසරේ එවක ගෝඨාභය රාජපක්ෂ රජය විසින් ඉදිරිපත් කළ විසර්ජන පනත් කෙටුම්පතට පක්ෂව ඡන්දය ප්‍රකාශ නොකිරීමට ශ්‍රී ලංකා මුස්ලිම් කොංග්‍රසය තීන්දු කර තිබියදී මන්ත්‍රී නසීර් අහමඩ් රජය සමග එක්ව අදාළ පනත් කෙටුම්පතට පක්ෂව පාර්ලිමේන්තුවේදී ඡන්දය ප්‍රකාශ කළේය. ඒ තුළින් නසිර් අහමඩ් මන්ත්‍රීවරයා පක්ෂයේ විනය සහ ප්‍රතිපත්ති උල්ලංඝණය කළේ යයි චෝදනා කරමින් ඔහුගේ පක්ෂ සාමාජිකත්වය අහිමි කිරීමට එම කොංග්‍රසය විසින් තීන්දු කරන ලදී. මුස්ලිම් කොංග්‍රසය විසින් සිය පක්ෂ සාමාජිකත්වය අහිමි කිරීම නීති විරෝධී බවට තීන්දුවක් ලබාදෙන ලෙස ඉල්ලා නසිර් අහමඩ් ශ්‍රේෂ්ඨාධිකරණයට පෙත්සමක් ඉදිරිපත් කළේය. දීර්ඝ නඩු විභාගයකින් අනතුරුව තීන්දුව ප්‍රකාශයට පත්කරමින් ශ්‍රේෂ්ඨාධිකරණය සඳහන් කළේ නසිර් අහමඩ් මන්ත්‍රීවරයාගේ පක්ෂ සාමාජිකත්වය අහෝසි කිරීමේදී ශ්‍රී ලංකා මුස්ලිම් කොංග්‍රසය නීත්‍යානුකූල ආකාරයෙන් කටයුතු කර ඇති බවයි. ඒ අනුව ඔහුගේ පක්ෂ සාමාජිකත්වය අහිමි කිරීමට එම පක්ෂය ගනු ලැබූ තීරණය නීතිය ඉදිරියේ වලංගු බවත් ඒ අනුව අදාළ මන්ත්‍රීවරයාගේ මන්ත්‍රී ධූරය අහෝසි වන බවත් ශ්‍රේෂ්ඨාධිකරණය සිය තීන්දුවේ සඳහන් කළේය. මනුෂ නානායකාර සහ හරීන් ප්‍රනාන්දු මනුෂ නානායක්කාර සහ හරින් ප්‍රනාන්දු යන අමාත්‍යවරුන්ගේ පක්ෂ සාමාජිකත්වය අහිමි කිරීමට සමගි ජන බලවේගය ගනු ලැබූ තීරණය නිත්‍යානුකූල බව ශ්‍රේෂ්ඨාධිකරණය (අගෝස්තු 9 වැනිදා) තීන්දු කළේය. සිය පක්ෂ සාමාජිකත්වය අහිමි කිරීමට සමගි ජන බලවේගය ගත් තීරණය නීතියට පටහැනි බවට තීන්දුවක් ලබා දෙන ලෙස ඉල්ලා මනුෂ නානායකාර සහ හරින් ප්‍රනාන්දු යන අමාත්‍යවරු ඉදිරිපත් කළ පෙත්සම් නිෂ්ප්‍රභ කරමින් ශ්‍රේෂ්ඨාධිකරණය විසින් මෙම තීන්දුව ලබා දෙනු ලැබීය. අචල වෙංගප්පුලි, විජිත් මළල්ගොඩ යන විනිසුරුවරුන්ගේ එකඟත්වය ඇතිව ශ්‍රේෂ්ඨාධිකරණ විනිසුරු අර්ජුන ඔබේසේකර මෙම තීන්දුව ප්‍රකාශයට පත් කළේය. තමන්ට සාධාරණ විනය පරීක්ෂණයක් සඳහා පෙනී සිටීමට අවස්ථාව ලබා නොදුන් බවත් ඒ තුළින් ස්වභාවික යුක්ති ධර්මය නමැති නීතිමය මූලධර්මය උල්ලංඝණය වන බවත් හරින් ප්‍රනාන්දු සහ මනුෂ නානායක්කාර ශ්‍රේෂ්ඨාධිකරන්ට ඉදිරිපත් කළ පෙත්සමෙන් පැමිණිලි කර තිබුණි. එහෙත් එම තර්කය පිළිගත නොහැකි බව සඳහන් කළ ත්‍රිපුද්ගල ශ්‍රේෂ්ඨාධිකරණ විනිසුරු මඩුල්ල ඒ අනුව පෙත්සම්කරුවන් සමගි ජන බලවේගයෙන් නෙරපීමට ගනු ලැබූ තීරණය නීත්‍යානුකූල බවත් සඳහන් කළේය. ඒ අනුව ගාස්තු රහිතව අදාළ පෙත්සම් නිශ්ප්‍රභ කරන බවත් විනිසුරුවරයා පැවසීය. මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. End of Twitter post මෙහි අන්තර්ගතය නැත මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. End of Twitter post මෙහි අන්තර්ගතය නැත මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. End of Twitter post මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. මෙම ලිපියේ Twitter විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Twitter කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. මෙහි අන්තර්ගතය නැත ‘මන්ත්‍රී ධුර අහෝසි වෙනවා’ මෙම තීන්දුව පිළිබඳව අදහස් පළ කළ ආණ්ඩුක්‍රම ව්‍යවස්ථාව විශාරදයකු වන ජනාධිපති නීතිඥ ආචාර්ය ජයම්පති වික්‍රමරත්න සඳහන් කළේ මෙම තීන්දුවත් සමගම හරීන් ප්‍රනාන්දු සහ මනුෂ නානායක්කාර යන අමාත්‍යවරුන්ගේ පාර්ලිමේන්තු මන්ත්‍රී ධූර අහෝසි වන බව ය. \"ආණ්ඩුක්‍රම ව්‍යවස්ථාවේ ප්‍රතිපාදනවලට අනුව මෙම මන්ත්‍රී දුර අහෝසි වෙනවා. ඒ අනුව මනුෂ නානායක්කාර මන්ත්‍රීවරයා මහජන චන්දයෙන් තේරී පත්වූ අයෙකු බැවින් ඔහු තේරී පත් වූ දිස්ත්‍රික්කයේ ලැයිස්තුවේ සිටින ඊළඟ වැඩිම මනාප ලැබූ අපේක්ෂකයා පුරප්පාඩු වූ මෙම මන්ත්‍රී ධුරයට තේරී පත්වෙනවා. හරින් ප්‍රනාන්දු මන්ත්‍රීවරයා පත්ව සිටියේ ජාතික ලැයිස්තුවෙන්. එම නිසා ජාතික ලැයිස්තුවේ මන්ත්‍රී ධූරය සඳහා ඇතිවෙන පුරප්පාඩුව වෙනුවෙන් සුදුසු අයකු නම් කිරීමට පක්ෂ මහ ලේකම්වරයාට බලය පැවරෙනවා.\" යනුවෙන් ජනාධිපති නීතිඥ ජයම්පති වික්‍රමරත්න සඳහන් කළා.",
"Title": "පක්ෂ විනය කඩ කිරීම නිසා අධිකරණ නියෝග වලින් මන්ත්‍රී ධුර අහිමි වූ මන්ත්‍රීවරු කවුද?"
} |
{
"Text": " සවුත්පෝර්ට්හි වින්ඩ්සර් මිනි මාර්ට් (Windsor Mini Mart) හිමිකරු වන 90 දශකයේදී ශ්‍රී ලංකාවේ සිට එක්සත් රාජධානියට සංක්‍රමණය වූ 47 හැවිරිදි චානක බාලසූරිය එක්සත් රාජධානිය පුරා පැතිර ගිය ප්‍රචණ්ඩකාරී නොසන්සුන්තාවයෙන් දැඩි ලෙස බලපෑමට ලක් වුණු අතර ඔහු ඉන් පසුව ඇති වුණු දයානුකම්පිත ක්‍රියාවල ප්‍රතිලාභ ලත් අයෙකු ද විය. 'ටේලර් ස්විෆ්ට්' තේමාවක් යටතේ පැවති උත්සවයක් අතරතුර (a Taylor Swift holiday club) ගැහැනු දරුවන් තිදෙනෙකු මාරාන්තික පිහි ඇනුමකට ලක් වූ නර්තන ශාලාවේ සිට සැතපුම් භාගයක් දුරින් පිහිටි ඔහුගේ සිල්ලර භාණ්ඩ අලෙවි සල, එම පිහි ප්‍රහාරයට පසු දින සංක්‍රමණ විරෝධී කැරලිකරුවන් විසින් කොල්ලකන ලදී. එංගලන්තය පුරා සහ උතුරු අයර්ලන්තයේ නගරවල ඇති වූ මෙම ප්‍රචණ්ඩ ක්‍රියා ඉන්ටර්නෙට් හරහා පැතිර ගිය සහ අන්ත දක්ෂිණාංශික කණ්ඩායම් විසින් පතුරවා හරින ලද වැරදි ප්‍රචාර හරහා තව තවත් ඇවිළී ගියේ ය. එතැන් සිට, තවදුරටත් ප්‍රහාර සිදුවීම වැළැක්වීම සඳහා දහස් ගණනක් ජනතාව වීදි බැසීමට පියවර ගෙන ඇති අතර ප්‍රජාවන් [හානියට ලක් වූ] මුස්ලිම් පල්ලි සහ ව්‍යාපාරික ස්ථාන අලුත්වැඩියා කිරීමට පියවර ගෙන ඇත. මූල්‍යමය වශයෙන් විනාශයේ අද්දරට ගෙන ගොස් - පසුව ඔහු වටා සිටි පිරිස විසින් එයින් මුදා ගන්නා ලද - බාලසූරියගේ කෝලාහල පිළිබඳ අත්දැකීම් පසුගිය දින දහය තුළ සිදු වූ ප්‍රචණ්ඩකාරී සිදුවීම් කැටිකර දැක්වීමක් වන අතර ම එය එවැනි තත්ත්වයන්ගෙන් මිදීමට හැකි මාර්ගයක් පිළිබඳ ඉඟියක් ද විය හැකි ය. මේ, බීබීසීයේ ජොනී හම්ෆ්‍රිස්ට කී ඔහුගේ කතාව ය. පිහි ඇනුමෙන් ජීවිතක්ෂයට පත් වූ ගැහැනු දරුවන්ට ගෞරව කිරීම සඳහා ශෝකයට පත් ජනතාව ජූලි 30 වන දා එක්රැස් වී පැය දෙකකටත් අඩු කාලයකට පසු, කැරලිකරුවන් සිය ගණනකගෙන් සවුත්පෝට් වීදි පිරී ගියහ. අසල පිහිටි මුස්ලිම් පල්ලියකට විරෝධතාකරුවන් රැස්ව සිටින බව දැන ගැනීමෙන් පසු බාලසූරිය සිය නිවස බලා ගිය අතර ඔහු තම දුරකතනයෙන් වෙළෙඳ සලේ සවි කර ඇති සීසීටීවී කැමරා හරහා දුටුවේ, පුද්ගලයින් කණ්ඩායමක් ගඩොල් ගෙන වේගයෙන් එහි ජනෙල් වෙත දමා ගසන අයුරු ත් වෙළෙඳසලේ දොරටුව අසල ඇති කසල බඳුනක් ගිනි තබන අයුරු ත් ය. වෙළෙඳසල තුළට කඩා වැදී සිගරට් සහ මත්පැන් රාක්ක හිස් කළ කණ්ඩායම පිරිමි දරුවන් පිරිසක් වූ අතර ඔවුන් වයස අවුරුදු 11ක තරම් බාල වියේ පසුවන බවට දිස් වුණු බව ඔහු පැවසීය. බොහෝ දෙනෙකු තම මුහුණු සැඟවීමට පවා උත්සහයක් ගෙන නොතිබිණි. \"'හරි, අපි ඉවරයි,' කියලා හිතුණු වෙලාව මට මතකයි. මම බිංදුවේ ඉඳලා පටන් ගත්ත බිස්නස් එකක්. යම් ආකාරයකට මම හැමදේ ම අතහැරලා දැම්මා.\" - චානක බාලසූරිය පසු දා උදෑසන බාලසූරිය දුටුවේ, අසල්වාසීන් පිරිසක් - ඔවුන්ගෙන් සමහරෙක් ඔහු කිසි දා කතාබහ නොකළ අය පවා වූහ - ඔහුගේ සාප්පුව අලුත්වැඩියා කරමින් සහ බිඳී ගිය වීදුරු ඉවත් කරමින් සිටින අයුරු ය. සහය ගලා එන්නට විය. ඒ අසල පිහිටි රූපලාවන්‍යාගාරයක හිමිකරුවෙක් අලුත්වැඩියා කටයුතු සඳහා පවුම් 11,000කට වඩා වැඩි මුදලක් සපයා ගැනීමට හැකි වූ අරමුදල් සැපයීමේ ව්‍යාපාරයක් ආරම්භ කළේ ය. දේශීය ඉදිකිරීම්කරුවෙක් ඔහුගේ හානියට පත් ජනේල නොමිලේ ම ප්‍රතිස්ථාපනය කර දුන්නේ ය. ඔහුගේ සැපයුම්කරුවන්ගෙන් එක් අයෙක් අයිස්ක්‍රීම් පිරවූ පෙට්ටියක් රැගෙන පැමිණියේ ය. දින කිහිපයකට පසු ඔහු නැවත සාප්පුව විවෘත කළේ ය. 1990 වකවානුවේ ශ්‍රී ලංකාවෙන් සංක්‍රමණය වූ බාලසූරිය පැවසුවේ, \"ඔබට මේ තරම් සහයෝගයක් ලැබේවි කියලා ඔබ කිසි ම වෙලාවක හිතන එකක් නැහැ,\" යනුවෙනි. බදාදා රට පුරා ඇති වූ විශාල ප්‍රති-විරෝධතා රැල්ල තමාට සැනසීමක් ගෙන දුන් බව බාලසූරිය පැවසීය. \"කොහොම හරි දැන් මේක නවතින්න යන්නේ, සහ හැමෝට ම ආපහු ඒ අයගේ සාමාන්‍ය ජීවිතවලට යන්න පුළුවන්,\" ඔහු පැවසීය. මෙය බාලසූරියගේ ජාතිවාදය පිළිබඳ ප්‍රථම අත්දැකීම වූවත්, ඔහුට දැන් තම දෛනික ජීවිතයේදී වඩා ත් ප්‍රවේශම්සහගතව කටයුතු කළ යුතු බවක් දැනේ. \"ඒක මම මිනිස්සුන්ගේ නරක දකිනවා වගේ එකක් නෙවෙයි, නමුත් ඒක මගේ ඔළුවේ තියෙනවා,\" යැයි ඔහු පැවසුවේ, වෙළෙඳසලෙන් පිටත ඇති නිලධාරීන් දෙදෙනෙකු රාජකාරියේ යෙදී සිටින ජංගම පොලිස් ස්ථානයක් දෙස බලමිනි. දැනටමත් පිහි ඇනුමින් පීඩා විඳිමින් සිටින ප්‍රජාවකට මෙම කෝලාහල වේදනාවක් වන නමුත් බාලසූරිය යෝජනා කරන්නේ, ප්‍රචණ්ඩත්වය කෙරෙහි මෙම ප්‍රජාව දක්වන ප්‍රතිචාරය බලාපොරොත්තුවක් ලබා දෙන බව ය. \"ඒක මට මේ මිනිස්සු දීපු සල්ලි ගැන නෙවෙයි. ඒක ඇවිල්ලා මේ පණිවිඩ, මේ කාඩ්, මේ මල් ගැන. නන්නාඳුනන පිරිසකගෙන් ලැබුණු ඒ සහය අදහා ගන්න බැහැ.\"",
"Title": "එක්සත් රාජධානියේ කැරලිවලට මැදි වූ ලාංකිකයෙකුගේ අත්දැකීම"
} |
{
"Text": " කුලියාපිටිය, කිරිමැටියාව ප්‍රදේශයේ පිහිටි හිඳව ගම්මානයේ ජීවත් වෙන ආර්.ඩබ්ලිව්. ගුණසේන ජීවත් වයස අවුරුදු 80කට ආසන්න වූවෙකි. ඔහු පවසන්නේ සිනාසෙමින්, නිතරම සතුටින් සිටීම සහ කිසියම් වැඩක නිරත වීම තුළින් ඉතා සෞඛ්‍ය සම්පන්න ජීවිතයක් ගතකළ හැකි බවය. ''80ට ආසන්නයි මම. ඒ වුණාට මට සාමාන්‍යයෙන් 18, 19 කොල්ලෙක් කරන වැඩ කරන්න පුළුවන්.'' යනුවෙන් ආර්.ඩබ්ලිව්. ගුණසේන BBC සිංහල සේවයට පැවසුවේය. ඉවතලන ප්ලාස්ටික් බෝතල් යොදාගෙන විසිතුරු නිර්මාණ කිරීම, කොහු ඉදල් සැදීම සහ ලණු ඇඹරීම ඔහු සිදු කරයි.",
"Title": "'80 ට ආසන්නයි. ඒත් මට 18 තරුණ කොල්ලෙක් කරන වැඩ කරන්න පුළුවන්.'"
} |
{
"Text": " දැඩි ලෙස වඳ වී යාමේ තර්ජනයට ලක්ව ඇති ඒකදේශීය මිරිදිය කකුළු විශේෂයක් වන Pastilla ruhuna (පැස්ටිලා රුහුණ) නම් මිරිදිය කකුළු විශේෂය පළමු වරට ගාල්ල නගරය ආශ්‍රිත පරිසරයෙන් හමුව ඇති බව පර්යේෂකයෙකු හා ශ්‍රි ලංකා කැස්බෑ සංරක්ෂණ ව්‍යාපෘතියේ අධ්‍යාපන නිලධාරීයෙකු වන ක්‍රිෂාන් වේවැල්වල පවසයි. Pastilla ruhuna මෙම මිරිදිය කකුළු විශේෂය 2001 දී සිංගප්පූරු ජාතික විශ්ව විද්‍යාලයේ මහාචාර්ය පීටර් කේ.එල්. නග් (Peter K. L. Ng ) සහ ෆ්‍රැන්සිස් ඩබ්ලිව්.එම්. ජේ (Francis W. M.Jay ) විසින් විද්‍යාත්මකව විස්තර කරන ලද විශේෂයක් බව ඔහු සඳහන් කළේය. මෙම ගණයේ දැනට ලෝකයේ වාර්තා වන්නේ මෙම විශේෂය පමණක් බැවින් ඒකදේශීය ගණයක් (Monotypic Genera) ලෙසද හඳුන්වයි. නාගරික පරිසරයකින් හමුවු පළමු අවස්ථාව මෙම කකුළුවා මුලින්ම ගාල්ල දිස්ත්‍රික්කයේ රක්ෂිත ස්ථාන දෙකකින් හමුවු අතර ඉතාම කාර්යබහුල නාගරික පරිසරයකින් හමුවු පළමු අවස්ථාව මෙය බවද ක්‍රිෂාන් වේවැල්වල පැවසීය. පර්යෙෂකයෙකු මෙන්ම සංරක්ෂණවේදියෙකු වන ක්‍රිෂාන් වේවැල්වල සහ ලංකාවේ මෙන්ම ඉන්දියාවේද මිරිදිය කකුළුවන් පිළිබඳ විද්වතෙකු වන එම්.එම් බාහිර් විසින් මෙම කකුළුවා ගාල්ල නගරය ආශ්‍රිත නාගරික පරිසරයෙන් සොයාගෙන තිබේ. නාගරික ප්‍රදේශයක් වු ගාල්ල කරාපිටිය ආශ්‍රිත ප්‍රදේශයෙන් මෙම කකුළු විශේෂය වාර්තා වී තිබේ. නමුත් මීට අවුරුදු 10 කට පමණ පෙර ස්ථාන කිහිපයකින් වාර්තා වූ මෙම විශේෂය අද වන විට වාසස්ථාන හතරක් දක්වා පහත වැටී ඇත. අද වන විට මෙම කකුළුවා මුලින්ම හමුවු ස්ථාන දෙකෙන් එක් ස්ථානයකින් සදහටම වඳවී ගොස් ඇති බවත් ඔහු පැවසීය. මෙම විශේෂය අනෙකුත් සියලුම කකුළුවන්ට වඩා පැහැදිලි වෙනස්කම් කිපයක් දරයි. මේ වනතෙක් කරදිය ජලයේදී හමුවූ වාර්තා ඇත්තේ එක් අවස්ථාවක් පමණක් වන අතර ඉතිරි සියල්ල මිරිදිය ජලයට සැලකිය යුතු දුරකින් සාදාගත් පොළව මතුපිට සිට අඩි 03 - 04 ගැඹුරු ගුල් සාදා එවා තුළ ජීවත්වන බව සොයාගෙන තිබේ. විශේෂයෙන්ම මොවුන් රාත්‍රි කාලයේ දී පමණක් දැකගත හැකි සත්ව විශේෂයක් බවද ඔහු පැවසීය මෙම පැස්ටිලා යන ඝන නාමය ලතින් භාෂාවෙන් පැස්ටිලස් යන වචනෙන් සාදාගත් නමක් වන අතර එහි අරුත වන්නේ කුඩා රවුම් බෝලය යන්නයි. ශ්‍රී ලංකාවේ දකුණු පළාතෙන් හමුවන බැවින් විශේෂ නාමයට රුහුණ යන නම යොදා ඇත. මෙම විශේෂය දැනට හමුවන ස්ථාන සියල්ලක්ම ආසන්නයේ ඇති දිය කඩිති බොහෝමයක තත්ත්වය ඉතාම අයහපත් බවත් තවමත් මෙම විශේෂය එම ස්ථානවල සිටිමට ප්‍රධානතම හේතුවක් විය හැක්කේ සෘජුවම ජලයේ ජීවත් නොවීම විය හැකි බවද ඔහු පැවසීය. මෙම විශේෂය දිවා කාලයේ මොවුන් විසින් සාදා ගත් ගුල් තුළ සැඟවී සිටින අතර රාත්‍රියේදී පස මතුපිටට පැමිණෙන බවත් මොවුන් තමන්ගේ බල ප්‍රදේශයක් නිර්මාණය කර ගන්නා බවක් දැකිය හැකි අතර, කම්පනයට ඉතාම සංවේදී බවක් ද නිරීක්ෂණය කර තිබේ. ගුලේ කට අවට වැටෙන ආහාර ගැන බොහෝ සංවේදි වන අතර, අනෙක් බොහෝ කකුළුවන් මෙන් සර්වභක්ශක වේ. ලංකාවේ මේ වනවිට මිරිදිය කකුළු විශේෂ 52 ක් වාර්තා වන අතර එයින් 51 ලංකාවට ආවේණික වේ. මෙරට වාර්තාවන සියලුම සත්ව කාණ්ඩවලින් වැඩිම ආවේණිකත්වයක් දක්වන්නේ මිරිදිය කකුළුවන් බව ක්‍රිෂාන් වේවැල්වල වැඩිදුරටත් සදහන් කළේය. ලංකාවේ මිරිදිය කකුළුවන් පිළිබඳව සිදුව ඇති පර්යේෂණ ප්‍රමාණය ඉතාම අවම වන අතර, ඒ හේතුවෙන් මොවුන් ගැන අපි දන්නා තොරතුරු ප්‍රමාණයට වඩා නොදන්නා ප්‍රමාණය බොහෝ වැඩි බව ද ඔහු පැවසීය. ඇති ප්‍රයෝජන එසේම මිරිදිය කකුළුවන්ගෙන් මිනිසාට වාසි රැසක් අතර, විශේෂයෙන්ම ජලයේ කසල ශෝධකයකුගේ ක්‍රියාවලිය සැලකිය යුතු ප්‍රමාණයකට කකුළුවන් විසින් ඉටු කිරිම සැලකිය හැකිය. එබැවින් මොවුන්ගේ පාරිසරික වටපිටාව දුෂණය නොකර ආරක්ෂා කිරිම මිනිසුන් වන අප හැමගේ වගකීමක් වනු ඇති බව ද ක්‍රිශාන් වේවැල්වල වැඩිදුරටත් සඳහන් කළේය.",
"Title": "ගාල්ල නාගරික පරිසරයෙන් හමුවූ නිශාචර ඒකදේශීය මිරිදිය කකුළුවා"
} |
{
"Text": " බම්බලපිටිය ප්‍රදේශයේ පදිංචි කෝටිපති ව්‍යාපාරිකයකු වන මොහොමඩ් ෂියාම් නමැත්තා පැහැරගෙන ගොස් මරා දැමීමේ චෝදනාව සම්බන්ධයෙන් මරණීය දණ්ඩනය නියම වී සිටි හිටපු නියෝජ්‍ය පොලිස්පති වාස් ගුණවර්ධන ඔහුගේ පුත් රවිඳු ගුණවර්ධන ඇතුළු විත්තිකරුවන් හය දෙනෙකුට කොළඹ ත්‍රිපුද්ගල මහාධිකරණ විනිසුරු මඩුල්ලක් විසින් පැනවූ මරණීය දණ්ඩනය ශ්‍රේෂ්ඨාධිකරණය විසින් අද (අගෝස්තු 8 වැනිදා) තහවුරු කරනු ලැබීය. එම දඬුවම් වලින් තමන්ව නිදොස් කොට නිදහස් කරන ලෙස ඉල්ලා වාස් ගුණවර්ධන ඇතුළු විත්තිකරුවන් ඉදිරිපත් කළ අභියාචනා පෙත්සම් දීර්ඝ ලෙස විභාග කිරීමෙන් අනතුරුව විජිත් මලල්ගොඩ, ප්‍රීති පද්මන් සූරසේන, ගාමිණී අමරසේකර, අර්ජුන ඔබේසේකර යන විනිසුරුවරුන්ගේ එකඟත්වය ඇතිව ශ්‍රේෂ්ඨාධිකරණ විනිසුරු අචල වෙංගප්පූලි විසින් අද මෙම තීන්දුව ප්‍රකාශයට පත් කළේය. තීන්දුව ප්‍රකාශයට පත් කරමින් විනිසුරුවරයා සඳහන් කළේ මෙම නඩුවේ පෙත්සම්කරුවන් හා නීතිපතිවරයා විසින් ඉදිරිපත් කළ කරුණු සලකා බැලීමෙන් අනතුරුව මෙම තීන්දුව ප්‍රකාශයට පත්කරන බව ය. අභියාචනා නිෂ්ප්‍රභයි මෙහිදී මහාධිකරණය විසින් විත්තිකරුවන්ට ලබා දුන් තීන්දුවට මැදිහත්වීමට සාධාරණ පදනමක් නොමැති හෙයින් විත්තිකරුවන්ගේ අභියාචනා නිෂ්ප්‍රභ කරන බවත් විනිසුරු මඩුල්ල සඳහන් කළේය. 2013 වසරේ මැයි මස 22 වැනිදා බම්බලපිටිය ප්‍රදේශයේ පදිංචි කෝටිපති ව්‍යාපාරිකයකු වන මොහොමඩ් ෂියාම් පැහැරගෙන ගොස් මරා දැමීමේ චෝදනාව සම්බන්ධයෙන් වරදකරුවන් කෙරුණු වාස් ගුණවර්ධන, ඔහුගේ පුත් රවිදු ගුණවර්ධන ඇතුළු විත්තිකරුවන් හය දෙනෙකුට කොළඹ ත්‍රිපුද්ගල මහාධිකරණ විනිසුරු මඩුල්ලක් විසින් 2015 වසරේ නොවැම්බර් මස 27 වැනිදා මරණීය දණ්ඩනය නියම කර තිබුණි. මෙසේ මරණීය දණ්ඩනය නියම වූ විත්තිකරුවන් අතර වාස් ගුණවර්ධන නියෝජ්‍ය පොලිස්පතිවරයා සමග සමීපව කටයුතු කළ උප පොලිස් පරීක්ෂක ඉන්දික බමුණුසිංහ, පොලිස් කොස්තාපල්වරුන් වන ගාමිණී සරච්චන්ද්‍ර , ප්‍රියන්ත සංජීව සහ කැලුම් රංග යන අය ඇතුළත් වෙති. බම්බලපිටිය ප්‍රදේශයේදී පැහැරගත් බව කියන මොහොමඩ් ෂියාම් නමැත්තාගේ මෘත ශරීරය දොම්පේ ප්‍රදේශයේදී පොලිසිය විසින් සොයාගෙන තිබුණි. ඉන් අනතුරුව වාස් ගුණවර්ධන ඇතුළු විත්තිකරුවන්ට අදාළ නඩු විභාගය කොළඹ ත්‍රිපුද්ගල මහාධිකරණ විනිසුරු මඩුල්ලක් ඉදිරියේ පැවති අතර 2015 වසරේ නොවැම්බර් මස 27 වැනිදා ඔවුන් එම චෝදනාවලට වරදකරුවන් කරමින් මරණය දණ්ඩනය නියම කිරීමට කොළඹ ත්‍රිපුද්ගල මහාධිකරණ විනිසුරු මඩුල්ල තීන්දු කර තිබුණි. තමන්ට එම දඬුවම් නියම කර තිබෙන ආකාරය නීතියට පටහැනි බවත් එබැවින් එම චෝදනාවෙන් තමන්ව නිදොස් කොට නිදහස් කරන ලෙසත් ඉල්ලා වාස් ගුණ වර්ධන ඇතුළු විත්තිකරුවෝ ඉන් අනතුරුව ශ්‍රේෂ්ඨාධිකරණයට අභියාචනා පෙත්සම් ඉදිරිපත් කළහ. වාස් ගුණවර්ධන ඇතුළු විත්තිකරුවන් ඉදිරිපත් කළ අභියාචනා පෙත්සම් 2017 වසරේ ශ්‍රේෂ්ඨාධිකරණය විසින් විභාග කිරීම ආරම්භ කරනු ලැබීය පුරා වසර හතකට ආසන්න කාලයක් පැවති නඩු විභාගයකින් අනතුරුව ශ්‍රේෂ්ඨාධිකරණය විසින් මෙම තීන්දුව අද දින ප්‍රකාශයට පත් කරන ලදී වාස් ගුණවර්ධනට තවත් සිර දඬුවමක් 2019 වසරේ මාලබේ තොරතුරු තාක්ෂණ විද්‍යාලයේ ඉගෙනුම ලැබූ නිපුණ රාමනායක නමැති තරුණයකු පැහැරගෙන ගොස් කොළඹ අපරාධ කොට්ඨාසයේ අයුතු ලෙස සිරකර තැබීමේ චෝදනාවට වරදකරු කෙරුණු, මේ වනවිට මරණීය දණ්ඩනය නියම වී සිටින හිටපු නියෝජ්‍ය පොලිස්පති වාස් ගුණවර්ධනට කොළඹ මහාධිකරණ විනිසුරු අමල් රණරාජා විසින් බරපතළ වැඩ සහිත වසර 4 සිර දඬුවමක් අද (අගෝස්තු 8 වැනිදා ) නියම කරනු ලැබීය. ඊට අමතරව වාස් ගුණවර්ධන රුපියල් 20000 ක දඩයක් ද නියම කෙරුණි. ඊට අමතරව පැහැරගෙන යාම, අයුතු සිරකර තැබීම සහ සුළු තුවාල කිරීමේ චෝදනාවන් හතරකට වරදකරුවන් කරනු ලැබූ වාස් ගුණවර්ධනගේ පුත් රවිඳු ගුණවර්ධන සහ කොළඹ අපරාධ කොට්ඨාසයේ සේවය කළ තවත් පොලිස් නිලධාරීන් දෙදෙනෙකුට වසර 16 ක් බැගින් බරපතල වැඩ සහිත සිර දඬුවම් නියම කළ මහාධිකරණ විනිසුරුවරයා එම සිර දඬුවම් වසර 04 කින් ගෙවා අවසන් විය යුතු බවත් නියෝග කර සිටියේය. ඊට අමතරව එම විත්තිකරුවන්ට තුන්දනාට රුපියල් 82000 බැගින් දඩ මුදල් නියම කෙරුණි. එසේම මෙම සිද්ධියට අදාළව ව්‍යාජ සටහන් යෙදීම සම්බන්ධයෙන් වරදකරු කෙරුණු කොළඹ අපරාධ කොට්ඨාසයේ සේවය කළ ලලිත් ශාන්ත විතාන නමැත්තාට බරපතළ වැඩ සහිත වසර 8 ක සිර දඬුවම් නියම කළ මහාධිකරණ විනිසුරුවරයා එම සිර දඬුවම වසර 4 කින් ගෙවා අවසන් කළ යුතු බවත් නියෝග කර සිටියේය. ඊට අමතරව එම විත්තිකරුට රුපියල් 40000 ක දඩයක්ද නියම කෙරුණි. මෙම නඩුවේ සෙසු විත්තිකරුවන් ලෙස නම්කර සිටි හිටපු නියෝජ්‍ය පොලිස්පති වාස් ගුණවර්ධනගේ බිරිඳ වන ශාමලී ප්‍රියදර්ශනී පෙරේරා සහ තවත් පොලිස් නිලධාරීන් දෙදෙනෙකු නිදොස් කොට නිදහස් කිරීමටද අධිකරණය විසින් තීන්දු කරන ලදී. තීන්දුව ප්‍රකාශයට පත්කිරීමට පෙර නියෝජ්‍ය සොලිසිටර් ජෙනරාල් සුදර්ශන ද සිල්වා මහතා අධිකරණය හමුවේ කරුණු දක්වමින් මෙම නඩුවේ විත්තිකරුවන් බහුතරයක් සාම නිලධාරීන් බවත් මහ ජනතාවගේ ආරක්ෂාව තහවුරු කිරීම ඔවුන්ගේ වගකීම බවත් සඳහන් කර සිටියා. එවැනි වගකීමක් දරා සිටින පිරිසක් මේ ආකාරයෙන් පුද්ගලයකු පැහැරගෙන ගොස් අයුතු ලෙස සිරකර තබා හිරිහැර කිරීම අනුමත කළ නොහැකි බව පෙන්වා දුන් නියෝජ්‍ය සොලිසිටර් ජනරාල්වරයා පොලිස් නිලධාරින් ද රටේ සාමාන්‍ය නීතියට යටත් බව හැඟවෙන ආකාරයේ පණිවිඩයක් ලබාදිය හැකි තීන්දුවක් ලබා දෙන ලෙසත් අධිකරණයෙන් ඉල්ලා සිටියා. ඉදිරිපත් වූ කරුණු සලකා බැලූ විනිසුරුවරයා මෙම නඩුවේ වරදකරුවන් කෙරුණු විත්තිකරුවන් අතුරින් බහුතරය සාමය ආරක්ෂා කිරීම සඳහා බැඳී සිටින පොලිස් නිලධාරීන් බවට අධිකරණය හමුවේ කරුණු පැහැදිලි වී ඇති බව සඳහන් කළේය. එසේ තිබියදී ඔවුන් විසින් සිදු කර තිබෙන වරදවල්වල ස්වභාවය බරපතල බවත් මෙම සිද්ධියට මුහුණ දුන් පැමිල්ලිකාර තරුණයා දින 20 ක් පමණ කොළඹ ජාතික රෝහලේ නේවාසිකව ප්‍රතිකාර ලැබීම යන කරුණු සැලකිල්ලට ගෙන මෙම තීන්දුව ප්‍රකාශයට පත්කරන බවත් විනිසුරුවරයා වැඩිදුරටත් සඳහන් කර සිටියේය.",
"Title": "වාස් ගුණවර්ධන ඇතුළු විත්තිකරුවන් 6 දෙනාට පැනවූ මරණීය දණ්ඩනය ශ්‍රේෂ්ඨාධිකරණය තහවුරු කරයි"
} |
{
"Text": " පාර්ලිමේන්තුවේ සභා ගර්භය තුළ දී මන්ත්‍රීවරුන්ට ඕනෑම අදහසක් පළ කළ හැකිය. එය අධිකරණයක වුව ද ප්‍රශ්න කිරීමේ හැකියාවක් නැත. එය පාර්ලිමේන්තු මන්ත්‍රීවරුන්ට භාෂණයේ නිදහස සම්බන්ධයෙන් ලැබී ඇති සුවිශේෂී වරප්‍රසාදයකි. නමුත් එම වරප්‍රසාදය භාවිත කරමින් විරුද්ධවාදීන්ට මඩ ගැසීම් සහ බියවැද්දීම් ශ්‍රී ලංකා පාර්ලිමේන්තුව තුළ සිදුවන බවට රටේ පුරවැසියෝ ප්‍රශ්න කරන අවස්ථා දක්නට ලැබෙති. පාර්ලිමේන්තු වරප්‍රසාද භාවිතා කරමින් විවිධ පුද්ගලයන් ඉලක්ක කර පෞද්ගලිකව මඩගැසීම නැවැත්වීම සඳහා නීති සංශෝධනය කළ යුතු බව වරක් පාර්ලිමේන්තු මන්ත්‍රී නාමල් රාජපක්ෂ ප්‍රකාශ කළ අතර එමගින් මේ ගැටලුව කොතරම් බලපෑම්සහගත වී ඇත්දැයි සිතා ගත හැකිය. තමන්ගේ පාර්ලිමේන්තු වරප්‍රසාද කඩ වී ඇති බවට පවසමින් මන්ත්‍රීවරු විවිධ හේතු දක්වති. ඒ අතරින් මාධ්‍යවේදීන්ට ඇඟිල්ල දිගුවන අවස්ථා ද තිබේ. පාර්ලිමේන්තු මන්ත්‍රීවරුන්ගේ වරප්‍රසාද කඩවීම සම්බන්ධයෙන් මාධ්‍යවේදීන් සහ මාධ්‍ය ආයතන වලට එරෙහිව ලැබෙන පැමිණිළි සංඛ්‍යාව මෑත කාලයේ දී ඉහළ ගොස් ඇතැයි පාර්ලිමේන්තුවේ, ආචාර ධර්ම සහ වරප්‍රසාද පිළිබඳ කාරක සභාවේ සභාපති චමල් රාජපක්ෂ BBC සිංහල සේවයට පැවසුවේය. ලංකාදීප, දෙරණ, සියත, මවිබිම, මව්රට සහ අරුණ යන මාධ්‍ය ආයතන පසුගිය කාලයේ දී පාර්ලිමේන්තුවේ ආචාර ධර්ම සහ වරප්‍රසාද පිළිබඳ කාරක සභාව හමුවට කැඳවා ප්‍රශ්න කර තිබේ. මේ අතර ඇතැම් පාර්ලිමේන්තු මන්ත්‍රීවරුන්ගේ ක්‍රියා කලාපය නිසා තම රාජකාරි කටයුතුවලට බාධා වූ බවට මාධ්‍යවේදීන් ද පොලීසියට පැමිණිලි කළ අවස්ථා මෙන්ම එම පැමිණිළි ඉවත්කර ගන්නැයි මාධ්‍යවේදීන්ට බලපෑම් එල්ල වූ අවස්ථා තිබේ. 1997 අංක 27 දරණ පාර්ලිමේන්තු බලතල හා වරප්‍රසාද පනත මේවන විට බලාත්මක වේ. පාර්ලිමේන්තු බලතල සහ වරප්‍රසාද කඩ කළ අයෙකුට සිර දඬුවම් පැනවීම සහ දඩ නියම කිරීමේ බලය 1997 සංශෝධනයේ දී පාර්ලිමේන්තුව විසින් ශ්‍රේෂ්ඨාධිකරණයට පවරණ ලදී. එම තීන්දුව මංගල සමරවීර ජනමාධ්‍ය අමාත්‍යවරයාව සිටිය දී මාධ්‍ය නිදහස තහවුරු කිරීම සඳහා ගත් සාධනීය පියවරක් ලෙස සඳහන් කළ හැකිය. කෙසේ නමුත් සිර දඬුවම් හා දඩ නියම කිරීමට නොහැකි වුව ද පාර්ලිමේන්තුව විසින් දඬුවම් කළ හැකි වැරදි තිබේ. මන්ත්‍රී වරප්‍රසාද කැඩූ බව කියන ලද විවාහ මංගල උත්සවය සිය එකම පුතුගේ විවාහ මංගල උත්සවය බව හුවා දක්වමින්, හෙලිකොප්ටරයකින් බසින මනාල යුවලක් විශාල රථ පෙරහරකින් යන වීඩියෝවක් සමාජ මාධ්‍ය ඔස්සේ සංසරණය වන අතර එයින් තමන්ගේ දේශපාලන ජීවිතයට සහ ප්‍රතිරූපයට හානි කර ඇති බව පවසමින් කළුතර දිස්ත්‍රික් පාර්ලිමේන්තු මන්ත්‍රී රෝහිත අබේගුණවර්ධන 2023 ජූලි 19 වැනිදා පාර්ලිමේන්තුවේ දී වරප්‍රසාද ප්‍රශ්නයක් මතු කළේය. ''එක පුතෙක් ඉන්නේ. එයා විවාහයක් වෙලත් නෑ. මේ සම්බන්ධයෙන් නීතිමය ක්‍රියාමාර්ගයක් ගන්න කියලා මම ඔබතුමාගෙන් ඉල්ලීමක් කරනවා.'' යනුවෙන් පැවසූ මන්ත්‍රීවරයා එම ගැටලුව වරප්‍රසාද කමිටුව වෙත යොමු කරන ලෙස කතානායකවරයාගෙන් ඉල්ලා සිටියේය. එම ප්‍රකාශයට මාධ්‍ය ඔස්සේ පුළුල් ප්‍රචාරයක් ලැබිණි. නමුත් පාර්ලිමේන්තුවේ දී වරප්‍රසාද ප්‍රශ්නයක් මතු කළ ද රෝහිත අබේගුණවර්ධන මන්ත්‍රීවරයා ආචාර ධර්ම සහ වරප්‍රසාද කමිටුව හමුවට පැමිණියේ නැත. අවසාන දැනුම් දීමට ද පැමිණිලිකාර මන්ත්‍රීවරයා නොපැමිණි බැවින් එම ප්‍රශ්නය ඉවත දැමු බව 2024 ජූනි 06 වැනි දින ඉදිරිපත් කළ ආචාර ධර්ම සහ වරප්‍රසාද පිළිබඳ කාරක සභාවේ වාර්තාවේ දැක්වේ. වරප්‍රසාද කඩ වූ බවට පාර්ලිමේන්තුවේ දී ප්‍රකාශයක් කර, ඊට මාධ්‍ය මගින් ප්‍රසිද්ධියක් ද ලබාගෙන පසුව පැමිණිල්ල විභාග කරන අවස්ථාවේ ඊට ඉදිරිපත් නොවන්නේ අදාල මන්ත්‍රීවරයා කළ පැමිණිල්ල අසත්‍ය නිසා ද? එවැනි අවස්ථාවක මන්ත්‍රීවරයාට එරෙහිව පියවරක් ගත නොහැකි වීම පනතේ අඩුපාඩුවක් ද? යන ප්‍රශ්න මෙහිදී පැන නගින ගැටලුවකි. ඒ ගැන විමසූ විට පාර්ලිමේන්තුවේ, ආචාර ධර්ම සහ වරප්‍රසාද පිළිබඳ කාරක සභාවේ සභාපති චමල් රාජපක්ෂ මෙලෙස පිළිතුරු ලබා දුන්නේය. ''සමහර ඒවා කියන්න හැකි ඒවත් තියෙනවා. කියන්න බැරි ඒවත් තියෙනවා. අවශ්‍ය දේවල් කරලා තියෙනවා.'' යන්න ඔහුගේ පිළිතුරු විය. මන්ත්‍රීවරුන්ට අදාළ චර්යාධර්ම පද්ධතියක් තිබේ. ඒ අනුව මේ අවස්ථාවේ දී අදාළ මන්ත්‍රීවරයා හෘද සාක්ෂියට එකඟව කටයුතු කළේ ද යන ප්‍රශ්නය ද මතු වේ. ඒ ගැන විමසු විට චමල් රාජපක්ෂ පැවසුවේ ''හෘද සාක්ෂියට එකඟ නිසා තමයි එන්නේ නැත්තේ.'' යනුවෙනි. කමිටුව හමුවට නොපැමිණීම ගැන විමසීමට BBC සිංහල සේවය අවස්ථා කිහිපයක දී රෝහිත අබේගුණවර්ධන මන්ත්‍රීවරයා සම්බන්ධ කර ගැනීමට දින දෙකක් උත්සාහ කළ නමුත් ඔහුගෙන් දුරකතනයට ප්‍රතිචාරයක් ලැබුනේ නැත. පසුගිය පාර්ලිමේන්තු සභාවාරයේ දී මන්ත්‍රීවරු වරප්‍රසාද ප්‍රශ්න 51 ක් මතු කළහ. මේ සභා වාරයේ දී දැනට වරප්‍රසාද ප්‍රශ්න 16ක් මතු කර ඇත. සමාව අයැදීම සහ නිර්දෝෂිභාවය වෙනුවෙන් සටන් කිරීම තමන්ගේ වරප්‍රසාද කඩ වී ඇති බවට පාර්ලිමේන්තුවේ දී මන්ත්‍රීවරයෙක් ප්‍රකාශයක් කළ විට අදාළ ගැටලුව පාර්ලිමේන්තුවේ ආචාර ධර්ම සහ වරප්‍රසාද පිළිබඳ කාරක සභාවට යොමු කරන්නේ ද යන්න කතානායකවරයා විසින් තීරණය කරයි. ඉන් පසුව කාරක සභාව සැහීමකට පත් වන්නේ නම් අදාළ මන්ත්‍රීවරයා කැඳවා, දිවුරුමක් ලබා ගෙන ඔහුගේ පැමිණිල්ල විභාග කිරීම ආරම්භ කරනු ලැබේ. ආණ්ඩු පක්ෂයේ සහ විපක්ෂයේ මන්ත්‍රීවරු 18 දෙනෙකු එම කාරක සභාව නියෝජනය කරති. වරප්‍රසාද කඩ වූ බවට කමිටුව තීරණය කරන්නේ නම් එය නීතිපතිවරයා වෙත යොමු කරනු ලැබේ. පාර්ලිමේන්තුවේ අනුමැතිය සහිතව නීතිපතිවරයා විසින් එය ශ්‍රේෂ්ඨාධිකරණයට යොමු කරනු ඇත. ඊට අදාළ නඩු විභාගයක් අවසානයේ දී වරදකරු වෙන අයෙකුට ''අවුරුදු දෙකක් නොයික්මවන කාලයක් දෙයාකාරයෙන් එක් ආකාරයක වූ බන්ධනාගාරගත කිරීමක් හෝ දඩයකට නියම කිරීමේ හෝ ඒ දඩය හා බන්ධනාගාරගත කිරීම යන දෙකම නියම කිරීමේ දණ්ඩණ නියමක් කළ හැකිය'' යන්න පාර්ලිමේන්තු බලතල හා වරප්‍රසාද පනතේ දැක්වේ. නමුත් මාධ්‍යවේදීන් අනියත බියක් ඇතිකරගත යුතු නැතැයි පාර්ලිමේන්තුවේ කාර්ය මණ්ඩල ප්‍රධානී සහ නියෝජ්‍ය මහලේකම් චමින්ද කුලරත්න පාර්ලිමේන්තු කටයුතු වාර්තාකරණ මාධ්‍යවේදීන් සඳහා පැවති වැඩමුළුවේ දී පැවසුවේය. පැමිණිලි විභාගයේ දී ඇතැම් මාධ්‍ය ආයතන විසින් ප්‍රසිද්ධ කළ පුවත් නිවැරදි කර නැවත පළ කරනු ලැබේ. ඇතැම් අවස්ථාවල දී මන්ත්‍රීවරුන්ගෙන් සමාව ගෙන ඇති අතර මේ ඊට නිදසුනකි. 2023.06.29 දින රජයේ මුදල් කාරක සභාවේ දී චම්පික රණවක මන්ත්‍රීවරයා ඡන්දය ප්‍රකාශ කිරීම සම්බන්ධයෙන් පළ කළ පුවත වැරදි බව පිළිගෙන මව්රට පුවත්පතේ කර්තෘවරයා ඊට සමාව ගත් අතර එම පුවත නිවැරදි කිරීමට ද කටයුතු කරන ලදී. එම සිදුවීමෙන් අනතුරුව පාර්ලිමේන්තුවේ කටයුතු, බලතල සහ වරප්‍රසාද ගැන මාධ්‍යවේදීන් දැනුවත් කිරීමට ද නිර්දේශ කෙරුණු අතර ඒ අනුව ඊට අදාළ වැඩමුළුවක් ද පැවැත්විණි. කෙසේ නමුත් වරප්‍රසාද කමිටුව හමුවට කැඳවනු ලැබුව ද තමන් කළ මාධ්‍ය වාර්තාකරණය නිවැරදි බවත්, තමන් පාර්ලිමේන්තු බලතල හා වරප්‍රසාද පනතේ වගන්ති උල්ලංඝනය කර නොමැති බවට තර්ක කරමින් වෘත්තීයභාවය වෙනුවෙන් මාධ්‍යවේදීන් පෙනී සිටි අවස්ථා ද තිබේ. මාර්ගගත ක්‍රමවල සුරක්ෂිතභාවය පිළිබඳ පනත සම්බන්ධයෙන් 2024 ජනවාරි 28 දින ඉරිදා ලංකාදීපයේ පළ කළ පුවතක් නිසා වරප්‍රසාද කඩවීමක් ගැන ජයන්ත වීරසිංහ මන්ත්‍රීවරයා ඉදිරිපත් කළ වරප්‍රසාද ප්‍රශ්නයක් කාරක සභාව හමුවේ සලකා බැලුණු අතර එහි නිගමනය වූයේ නිවැරදි මුලාශ්‍ර මත එම පුවත පළ කර ඇති බැවින් එම ලිපිය හරහා කිසිඳු වරදක් සිදු වී නොමැති බවය. එමෙන්ම අදාළ වරප්‍රසාද ප්‍රශ්නය වරප්‍රසාද කඩවීම යටතට නොගැනෙන බවත් කාරක සභාව නිර්දේශ කරන ලදී. පාර්ලිමේන්තු පුවත් වාර්තා කිරීම දැලි පිහියෙන් කිරි කෑමක් ද? පාර්ලිමේන්තු මන්ත්‍රීවරුන්ට හිමිවන වරප්‍රසාද මොනවා ද යන්න පනතේ ඉතා නිශ්චිතව සඳහන් වේ. එමෙන්ම බොහෝ මන්ත්‍රීවරු මාධ්‍යවේදීන් සමග අවබෝධයෙන් කටයුතු කරති. නමුත් ඇතැම් අවස්ථා වලදී තමන් සමග වසර ගණනක් සහයෝගයෙන් කටයුතු කළ පාර්ලිමේන්තු කටයුතු වාර්තා කරන මාධ්‍යවේදීන් නොහඳුනන බව පවසමින් වරප්‍රසාද ප්‍රශ්න මතු කළ අවස්ථා තිබේ. ස්වර්ණවාහිනියේ ප්‍රගීත් පෙරේරා සහ සිරස ආයතනයේ කසුන් සමීර 2022 ජුලි 17 එවැනි ගැටලුවකට මුහුණ දුන්නේය. එම ප්‍රශ්නය පොලිස් පොත්වලද ලියවිණි. මේ අතර ඇතැම් අවස්ථාවන්හි දී පාර්ලිමේන්තු වරප්‍රසාද යටතට නොගැනෙන සිදුවීම් ගැන ද මන්ත්‍රීවරු වරප්‍රසාද ප්‍රශ්න මතු කරන අවස්ථා ඇත. එය ඇතැම්විට මන්ත්‍රීවරු විවේචනයට ලක්වෙන පුවත් වාර්තා කිරීම යටපත් කිරීමේ උත්සාහයක් ලෙස ද පෙනෙන්නට තිබේ. මාධ්‍යවේදීන්ට පාර්ලිමේන්තුවේ කටයුතු වාර්තා කිරීම සඳහා නිල මුලාශ්‍ර ලෙස පාර්ලිමේන්තුවේ යූ ටුබ් නාලිකාව, ෆේස් බුක් පිටුව සහ පියෝ TV චැනලය ඔස්සේ ප්‍රචාරය කෙරෙන සජීව විකාශය භාවිත කළ හැකිය. මාධ්‍ය ආයතන අතර තරගය නිසා ද ඉක්මනින් පුවත් වාර්තා කරනු ලැබේ. නමුත් හැන්සාඩ් වාර්තාවෙන් ඉවත් කළ යුතු කොටස් පසුව තීරණය කරන අවස්ථා ඇත. එවැනි අවස්ථාවක කතානායකවරයා විසින් ඉවත් කළ කොටසක් පළ කර තිබීම මාධ්‍යවේදීන් මුහුණ දෙන අවදානම් තත්වයකි. ඒ ගැන විමසූ විට නීතිපති දෙපාර්තමේන්තුවේ නියෝජ්‍ය සොලිසිටර් නෙරින් පුල්ලේ මෙලෙස පිළිතුරු ලබා දුන්නේය. ''ක්‍රියාවට අමතරව චේතනාන්විතව ඒ වරද කළා කියලා ඔප්පු කළ යුතුයි. කමිටුවක් ඉදිරියේ හෝ අධිකරණය ඉදිරියේ බලන්නේ එය පළ කිරීමේ චේතනාව ගැනයි. ද්වේශයෙන් පළ කළ දෙයක් නම් නීතියෙන් පිළිගැනීමක් නෑ. නමුත් යම්කිසි අතපසුවීමකින් සහ වැරදීමකින් ඒක වුණා නම් ඒ ගැන කමිටුවක් ඉදිරියේ හෝ අධිකරණය ඉදිරියේ සලකා බැලීමක් සිදු කරනවා.'' යනුවෙන් ඔහු නීතිමය පසුබිම විස්තර කළේය. පාර්ලිමේන්තුවේ තොරතුරු සත්‍ය සහ නිවැරදි ලෙස වාර්තා කිරීම මාධ්‍යවේදීන්ගේ ප්‍රමුඛතම වගකීමකි. එබැවින් පාර්ලිමේන්තුවේදී ඇතැම් පදනම් විරහිත, අසත්‍ය චෝදනා හුවමාරු වුවද ඒ සියලු දෑ ප්‍රවෘත්ති ලෙස වාර්තා කිරීම කොයිතරම් දුරට සාධාරණදැයි මාධ්‍යවේදීන් සිතා බැලිය යුතු බවත් කථානායක මහින්ද යාපා අබේවර්ධන සඳහන් කළේය. පාර්ලිමේන්තු බලතල හා වරප්‍රසාද පනතේ ඉතිහාසය 1953 අංක 21 දරණ පාර්ලිමේන්තු වරප්‍රසාද සහ බලතල පනත අවස්ථා පහක දී සංශෝධනයට ලක්ව තිබේ. එයින් 1978 අංක 05 දරන නීති සංශෝධනයෙන් එවකට ජාතික රාජ්‍ය සභාවේ පාර්ලිමේන්තු වරප්‍රසාද කෙරෙහි ඇති අධිකරණ බලය හා දණ්ඩන බලය ශක්තිමත් විය. එහි 'අ' සහා 'ආ' උපලේඛන දෙකෙහි දඬුවම් කිරීමේ බලය පාර්ලිමේන්තුවට හිමි වූ අතර එම දඬුවම ශ්‍රේෂ්ඨාධිකරණය මගින් පනවන දඬුවමක් හා සමාන බලයකින් ක්‍රියාත්මක විය යුතු බව එම සංශෝධනයේ 32 වගන්තියේ සඳහන් විය. 1980 අංක 17 දරන පනතෙන් පාර්ලිමේන්තු විවාදයක දී කතානායකවරයා විසින් ඉවත් කළ වචන හෝ ප්‍රකාශ ඇතුළත් වාර්තාවක් ඕනෑකමින් පළ කිරීම වරදක් බව හඳුන්වා දෙන ලදී. 1984 අංක 25 දරන පනත මගින් පාර්ලිමේන්තුව විසින් පනවා තිබූ දඩයේ සීමා ඉවත් කෙරිණි. එය පාර්ලිමේන්තුවේ බලය නැවත ශක්තිමත් කිරීමක් විය. නමුත් කාලයත් සමග පාර්ලිමේන්තුව සතුව තිබූ අධිකරණ බලය, පාර්ලිමේන්තුව විසින් අධිකරණයට පැවරීම සිදු විය. 1997 අංක 27 දරන පනත් සංශෝධනය ඉතා වැදගත් එකකි. 1978 අංක 05 දරන පනතින් හඳුන්වාදුන් පාර්ලිමේන්තුවේ අධිකරණ හා දණ්ඩන බලය මෙයින් ආපසු හැරවීමක් සිදු විය. ඒ එතෙක් පාර්ලිමේන්තුව සතුව තිබූ බන්ධනාගාරගත කිරීම සහ දඬ නියම කිරීමේ බලය අධිකාරණය වෙත පැවරිණි. රටක ප්‍රජාතන්ත්‍රවාදයේ පැවැත්ම තහවුරු කිරීම සඳහා වැදගත් කුළුණු හතරකි. ඒ, විධායකය, ව්‍යවස්ථාදායකය, අධිකරණය සහ මාධ්‍ය වේ. ජනමාධ්‍යවේදීන් සහ මාධ්‍ය ආයතන ජනමතය කෙරෙහි විශාල බලපෑමක් ඇති කරයි. එබැවින් නිවැරදි, අපක්ෂපාතී තොරතුරු ජනතාවට සන්නිවේදනය කිරීම ප්‍රජාතන්ත්‍රවාදයේ පැවැත්මට ඉතා වැදගත් ය. එහිදී මාධ්‍යවේදීන්ට ද පහර හැරිය නොහැකි වගකීමක් ඇත. එමෙන්ම පාර්ලිමේන්තුව වරප්‍රසාද අනිසි ලෙස බවිත කරමින් ඔවුන් බිය ගැන්වීම හෝ වෘත්තීය කටයුතුවලට බාධා නොකිරීම ද ප්‍රජාතන්ත්‍රවාදයේ යහපැවැත්මට ඉතා වැදගත් වේ.",
"Title": "මාධ්‍ය මර්දනයට මන්ත්‍රීවරු පාර්ලිමේන්තු බලතල සහ වරප්‍රසාද යොදා ගන්නවා ද?"
} |
{
"Text": " වසර 45ක් පුරා ස්වේච්ඡාවෙන් 'දරුවන්ට පාර කියන අත්තම්මා' ලෙස ප්‍රසිද්ධියට පත් වූ ලිලී වයලට් බොහෝ දෙනාගේ ආදරය හිමිකර ගන්නීය. සතියේ දිනවල පෙරවරු 6.00 සිට පස්වරු 3.00 පමණ වනතෙක් ඇය කෑගල්ල, බණ්ඩාරනායක ප්‍රාථමික විද්‍යාලය අසළ සිට සිය මෙහෙවර ඉටු කරන්නීය. නමුත් ඒ සඳහා ඇයට කිසිඳු වැටුපක් ලැබෙන්නේ නැත. දරුවන්ගේ ආරක්ෂාව වෙනුවෙන් වසර 45ක් අසීමිත කැප කිරීම් කළ, පරාර්ථකාමී මෙහෙවරක නිරත ලිලී වයලට් ආදර්ශවත් චරිතයක් ලෙස පාසල් පෙළ පොතකට ද ඇතුළත් කර තිබේ.",
"Title": "වසර 45ක් ස්වේච්ඡාවෙන් දරුවන්ට පාර කියන අත්තම්මා"
} |
{
"Text": " පවතින තත්වයන්ගේ හිඩැස් වසා සියලු මව්වරුන්ට මව්කිරි දීමට සහය ලබා දීම තේමා කරගත් ලෝක මව්කිරි ලබා දීමේ සතිය අගෝස්තු 1 වැනිදා සිට අගෝස්තු 7 දක්වා ක්‍රියාත්මක ය. බොහෝ රටවල් වර්තමානයේ මුහුණ දෙමින් සිටින ආර්ථික අර්බුද හමුවේ ශ්‍රම බලකායට එක්ව සිටින බොහෝ මව්වරුන් හට මව්කිරි ලබා දියයුතු වයසේ පසුවන දරුවන්ට මව්කිරි ලබා දීම අපහසු කර ඇති අතර ම අවශ්‍ය පෝෂණ සංඝටක සහිත ආහාරවල මිල ගණන් ඉහළ යාම ද මව්කිරි හිඟ වීමට හේතුවක් වී තිබේ. මෙවර ලෝක මව්කිරි ලබා දීමේ සතියෙන් යෝජනා කර සිටින්නේ එම විවිධ බාධාවන් බිඳ හෙළා සියලු මව්වරුන්ට මව්කිරි ලබා දීමට අවශ්‍ය සහය ලබා දීම ය. මව්කිරි ලබා දීම මවට සහ දරුවාට වැදගත් ඇයි? සාමාන්‍යයෙන් දරුවෙකු ඉපදී පළමු පැය තුළ දී මව්කිරි ලබා දීම ආරම්භ කරනු ලබයි. පවුල් සෞඛ්‍ය කාර්යංශය විසින් කිරිදෙන මව්වරුන් දැනුවත් කිරීම සඳහා බෙදා හරින පොත් පිංචේ සඳහන් ආකාරයට මව්කිරි ලබා දීමෙන් දරුවාට මෙන් ම මවට ද වාසි අත් වේ. ප්‍රසූතියෙන් මුල් දින කිහිපය තුළ නිපදවෙන කිරිවල අඩංගු \"කොලෙස්ට්‍රම්\" දරුවන්ගේ ප්‍රතිශක්තිකරණය ඉහළ දමන අතර ලෙඩ රෝගවලින් දරුවා ආරක්ෂා කරයි. මව්කිරි උරා බීමෙන් දරුවාගේ හණු හොඳින් වර්ධනය වන අතර ඒ තුළ දරුවාට අවශ්‍ය සියළු පෝෂණ සංඝටක ද අඩංගු වේ. මව්කිරිවල අඩංගු සුවිශේෂී දේවල් කිහිපයක් වන්නේ ප්‍රතිදේහ, සුදු රුධිරාණු, ශරීර වර්ධක කාරක සහ විටමින් ඒ ය. මව්කිරි දරුවාගේ ප්‍රොටීන ඇතුළු සියළු පෝෂණකාරකත් ජලයත් අඩංගුවන නිසා මුල් මාස හය තුළ දරුවාට ජලය හෝ වෙනත් කිසිඳු පානයක් අවශ්‍ය නොවන බව පොත් පිංචේ සඳහන් ය. මව්කිරි ලබා දීමෙන් මවට ද සැලකිය යුතු වාසියක් හිමි වේ. එය පියයුරු පිළිකා සහ ඩිම්බකෝෂ පිළිකා සෑදීමේ අවධානම අඩු කරන අතර, මව අනවශ්‍ය ලෙස තරබාරු වීම ද වළක්වයි. එමෙන් ම මවට ඔස්ටියෝපොරෝසිස් සෑදීමේ අවධානම ද අඩු කරයි. ශ්‍රී ලංකාවේ මව්කිරි ලබාදීම ප්‍රවර්ධනය ශ්‍රී ලංකාවේ පවතින සෞඛ්‍ය ආකෘතිය තුළ ළදරුවාට මව්කිරි පමණක්ම ලබා දීම ප්‍රවර්ධනය කරන අතර කිසි සේත්ම දරුවන්ට කෘත්‍රිම කිරිපිටිවර්ග ලබා දීම අනුමත නොකරයි. දරුවා ඉපදී පැයක් ඇතුළත රෝහල් කාර්යමණ්ඩලය ද සහය වෙමින් මවට, දරුවාට කිරි පෙවීමට සහය ලබා දෙයි. දරුවා නොමේරු ළදරු ඒකකයක සිටී නම් මවගෙන් කිරි දොවා දරුවාට පෙවීම සිදු කරයි. රෝහලෙන් දරුවා සහ මව යළි සිය නිවස වෙත ගිය වහාම ප්‍රදේශයේ පවුල් සෞඛ්‍ය සේවා නිලධාරිනිය නිවසටම පැමිණ කිරි ලබා දිය යුතු ආකාරය මවට අවබෝධ කරන අතර වරින් වර පැමිණ නිවැරදිව දරුවාට කිරි ලබා දෙන්නේ ද යන්න නිරීක්ෂණය කරයි. එමෙන් ම පත්‍රිකා, පොත් පිංච වැනි දැනුවත් කිරීම් ද රජය විසින් සිදු කරයි. පුද්ගලික සහ රාජ්‍ය සේවයේ රැකියාවල නියැළී සිටින මව්වරුන්ට දරුවාගේ උපතේ සිට වැටුප් සහිත, වැඩ දින 84ක නිවාඩුවක් ද හිමි ය. රාජ්‍ය සහ පුද්ගලික අංශයේ මව්වරුන්ට මව්කිරි ලබා දීමට ඇති අභියෝගය කුමක් ද? රාජ්‍ය සේවයේ නියුතු මව්වරුන්ට දරුවාගේ උපතේ සිට වැටුප් සහිත වැඩ දින 84ක නිවාඩුවට අමතරව, අර්ධ වැටුප් සහිත තවත් රජයේ නිවාඩුද ඇතුළත් දින 84ක නිවාඩුවක් ගැනීමට හැකි අතර, අවශ්‍ය නම් එම දින 84 අවසන් වීමෙන් පසු නැවතත් වැටුප් රහිත දින 84ක නිවාඩුවක් ලබා ගැනීමට හැකි ය. පෞද්ගලික අංශයට ඉහත වැටුප් සහිත වැඩ දින 84ක ප්‍රසූත නිවාඩුව හිමි වේ. පළමු දින 84න් පසුව සේවයට වාර්තා කරන මවකට දරුවාට මාස හයක් වන තෙක් මවුකිරි ලබා දීම සඳහා රාජකාරී වේලාවෙන් පැයක කාලයක් හිමි වේ. නමුත් එහි ප්‍රායෝගික බව පිළිබඳ බොහෝ මවුවරු මැසිවිලි නගති. ‘කාර්යාලය දුර නිසා දරුවට කිරි දෙන්න එන්න බෑ.’ බීබීසී සිංහල වෙත අදහස් දැක් වූ පෞද්ගලික අංශයෙ රැකියාවක නිරතවන මවක් වන නිලුෂිනී ප්‍රනාන්දු පැවසුවේ සිය කාර්යාලය සහ නිවස අතර දුර සැලකූ විට රාජකාරිය අතරමැද නිවසට පැමිණ දරුවාට කිරි ලබා දී නැවත යාමට වේලාවක් නොමැති බව ය. \"මම වැඩකරන ආයතනයේ සිට මගේ ගෙදරට කිලෝමීටර 25ක් පමණ තියෙනවා. එතකොට මට රාජකාරී අතරමැද ගිහින් එන්න වෙලාව මදි. ඒ නිසා මම ගොඩක් වෙලාවට කරන්නේ උදේට පැයක් පරක්කු වෙලා වැඩට එන එක හෝ හවසට පැයක් කලින් ගෙදර යන එක. නමුත් දරුවාට කිරි දෙන්නෙ නැතිව දවල් දවසම ඉන්න අමාරුයි. ඒක ශාරීරිකව අමාරු දෙයක්,\" නිලුෂිනී පැවසුවා ය. මෙම \"කිරිපැය\" සහනය රජයේ සේවකයන්ට හිමි වුවත් ගුරුවරුන්ට එය හිමි නොවේ. ගුරුවරියක් වන බුද්ධි ගාල්ලගේ පවසන්නේ ඇය එම නිසා දරුවාට කිරි දොවා තබා ගිය බවයි. \"මට පුතා ලැබෙනකොට කොවිඩ් නිසා පාසල් වහලා තිබුණේ. ඒ නිසා මුල් දින 84 නිවාඩුවත්, දෙවන දින 84 නිවාඩුවත් කියන දෙකම මම ලබාගෙන ආපහු ගියේ. නමුත් ගුරුවරුන්ට කිරිපැයක් නැති නිසා පාසල නිවසේ ඉඳන් වැඩි දුරක නොතිබුණත් මට කිරි දෙන්න එන්න හැකියාවක් තිබුණේ නෑ. ඒ නිසා මම උදේට පාසලට යද්දි කිරි දොවලා තියලා ගියා මම නැති අතරේ දරුවාට පොවන්න,\" ඇය පැවසුවා ය. දරුවන් ලැබුණු පසු රැකියා අත්හරින ඇඟලුම් සේවිකාවන් ආයෝජන ප්‍රවර්ධන කලාපවල සේවය කරන බොහෝ කාන්තාවන් දරු ප්‍රසූතියෙන් පසු රැකියාවෙන් ඉවත්වන බව තමා නිරීක්ෂණය කර ඇතැයි “Standup Movement Sri Lanka’' සංවිධානයේ විධායක අධ්‍යක්ෂක අශිලා දන්දෙණිය පැවසුවා ය. \"ඇඟලුම් කර්මාන්තශාලා සේවිකාවන්ට ලබා දීලා තිබෙන වැඩ ආකෘති එක්ක අතරමැද පැයක් ගිහින් දරුවට කිරි දීලා එන්න අමාරුයි. ඉතින් ඒ අයට තියෙන එකම විකල්පය එක්කෝ උදේ පැයක් පරක්කු වෙලා වැඩට එන එක. එහෙම නැතිනම් හවසට පැයක් කලින් යන එක. සාමාන්‍යයෙන් බොහෝ ආයතන ඒ විදිහට කිරිපැය ගන්න අවස්ථාව ලබා දීලා තියෙනවා.\" අශිලා පවසන්නේ දිනය අතර මැද කිරි ලබා දීමට මවට අවස්ථාවක් හිමි නොවීම නිසා ඇතැම් මව්වරුන් රෝගාතුර වීම් ද සිදු වූ බවයි. \"කිරි දෙන්නේ නැතිව පියයුරේ කිරි එකතුවෙලා තියෙන විට ඒ කිරි ගල් වෙනවා. එතකොට ඒ මව්වරුන් අසනීප වෙනවා. මේ වගේ සිදුවීම් කිහිපයක් අපි නිරීක්ෂණය කර තිබෙනවා,\" ඇය පැවසුවා ය. අශිලා පවසන්නේ මෙම ගැටළුව සහ කිරිදෙන වයසේ දරුවන් රැකබලාගැනීමට අවශ්‍ය පහසුකම් නොමැති වීම නිසා බොහෝ සේවිකාවන් දරු ප්‍රසූතියෙන් පසු නැවත රැකියාවට නොපැමිණෙන බවයි. \"මේ අය වැඩ කරන කලාපවල දිවා සුරැකුම් මධ්‍යස්ථාන නෑ. කටුනායක මුළු කලාපයටම තියෙන්නේ එක කොටසක, එකක් විතරයි. ඒකෙත් අවුරුදු දෙකහමාරට විතර වැඩි ළමයි විතරයි භාරගන්නේ. දිවා සුරැකුම් මධ්‍යස්ථානය පටන් ගන්න සහ අවසන්වන වෙලාව අම්මගේ රාජකාරී වෙලාවට වඩා වෙනස්. මේවගේ හේතු නිසා බොහෝ අවස්ථාවල දි අපි දැකලා තියෙන්නේ මේ සේවිකාවන් දරුවන් ලැබුණට පසුව රැකියාවෙන් ඉවත් වන බවයි.\" මේ සඳහා දිවාසුරැකුම් මධ්‍යස්ථාන පුළුල් කිරීමත්, කිරිදෙන මව්වරුගේ වැඩ ආකෘති ලිහිල්ව සකස් කිරීමත් සිදු කළ යුතු බව ඇගේ මතයයි. ‘නීති තවදුරටත් පුළුල් විය යුතුයි’ කිරිදෙන මව්වරුන්ට වර්තමානය වනවිටත් යම් අයිතිවාසිකම් ප්‍රමාණයක් හිමිව තිබුණ ද ඒවා තවදුරටත් පුළුල් විය යුතු බව වාණිජ හා කාර්මික සේවක සංගමයේ සභාපති නීතීඥ ස්වස්තිකා අරුලිංගම් පෙන්වා දෙයි. ඇය පවසන්නේ එම අයිතිවාසිකම්වල ප්‍රායෝගික භාවය පිළිබඳ ගැටළුවක් ඇති බවයි. \"වර්තාමනය වන විටත් කිරි දෙන අම්මලාට කිරි දෙන්න යන්න පැයක් හිමි වෙනවා. නමුත් ඇයගේ ගෙදරත් කාර්යාලයත් අතර දුර එක්ක ඇයට කොහෙත්ම ඒක පැයකින් කරන්න ලැබෙන්නේ නෑ. මේ වගේ කිරි දෙන අම්මලාට ලැබිය යුතු අයිතිවාසිකම් තවදුරටත් පුළුල් වෙන්න අවශ්‍ය කාලයක කම්කරු ඇමතිවරයා උත්සහ කරන්නේ තියෙන අයිතිවාසිකමුත් කප්පාදු කරන්න,\" නීතීඥ ස්වස්තිකා පවසයි. ඇය සඳහන් කළේ කිරිදෙන මව්වරුන්, ගර්භනී මාතාවන් සහ විවාහක කාන්තාවන් රැකියාවලට බඳවා ගැනීම සම්බන්ධයෙන් ද ඇතැම් ආයතන වෙනස්කොට සැලකීමක් කරන බවයි. \"ආයතන විසින් දෙන්න අවශ්‍ය අයිතිවාසිකම් දෙනවාටත් වඩා සමහර ආයතන ගර්භනී කාන්තාවන්, කිරි දෙන අම්මලාව රැකියාවලට ගන්නේ නැතිව ඉන්න උත්සහ කරනවා. මොකද ඒ අයට මේ අයිතිවාසිකම් දෙන්න සිදුවෙන නිසා. ඒ නිසා ම කාන්තාවන්ට වෙනස්කොට සැලකීමකටත් මුහුණ දෙන්න සිදුවෙලා.\" ස්වස්තිකා පවසන්නේ මෙම එකාකෘතීන් බිඳ දැමීමට නම් රජය විසින් මැදිහත්ව මේ සඳහා අවශ්‍ය ප්‍රතිපාදන තවදුරටත් පුළුල් කළ යුතු බවයි.",
"Title": "මව්කිරි දීමේ සතියෙත් මව් කිරි දීමට නිදහසක් නැති ශ්‍රී ලංකාවේ මව්වරු"
} |
{
"Text": " “කන්න දීලා තිබුණේ කේක් කෑල්ලකුයි, බිත්තරේකුයි විතරයි. මට බඩගිනි මමා ඔයාට දුක හිතෙන්නේ නැද්ද කියලා ඇහුවා. මම මොනවා කරන්න ද?” ඒ, මියන්මාරයේ සයිබර් වහල් කඳවුරක සේවයේ යෙදෙන්නට බල කෙරී ඇති 34 හැවිරිදි දියණියකගේ මවක්, බීබීසි සිංහල සේවයට කී කතාව ය. තවමත් වහල් කඳවුරුක පීඩා විඳින දියණියගේ ආරක්ෂාව පතා මෙතැන් පටන් අපි අපගේ කතා නායිකාව වසන්ති යන අනුවර්ථ නාමයෙන් හඳුන්වන්නෙමු. 2023 වසරේ ඔක්තෝම්බර් මාසයේ සිට සයිබර් ජාවාරම්කරුවන්ගේ ග්‍රහණයේ සිටින ඇයගේ දියණිය ඉන් බේරගැනීමට ඇය මහත් වෙහෙසක් දරමින් සිටින අතර දැනට එම කඳවුරු තුළ අවම වශයෙන් ශ්‍රී ලාංකිකයන් 57 දෙනෙකු සිටින බවත් ඉන් 15 දෙනෙකු පමණ කාන්තාවන් බවත් වසන්ති කියා සිටියාය. 'මම කොහෙදෝ වට වෙච්ච තැනක ඉන්නේ' “රුමේනියාවල ඉන්න දුවගේ හොඳම යාලුවෙක් තමයි එයාට යන්න හදලා දුන්නේ. එයා දැන් කියන්නේ එයා දන්නේ නැහැ මේ ගැන කියලා. එයාගේ හස්බන්ඩ්ගේ යාලුවෙක් තමයි යැව්වේ කියලා කියන්නේ. හැබැයි එයාලා දැනගෙන හිටියේ නැහැ කියලා කිව්වට ඒක සම්පුර්ණ බොරු. මොකද එතනට එයාලගෙන් ඊට කලින් ගිය අයත් ඉන්නවා. ඒ අය කියන්න ඇතිනේ මේ තැන මේ වගේ කියලා. එතකොට එයා දන්නේ නෑ කියන්න බැහැනේ.” තායිලන්තයේ පරිගණක දත්ත ඇතුළත් කිරිමේ (Data Entry) රැකියාවට වසන්තිගේ දියණිය මෙරටින් පිටව යන්නේ අන්තර්ජාලය ඔස්සේ පැවැත්වු සම්මුඛ පරීක්ෂණවලින් පසුව එහි පවත්වනු ලබන සම්මුඛ පරීක්ෂණයට පෙනී සිට රැකියාව ලබා ගැනීම සඳහා ය. “ඉස්සෙල්ලාම හොඳ වාහනයකින් ඒ අයව ගෙනියනවා හෝටෙල් එකකට. හෝටෙල් එකේදී දාගන්නවා ෆෝ වීල් ඩ්‍රයිර්ව් වාහනයකට. ඒකට නැග්ගට පස්සේ තමයි ඒගොල්ලෝ දකින්නේ තුවක්කු එක්ක මිනිස්සු ඉන්නවා කියලා. ඊට පස්සේ ඒගොල්ලන්ව බෝඩර්ස් පන්නලා අරන් යනවා.” “එතනට ගිහිල්ලා අනිත් දවසේ කෝල් කරලා අඬ අඬ කිව්වා මම දන්නේ නැහැ මම ආයේ එයි ද කියලා. මම කොහෙදෝ වට වෙච්ච තැනක ඉන්නේ කියලා. මං ඇත්තටම ඒක ගණන් ගත්තේ නැහැ. මම කිව්වා රට යන අය එන්න නෙමෙයිනේ බබා යන්නේ කියලා. මොකද එයාගේ නංගී ඉන්නෙත් රට. එයා කිව්වා එහෙම නෙමෙයි මෙතන මෙහෙමයි වැඩ ගන්නේ කියලා විස්තරේ කිව්වා. මිනිස්සුන්ට පෙරළගෙන ගහනවා, හිර කරලා තියෙන්නේ, අපිට එළියටවත් බහින්න බැහැ කියලා කිව්වා.” චීන බස කතා කරන කල්ලියක් විසින් මෙහෙයවනු ලබන මියන්වාඩි හි සිරවී සිටන වසන්තිගේ දියණිය ඇතුලු පිරිසට පැය 16 – 18 ක කාලයක් සයිබර් වංචාවල නිරත වීමට බල කෙරී ඇත. ධනවතුන් ඉල්ලක කරගත් ඔන්ලයින් වංචාව බටහිර රටව ධනවතුන් ඉලක්ක කර ගනිමින් සිදුකරන ජාවාරමේ දී ඔන්ලයින් හරහා ප්‍රේම සම්බන්ධතා ගොඩනගා ගනිමින් එම පුද්ගලයන් රවටා මුදල් ලබා ගැනීම සම්බන්ධයෙන් බීබීසීය මීට පෙරද අනාවරණය කළේය. “ටික්ටොක් ගෲප් එකෙන් කරන්නේ සල්ලි තියෙන අයව සම්බන්ධ කරලා දෙන එක. අපේ දුවලාට තියෙන්නේ බෝයි කෙනෙක් නම් ගර්ල් කෙනෙක් විදියටයි, ගර්ල් කෙනෙක් නම් බෝයි කෙනෙක් විදියටයි ඒගොල්ලන්ට ආදරය කරන්න. ආදරය කරලා සල්ලි ගෙන්න ගන්න. එහෙම නැතිනම් ඒගොල්ලන්ගේ ඔෆිස් එක හරි හොඳයි ඒකේ ඉන්වෙස්ට් කරන්න කියලා, ඉන්වෙස්ට් කළාම ඒකෙන් ලැබෙන ලාභය ගොඩක් වැඩී කියලා, ඉස්සෙල්ලාම ඒගොල්ලන්ට ලාභය දෙපාරක් විතර දීලා ඊට පස්සේ තියෙන සල්ලි ටික ඔක්කොම අරගෙන ඒ සෝෂල් මීඩියා එකවුන්ට් එක වහලා දානවා.” කඳවුරු සිරවී සිටින පිරිසට අකමැත්තෙන් කරන්නට සිදු වී ඇති වංචාව ගැන ඇය එසේ විස්තර කළාය. 'ගැහැණු, පිරිමි කියලා වෙනසක් නැහැ ඒ අයට හරියට ගහනවා' ඔවුන්ව කඳවුර වෙත ගෙනගොස් සති දෙකකින් පමණ සියලු දෙනාගේම දුරකතන ජාවාරම්කරුවන් විසින් සිය සන්තකයට ගෙන තිබේ. “අපේ ළමයින්ට වයර්වලින් ගහනවා, ලණුවලින් ගහනවා, මුලදිම එක දුවෙක් ලණුවකින් එල්ලෙන්න ගියා නමුත් අපේ අය එයාව බේරගත්තා. ගැහැණු, පිරිමි කියලා වෙනසක් නැහැ ඒ අයට හරියට ගහනවා. කන්න බොන්නත් හරියට නැහැ. සමහරක් වෙලාවට වේලයි දෙකයි කැවෙන්නේ. වේල් තුනක් කන්න ගොඩාක් වෙලාවට හම්බ වෙන්නේ නැහැ. ඒ අයට ටාගට් එකක් දෙනවා ඒක කර ගන්න බැරි වුණොත් ස්කොටින් දෙනවා නැත්නම් එළියේ දාලා තියෙනවා. ඒ ඔක්කොම නැත්නම් ඩාර්ක් රූම් කියලා එකකට දානවා මාංචු දාලා තියෙනවා. එතනදී කන්න බොන්න දෙන්නේ නැහැ, නිදා ගන්නත් බැහැ. නිදා ගත්තොත් අයිස් වතුර ගහනවා. එතන පැය 48ක් තියෙනවා.” “ඒ අයට කරන්ට් එක අල්ලනවා. ඒකෙන් පිච්චුණ තැන්වල තිත් තියෙනවා. එහෙම කරපුවාම හරි අමාරුයි ඒගොල්ලෝන්ට එක තැනකට නෙමෙයි සමහරක් දවසට දෙතුන් තැන පුච්චනවා.” කඳුළු සලමින් වේදනාවෙන් ඇය පැවසුවාය. 'එයාට බෙහෙත් ගන්න යන්න දෙන්න බැහැ කියනවා' සිය දියණිය වදහිංසාවට ලක්වු අකාරය ගැන වසන්ති බීබීසී සිංහල සමග කියා සිටියේ මහත් සංවේදීව ය. “එයාට පිටිපස්සට ගහලා තිබුණා කේබල් එකෙන්. මට පෝටෝස් එව්වා. ඒක නිසා එයාට ටික දවසක් යනකම් ඉඳගෙන වැඩ කරන්න අමාරු වුණා. ටාගට් එක කවර් කරන්න බැරි වුණ නිසා තමයි එයාට ගහලා තිබුණේ.” “පැය දෙකක් විතර දුවවනවා ඒගොල්ලන්ව. මගේ දුවට වීස් එක හැදෙනවා. වීස් එක හැදිලා වැටුණාම බොරු කරන්නේ කියලා එක දවසක අරගෙන තිබුනෙත් නැහැ. නමුත් ඊට පස්සේ හුස්ම ගන්න බැරි වෙනකොට අපේ ළමයි කෑගහලා මෙයාව ගෙනල්ලා. ඇතුළේ ඉන්න දොස්තරලා ගූගල් කර කර බලලා මොනවාද බෙහෙත් වගයක් දීලා තියෙනවා. ඒකට අඩු වුණේ නැති නිසා එලියේ තිබුණ හොස්පිටල් එකට ගෙනිහිල්ලා තිබුණා. එයාට මේ දවස්වල එයාගේ වැඩවලින් සල්ලි එන්නේ නැහැ. ඒ නිසා එයාට බෙහෙත් ගන්න යන්න දෙන්න බැහැ කියනවා සල්ලි පාඩු වෙනවා කියලා. එයාට ඩයබිටික්, කොලෙස්ට්‍රෝල් තියෙනවා මේ දවස්වල එයාට ක්ලින්ක් යන්න දෙන්නේ නැහැ.” සිය දියණිය බේරාගන්නට තමන් දරන උත්සාහය ගැන ඇය පැවසුවාය. පසුගිය සතියේත් ලාංකිකයෝ ඇවිත් පසුගිය සතියේ තවත් ශ්‍රී ලාංකිකයන් කිහිප දෙනෙකු අලුතින් සිය කඳවුරට පැමිණි බව වසන්තිගේ දියණිය ඇයට පවසා තිබු අතර ඔවුන් පැමිණ තිබුණේ ඩුබායි හරහා ය. “අලුතින් ගිය අය බිම දාගෙන ඇඳගෙන ගිහිල්ලා තිබුණේ. අඬ අඬ මට කිව්වේ ඉවසන්න බැහැ කියලා ඒ දැකපුවා. ඒ අය පැනලා යන්න හදලා. ඒගොල්ලෝ ඩුබායි ඉඳලා තමයි එතනට ගිහිල්ලා තියෙන්නේ.” 8 දෙනෙකු දිවයිනට මියන්මාරයේ වංචනික සයිබර් ව්‍යාපාරවල බලහත්කාර සාපරාධී ක්‍රියාකාරකම් සිදු කිරීමේ ජාවාරම්වලට ගොදුරු වූ ශ්‍රී ලාංකිකයන් 8 දෙනකු පසුගිය අප්‍රේල් මාසයේදී ආපසු මෙරටට ගෙන්වා ගැණුනි. ඒ, ශ්‍රී ලංකා විදේශ කටයුතු අමාත්‍යාංශය, මියන්මාරයේ සහ තායිලන්තයේ ශ්‍රී ලංකා දූත මණ්ඩල සමඟ සම්බන්ධීකරණයෙන් යුතුවය. ශ්‍රී ලංකා රජය විසින් කරන ලද ඉල්ලීම අනුව නීතිය බලාත්මක කිරීමේ මියන්මාර බලධාරීන් විසින් 2024 අප්‍රේල් 4 වැනි දින මෙම ශ්‍රී ලාංකිකයන් මුදාගන්නා ලදී. බැංකොක් නුවර ශ්‍රී ලංකා තානාපති කාර්යාලයේ නිලධාරීන් විසින් 2024 අප්‍රේල් 11 වැනි දින තායිලන්තයේ මෑසොට් දේශසීමා ද්වාරයේදී ඔවුන් භාරගනු ලැබූ බව විදේශ කටයුතු අමාත්‍යංශය සඳහන් කළේය.",
"Title": "මියන්මාරයේ සයිබර් වහල් කඳවුරට ඩුබායි හරහා ලාංකිකයින් යවන ජාවාරම"
} |
{
"Text": " ඉසුරු මහේෂ් පණ්ඩිත උපන්නේ මීට වසර 27කට පෙර ගාල්ල දිස්ත්‍රික්කයේ, තෙලිකඩ නම් ග්‍රාමයේදී ය. උපතේදී සිදුවූ බව කියන ‘වෛද්‍ය නොසැලකිල්ලක්’ ඔහු දෘශ්‍යාබාධිත ළදරුවෙකු බවට පත් කළ අතර එය ඔහුගේ මෙන් ම, ඔහුගේ මව සහ පියාගේ ද ජීවිත පෙර නොවූ විරූ අභියෝගවලට මැදි කළේ ය. නමුත්, එම අභියෝග මුළුමනින් ම පාහේ ජය ගනිමින් ඔහු අද \"බොහෝ දෙනෙකු ප්‍රිය කරන\" නීතිඥවරයෙකු බවට පත්ව තිබේ. ඒ, ඔහුගේ මෙන් ම ඔහුගේ දෙමව්පියන්ගේ වූ අප්‍රහිත ධෛර්යය නිසා බව ඉසුරුගේ අදහසයි. එම ගමනේදී ඔහුට අසල්වාසීන්ගෙන් ද ලැබුණේ නොමද සහයකි. දැන් ඔහු නීතිඥවරයෙකු ලෙස දිවුරුම් දී වසරකට ආසන්න කාලයක් ගතවී ගොසිණි. ආබාධ සහිත පුද්ගලයින්ගේ අයිතිවාසිකම් වෙනුවෙන් කටයුතු කරන ක්‍රියාකාරිකයෙකු මෙන් ම රාජ්‍ය නොවන සංවිධාන සමග ස්වාධීන පර්යේෂකයෙකු, භාෂා පරිවර්තකයෙකු ලෙස සහ නීතිය පිළිබඳ පුහුණු වැඩසටහන් ක්‍රියාත්මක කරන්නෙකු ලෙස ද ඔහු කටයුතු කරන්නේ ය. කලක් මෙරට දිග ම පාළම වූ ගිං ගඟ හරහා දිවෙන ගාල්ල, වක්වැල්ල පාලමෙන් එගොඩ වී බීබීසී සිංහල අප ඔහු උපන් තෙලිකඩ ග්‍රාමයේ පිහිටා ඇති ඔහුගේ නිවස වෙත ගොඩවැදුණේ, ඔහු පවසන පරිදි \"ඉන්ද්‍රජාලික නොවන,\" නමුත් තාක්ෂණයෙන් \"අධ්‍යාපනයේ නව මානයන්\" සොයා ගිය, නීතිඥවරයෙකු දක්වා ඔහු පැමිණි ගමන් මග පිළිබඳව ඔහුත් සමග සල්ලාපයේ යෙදීමට ය. 'වෛද්‍ය නොසැලකිල්ල නිසා වෙච්ච දෙයක්...' \"මම ඉපදෙද්දි ම හුස්ම අරගෙන නැහැ. හුස්ම අරගත්තේ නැති නිසා වෛද්‍යවරු ඔක්සිජන් දීලා තියෙනවා. ඒ වෙලාවේදී ඇස් හරියට ආවරණය කරන්න බැරි උණ නිසා තමයි ලයිට් එළියත් එක්ක ප්‍රශ්නයක් [පෙනීමට] වෙලා තියෙන්නේ.\" උපතේදී තමා දෘශ්‍යාබාධිත තත්ත්වයට පත් වුණු ආකාරය පිළිබඳව සඳහන් කරමින් ඉසුරු අපත් සමග ඉතා මිත්‍රශීලීව සංවාදයට මුල පිරුවේ එලෙසින් ය. \"වෛද්‍ය නොසැලකිල්ලක් නිසා වෙච්ච දෙයක්,\" ඔහු අපට ප්‍රෙහෙළිකාවක් වූ ගැටලුවට නිශ්චිත පිළිතුරක් ලබා දුන්නේ ය. තම කුළුඳුල් පිරිමි දරුවා දෘශ්‍යාබාධිත බව ඉසුරුගේ මව සහ පියා අවබෝධ කර ගත්තේ, ඔහු මාස 2ක් පමණ වැඩුණු පසුව ය. \"අම්මලා ඒක දැනගන්නේ මාස දෙකක් විතර යද්දී. පොඩි දරුවන්ට දෙනවනේ අර සෙල්ලම් බඩු, කරකැවෙන. ඒ දිහා මම බලන නිසා සහ ඒ කරකැවෙන වේගෙන් ම මගේ ඇස් දෙකේ කළු ඉංගිරියා දෙක වේගයෙන් වැඩ කරලා තියෙනවා. ඒකත් එක්ක තමයි එයාලා දැනගෙන තියෙන්නේ යම් ප්‍රශ්නයක් තියෙනවා කියලා,\" ඔහු පැවසීය. එතැන් පටන් ඉසුරුට වයස 17ක් පමණ වන තුරු ම ඔහුගේ දෙමව්පියෝ තම එක ම දරුවා සුවපත් කර ගැනීමට ගත හැකි සෑම උත්සහයක් ම ගන්නට වූහ. ඇතැම් අවස්ථාවලදී වෛද්‍යමය ප්‍රතිකාරවලින් ඔබ්බට යමින් ඔවුන් ඇදහිලි සහ විශ්වාස සම්බන්ධ පිළිවෙත්වල පවා යෙදුණු ආකාරය ඉසුරුගේ මතකයේ රැඳී ඇත. එවකට ඉසුරුගේ පියා දකුණු පළාත් අධ්‍යාපන දෙපාර්තමේන්තුවේ රියැදුරෙකු ලෙස කටයුතු කළේ ය. මව ගෘහණියක වූවා ය. ඔවුන් දෙපළට අධ්‍යාපනයේ වටිනාකම පිළිබඳව තිබුණු අවබෝධය ඉසුරුට වාසනාව ගෙන ආ බව ඔහුගේ අදහසයි. \"අනිවාර්යයෙන් උගන්නන්න ඕනේ කියන එක එයාලා තේරුම් අරන් හිටියේ.ඒක මගේ වාසනාවට හිටියා. මොකද ඒ කාලේ අපේ තාත්තත් වැඩ කළේ, අධ්‍යාපන දෙපාර්තමේන්තුවේ. ඒකත් එක්ක යම් වැටහීමක් තිබුණා අධ්‍යාපනයේ වටිනාකම ගැන.\" ‘මම එක දවසකවත් වැටිල නැහැ…’ සාමාන්‍යයෙන් පෙර පාසලේදී දරුවන් සුළු අනතුරුවලට ලක්වීම ස්වභාවය වුව ද එවැනි අනතුරකට තමා කිසි විටෙකත් පත් නොවූ බව ඉසුරු පැවසීය. සාමාන්‍ය දරුවන් සමග හැදුණු වැඩුණු තම පෙර පාසල් විය පිළිබඳව ඔහු සඳහන් කළේ, එම කාලය තාමාට අභියෝගයක් නොවන්නට වග බලා ගත් ගුරුවන් දෙපළක් ගැන ද ආවර්ජනය කරමිනි. \"පෙර පාසල් ගියේ මේ ළඟ සණස මොන්ටිසෝරියට. ගුරුවරු මට ඉතා හොඳින් ඉගැන්නුවා. අකුරු නෙවෙයි. එයාලට වෘත්තීය පුහුණුවක් තිබ්බේ නැහැ මෙහෙම ළමයෙක් එක්ක ගනුදෙනු කරන්න ඕනේ කොහොම ද කියලා. ලංකාවේ අධ්‍යාපන ක්‍රමයේ තියෙන අඩුපාඩුවක් ඒක. සංවේදීතාව කියන එක හොඳට ම තිබුණා. මගේ අනෙත් දක්ෂතා දියුණු කර ගන්න උදව් කළා. මම හිටියේ සාමාන්‍ය ළමයි එක්ක. මම එක දවසකවත් වැටිලවත් නැහැ. එවැනි ආකාරයේ පරිස්සමක් තිබුණා,\" ඔහු විරාමයක් නොගෙන ම එක එල්ලේ පැවසීය. ඉසුරු සඳහන් කළේ, 100%ක් නැතත් තමාට ඡායාවක් වැනි යමක් පෙනෙන බව ය. එය තම ජීවිතයේ එදිනෙදා කටයුතු සඳහා ප්‍රයෝජනවත් වූ බව ඔහු සඳහන් කළේ ය. \"අනිත් අය වගේ ම මමත් හැමදේ ම කළා, ඒ නිසා යාළුවන් එක්ක එහෙම ගැටලු ඇති වුණේ නැහැ.100%ක් නැතත් මට ඡායාවක් වගේ එකක් මට පේනවා. ඇතුළක මට ඇවිදින එක කරන්න පුළුවන්. කවුරු හරි ඉන්නවා නම්, මට කෙනෙක් ඉන්නවා කියලා කියන්න පුළුවන්. මොන්ටිසෝරි යාළුවෝ අදටත් හම්බ වෙලා කතා කරනවා.\" ජීවිතය වෙනස් කළ පාසල සහ බ්‍රේල් අධ්‍යාපනය ඉසුරු මහේෂ් පණ්ඩිත ද්විතීයික අධ්‍යාපනය සඳහා ඇතුළත් වන්නේ ගාල්ල, සාන්ත ඇලෝෂියස් විද්‍යාලයට ය. ඒ, 2003 වසරේදී ය. එහි ඔහු වසර 3ක කාලයක් විශේෂ අධ්‍යාපන ඒකකයේ ඉගෙනුම ලබන්නේ ය. බ්‍රේල් අධ්‍යාපනය සඳහා ඔහු අත්පොත් තබන්නේ එහිදී ය. \"ඉස්කෝලේ අත්දැකීම වෙනස්. එතකොට තිබුණේ විශේෂ අධ්‍යාපනය තමයි. දෘශ්‍යාබාධිත ළමයෙකුට ලබා දෙන්නේ බ්‍රේල් අධ්‍යාපනය නේ. ගාල්ල සාන්ත ඇලෝෂියස් විද්‍යාලයේ තමයි මම මුලින් ම ඉගෙන ගත්තේ. 2003 තමයි ගියේ. මම මුල් අවුරුදු 3 ඉගෙන ගත්තේ විශේෂ අධ්‍යාපන ඒකකයේ. කරුණාදාස සර් තමයි ඒකකය භාරව හිටියේ. එතැනදී තමයි බ්‍රේල් ලියන්න ඉගෙන ගත්තේ,\" ඔහු පැවසීය. කෙසේ වෙතත්, බ්‍රේල් අධ්‍යාපනය එතරම් සුන්දර අත්දැකීමක් නොවුණු බව ඉසුරු අප හා පැවසුවේ ඔහු පසු කළ දුෂ්කර කාලය පිළිබඳව ද සඳහන් කරමිනි. \"බ්‍රේල් කියවද්දී ප්‍රශ්නයක් ආවා. මගේ ඇඟිලි සිනිදු වැඩියි. බ්‍රේල් කියවන්නේ අතගාලානේ. එතකොට අතට අකුරු අහුවෙන්නේ නැහැ. අම්මා සෑහෙන මහන්සි වුණා මට ඒක උගන්නන්න. මොකද මේක කර ගත්තේ නැත්නම් වෙන කරන්න දෙයක් ඇත්තේ ම නැහැනේ. පස්සේ කරන්න දෙයක් නැතිව, අර කඩල පරිප්පු ඇට බ්‍රේල් අකුරු විදිහට තියලා තමයි ඉගෙන ගත්තේ. අම්මත් බ්‍රේල් ඉගෙන ගත්තා. මොකද මට උගන්නන්න ඕනේ නිසා. පවුලේ එක ම ළමයා සහ අම්මත් බ්‍රේල් ඉගෙන ගත්ත නිසා මට ඒක ලොකු වාසියක් වුණා.\" රත්මලාන අන්ධ විද්‍යාලයට සාන්ත ඇලෝෂියස් විද්‍යාලයේ තෙවසරක කාලයක් අධ්‍යාපනය ලැබීමෙන් පසු ඉසුරුගේ ජීවිතයේ ඊළඟ නැවතුම වූයේ, රත්මලාන අන්ධ විද්‍යාලය යි. විශේෂ අධ්‍යාපන ඒකකයේ ගුරුවරයාගේ ද උපදෙස් මත එය ඔහුගේ අනාගත අභිවෘධිය වෙනුවෙන් ගත් තීරණයක් විය. \"3 වසරේදී අපි තීරණයක් ගන්නවා, සර් පවා යෝජනා කරනවා, බ්‍රේල් ඉගෙන ගන්න අලුත් ක්‍රම තියෙන්න පුළුවන්. ඒ නිසා විශේෂ පාසලකට අධ්‍යාපනය ලබන්න ගියොත් හොඳයි කියලා. ඉස්කෝලෙන් මුලින් කැමති වෙන්නේ නැහැ යන එකට. පස්සේ ලියුමකුත් දීලා ගියේ, 'කැමැත්තෙන් අස් කර ගෙන යනවා, නමුත් අවුරුදු දෙකකට පස්සේ ආයෙත් පාසලට ගන්න එකඟතාවක්' ඇතිව තමයි යන්නේ.\" ඉසුරු රත්මලාන අන්ධ විද්‍යාලයේ ද වසර තුනකට ආසන්න කාලයක අධ්‍යාපනය ලබන්නේ ය. 5 ශ්‍රේණිය ශිෂ්‍යත්ව විභායට ද ඔහු එහි සිට මුහුණ දෙයි. වසරක පමණක කාලයක් එහි නේවාසිකාගාරයේ ද සිටි බව ඔහු පැවසීය. ගාල්ලේ තමන් අධ්‍යාපනය ලද පාසලට සාපේක්ෂව එහිදී ලද අත්දැකීම තරමක් වෙනස් වූ බව ඉසුරු සඳහන් කළේ ය. ඒ පිළිබඳව තමා සතුටට පත්වන බව ද ඔහු පැවසීය. තම එදිනෙදා කාර්යයන් ඉටු කර ගැනීමට අවශ්‍ය හුරුව මව සහ පියා ලබා දී තිබුණු බැවින් එහි ගත කළ කාලය ඔහුට එතරම් දුෂ්කර කාලයක් නොවිණි. ඉසුරු පෙන්වා දුන්නේ, 1 ශ්‍රේණියේ සිට ම තම මව ඔහුට ඉංග්‍රීසි අධ්‍යාපනය ලබා දීමට අවශ්‍ය කටයුතු සම්පාදනය කර තිබුණු බව ය. රත්මලාන අන්ධ විද්‍යාලයේදී ශිෂ්‍යත්ව විභාගයට මුහුණ දීමේදී ඇති වූ ගැටලුකාරී තත්ත්වයක් පිළිබඳව ඉසුරු පැවසුවේ මෙලෙසිනි. \"එහෙදි ම ශිෂ්‍යත්වය ලිව්වා. ඒකෙදි ලොකු ප්‍රශ්නයක් වුණා. මොකද සාමාන්‍යයෙන් ඒ වගේ ඉස්කෝලෙක ශිෂ්‍යත්වයක් වගේ විභාග කරන්නේ ළමයි හැමෝට ම පේපර් එක කියවලා. එතකොට උණ දේ තමයි, රූපසටහන් කියලා, එයාල ම තීරණය කරලා, එයාල ම ඒ ප්‍රශ්න ටික අත් හරිනවා. ළමයෙකුට සාමාන්‍යයෙන් කියල දෙන්න පුළුවන් නේ. මෙහෙමයි මේ ප්‍රශ්නේ තියෙන්නේ කියලා. එහෙම මුකුත් නැහැ, කෙළින් ම රූප සටහන් කියලා අත අරින්න කියනවා. හැබැයි ගෙදර ඇවිල්ලා අම්මත් එක්ක බලද්දී, සමහර ප්‍රශ්න කර ගන්න පුළුවන්,\" ඔහු සඳහන් කළේ ය. ශිෂ්‍යත්ව විභාගය සඳහා ඔහු ලකුණු 102ක් ලබා ගන්නේ ද එවැනි දුෂ්කරතා මධ්‍යයේ ය. කෙසේ වෙතත්, අවසානයේ රත්මලාන අන්ධ විද්‍යාලයේ ගුරුවරුන්ගේ අදහස වූයේ, ඉසුරුගේ හැකියාවන් සමග ඔහු සාමාන්‍ය පාසලක ඉගෙනුම ලැබීම වඩා ත් උචිත බව ය. රත්මලානෙන් යළිත් ගාල්ලට 6 ශ්‍රේණියේදී යළිත් ගාල්ල, සාන්ත ඇලෝෂියස් විද්‍යාලයට ඇතුළත් වූ බව ඉසුරු අප හා පැවසීය. නමුත් මෙවර ඔහු ඇතුළත් කෙරුණේ විශේෂ අධ්‍යාපන ඒකකයට නොව, සාමාන්‍ය පන්තියකට ය. එතැන් පටන් ඉසුරු අධ්‍යාපනය ලැබුවේ, සාමාන්‍ය සිසුන් සමග ය. එය ඔහුගේ ජීවිතයේ හැරවුම් ලක්ෂයක් වූ බව ඉසුරු අප හා පැවසීය. නමුත් විශේෂ අධ්‍යාපන ඒකකය භාරව සිටි ගුරුවරයා විශ්‍රාම යාමත් සමග ඉසුරුගේ බ්‍රේල් සටහන් පරිවර්තනය කිරීම පාසලට තරමක් අභියෝගයක් වන්නට විය. \"ඊට පස්සේ ගුරුවරයෙක් අපි ඉල්ලුවා. නමුත් ඒ ගුරුවරු ඉස්කෝලවල නැහැ ගොඩක් වෙලාවට. ඊට පස්සේ ඉස්කෝලෙන් පියවරක් ගත්තා, 'මේ ළමයා විභාගේ ලියන්න ඕනේ නේ...' මට පේපර් එක කියවන්න සාමාන්‍ය ගුරුවරයෙක් ම අනුයුක්ත කරලා, මම උත්තර බ්‍රේල්වලින් කියද්දී ම උත්තර කටින් කිව්වා. එතකොට ගුරුවරයා ඒක සටහන් කර ගන්නවා.\" ඇතැම් අවස්ථාවලදී ඒ ඒ විෂයට අදාළ ගුරුවරුන් ම එම ප්‍රශ්න පත්‍ර කියවීමටත්, ඉසුරු ලබා දෙන පිළිතුරු නැවත සටහන් කර ගැනීමටත් අනුයුක්ත කිරීමට පාසල පියවර ගෙන තිබිණි. එතැන් පටන් එය සාමාන්‍ය පිළිවෙතක් බවට පත් වූ බව ඔහු අප හා පැවසීය. \"මම විෂය සමගාමී ක්‍රියාකාරකම් පවා කළා. මාධ්‍ය ඒකකයේ හිටියා, විවාද කණ්ඩායමේ හිටියා, සමස්ත ලංකා මට්ටමට යනකම් සංගීත තරගවලට සහභාගී වුණා, මට ගායනා කරන්නත් පුළුවන්. මාධ්‍ය ඒකකයේ නිවේදන කටයුතු කළා. උදෑසන රැස්වීම මෙහෙයවන තැනට ම ආවා. වැඩිහිටි අයියලා එක්ක වැඩ කරද්දී උණත් එහෙම මට වෙනසක් දැනුනේ නැහැ. ඉතින් සාමාන්‍ය ළමයෙක් කරන හැමදේ ම කළා. යාළුවෝ එක්ක විනෝද වුණා. කිව්වට අවුලක් නැහැ, පීරියඩ් කට් කරන එකත් කළා. හැබැයි අපි හැමෝම හොඳට ඉගෙන ගත්තා,\" ඉසුරු සාන්ත ඇලෝෂියස් විද්‍යාලයේ ගෙවූ කාලය පිළිබඳව සිහිපත් කළේ එලෙසිනි. ඔහු සාමාන්‍ය පෙළ විභාගය දක්වා ම එහි අධ්‍යාපනය ලද අතර බ්‍රේල් ක්‍රමය ම භාවිතයෙන් විභාගයට මුහුණ දුන්නේ ය. බ්‍රේල් ප්‍රශ්න පත්‍ර නොතිබුණු බැවින් ගුරුවරුන් තමන් වෙත ප්‍රශ්න කියවා දුන් බව ඔහු පැවසීය. \"ගණිතය විෂයට ඇරෙන්න සාමාන්‍ය ළමයින්ට දෙන පේපර් එක ම තමයි ලැබුණේ. ගණිතයේ ජ්‍යාමිතිය කොටස් වැඩි නිසා, ඒවා අයින් කරලා අලුත් ප්‍රශ්න දාලා වෙන ම පේපර් එකක් දෙනවා. මම වෙන ම ශාලාවක, ගුරුවරයෙක් මට ප්‍රශ්න කියවනවා, මම බ්‍රේල්වලින් ලියනවා.\" සාමාන්‍ය දරුවන් සහභාගී වූ උපකාරක පන්ති සඳහා තමා ද සහභාගී වූ බව ඉසුරු සඳහන් කළේ ය. මව බ්‍රේල් ක්‍රමය හුරුවී තිබී ම එහිදී වාසියක් වුණු ආකාරය ගැන ද ඔහු සිහිපත් කළේ ය. අවසානයේ තොරතුරු තාක්ෂණ විෂය ද ඇතුළුව සාමාන්‍ය පෙළ විභාගයේදී A සමාර්ථ 8ක් සහ ඉංග්‍රීසි සාහිත්‍ය විෂයට B සාමාර්ථයක් ලබා ගත් බව ඔහු සඳහන් කළේ ය. 'ගමේ ජයසේකර මාමා තමයි පරිගණකය පාවිච්චි කරන්න කියලා දුන්නේ...' දකුණු පළාතේ අධ්‍යාපන අධ්‍යක්ෂවරයෙකුගේ මැදිහත් වීමකින්, පෞද්ගලික ආයතනකින් 7 වන ශ්‍රේණියේදී තමා වෙත පරිගණකයක් ලැබුණු අයුරු ඉසුරු සිහිපත් කළේ ය. \"ඒ කාලේ දෘශ්‍යාබාධිත අය පාවිච්චි කරන මෘදුකාංග හරි අඩු යි. දැන් වගේ එහෙම ලොකුවට තිබුණේ නැහැ. ගෙවලා ගන්න ඕනේ ඒවා. ඒවා දරාගන්න බැරි ගණන්වලට තිබුණේ. පෞද්ගලික ආයතනයකින්, දකුණු පළාතේ අධ්‍යාපන අධ්‍යක්ෂවරයෙකුගේ මැදිහත් වීමකින්, මට පරිගණකයක් දුන්නා ඒ මෘදුකාංග සේර ම දාලා. ඩෙස්ක්ටොප් පරිගණකයක්. මට 7 වසරේදී,\" ඔහු පැවසීය අනතුරුව පරිගණක හුරුව ලැබුවේ තෙලිකඩ තම නිවස අසල විසූ ‘ජයසේකර මාමාගෙන්’ බව ඉසුරු සඳහන් කළේ ඔහු තමා වෙනුවෙන් වුණු කැපවීමට කෘතඥතාව ද පළ කරමිනි. \"මට දැන් ඒක ඉගෙන ගන්නත් එපැයි. අපේ හිටියා ජයසේකර මාමා කියලා ගමේ මාමා කෙනෙක්. එයා තමයි මට වර්ඩ්, එක්සෙල් මුල ඉඳන් පුරුදු කළේ. මුදල් ගන්නෙවත් නැතිව. එයාට අභියෝගයක් වුණා ඒක. මොකද සාමාන්‍ය කෙනෙක් මවුස් එකෙන් කරන දේ මට කීබෝඩ් එකෙන් කරන්න කියලා දෙන්න එපැයි. එයාටත් ඉගෙන ගන්න සිද්ධ වුණා කොහොම ද ස්ක්‍රීන් රීඩර් එකක් පාවිච්චි කරන්නේ කියලා. ලොකු කැප කිරීමක් කළා.\" සාමාන්‍ය පුද්ගලයින් මෙන් නොව ඉසුරු වැනි දෘශ්‍යාබාධ ඇති පුද්ගලයෝ පරිගණක භාවිතයේදී තිරයේ ඇති දෑ සහ තමා සිදු කරන ක්‍රියාකාරකම් කියවා ගැනීමට මෘදුකාග භාවිත කරති. ඒවා \"ස්ක්‍රීන් රීඩර්ස්\" ලෙස හඳුන්වන බව ඉසුරු පැවසීය. දැන් ඉසුරුට ඉතා පහසුවෙන් පරිගණකය හැසිර වීමේ හැකියාව තිබේ. ඔහු එය හසුරුවන ආකාරය අප ද මවිතයට පත් කළේ ය. දිනපතා පළ වන පුවත් පත් මෙන් ම වෙබ් අඩවිවල අන්තර්ගත තොරතුරු ද ඉසුරු කියවන්නේ ය. සිංහල බසින් පළවන ලිපි පවා ඉසුරුට කියවීමට හැකියාව ලැබී ඇත්තේ යුනිකේත නිසා බව ඔහු අප සමග සඳහන් කළේ ය. අනතුරුව 10 ශ්‍රේණියේදී ඉසුරුට දකුණු කොරියාවේ පැවති තොරතුරු තාක්ෂණ තරගයකට ද සහභාගී වීමට අවස්ථාව උදාවන අතර එහිදී ඔහු ආසියානු පැසිෆික් කලාපයේ රටවල් 20 ගණනක් අභිබවා යමින් එහි ප්‍රථම ස්ථානය දිනා ගැනීමට සමත් වන්නේ ය. එවකට පාසලේ එක්සත් රාජධානියේ ආදි ශිෂ්‍ය සංගමයේ මැදිහත් වීමෙන් තමා වෙත \"බ්‍රේල් රයිටර්යක්\" ලැබුණු අයුරු ද ඉසුරු සිහිපත් කළේ ය. \"ඒකෙ වටිනාකම ලක්ෂ දෙකක් තුනක් වුණා, ඒ කාලේ. දැන් ඒක නැහැ. මම ඒක ඉගෙන ගන්න වෙන ළමයෙකුට දුන්නා. ඒක හම්බ වුණේ සාමාන්‍ය පෙළ කරන්න මාස දෙකකට කලින්. විභාගය ලිව්වෙත් ඒකෙන්.\" සාමාන්‍ය පෙළ විභගය සඳහා මුහුණ දෙන අවධියේදී පාසලෙන් තමා වෙත ලැප්ටොප් පරිගණයක් ද ලබා දුන් බව ඔහු පැවසීය. ගාල්ලෙන් කොළඹ ආනන්ද විද්‍යාලයට උසස් පෙළ සඳහා ඉසුරු කලා විෂය ධාරාවෙන් විෂයයන් හැදෑරීමට තීරණය කළේ, අනාගතයේදී නීතිඥවරයෙකු වීමේ අරමුණ ඇතිව ය. නමුත් ඔහු තෝරා ගත් විෂයයන් ගෙන් උසස් පෙළ ඉංග්‍රීසි සාහිත්‍ය සඳහා සාන්ත ඇලෝෂියස් විද්‍යාලයේ ගුරුවරයෙකු නොවූ බැවින් ඔහුගේ ඊළඟ නැවතුම කොළඹ ආනන්ද විද්‍යාලය බවට පත් විය. ඒ, 2014 වසරේදී ය. ඉසුරු පැවසුවේ එහිදී පාසල් ද්විත්වයේ වූ සංස්කෘතිකමය වෙනස තමාට හොඳින් දැනුනු බව ය. \"ඉස්කෝල දෙකේ සංස්කෘති දෙකේ වෙනස සෑහෙන්න දැනුනා. ඇලෝෂියස් එකේ පුරුදු සර්ව ආගමික පරිසරයක් නේ. ඒක තනිකර ම බෞද්ධ පරිසරයක් වෙනවනේ,\" ඔහු පැවසීය. ඒ වන විට ඉසුරුට ෆේස්බුක් ගිණුමක් පවා තිබිණි. එය ඔහු සහ ආනන්ද විද්‍යාලයේ ඔහුගේ මිතුරන් අතර මිතුදම තවත් ශක්තිමත් කරන්නට මහඟු වේදිකාවක් විය. එහිදී ද තමා සමස්ත ලංකා සංගීත තරගවලට සම්බන්ධ වුණු බව ඉසුරු පැවසීය. එමෙන් ම, පාසල තමා වෙනුවෙන් ම විශේෂ අධ්‍යාපනය සඳහා ගුරුවරයෙකු බඳවා ගත් බව ඔහු සඳහන් කළේ ය. \"මම ආපු නිසා ආනන්දෙන් මට විශේෂ ගුරුවරයෙක් ගත්තා. සුරංග සර් මට පේපර් එක කියවනවා, මම බ්‍රේල්වලින් ලියන එක සර් පරිවර්තනය කරලා දෙනවා. එහෙදිත් විෂයට අදාළ ගුරුවරයා ම දාන්න තරම් ඒ අය සැලකිලිමත් වුණා. ඉතාමත් හොඳ ගුරුවරු හිටියා. මගෙන් අදහස් හා යෝජනාත් අරගත්තා. සාමාන්‍යයෙන් ළමයෙකුගෙන් අහල දේවල් කරන්නේ නැහැනේ, හැබැයි එහෙම කළා,\" ආනන්ද විද්‍යාලයේ අත්දැකීම් ඔහු අප හා විස්තර කළේ ළය පිරි සතුටිනි. කෙසේ වෙතත්, ඔහු උසස් පෙළ විභාගය සඳහා පෙනී සිටීමට තෝරා ගෙන තිබුණු තොරතුරු තාක්ෂණ විෂය පරිවර්තනය කිරීමට නොහැකි බව අධ්‍යාපන අමාත්‍යංශයෙන් දැනුම් දීමත් සමග විෂයයන් දෙකක් වෙනස් කිරීමට පියවර ගත් බව ඔහු පැවසීය. \"ඊට පස්සේ මම, ආර්ථික විද්‍යාව, ඉතිහාසය සහ දේශපාලන විද්‍යාව කළා. විෂයන් මාරු කරද්දී පවා ඉස්කෝලෙන් ලොකු සහයෝගයක් දුන්නා. හැමදා ම වගේ ඉස්කෝලේ ගියා. ඉතිහාසයට පන්ති ගියේ නැහැ, ඉස්කෝලෙන් විතරයි ඉගෙන ගත්තේ. ඉංග්‍රීසිත් එක්ක උසස් පෙළට A 4ක් ගත්තා. දිස්ත්‍රික්කයේ 20, දිවයිනෙන් 87,\" ඔහු තම ද්විතීයික අධ්‍යාපනික කඩයිම ජයග්‍රාහී ලෙස පසු කළ ආකාරය සඳහන් කළේ ය. උසස් පෙළින් පසු ඉසුරු ව්‍යාපාර කළමනාකරණය පිළිබඳව මෙන් ම අලෙවිකරණය පිළිබඳව ද ඩිප්ලෝමා පාඨමාලා හැදෑරීය. \"මාව එහා මෙහා එක්කන් යන්න ඕන නිසා ම අම්මා ස්කූරටයක් ගත්තා,\" ඔහු සඳහන් කළේ ය. කොළඹ විශ්වවිද්‍යාලයේ නීති පීඨයට වෙනසක් උසස් පෙළ විභාගය ජයග්‍රාහීව අවසන් කළ ඉසුරු 2017 වසරේදී කොළඹ විශ්වවිද්‍යාලයේ නීති පීඨයට තේරී පත් විය. එහිදී තමා වෙනුවෙන් අධ්‍යාපනය ලබා දීමේදී කටයුතු කළ යුතු ආකාරය විශ්වවිද්‍යාල බලධාරීන් විමසා සිටි ආකාරය ඔහු සිහිපත් කළේ ය. \"2017 නොවර්ම්බර් වගේ කැම්පස් පටන් ගත්තා. මුල් සති දෙකේදී වගේ මගෙන් ඇහුවා මොනවා ද ඔයාට වෙන්න ඕනේ කියලා. පස්සේ මටත් බ්‍රේල්වලින් ලියන එක කම්මැලියි වගේ නිසා මම විසඳුමක් දුන්නා ඒ අයට,\" ඔහු පැවසීය. \"මම බ්‍රේල්වලින් ලියන එක වෙන තැනකට යවලා ඒක පරිවර්තනය කරලා, ආයෙත් ටයිප් කරලා ගෙන්න ගන්න ඕනේ, කැම්පස් එකෙන්. ඒකෙන් ප්‍රතිඵල පරක්කු වෙන්නත් පුළුවන්. ලොකු වියදමකුත් යනවා. මම කිව්වා 'ඔය වැඩේ කරන්න එපා, ඔයාලට මම විසඳුමක් දෙන්නම් කියලා. එතකොට අර මෘදුකාංග සේරම නොමිලේ තිබුණා. NVDA කියන ස්ක්‍රීන් රීඩර් එකක්. ඒක සිංහල යුනිකෝඩ් පවා කියවනවා. ඉතින් මම කිව්වා, කැම්පස් එකේ ලැප්ටොප් එකකට මේ මෘදුකාංගය දාන්න, විභාගය වෙලාවට මට දෙන්න, පේපර් එකේ මෘදු පිටපතක් දාලා. එතකොට මම අනිත් ළමයි වගේ උත්තර ටයිප් කරලා දෙන්නම්, ඔයාලා ඒක මුද්‍රණය කර ගන්න කියලා,\" ඔහු තම විසඳුම විශ්වවිද්‍යාලය වෙත ලබා දුන්නේ ය. ඔහුගේ ශිෂ්‍ය කණ්ඩායමේ දෘශ්‍යාබාධිත ශිෂයෙකු ලෙස සිට ඇත්තේ ඔහු පමණක් වන අතර ඉසුරු පෙන්වා දුන්නේ, ඔහු දක්වා ම විශ්වවිද්‍යාලය භාවිත කර ඇත්තේ බ්‍රේල් ක්‍රමය බව ය. \"ලැප්ටොප් එකෙන් සටහන් ලියන එක හරි ම පහසුයි. දේශනවලට අරන් යනවා. පොත් කියවද්දිත් ඒක ලේසි උණා. පරිශීලනය කරන්න පොත් තියෙනවනේ. ඒවාත් දාලා නෝට්ස් හදද්දී මගේ නෝට් එක සම්පූර්ණයි. ඉතින් මුළු බැච් එකේ ම අය ළඟ තිබුණේ මගේ නෝට් එක. මෘදු පිටපත් නැති පොත් ස්කෑන් කරලා කියවා ගන්නවා. OCR කරලා. මම ඩ්‍රයිව් එකට ඒ නෝට්ස් පිළිවෙළට අප්ලෝඩ් කරලා තිබ්බේ. යුනිකෝඩ් කියන්නේ ගැලවුම්කාරයෙක්,\" බ්‍රේල් ක්‍රමයෙන් ඔබ්බට යමින් නව තාක්ෂණයට අනුගත වීම තම කාර්යයන් පහසු කළ ආකාරය ඔහු එලෙස පැවසීය. එවකට ඔහුට ස්මාර්ට් ජංගම දුරකතනයක් ද භාවිත කළ බව ඔහු සඳහන් කළේ ය. පාසල් අවධියේ මෙන්, විශ්වවිද්‍යාලයේ ද විභාගවලදී තමා වෙනුවෙන් අමතර කාලයක් ලබා දුන් බව ඉසුරු පැවසීය. ඔහු තම විශ්වවිද්‍යාල දිවිය අවසන් කළේ, දෙවන පෙළ (ඉහළ) පත්ති සාමාර්ථයක් ද ලබා ගනිමිනි. තාක්ෂණයෙන් ඉදිරියට තාක්ෂණය භාවිත කිරීම ජීවිතයේ ඉදිරියට යාමට තමාට උපකාරී වුණු බව ඉසුරු පැවසීය. \"තාක්ෂණය පාවිච්චි කරපු නිසා මම සෑහෙන ඉස්සරහින් හිටියා. ඒක සෑහෙන වැදගත් වුණා කොරෝනා කාලයේදී. සමහර දේවල් මම තනියම හොයලා ඉගෙන ගත්තේ. ගූගල් කළා ම හැමදේ ම තියෙනවනේ. තාක්ෂණය කියන්නේ මැජික් එකක් නෙවෙයි. ඒක හරි සාමාන්‍ය දෙයක්.\" කොවිඩ්-19 වසංගත සමය ද ඵලදායී ලෙස ඉසුරු ප්‍රයෝජනයට ගෙන තිබුණේ, දූරස්ථව සීමාවාසිකව විවිධ පෞද්ගලික ආයතනවල ද සේවය කරමිනි. \"කොවිඩ් කාලේ මම IT කම්පැනි එකක රිමෝට් වැඩ කළා. කැම්පස් 4 වන අවුරුද්දේ එතකොට. 2020 අග භාගයේ. භාෂා පරිවර්තන වැඩ කළා මම. පර්යේෂණ සහයකයෙක් විදිහට වැඩ කළා. ඒවා කළේ ආසාවට. ඒ ලැබෙන මුදල් මම ආයෝජනය කළා. කොටස් වෙළෙඳපොළේ දැම්මා. කැපිටල් මාකට්ස්වල ආයෝජනය කළා. ඒකෙන් තව ආදායමක් ආවා. ඒවත් ආපහු ආයෝජනය කළා. ගෙදරටත් වියදම් කළා,\" ඔහු තවදුරටත් පැවසීය. 'අපරාධ නඩු සහ මූලික අයිතිවාසිකම් නඩු කතා කරන නීතිඥවරයෙක්' ඉසුරු මහේෂ් පණ්ඩිත මේ වන විට තම ඉලක්කය සාක්ෂාත් කර ගෙන අවසන් ය. ඔහු දැන් වෘත්තියෙන් නීතිඥවරයෙකි. අපරාධ සහ මූලික අයිතිවාසිකම් ඔහුගේ විෂය බවට පත් වී ඇත. \"අපරාධ නඩු තමයි ගොඩක් වෙලාවට කතා කරන්නේ. අපරාධ සහ මූලික අයිතිවාසිකම්. දැනට අපරාධ නඩු 3ක් 4ක් කතා කරනවා. රාජ්‍ය නොවන සංවිධාන එක්ක මූලික අයිතිවාසිකම් සම්බන්ධ නඩුවලට කතා කරනවා,\" ඔහු පැවසීය. පසුගිය දා ජනාධිපතිවරයාගේ ධූර කාලය සම්බන්ධයෙන් අර්ථ නිරූපණයක් ශ්‍රේෂ්ඨාධිකරණයෙන් ලබා දෙන තුරු ජනාධිපතිවරණය පැවැත්වීම වැළැක්වීමේ අතුරු නියෝගයක් නිකුත් කරන ලෙස ඉල්ලා ව්‍යාපාරිකයෙකු වන සී.ඩී. ලෙනව විසින් ශ්‍රේෂ්ඨාධිකරණය හමුවේ ගොනු කරන ලද පෙත්සමට එරෙහිව නීතීඥ අමන්දා කල්පශාඛා මෙනවිය විසින් ද ගොනු කරනු ලැබ තිබූ අතරමැදි පෙත්සම ඉදිරිපත් කර තිබුණේ ඉසුරු මගින් පෙනී සිටිමිනි. ඉසුරුගේ අරමුණ නීතිඥ වෘත්තියෙන් ජාත්යන්තර වශයෙන් තවත් ඉදිරියට යාම ය. ඒ සඳහා ඔහු මේ වන විටත් පියවර තබා තිබේ. 'මට ප්‍රධාන පාසල් දෙකකට යන්න ලැබුණේ නැත්නම්, මේ ඉන්න තත්ත්වය වෙනස් වෙන්න තිබුණා' ඉසුරු බීබීසී සිංහල සමග පැවසුවේ, රටේ ප්‍රධාන පාසල් දෙකක අධ්‍යාපනය ලැබීමට නොහැකි වූයේ නම් තත්ත්වය වෙනස් වීමට ඉඩ තිබුණු බව ය. පවුලෙන් මෙන් ම සමාජයෙන් ද ලද පන්නරය තම ජීවිතය වෙනස් කිරීමට බලපෑ බව ඉසුරුගේ අදහසයි. \"ආබාධිතයි කිව්වා ම ගොඩක් අය හිතනවා, මුකුත් කරන්න බැහැ කියලා. සමහර අය හිතනවා සුපර් ටැලන්ටඩ් කියලා. ඒ දෙක ම නැහැ ඒ අයත් සාමාන්‍ය මිනිස්සු ම තමයි. ආබධයක් තියෙන පුද්ගලයෙකුට භාවිත කරන්න පුළුවන් හොඳ ම යෙදුම තමයි 'ආබාධ සහිත' කියන එක. මොකද ඒ පුද්ගලයාට විශේෂ හැකියාවලුත් නැහැ. විශේෂ අවශ්‍යතාත් නැහැ. අවශ්‍යතා හැමෝට ම එකයි නේ,\" ඔහු පැවසීය. සමාජයටත්, ආබාධ සහිත අයටත් ඉසුරුගෙන් උපදෙසක් ඉසුරු පෙන්වා දුන්නේ, ආබාධ සහිත පුද්ගලයින් තමන් සිටින තත්ත්වය පිළිගත යුතු බව ය. ඒ සම්බන්ධයෙන් පවුලට මෙන් ම සමාජයට ද අවබෝධයක් තිබිය යුතු බව ඔහු පැවසීය. අනතුරුව ආබාධ සහිත පුද්ගලයින් තම හැකියාවන් පිළිබඳව මනා තක්සේරුවක් සිදු කර ඒ ඔස්සේ ඉදිරියට යා යුතු බව ඔහු පෙන්වා දුන්නේ ය. \"ඉංග්‍රීසි භාෂාව හදා ගන්න එක ආර්ථික වශයෙන් හරි ම වැදගත්. අපි කොච්චර කිව්වත්, භාෂාව බාධාවක් වෙන්න ඕනේ නෑ කියලා, මම පෞද්ගලිකව විශ්වාස කරනවා ඉංග්‍රීසි භාෂාව අනිවාර්යයි ආබාධ සහිත පුද්ගලයෙක් නම්,\" ඔහු ඉංග්‍රීසි භාෂාව ආබාධ සහිත පුද්ගලයින්ට උපකාරී වන අයුරු පිළිබඳව ද අවධාරණය කළේ ය. \"ගොඩක් අයගේ මම දකින වරදක් තමයි, අපි ආබාධ සහිත අය නිසා සමාජය අපිට මේ දේ දෙන්න ඕනේ වගේ එකක්. එහෙම එකක් නැහැ. අපි අපේ හැකියාවන් හදාගත්තා ම ආබාධ තත්ත්වය බාධාවක් නොවන තැනක් එනවා. එතැනට අපි හදා ගන්න ඕනේ.\" ආබාධ සහිත පුද්ගලයින්ගෙන් සමාජය වීරයන් අපේක්ෂා නොකළ යුතු යි යන්න තම මතය බව ඉසුරු පෙන්වා දුන්නේ ය. \"සමාජයත් දැනගන්න ඕනේ, ආබාධ සහිත අයගෙන් වීරයෝ අපේක්ෂා නොකර ඉන්න. ආබාධ සහිත දරුවන්ගේ අම්මලත් දැනගන්න ඕනේ, අධ්‍යාපනය තමයි යතුර,\" ඔහු බීබීසී සිංහල සේවය සමග සිදු කළ සංවාදය නිමා කළේ ය.",
"Title": "'තාක්ෂණයෙන් ලොවක් දිනූ' දෘශ්‍යාබාධිත නීතිඥවරයා"
} |
{
"Text": " මැතිවරණ දිනය ප්‍රකාශයට පත් කිරීමටත් ප්‍රථම ඇරඹි ජනාධිපතිවරණ උණුසුම තවත් තීව්‍ර කරමින් පසුගිය සතියේ දී මැතිවරණ කොමිසම විසින් 2024 ජනාධිපතිවරණය සැප්තැම්බර් 21 වන දින පැවැත්වෙන බවට නිල වශයෙන් නිවේදනය කරන ලදි. ඒ අනුව මේ වන විට අපේක්ෂකයන් කිහිපදෙනෙකු වෙනුවෙන් ඇප මුදල් තැන්පත් කිරීම සිදු කෙරී ඇති අතර, බොහෝ අපේක්ෂකයන් ජනාධිපතිවරණයටත් ප්‍රථම ආරම්භ කළ සිය පූර්ව ප්‍රචාරක කටයුතු තවත් පුළුල්ව කරගෙන යමින් පවතියි. ශ්‍රී ලංකාවේ ආණ්ඩුක්‍රම ව්‍යවස්ථාවට අනුව පරමාධිපත්‍ය බලය ජනතාව වෙත පිහිටා ඇති අතර, එයට පාලකයන් තෝරා පත් කරගැනීම සඳහාවන ඡන්ද අයිතිය ද ඇතුළත් වේ. නමුත් ශ්‍රී ලංකාවේ ඡන්ද ක්‍රමයේ පවතින අඩුපාඩු හේතුවෙන් ඡන්ද බලය හිමි සැලකිය යුතු ඡන්ද හිමියන් සංඛ්‍යාවක් මැතිවරණවල දී අත් හැරෙන බව ඔබ දැන සිටියා ද? මැතිවරණවල දී අත හැරෙන ඡන්දදායකයන් මැතිවරණ දිනයක දී සියලු පුරවැසියන් තමා ලියාපදිංචි වී සිටින ඡන්ද බලප්‍රදේශයේ තමාට අදාල ඡන්ද මධ්‍යස්ථානයට ගොස් ඡන්දය ප්‍රකාශ කිරීම වසර ගණනාවක් තිස්සේ පවතින පොදු ක්‍රමවේදයයි. එයින් බැහැරව, මැතිවරණ රාජකාරී සඳහා සහභාගීවන රාජ්‍ය සේවකයන්ට, පොලිසියට හා ත්‍රිවිධ හමුදාවට තැපැල් ඡන්ද භාවිත කිරීමේ වරප්‍රසාදය හිමිව තිබේ. ඔවුන්ට සිය රාජකාරී අතරතුර නැවත සිය ඡන්ද මධ්‍යස්ථානයට ගොස් ඡන්දය ප්‍රකාශ කිරීමට ඇති අපහසුව සලකා මෙලෙස පූර්ව ඡන්ද ක්‍රමයක් ඔවුන්ට හඳුන්වා දී තිබේ. නමුත් මෙම ක්‍රමවේදය ක්‍රියාත්මක වන්නේ පෙර සඳහන් කළ පරිදි මැතිවරණ රාජකාරීවලට අදාළ රාජ්‍ය සේවකයන්ට පමණි. නමුත් මෙම ක්‍රමයට හසු නොවන, ඡන්දය පැවැත්වෙන දිනයේ දී ඡන්ද මධ්‍යස්ථානයට ගොස් ඡන්දය පළ කිරීමට අපහසු බොහෝ පිරිසකට සිය ඡන්ද බලය භාවිත කිරීමේ හැකියාව ඇහිරී ඇත. මැතිවරණ නිරීක්ෂකයන් සහ මාධ්‍යවේදීන් යනු මෙලෙස මැතිවරණ දිනයේ දී ඡන්දය භාවිත කිරීමට අපහසු කණ්ඩායම් අතරින් කැපී පෙනෙන කණ්ඩායම් දෙකකි. මැතිවරණ පැවැත්වෙන ස්ථාන සහ ඡන්ද ගණන් කිරීමේ මධ්‍යස්ථානවලට ස්වාධීන මැතිවරණ නිරීක්ෂකයන් ප්‍රමාණයක් සම්බන්ධ වන අතර මාධ්‍යවේදීන්ට ද මැතිවරණය පිළිබඳව ජනතාවට තොරතුරු වාර්තා කිරීමේ කාර්යයභාරය පැවරී තිබේ. මීට අමතරව ප්‍රධාන වශයෙන් ම මඟ හැරෙන තවත් කණ්ඩායම් දෙකක් වන්නේ බන්ධනාගාර ගතව සිටින රැඳවියන් සහ විදෙස්ගත ශ්‍රමිකයන් ය. බන්ධනාගාර ගත රැඳවියන්ට ඡන්ද බලය ලබා දීම සම්බන්ධයෙන් මේ වන විට සිරකරු අයිතිවාසිකම් කමිටුවේ සාමාජික සුරේෂ් නන්දිමාල් විසින් රීට් ආඥාවක් ඉල්ලා ශ්‍රේෂ්ඨාධිකරණයට පෙත්සමක් ද ගොනු කර තිබේ. ‘ලක්ෂ හතක පමණ ඡන්ද දායකයන් මඟහැරෙනවා.’ අප කළ විමසීමක දී නිදහස් හා සාධාරණ මැතිවරණයක් සඳහා වන ජනතා ක්‍රියාකාරීත්වය හෙවත් පැෆරල් සංවිධානයේ විධායක අධ්‍යක්ෂක රෝහණ හෙට්ටිආරච්චි පෙන්වා දුන්නේ ලක්ෂ හතකට ආසන්න සැලකිය යුතු ඡන්ද සංඛ්‍යාවක් මෙලෙස මඟ හැරෙන බවයි. \"විදෙස්ගත වෙලා සිටින ශ්‍රමිකයන්ට තමන්ගේ ඡන්දය ප්‍රකාශ කිරීමට අවස්ථාවක් හිමිවන්නේ නෑ. ඒ වගේ ම පූර්ණ කාලීනව රෝහල් ගත වෙලා සිටින පිරිස් ඉන්නවා. මාධ්‍යවේදීන්, මැතිවරණ නිරීක්ෂකයන්, රිමාන්ඩ් බන්ධනාගාර ගතවෙලා ඉන්න අය වගේ ම රේගුව වගේ ආයතනවල වැඩ කරන අයටත් මේ ගැටළුව තියෙනවා. සාමාන්‍යයෙන් ලක්ෂ හතක පමණ පිරිසක් මේ නිසා අතහැරනවා,\" ඔහු පෙන්වා දුන්නේ ය. ලක්ෂ හතක ඡන්ද දායකයන් යනු සැලකිය යුතු සංඛ්‍යාවකි. එය තීරක සංඛ්‍යාවක් ලෙසද නම් කළ හැකිය. 2005 වසරේ ජනාධිපතිවරණයේ 50.29%ක ප්‍රතිශතයක් ලබාගෙන ජයග්‍රහණය කළ හිටපු ජනාධිපති මහින්ද රාජපක්ෂ, වත්මන් ජනාධිපති රනිල් වික්‍රමසිංහට වඩා ලබාගෙන තිබෙන්නේ ඡන්ද 180,786කි. රෝහණ හෙට්ටිආරච්චි පෙන්වා දෙන ආකාරයට මෙලෙස මැතිවරණවල දී මඟහැරෙන ඡන්ද දායකයන් සංඛ්‍යාව සැලකිය යුතු සංඛ්‍යාවකි. රාජකාරීමය කටයුතු හේතුවෙන් මේ අකාරයට මඟ හැරෙන කණ්ඩායම් හැරුණුවිට ආර්ථිකමය කරුණු හේතුවෙන් මඟ හැරෙණ කණ්ඩායම් කිහිපයක් ද සිටින බව, සැමට ඡන්ද අයිතිය ලබා දීම වෙනුවෙන් හඬ නගන තරුණ ක්‍රියාකාරී හා උපදේශන කණ්ඩායමක් වන Next Democrats කණ්ඩායම විසින් නිරීක්ෂණය කර තිබේ. එහි සම නිර්මාතෘ වන අමන්ද ප්‍රවීශ් රණසිංහ බීබීසී සිංහල වෙත ප්‍රකාශ කළේ සිය අධ්‍යනවල දී තවත් කණ්ඩායම් කිහිපයක් ඔවුන්ට හඳුනාගත හැකි වූ බවයි. \"බහුදින ධීවර යාත්‍රාවල සිටින ධීවරයන්, ආයෝජන ප්‍රවර්ධන කලාපවල සේවය කරන අය, වතු කම්කරුවන් වගේ අයත් මැතිවරණවලදී ඡන්දය දාන්න යන්න අපහසු අය විදිහට අපි හඳුනගෙන තිබෙනවා. ඒ වගේම මැතිවරණ දිනයේ දි පවා අත්‍යවශ්‍ය රාජකාරීවල නියැලිලා සිටින ඇතැම් වෛද්‍යවරුන්ටවත් තැපැල් ඡන්ද පහසුකම නෑ කියලා අපට නිරීක්ෂණය වෙලා තියෙනවා. දවසේ පඩියට වැඩ කරන බොහෝ අය දුර ගෙවාගෙන ගිහින් ඡන්දය පාවිච්චි කරනවාට වඩා තමන්ගේ දවසේ ඉපැයීම කරන්න තියෙන ඉඩකඩ වැඩියි,\" අමන්ද පෙන්වා දුන්නේ ය. විසිදහසකට වැඩි රැඳවියන්ට අහිමි වූ ඡන්දය බන්ධනාගාර දෙපාර්තමේන්තුවේ නිල වෙබ් අඩවියේ පළ කර තිබෙන දත්තවලට අනුව 2024 ජුලි 27වන දිනට බන්ධනාගාරගතව සිටින මුළු රැඳවියන් සංඛ්‍යාව 30384ක් වන අතර, එයින් 19892ක් ම දඬුවම් නියම නොවූ රිමාන්ඩ් භාරයේ සිටින රැඳවියන් ය. සිරකරු අයිතිවාසික සුරැකීමේ කමිටුවේ සභාපති නීතීඥ සේනක පෙරේරා පෙන්වා දෙන්නේ සිරකරුවන්ට වසර ගණනාවක පටන් ඡන්ද අයිතිය අහිමි කර ඇති බවයි. \"සිරගතවෙලා සිටින රැඳවියන්ට ඡන්ද අයිතිය ලබා දීම සම්බන්ධයෙන් දැනටමත් නීති පවතිනවා. 30000 පමණ සිටින සිරකරුවන්ගෙන් 20000 පමණ ඉන්නේ සැකකරුවන්. ආණ්ඩුක්‍රම ව්‍යවස්ථාවේ 13 (5) ව්‍යවස්ථාවට අනුව නිර්දෝෂීභාවයේ පූර්ව නිගමනය ඒ අයට තිබෙනවා. ඊට අමතරව අවුරුදු දෙකට වඩා අඩු සිර දඬුවම් ලබපු අයටත් ඡන්දය ලබා දීමේ අයිතිය තිබෙනවා. ආණ්ඩුක්‍රම ව්‍යවස්ථාවේ 89වන වගන්තිය යටතේ අවුරුදු දෙකට අඩු සිර දඬුවම් ලබපු අයට ඡන්ද බලය තියෙනවා. 89 වගන්තියේ ම ඡන්ද බලය අහිමි අය ගැන විස්තර කරල තිබෙනවා. උදාහරණයක් විදිහට මරණ දඬුවම නියම වුන අයට ඡන්දය පාවිච්චි කරන්න බෑ. ඇත්තටම නීතිය තිබෙනවා. නමුත් එය ප්‍රායෝගිකව ක්‍රියාත්මක නොවීම නිසා වසර ගණනක් තිස්සේ සිරකරුවන්ගේ ඡන්ද අයිතිය අහිමි කරලා තිබෙනවා,\" නීතීඥ සේනක පෙන්වා දුන්නේ ය. පුළුල් පූර්ව ඡන්ද ක්‍රමයක අවශ්‍යතාවය නීතීඥ සේනක පෙන්වා දෙන්නේ මෙලෙස රැඳවියන්ගේ ඡන්දය ලබා ගැනීමට පහසුම ක්‍රමය තැපැල් ඡන්දය වැනි ක්‍රමයකින් බවයි. \"බන්ධනාගාර විස්සක් පමණ ශ්‍රී ලංකාවේ තියෙනවා. මේ හැම එකක්ම ආවරණය වෙන විදිහට තැපැල් ඡන්දයක් වගේ විකල්පයකින් බන්ධනාගරවල ඡන්දය පහසුවෙන් විමසන්න පුළුවන්. නමුත් මේ ගැන කෙතරම් කතා කළත් වගකිවයුතු කිසි කෙනෙක් මේ සඳහා මැදිහත්වෙන්නේ නෑ,\" ඔහු පෙන්වා දුන්නේ ය. එමෙන් ම රෝහණ හෙට්ටිආරච්චි ද පෙන්වා දෙන්නේ ඡන්ද දිනයේ දී ඡන්දය ප්‍රකාශය කිරීමට අපහසු අයට සහ විදෙස්ගත පුරවැසියන් හට සිට ඡන්දය ප්‍රකාශ කළ හැකි ආකාරයට පූර්ව ඡන්ද ක්‍රමයන් පුළුල් විය යුතු බවයි. \"මැතිවරණ රාජකාරීවල ඉන්න නිලධාරීන්ට පමණක් නොවෙයි විදෙස්ගත ශ්‍රමිකයන්ට, මැතිවරන නිරීක්ෂකයන්ට සහ මාධ්‍යවේදීන් ඇතුළු කණ්ඩායම්වලට මේ අයිතිය ලබා දිය යුතුයි. නිදහස් හා සාධාරණ මැතිවරණයක් පැවැත්වීම සඳහා සියලු දෙනට සිය ඡන්දය පාවිච්චි කිරීමේ අවස්ථාව හිමි කරදිය යුතුයි.\" Next Democrats සංවිධානය විසින් පසුගිය සතියේ දී උපදේශන යෝජනාවලියක් එළිදැක්වූ අතර ඒ සඳහා මැතිවරණ කොමසාරිස් ජනරාල් සමන් රත්නායක ඇතුළු පිරිසක් ද සම්බන්ධ වී සිටිය හ. ඔවුන් යෝජනා කර සිටින්නේ මෙම තැපැල් ඡන්ද ක්‍රමය තාක්ෂණය ද උපයෝගී කරගෙන සිදු කරන උසස් ඡන්ද ක්‍රමයක් බවට පත් කිරීමට ය. \"අපි නිර්දේශ කරනවා මැතිවරණ කොමිසමේ වෙබ් අඩවිය හරහා බාගත කරගන්න අයදුම් පත්‍රයක් ග්‍රාමසේවක හරහා සහතික කරගෙන ප්‍රාදේශීය ලේකම් කාර්යාලයට හෝ දිස්ත්‍රික් මැතිවරණ කාර්යාලයට භාර දීමෙන් පසු පූර්ව ඡන්දය සඳහා ලියාපදිංචි වීමේ ක්‍රමවේදයක්. විදෙස්ගත අයටත් තානාපති කාර්යාල හරහා මේක සිදු කරන්න පුළුවන්. නමුත් අපි හිතනවා මේ ක්‍රමය ඩිජිටල් විදිහට දියුණු ක්‍රමයක් විදිහට සකස් කළොත් හොඳයි කියලා,\" එම සංවිධානය වෙනුවෙන් අදහස් දැක් වූ අමන්ද ප්‍රවීශ් බීබීසී සිංහල වෙත පැහැදිලි කළේ ය. \"දැනට තැපැල් ඡන්ද පවත්වන ස්ථාන පුළුල් කරලා ප්‍රාදේශිය ලේකම් කාර්යාල හරහා පූර්ව ඡන්ද ප්‍රකාශ කිරීම් සිදු කරන්න අපි යෝජනා කරනවා. ඒ වගේ ම දැනට දින දෙකක් පමණ පවතින තැපැල් ඡන්ද භාවිත කිරීමේ කාලය දින පහක් දක්වා දීර්ඝ කරන්නත් අපි යෝජනා කරනවා. එතකොට ඕනෑම කෙනෙක් ට ඒ දින පහ ඇතුළත තමන්ගේ ඡන්දය ප්‍රකාශ කරන්න පුළුවන්.\" මැතිවරණ කොමිසම මොකද කියන්නේ ? අප කළ විමසීමක දී මැතිවරණ කොමසාරිස් ජනරාල් සමන් රත්නායක පැවසුවේ පූර්ව ඡන්ද ක්‍රමය පැහැදිලිවම තව දුරටත් පුළුල් විය යුතු බවයි. \"සියළු දෙනාටම ඡන්දය භාවිත කරන්න පුළුවන් විදිහට මේ ක්‍රමවේදය පුළුල් වෙන්න ඕනෑ. අපි ඒ සම්බන්ධයෙන් යෝජනා දැනටමත් පාර්ලිමේන්තුවට ඉදිරිපත් කරලා තිබෙනවා. එය අත්‍යවශ්‍යයෙන් ම සිදුවිය යුතු දෙයක්,\" කොමසාරිස් ජනරාල්වරයා පෙන්වා දුන්නේ ය. \"අපි මේ යෝජනා වසර ගණනක් තිස්සේ පාර්ලිමේන්තුවට ඉදිරිපත් කරලා තිබෙනවා. නමුත් මෙතෙක් ඒවා ක්‍රියාත්මක වුණේ නෑ.\" මේ යෝජනා ක්‍රියාත්මක කිරීමට නොහැකි වුණේ ඇයි? මැතිවරණ කොමසාරිස් ජනරාල්වරයා පෙන්වා දෙන අන්දමට මෙම යෝජනා මැතිවරණ කොමිෂන් සභාව විසින් වසර ගණනාවක් තිස්සේ පාර්ලිමේන්තුවට ඉදිරිපත් කර තිබේ. නමුත් මෙම යෝජනා කිසිවක් මේ වනතෙක් ක්‍රියාත්මක වී නොමැත. මැතිවරණ කොමසාරිස් ජනරාල්වරයා බීබීසී සිංහල වෙත පැවසුවේ ඒ සඳහා අවශ්‍ය නීතිමය ප්‍රතිපාදන මෙතෙක් සකස් නොවී තිබීම එයට හේතුව බවයි. පැෆරල් සංවිධානයේ විධාක අධ්‍යක්ෂක රෝහණ හෙට්ටිආරච්චි ද පෙන්වා දුන්නේ ඔවුන් ද වසර ගණනාවක් තිස්සේ මෙම යෝජනා වගකිවයුතු ආයතන වෙත ලබා දී ඇති බව ය. \"මීට පෙර ඇෆ්ගනිස්තානයේ සිරගත වෙලා සිටි තලේබාන් සාමාජිකයන්ට පවා තාක්ෂණය යොදාගෙන ඡන්දය ප්‍රකාශ කිරීමේ අයිතිය ලබා දීල තිබුණා. මේ පූර්ව ඡන්ද ක්‍රමයක් සඳහා වන සංශෝධන යෝජනා දැනටමත් කැබිනට් මණ්ඩලයට ගිහින් තියෙනවා. අපි මේ ගැන කොතරම් කතා කළත් ඒ සඳහා නීති සම්පාදනය කරන්න ඕනෑ පාර්ලිමේන්තුව. ඒ අය මේ සඳහා නීති සකස් කරන්නේ නැති තාක් මේ ප්‍රශ්නය මේ විදිහටම තියෙනවා,\" රෝහණ හෙට්ටිආරච්චි පෙන්වා දුන්නේ ය. සිරකරුවන්ට ඡන්ද අයිතිය ලබා දීමට නීති පැවතියත් ඒව ක්‍රියාත්මක නොවන්නේ සිරකරුවන් සම්බන්ධයෙන් පවතින සමාජ ආකල්පය නිසා බව නීතීඥ සේනක පෙන්වා දුන්නේ ය. \"සිරකරුවන්ට ඡන්ද අයිතිය ලබා දීම ගැන කිසිම දේශපාලන පක්ෂයක් කතා කරන්නේ නෑ. මොකද ඔවුන් බයයි ඒ ගැන කතා කරන්න. ඒ වගේ ම අදාළ බලධාරීන් අපි එක්ක නිල නොවන විදිහට කතා කරද්දි කියන්නේ සිරකරුවන්ව උසාවි එක්කගෙන යාම ඇතුලු වගකීම්වලට තව වගකීමක් වැඩි වෙනවා කියලා. ඒ කියන්නේ ඔවුන්ට තව වැඩ වැඩි වෙනවා වගේ අදහසක්. මේ නිසායි අපේ සංවිධානයේ සුරේෂ් නන්දිමාල් විසින් ශ්‍රේෂ්ඨාධිකරණයට පෙත්සම ගොනු කළේ.\" මෙම පෙත්සම නැවත අගෝස්තු 9වනදා කැඳවීමට ශ්‍රේෂ්ඨාධිකරණය දැනුම් දී තිබේ. කෙසේනමුත් සියලු ඡන්දදායකයන් ඇතුලත්වූ පුළුල් පූර්ව ඡන්ද ප්‍රකාශ කිරීමේ ක්‍රමවේදයක් 2024 ජනාධිපතිවරණය සඳහා පැවැත්වීම අපහසුවනු ඇතිබව බීබීසී සිංහල වෙත අදහස් පල කළ සියලු පාර්ශවකරුවෝ පැවසූහ. මෙතෙක් ගෙන ඇති ක්‍රියාමාර්ග මොනවා ද? 2021 වසරේ දී වත්මන් අග්‍රාමාත්‍ය දිනේෂ් ගුණවර්ධනගේ සභාපතීත්වයෙන් යුතුව පත් කළ මැතිවරණ සහ ඡන්ද විමසීම් ව්‍යුහයේ නීතිරීතිවල ප්‍රස්තිසංස්කරණ හඳුනාගැනීමටත්, ඒ සම්බන්ධයෙන් අවශ්‍ය සංශෝධන ඉදිරිපත් කිරීමටත් වන විශේෂ පාර්ලිමේන්තු කාරක සභාව විසින් 2022 දී පාර්ලිමේන්තුවට ඉදිරිපත් කළ වාර්තාවේ ද පූර්ව මැතිවරණ ක්‍රමයක් සම්බන්ධයෙන් යෝජනා ඉදිරිපත් කර තිබේ. එම වාර්තාවේ නිර්දේශ අංක 07 (අ ) යටතේ ඒ සම්බන්ධ නිර්දේශ ඉදිරිපත් කර තිබේ. එය සියලුම ක්ෂේත්‍රයන් ආවරණය වන පරිදි විකල්ප ඡන්ද ක්‍රමයක් යෝජනා කරන අතර, විදේශීය ශ්‍රමිකයන් ඒ අතරට ඇතුළත් නොවේ. ලිපියේ පෙර සඳහන් කළ අවදානම් සහගත කණ්ඩායම් හැරුණුවිට මෙයින්, සංචාරක කර්මාන්තයේ නියැලෙන්නන්, සුපිරි වෙළඳසැල් සේවක සේවිකාවන්, හෝටල් සහ ආපනශාලා සේවකයන්, ගෘහ සේවිකාවන්, ඖෂධවේදීන් ද ඇතුලත් කර තිබේ. එමෙන් ම 2023 නොවැම්බර් 02 දා ජනාධිපතිවරයා විසින් නිකුත් කර තිබෙන අති විශේෂ ගැසට් පත්‍රයකින් මැතිවරණ නීති සංශෝධනය සම්බන්ධයෙන් පත් කර ඇති කොමිෂන් සභාවකට ද මේ සම්බන්ධයෙන් විමර්ශනය කර කරුණු වාර්තා කරන ලෙස බලය පවරා තිබේ. එලෙස විමර්ශනය කිරීමට යොමු කළ ඇති කරුණු අතර, විදෙස්ගත ශ්‍රී ලාංකිකයන්ට ඡන්දය භාවිත කිරීමට අවස්ථාව ලබා දීම සහ මැතිවරණ දිනයේ දී මැතිවරණ කටයුතු සඳහා සේවා සපයන රාජ්‍ය සංස්ථා, රාජ්‍ය ව්‍යාපාරය සහ පෞද්ගලික අංශයේ සේවකයන් හට තැපැල් ඡන්දය ලබා දීම ද ඇත. 2024 ජුලි මස 27වන දින මැතිවරණ කොමිසම විසින් මාධ්‍ය නිවේදනයක් නිකුත් කර ඇති අතර, එහි සඳහන් වන්නේ \"තම ඡන්ද මධ්‍යස්ථානය පිහිටි ප්‍රදේශයේ පවතින තත්වය හේතුකොටගෙන එම ඡන්ද මධ්‍යස්ථානයට ගොස් ඡන්දය දීමට නොහැකි වෙතැයි සාධාරණ බියක් පවතින අයට,\" වෙනත් ඡන්ද මධ්‍යස්ථානයක් හරහා ඡන්දය ප්‍රකාශ කිරීමට අවස්ථාව ලබා දීමට බලාපොරොත්තුවන බවයි. එම ඉල්ලුම්පත් ප්‍රාදේශීය ලේකම් කාර්යාල සහ ග්‍රාම නිලධාරී කාර්යාලවලින් ලබාගෙන සම්පූර්ණ කර ග්‍රාම නිලධාරීවරයා සහතික කරන ලදුව, නීත්‍යානුකූල මැතිවරණ යෝජනා කැඳවීමේ දිනයේ සිට දින 07ක් ඇතුළත එනම් අගෝස්තු 01 හෝ එදිනට පෙර මැතිවරණ කොමිෂන් සභාවට එවන ලෙස එහි සඳහන් ය.",
"Title": "ඉදිරි ජනාධිපතිවරණයේදී ඡන්දදායකයින් ලක්ෂ 7කට ඡන්දවරම් අහිමි වෙයි ද?"
} |
{
"Text": " දුකේ දී අතහැර නොයන සැබෑ කළණ මිතුරන් හමුවීම ගැන අපි සතුටු වන්නෙමු. පාසල් සිසුන්ට ආදර්ශයක් වූ එවන් කළණ මිතුරු ඇසුරක් ගැන කුලියාපිටිය අධ්‍යාපන කලාපයේ, පඬුවස්නුවර දෙමටව මහා විද්‍යාලයෙන් අසන්නට ලැබිණි. සාමාන්‍ය පෙළ විභාගය සමත්වීම නිසා මිතුරන් වෙනත් පාසල් වෙත ගිය ද අසනීප තත්ත්වයෙන් පසුවන මිතුරාට උපකාර කිරීම සඳහා එක් සිසුවෙකු පමණක් උසස් පෙළ පංතියේ රැඳුණු බව දෙමටව මහා විද්‍යාලයේ විදුහල්පති ඩි.එම්.සරත් දිසානායක BBC සිංහල සේවයට පැවසුවේය. විහඟ සත්සර සිසුවා වසර හයකට වැඩි කාලයක් රෝගී තත්ත්වයෙන් පසුවන මිතුරාට උපකාර කිරීම මෙන්ම , ඔහු සිය මව සහ නැගණිය රැකබලා ගනිමින් ඉතා දිරිමත්ව ජීවිතයට මුහුණ දීම ගැන බොහෝ දෙනාගේ පැසසුමට ලක්ව තිබේ. අදට යෙදෙන (ජූලි 30) ජාත්යන්තර මිත්‍රත්ව දිනය නිමිත්තෙන් අපි ඒ කළණ මිතුරා සොයා ගියෙමු.",
"Title": "ජාත්යන්තර මිත්‍රත්ව දිනය : අසනීප වූ මිතුරා අත නොහැර ගිය විහඟ"
} |
{
"Text": " පොලිස්පතිවරයා පත් කිරීම සම්බන්ධයෙන් මතුව ඇති ගැටලුව කතානායකවරයා සහ අගවිනිසුරුවරයා සාකච්ඡා කර විසඳන ලෙස තමන් පවසන බව ජනාධිපති රනිල් වික්‍රමසිංහ ප්‍රකාශ කළේය. (ජුලි 28) හෝමාගම පැවති මහජන රැස්වීමක් අමතමින් ජනාධිපතිවරයා පැවසුවේ ඇතිවී තිබෙන ගැටලුව ඉක්මණින් නිරාකරණය කර ගත යුතු බවය. ජනාධිපතිවරණය සැප්තැම්බර 21 වැනිදාට වඩා ඉදිරියට ගෙන යාමට තමා කිසිසේත් සූදානම් නොමැති බවත්, අදාළ දිනයේ දී ජනාධිපතිවරණය පැවැත්වීමට අවශ්‍ය කටයුතු සලසන බවට පැවසු ජනාධිපතිවරයා මැතිවරණ යනු ජනතා පරමාධිපත්‍යයේ කොටසක් බවත් එය උල්ලංඝණය වීමට ඉඩ නොතබන බවත් පැවසීය. \"ඇතැම් අය හිතුවා අපට රටක් ලෙස නැවත හිස එසවීමට නොහැකි වනු ඇතියි කියලා. මැතිවරණයක් තියන්න බැරි වෙයි කියලා. ඒකාධිපතිවාදයට යයි කියලා. දැන් අපි මැතිවරණය පවත්වනවා.\" \"තවත් සමහර අය කිව්වා මම මැතිවරණය කල් දාන්න යනවා කියලා. නමුත් මැතිවරණය නියමිත වේලාවට පැවැත්වීම සඳහා මම පළමුවෙන්ම ගොස් ඇප මුදල් තැන්පත් කිරීම සිදු කළා.\" \"ඇතැම් අය මගෙන් අහනවා මෙම අර්බුදය නිසා මොකක් වෙයිද කියලා.\" \"පොලිස්පති පත් කළ ක්‍රමවේදය වැරදියි කියා පසුගිය සතියේ ශ්‍රේෂ්ඨාධිකරණයේ නඩුවක් ගොනු කර තිබුණා. එම ඉල්ලීම ඉදිරිපත් කර තිබුණේ අභියාචනා නඩුවක් ගොනු කිරීමටයි. සම්ප්‍රදාය අනුව අභියාචනාව ඉදිරිපත් කරන්න පුළුවන් කියලා කිව්වා. නමුත් ඒ සමඟම ශ්‍රේෂ්ඨාධිකරණය ප්‍රකාශ කළා පොලිස්පතිවරයා තනතුරෙන් ඉවත් කර වැඩ තහනම් කරනවා කියලා.\" \"ඒ ගැන කරුණු තිබුනේ නැහැ. නමුත් එය කියවූ විට තේරුම් යන්නේ පෙත්සමෙන් කරුණු ඉදිරිපත් කර තිබෙනවා, බැලු බැල්මට පෙත්සමක් තිබෙනවා කියලයි.\" \"බැලු බැල්මට තිබෙන පෙත්සම පදනම් කර ගනිමින් තමයි පොලිස්පත්වරයා පිළිබඳ තීන්දුව ලබා දී තිබෙන්නේ.\" \"ඉන් පසු දින විපක්ෂනායකවරයා එය පාර්ලිමේන්තුවේදී මතු කළා. එදා කථානායකවරයා සිටියේ නැහැ.\" \"කථානායකවරයා පැමිණි අවස්ථාවේදී අගමැතිතුමා එය ඒ අයුරින් මතු කළා.\" \"ව්‍යවස්ථාදායක සභාව පාර්ලිමේන්තුවට අයත් නිසා ව්‍යවස්ථාදායක සභාවේ අභ්‍යන්තර වැඩ කටයුතු පිළිබඳ අධිකරණයට විභාග කළ නොහැකි බවත්, ඒ අනුව මේ පත්වීම නිත්‍යානුකූල බවත් එහිදී කථානායකවරයා තීන්දුවක් ලබා දුන්නා, ශ්‍රෙෂ්ඨාධිකරණය කියනවා මෙම පත්වීම නිත්‍යානුකූල නැහැ තහනම් කරන්න කියලා.\" \"අනිත් පැත්තෙන් පාර්ලිමේන්තුව ප්‍රකාශ කරනවා මෙය නිත්‍යානුකූලයි කියලා.\" \"මැතිවරණය පැවැත්වීම සඳහා සැප්තැම්බර් 21 දිනට දින ලබා දී තිබෙනවා. මෙය විශාල අවුලක් බවට පත්විය හැකියි.\" \"ඒ නිසා මම මේ පිළිබඳ අපේ මහානායක ස්වාමින් වහන්සේ සමඟ සාකච්ඡා කළා. මැතිවරණ කොමිසමේ සභාපතිවරයා සමඟ සාකච්ඡා කළා. තවත් නායකයන් සමඟ සාකච්ඡා කළා. එම සියලුදෙනා කිව්වේ අප මේකට විසඳුමක් සෙවිය යුතුයි කියලා. එසේ නොවන්නට එයින් පීඩාවට පත්වන්නේ ජනතාවයි.\" \"මම මෙම ප්‍රශ්නය දෙස බලන්නේ වෙනත් ආකල්පයකින්. පොලිස්පතිතුමාගේ පත්වීමද, ව්‍යවස්ථාදායක සභාවේ රැස්වීම ද මම බලන්නේ නැහැ.\" \"මැතිවරණය කියන්නේ මහජන පරමාධිපත්‍යයයේ කොටසක් බව ආණ්ඩුක්‍රම ව්‍යවස්ථාවේ 4 වන වගන්තියේ සඳහන් වෙනවා. එම ජනතා පරමාධිපත්‍ය අප ක්‍රියාත්මක කළ යුතුයි.\" \"ආණ්ඩුක්‍රම ව්‍යවස්ථාවේ 106 වන වගන්තිය අනුව රටේ ස්වාධීන හා නිදහස් මැතිවරණයක් පැවැත්වීමේ බලතල මැතිවරණ කොමිසමට ලබා දී තිබෙනවා.\" \"රටේ නිදහස් සහ ස්වාධීන මැතිවරණයක් පැවැත්වීමේ කාලය ආරම්භ වූයේ ජූලි 17 වනදා සිටයි. මෙම නිදහස් සහ ස්වාධීන මැතිවරණය පැවැත්වීමට මැතිවරණ කොමිසමට සම්පූර්ණ සහාය ලබාදීම අප සියලු දෙනාගේ පරම යුතුකමයි.\" \"මනුෂ නානායක්කාර මැතිවරණ කොමසාරිස්වරයාගෙන් විමසුවා මෙම වේදිකාවේ මගේ ඡායාරූපයක් පළ කරන්න පුළුවන්ද කියලා. එය ඉවත් කරන්න කියලා කිව්වා. ඒක මට ප්‍රශ්නයක් නොවෙයි.\" \"මේව අපි මේ අයුරින් කථා කරන්න ඕන, වාද විවාද කරන්න ඕන.\" \"නමුත් අපි මේ අයුරින් කටයුතු කරන විට මැතිවරණ කොමසමෙන් මේ පිළිබඳ විමසීමට ශ්‍රේෂ්ඨාධිකරණයට ද යුතුකමක් තිබුණා. ආණ්ඩුක්‍රම ව්‍යවස්ථාවේ 106 වන වගන්තිය යටතේ මැතිවරණ කොමිසමට පොලිස් නිලධාරින් ලබාගත හැක්කේ පොලිස්පතිවරයා මාර්ගයෙන් පමණයි. නියෝජ්‍ය පොලිස්පතිගෙන් නොවෙයි. මෙය පොලිස්පතිතුමාගෙන් ඉදිරිපත් විය යුතුයි.\" \"පොලිස්පතිවරයෙක් නැත්නම් එම නිලධාරින් ලබා ගන්නේ කොහොමද. අවශ්‍ය පොලිස් නිලධාරින් ප්‍රමාණය මේ සතියේ ඉල්ලන්න ඕන. පසුව ඉල්ලුවොත් එය කරන්න බැරි වෙනවා. එවිට මැතිවරණය පැවැත්වීමට නොහැකි වෙනවා. ඒ නිසා මෙය ඉතා වැදගත්.\" \"එබැවින් මැතිවරණ කොමිසමෙන් මෙය විමසීම ශ්‍රෙෂ්ඨාධිකරණයේ පළමු යුතුකම වුණා.\" \"පාර්ලිමේන්තුවේත් මූලික යුතුකම වුණේ මැතිවරණ කොමිසමෙන් මෙම කරුණු විමසා තීරණයක් ලබා දීමයි. එය සිදු නොකිරීම නිසා තමයි විශාල ගැටලුවක් මතු වී තිබෙන්නේ.\" \"මැතිවරණය කල් දානවට මම කැමති නැහැ. සැප්තැම්බර් 21 වනදා වඩා මැතිවරණය ඉදිරියට ගෙන යාමට මම කිසිසේත් සූදානම් නැහැ. කෙසේ හෝ මෙම මැතිවරණය පැවැත්වීමට මම තීරණය කළා.\" \"ඔබ කැමති ඕනෑම අයෙකුට ඡන්දය ලබා දෙන්න. එය ගැටලුවක් නොවෙයි. ඒ අයිතිය ඔබ සතුයි.\" \"දැන් අධිකරණයට යන එක අපි නවත්වමු. දැන් තිබෙන්නේ විසඳුමක් සෙවීමටයි.\" \"මෙම බිම් බෝම්බය පිපිරීමට දෙනවද, එය නිශ්ක්‍රීය කරනවද කියන තීරණය අප ගත යුතුයි. මෙය පිපිරෙන්න දෙන්න බැහැ.\" \"මෙය කොටස් වශයෙන් ගලවා නිශ්ක්‍රීය කළ යුතුයි. ඒ සඳහා පාර්ලිමේන්තුව සහ ශ්‍රේෂ්ඨාධිකරණය කියන දෙකම ක්‍රියා කළ යුතුයි.\" \"ඒ නිසා කථානායකතුමයි, අගවිනිසුරුතුමයි දෙදෙනාම සාකච්ඡා කර මෙම ප්‍රශ්නය විසඳන ලෙස මම කියනවා.\" \"මම කථානායකවරයාට උදේ කතා කළා. එතුමා කිව්වා මම නීතිපතිතුමාට ලිපියක් යොමු කරලා තිබෙනවා, අගවිනිසුරුතුමා සමඟ කතා කරන්න මම සුදානම් කියලා. මම අගවිනිසුරුතුමාටත් දැනුම් දෙන්නම් මේ පිළිබඳ සාකච්ඡා කරන්න කියලා.\" 'අපි මෙම ප්‍රශ්නය මේ සතිය තුළ විසඳාගත යුතුයි' \"ආණ්ඩුක්‍රම ව්‍යවස්ථාවේ 04 වන වගන්තිය යටතේ රටේ ආරක්ෂාව භාර ජනාධිපතිවරයාටයි. මෛත්‍රීපාල සිරිසේන ජනාධිපතිවරයාට විරුද්ධව ශ්‍රෙෂ්ඨාධිකරණය දඩුවම් කළේ රට ආරක්ෂා කළේ නැහැ කියලා. රට ආරක්ෂා කරන්න පොලිසිය අවශ්‍යයි. බුද්ධි අංශය, විශේෂ කාර්ය බලකාය ක්‍රියාත්මක විය යුතුයි. මේවා නැති වුණොත් මොකක්ද වෙන්නේ.\" ජනාධිතිවරයා පැවසීය. ශ්‍රේෂ්ඨාධිකරණය දුන් නියෝගයක් ගැන සාකච්ඡා කළ හැකිද ? ජනාධිපතිවරයා පැවසූ ආකාරයට පොලිස්පතිවරයා සම්බන්ධ ගැටලුව විසඳා ගැනීමට කතානායකවරයා සහ අග විනිසුරුවරයා සාකච්ජා කර විසඳුමකට පැමිණිය හැකිදැයි බීබීසී සිංහල සේවය නීති විශාරදයින් ගෙන් අදහස් විමසීමක් සිදුකළේය. එහිදී අදහස් දක්වමින් ජනාධිපති නීතිඥ උපුල් ජයසුරිය පැවසුවේ ශ්‍රේෂ්ඨාධිකරණය ලබා දී ඇති නියෝගයක් ගැන සාකච්ජා කළ නොහැකි බවය. \"එහෙම කතා කරන්න බැහැ. මොකද ජනාධිපතිවරයා සහ කතානායකවරයා මේ නඩුවේ වගඋත්තරකරුවන් වෙනවා.\" \"වගඋත්තරකරුවන්ට විනිසුරුතුමන්ලා එක්ක කතා කරලා තීන්දු ලබා ගන්න ක්‍රමයක් ලංකාවේ නෙමේ මුළු ලෝකේ කොහෙවත් නැහැ.\" ජනාධිපති නීතිඥ උපුල් ජයසුරිය පැවසීය. මැතිවරණය පැවැත්වීම සඳහා අවශ්‍ය පොලිස් නිලධාරින් ලබා ගැනීම සිදු කළ හැක්කේ පොලිස්පතිවරය හරහා පමණක් බව ජනාධිපතිවරයා සිදුකළ ප්‍රකාශය සම්බන්ධයෙන් අදහස් දැක්වූ ජනාධිපති නීතිඥ උපුල් ජයසුරිය කියා සිටියේ එය ගැටලුවක්ද නැත්ද යන්න තීරණය කළ යුතුව ඇත්තේ මැතිවරණ කොමිෂන් සභාව බවය. \"ඒක ගැටලුවක් ද නැද්ද කියලා තීරණය කළ යුතුව තියෙන්නේ මැතිවරණ කොමිසමයි.\" \"මැතිවරණ කොමිසම කියලා තියෙනවා ඒක ගැටලුවක් නෙමෙයි කියලා. ඉතින් මම හිතන්නේ වෙන කවුරුවත් ඒක ගැටලුවක් කර ගන්න අවශ්‍ය වෙන්නේ නැහැ.\" \"මොකද මීට පෙර පොලිස් නිලධාරින් ගේ සහය මදිනම් ඒ සඳහා හමුදාවේ සහය ලබා ගෙන තිබෙනවා. ඕනනම් ඒ විදිහටත් කරන්න පුලුවන්.\" ඔහු පැවසුවේය. ජනාධිපතිවරයාට වැඩ බලන පොලිස්පතිවරයෙක් පත් කිරීමට නොහැකි ද? පොලිස්පති දේශබන්දු තෙන්නකෝන්ට පොලිස්පති ධුරයේ කටයුතු කිරීම වළක්වාලමින් ශ්‍රේෂ්ඨාධිකරණය ලබා දුන් අතුරු තහනම් නියෝගය සම්බන්ධයෙන් රජයේ ප්‍රතිචාරය අග්‍රාමාත්‍ය දිනේෂ් ගුණවර්ධන විසින් (ජුලි 26) පාර්ලිමේන්තුව වෙත දැනුම් දෙන ලදී. පොලිස්පති ධුරය හිස්ව නොමැති බවත් තවමත් පොලිස්පතිවරයා ලෙස කටයුතු කරන්නේ දේශබන්දු තෙන්නකෝන් පොලිස්පතිවරයා බව පැවසූ අග්‍රාමාත්‍ය දිනේෂ් ගුණවර්ධන, පොලිස්පතිවරයා සම්බන්ධයෙන් ශ්‍රේෂ්ඨාධිකරණය ලබා දුන් නියෝගය බලරහිත කළ යුතු බව රජයේ ස්ථාවරය ප්‍රකාශ කරමින් පාර්ලිමේන්තුවේදී පැවැසීය. \"පොලිස්පති සම්බන්ධව වැඩ අත්හිටුවා ඇති ශ්‍රේෂ්ඨාධිකරණයේ නියෝගය බලරහිත කළයුතු යැයි කතානායකවරයා සහ පාර්ලිමේන්තුව වෙත සිහිපත් කරනවා. කතානායකවරයා මේ සම්බන්ධව හැකි ඉක්මණින් මැදිහත් වන ලෙස අපි දන්වා සිටිනවා\" එහිදී අග්‍රාමාත්‍ය දිනේෂ් ගුණවර්ධන පවසා සිටියේය. 'පොලිස්පතිවරයෙක් කනෙන් අල්ලා දොට්ට දාන්න බැහැ' පොලිස්පතිවරයෙක් කනෙන් අල්ලා දොට්ට දැමිය නොහැකි බවත් ශ්‍රේෂ්ඨාධිරණය පවා අනුගමනය කළ යුත්තේ පවතින නීතිය බවත් අගමැතිවැරයා මෙහිදී ප්‍රකාශ කළේය. \"අද උදේ මැතිවරණ කොමිසම ජනාධිපතිවරණය පැවැත්වෙන දිනය ප්‍රකාශයට පත් කර තිබෙනවා.\" \"එවැනි තත්ත්වයක් තුළ ආණ්ඩුක්‍රම ව්‍යවස්ථාවේ 41 (ඈ) වගන්තියට යටතේ ජනාධිපතිවරයා විසින් පොලිස්පතිවරයා පත් කරනු ලබන්නේ.\" \"පාර්ලිමේන්තු මන්ත්‍රීවරුන් බහුතරයකගේ සහයෝගයෙන් ධුරයේ සිටින පොලිස්පතිවරයා තනතුරෙන් ඉවත් කිරීම සඳහා පාර්ලිමේන්තුවට යෝජනාවක් ඉදිරිපත් කිරීමෙන් අනතුරුව තමයි නිත්‍යානුකූලව ඉවත් කිරීම කළ හැක්කේ.\" \"පවතින නීතිය අනුව ජනාධිපතිවරයාට වැඩබලන පොලිස්පතිවරයෙකු පත් කරන්න ප්‍රතිපාදන නැහැ. එබැවින් ජනාධිපතිවරයා විසින් වැඩබලන පොලිස්පතිවරයා ලෙස වෙන් අයෙකු පත් කරනු ඇතැයි ශ්‍රේෂ්ඨාධිකරණයට අපේක්ෂා කළ නොහැකි මේ තත්ත්වය මත.\" \"පොලිස්පතිවරයෙක් කනෙන් අල්ලා දොට්ට දාන්න බැහැ. ශ්‍රේෂ්ඨාධිරණය පවා අනුගමනය කළ යුත්තේ පවතින නීතියයි.\" \"ඒ නිසා පොලිස් ආඥා පනත මගින් ඒකි පොලිස් ආඥා පනත යටතේ විධි විධාන පරිපාලනය කිරීම පොලිස්පතිවරයා වෙත පවරා තිබෙනවා.\" \"පොලිස්පතිවරයාට තම ධුරයේ රාජකාරි තහනම් කිරීම සඳහා නීතිමය ප්‍රතිපාදන නොමැත. එබැවින් පොලිස්පතිවරයා විසින් සිය ධුරයේ සිදුකරන ලබන රාජකාරි කටයුතු වැළැක්වීමට ජනාධිපතිවරයාට මෙලෙස වැඩබලන පත්වීමක් කළ නොහැකියි.\" \"තවමත් පොලිස්පති ධුරය දරන්නේ හිටපු පොලිස්පති. ධුරය හිස් වෙලා නැහැ.\" අග්‍රාමාත්‍යවරයා පැවසීය. 'ශ්‍රේෂ්ඨාධිකරණ නියෝගය වලංගු නොවේ' ව්‍යවස්ථාදායක සභාව පාර්ලිමේන්තුව යටතේ පවතින බැවින් එහිදී ගන්නා තීරණ සම්බන්ධයෙන් කිසි ආකාරයකින් හෝ ප්‍රශ්න කළ නොහැකි බවත් ශ්‍රේෂ්ඨාධිකරණය ලබාදුන් නියෝගය වලංගු නොවන බවත් අගමැතිවරයා පැවසුවේය. \"ව්‍යවස්ථාදායක සභාව තිබෙන්නේ පාර්ලිමේන්තුව යටතේ. පාර්ලිමේන්තුවේ සමගාමීව තිබෙන ව්‍යවස්ථාදායකය. ඒක පාර්ලිමේන්තුවේ දිගුවක්.\" 'ව්‍යවස්ථාදායක සභාවේ තීරණය පාර්ලිමේන්තුවේම කැමැත්ත ප්‍රකාශ කිරීමක්. එම සභාවේ තීරණ පාර්ලිමේන්තුවේ පාලනයට පමණයි යටත් වෙන්නේ. පාර්ලිමේන්තුවට හැර වෙන කිසිඳු ආයතනයකට ව්‍යවස්ථාදායක සභාවේ ක්‍රියාමාර්ගයන් සහ තීරණ සම්බන්ධයෙන් කිසි ආකාරයකින් හෝ ප්‍රශ්න කළ නොහැකියි\" \"ආණ්ඩුක්‍රම ව්‍යවස්ථා සභාව සතු අනුමත කිරීමේ බලය ව්‍යවස්ථාදායක කාර්යයක් වන නිසා එහි කටයුතු අධිකරණයෙන් විමසා බැලිය නොහැකියි\" \"පාර්ලිමේන්තුව උත්තරීතරයි. ඒ නිසා ආණ්ඩුක්‍රම ව්‍යවස්ථා සභාවේ කටයුතු සම්බන්ධයෙන් සොයා බැලීමට හෝ නියෝග කිරීමට ශ්‍රේෂ්ඨාධිකරණයට බලයක් නොමැත.\" \"ඒ නිසා වාරණ නියෝගය නීතියෙන් වලංගු නොවේ.\" \"පාර්ලිමේන්තුවේ නිර්මාණයක් වන ආණ්ඩුක්‍රම ව්‍යවස්ථා සභාව ශ්‍රේෂ්ඨාධිකරණයේ බලතලවලට අධිකරණ බලයක් නොමැත.\" \"එබැවින් වත්මන් පොලිස්පතිවරයාගේ පත් කිරීම සම්බන්ධයෙන් ආණ්ඩුක්‍රම ව්‍යවස්ථාදායක සභාව ගත් තීරණය ශ්‍රේෂ්ඨාධිකරණයට ආපසු හැරවිය නොහැකි අතර ආණ්ඩුක්‍රම ව්‍යවස්ථාදායක සභාවේ තීන්දුව ක්‍රියාත්මක වීය යුතුයි.\" \"මෙම අතුරු තහනම් නියෝගය මගින් ජනාධිපතිවරයා වෙත ආණ්ඩුක්‍රම ව්‍යවස්ථාව මගින් පැවරී ඇති රාජකාරී කිරීමට බාධා පමුණුවනවා. ඒක අපි ගැඹුරින් තේරුම් ගත යුතුයි.\" \"මෙම වාරණ නියෝගය නෛතික පදනමක් දක්වා නොමැති අතර එබැවින් කිසිදු නීතිමය පදනමකින් තොරව හුදෙක් නීතිමය වාරණ නියෝගයන් පිළිගැනීමට පාර්ලිමේන්තුවට හැකියාවක් නැහැ.\" \"එවැනි තීන්දු පිළිනොගන්නා අතරම පාර්ලිමේන්තුව උත්තරීතරයි.\" \"මීට පෙර සිටි කතානායකවරයෙක් වන අනුර බණ්ඩාරනායක ශ්‍රේෂ්ඨාධිකරණය විසින් ලබාදුන් තීන්දුවට ඉහළින් සිට එය පිළිනොගෙන සිටියා.\" \"මැතිවරණයට අදාළ ගැසට් නිවේදනය නිකුත් කර තිබෙනවා. පොලිස්පති සම්බන්ධව වැඩ අත්හිටුවා ඇති ශ්‍රේෂ්ඨාධිකරණයේ නියෝගය බලරහිත කළයුතු යැයි කථානායකවරයා සහ පාර්ලිමේන්තුව වෙත සිහිපත් කරනවා. කථානායකවරයා මේ සම්බන්ධව හැකි ඉක්මණින් මැදිහත් වන ලෙස අපි දන්වා සිටිනවා.\" අග්‍රාමාත්‍ය දිනේෂ් ගුණවර්ධන පැවසීය. 'ජනාධිපතිවරයාට ඉල්ලා අස්වෙන්න කියන්න' රජයේ ස්ථාවරය සම්බන්ධයෙන් අගමැතිවරයා කළ ප්‍රකාශයට පිළිතුරු දෙමින් විපක්ෂ නායක සජිත් ප්‍රේමදාස පැවසුවේ ව්‍යවස්ථාවට අනුව ජනාධිපතිවරයාට වැඩ කළ නොහැකි නම් ඔහු ඉල්ලා අස්විය යුතු බවය. \"ශ්‍රේෂ්ඨාධිකරණය තම අතුරු තහනම් නියෝගයේ කියා තිබෙනවා පෙත්සම්කරුවන් සාධනීයව පෙන්වා දී තිබෙනවා කරපු පත් කිරීම ආණ්ඩුක්‍රම ව්‍යවස්ථාවේ වගන්ති වලට පටහැනි ආකාරයට සිදුකර තිබෙනවා කියලා.\" \"එතකොට ශ්‍රේෂ්ඨාධිකරණය අතුරු තහනම් නියෝගය ලබාදීලා තියෙන්නේ පත් කරපු ක්‍රමවේදයේ ආණ්ඩුක්‍රම ව්‍යවස්ථාවේ දෝෂයක් තිබෙන නිසයි. ඒ නිසා ඒ පත්කිරීම වලංගු නැහැ.\" \"ශ්‍රේෂ්ඨාධිකරණය අතුරු නියෝගයක් ලබා දෙනවා පත් කරපු ක්‍රමවේදයේ දෝෂයක් තිබෙනවා කියලා පත් කරපු පොලිස්පතිවරයාගේ. ඒ අනුව ඔහුට පොලිස්පතිවරයා සතු බලය, ක්‍රියාකාරීත්වය සහ වගකීම ක්‍රියාත්මක කිරීම නතර කර තිබෙනවා.\" \"මේ ප්‍රශ්නෙන් ජනාධිපතිවරයාට පැන යන්න බැහැ. ඔහු අදටත් ජනාධිපති. ඔහු අපේක්ෂකයෙක් වුණා කියලා ඔහුගේ ජනාධිපති වගකීම් නතර කරන්න බැහැ. ඔහුගේ වගකීම තමයි පොලිස්පතිවරයෙක් නැති අවස්ථාවක අඩුම ගානේ වැඩබලන පොලිස්පතිවරයෙක් පත් කිරීම ඔහුගෙන් එන්න ඕන. ව්‍යවස්ථා දායක සභාව තමයි ඔව්ද නැද්ද කියන්නේ.\" \"දැන් මේ ජනාධිපතිවරයාට පොට වැරදිලා ව්‍යවස්ථාදායක සභාවට කියනවා පත් කිරීම කරන්න කියලා. මේ ඔක්කොම හදන්නේ ව්‍යවස්ථා විරෝධී ක්‍රියාවක් කරන්න.\" \"ජනාධිපතිවරයට වැඩ කරන්න බැරිනම් ඉල්ලා අස්වෙන්න කියන්න. එතකොට වැඩබලන ජනාධිපතිට පුළුවන් නීතියට අනුව කටයුතු කරන්න.\" විපක්ෂ නායකවරයා පැවසීය. 'දැන් තමයි ඔබතුමන්ලට තේරිලා තියෙන්නේ' 2018 වසරේදී අගමැති මහින්ද රාජපක්ෂ ප්‍රමුඛ කැබිනට් මණ්ඩලය තහනම් කරමින් නියෝගය පිළිගෙන සමස්ත කැබිනට් මණ්ඩලයම ඉල්ලා අස්වූ බවත් එවිට විපක්ෂයේ සිටි රනිල් වික්‍රමසිංහ එය පිළිනොගන්නා බවට ප්‍රකාශ නොකළ බව පාර්ලිමේන්තු මන්ත්‍රී දයාසිරි ජයසේකර පැවසීය. \"2018 වසරේදී ශ්‍රේෂ්ඨාධිකරණය අගමැති මහින්ද රාජපක්ෂ ඇතුළුව අපි හිටපු කැබිනට් මණ්ඩලය තහනම් කරන නියෝගය දුන්නම අපි පාර්ලිමෙන්තුවට ඇවිල්ලා කිව්වේ නැහැ අපි ඒක පිළිගන්නේ නැහැ කියලා.\" \"විපක්ෂයේ ඉදලා රනිල් වික්‍රමසිංහ කිව්වේ නැහැ මම මේක පිළිගන්නේ නැහැ කියලා. ඒ වෙලාවේ අගමැති ප්‍රමුඛ කැබිනට් මණ්ඩලය ඉල්ලා අස්වුණා. නැවත අගමැති විදිහට රනිල් වික්‍රමසිංහ පත්වුණා.\" \"දැන් මේ අවුල ඇතිකරන්න එපා. රටේ ව්‍යවස්ථානුකුල අවුලක් එන තැනට රට තල්ලු කරලා තියෙන්නේ. ඒ නිසා ව්‍යවස්ථානුකුලව ශ්‍රේෂ්ඨාධිකරණය තීන්දුවක් දීලා තියෙනවා.\" \"ඒ අනුව වැඩබලන පත්වීමක් කරන්න ජනාධිපතිවරයාට. ව්‍යවස්ථා දායක සභාවට ඒකට බලයක් නැහැ. ඒ නිසයි ජනාධිපතිවරයා වැඩබලන නීතිපතිවරයෙක් පත් කලේ.\" \"ජනාධිපතිතුමාට ව්‍යවස්ථාවට අනුව වැඩකරන්න කියන්න. නැත්නම් ගෙදර ගියාට පස්සේ ව්‍යවස්ථාවට විරුද්ධව වැඩ කළා කියලා නඩු වැටෙයි.\" මන්ත්‍රී දයාසිරි ජයසේකර පැවසීය. 'අධිකරණය හමුවට ගිහිල්ලා තීරණයක් ගන්න' තීරණය වැරදි නම් අධිකරණය හමුවට ගොස් එය නිවැරදි කර ගන්නා ලෙස කතානායක මහින්ද යාපා අබේවර්ධන පැවසුවේය. \"මෙතන සමහර අය කියනවා වැරදි විදිහට තීරණයක් ගත්තේ කියලා. නමුත් මම කියනවා එහෙම වැරදි ආකාරයෙන් තීරණයක් ගත්තේ නෑ කියලා.\" \"ව්‍යවස්ථා දායක සභාවෙන් පත් කරපු නිලධාරීන් ඉවත් කිරීම සම්බන්ධයෙන් ආණ්ඩුක්‍රම ව්‍යවස්ථාවේ 41 (සී) වගන්තිය යටතේ වැඩපිළිවලක් තිබෙනවා. ඒ වැඩපිළිවෙල අනුව ගිහිල්ලයි ඒ කටයුත්ත කරන්න ඕන. එහෙම නැත්නම් ආපහු ඒක ශ්‍රේෂ්ඨාධිකරණයට ගිහිල්ලා එතනින් මේ තීරණය ගන්න ඕන.\" \"දැන් මේක ජනාධිපතිවරයාටවත් මේ තීරණය ගන්න බැරි තැනක තමයි මටනම් පේන විදිහට තියෙන්නේ.\" \"මම වැරදිනම් උසාවියට ගිහිල්ලා එක ඔබතුමන්ලා නිවැරදි කර ගන්න.\" යනුවෙන් කතානායකවරයා පැවසීය. දැන් පොලිසියට අණ දෙන්නේ කවුද? වසර 158ක ඉතිහාසයක් ඇති පොලිස් දෙපාර්තමේන්තුවේ ගතවූ වසරක කාලය තුළ වැඩි කතා බහට ලක්වූ මාතෘකාවක් වුයේ පොලිස්පති ධුරය යි. (ජුලි 24) පොලිස්පති දේශබන්දු තෙන්නකෝන්ට එම ධුරයේ කටයුතු කිරීම වළක්වාලමින් ශ්‍රේෂ්ඨාධිකරණය අතුරු තහනම් නියෝගයක් නිකුත් කිරීමත් සමග මේ වන විට පොලිස් දෙපාර්තමේන්තුවට නායකත්වය දෙන නිලධාරියා කවුරුන්ද යන්න සම්බන්ධයෙන් ගැටලුවක් මතුව තිබේ. ඊට හේතුව වන්නේ පොලිස්පති ධුරය පමණක් නොව එම දෙපාර්තමේන්තුවේ ජ්‍යෙෂ්ඨ නියෝජ්‍ය පොලිස්පති (පරිපාලන) ලෙස කටයුතු කළ ජ්‍යෙෂ්ඨ නියෝජ්‍ය පොලිස්පති නිලන්ත ජයවර්ධන ද පාස්කු ඉරිදා ත්‍රස්ත ප්‍රහාරය සම්බන්ධයෙන් පැවැත්වෙන විමර්ශනයකට අදාළව අනිවාර්ය නිවාඩු යවා තිබීම ය. පොලිස්පති ධුරය දක්වා පැමිණි ගමන් මග හිටපු පොලිස්පති සි.ඩි.වික්‍රමරත්න ධුරයෙන් විශ්‍රාම යෑමෙන් අනතුරුව වැඩ බලන පොලිස්පතිවරයා ලෙස ජ්‍යෙෂ්ඨ නියෝජ්‍ය පොලිස්පති දේශබන්ධු තෙන්නකෝන් පත් කෙරුණි. ඒ, 2023 වසරේ නොවැම්බර් 29 වැනිදා සිට මාස තුනක කාලයක් සඳහාය. වැඩබලන පොලිස්පතිවරයා ලෙස පත් කිරීමෙන් අනතුරුව ජ්‍යෙෂ්ඨ නියෝජ්‍ය පොලිස්පති දේශබන්ධු තෙන්නකෝන් විසින් සමස්ත දිවයිනම ආවරණය වන පරිදි මත්ද්‍රව්‍ය සහ සංවිධානාත්මක අපරාධ මැඩලීම සඳහා \"යුක්තිය\" නමින් මෙහෙයුමක් ඉකුත් දෙසැම්බර් 17 වැනිදා සිට ආරම්භ කළේය. 2010 වසරේ මිල්ලව ප්‍රදේශයේ පදිංචි රංජිත් සුමංගල නමැති හිටපු හමුදා සෙබලෙකු අත්අඩංගුවට ගෙන අමානුෂික ලෙස වධ හිංසනයට භාජනය කිරීම තුළින් වත්මන් වැඩබලන පොලිස්පති දේශබන්දු තෙන්නකෝන් ඇතුළු පොලිස් නිලධාරීන් තුන්දෙනෙකු විසින් මූලික මිනිස් අයිතිවාසිකම් උල්ලංඝණය කිරීමේ චෝදනාවට වරදකරුවන් කරන බව ශ්‍රේෂ්ඨාධිකරණය ඉකුත් දෙසැම්බර් මාසයේදී තීන්දු කළේය. කෙසේවුවත් මෙරට 36 වැනි පොලිස්පතිවරයා ලෙස වැඩබලන පොලිස්පති දේශබන්දු තෙන්නකෝන් ජනාධිපතිවරයා විසින් පත් කරනු ලැබුවේ ඉකුත් පෙබරවාරි මස 26 වැනිදාය. පොලිස්පති ධුරයට පත් කිරීමෙන් අනතුරුව ද දේශබන්දු තෙන්නකෝන් පැවසුවේ රටේ අපරාධ මැඩලීම සඳහා තමා ක්‍රියා කරන බවය. ඒ අනුව \"යුක්තිය\" මෙහෙයුම හරහා මත්ද්‍රව්‍ය ජාවාරම්කරුවන්, සංවිධානාත්මක අපරාධකරුවන් අත්අඩංගුවට ගැනීම් මෙහෙයුම් ක්‍රියාත්මක වුවද රට පුරා විවිධ ස්ථානවල වෙඩි තැබීමේ සිදුවීම් රැසක් ද වාර්තා විය. ඒ අතරින් ජුලි මස 8 වෙනිදා අතුරුගිරියේදී සිදුවූ වෙඩි තැබීමකින් ව්‍යාපාරිකයෙකු වන සුරේන්ද්‍ර වසන්ත පෙරේරා ඇතුළු තවත් පුද්ගලයෙකු ජීවිතක්ෂයට පත්වීම බොහෝ ආන්දෝලනයට තුඩු දෙන සිදුවීමක් බවට පත්විය. ව්‍යවස්ථාදායක සභාවට චෝදනා පොලිස්පති ධුරය සඳහා පත් කෙරුණු ජ්‍යෙෂ්ඨ නියෝජ්‍ය පොලිස්පති දේශබන්දු තෙන්නකෝන් ගේ පත් කිරීමේදී ව්‍යවස්ථාදායක සභාව කටයුතු කළ ආකාරය නීති විරෝධී බවට චෝදනා එල්ල විය. පොලිස්පතිවරයා තෝරා පත් කර ගැනීම සඳහා ආණ්ඩුක්‍රම ව්‍යස්ථාදයක සභාවේ සාමාජිකයින් අතර පැවති ඡන්ද විමසීමේදී දේශබන්දු තෙන්නකෝන්ට පක්ෂව ඡන්ද හතරක් සහ විරුද්ධව ඡන්ද දෙකක් ප්‍රකාශ වූ බවත් තවත් සාමාජිකයින් දෙදෙනෙකු ඡන්දය ප්‍රකාශ කිරීමෙන් වැළකී සිටි බවත් ප්‍රකාශ කෙරුණි. එසේ ඡන්දය ප්‍රකාශය කිරීමෙන් වැළකී සිටි සාමාජිකයින් දෙදෙනා අදාළ යෝජනාවට විරුද්ධව ඡන්දය ප්‍රකාශය කළ බව නිගමනය කරමින් කථානායකවරයා සිය තීරක ඡන්දය භාවිතා කර තිබුණි. එලෙස ඡන්දය භාවිත කිරීම නිත්‍යානුකුල නොවන බව සඳහන් කරමින් විපක්ෂයේ දේශපාලන පක්ෂ මෙන්ම සිවිල් සමාජ ක්‍රියාකාරීන්ගෙන් කථානායක මහින්ද යාපා අබේවර්ධන වෙත චෝදනා එල්ල විය. පෙත්සම් සහ වාරණ නියෝගය දේශබන්දු තෙන්නකෝන් පොලිස්පතිවරයා වශයෙන් පත්කිරීමට ජනාධිපතිවරයා ගනු ලැබූ තීරණය බල රහිත කිරීමේ නියෝගයක් නිකුත් කරන ලෙස ඉල්ලා කොළඹ අගරදගුරු අතිඋතුම් මැල්කම් කාදිනල් රංජිත් හිමිපාණන්, තරුණ ජනමාධ්‍යවේදීන්ගේ සංගමය, ඇතුළු පාර්ශවකරුවන් විසින් මූලික අයිතිවාසිකම් පෙත්සම් 9 ක් ඉදිරිපත් කර තිබුණි. එහිදී පෙත්සම්කරුවන් කියා තිබුණේ පොලිස්පති ධුරය සඳහා ජනාධිපතිවරයා විසින් නිර්දේශ කරන ලද දේශබන්දු තෙන්නකෝන්ගේ නම ආණ්ඩුක්‍රම ව්‍යවස්ථාදායක සභාව විසින් නීත්‍යානුකූලව අනුමත කර නොමැති බව ය. දින 6ක් පුරා පැවති පෙත්සම් විභාගයකින් අනතුරුව දේශබන්දු තෙන්නකෝන් පොලිස්පති ධූරයේ කටයුතු කිරීම වළක්වාලමින් ශ්‍රේෂ්ඨාධිකරණය (ජුලි 24 වැනිදා) අතුරු තහනම් නියෝගයක් නිකුත් කළේය. ‘විශේෂ කැබිනට් රැස්වීමක් පැවැත්වීමට හේතුව’ මේ අතර (ජුලි 24 වැනිදා) ජනාධිපති රනිල් වික්‍රමසිංහ ගේ ප්‍රධානත්වයෙන් විශේෂ කැබිනට් රැස්වීමක් පැවැත්විණි. බීබීසී සිංහල කළ විමසීමකදී රජයේ ජ්‍යෙෂ්ඨ අමාත්‍යවරයෙකු පැවසුවේ පසුගිය සඳුදා පැවති කැබිනට් රැස්වීමේදී සාකච්ජා කිරීමට නොහැකි වූ කැබිනට් පත්‍රිකා කිහිපයක් ගැන සලකා බැලීමට මෙම අමාත්‍ය මණ්ඩල රැස්වීම පැවති බවය. \"ගිය සඳුදා කැබිනට් එකේදී සාකච්ජා කරන්න කාලය මදිවූ කැබිනට් පත්‍රිකා කිහිපයක් ගැන සාකච්ජා කරන්නයි මේ අමාත්‍ය මණ්ඩල රැස්වීම තිබුනේ.\" \"පොලිස්පතිවරයා සම්බන්ධයෙන් ශ්‍රේෂ්ඨාධිකරණය දුන් තීන්දුවේ නීතිමය කරුණු සම්බන්ධයෙන් ගැඹුරින් අධ්‍යයනය කරලා ඉදිරියේ දී ඇමති මණ්ඩලයේ ප්‍රතිචාරය ප්‍රකාශ කරන්න තීරණය කළා.\" රජයේ ජ්‍යෙෂ්ඨ අමාත්‍යවරයා කියා සිටියේය. පොලිසියට දැන් අණ දෙන්නේ කවුද ? රටේ නීතිය සහ සාමය ආරක්ෂා කිරීමේ ක්‍රියාවලිය මෙහෙයවන පොලිස් දෙපාර්තමේන්තුවේ ඉහළම තනතුරු දෙක මේ වන වට හිස්ව පැවතින බැවින් එම දෙපාර්තමේන්තුවට අණ දෙන්නේ කවුරුන් ද යන්න මහජන ආරක්ෂක අමාත්‍යාංශයේ ලේකම් වියානි ගුණතිලක ගෙන් බීබීසී සිංහල විමසීමක් කළේය. ඊට පිළිතුරු දෙමින් ලේකම්වරයා පැවසුවේ අමාත්‍යාංශයේ අධීක්ෂණය යටතේ පොලිස් දෙපාර්තමේන්තුවේ වැඩකටයුතු සාමාන්‍ය පරිදි කරගෙන යන බවය. \"පොලිස් දෙපාර්තමේන්තුවේ වැඩ කටයුතු සාමාන්‍ය පරිදි සිදුකරගෙන යනවා. තවම තනතුරු පිරවීමට නිලධාරින් දෙදෙනෙක් නම් කරලා නැහැ.\" \"පුළුවන් තරම් ඉක්මන්ට ඒ තනතුරු පුරවන්න කටයුතු කරනවා.\" ලේකම්වරයා පැවසීය. ජ්‍යෙෂ්ඨත්වය අතින් ඉදිරියෙන් ඉන්න පොලිස් නිලධාරීන් කවුද? වත්මන් පොලිස් දෙපාර්තමේන්තුවේ ජ්‍යෙෂ්ඨ නියෝජ්‍ය පොලිස්පති ධුර 15ක් පවතින අතර මේ වන විට ඉන් එක් තනතුරක් පුරප්පාඩු වී තිබේ. එමෙන්ම ශ්‍රේෂ්ඨාධිකරණය විසින් පොලිස්පති දේශබන්දු තෙන්නකෝන්ට එරෙහිව නිකුත් කළ අතුරු තහනම් නියෝගය නිකුත් කරමින් ජනාධිපතිවරයාට නියම කර සිටියේ අතුරු තහනම් නියෝගය ක්‍රියාත්මක වන කාලසීමාව තුළ පොලිස්පති තනතුර සඳහා නීතියට අනුකූලව සුදුසු අයෙකු නම් කිරීමට පියවර ගන්නා ලෙසය. ඒ අනුව මේ වන විට පොලිස් දෙපාර්තමේන්තුවේ ජ්‍යෙෂ්ඨත්වය අනුව සිටින නියෝජ්‍ය පොලිස්පතිවරුන් කවුරුන්දැයි බීබීසී සිංහල විසින් පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දුවගෙන් විමසීමක් කළේය. \"දැනට දෙපාර්තමේන්තුවේ ජ්‍යෙෂ්ඨත්වය අනුව බැලුවම පිළිවෙලින් ජ්‍යෙෂ්ඨ නියෝජ්‍ය පොලිස්පතිවරුන් වන ලලිත් පතිනායක, ප්‍රියන්ත වීරසුරිය සහ සංජීව ධර්මරත්න යන නිලධාරීන් සිටිනවා.\" ඔහු පැවසුවේය. පොලිස් කොමිසම තීරණ ගන්න ප්‍රමාද ද? මේ අතර පොලිස්පතිවරයා මෙන්ම ජ්‍යෙෂ්ඨ නියෝජ්‍ය පොලිස්පති (පරිපාලන) නිලන්ත ජයවර්ධන සම්බන්ධයෙන් විවිධ චෝදනා එල්ල වී තිබුණද ජාතික පොලිස් කොමිසම ඒ සම්බන්ධයෙන් ක්‍රියාමාර්ග ගැනීම ප්‍රමාද කළ බවට එල්ලවන චෝදනා පිළිබඳ එම කොමිසමෙන් බීබීසී සිංහල විමසීමක් කළේය. ඊට පිළිතුරු දෙමින් එහි ජ්‍යෙෂ්ඨ ප්‍රකාශකයෙකු සඳහන් කළේ පොලිස්පතිවරයා සම්බන්ධයෙන් හැර දෙපාර්තමේන්තුවේ සෙසු නිලධාරීන් සම්බන්ධයෙන් කටයුතු කිරීමට ජාතික පොලිස් කොමිසමට බලය පැවරී ඇති බවය. \"පොලිස්පතිවරයා පත් කිරීම හෝ ඒ සම්බන්ධයෙන් තීන්දු තීරණ ගන්න බලය තියෙන්නේ ජනාධිපතිතුමාට.\" \"ඒ වගේම ජාතික පොලිස් කොමිසම හැටියට පොලිස්පතිවරයා අපට එවන උසස් කිරීම්, ස්ථාන මාරු කිරීම් වගේම විනය පරීක්ෂණ වගේම මහජනතාව පොලිසිය සම්බන්ධයෙන් කරන පැමිණිලි සම්බන්ධයෙන් කරුණු සලකා බැලීම සිදුකරනවා.\" \"ජ්‍යෙෂ්ඨ නියෝජ්‍ය පොලිස්පති (පරිපාලන) නිලන්ත ජයවර්ධන සම්බන්ධයෙන් ජාතික පොලිස් කොමිසම විසින් 2023 අවුරුද්දේදී ත්‍රිපුද්ගල කමිටුවක් හරහා කරුණු විභාග කළා.\" \"ඔහු කොමිසමට එරෙහිව ශ්‍රේෂ්ඨාධිකරණය හමුවේ මුලික අයිතිවාසිකම් පෙත්සමක් ගොනු කර සිටියා තමන් සම්බන්ධයෙන් සිදුකරන විමර්ශන නතර කරන්න කියලා ඉල්ලලා. නමුත් එහිදී ශ්‍රේෂ්ඨාධිකරණය එම මුලික අයිතිවාසිකම් පෙත්සම ඉවත දමන්න කටයුතු කර සිටියා.\" \"ජාතික පොලිස් කොමිසම පස්සේ නිලන්ත ජයවර්ධන සම්බන්ධයෙන් විමර්ශනය නොකර හිටියේ නැහැ. විවිධ කරුණු තියෙනවා සලකා බලන්න. නමුත් අවසානයේදී ඔහු අනිවාර්ය නිවාඩු යවන්න කටයුතු කළා.\" \"ජාතික පොලිස් කොමිසම විසින් මේ විමර්ශනය සිදුකරන ආකාරය ගැන නීතිපති දෙපාර්තමේන්තුව විසින් ශ්‍රේෂ්ඨාධිකරණයට කරුණු දක්වද්දී යම් අතපසුවීමක් වෙලා කියලා පෙනුණා. ඒ සම්බන්ධයෙන් කොමිසම විසින් නීතිපතිතුමාට දැනුම් දීමක් කරන්න කටයුතු කළා.\" එම නිලධාරියා පැවසුවේය. පොලිස්පති පුටුව හිස්වීම ජනාධිපතිවරණය පැවැත්වීමට බාධාවක් ද? මේ අතර පොලිස්පතිවරයෙකු තනතුරේ නොමැතිවීම ජනාධිපතිවරණය පැවැත්වීමට බාධාවක් නොවන බව මැතිවරණ කොමිසමේ හිටපු සභාපති මහින්ද දේශප්‍රිය මාධ්‍ය හමුවකදී පැවසුවේය. මාධ්‍යවේදියෙකු විසින් නගන ලද පැනයකට පිළිතුරු දෙමින් මැතිවරණ කොමිසමේ හිටපු සභාපතිවරයා මෙලෙස පිළිතුරු දුන්නේය, \"අධිකරණය මේ ගැන විභාග කරලා දෙනකම් වත්මන් පොලිස්පතිවරයාට ඔහු කලින් දරමින් සිටි තනතුර දරන්නත් පුළුවන්.\" \"ඒ එක්කම අපි හිතෙනවා පොලිස්පති ධුරයට වැඩ බලන පොලිස්පතිවරයෙක් පත් කරලා වහාම හෙට සිට එතෙක් නඩුව විභාග කරන තෙක්, සමහර විට පොලිස්පතිවරයෙක් නැතිව වැඩබලන පොලිස්පතිවරයෙක් යටතේ ඡන්ද විමසීම තියන්න. ඒකෙ කිසිම ප්‍රශ්නයක් නැහැ. මොකද අනුප්‍රාප්තික ජනාධිපතිවරයෙක් යටතේ රට ආණ්ඩු කෙරුණා නම්, වැඩ බලන පොලිස්පති කෙනෙක් යටතේ ඡන්දය තියෙන එක මහ දෙයක් නෙමේ.\" මැතිවරණ කොමිසමේ හිටපු සභාපතිවරයා පැවසීය. දේශබන්දු තෙන්නකෝන් පොලිස්පති ධූරයේ කටයුතු කිරීම වළක්වාලමින් අතුරු නියෝගයක් දේශබන්දු තෙන්නකෝන් පොලිස්පති ධූරයේ කටයුතු කිරීම වළක්වාලමින් ශ්‍රේෂ්ඨාධිකරණය (ජුලි 24 වැනිදා) අතුරු තහනම් නියෝගයක් නිකුත් කළේය. ඒ අනුව මෙම අතුරු තහනම් නියෝගය ක්‍රියාත්මක වන කාලසීමාව තුළ පොලිස්පති තනතුර සඳහා නීතියට අනුකූලව සුදුසු අයෙකු නම් කිරීමට පියවර ගන්නා ලෙස ශ්‍රේෂ්ඨාධිකරණය විසින් ජනාධිපතිවරයාට නියම කරනු ලැබීය. යසන්ත කෝදාගොඩ, අචල වෙංගප්පූලි සහ මහින්ද සමයවර්ධන යන ත්‍රිපුද්ගල ශ්‍රේෂ්ඨාධිකරණ විනිසුරු මඩුල්ලක් විසින් මෙම නියෝග ප්‍රකාශයට පත් කළේය. මූලික අයිතිවාසිකම් පෙත්සම් 9 ක් විභාගයට ගැනීමට අවසර දේශබන්දු තෙන්නකෝන් පොලිස්පතිවරයා වශයෙන් පත්කිරීමට ජනාධිපතිවරයා ගනු ලැබූ තීරණය බල රහිත කිරීමේ නියෝගයක් නිකුත් කරන ලෙස ඉල්ලා කාදිනල් අති උතුම් මැල්කම් රංජිත් හිමිපාණන් ඇතුළු පාර්ශවකරුවන් විසින් ඉදිරිපත් කළ මූලික අයිතිවාසිකම් පෙත්සම් 9 ක් විභාගයට ගැනීමට අවසර දෙමින් ශ්‍රේෂ්ඨාධිකරණය විසින් මෙම නියෝගය නිකුත් කරනු ලැබීය. තීන්දුව ප්‍රකාශයට පත්කළමින් ත්‍රිපුද්ගල විනිසුරු මඩුල්ලේ සභාපති විනිසුරු යසන්ත කෝදාගොඩ සඳහන් කළේ මෙම පෙත්සම් විභාගයේ දී පෙත්සම්කරුවන් විසින් අධිකරණය හමුවේ ප්‍රබල නඩු නිමිත්තක් තහවුරු කිරීමට සමත් වී තිබෙන බව ය. ඒ අනුව අදාළ පෙත්සම්වල වග උත්තරකරුවන් ලෙස නම් කර තිබූ ජනාධිපතිවරයා වෙනුවෙන් නීතිපතිවරයා, කථානායක මහින්ද යාපා අබේවර්ධන සහ දේශබන්දු තෙන්නකෝන් යන අයට එරෙහිව නඩු විභාගයක් පැවැත්වීමට අධිකරණය තීරණය කරන බවත් විනිසුරු මඩුල්ල සඳහන් කළේය. ඊට අමතරව මෙම පෙත්සම් විභාගය අවසන් වනතෙක් වග උත්තරකාර දේශබන්දු තෙන්නකෝන් පොලිස්පති ධූරයේ කටයුතු කිරීම, බලතල ක්‍රියාවේ යෙදවීම, රාජකාරී ඉටු කිරීම වළක්වාලමින් අතුරු තහනම් නියෝගයක් කරන බවත් විනිසුරු මඩුල්ල විසින් සඳහන් කරනු ලැබීය. ඉන් අනතුරුව පෙත්සම්වලට අදාළ විරෝධතා තිබේ නම් ඒවා සති හයක් තුළ ගොනු කිරීමට නියෝග කළ විනිසුරු මඩුල්ල පෙත්සම් නැවත නොවැම්බර් මස 11වැනිදා කැඳවන ලෙසත් නියෝග කළේය. 'ආණ්ඩුක්‍රම ව්‍යවස්ථාදායක සභාව විසින් නම නීත්‍යානුකූලව අනුමත කර නැහැ' මෙම පෙත්සම් සලකා බැලීම දින ගණනාවක් තිස්සේ නියමිත අධිකරණ රාජකාරී කාලසීමාව අභිබවා ගොස් පැවැත්වීමට සිදු වූ බව පෙන්වා දුන් ත්‍රිපුද්ගල විනිසුරු මඩුල්ලේ සභාපති විනිසුරු යසන්ත කෝදාගොඩ අධිකරණයට ලබා දුන් එම සහයෝගය සම්බන්ධයෙන් සියලු නීතිඥවරුන්ට ස්තුතිය පළ කරන බවත් කියා සිටියේය. දේශබන්දු තෙන්නකෝන් පොලිස්පතිවරයා වශයෙන් පත්කිරීමට ජනාධිපතිවරයා ගනු ලැබූ තීරණය බල රහිත කිරීමේ නියෝගයක් නිකුත් කරන ලෙස ඉල්ලා කාදිනල් අති උතුම් මැල්කම් රංජිත් හිමිපාණන්, තරුණ ජනමාධ්‍යවේදීන්ගේ සංගමය, ඇතුළු පාර්ශවකරුවන් විසින් මූලික අයිතිවාසිකම් පෙත්සම් 9 ක් ඉදිරිපත් කර තිබුණි. පෙත්සම්කරුවන් කියා තිබුණේ පොලිස්පති ධුරය සඳහා ජනාධිපතිවරයා විසින් නිර්දේශ කරන ලද දේශබන්දු තෙන්නකෝන්ගේ නම ආණ්ඩුක්‍රම ව්‍යවස්ථාදායක සභාව විසින් නීත්‍යානුකූලව අනුමත කර නොමැති බව ය. පොලිස්පතිවරයා තෝරා පත් කර ගැනීම සඳහා ආණ්ඩුක්‍රම ව්‍යස්ථාදයක සභාවේ සාමාජිකයින් අතර පැවති ඡන්ද විමසීමේදී දේශබන්දු තෙන්නකෝන්ට පක්ෂව ඡන්ද හතරක් සහ විරුද්ධව ඡන්ද දෙකක් ප්‍රකාශ වූ බව පෙන්වා දෙන පෙත්සම්කරුවන් තවත් සාමාජිකයින් දෙදෙනෙකු ඡන්දය ප්‍රකාශ කිරීමෙන් වැළකී සිටි බවත් සඳහන් කර ඇත. එසේ ඡන්දය ප්‍රකාශය කිරීමෙන් වැළකී සිටි සාමාජිකයින් දෙදෙනා අදාළ යෝජනාවට විරුද්ධව ඡන්දය ප්‍රකාශය කළ බව නිගමනය කරමින් කථානායකවරයා සිය තීරක ඡන්දය භාවිතා කිරීම ආණ්ඩුක්‍රම ව්‍යවස්ථාවේ විධිවිධාන වලට පටහැනි බවත් පෙත්සම්කරුවන් පෙන්වා දී තිබුණි. ඒ අනුව දේශබන්දු තෙන්නකෝන්ගේ නාම යෝජනාව ආණ්ඩුක්‍රම ව්‍යවස්ථාදායක සභාව විසින් විධිමත් ආකාරයෙන් අනුමත වී නොමැති නිසා ඒ මත පදනම්ව ජනාධිපතිවරයා විසින් සිදුකළ එම පත්වීම සම්පූර්ණයෙන්ම නීතිය ඉදිරියේ බල රහිත බවත් පෙත්සම්කරුවන් සිය පෙත්සම් වලින් සඳහන් කර තිබේ.",
"Title": "පොලිස්පති ගැටලුව: කතානායකවරයාට සහ අගවිනිසුරුවරයාට සාකච්ඡා කර ප්‍රශ්නය විසඳාගත හැකිද?"
} |
{
"Text": " 2024 ජනාධිපතිවරණ ඡන්ද විමසීම සැප්තැම්බර් 21 වැනිදා ලෙස නියම කරමින් ජාතික මැතිවරණ කොමිෂන් සභාව අතිවිශේෂ ගැසට් නිවේදනය නිකුත් කර තිබේ. ඒ අනුව නාමයෝජනා භාර ගනු ලබන්නේ අගෝස්තු 15 වැනිදා ය. නාම යෝජනා භාර ගනු ලබන්නේ රාජගිරිය මැතිවරණ කොමිෂන් සභා කාර්යාලයේදීය. ඇප මුදල් තැන්පත් කිරීම ජනාධිපතිවරණ වෙනුවෙන් ඇප මුදල් තැන්පත් කිරීම අද (ජුලි 26 වැනිදා) සිට අගෝස්තු 14 වැනිදා දහවල් 12 දක්වා සිදුකළ හැකිය. එම කාලසීමාව තුළ සෙනසුරාදා සහ ඉරිදා දින හැර සෙසු දිනවල පෙරවරු 8.30 සිට පස්වරු 4.15 දක්වා කාලය තුළත්, අගොස්තු 14 වැනිදා පෙරවරු 8.30 සිට දහවල් 12 දක්වා කාලය තුළත් ඇප මුදල් තැන්පත් කළ හැකිය. පිළිගත් දේශපාලන පක්ෂයකින් නාමයෝජනා කරන අපේක්ෂකයෙකුට රුපියල් 50000ක් සහ යම් දේශපාලන පක්ෂයක් හෝ ඡන්ද හිමියෙකු විසින් නාමයෝජනා කරන අපේක්ෂකයෙකු රුපියල් 75000ක් ඇප තැන්පත් කළ යුතු වේ. මේ අතර, ජනාධිපතිවරණය සම්බන්ධයෙන් පාර්ශව කිහිපයක් ඊයේ (ජුලි 25 වැනිදා) අදහස් පළ කළහ.",
"Title": "ජනාධිපතිවරණය සැප්තැම්බර් 21 වැනිදා"
} |
{
"Text": " ශ්‍රී ලංකා දේශපාලන ක්ෂේත්‍රයේ \"සන්නාමයක්\" ලෙස විද්වතුන් විසින් හඳුන්වනු ලබන 'බාහු' හෙවත් මහාචාර්ය වික්‍රමබාහු කරුණාරත්න දේශපාලනයෙන් පමණක් නොව ජීවිතයෙන් ද සමුගත් පුවත බ්‍රහස්පතින්දා (ජූලි 25) අලුයම් කාලයේදී අසන්නට ලැබිණි. 81 හැවිරිදි ඔහු අභාවප්‍රාප්ත වූයේ, කොළඹ ජාතික රෝහලේ ප්‍රතිකාර ලබමින් සිටියදී ය. මහාචාර්ය වික්‍රමබාහු කරුණාරත්න විෂය ක්ෂේත්‍රයන් දෙකක් ඔස්සේ සන්නාම සලකුණු තැබූ සුවිශේෂී පෞරුෂයකට හිමිකම් කී ශ්‍රී ලාංකිකයෙකි. මේ ලිපියෙහි අරමුණ ඔහුගේ දේශපාලන ගමන්මග පමණක් නොව බොහෝ දෙනෙකු නොදත් ලෝකයේ සම්භාවනාවට පාත්‍ර වූ විද්‍යාඥයෙකුගේ ගමන්මග පිළිබඳව ද යම් අනාවරණයක් කිරීම ය. වික්‍රමබාහුගේ මුල් විය වික්‍රමබාහු කරුණාරත්න මෙලොව එළිය දුටුවේ, බදුල්ලේ සිට කිලෝමීටර් 42ක් පමණ දුරින් පිහිටි දුෂ්කර ප්‍රදේශයක් වූ ලුණුගලදී ය. ගුරු වෘත්තියේ නිරත වූ ඔහුගේ දෙමාපියන් එවකට සේවය කර තිබුණේ, ලුණුගල ප්‍රදේශයේ ය. 1943 වසරේ මාර්තු මස 8 වන දා ලුණුගලදී ඔහු උපත ලැබී ය. පසු කලෙක ඔහුගේ දෙමාපියන් කළුතර දිස්ත්‍රික්කයේ මතුගම ප්‍රදේශයේ පදිංචියට පැමිණි අතර, ඒ හේතුවෙන් වික්‍රමබාහුගේ ප්‍රාථමික අධ්‍යාපනය මතුගම, ආනන්ද ශ්‍රාස්ත්‍රාලයෙන් ඇරඹිණි. පසුව, කොළඹ ආනන්ද විද්‍යාලයට ඇතුළු වී ද්විතියික අධ්‍යාපන කටයුතුවල නිරත වූ ඔහු, ලංකා විශ්වවිද්‍යාලයට ඇතුළු වී විදුලි ඉංජිනේරු විෂය පිළිබඳ පළමු පෙළ ගෞරව උපාධියක් හිමි කර ගත්තේ ය. අධ්‍යාපනය එතැනින් අවසන් නොකළ වික්‍රමබාහු, ආචාර්ය වික්‍රමබාහු කරුණාරත්න බවට පත්වූයේ, පොදුරාජ්‍ය මණ්ඩලීය ශිෂ්‍යත්වයක් ලබා කේම්බ්‍රිජ් විශ්වවිද්‍යාලයට ගොස් ආචාර්ය උපාධියක් හිමි කර ගැනීමෙන් පසුව ය. ඔහු එම සුදුසුකම ලබා ගත්තේ, 1970 වසරේදී ය. ආචාර්ය උපාධිය ලබා ගැනීමෙන් පසු ආපසු ශ්‍රී ලංකාවට පැමිණි ඔහු පේරාදෙණිය විශ්වවිද්‍යාලයේ ඉංජිනේරු පීඨයේ කථිකාචාර්යවරයෙකු ලෙස සේවයට එක් විය. දේශපාලන ගමන්මග වික්‍රමබාහු කරුණාරත්න ක්‍රියාකාරී දේශපාලනයට පිවිසියේ ලංකා විශ්වවිද්‍යාලයේ උපාධි අපේක්ෂකයෙකුව සිටියදී 1962 වසරේදී ලංකා සම සමාජ පක්ෂයට එක් වෙමිනි. ඔහු ඉන් වසර දහයකට පසු එනම් 1972 වසරේදී ලංකා සම සමාජ පක්ෂයේ මධ්‍යම කමිටුවට තේරී පත් විය. 1972 වසරේදී ලංකා සම සමාජ පක්ෂය, ශ්‍රී ලංකා නිදහස් පක්ෂයට සහය පළ කිරීම සම්බන්ධයෙන් පක්ෂ නායකත්වය සමග ඇති වූ මතභේදාත්මක තත්ත්වයක් නිසා ඔහු එම පක්ෂයෙන් නෙරපා දැමූ බව සඳහන් වේ. පසුව 1977 වසරේදී වාසුදේව නානායක්කාර ඇතුළු පිරිසක් සමග එක්ව නව සම සමාජ පක්ෂය ගොඩ නැගීමට දායක විය. 1978 වසර ඔහුගේ ජීවිතයේ සුවිශේෂී සංධිස්ථානයක් බවට පත්වූයේ, එවකට ජනාධිපති ජේ.ආර්. ජයවර්ධන ඉදිරිපත් කළ ආණ්ඩුක්‍රම ව්‍යවස්ථාවට එරෙහිව දැක්වූ විරෝධතා හේතුවෙනි. එහිදී, ආචාර්ය වික්‍රමබාහු කරුණාරත්න අත්අඩංගුවට ගැනිණි. ‘සිද්ධිය ඇසින් දුටු’ මහාචාර්ය ජයදේව උයන්ගොඩ කී කතාව මේ වන විට දේශපාලන විද්‍යාව පිළිබඳ මහාචාර්යවරයෙකු වන ජයදේව උයන්ගොඩ 1978 වසරේදී පේරාදෙණිය විශ්වවිද්‍යාලයේ උපාධි අපේක්ෂකයෙකු විය. \"මට මතකයි, 1978 දී ජේ.ආර්. ජයවර්ධන මහත්මයා අලුත් ආණ්ඩුක්‍රම ව්‍යවස්ථාව ගෙනාවා ම, ඒකට එරෙහිව දැඩි විරෝධය පළ කළ කෙනෙක් තමයි, වික්‍රමබාහු කරුණාරත්න. මටත් මතකයි, මමත් එතකොට පේරාදෙණියෙ හිටියා. මම ගියා ගලහ හන්දියට. වික්‍රමබාහු එතන කළු කොඩි එසවූවා. ඒකට වික්‍රමබාහු අත්අඩංගුවට ගත්තා. හිර ගෙදරත් හිටියා,\" මහාචාර්ය ජයදේව උයන්ගොඩ සිය මතකය අවදි කළේ එලෙසිනි. ආචාර්ය වික්‍රමබාහු කරුණාරත්න මාස කිහිපයක් රඳවාගෙන සිට මුදා හැරුණ ද, එම සිද්ධියෙන් පසු ඔහුට පේරාදෙණිය විශ්වවිද්‍යාලයේ කථිකාචාර්ය ධූරය අහිමි කෙරිණි. මහාචාර්ය ජයදේව උයන්ගොඩ ප්‍රකාශ කළේ, එවකට මහනුවර ප්‍රදේශයේ ජනතා විමුක්ති පෙරමුණ සමග එක් නොවුණු විශාල පිරිසක් ආචාර්ය වික්‍රමබාහු කරුණාරත්න වටා එක්ව සිටි බව ය. 1983 වසරේ පැවති දැවැන්ත වැඩ වර්ජනයේදී ද ආචාර්ය වික්‍රමබාහු කරුණාරත්න සුවිශේෂී කාර්ය භාරයක් ඉටු කළ බව මහාචාර්ය ජයදේව උයන්ගොඩ පවසයි. \"ඔහු ඒ කාලේ විශ්වාස කළා මේ දැවැන්ත වැඩ වර්ජනය හරහා ශ්‍රී ලංකා දේශපාලනයේ විශාල පෙරළියක් සිද්ධ වෙයි කියලා. ඒත් එහෙම දෙයක් වුණේ නෑ.\" 1987 වසරේදී ආචාර්ය වික්‍රමබාහුගේ නව සම සමාජ පක්ෂය සහ තවත් පක්ෂ කිහිපයක් එක්ව එක්සත් සමාජවාදී සන්ධානය පිහිටුවීය. පසුව, 1998 වසරේදී නව සම සමාජ පක්ෂය, ජාතික ප්‍රජාතන්ත්‍රවාදී ව්‍යාපාරය, නව ප්‍රජාතන්ත්‍රවාදී පක්ෂය සහ එක්සත් සමාජවාදී පක්ෂය එක්ව නව වාමාංශික පෙරමුණ පිහිටුවීය. ඔහු 2010 වසරේ ජනාධිපතිවරණයේදී වාමාංශික පෙරමුණ නියෝජනය කරමින් මේසය ඡන්ද සලකුණ යටතේ, ජනාධිපති අපේක්ෂකයෙකු ලෙස ඉදිරිපත් විය. දේශපාලනය නිසා සැඟවී ගිය ස්ටීවන් හෝකින් පරපුරේ විද්‍යාඥයා මෙම ලිපියේ ඉහත සඳහන් කර ඇති පරිදි පොදුරාජ්‍ය මණ්ඩලීය ශිෂ්‍යත්වයක් ලබා කේම්බ්‍රිජ් විශ්වවිද්‍යාලයට ඇතුළු වූ වික්‍රමබාහු කරුණාරත්න, ලෝකයේ බිහිවූ අතිවිශිෂ්ට භෞතික විද්‍යාඥයෙකු ලෙස සැලකෙන ස්ටීවන් හෝකින්ගේ සමකාලීනයෙකි. වරක් ජනක ලියනආරච්චි නමැති මාධ්‍යවේදියා සමග පුවත්පත් සාකච්ඡාවකදී ඔහු මේ බව අනාවරණය කර තිබුණේ මෙලෙසිනි. \"මගේ ඩිපාට්මන්ට් එක වුණේ, ඇප්ලයිඩ් මැතමැටික්ස් ඔෆ් තියරිටිකල් ෆිසික්ස්. සිංහලෙන් කියනවා නම් න්‍යායාත්මක භෞතික විද්‍යාවේ ව්‍යවහාරික ගණිත අංශය. මගේ ඩිපාර්ට්මන්ට් එකේ තමයි ස්ටීවන් හෝකින් හිටියෙ. අපි ඔක්කොම 25කට වැඩිය හිටියෙ නෑ. මම යනකොට හෝකින් පර්යේෂණ ශිෂ්‍යයෙක්. මමත් පර්යේෂණ ශිෂ්‍යයෙක් විදිහට සම්බන්ධ වුණේ. මම හිටියෙ හෝකින්ගෙ පර්යේෂණ කණ්ඩායමේ නෙමෙයි. තරංගවලට බාධක ඇති වන ආකාරය ගැන තමයි, මා ඇතුළු මගේ කණ්ඩායම පර්යේෂණ කළේ.\" \"හෝකින් ප්‍රියමනාප කෙනෙක්. ඔහු තුළ කිසි ම කුහකකමක් තිබුණෙ නෑ. යමක් ඇහුවොත් වුවමනාවෙන් කියලා දෙන්න හදනවා. එයාගෙ අදහස පැහැදිලි කරනවා. හිනාවෙන්න පුළුවන් දේවල් කියනවා. ඔහුගෙ තිබුණ විශේෂ ම ලක්ෂණය තමයි, ලේසියෙන් කෙනෙක්ව හිනස්සවන්න හැකි වීම. ඔහු විටෙක හාස්‍යයෙන් පිරුණු කෙනෙක්. ඒ වගේම හෝකින් කැමැති වුණේ නෑ එයාට අමාරුකම් තියනවා කියලා පෙන්වන්න. ඔහු හැම වෙලාවෙ ම කිව්වෙ මට ප්‍රශ්නයක් නෑ කියලා. ධනාත්මකව ජීවිතයට මුහුණ දෙන්න ඔහුට හැකි වුණා. ඔහුගෙ දර්ශනයත් හැදෙන්නෙ එහෙමයි. \"ඔබ මනුස්සයෙක් නම් ඔබ නොපසුබස්නා වීර්යයෙන් යමක් කළ යුතුයි. ඔබ ලෝකයට වටිනා කෙනෙක්. ලැබුණු ජීවිතේ පුළුවන් තරම් ප්‍රයෝජනයට ගන්න\" ඔහු හැම විට ම කිව්වෙ ඒක.\" ලෝකය ස්ටීවන් හෝකින්ගේ දැනුමෙන් විශිෂ්ට ප්‍රයෝජන ලබා ගත්ත ද, ආචාර්ය වික්‍රමබාහු කරුණාරත්න පේරාදෙණිය විශ්වවිද්‍යාලයේ කථිකාචාර්ය ධූරය පවා අහිමි විය. පසුව වසර 40ක් තිස්සේ ඉගැන්වීම් අතහැර පූර්ණ කාලීනව දේශපාලනයේ නිරත වුව ද, ඔහු විවෘත විශ්වවිද්‍යාලය සමග සම්බන්ධ වී පර්යේෂණ කිහිපයක නිරත විය. ඔහු පැවසූ පරිදි වසර 40කට පසු ඔහුට අග්‍රාමාත්‍ය රනිල් වික්‍රමසිංහගේ මැදිහත් වීමෙන් හිඟ වැටුප් සහිතව මහාචාර්ය පදවිය ද පිරිනැමිණි. දෛවෝපගත සිදුවීමක් වන්නේ, 1978 වසරේ ඔහු පේරාදෙණිය විශ්වවිද්‍යාලයෙන් ඉවත් කරද්දී අධ්‍යාපන අමාත්‍ය ධූරය දැරූ රනිල් වික්‍රමසිංහ, ඉන් වසර 40කට පසු අග්‍රාමාත්‍යවරයා ලෙස ඔහුට හිඟ වැටුප් ගෙවා යළි සේවයේ පිහිටුවීම ය. කෙසේ වෙතත්, ඔහුට ඒ සියල්ල හිමි වන විට විශ්‍රාම යාමේ වයස ඉක්මවා ගොස් තිබිණි. ඒ අනුව, ඔහුගේ දැනුමෙන් ප්‍රමාණවත් සේවයක් මෙරටට ලබා ගැනීමට නොහැකි වූ බව බොහෝ දෙනෙකුගේ අදහස යි. මේ අතර, පසු කාලීනව රනිල් වික්‍රමසිංහගේ දේශපාලන ක්‍රියාකාරීත්වය සම්බන්ධයෙන් විරෝධයක් නොදැක්වීම හේතුවෙන් වාමාංශික දේශපාලනයේ ඔහු ගොඩ නගා ගත් පෞරුෂයට යම් කැළලක් සිදුවූ බව මහාචාර්ය ජයදේව උයන්ගොඩගේ අදහස යි. ‘ශ්‍රී ලංකා දේශපාලනයේ සන්නාමයක්’ - මහාචාර්ය නිර්මාල් රංජිත් දේවසිරි මහාචාර්ය වික්‍රමබාහු කරුණාරත්න ශ්‍රී ලංකා දේශපාලනය තුළ සුවිශේෂී හැසිරීමක් පෙන්නුම් කළ චරිතයක් බව මහාචාර්ය නිර්මාල් රංජිත් දේවසිරි බීබීසී සිංහල සේවයට පැවසීය. \"1980 අග භාගයේ ජනතා විමුක්ති පෙරමුණේ නැගිටීමත් සමග වාමාංශික දේශපාලනයේ යම් යම් වෙනස්කම් ඇති වුණා. එක කොටසක් ජනතා විමුක්ති පෙරමුණට හිතවත් ආකල්පයක් දැරුවා. තව කොටසක් ආණ්ඩුව සමග එකතු වෙලා ජනතා විමුක්ති පෙරමුණ මර්දනය කරන්න උත්සහ කළා. නමුත්, වික්‍රමබාහු මේ පාර්ශව දෙකට ම අයිති වෙන්නෙ නැතුව යම්කිසි විදිහක වෙනස් දේශපාලනයක් සඳහා උත්සහයක් දැරුවා,\" මහාචාර්ය නිර්මාල් රංජිත් දේවසිරි පැවසීය. කෙසේ වෙතත්, 1990 වකවානුවෙන් පසු නිර්මාණය වූ දේශපාලන පරිසරයට හැඩ ගැසී ඉදිරියට ඒමට මහාචාර්ය වික්‍රමබාහු ඇතුළු පාර්ශවයට හැකියාවක් නොලැබුණු බව මහාචාර්ය නිර්මාල් රංජිත් දේවසිරි සඳහන් කළේ ය. කෙසේ වෙතත්, මහාචාර්යවරයා පෙන්වා දුන්නේ, ඔහු ශ්‍රී ලංකා දේශපාලනයේ ප්‍රධාන සන්නාමයක් බව ය. \"ඔහු ලංකාවේ දේශපාලනයේ ඉතා වැදගත් පුරුකක්. අපට කියන්න පුළුවන් ඔහු ඇත්තට ම ප්‍රධාන සන්නාමයක් තමයි බාහු කියලා කියන්නේ. ඔහුගේ අභාවය දේශපාලන ලෝකයට දැනෙන සංසිද්ධියක්.\"",
"Title": "වික්‍රමබාහු කරුණාරත්න: දේශපාලනය නිසා සැඟව ගිය විද්‍යාඥයාගේ ප්‍රකට සහ අප්‍රකට තොරතුරු"
} |
{
"Text": " ආසියානු කුසලාන කාන්තා ක්‍රිකට් තරගාවලියේ අවසන් පුර්ව වටය සඳහා අපරාජිතව පිවිසීමට ශ්‍රී ලංකා කාන්තා කණ්ඩායම (ජුලි 24) සුදුසුකම් ලැබීය. ඒ තායිලන්ත කණ්ඩායම සමග පැවති තරගයෙන් කඩුලු 10ක අති විශිෂ්ඨ ජයග්‍රහණයක් වාර්තා කරමිනි. ඒ අනුව ජුලි 26 වැනිදා පැවැත්වෙන ආසියානු කුසලාන තරගාවලියේ අවසන් පුර්ව තරගයේදී ශ්‍රී ලංකා කාන්තා ක්‍රිකට් කණ්ඩායමේ ප්‍රතිවාදී කණ්ඩායම වන්නේ පකිස්ථාන ක්‍රිකට් කණ්ඩායමයි. තායිලන්තයට එරෙහි තරගයේදී මොකද වුණේ ? කාසියේ වාසිය දිනු තායිලන්ත කණ්ඩායමේ නායිකාව පළමුවෙන් පන්දුවට පහර දීමට තීරණය කළාය. ඒ අනුව තායිලන්ත කණ්ඩායම පන්දු වාර 20 අවසානයේදී කඩුලූ 07ක් පමණක් දැවී ලකුණු 93ක් රැස් කිරීමට සමත් විය. එහිදී තායිලන්ත කණ්ඩායමේ නැනපැට් කොන්චිරන්කායි පන්දු 53 කදී නොදැවී ලකුණු 47ක් රැස් කිරීමට සමත් වුවාය. පන්දු යැවීමේදී කවීෂා දිල්හාරි විසින් ලකුණු 13 කට කඩුලු දෙකක් දවා ගනු ලැබීය. ලකුණු 94ක ජයග්‍රාහි ඉලක්කයක් හඹා ගිය ශ්‍රී ලංකා කාන්තා කණ්ඩායම පන්දු වාර 11 යි පන්දු 3ක් අවසානයේදී එම ඉලක්කය සම්පුර්ණ කළේ එකඳු කඩුල්ලක් හෝ නොදැවී වීම විශේෂත්වයකි. නායිකා චමරි අතපත්තු පන්දු 35 කදී නොදැවී ලකුණු 49ක් ද, විශ්මි ගුණරත්න පන්දු 34 කදී නොදැවී ලකුණු 39ක් ද රැස් කළහ. තරගයේ ක්‍රීඩිකාව ලෙස නායිකා චමරි අතපත්තු සම්මාන ලැබුවාය. ශ්‍රී ලංකා කාන්තා කණ්ඩායම පළමු වටයේදී බංගලාදේශය, මැලේසියාව සහ තායිලන්ත කණ්ඩායම් සමග පැවති තරග තුනම පහසුවෙන් ජයග්‍රහණය කිරීමට සමත් විය. අවසන් පුර්ව වටයට සුදුසුකම් ලැබූ රටවල් මොනවාද? මෙවර ආසියානු කුසලාන කාන්තා ක්‍රිකට් තරගාවලියේ අවසන් පුර්ව වටයේ තරග ජුලි මස 26 වැනිදා පැවැත්වේ. එහිදී ඉන්දියාව සහ බංගලාදේශය පළමු අවසන් පුර්ව තරගයට ක්‍රීඩා කිරීමට නියමිතය. දෙවන අවසන් පුර්ව වටයේ තරගය සඳහා ශ්‍රී ලංකාව සහ පාකිස්ථානය ක්‍රීඩා කිරීමට නියමිතව ඇත. එම තරග ජයග්‍රහණය කරනු ලබන කණ්ඩායම් ජුලි මස 28 වැනිදා පැවැත්වීමට නියමිත අවසන් මහ තරගයට ක්‍රීඩා කිරිම සඳහා සුදුසුකම් ලබනු ඇත. ශ්‍රී ලංකා කාන්තා කණ්ඩායම මෙතෙක් දැක්වූ දක්ෂතා මොනවාද ? B කාණ්ඩය යටතේ තරග කරන ශ්‍රී ලංකාව මේ වන විට ප්‍රසාද ලකුණු 4ක් ලබා ගනිමින් එම කාණ්ඩයේ පෙරමුණේ පසුවේ. මෙවර තරගාවලියේදී ශ්‍රී ලංකා කාන්තා කණ්ඩායම තමන් මුහුණ දුන් පළමු තරග තුනෙන් ම පහසු ජයක් ලැබීමට සමත් වුයේ ප්‍රතිවාදී කණ්ඩායම්වලට ප්‍රබල අභියෝගයක් ගෙන දෙමිනි. බංගලාදේශ කාන්තා කණ්ඩායම සමග පැවති පළමු තරගයේදී කඩුලු 7ක පහසු ජයග්‍රහණයක් ලැබීමට ශ්‍රී ලංකා කණ්ඩායම සමත් විය. ශ්‍රී ලංකා කාන්තා කණ්ඩායම සහභාගී වූ දෙවන තරගය මැලේසියානු කණ්ඩායම සමග පැවති අතර එම තරගයේදී ශ්‍රී ලංකා කාන්තා කණ්ඩායමට ලකුණු 144ක දැවැන්ත ජයග්‍රහණයක් හිමිවිය. එම ජයග්‍රහණය ශ්‍රී ලංකා කාන්තා ක්‍රිකට් කණ්ඩායම විස්සයි 20 තරගයකදී විශාල ම ලකුණු පරතරයකින් ලද ජයග්‍රහණය ලෙස වාර්තා පොත් අතරට එක්විය. චමරි තැබූ වාර්තාව මැලේසියානු කණ්ඩායම සමග පැවති තරගයේදී ශ්‍රී ලංකා කණ්ඩායමේ නායිකා චමරි අතපත්තු ආසියානු කුසලාන තරගාවලියේදී වාර්තා කිහිපයක් තමන්ගේ නම ඉදිරියේ සටහන් කර ගැනීමට සමත් වුවාය. මැලේසියාවට එරෙහිව පන්දු 69 කදී නොදැවී ලකුණු 119ක් රැස් කළ චමරි අතපත්තු ආසියානු කුසලාන කාන්තා තරගාවලියකදී ශතකයක් රැස් කළ එකම පිතිකාරිණිය ලෙස වාර්තා පොත් අතරට එක්වූවාය. එම ඉනිමේ දී චමරිගේ ලකුණු රැස් කිරීමේ ප්‍රහාරාත්මක වේගය 172.46ක් ලෙස සටහන් විය. චමරි එම ඉනිමේදී හයේ පහරවල් 7ක් එල්ල කළ අතර එය ආසියානු කුසලාන තරගාවලියකදී පිතිකාරිණියක් එක් ඉනිමකදී එල්ල කළ වැඩිම හයේ පහරවල් සංඛ්‍යාව ලෙස වාර්තා අතරට එක්වුණි. ආසියානු කුසලාන තරගාවලියේ ඉනිමකදී හයේ සහ හතරේ පහරවලින් වැඩිම ලකුණු සංඛ්‍යාවක් රැස් කළ පිතිකාරිනිය යන වාර්තාව ද චමරි අතපත්තු සිය නම ඉදිරියේ ලියා ගැනීමට සමත් වුවාය. එහිදී චමරි විසින් ලකුණු 98ක් රැස් කරනු ලැබුවේ හයේ පහරවල් 7ක් සහ හතරේ පහරවල් 14ක් එල්ල කරමිනි. මැලේසියාව සමග එම තරගයේදී චමරි අතපත්තු සහ අනුෂ්කා සංජිවනි අතර තැබූ ලකුණු 115ක සබඳතාවය ආසියානු කුසලාන තරගාවලියකදී තෙවන කඩුල්ල වෙනුවෙන් තැබූ හොඳම සම්බන්ධතාවය ලෙස වාර්තා පොත් අතරට එක් විය. සුවිශේෂී දක්ෂතා දැක්වූ ක්‍රීඩිකාවන් බංගලාදේශය සමග පැවති තරගයේදී ශ්‍රී ලංකා ආරම්භක පිතිකාරිණිය වන විශ්මී ගුණරත්න පන්දු 48 කදී ලකුණු 51ක් රැස් කළාය. ඇය එම තරගයේ දී හොඳම ක්‍රීඩිකාව ලෙස ද සම්මානයට පාත්‍ර වුවාය. එමෙන්ම මැලේසියාව සමග පැවති තරගයේදී 15 හැවිරිදි ශෂිනි ගිම්හානි පන්දු වාර 4 කදී ලකුණු 9 කට කඩුලු 3ක් දවා ගන්නා ලදී.",
"Title": "ආසියානු කුසලානය : ශ්‍රී ලංකා කාන්තා ක්‍රිකට් කණ්ඩායම අපරාජිතව අවසන් පුර්ව වටයට"
} |
{
"Text": " විෂ මත්ද්‍රව්‍ය හා පාතාලය මර්දනය කිරීමට පොලිසිය ක්‍රියාත්මක කරමින් සිටින යුක්තිය මෙහෙයුමට සමගාමීව නීති විරෝධි ලෙස උපයාගත් ධනය පොලිස් භාරයට ගන්නා ආකාරය සම්බන්ධයෙන් පසුගිය දිනවල දී මාධ්‍ය ඔස්සේ දක්නට ලැබුණි. මේ සම්බන්ධයෙන් මෑතකාලීන සමාජය තුළ වැඩි කතාබහක් ඇති වුයේ නිරූපණ ශිල්පිනියක වන පියුම් හංසමාලි ගේ වත්කම් සම්බන්ධව ආරම්භ වූ විමර්ශනයත් සමඟම ය. කළු සල්ලි සුදු කිරීම හෙවත් මුදල් විශුද්ධිකරයේ දී සෑම විටම ජාවාරම්කරුවන්ට මෙන්ම දේශපාලකයන්ට හා ඔවුන්ගේ පවුල්වල උදවියට ද චෝදනා එල්ලවන අතර පැනමා සහ පැන්ඩෝරා පේපර් ලෙස ලෝකය පුරා මුදල් විශුද්ධිකරණයට සම්බන්ධ පුද්ගලයන් ගැන හෙළිදරව් කළ අවස්ථාවේ දී මෙරට දේශපාලකයන් හා ඔවුන්ගේ පවුල්වල අයවලුන් ද ඊට සම්බන්ධ යැයි හෙළි විය. අයථා ක්‍රමවලින් මුදල් හා වත්කම් ඉපයීම සම්බන්ධව සමාජයේ කතා බහක් ඇති වී තිබෙන මෙවන් මොහොතක කලු සල්ලි සුදු කිරිම හෙවත් මුදල් විශුද්ධිකරණය පිළිබඳව මෙන්ම ඒ හරහා රටේ ආර්ථිකයට වන බලපෑම් සම්බන්ධයෙන් බීබීසි සිංහල සොයා බැලීමක් කළේය. කළු සල්ලි කියන්නේ මොනවාද? සුදු කරන්නේ කොහොමද? ත්‍රස්තවාදී ක්‍රියා, මත්ද්‍රව්‍ය ජාවාරම්, කප්පම් ලබා ගැනීම හෝ සූදු වැනි අයථා ක්‍රම මඟින් උපයා ගන්නා මුදල් කළු සල්ලි ලෙස හඳුන්වනු ලබයි. එම මුදල් කළු සල්ලි ලෙස හඳුන්වනු ලබන්නේ ඒවා ඉපැයු ආකාරය නෛතික නොවන නිසාවෙනි. ඉපැයු ආකාරය නීත්‍යානූකූල නොවීම හේතුවෙන් මෙසේ අයථා ලෙස උපයා ගන්නා අති විශාල මුදල් තම බැංකු ගිණුමක් වෙත බැර කර ගැනීම හෝ නීත්‍යානුකූලව ඉපැයු මුදල් ලෙස පෙන්වීම අසීරු ය. එහෙයින් මුදල් විශුද්ධිකරණය කරනු ලබන අතර එය බරපතල මූල්ය අපරාධයකි. මූල්ය පද්ධති ආරක්ෂා කිරීමට, ආර්ථික ස්ථාවරත්වයට සහාය වීමට සහ නීතියේ ආධිපත්‍යය ප්‍රවර්ධනය කිරීමට මුදල් විශුද්ධිකරණයට එරෙහි පියවර ගැනීම අත්‍යවශ්‍ය වේ. කළු සල්ලි සුදු කරන විශුද්ධිකරණය එසේ නීත්‍යානුකූල නොවන ක්‍රියාවලින් ලබාගත් මුදල් ඉපැයු මූලාශ්‍රය වසන් කරමින් එය නීත්‍යානුකූලව මුල්‍ය පද්ධතියට එකතු කිරීම මුදල් විශුද්ධිකරණය යි. මූල්ය පද්ධතියට තම අයථා ඉපැයීම් ඒකාබද්ධ කිරීම මෙම ක්‍රියාවලිය මගින් සිදු කෙරේ. නීතිවිරෝධී ලෙස උපයාගත් මුදල් සැකයෙන් තොරව භාවිතා කිරීමට මෙන්ම නීතියෙන් බේරී සිටීමට මුදල් විශුද්ධිකරණය අත්‍යවශ්‍ය වන අතර එය ක්‍රම කිහිපයක් ඔස්සේ සිදු කරනු ලබයි. විශාල මුදලක් කුඩා ප්‍රමාණයේ මුදල් වශයෙන් බැංකු ගිණුම්වල තැන්පත් කිරීම, විදේශීය මුදල් සඳහා උන්ඩියල් වැනි ක්‍රම මගින් මුදල් හුවමාරු කිරීම, විවිධ රටවල විවිධ ගිණුම් අතර මුදල් හුවමාරුව, දේපළ වෙළඳාම්, සුඛෝපභෝගී මෝටර් රථ හෝ ස්වර්ණාභරණ වැනි ඉහළ වටිනාකමකින් යුත් භාණ්ඩ මිලදී ගැනීම, පවතින හෝ අලුතින් ආරම්භ කරන ලද නීත්‍යානුකූල ව්‍යාපාරයකට නීති විරෝධි ලෙස ඉපැයු මුදල් ආයෝජන කිරීම වැනි ක්‍රම මුදල් විශුද්ධිකරණයට යොදා ගැනේ. මුදල් විශුද්ධිකරණයේ අවසන් අදියර ලෙස විශුද්ධිකරණය කරන ලද මුදල් නීත්‍යානුකූල අරමුදල් ලෙස මුල්‍ය පද්ධතියට හඳුන්වා දෙනු ලැබේ. ආර්ථියකට බලපෑමක් වෙන්නේ කොහොමද? මුදල් විශුද්ධිකරණය රටක මුල්‍ය පද්ධතියට දැඩි හානි පමුණුවන අතර ආර්ථිකයට ද ඉන් බලපෑම් සිදුවේ. එමෙන්ම අයාථා ලෙස උපයා ගත් මුදල් සම්බන්ධව කිසිඳු වාර්තාවක් නොමැති වීම නිසාවෙන් උද්ධමනය, ආයෝජන මට්ටම් සහ දළ දේශීය නිෂ්පාදිතය වැනි ආර්ථික සංඛ්‍යාලේඛන විකෘති කළ හැකි අතර ඉන් රටේ ආර්ථිකයේ සැබෑ ස්වරූපය විකෘති වන අතර එමඟින් රජයන්ට ඵලදායී ආර්ථික ප්‍රතිපත්ති ක්‍රියාත්මක කිරීමට ද අපහසු වේ. මුදල් විශුද්ධිකරණයට බොහෝ විට බදු පැහැර හැරීම් ඇතුළත් වන අතර, එය රාජ්‍ය සේවා සහ යටිතල පහසුකම් සඳහා භාවිත කළ හැකිව තිබූ රාජ්‍ය ආදායම අහිමි වීමට හේතු වේ. ඉන් රටේ ආර්ථිකයට සෘජු බලපෑම් සිදුවේ. නීත්‍යානුකූල ව්‍යාපාරවලට විශුද්ධිකරණ මුදල් මගින් අරමුදල් සපයන ව්‍යාපාර සමඟ තරග කිරීම දුෂ්කර විය හැකි අතර, වෙළඳපොල තරගකාරිත්වය විකෘති කිරීමට සහ අවංක ව්‍යාපාර වෙළඳපොලෙන් පලවා හැරීමට ද මෙය හේතුවක් විය හැකිය. දුර්වල මුදල් විශුද්ධිකරණ පාලනයක් ඇති රටවල් ජාත්යන්තර සම්බාධකවලට මුහුණ දීමට සිදුවිය හැකි අතර, ගෝලීය මූල්ය වෙලඳපොලට ඔවුන්ගේ ප්‍රවේශය අඩු කර ආර්ථික ස්ථාවරත්වයට බලපෑම් කළ හැකිය. නීති සහ දඬුවම් මොනවාද? ශ්‍රී ලංකාවේ මුදල් විශුද්ධිකරණය වැළැක්වීමට හා එම අපරාධයට සම්බන්ධ අයවලුන්ට දඬුවම් පැමිණවීමට පනත් දෙකක් යොදා ගනිමින් නීති සම්පාදනය කර ඇත. ඒවා නම් 2006 අංක 5 දරන මුදල් විශුද්ධිකරණය වැළැක්විමේ පනත සහ 2006 අංක 6 දරන ගනුදෙනු වාර්තා කිරිමේ පනතයි. ඊට අමතරව 2005 අංක 25 දරන ත්‍රස්තවාදයට අරමුදල් සැපයීම මැඩපැවැත්වීමේ සම්මුති පනත මගින් ද විශුද්ධිකරණය වැළැක්වීමට සෘජු දායකත්වයක් ලබා දෙනු ලබයි. මුදල් විශුද්ධිකරණයට මහාධිකරණය මගින් වරදකරුවෙකු කරන තැනැත්තෙකුට දඩ මුදලක් පැනවීම හෝ බන්ධනාගාරගත කිරිමේ හෝ එම දඬුවම් දෙකටම යටත් කළ හැකිය. වරද කරන ලද්දේ යම් දේපළක් සම්බන්ධයෙන් ද, ඒ දේපළෙහි වටිනාකමට නොඅඩු විය යුතු හා ඒ දෙපළෙහි වටිනාකමට තුන් ගුණයකට නොවැඩි දඩයකට යටත් කළ හැකිය. එමෙන්ම අවුරුදු 5කට නොඅඩු හා අවුරුදු 20ක් නොඉක්මන කාලයකට බරපත වැඩ සහිතව බන්ධනාගර ගත කිරීමට මෙරට නීතියේ ප්‍රතිපාදන සලසා ඇත.",
"Title": "හිටිහැටියේ කෝටිපතියන් බිහි කරන කළු සල්ලි සුදු වෙන්නේ කොහොමද?"
} |
{
"Text": " පේරාදෙණිය විශ්වවිද්‍යාලයේ පුස්තකාලය සතුව ඇති මහාවංශයේ පිටපතක් යුනෙස්කෝ ලෝක උරුමයක් ලෙස නම් කර ඒ සඳහා වන ලෝක උරුම සහතිකය නිකුත් කිරීම සිදුවූයේ ජුලි 17 වන දා පේරාදෙණිය විශ්වවිද්‍යාලයේදීයි. එම සහතිකය යුනෙස්කෝහි අධ්‍යක්ෂක ජනරාල් ඕඩ්රි අසූලේ විසින් පිරිනමන ලදි. මේ පිටපත පමණක් ලෝක උරුමයක් වුණේ ඇයි? මේ විමසා බැලීම ඒ පිළිබඳව ය. දීර්ඝ කාලයක පර්යේෂණයක ප්‍රතිඵලයක් පේරාදෙණිය විශ්වවිද්‍යාලය සතුව ඇති මෙම මහාවංශ පිටපත ලෝක උරුමයක් බවට පත් කරගැනීම සඳහා වසර තුනහමාරකට අධික කාලයක් පුරා පරිශ්‍රමයක් දැරූ බව බීබීසී සිංහල කළ විමසීමක දී පේරාදෙණිය විශ්වවිද්‍යාලයේ උපකුලපති එම්.ඩී. ළමාවංශ පැවසුවේ ය. මුලින් ම ශ්‍රී ලංකාවේ මේ සම්බන්ධයෙන් විශේෂඥ භාවයක් සහිත දොළොස්දෙනෙකුගෙන් සමන්විත කණ්ඩායමක් විසින් පර්යේෂණ කරලා ඒ බව යුනෙස්කෝවට දැනුම් දුන්නා. පසුව ඒ අයත් මේ සම්බන්ධයෙන් පර්යේෂණ කරලා තමයි මේ පිටපත ලෝක උරුමයක් විදිහට නම් කළේ. මේ සම්පූර්ණ ක්‍රියාවලියට වසර තුනහමාරක පමණ කාලයක් ගත වුණා.\" පේරාදෙණිය විශ්වවිද්‍යාලයේ ඉතිහාසය දෙපාර්තමේන්තුවේ අංශාධිපති මහාචාර්ය රෝහිත දසනායක එම පර්යේෂණය සඳහා සහභාගී වූ එක් පර්යේෂකයෙකි. මහාචාර්යවරයා එම පර්යේෂණය සම්බන්ධයෙන් මෙලෙස බීබීසී සිංහල වෙත අදහස් පල කළේ ය. \"මහාවංශයේ පිටපත් විශාල ප්‍රමාණයක් ලංකාව පුරා තියෙනවා. අපි පන්සල් සීයක් විතර සතුව තියෙන පිටපත් පරීක්ෂා කළා. ඒ විදිහට පරීක්ෂා කරනවිට ක්‍රි.පූ. 6වන සියවසේ සිට ක්‍රි.ව.1815 දක්වා අඩුපාඩුවක් නොමැතිව අඛණ්ඩව ලියවිලා තිබුණ පිටපත් තුනක් පෙරාදෙණිය විශ්වවිද්‍යාලයේ පුස්තකාලය සතුව තිබුණා. ඊට අමතරව දළදා මාළිගාව සහ මාතලේ අලු විහාරය සතුවත් පිටපත් තිබුණා,\"මහාචාර්යවරයා විස්තර කළේ ය. \"පෙරදෙණිය විශ්වවිද්‍යාලය සතුව තිබුණ පිටපත් තුන පරීක්ෂා කරනවිට එයින් එක් පිටපතක් ඉතාම නිවැරදිව පරිච්ඡේද 99ක් යටතේ පත්තිරු 237ක ඉතා හොඳ ව්‍යක්ත භාෂා විලාශයකින් ලියවිලා තිබෙන බව නිරීක්ෂණය වුණා. ඓතිහාසික කරුණුත් සමඟ නිවැරදිම සහ අඛණ්ඩව ලියවිලා තිබුණ පිටපත විදිහට එය හඳුනා ගත්තා.\" මහාචාර්යවරයා පෙන්වා දුන්නේ මෙවැනි ග්‍රන්ථයක් ලෝක උරුමයක් කිරීම සඳහා යුනෙස්කෝව සලකා බලන ව්‍යතිරේඛයන් ද මෙම පිටපත සම්බන්ධයෙන් තිබූ බවයි. \"මේ පිටපත වාසනාවකට පෙරාදෙණිය විශ්වවිද්‍යාලය සතුව තිබෙන්නේ. ඒ නිසා එය පරිහරණය කිරීමට ඇති හැකියාව සහ සංරක්ෂණය සම්බන්ධ කොන්දේසි එමඟින් ළඟා කරගැනීමේ හැකියාවත් අපට තියෙනවා.\" මේ ග්‍රන්ථය රචනා කළේ කවු ද? මෙම ග්‍රන්ථය බොහෝ දුරට ස්වාමීන් වහන්සේලා තිදෙනෙකු විසින් ලියා අවසන් කරන්නට ඇති බවට විශ්වාස කරන්නේ යැයි මහාචාර්ය රෝහිත පැවසුවේ ය. \"මෙම කෘතිය අතින් ලියා තිබෙන්නේ ඉතාම හොඳ භාෂා විලාසයකින්. හොඳ ව්‍යක්ත භික්ෂූන් වහන්සේ නමක් විසින් ලියා තිබෙන බව පෙනෙනවා. අපි දැනට විශ්වාස කරනවා භික්ෂූන් වහන්සේලා තුන් නමක් මේක ලියන්න ඇති කියලා. මෙහි වැඩි කොටසක් ලියා තිබෙන්නේ මල්වතු මහවිහාරයේ පළමු නායක ස්වාමීන් වහන්සේ වුණු තිබ්බොටුවාවේ බුද්ධරක්ඛිත ස්වාමින් වහන්සේ විසින්.\" ඒ අනුව මෙය 1800ට පෙර ලියැවුණු පිටපතක් බව මහාචාර්යවරයා සඳහන් කළේ ය. \"මෙම කෘතිය ලියා අවසන්වන තෙක් නායක හාමුදුරුවන් ජීවත් නොවූ නිසා ඉතිරි කොටස තවත් භික්ෂූන් වහන්සේ නමක් විසින් ඉතාම ව්‍යක්තව ලියා අවසන් කර තිබෙනවා.\" මේ පිටපත පමණක් ලෝක උරුමයක් වුණේ ඇයි? මහාවංශය පළමුව රචනා කළේ අනුරාධපුර යුගයේ මහාවිහාරවාසී භික්ෂුවක් වූ මහානාම හිමියන් විසින් බව ඉතිහාසයේ සඳහන් වේ. එම කෘතියේ වැඩිම පරිච්ඡේද ගණනක් වෙන් වී තිබුණේ දුටුගැමුණු රජු වෙනුවෙන් ය. ඉන්පසු මහාවංශය විවිධ හිමිවරුන් විසින් පසුව ලියා තිබේ. වර්තමානය වන විට එහි පිටපත් රාශියක් ශ්‍රී ලංකාව පුරාම තිබේ. එසේ නම් උක්ත පෙරාදෙණිය විශ්වවිද්‍යාලය සතු පිටපත පමණක් ලෝක උරුමයක් වන්නේ කෙසේද? ඒ සම්බන්ධයෙන් විමසූ විට මහාචර්ය රෝහිත ලබා දුන්නේ මෙවැනි පිළිතුරකි. \"ක්‍රි.පූ හයවසන සියවසේ සිට ක්‍රි.ව. 1815 දක්වා කිසිම අඩුපාඩුවක් නොමැතිව අඛණ්ඩව ඉතිහාසය ලියා තිබෙන ලෝකයේ ග්‍රන්ථය වෙන්නේ මේ පිටපත පමණයි. චිනයේත් ඉතිහාසය ගැන ලියැවුණු පොත් තිබුණාට ඒවා රාජවංශ විදිහට වෙන වෙනම ලියැවුණු ඒවා. එකම ග්‍රන්ථයක මේ තරම් කාල පරාසයක ඉතිහාසයක් කිසිඳු ග්‍රන්ථයක ලියැවිලා නෑ.\" \"වසර 2600ක් පමණ කාලපරිච්ඡේදයක් තුළ ශ්‍රී ලංකාවේ, බුද්ධාගමේ ඉතිහාසය මේ තුළ ලියවිලා තිබෙනවා. ඉන්දියාවේ ඉතිහාසය පවා මේ පොතේ ලියැවිලා තිබෙනවා.\" එමෙන් ම මෙම ග්‍රන්ථය ක්‍රි.ව. 12වන සියවසේ දී කාම්බෝජ භාෂාවට ද පරිවර්තනය වී ඇති බව ඔහු පැවසුවේ ය. \"12වන සියවස වන විටත් මේ පොත සම්බන්ධයෙන් ලෝකයේ ප්‍රචාරයක් තිබුණා. 19 වන සියවසේ දී විල්හෙල්ම් ගයිගර් වගේ පඬිවරුන් මෙය ඉංග්‍රීසි භාෂාවට පරිවර්තනය කළා.\" ‘මෙය තනි ජාතියක පොතක් නොවෙයි’ මෙම ග්‍රන්ථය හුදෙක් බෞද්ධාගමික හෝ සිංහල ජාතියේ ග්‍රන්ථයක් නොවන බව මහාචාර්ය රෝහිත පැවසුවේ ය. \"මේ ග්‍රන්ථයේ කියන්නේ සිංහල මිනිසුන්ගේ ඉතිහාසයවත් බෞද්ධාගමිකයන්ගේ ඉතිහාසයවත් නොවෙයි. සමස්ත ඉතිහාසයම මෙහි ලියවිලා තිබෙනවා. දෙමළ පාලකයන්ව පවා එහි වර්ණනාවට ලක් කරලා තිබෙනවා.\" එහි එළාර රජු පිළිබඳව ද විශේෂයෙන් සටහන් කර ඇති බව ඔහු පෙන්වා දුන්නේ ය. පිටපත ලැබුණු විදිහ අභිරහසරක් ලෝක උරුමයක් වූ මෙම පිටපත පෙරාදෙණිය විශ්වවිද්‍යාලයට ලබා දුන්නේ කවුරුන් විසින්දැයි තවම සොයාගැනීමට නොහැකි වූ බව මහාචාර්ය රෝහිත දසනායක පැවසුවේ ය. පේරාදෙණිය විශ්වවිද්‍යාලයේ උපකුලපතිවරයා පැවසුවේ මෙම පිටපත පේරාදෙණිය විශ්වවිද්‍යාලය සතුව වසර පනහක පමණ කාලයක් පුරා තිබී ඇති බවයි. \"1964දි පමණ පේරාදෙණිය විශ්වවිද්‍යාලයේ හිටපු සෝමදාස කියන පුස්තකාලාධිපතිවරයා විසින් විවිධ තැන්වල තිබුණු පුස්කොළ පොත් එකතු කරලා ඒවා සංරක්ෂණය සඳහා පේරාදෙණිය විශ්වවිද්‍යාලයේ පුස්තකාලයට ගෙනැවිත් තිබෙනවා. ඒ වෙලාවේ දී මේ පුස්කොළ පොතත් ගේන්න ඇති කියලා තමයි විශ්වාස කරන්නේ,\" මහාචාර්ය ළමාවංශ පැවසුවේ ය. සංරක්ෂණය කර තිබෙන්නේ කෙසේ ද? මහාචාර්යවරුන් දෙදෙනාම පෙන්වා දුන්නේ මෙම ග්‍රන්ථය හානියක් නොවන ආකාරයෑන් ඉතා හොඳින් සංරක්ෂණය කර ඇති බවයි. ඕනෑම හදිසි තත්වයක දී එය ආරක්ෂා කරගැනීමට අවශ්‍ය කටයුතු සලසා ඇති බව ඔවුහු ප්‍රකාශ කළ හ. මීට අමතරව ඓතිහාසික ග්‍රණත සහ පුස්කොළ පොත් 5000කට වැඩි එකතුවක් පේරාදෙණිය විශ්වවිද්‍යාලය සතු බවත් ඒවා ඉතා හොඳින් සංරක්ෂණය කර තිබෙන බවත් ඔවුහු පෙන්වා දුන්හ. \"ගින්නක් ඇති වුණත්, මුළු පේරාදෙණිය විශ්වවිද්‍යාලයම ජලයෙන් යටවුණත් මේ පොත් ආරක්ෂා කිරීමට අදාළ වැඩපිළිවෙළක් සකසලා තිබෙනවා,\" මහාචාර්ය රෝහිත පැවසුවේ ය. මෙම ග්‍රන්ථය පරිශීලනය කිරීමට යමෙකුට අවශ්‍ය නම් ඒ සඳහා විශේෂ අවසරයක් ලබාගෙන එය අධ්‍යනය කිරීමේ හැකියාව ද පවතියි.",
"Title": "මහාවංශය: පේරාදෙණිය විශ්වවිද්‍යාලය සතු පිටපත පමණක් ලෝක උරුමයක් වුණේ ඇයි?"
} |
{
"Text": " ඉහත සෑම උපුටනයකින් ම අවධාරණය කරනුයේ, අධ්‍යාපනය ලැබීමේ ඇති වැදගතකම පිළිබඳව ය. වර්තමානය වන විට අධ්‍යාපනය සම්බන්ධයෙන් ලෝකයේ පර්යේෂණ රැසක් සිදු කර ඇති අතර, බොහෝ දියුණු රටවල් දරුවන්ට සුදුසු අධ්‍යාපන ක්‍රම අනුගමනය කරමින් සිටී. ශ්‍රී ලංකාවේ අධ්‍යාපනය ක්‍රමය සම්බන්ධයෙන් දිගු කාලයක් තිස්සේ විවිධ විවේචන එල්ල වෙමින් තිබේ. බොහෝවිට ශ්‍රී ලංකාවේ අධ්‍යාපනය ක්‍රමය සම්බන්ධයෙන් එල්ල වන සුලභ චෝදනාවක් වනුයේ, දරුවන්ගේ නිර්මාණශීලීත්වය අගැයීම වෙනුවට ඔවුන්ගේ මතක ශක්තිය මැන බැලෙන අධ්‍යාපන ක්‍රමයක් ක්‍රියාත්මක වන බව ය. මේ වන විට ශ්‍රී ලංකාවේ අධ්‍යාපන ක්‍රමය ප්‍රතිසංස්කරණය කිරීම සඳහා වන යෝජනා මාලාවක් ඉදිරිපත් කර තිබේ. අධ්‍යාපන අමාත්‍යංශය පවසන්නේ, මෙම නව අධ්‍යාපන ප්‍රතිසංස්කරණ 2025 වසරේ මුල් වාරයේ සිට ක්‍රියාත්මක කරන බව ය. යෝජිත අධ්‍යාපන ප්‍රතිසංස්කරණ මොනවා ද? නව අධ්‍යාපන ප්‍රතිසංස්කරණ යටතේ පාසල් ශ්‍රේණි සංඛ්‍යාව 13 සිට 12 දක්වා අඩු කිරීමට යෝජනා කර ඇති බව අධ්‍යාපන අමාත්‍යාංශය පවසයි. ඒ අනුව, යෝජිත නව අධ්‍යාපන ප්‍රතිසංස්කරණ මගින් සෑම දරුවකුට ම අවුරුදු 17දී පාසල් අධ්‍යාපනය අවසන් කිරීමට අවස්ථාව සැලසෙනු ඇත. මේ යටතේ, පාසල් අධ්‍යාපනය ප්‍රාථමික අංශය 1-5 දක්වාත්, කනිෂ්ඨ අංශය 6-8 ලෙසත්, ජ්‍යෙෂ්ඨ අංශය 9 වසරේ සිට 12 වසර දක්වාත් වර්ගීකරණය කර ඇතැයි අධ්‍යාපන අමාත්‍යාංශය පවසයි. 5 ශ්‍රේණිය ශිෂ්‍යත්ව විභාගය සඳහා පාසල් පාදක ඇගැයීම්වලින් යම් ප්‍රතිශතයක් ද, විභාග මගින් යම් ප්‍රතිශතයක් ද ලෙස ලකුණු ලබා දීමට යෝජනා කර ඇති අතර, ශිෂ්‍යත්ව විභාගය සරල කර තරගකාරිත්වය අඩු කිරීමට ද අධ්‍යාපන අමාත්‍යාංශය යෝජනා කර තිබේ. සාමාන්‍ය පෙළ විභාගයේ විෂයයන් සංඛ්‍යාව අඩු කිරීම මෙම නව ප්‍රතිසංස්කරණ මගින් සිදු කිරීමට යන සුවිශේෂී ප්‍රතිසංස්කරණයක් වන්නේ, සාමාන්‍ය පෙළ විභාගය සඳහා ඉගැන්වෙන විෂයයන් සංඛ්‍යාව 9 සිට 7 දක්වා අඩු කිරීම ය. සාමාන්‍ය පෙළ විභාගය 10 ශ්‍රේණීයේදීත්, උසස් පෙළ විභාගය 12 ශ්‍රේණියේදීත් පැවැත්වීමට, යෝජිත නව අධ්‍යාපන ප්‍රතිසංස්කරණ ඔස්සේ අධ්‍යාපන අමාත්‍යාංශය යෝජනා කර ඇත. එහිදී දැනට සාමාන්‍ය පෙළ විභාගය සඳහා පවතින විෂයයන් සංඛ්‍යාව 7 දක්වා අඩු කිරීමට තීරණය කර තිබේ. එම විෂයයන් 7 තුළ තොරතුරු සහ සන්නිවේදන තාක්ෂණය (ICT), තාක්ෂණික හා වෘත්තීය කුසලතා සහ ආගමික හා සාරධර්ම යන විෂයයන් ත්‍රිත්වය හැදෑරීම අනිවාර්ය කිරීමට යෝජනා කර ඇති බව අධ්‍යාපන අමාත්‍යාංශ නිලධාරීහු පැවසූහ. 2023 වසරේ දෙසැම්බර් 5 වන දා පාර්ලිමේන්තුවේදී අධ්‍යාපන අමාත්‍ය ආචාර්ය සුසිල් ප්‍රේමජයන්තගේ ප්‍රධානත්වයෙන් අධ්‍යාපන අමාත්‍යාංශයේ අය-වැය සඳහා 2023 වර්ෂයේ ප්‍රගතිය හා 2024 වර්ෂයේ සැලසුම් ඉදිරිපත් කිරීමේ අවස්ථාවේදී ද මේ බව සඳහන් කෙරිණි. STEAM අධ්‍යාපන ක්‍රමවේදය නව අධ්‍යාපන ප්‍රතිසංස්කරණ දියුණු රටවල ක්‍රියාත්මක වන අධ්‍යාපන ක්‍රමවේදයක් වන STEAM ක්‍රමවේදය යටතේ ක්‍රියාත්මක කරන බව අධ්‍යාපන රාජ්‍ය අමාත්‍ය එස්. අර්වින්ද් කුමාර් බීබීසී සිංහල සේවයට පැවසීය. ලොව පුරා දියුණු රටවල ක්‍රියාත්මක වන STEAM ක්‍රමවේදය යන්නෙහි, S.T.E.A.M. යන අකුරුවලින් හැඟවෙන ක්ෂේත්‍රයන් මෙසේ ය. විද්‍යාව (Science) තාක්ෂණය (Technology) ඉංජිනේරු (Engineering) කලා (Arts) ගණිතය (Mathematics) මෙම ක්‍රමවේදය මීට පෙර ක්‍රියාත්මක වූ S.T.E.M. ක්‍රමවේදයෙහි පරිණාමයක් ලෙස සැලකේ. මෙම ක්‍රමය යටතේ විද්‍යාව, තාක්ෂණය, ඉංජිනේරු සහ ගණිතය යන විෂයයන් අතරට කලා විෂයයන් ද ඇතුළත් කර තිබේ. මෙම ක්‍රමවේදය, දරුවන්ගේ ප්‍රායෝගික කුසලතා වර්ධනය කිරීම, රාමුවෙන් පිට සිතීමට පුහුණු කිරීම ආදී අරමුණු ඉලක්ක කර ගත් ක්‍රමවේදයකි. අධ්‍යාපන රාජ්‍ය අමාත්‍ය එස්. අර්වින්ද් කුමාර් ප්‍රකාශ කළේ, අනාගතයේ නිර්මාණය වන නව රැකියා වෙළෙඳපොළ ඉලක්ක කරමින් මෙම නව ප්‍රතිසංස්කරණ හඳුන්වා දෙන බව ය. සෞන්දර්ය විෂයයන් පාසලෙන් ඉවත් වෙයි ද? මෙම නව අධ්‍යාපන ප්‍රතිසංස්කරණ හරහා පාසල් විෂය ධාරාවෙන් සෞන්දර්ය විෂයයන් ඉවත් කිරීමේ සැලැස්මක් ක්‍රියාත්මක වන බවට ඇතැම් පාර්ශව චෝදනා කරයි. ඒ සම්බන්ධයෙන් පාසල් සුරැකීමේ සංවිධානය ඇතුළු සංගම් කිහිපයක් පසුගිය දා විරෝධතාවල ද නිරත වූ අයුරු දැක ගත හැකි විය. එහෙත්, පසුගිය ජූලි මස 16 වන දා නිවේදනයක් නිකුත් කරමින් අධ්‍යාපන අමාත්‍යංශය පැවසුවේ, එය සාවද්‍ය චෝදනාවක් බව ය. යෝජිත අධ්‍යාපන ප්‍රතිසංස්කරණ අනුව සෞන්දර්ය විෂයයන් සාමාන්‍ය පෙළ අධ්‍යාපනයේ අත්‍යවශ්‍ය අංගයක් බව ද එහි සඳහන් විය. කනිෂ්ඨ, ද්විතියික අධ්‍යාපනයේ හා ජ්‍යෙෂ්ඨ ද්විතීයික අධ්‍යාපන මට්ටම්වලදී සෞන්දර්ය විෂයයන් වැඩිදුරටත් අධ්‍යයනය කළ හැකි අතර අ.පො.ස සාමාන්‍ය පෙළ හා අ.පො.ස. උසස් පෙළ සඳහා ද සෞන්දර්යය විෂයයන් සඳහා ළමුන්ට පෙනී සිටිය හැකි බව එම නිවේදනයේ දැක්විණි. කෙසේ වෙතත්, ඒකාබද්ධ ගුරු සේවා සංගමයේ ප්‍රධාන ලේකම් අමිල සඳරුවන් බීබීසී සිංහල සේවයට පැවසුවේ, සාමාන්‍ය පෙළ විභාගය සඳහා නිර්දේශිත විෂයයන් සංඛ්‍යාව 7 දක්වා අඩු කිරීමේදී සෞන්දර්ය විෂයයන් ඉවත් කෙරෙනු ඇති බව ය. දරුවෙකුගේ වර්ධනයට සහ ඔහුගේ පැවැත්මට සෞන්දර්ය විෂයයන් ඉගෙන ගැනීම අනිවාර්යයෙන් කළ යුතු බව ඔහු ප්‍රකාශ කළේ ය. මේ අතර, සමාජ මාධ්‍ය හරහා සිදු කෙරෙන විවිධ ක්‍රියාකාරකම් ඔස්සේ ද, පාසල් අධ්‍යාපනයෙන් සෞන්දර්ය විෂයයන් ඉවත් කිරීමේ උත්සහයක් පවතින බවට මතයක් ගොඩ නැගෙමින් තිබේ. කෙසේ වෙතත්, සෞන්දර්ය විෂයයන් අනිවාර්ය විෂයයන්ගෙන් ඉවත් කිරීම අනුමත කරන පිරිසක් ද සිටිති. කෙසේ වෙතත්, සාමාන්‍ය පෙළ විෂයයන් සංඛ්‍යාව 7 දක්වා අඩු කිරීම පිළිබඳව බොහෝ දෙමාපියන් දක්වන්නේ, යහපත් ප්‍රතිචාරයකි. මේ පිළිබඳව බීබීසී සිංහල සේවය කළ විමසීමකදී දෙමාපියන් බොහෝ පිරිසක් පැවසුවේ, දරුවන්ට විෂයයන් වැඩි සංඛ්‍යාවක් ඉගෙන ගැනීමට සිදුවීම අනවශ්‍ය බරක් බව ය. \"ඇත්තට ම විෂයයන් ගණන අඩු වෙන එක ගොඩක් හොඳයි. ළමයින්ට ලොකු බරක් අඩු වෙනවා ඒකෙන්. අඩු තරමින් ළමයින්ගේ බෑග් එකේ බරවත් අඩු වෙයි. සමහර විෂයයන් තියෙනවා, ඒවා ඉගෙන ගන්නෙ සාමාන්‍ය පෙළට විතර යි,\" පානදුර ප්‍රදේශයේ පාසලක 10 ශ්‍රේණියේ ඉගෙනුම ලබන දරුවෙකුගේ මවක් බීබීසී සිංහල සේවයට පැවසීය. ජාතික අධ්‍යාපන ආයතනයේ මත විමසුම 2018 වසරේදී ජාතික අධ්‍යාපන ආයතනය සිදු කළ මත විමසුමක් පිළිබඳව පළ කෙරුණු 'යෝජිත නව අධ්‍යාපන ප්‍රතිසංස්කරණ හා සබැඳි මත විමසුම' මැයෙන් යුත් වාර්තාවෙන් නිර්දේශ කර ඇත්තේ, සාමාන්‍ය පෙළ විෂයයන් සංඛ්‍යාව 6ක් දක්වා අඩු කළ යුතු බවට ය. එම වාර්තාවේ මෙසේ දැක්වේ. 'වර්තමානයේදී අ.පො.ස. (සා.පෙළ) විභාගයට පෙනී සිටින ශිෂ්‍යයෙකුට විෂයයන් නවයකට පෙනී සිටීමට සිදුවේ. ඉගෙනුම අතින් බලන කල මේ විෂයකට තැබෙන බර එකිනෙකට වෙනස් වන්නේ වී නමුදු සමස්ත විභාග කාර්ය භාරය සිසුන්ගෙන් බහුතරයකට කායික වශයෙන් සේ ම චිත්තවේගීය වශයෙන් ද නොදැරිය හැකි බරක් බව පෙනී යන්නේ ය. ගෝලීය පහසුකම් දර්ශක සලකන කල්හි වෙනත් රටවල අ.පො.ස. (සා. පෙළ) ශිෂ්‍යයෙකු පෙනී සිටිය යුතු විෂය සංඛ්‍යාව පහක් හෝ හයක් වේ.' දැනුම වෙනුවට ප්‍රඥාව වර්ධනය කරන අධ්‍යාපන ක්‍රමයක් මේ අතර, ශ්‍රී ලංකාවේ තොරතුරු තාක්ෂණ ක්ෂේත්‍රයේ ප්‍රමුඛයෙකු වන වේගා මෝටර් රථය නිෂ්පාදනය කළ කෝඩ්ජෙන් ආයතනයේ නිර්මාතෘ සහ හිමිකරු වන ආචාර්ය හර්ෂ සුබසිංහ පෙන්වා දෙන්නේ, දැනුම පදනම් කර ගත් අධ්‍යාපන යුගය අවසන් වී ඇති බව ය. ඒ වෙනුවට, ප්‍රඥාව මූලික කර ගත් යුගයකට කාලය එළඹ ඇතැයි ඔහු පවසයි. ඒ සම්බන්ධයෙන් ChatGPT ඔස්සේ ලබා ගත් ප්‍රතිචාරයක් ද ඔහු සිය ෆේස්බුක් පිටුවෙහි පළ කර තිබිණි.",
"Title": "සා. පෙළ විෂය 6ක් වෙයි ද? පාසල් අධ්‍යාපනයෙන් සෞන්දර්ය බැහැර වෙයි ද? නව ප්‍රතිසංස්කරණ මොනවා ද?"
} |
{
"Text": " “අපි නෙගට්විස් අල්ලන්නේ ග්ලවුස් දාලා, එහෙම පාවිච්චි කරපු නෙගට්විස් කෑලි කෑලිවලට කඩලා බිම දාලා තියෙනකොට විශාල දුකක් ඇති වුණා. අපේ ගෙදර තියෙන දේවල් ඔක්කෝම අරන් ගිහිල්ලා ඒත් මට මේ තරම් දුක්ක ආවේ නැහැ.” හතලිස් එක් වසරකට ඉහත දී ජූලි මාසය අඳුරු කරමින් ඉතිහාසයට කළු පැල්ලමක් එකතු කළ දෙමළ ජනයාට එරෙහි ප්‍රචණ්ඩ ක්‍රියා ගැන එහි ගොදුරක් වු වී. සිවදාසන් ලෙසින් මෙරට සිනමා කර්මාන්තයේ කා අතරත් ප්‍රකට වෛරමුත්තු සිවදාසන් බීබීසී සිංහල සේවය හා අතීත ආවර්ජනයකට එක්විය. 1983 වර්ෂයේ ජුලි 23 දින ආරම්භ වී දින ගණනක් තිස්සේ ඇවිලුණු “කළු ජුලිය” නමින් කුප්‍රකට වර්ගවාදි සංහාරයෙන් දෙමළ වැසියන් දහස් ගණනක් ඝාතනය කෙරුණු අතර කෝටි ගණනක නිවාස ඇතුලු දේපළ ගිනිබත් විය. ඒ අතර සිනමා කර්මාන්තයට සම්බන්ධ වී කටයුතු කළ දෙමළ ජනයා, සිනමා ශාලා මෙන්ම දෙමළ හිමිකාරිත්වය යටතේ තිබු රසායනාගාර ද විය. එම විනාශයෙන් ලාංකීය සිනමාවට වුයේ ගැණිය නොහැකි පාඩුවකි. ‘මම ලැබ් එක ඇතුළට ගියාම මට ඇඬුනා’ දැනට කැනඩාවේ වෙසෙන සිවදාසන් එවක දී හැඳල, වත්තල පිහිටි විජය චිත්‍රාගාරයේ ප්‍රධාන පාලක වශයෙන් රැකියාවේ නිරත වී ඇත. චිත්‍රාගාරය අසලම ජීවත් වු සිවදාසන් ඇතුළු පවුලේ උදවිය 83 කළු ජූලියේ දී ආරක්ෂා කර ඇත්තේ රංගන ශිල්පියකු වු බැප්ටිස් ප්‍රනාන්දු විසිනි. එහෙත් ඔවුන්ගේ නිවසද සම්පුර්ණයෙන් මංකොල්ල කා විනාශ කර තිබේ. දෙමළ ජනයාට එරෙහිව දින කිහිපයක් පැවති ප්‍රචණ්ඩ ක්‍රියා සමනය වු පසුව වී. සිවදාසන් තම නිවස මෙන්ම ඒ අසල ඇති තම රැකියා ස්ථානය වු විජය චිත්‍රාගාරය බැලීමට ගොස් තිබුණි. “මම ලැබ් එක ඇතුළට ගියාම මට ඇඬුනා. මගේ ඒවා නෙමෙයි එතන තිබුනේ. අපි රත්තරන් වගේ පරිස්සම් කරපු නෙගටිව්ස් විනාශ කරලා. ඉස්සෙල්ලාම මම, මගේ ඇස් දෙකෙන් දැක්කේ “සසරක හැටි” කියලා ජබිර්. ඒ. කාදර් නිෂ්පාදනය කරලා පී. නීලකන්ටන් කියලා ඉන්දියන් ඩිරෙක්ටර් කරපු, රෝයි ද සිල්වා පළවෙනි සැරේට ඇක්ට් කරපු ෆිල්ම් එකේ කෑන් එක වැටිලා තිබුණා. මම අරන් බලද්දි නෙගටිව් තිබුණා ඒක පෑගිලා විනාශ වෙලා සත පහකට වැඩක් නැතුව තිබුනේ. අපි ඔය නෙගටිව් අල්ලන්නේ ග්ලවුස් දාලා ඒ තරම් පරිස්සමට.“ “මම ස්ටුඩියෝ එකට ගියාම සවුන්ඩ් ඩිපාර්ට්මන්ට් එක කඩලා, ඒකේ පැත්තක් ගිනි තියලා තිබුණා. ලැබ් එකට නම් හානියක් වෙලා තිබුණේ නැහැ, හැබැයි බඩු ඔක්කෝම ඇඳලා. ස්තෝප්පුවේ එහෙම තනිකර ෆිල්ම් කෑන්ස් පිරිලා තිබුණා. හැබැයි කෑන් ඇතුලේ තිබුණ නෙගටිව් ඔක්කෝම අරන් ගිහිල්ලා මොකද මිනිස්සුන්ට කවුරුහරි බොරු කියලා තිබුණා මේකේ රිදී තියෙනවා කියලා.” “අපේ ගෙදර විනාශ කරලා ගෑස් සිලින්ඩර් එක ඇරෙන්න ඔක්කොම බඩු අරන් ගිහිල්ලා තිබුණත් මට මෙච්චර දුකක් දැනුණේ නැහැ.” යි වසර හතලිස් එකක් පුරාවටම හිතේ ඇති වේදනාව මුදා හරිමින් සිවදාසන් පැවසීය. ලාංකීය සිනමාවට වූ අහිමි වීම කේ. ගුණරත්නම් හිමිකාරිත්වය දැරූ විජය චිත්‍රාගාරයේ ශබ්ද පරිපාලන අංශයේ කොටසකට ගිනි තබා තිබු බව මෙන්ම ගිනිගෙන තිබු බිත්තිවල දෙමළ විරෝධී වෛරී වදන් ලියා තිබු බව සිවදාසන් හට අදටත් මතකය. ඒ මොහොත් විජය චිත්‍රාගාරයේ තිබු බොහෝ චිත්‍රපට සොරා ගෙන ගොස් තිබු අතර ඒ සියල්ල ලාංකීය සිනමාවට අහිමි විය. ඇතැම් චිත්‍රපටවල සේයා පට තිබී ඇත්තේ එම චිත්‍රාගාරයේ පමණි. ගාමිණී – මරදාන, සැපයාර් – වැල්ලවත්ත, කල්පනා – කිරුළපන, රියෝ, නවා – කොම්පඤ්ඤවීදිය, රාජ් – මීගමුව, ලිබර්ටි – බදුල්ල, මොඩර්න් – බදුල්ල, මොඩර්න් – බණ්ඩාරවෙල, කිත්තම්පලම් – අනුරාධපුර, නිව් විජේන්ද්‍ර – අනුරාධපුර, ඉම්පීරියල් – මුතූර් කැෂිනෝ – මාතලේ කළු ජූලියේ දී විනාශ කරන ලද සිනමා ශාලා කිහිපයකි. ‘මේ ක්ෂේත්‍රයේ හිටපු අහිංසකම මනුස්සයා එයා’ දින කිහිපයක් පුරා කොළඹින් ආරම්භ වී රට පුරාම සිදුවු දෙමළ විරෝධි ප්‍රහාරවල දී චිත්‍රපට අධ්යක්ෂ කේ. වෙන්කට් මරා දමන ලදී. ඔහුගේ කාරය තුළ සිරකර එයට ගිනි තබා ම්ලේච්ඡ ලෙස චිත්‍රපට අධ්‍යක්ෂවරයා ඝාතනය කර තිබුණි. “මේ ක්ෂේත්‍රයේ හිටපු අහිංසකම මනුස්සයා එයා. ගෙදර කට්ටිය එපා කියද්දි එයා, එයාගේ නංගිව බලන්න ගිහිල්ලා, ඒ පැත්තේ කලබලයි කියලා. එහෙම යද්දි දෙහිවල හන්දියේ දී එයාව මරලා එයාගේ කාර් එකේ පුච්චලා දැම්මා” යැයි කේ. වෙන්කට් චිත්‍රපට අධ්‍යක්ෂවරයා ගැන සිහි කරමින් වේදනාබරව පැවසීය. බුදුන්ගේ ශ්‍රීපාදය සම්බන්ධ කතා වස්තුව ඇතුළත් ‘ශ්‍රී පතුල’ චිත්‍රපටයේ අධ්‍යක්ෂවරයා කේ. වෙන්කට් ය. මහ රෑ හමුවූ ස්ත්‍රිය-1966, උතුම් ස්ත්‍රිය-1969, අද මෙහෙමයි-1972, ගොපලු හඬ-1973, දමයන්ති -1975, නිලූකා-1977, සිරිපතුල -1978, මගේ අම්මා -1980 යන සිංහල චිත්‍රපට මෙරට සිනමාවට දායාද කළේ වෙන්කට් විසිනි. ‘ආපහු ලංකාවේ අඩිය තියන්නේ නැහැ’ කළු ජූලියෙන් සිදුවු පීඩා හේතුවෙන් සිනමා කර්මාන්තයේ නියුතුව සිටි දෙමළ ජාතිකයන් බොහෝ දෙනෙකු ද රට හැර ගොස් තිබේ. “වින්සන් කියලා ආර්ට් ඩිරෙක්ටර් කෙනෙක් හිටියා එයා රට දාලා ගියා, අපේ ලැබ් එකෙත් රාමචන්ද්‍රන් කියලා එවකට හිටපු හොඳම ප්‍රින්ටර් එයත් ගියා. දේවේන්ද්‍රා කියලා හිටියා හොඳ කැමරාමන් කෙනෙක් එයාව මට ඉන්දියාවේ දී හම්බ වුණා. මොනවා හරි දෙයක් වෙලා තියෙනවා එයාට, ඒක එයා කියන්නේ නැහැ. මොකද එයා හැමදාම කිව්වේ ආපහු ලංකාවේ අඩිය තියන්නේ නැහැ කියලා.” එවැනි කීප දෙනෙකුම රට හැර ගිය බව කී වෛරමුත්තු සිවදාසන් ද 1988 දක්වා ටික කලක් ඉන්දියාවේ වාසයට ගොස් ඇත්තේ කලු ජූලියෙන් උන් හිටි තැන් මෙන්ම රැකියා ස්ථානය ද අහිමි වීම හේතුවෙනි. සිනමා ශාලා ගිනිබත් කිරිම, එවක දී වැඩි වශයෙන් දෙමළ හිමිකාරීත්වය දැරූ චිත්‍රාගාර විනාශ කිරීම හා චිත්‍රපටවල සේයා පට සොරා ගැනීම, විනාශ කිරිම මෙන්ම සිනමා කර්මාන්තයේ නියලී සිටි දෙමළ කලාකරුවන්, තාක්ෂණික ශිල්පීන් රට හැර යාම ද මෙරට සිනමා කර්මාන්තය කඩා වැටීමට එක් හේතුවක් වුවා විය හැකිය.",
"Title": "කළු ජූලියේ ගොදුරක් වු ලාංකීය සිනමා කර්මාන්තය"
} |
{
"Text": " ජනාධිපති රනිල් වික්‍රමසිංහ ශ්‍රී ලංකාවේ අටවැනි විධායක ජනාධිපතිවරයා ලෙස තේරී පත්වී (ජූලි 21) දෙවසරක කාලයක් සම්පූර්ණ වේ. ඇතැමුන් ඔහු ‘රනිල් රාජපක්ෂ’ ලෙස හඳුන්වයි. තවත් සමහරෙක් ඔහුට 'පිං ජනපති' ලෙස ද විවේචන කරති. අනුප්‍රාප්තික ජනාධිපතිවරයා ලෙස රනිල් වික්‍රමසිංහ එම ධුරය භාර ගන්නා අවස්ථාවේ රටේ පැවතියේ ඉතාම අභියෝගාත්මක කාල වකවානුවක් බව නොරහසකි. ඒ වන විටත් ගාලු මුවදොර පිටියේ මෙන්ම දිවයිනේ ඇතැම් ප්‍රදේශවල මහජනතාව සිස්ටම් ‘චේන්ජ්’ එකක් අවශ්‍ය බව පවසමින් විරෝධතා හා උද්ඝෝෂණ කරමින් කඳවුරු බැඳ සිටියහ. 'හුණු වටයේ කතාවෙන් ඇරඹුණු ගමන' ජනාධිපති ධුරයට පත්වීමට පෙර රනිල් වික්‍රමසිංහ ගෝඨාභය රාජපක්ෂ රජයේ අගමැතිවරයා ලෙස කටයුතු කරමින් සිටියේය. ඒ අගමැති මහින්ද රාජපක්ෂ ප්‍රමුඛ ආණ්ඩුව ජනතා විරෝධය හමුවේ ඉල්ලා අස්වීම හේතුවෙනි. 2022 වසරේ මැයි මස 16 වැනිදා ජාතිය අමතමින් එවකට අගමැතිවරයා ලෙස රනිල් වික්‍රමසිංහ කියා සිටියේ තමන් භාර ගනු ලැබුවේ අනතුරුදායක අභියෝගයක් බවය. \"මම භාරගත්තේ අනතුරුදායක අභියෝගයක්. හුණුවටයේ ගෲෂා අනුන්ගේ දරුවෙක් වඩාගෙන වැල් පාලම තරණය කළා. මේක ඊටත් වඩා භයානක අභියෝගයක්. හෙළ ගැඹුරුයි. පතුළ පේන්නෙ නෑ. පාලම හදල තියෙන්නේ තුනී වීදුරුවලින්. අත්වැලකුත් නෑ. මගේ කකුල් දෙකට ගලවන්න බැරි සපත්තු දෙකක් දාල තියෙනවා. ඒකේ අඩියේ තියෙන්නේ තියුණු යකඩ ඇණ. දරුවාව ආරක්ෂිතව එහා පැත්තට අරන් යන්නයි මට තියෙන්නෙ. මේ අභියෝගය මම භාර ගත්තෙ රට වෙනුවෙන්. මගේ අරමුණ සහ කැපවීම පුද්ගලයෙක්, පවුලක් හෝ කණ්ඩායමක් බේරා ගැනිම නෙවෙයි. මුළු රටේම ජනතාව බේරා ගැනීම, මුළු රටම බේරාගැනීම, තරුණ පරපුරේ අනාගතය බේරාගැනීම. ජීවිතය පරදුවට තබා මම මේ අභියෝගයට මූණ දෙනවා. ඒ අභියෝගය ජය ගන්නවා.ඊට ඔබ හැම දෙනාගෙම සහයෝගය මට ලබා දෙන්න. මම මගේ වගකීම රට වෙනුවෙන් ඉටු කරනවා. ඒ මා ඔබට දෙන පොරොන්දුවයි.\" ' ජනපතිවීම සහ රටේ පැවති අභියෝගයන්' ජනතා විරෝධය හමුවේ ගෝඨාභය රාජපක්ෂ ජනාධිපතිධුරයෙන් නෙරපා හැරීමෙන් පසු, ජනාධිපති මැතිවරණ (විශේෂ විධිවිධාන) පනත (1981 අංක 2) යටතේ පාර්ලිමේන්තුවේ පැවැත්වූ ඡන්ද විමසීමකට අනුව ඡන්ද 134ක් ලබා ගනිමින් රනිල් වික්‍රමසිංහ ජනාධිපති ධුරය සඳහා තෝරා පත් කර ගනු ලැබීය. 2019 වසරේ පැවති පාර්ලිමේන්තු මහ මැතිවරණයේදී දරුණු පරාජයකට මුහුණ දුන්න ද ජාතික ලැයිස්තු මන්ත්‍රී ධුරය නිසා පාර්ලිමේන්තුවට පැමිණි රනිල් වික්‍රමසිංහ රාජ්‍ය නායකයා බවට පත්වුයේ වසර 3කට ආසන්න කාලයක් තුළදීය. ජනාධිපතිධුරයේ දිවුරුම් දී පැය 12ක් ගතවීමටත් පෙර රනිල් වික්‍රමසිංහ විසින් ආරක්ෂක අංශ යොදවා ගාලුමුවදොර ජනාධිපති ලේකම් කාර්යාලය සහ ඒ අවට ප්‍රදේශයෙන් විරෝධතාකරුවන් ඉවත් කිරීමට පියවර ගනු ලැබීය. රනිල් වික්‍රමසිංහ ජනාධිපති ධුරයට පත්වන විට මෙරට තුළ ඉන්ධන, ගෑස් සහ අත්‍යවශ්‍ය ඖෂධ සහ භාණ්ඩ මිලදී ගැනීමට මහජනතාවට පෝලිම්වල කාලය ගත කිරීමට සිදුවුයේ පැය 10-12 වැනි දීර්ඝ විදුලි කප්පාදු වලටද මුහුණ දෙමින්ය. ඒ වන විටත් ශ්‍රී ලංකාව සිය අවශ්‍යතා සපුරා ගනු ලැබුවේ ඉන්දියාව විසින් ලබා දුන් ඇමෙරිකානු ඩොලර් බිලියනයක ආධාර පැකේජය මතය. 'අර්බුදයට විසඳුම් සොයා යෑම' ශ්‍රී ලංකාව මුහුණ දෙමින් සිටින උග්‍ර ආර්ථික පීඩනයට පිළියම් සොයා ජාත්යන්තර මූල්ය අරමුදල වෙත යාමට රජය තීරණය කරනු ලැබුවේ 2022 වසරේ දී ය. ඒ අනුව, එවක මුදල් අමාත්‍යවරයාව සිටි ජනාධිපති නීතීඥ අලී සබ්රි ඇතුළු ශ්‍රී ලංකා නියෝජිතයින් පිරිස අප්‍රේල් මාසයේ දී ඇමෙරිකාවේ දී ජාත්යන්තර මූල්ය අරමුදලේ නියෝජිතයින් හමුවී සාකච්ජා කරන ලදී. එහිදී ශ්‍රී ලංකාවට ණය ලබාදීම සඳහා මෙරට ණයහිමියන් සමග එකඟතාවයන් ඇතිකර ගත යුතු බවට ජාත්යන්තර මූල්ය අරමුදලේ නියෝජිතයින් මෙරට නියෝජිත පිරිස දැනුවත් කරනු ලැබීය. එමෙන්ම ජාත්යන්තර මුල්‍ය අරමුදල යෝජනා කළ පරිදි ශ්‍රී ලංකාව සිය ප්‍රධාන ණය හිමියන් වූ පැරිස් සමාජය සහ චීනයේ එක්සීම් බැංකුව සමග ණය ප්‍රතිව්‍යුහගත කිරීමේ ගිවිසුම් වෙත එළඹීමට ඉකුත් ජුනි මස 26 වෙනිදා සමත් විය. එම තීරණය ගැන ජනතාවට දැනුම් දෙමින් ජාතිය අමතා සිදුකළ කතාවේදී ජනාධිපතිවරයා පැවසුවේ එදා තමන් ජනතාවට ලබාදුන් පොරොන්දුව පරිදිම 'ලංකා මාතාව යන දරුවා' අනතුරුදායක වැල්පාලමේ මෙතෙක් ඉදිරියට ගෙන ඒමට හැකි වූ බවය. 'මට කියා කවුරුත් හිටියේ නැහැ' ඉකුත් ජුනි 26 වැනිදා විශේෂ ප්‍රකාශයක් කරමින් ජනාධිපතිවරයා කියා සිටියේ තමන් ජනාධිපති ධුරයට පත්වන විට තමන්ටම කියා මන්ත්‍රීවරයෙක් හෝ ඇමති මණ්ඩලයක් නොසිටි බවය. \"මටම කියා මන්ත්‍රීවරු හිටියේ නැහැ. මටම කියා ඇමති මණ්ඩලයක් හිටියේ නැහැ. මටම කියා ආණ්ඩුවක් තිබුණෙත් නැහැ. නමුත් මම එම අභියෝගය බාරගත්තා.\" කෙසේ වුවත් පාර්ලිමේන්තුවේ ආණ්ඩු පක්ෂයේ බලය හිමි ශ්‍රී ලංකා පොදුජන පෙරමුණේ සහය ලබා ගනිමින් ජනාධිපතිවරයා ලෙස රනිල් වික්‍රමසිංහ සිය වසර දෙකක ධුර කාලය සම්පුර්ණ කරන විට පනත් 90ක් පාර්ලිමේන්තුවේදී සම්මත කර ගෙන තිබේ. එලෙස සම්මත කෙරුණු පනත් අතරට මන්ත්‍රීවරුන් ගේ යෝජනා අනුව ඉදිරිපත් කළ පනත් 10ක් ද ඇතුළත් වේ. විරෝධතා මැද සම්මත වූ පනත් වත්මන් ජනාධිපතිවරයා ගේ පසුගිය දෙවසරක ධුර කාලයේදී සම්මත වූ ඇතැම් පනත් කෙටුම්පත් සම්බන්ධයෙන් බොහෝ අවස්ථාවලදී පාර්ලිමේන්තුවේ විපක්ෂ මන්ත්‍රීවරුන්, සිවිල් සහ වෘත්තීය සමිති මෙන්ම ජනතාවගේ ද විරෝධතා එල්ල වන අයුරු නිරීක්ෂණය විය. ජනාධිපතිවරයාගේ පාලන කාලයේදී රැගෙන ආ මාර්ගගත ක්‍රමවල සුරක්ෂිත භාවය පිලිබඳ පනත, විදුලිබල පනත, සමාජ ආරක්ෂණ දායකත්ව බදු පනත, එකතු කළ අගය මත බදු (සංශෝධන) පනත, බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) වැනි පනත් ගෙන ඒමේදී බොහෝ දෙනාගේ විරෝධතාවන් මතු කළ පනත් අතර සුවිශේෂි ස්ථානයක් ගන්නා ලදී. එමෙන්ම 2022 කාල සීමාවේදී රටේ ඇතිවූ ජනතා නැගිටීමත් සමග ඇතිවූ ජන අරගලයෙන් පසුව ඊට නායකත්වය දුන් වසන්ත මුදලිගේ දින 90කට අධික කාලයක් රැඳවුම් නියෝග මත රඳවා ගන්නා ලද අතර ආණ්ඩුව විසින් 2023 මාර්තු 17 වැනිදා ගැසට් පත්‍රයක් මගින් ප්‍රකාශයට පත්කරන ලද 'ත්‍රස්ත විරෝධී' පනත් කෙටුම්පතට බොහෝ විරෝධතා එල්ල විය. දේශීය ලෙස සිවිල් සංවිධාන සහ ඇතැම් දේශපාලන පක්ෂ මෙන්ම ජාත්යන්තර වශයෙන් එල්ල වූ විරෝධතා හේතුවෙන් එම කෙටුම්පත ඉවත් කර ගනු ලැබුවද එම කෙටුම්පත සංශෝධන සහිතව නැවත ඉදිරිපත් කරන බව රජය අවස්ථා රැසකදී ප්‍රකාශ කර තිබේ. රනිල් වික්‍රමසිංහ ජනාධිපති ධුරයට පත්වී දෙවසරක් තුළ සම්මත වූ පනත් \n16/09/2022\n කම්කරු හා විදේශ රැකියා අමාත්‍යාංශය 23/2022 කම්කරුවන්ගේ රක්ෂාව අවසන් කිරීමේ (විශේෂ විධිවිධාන) (සංශෝධන) \n31/10/2022\n අධිකරණ අමාත්‍යාංශය 0000 විසි එක්වන ආණ්ඩුක්‍රම ව්‍යවස්ථා සංශෝධනය \n24/01/2023\n අධිකරණ අමාත්‍යාංශය 3/2023 මැතිවරණ වියදම් නියාමනය කිරීමේ \n08/05/2023\n මුදල් අමාත්‍යංශය 4/2023 දේශීය ආදායම් (සංශෝධන) \n08/08/2023\n අධිකරණ අමාත්‍යාංශය 10/2023 අපරාධයක වින්දිතයන් සහ සාක්ෂිකරුවන්හට සහය දීමේ සහ ආරක්ෂා කිරීමේ \n17/11/2023\n අධිකරණ අමාත්‍යාංශය 28/2023 දුෂණ විරෝධී (සංශෝධන) \n17/11/2023\n මන්ත්‍රී ප්‍රේමනාත් සී. දොලවත්ත නීතිඥ 30/2023 පළාත් පාලන ආයතන ඡන්ද විමසීම් (සංශෝධන) \n23/01/2024\n අධිකරණ අමාත්‍යාංශය 1/2024 ජාතික සමගිය සහ ප්‍රතිසන්ධාන සඳහා වන කාර්යාලය \n01/02/2024\n මහජන ආරක්ෂක අමාත්‍යාංශය 9/2024 මාර්ගගත ක්‍රමවල සුරක්ෂිතභාවය පිළිබඳ \n20/03/2024\n මුදල් අමාත්‍යාංශය 15/2024 සමාජ ආරක්ෂණ දායකත්ව බදු (සංශෝධන) \n08/05/2024\n මුදල් අමාත්‍යාංශය 26/2024 බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) \n27/06/2024\n විදුලිබල හා බලශක්ති අමාත්‍යාංශය 36/2024 නව විදුලිබල පනත \n02/07/2024\n කාන්තා ළමා කටයුතු හා සමාජ සවිබල ගැන්වීම අමාත්‍යාංශය 37/2024 කාන්තාවන් සවිබල ගැන්වීමේ පනත රනිල් වික්‍රමසිංහ ජනාධිපති ධුරයට පත්වී දෙවසරක් තුළ සම්මත වූ පනත් \n16/09/2022\n කම්කරු හා විදේශ රැකියා අමාත්‍යාංශය 23/2022 කම්කරුවන්ගේ රක්ෂාව අවසන් කිරීමේ (විශේෂ විධිවිධාන) (සංශෝධන) \n31/10/2022\n අධිකරණ අමාත්‍යාංශය 0000 විසි එක්වන ආණ්ඩුක්‍රම ව්‍යවස්ථා සංශෝධනය \n24/01/2023\n අධිකරණ අමාත්‍යාංශය 3/2023 මැතිවරණ වියදම් නියාමනය කිරීමේ \n08/05/2023\n මුදල් අමාත්‍යංශය 4/2023 දේශීය ආදායම් (සංශෝධන) \n08/08/2023\n අධිකරණ අමාත්‍යාංශය 10/2023 අපරාධයක වින්දිතයන් සහ සාක්ෂිකරුවන්හට සහය දීමේ සහ ආරක්ෂා කිරීමේ \n17/11/2023\n අධිකරණ අමාත්‍යාංශය 28/2023 දුෂණ විරෝධී (සංශෝධන) \n17/11/2023\n මන්ත්‍රී ප්‍රේමනාත් සී. දොලවත්ත නීතිඥ 30/2023 පළාත් පාලන ආයතන ඡන්ද විමසීම් (සංශෝධන) \n23/01/2024\n අධිකරණ අමාත්‍යාංශය 1/2024 ජාතික සමගිය සහ ප්‍රතිසන්ධාන සඳහා වන කාර්යාලය \n01/02/2024\n මහජන ආරක්ෂක අමාත්‍යාංශය 9/2024 මාර්ගගත ක්‍රමවල සුරක්ෂිතභාවය පිළිබඳ \n20/03/2024\n මුදල් අමාත්‍යාංශය 15/2024 සමාජ ආරක්ෂණ දායකත්ව බදු (සංශෝධන) \n08/05/2024\n මුදල් අමාත්‍යාංශය 26/2024 බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) \n27/06/2024\n විදුලිබල හා බලශක්ති අමාත්‍යාංශය 36/2024 නව විදුලිබල පනත \n02/07/2024\n කාන්තා ළමා කටයුතු හා සමාජ සවිබල ගැන්වීම අමාත්‍යාංශය 37/2024 කාන්තාවන් සවිබල ගැන්වීමේ පනත රනිල් වික්‍රමසිංහ ජනාධිපති ධුරයට පත්වී දෙවසරක් තුළ සම්මත වූ පනත් \n16/09/2022\n කම්කරු හා විදේශ රැකියා අමාත්‍යාංශය 23/2022 කම්කරුවන්ගේ රක්ෂාව අවසන් කිරීමේ (විශේෂ විධිවිධාන) (සංශෝධන) \n31/10/2022\n අධිකරණ අමාත්‍යාංශය 0000 විසි එක්වන ආණ්ඩුක්‍රම ව්‍යවස්ථා සංශෝධනය \n24/01/2023\n අධිකරණ අමාත්‍යාංශය 3/2023 මැතිවරණ වියදම් නියාමනය කිරීමේ \n08/05/2023\n මුදල් අමාත්‍යංශය 4/2023 දේශීය ආදායම් (සංශෝධන) \n08/08/2023\n අධිකරණ අමාත්‍යාංශය 10/2023 අපරාධයක වින්දිතයන් සහ සාක්ෂිකරුවන්හට සහය දීමේ සහ ආරක්ෂා කිරීමේ \n17/11/2023\n අධිකරණ අමාත්‍යාංශය 28/2023 දුෂණ විරෝධී (සංශෝධන) \n17/11/2023\n මන්ත්‍රී ප්‍රේමනාත් සී. දොලවත්ත නීතිඥ 30/2023 පළාත් පාලන ආයතන ඡන්ද විමසීම් (සංශෝධන) \n23/01/2024\n අධිකරණ අමාත්‍යාංශය 1/2024 ජාතික සමගිය සහ ප්‍රතිසන්ධාන සඳහා වන කාර්යාලය \n01/02/2024\n මහජන ආරක්ෂක අමාත්‍යාංශය 9/2024 මාර්ගගත ක්‍රමවල සුරක්ෂිතභාවය පිළිබඳ \n20/03/2024\n මුදල් අමාත්‍යාංශය 15/2024 සමාජ ආරක්ෂණ දායකත්ව බදු (සංශෝධන) \n08/05/2024\n මුදල් අමාත්‍යාංශය 26/2024 බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) \n27/06/2024\n විදුලිබල හා බලශක්ති අමාත්‍යාංශය 36/2024 නව විදුලිබල පනත \n02/07/2024\n කාන්තා ළමා කටයුතු හා සමාජ සවිබල ගැන්වීම අමාත්‍යාංශය 37/2024 කාන්තාවන් සවිබල ගැන්වීමේ පනත රනිල් වික්‍රමසිංහ ජනාධිපති ධුරයට පත්වී දෙවසරක් තුළ සම්මත වූ පනත් \n16/09/2022\n කම්කරු හා විදේශ රැකියා අමාත්‍යාංශය 23/2022 කම්කරුවන්ගේ රක්ෂාව අවසන් කිරීමේ (විශේෂ විධිවිධාන) (සංශෝධන) \n31/10/2022\n අධිකරණ අමාත්‍යාංශය 0000 විසි එක්වන ආණ්ඩුක්‍රම ව්‍යවස්ථා සංශෝධනය \n24/01/2023\n අධිකරණ අමාත්‍යාංශය 3/2023 මැතිවරණ වියදම් නියාමනය කිරීමේ \n08/05/2023\n මුදල් අමාත්‍යංශය 4/2023 දේශීය ආදායම් (සංශෝධන) \n08/08/2023\n අධිකරණ අමාත්‍යාංශය 10/2023 අපරාධයක වින්දිතයන් සහ සාක්ෂිකරුවන්හට සහය දීමේ සහ ආරක්ෂා කිරීමේ \n17/11/2023\n අධිකරණ අමාත්‍යාංශය 28/2023 දුෂණ විරෝධී (සංශෝධන) \n17/11/2023\n මන්ත්‍රී ප්‍රේමනාත් සී. දොලවත්ත නීතිඥ 30/2023 පළාත් පාලන ආයතන ඡන්ද විමසීම් (සංශෝධන) \n23/01/2024\n අධිකරණ අමාත්‍යාංශය 1/2024 ජාතික සමගිය සහ ප්‍රතිසන්ධාන සඳහා වන කාර්යාලය \n01/02/2024\n මහජන ආරක්ෂක අමාත්‍යාංශය 9/2024 මාර්ගගත ක්‍රමවල සුරක්ෂිතභාවය පිළිබඳ \n20/03/2024\n මුදල් අමාත්‍යාංශය 15/2024 සමාජ ආරක්ෂණ දායකත්ව බදු (සංශෝධන) \n08/05/2024\n මුදල් අමාත්‍යාංශය 26/2024 බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) \n27/06/2024\n විදුලිබල හා බලශක්ති අමාත්‍යාංශය 36/2024 නව විදුලිබල පනත \n02/07/2024\n කාන්තා ළමා කටයුතු හා සමාජ සවිබල ගැන්වීම අමාත්‍යාංශය 37/2024 කාන්තාවන් සවිබල ගැන්වීමේ පනත රනිල් වික්‍රමසිංහ ජනාධිපති ධුරයට පත්වී දෙවසරක් තුළ සම්මත වූ පනත් \n16/09/2022\n කම්කරු හා විදේශ රැකියා අමාත්‍යාංශය 23/2022 කම්කරුවන්ගේ රක්ෂාව අවසන් කිරීමේ (විශේෂ විධිවිධාන) (සංශෝධන) \n31/10/2022\n අධිකරණ අමාත්‍යාංශය 0000 විසි එක්වන ආණ්ඩුක්‍රම ව්‍යවස්ථා සංශෝධනය \n24/01/2023\n අධිකරණ අමාත්‍යාංශය 3/2023 මැතිවරණ වියදම් නියාමනය කිරීමේ \n08/05/2023\n මුදල් අමාත්‍යංශය 4/2023 දේශීය ආදායම් (සංශෝධන) \n08/08/2023\n අධිකරණ අමාත්‍යාංශය 10/2023 අපරාධයක වින්දිතයන් සහ සාක්ෂිකරුවන්හට සහය දීමේ සහ ආරක්ෂා කිරීමේ \n17/11/2023\n අධිකරණ අමාත්‍යාංශය 28/2023 දුෂණ විරෝධී (සංශෝධන) \n17/11/2023\n මන්ත්‍රී ප්‍රේමනාත් සී. දොලවත්ත නීතිඥ 30/2023 පළාත් පාලන ආයතන ඡන්ද විමසීම් (සංශෝධන) \n23/01/2024\n අධිකරණ අමාත්‍යාංශය 1/2024 ජාතික සමගිය සහ ප්‍රතිසන්ධාන සඳහා වන කාර්යාලය \n01/02/2024\n මහජන ආරක්ෂක අමාත්‍යාංශය 9/2024 මාර්ගගත ක්‍රමවල සුරක්ෂිතභාවය පිළිබඳ \n20/03/2024\n මුදල් අමාත්‍යාංශය 15/2024 සමාජ ආරක්ෂණ දායකත්ව බදු (සංශෝධන) \n08/05/2024\n මුදල් අමාත්‍යාංශය 26/2024 බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) \n27/06/2024\n විදුලිබල හා බලශක්ති අමාත්‍යාංශය 36/2024 නව විදුලිබල පනත \n02/07/2024\n කාන්තා ළමා කටයුතු හා සමාජ සවිබල ගැන්වීම අමාත්‍යාංශය 37/2024 කාන්තාවන් සවිබල ගැන්වීමේ පනත රනිල් වික්‍රමසිංහ ජනාධිපති ධුරයට පත්වී දෙවසරක් තුළ සම්මත වූ පනත් \n16/09/2022\n කම්කරු හා විදේශ රැකියා අමාත්‍යාංශය 23/2022 කම්කරුවන්ගේ රක්ෂාව අවසන් කිරීමේ (විශේෂ විධිවිධාන) (සංශෝධන) \n31/10/2022\n අධිකරණ අමාත්‍යාංශය 0000 විසි එක්වන ආණ්ඩුක්‍රම ව්‍යවස්ථා සංශෝධනය \n24/01/2023\n අධිකරණ අමාත්‍යාංශය 3/2023 මැතිවරණ වියදම් නියාමනය කිරීමේ \n08/05/2023\n මුදල් අමාත්‍යංශය 4/2023 දේශීය ආදායම් (සංශෝධන) \n08/08/2023\n අධිකරණ අමාත්‍යාංශය 10/2023 අපරාධයක වින්දිතයන් සහ සාක්ෂිකරුවන්හට සහය දීමේ සහ ආරක්ෂා කිරීමේ \n17/11/2023\n අධිකරණ අමාත්‍යාංශය 28/2023 දුෂණ විරෝධී (සංශෝධන) \n17/11/2023\n මන්ත්‍රී ප්‍රේමනාත් සී. දොලවත්ත නීතිඥ 30/2023 පළාත් පාලන ආයතන ඡන්ද විමසීම් (සංශෝධන) \n23/01/2024\n අධිකරණ අමාත්‍යාංශය 1/2024 ජාතික සමගිය සහ ප්‍රතිසන්ධාන සඳහා වන කාර්යාලය \n01/02/2024\n මහජන ආරක්ෂක අමාත්‍යාංශය 9/2024 මාර්ගගත ක්‍රමවල සුරක්ෂිතභාවය පිළිබඳ \n20/03/2024\n මුදල් අමාත්‍යාංශය 15/2024 සමාජ ආරක්ෂණ දායකත්ව බදු (සංශෝධන) \n08/05/2024\n මුදල් අමාත්‍යාංශය 26/2024 බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) \n27/06/2024\n විදුලිබල හා බලශක්ති අමාත්‍යාංශය 36/2024 නව විදුලිබල පනත \n02/07/2024\n කාන්තා ළමා කටයුතු හා සමාජ සවිබල ගැන්වීම අමාත්‍යාංශය 37/2024 කාන්තාවන් සවිබල ගැන්වීමේ පනත රනිල් වික්‍රමසිංහ ජනාධිපති ධුරයට පත්වී දෙවසරක් තුළ සම්මත වූ පනත් \n16/09/2022\n කම්කරු හා විදේශ රැකියා අමාත්‍යාංශය 23/2022 කම්කරුවන්ගේ රක්ෂාව අවසන් කිරීමේ (විශේෂ විධිවිධාන) (සංශෝධන) \n31/10/2022\n අධිකරණ අමාත්‍යාංශය 0000 විසි එක්වන ආණ්ඩුක්‍රම ව්‍යවස්ථා සංශෝධනය \n24/01/2023\n අධිකරණ අමාත්‍යාංශය 3/2023 මැතිවරණ වියදම් නියාමනය කිරීමේ \n08/05/2023\n මුදල් අමාත්‍යංශය 4/2023 දේශීය ආදායම් (සංශෝධන) \n08/08/2023\n අධිකරණ අමාත්‍යාංශය 10/2023 අපරාධයක වින්දිතයන් සහ සාක්ෂිකරුවන්හට සහය දීමේ සහ ආරක්ෂා කිරීමේ \n17/11/2023\n අධිකරණ අමාත්‍යාංශය 28/2023 දුෂණ විරෝධී (සංශෝධන) \n17/11/2023\n මන්ත්‍රී ප්‍රේමනාත් සී. දොලවත්ත නීතිඥ 30/2023 පළාත් පාලන ආයතන ඡන්ද විමසීම් (සංශෝධන) \n23/01/2024\n අධිකරණ අමාත්‍යාංශය 1/2024 ජාතික සමගිය සහ ප්‍රතිසන්ධාන සඳහා වන කාර්යාලය \n01/02/2024\n මහජන ආරක්ෂක අමාත්‍යාංශය 9/2024 මාර්ගගත ක්‍රමවල සුරක්ෂිතභාවය පිළිබඳ \n20/03/2024\n මුදල් අමාත්‍යාංශය 15/2024 සමාජ ආරක්ෂණ දායකත්ව බදු (සංශෝධන) \n08/05/2024\n මුදල් අමාත්‍යාංශය 26/2024 බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) \n27/06/2024\n විදුලිබල හා බලශක්ති අමාත්‍යාංශය 36/2024 නව විදුලිබල පනත \n02/07/2024\n කාන්තා ළමා කටයුතු හා සමාජ සවිබල ගැන්වීම අමාත්‍යාංශය 37/2024 කාන්තාවන් සවිබල ගැන්වීමේ පනත \n16/09/2022\n කම්කරු හා විදේශ රැකියා අමාත්‍යාංශය 23/2022 කම්කරුවන්ගේ රක්ෂාව අවසන් කිරීමේ (විශේෂ විධිවිධාන) (සංශෝධන) \n31/10/2022\n අධිකරණ අමාත්‍යාංශය 0000 විසි එක්වන ආණ්ඩුක්‍රම ව්‍යවස්ථා සංශෝධනය \n24/01/2023\n අධිකරණ අමාත්‍යාංශය 3/2023 මැතිවරණ වියදම් නියාමනය කිරීමේ \n08/05/2023\n මුදල් අමාත්‍යංශය 4/2023 දේශීය ආදායම් (සංශෝධන) \n08/08/2023\n අධිකරණ අමාත්‍යාංශය 10/2023 අපරාධයක වින්දිතයන් සහ සාක්ෂිකරුවන්හට සහය දීමේ සහ ආරක්ෂා කිරීමේ \n17/11/2023\n අධිකරණ අමාත්‍යාංශය 28/2023 දුෂණ විරෝධී (සංශෝධන) \n17/11/2023\n මන්ත්‍රී ප්‍රේමනාත් සී. දොලවත්ත නීතිඥ 30/2023 පළාත් පාලන ආයතන ඡන්ද විමසීම් (සංශෝධන) \n23/01/2024\n අධිකරණ අමාත්‍යාංශය 1/2024 ජාතික සමගිය සහ ප්‍රතිසන්ධාන සඳහා වන කාර්යාලය \n01/02/2024\n මහජන ආරක්ෂක අමාත්‍යාංශය 9/2024 මාර්ගගත ක්‍රමවල සුරක්ෂිතභාවය පිළිබඳ \n20/03/2024\n මුදල් අමාත්‍යාංශය 15/2024 සමාජ ආරක්ෂණ දායකත්ව බදු (සංශෝධන) \n08/05/2024\n මුදල් අමාත්‍යාංශය 26/2024 බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) \n27/06/2024\n විදුලිබල හා බලශක්ති අමාත්‍යාංශය 36/2024 නව විදුලිබල පනත \n02/07/2024\n කාන්තා ළමා කටයුතු හා සමාජ සවිබල ගැන්වීම අමාත්‍යාංශය 37/2024 කාන්තාවන් සවිබල ගැන්වීමේ පනත \n16/09/2022\n කම්කරු හා විදේශ රැකියා අමාත්‍යාංශය 23/2022 කම්කරුවන්ගේ රක්ෂාව අවසන් කිරීමේ (විශේෂ විධිවිධාන) (සංශෝධන) \n31/10/2022\n අධිකරණ අමාත්‍යාංශය 0000 විසි එක්වන ආණ්ඩුක්‍රම ව්‍යවස්ථා සංශෝධනය \n24/01/2023\n අධිකරණ අමාත්‍යාංශය 3/2023 මැතිවරණ වියදම් නියාමනය කිරීමේ \n08/05/2023\n මුදල් අමාත්‍යංශය 4/2023 දේශීය ආදායම් (සංශෝධන) \n08/08/2023\n අධිකරණ අමාත්‍යාංශය 10/2023 අපරාධයක වින්දිතයන් සහ සාක්ෂිකරුවන්හට සහය දීමේ සහ ආරක්ෂා කිරීමේ \n17/11/2023\n අධිකරණ අමාත්‍යාංශය 28/2023 දුෂණ විරෝධී (සංශෝධන) \n17/11/2023\n මන්ත්‍රී ප්‍රේමනාත් සී. දොලවත්ත නීතිඥ 30/2023 පළාත් පාලන ආයතන ඡන්ද විමසීම් (සංශෝධන) \n23/01/2024\n අධිකරණ අමාත්‍යාංශය 1/2024 ජාතික සමගිය සහ ප්‍රතිසන්ධාන සඳහා වන කාර්යාලය \n01/02/2024\n මහජන ආරක්ෂක අමාත්‍යාංශය 9/2024 මාර්ගගත ක්‍රමවල සුරක්ෂිතභාවය පිළිබඳ \n20/03/2024\n මුදල් අමාත්‍යාංශය 15/2024 සමාජ ආරක්ෂණ දායකත්ව බදු (සංශෝධන) \n08/05/2024\n මුදල් අමාත්‍යාංශය 26/2024 බැංකු මගින් ප්‍රදානය කරන ලද ණය අයකර ගැනීමේ (විශේෂ විධිවිධාන) (සංශෝධන) \n27/06/2024\n විදුලිබල හා බලශක්ති අමාත්‍යාංශය 36/2024 නව විදුලිබල පනත \n02/07/2024\n කාන්තා ළමා කටයුතු හා සමාජ සවිබල ගැන්වීම අමාත්‍යාංශය 37/2024 කාන්තාවන් සවිබල ගැන්වීමේ පනත 'පාර්ලිමේන්තුවේ බහුතර සහය හිමිවෙලා' එම පනත් පාර්ලිමේන්තුවේදී සම්මත කිරීමේදී පාර්ලිමේන්තුවේ බහුතර ඡන්දයෙන් ඒවා සම්මත කර ගැනීමට ජනාධිපතිවරයා සමත් වීම ද කැපී පෙනෙන සිදුවීමක් වේ. විකල්ප ප්‍රතිපත්ති කේන්ද්‍රයේ විධායක අධ්යක්ෂ ආචාර්ය පාක්‍යසෝති සරවණමුත්තු බීබීසී සිංහල වෙත අදහස් දක්වමින් පැවසුවේ රනිල් වික්‍රමසිංහ ජනාධිපතිවරයා ශ්‍රී ලංකා පොදුජන පෙරමුණේ මන්ත්‍රිවරුන්ගේ සහය ඇතිව බහුතර ජන්දයෙන් එම පනත් සම්මත කරගෙන තිබෙන බවය. \"SLPP මන්ත්‍රීවරුන්ගේ බහුතර සහය අරන් තමයි මේ පනත් සියල්ල සම්මත කරන් තියෙන්නේ.\" \"මේ පනත් සියල්ලම නීත්‍යානුකුලව ගෙනල්ලා තියෙන්නේ. ජනාධිපති කෙනෙක් පත් කරලා තියෙන්නේ වැඩ කරන්නනේ. පාර්ලිමේන්තුවේ සහය නැතිව වැඩ කරන්න බැහැ නේ. පාර්ලිමේන්තුවේ සහය අරන් තමයි ඒක කරන්න ඕන.\" \"ජනාධිපතිවරයාට වැඩ කරන්න තියෙනවා. ආණ්ඩුව ගෙනියන්න සමහර විට අලුත් නීති රීති හදන්න වෙනවා. ව්‍යවස්ථාට විරෝධීව කරනවානම් තමයි ඒක ගැටලුවක් වෙන්නේ.\" \"නමුත් ප්‍රශ්නය තියෙන්නේ රනිල් වික්‍රමසිංහ ගේ ආණ්ඩුවට සුජාතභාවයක් තිබෙනවාද කියලයි බොහෝ ජනතාව ප්‍රශ්න කරන්නේ. \"අපට ජනාධිපතිවරණයක්, මහ මැතිවරණයක් වගේම පළාත් පාලන මැතිවරණය අත්‍යවශ්‍යයි. මේ ඔක්කොම කරන්න ඕන. ප්‍රජාතන්ත්‍රවාදය සමාජය යහපාලනය තියෙන්න ඕන. එහෙම නැතුව ගැටළු ඇතිවනවා.\" ආචාර්ය පාක්‍යසෝති සරවණමුත්තු පැවසුවේය. ‘පනත් සම්මත කිරීමේදී ලොකු අඩුපාඩු තියෙනවා’ මේ අතර රනිල් වික්‍රමසිංහ ජනාධිපතිවරයා ගේ දෙවසරක පාලන සමයේදී පනත් විශාල සංඛ්‍යාවක් පාර්ලිමේන්තුවේදී සම්මත කර ගනු ලැබුවත් ඇතැම් පනත් සම්මත කර ගැනීමේදී අඩුපාඩු දකින්නට ලැබෙන බව ශ්‍රී ලංකා නීතිඥ සංගමයේ හිටපු සභාපතිවරයෙකු ද වන ජනාධිපති නීතිඥ සාලිය පිරිස් බීබීසී සිංහල වෙත පැවසුවේය. \"පනත් විශාල ගාණක් සම්මත කරලා තියෙනවා. හැබැයි මේ පනත් අතරේ මහජනතාවගේ අදහස් විමසීමකින් තොරව ගෙනල්ලා සම්මත කර ගත් පනත් තිබෙනවා. ඇතැම් පනත් ගැන බොහෝ දෙනා ගේ විවේචන වගේම විරෝධතා එල්ල වු අවස්ථා දකින්න ලැබුණා.” \"විශේෂයෙන් අදහස් යෝජනා විමසීමකින් තොරව පනත් සම්මත කර ගැනීමේ ආණ්ඩුවේ ලොකු අඩුපාඩුවක් දකිනවා.\" \"හොඳම උදාහරණය තමයි මාර්ගගත ක්‍රමවල සුරක්ෂිතභාවය පිළිබඳ පනත. අවම මහජන හෝ නීති විශාරදයින්ගේ අදහස් විමසිමකින් තොරව පාර්ලිමේන්තුවට ගෙනල්ලා හදිසියේ සම්මත කර ගෙන දැන් ඒකට සංශෝධන ගෙන්න හදනවා.\" \"පනත් කොච්චර ගෙනල්ලා සම්මත කර ගත්තත් ප්‍රයෝජනයක් නැහැ එකේ තිබෙන ප්‍රතිඵලය ගැන බලන්න ඕන.\" \"ඒ වගේම කියන්න ඕන දෙයක් තමයි මේ වගේ විශාල පනත් සංඛ්‍යාවක් සම්මත කර ගත්තත්, එම පනත් ප්‍රයෝගිකව ක්‍රියාත්මක කිරීමේදී ඊට අවශ්‍ය පහසුකම් සැපයීමේ දී විවිධ ගැටළුවලට මුහුණ දීමට සිදු වෙනවා. මම අර කලින් කිව්ව වගේ මාර්ගගත ක්‍රමවල සුරක්ෂිත භාවය ගැන වූ පනත වගේ එකක් උදාහරණයට අරන් බලන්න.” \"ව්‍යවස්ථා දායක ක්‍රියාදාමයේ ප්‍රධාන වගකීම තමයි තිරසාර නීති ගෙන එන එක. අපි මේක කරා කියන තැන කොටුව ඇතුලේ හරි ලකුණ දාලා නිකම් ඉන්නවට වඩා රටට වැඩදායි නීති හඳුන්වා දීමයි වැදගත් වෙන්නේ.නැතිව කොච්චර පනත් ගානක් සම්මත කළාද කියන ඉලක්කම නෙමෙයි වැදගත් වෙන්නේ.\" ජනාධිපති නීතිඥ සාලිය පිරිස් පැවසුවේය. ‘IMF කියන නමට මුවා වෙලා පනත් සම්මත කර ගන්නවා’ වත්මන් ජනාධිපතිවරයාගේ ධුර කාලය තුළ පනත් සම්මත කර ගැනීමේ දී ජාත්යන්තර මුල්‍ය අරමුදල යන නමට මුවාවී කටයුතු කරන ආකාරයක් පෙනෙන්නට තිබෙන බව ශ්‍රී ජයවර්ධනපුර විශ්වවිද්‍යාලයේ දේශපාලන විද්‍යා අංශයේ අංශාධිපතිනි මහාචාර්ය විශාඛා සුරියබණ්ඩාර බීබීසී සිංහල වෙත පැවසුවාය. ඇය වැඩිදුරටත් සඳහන් කලේ ඇතැම් කටයුතු දෙස බලන කළ එය ප්‍රජාතන්ත්‍රවාදී විරෝධී අයුරින් ක්‍රියාත්මක වන බවක් පෙනෙන්නට ඇති බවය. \"මේ ජනාධිපති ගත්තොත් අනුප්‍රාප්තික ලෙසට පත්වුණු කෙනෙක් ඉන්නේ. එහෙම බලද්දී මේ කාල සීමාවේදී පනත් 90ක් සම්මත වෙලා තියෙනවා. නමුත් මේ සමහර පනත්වල තියෙන්නේ මොනවාද කියලවත් ජනතාව දැනුවත් වෙලා නැහැ.\" \"මේ තත්ත්වය මමනම් දකින්නේ ප්‍රජාතන්ත්‍රවාදී විරෝධී තත්ත්වයක් විදිහට. ජනාධිපතිධුරය වගේම පාර්ලිමේන්න්තුව පත්වන්නේ ජනතාවගේ පරමාධිපත්‍යට අනුවයි. මේ ආකාරයෙන් කටයුතු කිරීමෙන් පෙන්නුම් කරන්නේ ජනතාවගේ පරමාධිපත්‍යට කරන අභියෝගයක් විදිහට පෙන්නේ. ඒක විශාල ප්‍රශ්නයක්.\" \"ජනතාව ඉක්මවලා ජනාධිපතිවරයා මේ ආකාරයෙන් වැඩ කරනවා කියන්නේ එතුමා ජනතාවට වගකියන්නේ නැහැ. ජනාධිපතිතුමා වගකියන්නේ මේ පනත් වලට අනුමැතිය දෙන අයට විතරයි. එතකොට මේ කණ්ඩායමත් එක පැත්තකින් ජනතාව ප්‍රතික්ෂේප කරපු කණ්ඩායමක්. මේක මම දකින්නේ ජනතාව මර්දනය කරන වර්තමානයට සහ අනාගතයට අවශ්‍ය පනත් අනුමත කර ගැනීමක් විදිහටයි.' \"උදාහරණයක් විදිහට මාර්ගගත පනත. ඒක විශාල කතා බහකට ලක්වුණු පනතක් වුනත් ඔවුන්ට ඕන කරන විදිහට ඒක සම්මත කර ගත්තා. ඒක ජනතාවට හොඳ තත්ත්වයක් නෙමෙයි.\" \"රජය ගෙනාපු බදු පනත නිසා බොහෝ වෘත්තිකයින් අපහසුතාවයට පත් වුණා.\" \"අප කියන්නේ නැහැ බදු අය කරන්න එපා කියලා. නමුත් ඒ ගැන කතිකාවතක් නැහැ.\" \"ඇතැම් ප්‍රශ්න ආණ්ඩුව විසඳන්නේ ජනතාව අනවශ්‍ය ප්‍රශ්නයකට ඇද දමලා කියලා හිතෙන අවස්ථා තිබෙනවා.\" \"විශේෂයෙන් IMF කියන වචනය යටතට මුවා වෙලා ජනාධිපතිවරයා සහ ආණ්ඩුව පනත් ආදිය සම්මත කර ගන්නවා.\" \"දැන් කියන්න පුළුවන් පෝලිම් නැහැ, විදේශ මුදල් තියෙනවා කියලා. නමුත් අපි තවම විදේශ ණය ගෙවන්න ආරම්භ කරලා නැහැ. එතකොට කාටද කියන්න පුළුවන් අපි මේ ආර්ථික අර්බුදයට සාර්ථකව මුහුණ දීපු රටක් කියලා.\" \"මේ රට තවම තියෙනේ භයානක තැනක.\" මහාචාර්ය විශාඛා සූරීයබණ්ඩාර පැවසුවාය. ‘පක්ෂ වලට බොරු කියන්න බැරි පනත් ගෙනාවා’ එක්සත් ජාතික පක්ෂ මුලස්ථානයේ ජුලි 17 වෙනිදා පැවති උත්සවයක් අතරවාරයේදී එම පක්ෂයේ සභාපති පාර්ලිමේන්තු මන්ත්‍රී වජිර අබේවර්ධන කියා සිටියේ 'ජනාධිපති රනිල් වික්‍රමසිංහ විසින් දේශපාලන පක්ෂ වලට බොරු කියන්න බැරි පනත් ගෙනැවිත්' ඇති බවය. \"රනිල් වික්‍රමසිංහ ජනාධිපතිවරයා මේ අවුරුදු දෙකට පනත් 90ක් ගෙනල්ලා තියෙනවා.\" \"දේශපාලන පක්ෂ වලට බොරු කියන්න බැරි පනත් ගෙනල්ලා තියෙනවා. අයවැය කාර්යාලය පිහිටුවලා තියෙනවා. ආණ්ඩුක්‍රම ව්‍යවස්ථාවේ 148 සිට 152 දක්වා මුදල් පාලනය කිරීමේ පනත එතුමා ගෙනල්ලා තියෙනවා.\" \"ආර්ථික පරිවර්ථන පනත ගෙනල්ලා තියෙනවා. ඒ පනතෙන් තමයි ජාත්යන්තර මුල්‍ය අරමුදලට ගිහිල්ලා එතුමා කියන්නේ ' මීට පස්සේ දේශපාලන පක්ෂ වලට බොරු කියන්න බැරි නීති මම ගෙනල්ලා තියෙනවා කියලා. අයවැය කාර්යාලය මම පිහිටුවලා තියෙනවා. දුෂණ වංචා නැති කරන්න ආසියාවේ තියෙන බලවත්ම දුෂණ විරෝධී පනත මම සම්මත කරලා තියනවා කියලා.' ඔය පනත් වලින් සීමිත ගාණක් මම කිව්වේ, පනත් 90ක් සම්මත කරලා තියනවා.\" \"ජාත්‍යනන්තර මුල්‍ය අරමුදලටයි, ලෝක බැංකුවටයි, ආසියානු සංවර්ධන බැංකුවටයි, ජයිකා ආයතනයටයි, ලෝකයේ ණය ගත්තු රටවල් වලට කියලා තියෙනවා අපි විනය ගරුක මුදල් පරිහරණය කරන සමාජයක් කියලා.\" \"මේකෙන් පිට පැන්නොත් අපිට වෙන පාරක් නැහැ. එකයි පාර්ලිමේන්තුවේ ජාතික සභාව පිහිටෙව්වේ. ඕන පක්ෂයක් ඇවිල්ලා යන්න පාරක් තියෙනව නම් කියන්න කියලා.\" එජාප සභාපතිවරයා පැවසීය. මැතිවරණ ගැන එල්ල වන චෝදනා මැතිවරණ පැවැත්වීම කල් දැමීමට ජනාධිපතිවරයා කටයුතු කරන බවට ද බොහෝ දෙනා චෝදනා එල්ල කරන කරුණක් වේ. විශේෂයෙන් 2023 වසරේ දී පැවැත්වීමට නාම යෝජනා පවා කැඳවා තිබු පළාත් පාලන මැතිවරණය කල් දැමීම සහ වත්මන් ජනාධිපතිවරණය කල් දමා ගැනීමට ජනාධිපති රනිල් වික්‍රමසිංහ කටයුතු කරන බවට බොහෝ දෙනා චෝදනා එල්ල කර සිටියි. මේ අතර ජනාධිපතිවරයා ප්‍රජාතන්ත්‍රවාදයට පිටුපාන නායකයෙක් බවටද ඇතැමුන් චෝදනා කිරීමට පෙළඹී සිටියි.",
"Title": "රනිල් වික්‍රමසිංහ: ජනපති වී වසර 2යි; පාර්ලිමේන්තුවේ පනත් 90ක් සම්මතයි"
} |
{
"Text": " ඉස්ලාම් ආගමට අපහාසාත්මක වන ආකාරයේ ප්‍රකාශයක් කළේ යැයි වසර හතරක සිර දඬුවමක් ලබා සිටින බොදු බල සේනා සංවිධානයේ මහලේකම් පූජ්‍ය ගලගොඩඅත්තේ ඥානසාර හිමි අභියාචනාධිකරණය විසින් දුන් නියෝගයකට අනුව ඇප මත මුදා හරින ලෙස කොළඹ මහාධිකරණය අද (ජුලි 22 වැනිදා) නියෝග කළේය. නියෝගය ලබා දෙනු ලැබුවේ කොළඹ මහාධිකරණ විනිසුරු ආදිත්‍ය පටබැඳිගේ විසිනි. සිර දඬුවම් නියම වීමෙන් පසුව ඥානසාර හිමි විසින් ඊට එරෙහිව අභියාචනාධිකරණය වෙත ඇපෑලක් ඉදිරිපත් කරනු ලැබීය. එම ඇපෑල විභාග කොට අවසන් තීන්දුවක් ප්‍රකාශයට පත් කරන තුරු තමන් වහන්සේව ඇප මත මුදා හරින ලෙස ඉල්ලා ඥානසාර හිමියන් කළ ඇප ඉල්ලීමක් කොළඹ මහාධිකරණ විනිසුරු ආදිත්‍ය පටබැඳිගේ විසින් මෑතකදී ප්‍රතික්ෂේප කර තිබුණි එම මහාධිකරණ නියෝගයට අනුව ඥානසාර හිමි ඉදිරිපත් කළ ප්‍රතිශෝධන පෙත්සමක් විභාග කළ අභියාචනාධිකරණය උන්වහන්සේ රුපියල් 50000 ක මුදල් ඇප සහ රුපියල් ලක්ෂ 05 ක් බැගින් වූ ශරීර ඇප දෙකක් මත මුදා හරින ලෙස පසුගියදා නියෝග කළේය. ඊට අමතරව උන්වහන්සේගේ විදේශ ගමන් තහනම් කිරීමට නියෝග කළ අභියාචනා අධිකරණය ඒ බව ආගමන හා විගමන පාලකවරයාට දැනුම් දෙන ලෙසත් කොළඹ මහාධිකරණය වෙත නියෝග කර තිබුණි. අභියාචනාධිකරණයේ නියෝගය පරිදි උන්වහන්සේ අද කොළඹ මහාධිකරණ විනිසුරුවරයා විසින් ඇප මත මුදා හරිනු ලැබීය. 2016 වසරේ කූරගල විහාරස්ථානය පිළිබඳව කොළඹ පැවැති මාධ්‍ය හමුවකදී පළ කරන ලද අදහස් වලින් ඉස්ලාම් ආගමට අපහාසයක් සිදු කොට ආගමික සංහිඳියාවට බාධා කළේ යැයි එල්ල කෙරුණු චෝදනා දෙකකට වරදකරු කෙරුණු ඥානසාර හිමියන්ට කොළඹ මහාධිකරණය විසින් විකුත් මාර්තු මස 30 වැනිදා බරපතළ වැඩ සහිත වසර හතරක සිර දඬුවම් නියම කර කළේය. විදෙස් ගමන් තහනම් ඒ අනුව ඥානසාර හිමියන් රුපියල් 50000/- ක මුදල් ඇප සහ රුපියල් ලක්ෂ පහ බැගින් වූ ශරීර ඇප දෙකක් මත මුදා හැරීමට නියෝග කළ අභියාචනාධිකරණ විනිසුරු මඩුල්ල උන්වහන්සේගේ විදේශ ගමන් තහනම් කිරීමටත් නියෝග කර තිබුණි. එමෙන්ම උන්වහන්සේගේ විදේශ ගමන් බලපත්‍රය අධිකරණයට භාරදිය යුතු බවත් එම නියෝගයේ වැඩිදුරටත් සඳහන් විය. මෙම පෙත්සම විභාගයට ගත් අවස්ථාවේදී පූජ්‍ය ගලගොඩඅත්තේ ඥානසාර හිමි වෙනුවෙන් පෙනී සිටි ජනාධිපති නීතිඥ අනිල් සිල්වා අධිකරණය හමුවේ කරුණු දක්වමින් කොළඹ මහාධිකරණය විසින් තම සේවා දායකයාට එරෙහිව පැනවූ සිර දඬුවමට එරෙහිව අභියාචනයක් ඉදිරිපත් කර ඇති බව සඳහන් කළේය. ඉන්පසුව කොළඹ මහාධිකරණය වෙත ඇප ඉල්ලීමක් ඉදිරිපත් කළත් සුවිශේෂ හේතු ඉදිරිපත් වී නොමැති බව සඳහන් කරමින් එම ඇප ඉල්ලීම ප්‍රතික්ෂේප කිරීමට මහාධිකරණ විනිසුරුවරයා තීන්දු කළ බවත් ජනාධිපති නීතිඥවරයා පැවසීය. වෛද්‍ය වාර්තාවක් අධිකරණයට ඉදිරිපත් කරමින් කරුණු දැක්වූ ජනාධිපති නීතිඥවරයා පූජ්‍ය ගලගොඩ අත්තේ ඥානසාර හිමියන් හෘද රෝග ඇතුළු රෝගී තත්ත්වයන් කිහිපයකින් පෙළෙන බවත් සඳහන් කර සිටියේය. මෙම අභියාචනා පෙත්සම විභාග කොට තීන්දුවක් ලබාදීමට වසර තුනකට වැඩි කාලයක් ගත විය හැකි බවත් සඳහන් කර සිටි ජනාධිපති නීතිඥවරයා එම අභියාචනයේ තීන්දුවක් ලැබෙන තුරු උන්වහන්සේ ඇප මත මුදා හරින ලෙසත් ඉල්ලා සිටියේය. එම ඉල්ලීමට විරෝධය පළ කළ නීතිපතිවරයා වෙනුවෙන් පෙනී සිටි නියෝජ්‍ය සොලිසිටර් ජනරාල් ජනක බණ්ඩාර අධිකරණය හමුවේ කරුණු දක්වමින් යම් විත්තිකරුවකු වරදකරු කිරීමෙන් පසුව මහාධිකරණයට ඉදිරිපත් කරන අභියාචනා ගොනු මාස තුනක් ඇතුළත අභියාචනාධිකරණයට පැමිණෙන බව සඳහන් කළේය. එසේ පැමිණෙන අභියාචනා ගොනු වසරක් තුළ විභාගයට ගැනීම පවා අභියාචනාධිකරණය විසින් ආරම්භ කරන බවත් ඔහු පැවසීය. එම නිසා අභියාචනා පෙත්සම් විභාගය මේ වන විට ශීඝ්‍ර තත්ත්වයකින් සිදුවන හෙයින් මෙම විත්තිකරුගේ ඇප ඉල්ලීම සලකා බැලීමේ අවශ්‍යතාවයක් නොමැති බව නියෝජ්‍ය සොලිස්ටර් ජනරාල් වරයා සඳහන් කර සිටියේය. දෙපාර්ශවය විසින් ඉදිරිපත් කළ කරුණු සලකා බැලූ අභියාචනාධිකරණ විනිසුරු මඩුල්ල අනතුරුව මෙම තීන්දුව ප්‍රකාශයට පත් කළේය. ඥානසාර හිමිගේ ඇප ඉල්ලීම කොළඹ මහාධිකරණය ප්‍රතික්ෂේප කරයි ආගම් අතර සංහිඳියාව කඩවන ආකාරයේ ප්‍රකාශයක් කළේ යැයි වරදකරු කොට වසර 4 ක සිර දඬුවම් නියම වී සිටින පූජ්‍ය ගලගොඩ අත්තේ ඥානසාර හිමි ඇපමත මුදා හරින ලෙස උන්වහන්සේගේ නීතිඥවරු කරන ලද ඉල්ලීමක් කොළඹ මහාධිකරණය (අප්‍රේල් 02 වැනිදා) ප්‍රතික්ෂේප කළේය. ඥානසාර හිමිට දඬුවම් නියම කළ කොළඹ මහාධිකරණ විනිසුරු ආදිත්‍ය පටබැඳිගේ විසින් මෙම තීන්දුව ලබා දෙනු ලැබීය. තීන්දුව ප්‍රකාශයට පත් කරමින් විනිසුරුවරයා සඳහන් කළේ වරදකරු කෙරුණු ඥානසාර හිමියන්ට ඇප ලබාදීමට තරම් සුවිශේෂී කරුණු අනාවරණය නොවන බැවින් ඇප ඉල්ලීම ප්‍රතික්ෂේප කරන බව ය. තමන්ට නියම වී තිබෙන වසර හතරක සිර දඬුවමට එරෙහිව ඥානසාර හිමි අභියාචනයක් ඉදිරිපත් කර ඇති අතර එම අභියාචනා පෙත්සම විභාග කොට තීන්දුවක් ප්‍රකාශයට පත් කරන තුරු තමන් වහන්සේව ඇප මත මුදා හරින ලෙස ඉල්ලා උන්වහන්සේ සිය නීතිඥවරු මාර්ගයෙන් කොළඹ මහාධිකරණය හමුවේ ඉල්ලීමක් ඉදිරිපත් කර තිබුණි. එම ඉල්ලීම අද කැඳවූ අවස්ථාවේදී ඥානසාර හිමියන් වෙනුවෙන් ජනාධිපති නීතිඥ මෛත්‍රී ගුණරත්න කරුණු ඉදිරිපත් කළේය. \" ස්වාමීනි... වරදකරු කෙරුණු ඥානසාර හිමියන්ට නියම කර තිබෙන වසර හතරක සිර දඬුවම බන්ධනාගාර රෙගුලාසි වලට අනුව වසර දෙකක් සහ මාස කීපයකින් අවසන් වීමට නියමිතයි. මෙවැනි අවස්ථාවක සානුකම්පිත ආකාරයෙන් කටයුතු කරමින් උන්වහන්සේට ඇප ලබාදීමට අධිකරණයට හැකියාවක් තිබෙනවා. වර්තමානයේ අභියාචනාදීකරණයේ විනිසුරු පුරප්පාඩු කිහිපයක් පවතිනවා. එම නිසා අභියාචනා විභාගවලද ප්‍රමාදයක් මතුවී තිබෙනවා. සාමාන්‍යයෙන් වසර තුනක් හෝ හතරක් සිර දඬුවම් නියම වී සිටින විත්තිකරුවන්ගේ අභියාචනා විභාග කිරීමට ඊටත් වඩා කාලයක් ගතවන තත්ත්වයක් පවතිනවා. එවැනි කාලයක් යම් විත්තිකරුවකු රක්ෂිත බන්ධනාගාරගතව සිටීම යුක්ති සහගත නැහැ. ආණ්ඩුක්‍රම ව්‍යවස්ථාව මෙන්ම ඇප පනත ප්‍රකාරව පුද්ගල නිදහස උතුම් කොට සැලකිය යුතුයි. එම නිසා ඥානසාර හිමියන්ට ඇප ලබාදීමට අධිකරණයට අභිමතය පැවරී තිබෙනවා. එසේම ඥානසාර හිමියන්ට අසනීප තත්ත්වයන් කිහිපයක්ද තිබෙනවා.\" මෙම කරුණු සුවිශේෂ කරුණු සේ සලකා උන්වහන්සේ ඇප මත මුදා හරින ලෙසත් ජනාධිපති නීතිඥවරයා අධිකරණයෙන් ඉල්ලා සිටියේය. ඉන් අනතුරුව අධිකරණය හමුවේ කරුණු දැක්වූ රජයේ නීතිඥවරයා \" ස්වාමීනී... වර්තමානයේ අභියාචනාධිකරණයට වැඩි විනිසුරුවරු සංඛ්‍යාවක් පත් කර තිබෙනවා. එසේම අභියාචනා පෙත්සම් විභාගයත් කාර්යක්ෂම වී තිබෙනවා. එම නිසා අභියාචනා විභාගවල ප්‍රමාදයක් පවතින බවට විත්තිය විසින් ඉදිරිපත් කරන කරුණු ඇප ලබාදීමේදී සුවිශේෂ කරුණු වශයෙන් සලකන්න බැහැ. එසේම ඥානසාර හිමියන්ට අසනීප තත්ත්වයක් පවතින බව විත්තියේ නීතිඥවරයා සඳහන් කළා. එහෙත් උන්වහන්සේට බන්ධනාගාර රෝහලේ දී ප්‍රතිකාර ලබා ගැනීමට නොහැකි වන ආකාරයේ අසනීප තත්ත්වයක් තිබේදැයි පැහැදිලි කිරීමට විත්තියේ නීතිඥවරයා කටයුතු කළේ නැහැ. එම නිසා මෙම කරුණු සුවිශේෂ කරුණු ලෙස පිළිගන්න බැහැ.\"යනුවෙන් රජයේ නීතිඥවරයා අධිකරණය හමුවේ කරුණු දක්වා සිටියේය. දෙපාර්ශවය විසින් ඉදිරිපත් කළ කරුණු සලකා බැලූ කොළඹ මහාධිකරණ විනිසුරු ආදිත්‍ය පටබැඳිගේ විසින් ඉන් අනතුරුව සිය තීන්දුව ප්‍රකාශයට පත් කරනු ලැබීය. \"වරදකරුවන් සම්බන්ධයෙන් ඇප ප්‍රදානය කිරීමට ඇප පනත යටතේ අධිකරණයට හැකියාවක් තිබෙන බව විත්තිය ප්‍රකාශ කළා. එහෙත් ඇප පනතේ ප්‍රතිපාදන අදාළ වන්නේ සැකකරුවන්ට මිස වරදකරුවන්ට නොවේ. අධිකරණය මගින් වරදකරු වූ පුද්ගලයෙකුට ඇප පනතේ ප්‍රතිපාදන අදාළ නොවන බවට ශ්‍රේෂ්ඨාධිකරණය විසින් විනිශ්චිත තීන්දු ගණනාවකම සඳහන් කර තිබෙනවා. ඒ අනුව අධිකරණය මගින් වරදකරු කෙරුණු විත්තිකරුවකුට ඇප ප්‍රදානය කිරීමේදී අදාළ වන්නේ සුවිශේෂ කරුණු පමණයි. මෙම නඩුකරයට අදාළව විත්තිය විසින් සුවිශේෂ කරුණු දෙකක් ප්‍රධාන වශයෙන් ඉදිරිපත් කර තිබෙනවා. අභියාචනා නඩු ප්‍රමාදය සහ විත්තිකරුගේ රෝගී තත්ත්වය ඒ අතර ප්‍රධාන වෙනවා. ශ්‍රේෂ්ඨාධිකරණය මගින් විනිශ්චිත නඩු තීන්දු ප්‍රකාරව අභියාචනා නඩු විභාග ප්‍රමාදය වරදකරුවකුට ඇපදීමේදී සුවිශේෂ කරුණු වශයෙන් සැලකිය නොහැකි බව දක්වා තිබෙනවා. මෙම තත්ත්වය හමුවේ විත්තිකාර ස්වාමීන් වහන්සේට ඇප නියම කිරීමට තරම් සුවිශේෂ කරුණු අනාවරණය වන්නේ නැහැ.\" යනුවෙන් ප්‍රකාශ කළ විනිසුරුවරයා ඉන් අනතුරුව විත්තිකාර ස්වාමීන් වහන්සේගේ ඇප ඉල්ලීම ප්‍රතික්ෂේප කිරීමට තීන්දු කළේය. මෙම ඇප ඉල්ලීම පිළිබඳ විභාගය පැවති අවස්ථාවේදී අධිකරණ ශාලාව තුළත් ඉන් පිටතත් භික්ෂූන් වහන්සේලා විශාල පිරිසක් රැස්ව සිටියහ. ඇප නියෝගය ප්‍රකාශයට පත්වීමෙන් පසුව අධිකරණ භූමියට වැඩම කර සිටි පූජ්‍ය මැදගොඩ අභයතිස්ස හිමියෝ මාධ්‍ය වලට අදහස් පළ කළහ.\" ඥානසාර හිමියන් කතා කළේ අපේ රටේ තිබෙන අන්තවාදී ප්‍රශ්නය ගැන. ඒ ප්‍රශ්නය අදත් එලෙසම තිබෙනවා. සිංහල බෞද්ධ ජනයා වෙනුවෙන් තමයි උන්වහන්සේ හඬ නැගුවේ. කෙසේ වෙතත් අපි අධිකරණ තීන්දුවට ගරු කරනවා. මෙම තීන්දුවට එරෙහිව අප ඉහළ අධිකරණයෙන් සහනයක් ලබා ගැනීමට අපේක්ෂා කරනවා.\" යනුවෙන් මැදගොඩ අභයතිස්ස හිමි ප්‍රකාශ කළහ. සිර දඬුවම් නියම වූ පූජ්‍ය ගලගොඩඅත්තේ ඥානසාර හිමි බන්ධනාගාරයට බරපතල වැඩ සහිත සිර දඬුවම් නියම වූ පූජ්‍ය ගලගොඩඅත්තේ ඥානසාර හිමි (මාර්තු 28 වැනිදා) දහවල් බන්ධනාගාරය වෙත රැගෙන යනු ලැබුණි. කූරගල විහාරස්ථානය සම්බන්ධයෙන් පැවති මාධ්‍ය සාකච්ඡාවකදී ආගම් අතර සමගිය කඩවන ආකාරයෙන්, ඉස්ලාම් දහමට අපහාසාත්මක වන ප්‍රකාශයක් කිරීමේ චෝදනාවට වරදකරු කෙරුණු පුජ්‍ය ගලගොඩඅත්තේ ඥානසාර හිමියන්ට කොළඹ මහාධිකරණය විසින් (මාර්තු 28 වැනිදා) පෙරවරුවේ බරපතල වැඩ සහිත වසර 4 ක සිර දඬුවම් නියම කරනු ලැබීය මෙම සිද්ධියට අදාළව ඥානසාර හිමියන්ට එරෙහිව නීතිපතිවරයා විසින් දණ්ඩ නිති සංග්‍රහයේ 295 වන වගන්තිය යටතේ චෝදනා දෙකක් ඉදිරිපත් කරනු ලැබ තිබුණි. චෝදනා දෙකටම ඥානසාර හිමියන් අධිකරණය හමුවේ වරදකරු කෙරුණි. ඉන් අනතුරුව එක් එක් චෝදනාවට වසර දෙක බැගින් සිර දඬුවම් නියම කළ මහාධිකරණ විනිසුරු ආදිත්‍ය පටබැඳිගේ එම දඬුවම් වෙන් වෙන් වශයෙන් ගෙවී යා යුතු බවත් නියෝග කළේය. ඒ අනුව ඥානසාර හිමියන්ට බරපතළ වැඩ සහිත වසර හතරක සිර දඬුවම් හිමිවනු ඇත. ඊට අමතරව එක් එක් චෝදනාවට රුපියල් 50000 බැගින් රුපියල් ලක්ෂයක දඩයක්ද විනිසුරුවරයා විසින් නියම කරනු ලැබීය. එම දඩ මුදල් ගෙවීම පැහැර හරිනු ලැබුවොත් අමතරව වසර දෙකක සිර දඬුවම් නියම කරන බවත් නියෝගයේ සඳහන් විය. 2016 වසරේ මාර්තු 30 වැනිදා මාධ්‍ය හමුවකදී කූරගල විහාරස්ථානය සම්බන්ධයෙන් කළ ප්‍රකාශයකින් ආගම් අතර අසමගිය ඇතිවන ආකාරයෙන් කටයුතු කළේ යැයි චෝදනා කරමින් ඥානසාර හිමියන්ට එරෙහිව දණ්ඩ නිති සංග්‍රහයේ 295 වන වගන්තිය යටතේ නීතිපතිවරයා විසින් මෙම අධි චෝදනා ගොනු කරනු ලැබ තිබුණි. දඬුවම් නියම කිරීමට ප්‍රථම අධිකරණය හමුවේ කරුණු දැක්වූ ඥානසාර හිමි වෙනුවෙන් පෙනී සිටි නීතිඥවරයා සඳහන් කළේ මෙම සිද්ධිය වන වකවානුවේ රටේ පැවති වාතාවරණය පදනම් කරගෙන ඥානසාර හිමි අදාළ ප්‍රකාශය කළ බව ය. ජාතීන් අතර පවතින සමගියට බාධා කෙසේවෙතත් මෙවැනි ප්‍රකාශවලින් ජාතීන් අතර පවතින සමගියට බාධා සිදුවන බව පෙන්වා දුන් විනිසුරු ආදිත්‍ය පටබැඳිගේ ආගමික නායකයෙකුට සමගිය ආරක්ෂා කිරීමේ වගකීම පැවරී තිබුණත් විත්තිකරු එම වගකීම ඉටුකිරීම පැහැර හැර තිබෙන බවත් සඳහන් කළේය. ඉන් අනතුරුව මහාධිකරණ විනිසුරුවරයා විසින් මෙම දඬුවම ප්‍රකාශයට පත් කරනු ලැබීය. හිටපු පාර්ලිමේන්තු මන්ත්‍රී මුජිබර් රහුමාන් සහ අසාද් සාලි විසින් කරන ලද පැමිණිල්ලකට අනුව ඥානසාර හිමිට එරෙහිව මෙම නඩුව පවරා තිබුණි.",
"Title": "ඥානසාර හිමිට කොළඹ මහාධිකරණයෙන් ඇප"
} |
{
"Text": " බරපතළ වැඩ සහිත වසර තුනක සිරදඬුවම් නියම වී සිටින හිටපු පාර්ලිමේන්තු මන්ත්‍රීනි හිරුණිකා ප්‍රේමචන්ද්‍ර ඇප මත මුදා හැරීමට කොළඹ මහාධිකරණය අද (ජුලි 22 වැනිදා) නියෝග කළේය. නියෝගය ලබා දෙනු ලැබුවේ, කොළඹ මහාධිකරණ විනිසුරු අමල් රණරාජා විසිනි. ඒ අනුව හිරුණිකා ප්‍රේමචන්ද්‍ර රුපියල් 50000/- ක මුදල් ඇප සහ රුපියල් ලක්ෂ 05 බැගින් වූ ශරීර ඇප දෙකක් මත මුදා හැරීමට නියෝග කළ විනිසුරුවරයා ඇයගේ විදේශ ගමන් තහනම් කිරීමටත් නියෝග කළේය. 2015 වසරේ දෙසැම්බර් මස 21 වැනිදා දෙමටගොඩ ප්‍රදේශයේ වෙළඳ සැලක සේවය කළ අමිල ප්‍රියංක නැමති තරුණයකු කළු පැහැති ඩිෆෙන්ඩර් රථයකින් පැහැරගෙන ගොස් අයුතු ලෙස සිරකර තබා පහරදීම ඇතුළු චෝදනා 18 කට වරදකාරිය කෙරුණු හිරුණිකා ප්‍රේමචන්ද්‍රට කොළඹ මහාධිකරණය විසින් මීට පෙර බරපතළ වැඩ සහිත වසර තුනක සිර දඬුවම් හා රුපියල් තුන් ලක්ෂ හැටදහසක දඩයක්ද නියම කරනු ලැබීය. එම දඬුවම්වලට එරෙහිව හිරුණිකා ප්‍රේමචන්ද්‍ර විසින් අභියාචනාධිකරණය වෙත ඇපෑලක් ඉදිරිපත් කරනු ලැබූවාය. එම ඇපෑල විභාග කොට අවසන් තීන්දුවක් ප්‍රකාශයට පත් කරන තුරු තම සේවා දායිකාව ඇපමත මුදා හරින ලෙස ඉල්ලා ඇය වෙනුවෙන් පෙනී සිටි ජනාධිපති නීතිඥ නලින්ද ඉන්දතිස්ස අධිකරණයෙන් ඉල්ලීම් කර තිබුණි. අදාළ ඇපෑල විභාග කිරීමට සැලකිය යුතු කාලයක් ගතවිය හැකි නිසාත් තම සේවා දායිකාවට කුඩා දරුවන් තුන්දෙනෙකු සිටින නිසාත් ඒවා සුවිශේෂී කරුණු සේ සලකා ඇයව ඇප මත මුදාහරිණ ලෙසත් ජනාධිපති නීතිඥවරයා අධිකරණයෙන් ඉල්ලා තිබුණි. එහෙත් එම ඇප ඉල්ලීමට නීතිපතිවරයා වෙනුවෙන් පෙනී සිටි නියෝජ්‍ය සොලිසිටර් ජනරාල් ජනක බණ්ඩාර විරෝධය පළ කර සිටියේය. නියෝජ්‍ය සොලිසිටර් ජනරාල්වරයා සඳහන් කළේ අභියාචනාදීකරණයේදී අභියාචනා පෙත්සම් විභාගය කඩිනමින් සිදුවන හෙයින් ඇප නියම කිරීමේදී එය සුවිශේෂී කරුණක් ලෙස සැලකිය නොහැකි බවයි. කෙසේ වෙතත් දෙපාර්ශවය විසින් ඉදිරිපත් කළ කරුණු සලකා බැලීමෙන් අනතුරුව අධිකරණය මෙම නියෝගය ප්‍රකාශයට පත් කළේය. ඇප ඉල්ලීමට නීතිපති විරුද්ධ වෙයි බරපතළ වැඩ සහිත වසර තුනක සිර දඬුවම් නියම වී සිටින හිටපු පාර්ලිමේන්තු මන්ත්‍රීනි හිරුණිකා ප්‍රේමචන්ද්‍ර ඇප මත මුදාහරින ලෙස කර ඇති ඉල්ලීමට අදාළව විරෝධතා ඉදිරිපත් කරන බව නීතිපතිවරයා (ජුලි 4 වැනිදා) කොළඹ මහාධිකරණයට දැනුම් දෙනු ලැබීය. මෙම ඇප ඉල්ලීම අද කොළඹ මහාධිකරණ විනිසුරු අමල් රණරාජා ඉදිරියේ සලකා බැලුණි. එහිදී විනිසුරුවරයා රජයේ නීතිඥවරයා වෙත ප්‍රශ්නයක් යොමු කරමින් මෙම ඇප ඉල්ලීම සම්බන්ධයෙන් විරෝධතා ඉදිරිපත් කරන්නේදැයි විමසා සිටියේය. එහිදී රජයේ නීතිඥවරයා සඳහන් කළේ මෙම ඉල්ලීමට අදාළව විරෝධතා ඉදිරිපත් කිරීමට නීතිපතිවරයා අපේක්ෂා කරන බවත් එම විරෝධතා ලිඛිතව ගොනු කිරීමට අපේක්ෂා කරන බවයි. මෙම නඩුව මෙහෙයවන රජයේ නියෝජ්‍ය සොලිසිටර් ජනරාල්වරයා වෙනත් නඩු විභාගයක් සඳහා ගම්පහ මහාධිකරණයට ගොස් සිටින බැවින් එම විරෝධතා ඉදිරිපත් කිරීම සඳහා කල් ලබා දෙන ලෙසත් රජයේ නීතිඥවරයා අධිකරණයෙන් ඉල්ලීමක් කළේය. ඒ අනුව විරෝධතා ඉදිරිපත් කිරීමට නීතිපතිවරයාට කල් ලබා දුන් මහාධිකරණ විනිසුරුවරයා මෙම ඇප ඉල්ලීම යළි ජුලි 11 වැනිදා කැඳවන ලෙසත් නියෝග කළේය. හිරුණිකා ප්‍රේමචන්ද්‍ර අධිකරණයට කළ අභියාචනය වසර තුනක සිර දඬුවමින් තමන්ව නිදොස් කොට නිදහස් කරන ලෙස ඉල්ලා හිටපු පාර්ලිමේන්තු මන්ත්‍රීනි හිරුණිකා ප්‍රේමචන්ද්‍ර විසින් අධිකරණයට අභියාචනයක් ඉදිරිපත් කළ අතර එහිදී එම අභියාචනා පෙත්සම අභියාචනාධිකරණය වෙත යොමු කිරීම සඳහා කොළඹ මහාධිකරණයට භාරදුන් අතර එම තීන්දුවට එරෙහිව අභියාචනයක් ඉදිරිපත් කර ඇති නිසා තමන්ව ඇප මත මුදා හරින ලෙසත් හිරුණිකා ප්‍රේමචන්ද්‍ර කොළඹ මහාධිකරණය හමුවේ මීට පෙර ඉල්ලීමක් කරන ලදී. විත්තිකාර හිරුණිකා ප්‍රේමචන්ද්‍ර වෙනුවෙන් පෙනී සිටි ජනාධිපති නීතීඥ නලින්ද ඉන්දතිස්ස අධිකරණය හමුවේ කරුණු දක්වමින් තම සේවාදායිකාවට එරෙහිව නියම කර ඇති දඬුවමට එරෙහිව ඇය විසින් අභියාචනයක් ඉදිරිපත් කර ඇති බව සඳහන් කළේය. ඇයට නියම වී තිබෙන දඬුවමේ ස්වභාවය හා ඇයට දරුවන් තුන් දෙනෙකු සිටීම යන කරුණු සලකා බලා ඇයව ඇප මත මුදාහැරීමේ නියෝගයක් නිකුත් කරන ලෙසත් ජනාධිපති නීතිඥවරයා අධිකරණයෙන් ඉල්ලා සිටියේය. බරපතළ වැඩ සහිත වසර තුනක සිර දඬුවම් දෙමටගොඩ ප්‍රදේශයේ වෙළඳසැලක සේවය කළ තරුණයකු පැහැරගෙන ගොස් අයුතු ලෙස සිරකර තැබීමේ චෝදනාව සම්බන්ධයෙන් වරදකරු කෙරුණු හිටපු පාර්ලිමේන්තු මන්ත්‍රී හිරුණිකා ප්‍රේමචන්ද්‍රට කොළඹ මහාධිකරණ විසින් (ජුනි 28 වැනිදා) බරපතළ වැඩ සහිත වසර තුනක සිර දඬුවම් නියම කරනු ලැබීය. දීර්ඝ නඩු විභාගයකින් අනතුරුව කොළඹ මහාධිකරණ විනිසුරු අමල් රණරාජ තීන්දුව ප්‍රකාශයට පත් කළේය. චෝදනා 18 කට වරදකාරිය ඒ අනුව විත්තිකාර හිරුණිකා ප්‍රේමචන්ද්‍ර චෝදනා 18 කට වරදකාරිය කෙරුණු අතර එම එක් එක් චෝදනාවට රුපියල් 20000 බැගින් දඩ ද නියම කෙරුණි. දඩ මුදල් ගෙවීම පැහැර හරිනු ලැබුවොත් එක් චෝදනාවට මාස 6 බැගින් සිර දඬුවම් නියම කරන බවත් නියෝගයේ සඳහන් විය. ‘බන්ධනාගාරගත කළ යුතු වරදක්’ නඩුව කැඳවූ අවස්ථාවේදී විනිසුරු අමල් රණරජා විවෘත අධිකරණය ප්‍රකාශ කළේ විත්තිකාරිය තරුණයෙකු පැහැරගෙන යාමේ චෝදනාවට කුමන්ත්‍රණය කිරීම හා ආධාර අනුබල දීමේ චෝදනාවලට වරදකරු කරන බව ය. දඬුවම් නියම කිරීමට පෙර අධිකරණය හමුවේ කරුණු දැක්වූ පැමිණිල්ල වෙනුවෙන් පෙනී සිටි නියෝජ්‍ය සොලිසිටර් ජනරාල් ජනක බණ්ඩාර මෙම පැහැරගෙන යාමේ සිද්ධිය සම්බන්ධයෙන් මීට පෙර අධිකරණය හමුවේ වරද පිළිගත් මෙම විත්තිකාරියගේ ආධාරකරුවන් අට දෙනෙකුට කොළඹ මහාධිකරණය විසින් අත් හිටවූ සිර දඬුවම් හා දඩ මුදල් නියම කළ බව සිහිපත් කළේය. විත්තිකාරිය කර ඇති වරදවල ස්වභාවය අනුව ඇයට බරපතළ වැඩ සහිත වසර 69 ක සිර දඬුවමක් නියම කිරීමට අධිකරණයට හැකියාවක් තිබෙන බව ඔහු පැවසීය. ‘ස්වාමීනි... මෙම විත්තිකාරිය සිදුකර ඇති වරදවල් වල ස්වභාවය අනුව ඇයට බරපතළ වැඩ සහිත වසර 69 ක සිර දඬුවමක් නියම කිරීමට අධිකරණයට හැකියාවක් තිබෙනවා. විත්තිකාරිය පාර්ලිමේන්තු මන්ත්‍රීවරයක වශයෙන් කටයුතු කරමින් ඇයගේ බලතල අයුතු ලෙස පාවිච්චි කොට සාමාන්‍ය වෙළෙඳ සැලක සේවය කළ පුරවැසියෙකු පැහැරගෙන ගොස් පවුල ආරවුල් විසඳීමට කටයුතු කර තිබෙනවා. එය සුළුවෙන් තකන්න බෑ. විත්තිකාරිය මහජනයා විශ්වාසය තබා තෝරා පත් කරන ලද තැනැත්තියක්. ඇයට මේ ආකාරයෙන් කටයුතු කිරීමට හැකියාවක් නැහැ. ඇය විසින් සිදු කර තිබෙන්නේ බරපතල වරදක්’ යනුවෙන් ඔහු සඳහන් කර සිටියා. වැඩිදුරටත් කරුණු දැක්වූ නියෝජ්‍ය සොලිසිටර් ජෙනරාල්වරයා ‘ස්වාමීනී... අධිකරණය මගින් වරදකරු කෙරුණු විත්තිකරුවෙකුට හෝ විත්තිකාරියකට දඬුවම් නියම කිරීමේ මූලධර්ම තිබෙනවා. මුලින්ම මේ විත්තිකාරිය කර තිබෙන වරදවල් වල ස්වභාවය කෙසේ දැයි සලකා බැලිය යුතුයි. ඒ අනුව ඇයට සිර දඬුවම් නියම කරනවාද? එසේ නැතහොත් නියම කළ සිර දඬුවම අත්හිටුවනවාද? යන්න තීරණය කළ යුත්තේ අධිකරණයයි. විත්තිකාරිය පාර්ලිමේන්තු මන්ත්‍රීවරියක වශයෙන් කටයුතු කරමින් මෙම වරද සිදු කර තිබෙනවා. ඇය විසින් සිදු කර තිබෙන්නේ බරපතල වරදක්. ඒ නිසා ඇය අනිවාර්යෙන්ම බන්ධනාගාර ගත විය යුතු ආකාරයේ දඬුවමක් නියම කළ යුතු යැයි මා ඉල්ලා සිටිනවා. එසේම එම දඬුවම අත් හිටුවීම නොකළ යුතු බවත් මා ඉල්ලා සිටිනවා. මොකද විත්තිකාරියට තමන් වරදක් සිදුකළ බව දැනෙන ආකාරයේ දඬුවමක් නියම විය යුතුයි. එසේම එය සමාජයට පණිවිඩයක් ලබා දිය හැකි ආකාරයේ දඬුවමක්ද විය යුතුයි. ඊට අමතරව විත්තිකාරිය ගමන් කළ මාර්ගයේ ඉදිරියේදී ගමන් කිරීමට සූදානම් වන පුද්ගලයින්ට පණිවිඩයක් ලබාදිය හැකි ආකාරයේ දඬුවමක් ලබාදිය යුතුයි. එසේම නීත්‍යානුකූලව ජීවත්වන පුද්ගලයින්ට නීතියේ රැකවරණ ලැබෙන බව හැඟවෙන ආකාරයේ දඬුවමක් ඇයට ලබාදිය යුතුයි’ යනුවෙන් සඳහන් කළ නියෝජ්‍ය සොලිසිටර් ජනරාල්වරයා විත්තිකාරිය බන්ධනාගාරගත වන ආකාරයේ දඬුවමක් ලබාදිය යුතු බවත් අධිකරණයෙන් ඉල්ලා සිටියේය. හිරුණිකා ප්‍රේමචන්ද්‍ර වෙනුවෙන් පෙනී සිටි ජනාධිපති නිතීඥ අනුර මැද්දේගොඩ අධිකරණය හමුවේ කරුණු දක්වමින් ‘ස්වාමීනී... මෙම විත්තිකාරිය ප්‍රබල සමාජ ක්‍රියාකාරිනියක්. සමාජ අකටයුතුකම් සිදුවන අවස්ථාවලදී ඇය පෙරට විත් ඊට එරෙහිව පෙනී සිට තිබෙනවා. මෙම විත්තිකාරියට අවුරුදු තුන, හතර සහ පහ යන වයස් වලට අයත් කුඩා දරුවන් තුන් දෙනෙකු සිටිනවා. ඇය බන්ධනාගාර ගත කරනු ලැබුවහොත් එම දරුවන්ට දැඩි අගතියක් සිදුවනවා’ යනුවෙන් සඳහන් කළ ජනාධිපති නීතිඥවරයා බන්ධනාගාර ගත කිරීමකින් තොරව ඇයට ලිහිල් දඬුවමක් නියම කරන ලෙසත් අධිකරණයෙන් ඉල්ලා සිටියේය. ඉදිරිපත් වූ සියලු කරුණු සලකා බැලූ විනිසුරු වරයා අනතුරුව මෙම තීන්දුව ප්‍රකාශයට පත් කළේය. සිර දඬුවම් නියම වූ හිටපු පාර්ලිමේන්තු මන්ත්‍රී හිරුණිකා ප්‍රේමචන්ද්‍ර බන්ධනාගාර නිලධාරින් විසින් කොළඹ මහාධිකරණයේ සිට බන්ධනාගාරයට රැගෙන යනු ලැබීය. සිර දඬුවම් නියම කිරීමෙන් පසුව හිරුණිකා ප්‍රේමචන්ද්‍රගේ ඇඟිලි සලකුණු සටහන් කර ගැණුනි. ඉන් අනතුරුව බන්ධනාගාර නිලධාරීහූ විසින් ඇය කොළඹ මහාධිකරණයේ සිට බන්ධනාගාරය වෙත රැගෙනු ලැබුණි. මෙම දඬුවමට එරෙහිව ලබන සඳුදා අභියාචනයක් ඉදිරිපත් කරන බවත් හිරුණිකා ප්‍රේමචන්ද්‍රගේ නීතිඥවරු සඳහන් කළහ. 2015 වසරේ දෙසැම්බර් මස 21 වනදා දෙමටගොඩ ප්‍රදේශයේ වෙළඳ සැලක සේවය කළ අමිල ප්‍රියංක නමැති තරුණයකු කළු පැහැති ඩිෆෙන්ඩර් රථයකින් පැහැරගෙන ගොස් අයුතු ලෙස සිරකර තබා පහරදී තුවාල සිදු කිරීම ඇතුළු චෝදනා යටතේ හිරුණිකා ප්‍රේමචන්ද්‍රට එරෙහිව නීතිපතිවරයා විසින් මෙම නඩුව ගොනුකරනු ලැබ තිබුණි.",
"Title": "හිරුණිකා ප්‍රේමචන්ද්‍ර: ඇප මත මුදා හැරීමට කොළඹ මහාධිකරණයෙන් නියෝග"
} |
{
"Text": " මහනුවර පිළිමතලාවේ පදිංචි වින්සන් ජගත් කිලෝ ගණනක් බර භාණ්ඩ ශරීරයේ එල්ලාගෙන ජංගම වෙළඳාමේ නිරත වන පුද්ගලයකි. භාණ්ඩ වර්ග 300ක් පමණ ඔහු සතු වෙන අතර ඒවා අලෙවි කිරීමට දිනකට කිලෝමීටර් 30 පමණ ගමන් කරන බව ඔහු පවසයි. ''ඉදිකට්ට, පා පිස්සා, සෙරප්පු දෙකේ ඉඳලා හැම දෙයක්ම තියෙනවා. මගේ දරුවන්ට, රටට ණයකාරයෙක් වෙන්න මම කැමති නෑ. කාටවත් අතපාන්නෙත් නෑ. මගේ එකම බලාපොරොත්තුව මටත් වඩා හොඳට දරුවෝ ඉන්නවා දකින්න'' යනුවෙන් ඔහු BBC සිංහල වෙත පැවසුවේය.",
"Title": "'මට කියන්නේ ජංගම සුපර්මාර්කට් එක කියලා.'"
} |
{
"Text": " ප්‍රධාන පෙළේ බැංකු, මාධ්‍ය ආයතන සහ ගුවන් සමාගම් ඇතුළු ගෝලීය ආයතන සමූහයක් ඔවුන්ගේ සේවාවලට බලපාන මහා පරිමාණ තොරතුරු තාක්ෂණ බිඳ වැටීමක් සම්බන්ධයෙන් වාර්තා කර තිබේ. ඒත් සමග ගුවන් සමාගම් කිහිපයක් ම ලොව පුරා ගුවන් ගමන් නතර කර ඇති අතර තවත් බොහෝ ගුවන් ගමන් ප්‍රමාදයන් වාර්තා කරයි. මෙම බිඳ වැටීම හේතුවෙන් සිය හදිසි සේවාවලට බලපෑම් එල්ල වී ඇතැයි එක්සත් ජනපදයේ ඇලස්කා ප්‍රාන්තය අනතුරු අඟවා ඇති අතර ඔස්ට්‍රේලියාවේ සුපිරි වෙළෙඳසල්වල කටයුතු අඩපණ වී තිබේ. තාක්ෂණ පද්ධති බිඳ වැටීම හේතුවෙන් රටවල් කිහිපයක ම මාධ්‍ය ආයතන තත්ත්වය කළමනාකරණය කර ගැනීමට කටයුතු කරමින් සිටි අතර එක්සත් රාජධානියේ ස්කයි නිවුස් ආයතනයේ විකාශන කටයුතු තාවකාලිකව නතර කිරීමට පවා සිදු විය. බිඳ වැටීමට හේතුව අපැහැදිලි නමුත් බලපෑමට ලක් වූ බොහෝ දෙනෙකු පැවසුවේ, එය මයික්‍රෝසොෆ්ට් පරිගණක මෙහෙයුම් පද්ධතිය ආශ්‍රිතව හටගත් බව ය. අද පෙරවරුවේ Xහි Microsoft 365 Service Update පළ කළ නිල දැනුම් දීමක සඳහන් වූයේ, \"Microsoft 365 යෙදුම් සහ සේවාවන් වෙත ප්‍රවේශ වීමට පරිශීලකයින්ට ඇති හැකියාව කෙරෙහි බලපාන ගැටලුවක් සම්බන්ධයෙන් අපි විමර්ශනය කරමින් සිටින්නෙමු,\" යනුවෙනි. කෙසේ වෙතත්, මයික්‍රොසොෆ්ට් ආයතනයේ ප්‍රකාශකයෙකු සිකුරාදා බීබීසීයට පැවසුවේ, පැය කිහිපයකට පෙර \"සේවාවලින් බහුතරයක් යථා තත්ත්වයට පත්වූ\" බව ය. ඉන් දැඩි ලෙස බලපෑම් එල්ල වූ ඔස්ට්‍රේලියාවේ ස්වදේශ කටයුතු අමාත්‍යංශයේ ප්‍රකාශකයෙකු මෙම බිඳ වැටීම සයිබර් ආරක්ෂණ ආයතනයක ගැටලුවකට සම්බන්ධ බව පෙනෙන බව පැවසූ අතර, එරට සයිබර් ආරක්ෂණ ආයතනය පැවසුවේ, මෙය සයිබර් ප්‍රහාරයක් හේතුවෙන් සිදු වූ බව පැවසීමට කිසිදු තොරතුරක් නොමැති බව ය. \"අප සතුව දැනට ඇති තොරතුරු අනුව, මෙම බිඳ වැටීමට හේතු වෙලා තියෙන්නේ බලපෑමට ලක් වූ ආයතන විසින් භාවිත කරනු ලබන තුන්වන පාර්ශවීය මෘදුකාංගයක ඇතිවුණු තාක්ෂණික ගැටලුවක්,\" නිවේදනයක් නිකුත් කරමින් ඔවුහු පැවසූහ. ඇලස්කා බලධාරීන් පැවසුවේ, බොහෝ 911 සහ හදිසි නොවන ඇමතුම් මධ්‍යස්ථාන නිසි ලෙස ක්‍රියා නොකළ බව ය. නමුත් ඔස්ට්‍රේලියානු බලධාරීන් පවසන්නේ, එරට ප්‍රධාන හදිසි සම්බන්ධතා මධ්‍යස්ථානය වන triple-0 ඇමතුම් මධ්‍යස්ථානවලට බලපෑමක් එල්ල වී නොමැති බව ය. සමාජ මාධ්‍ය භාවිත කරන්නන්, එක්සත් රාජධානියේ බේකරි සහ කෝපි අලෙවිසල් ජාලයක් වන Gail's සහ ඔස්ට්‍රේලියාවේ සුපිරි වෙළෙඳසල් ජාලයක් වන Woolworths වැනි වෙළෙඳසල්වල මුදල් ගෙවීම් සම්බන්ධයෙන් ගැටලු වාර්තා කර ඇති අතර, ඔවුන් ඔස්ට්‍රේලියාවේ ජාතික බැංකුව වැනි මූල්ය ආයතන වෙත ප්‍රවේශ වීමේ ගැටලු ද වාර්තා කර තිබේ. ගුවන් සේවා, කුලී රථ සහ දුම්රියවලට බලපෑම් ඇති කරමින් ලොව පුරා සංචාරක සැලසුම් ද අවුල් සහගත තත්ත්වයකට පත්ව ඇත. එක්සත් ජනපද ගුවන් සේවා වන United, Delta සහ American Airlines \"ලොව පුරා සිය ගුවන් ගමන්තාවකාලිකව නවතා\" ඇති අතර ඔස්ට්‍රේලියානු ගුවන් සේවා වන Virgin සහ Jetstar සිය ගුවන් ගමන් ප්‍රමාද කර හෝ අවලංගු කර තිබේ. බර්ලින්, ටෝකියෝ සහ දිල්ලි ඇතුළු අනෙකුත් ගුවන් තොටුපළවල කටයුතුවලට ද බලපෑම් එල්ල වී ඇත. එක්සත් රාජධානියේ, Govia Thameslink Railway සමාගම සිය දුම්රිය මගීන්ට බාධා වීම් අපේක්ෂා කරන ලෙස අනතුරු ඇඟවූ අතර ඔස්ට්‍රේලියාවේ Black and White Cabs සමාගම පැවසුවේ, ඔවුන්ගේ පද්ධතිවලට ද බලපෑම් එල්ල වී ඇති බව ය. මෙම බිඳ වැටීම ශ්‍රී ලංකාවට බලපෑවේ කෙසේ ද? ගෝලීය වශයෙන් සිදුවුණු මෙම තොරතුරු තාක්ෂණ බිඳ වැටීම ශ්‍රී ලංකාවේ ද පෞද්ගලික බැංකු කටයුතුවලට බලපෑම් එල්ල කර තිබුණු ආකාරය බීබීසී සිංහල සේවයට නිරීක්ෂණය කිරීමට හැකි විය. එවැනි පසුබිමක මෙම බිඳ වැටීම මෙරට ගුවන් ගමන් කටයුතුවලට ද බලපෑවේ ද යන්න සම්බන්ධයෙන් අප ගුවන් තොටුපළ සහ ගුවන් සේවා (ශ්‍රී ලංකා) සමාගමේ තොරතුරු තාක්ෂණ අංශයේ ප්‍රධානී උදය ලොකුආරච්චිගෙන් විමසීමක් කළේ ය. එහිදී ඔහු සඳහන් කළේ, ගුවන් ගමන් කටයුතුවලට බලපෑමක් එල්ල නොවුණු බව ය. \"නැහැ , අපේ සිස්ටම්වලට බලපෑමක් එල්ල වෙලා නැහැ,\" ඔහු බීබීසී සිංහල සමග වැඩිදුරටත් පැවසීය. මේ අතර, ශ්‍රීලන්කන් ගුවන් සේවය පැවසුවේ, සිය ඉන්ටර්නෙට් වෙන් කරවා ගැනීමේ සේවාවන්ට බලපාන තුන්වන පාර්ශව සේවා සපයන්නන්ගේ ගෝලීය වශයෙන් සිදු වූ තාක්ෂණික දෝෂයක් හේතුවෙන් ගුවන් මෙහෙයුම් වෙත බලපෑමක් ඇති වී තිබුණු බව ය. කෙසේ වෙතත්, ශ්‍රී ලංකාවේ වේලාවෙන් පස්වරු 2:00 වන විට මෙම තාක්ෂණික දෝෂය සම්පූර්ණයෙන් ම යථා තත්ත්වයට පත්කර ඇති බව එම ගුවන් සේවය නිකුත් කළ නිවේදනයක වැඩිදුරටත් සඳහන් විය.",
"Title": "මහා පරිමාණ තොරතුරු තාක්ෂණ බිඳ වැටීමෙන් ලොව පුරා ගුවන් සේවා, රෝහල්, මාධ්‍ය සහ බැංකු කටයුතුවලට බලපෑම්"
} |
{
"Text": " ‘සමාජ සම්මුතිය පාලකයා විසින් ඉරා දමනු ලබන්නේ නම්, ජනතාවට විප්ලව කිරීමේ අයිතිය ලැබෙන බව ජෝන් ලෝක් කියන බ්‍රිතාන්‍ය ජාතික සමාජ සම්මුතිවාදී චින්තකයා කියල තියෙනවා. එහෙම වෙන්න කියල මම කියන්නෙ නෑ. ඒත්, දිගින් දිගට ම ඡන්දය කල් දැමීම අනතුරකට අත වැනීමක්,’දේශපාලන විශ්ලේෂකයෙකු වන ආචාර්ය දයාන් ජයතිලක බීබීසී සිංහල සේවයට පැවසීය. ඔහු ඒ බව පැවසුවේ, ජනාධිපතිවරණය කල් දැමීම සඳහා ක්‍රියාත්මක උත්සහයන් නිරීක්ෂණය කරමිනි. ඡන්දයක් පැවැත්වීම ප්‍රමාද කිරීම සඳහා රනිල් වික්‍රමසිංහ ප්‍රමුඛ රජය විවිධ උත්සහයන්වල නිරත වන බව දක්නට ලැබෙන බව දේශපාලන විශ්ලේෂකයෝ බොහෝ දෙනෙක් පෙන්වා දෙති. ආණ්ඩුක්‍රම ව්‍යවස්ථාවේ 19 වන සංශෝධනය විධිමත් ආකාරයෙන් සම්මත වී නොමැති නිසා එය ජනමත විචාරණයකට යොමු කර ඉන් අනුමැතිය ලබා ගන්නා තුරු ජනාධිපතිවරණයක් පැවැත්වීම තුළින් ආණ්ඩුක්‍රම ව්‍යවස්ථාව උල්ලංඝණය වන බවට තීන්දුවක් ලබා දෙන ලෙසට ඉල්ලා ගොනු කළ මූලික අයිතිවාසිකම් පෙත්සම විභාගයට නොගෙන රුපියල් ලක්ෂ 5ක නඩු ගාස්තුවකට යටත්ව නිෂ්ප්‍රභ කිරීමට ශ්‍රේෂ්ඨාධිකරණය ජූලි 15 වැනිදා නියෝග කළේ ය. මේ අතර, සී.ඩී. ලෙනව නමැති ව්‍යාපාරිකයෙකු ද ජනාධිපතිවරණය කල් දමන ලෙස ඉල්ලා මූලික අයිතිවාසිකම් පෙත්සමක් ගොනු කළ අතර එම පෙත්සම ද විභාගයට නොගෙන නිෂ්ප්‍රභ කිරීමට ශ්‍රේෂ්ඨාධිකරණය ජූලි 8 වැනිදා තීන්දු කළේ ය. මෙවැනි විවිධ උත්සහයන් ව්‍යර්ථ වී ඇති පසුබිමක ඡන්දය කල් දැමීම සඳහා තවත් 'තුරුම්පු' ඉතිරි වී තිබේ ද? ජනමත විචාරණ තුරුම්පුව ඡන්දය කල් දැමීම සඳහා ආණ්ඩුක්‍රම ව්‍යවස්ථාවට අනුව කිසිදු ඉඩකඩක් මේ වන විට ඉතිරි වී නැතැයි දේශපාලන විද්‍යා මහාචාර්ය ජයදේව උයන්ගොඩ පෙන්වා දෙයි. එහෙත් ජනාධිපතිවරයා විවිධ උපක්‍රම යොදමින් ඡන්දය කල් දැමීමේ උත්සහයක නිරත වන බව ඔහු ප්‍රකාශ කළේ ය. \"ආණ්ඩුක්‍රම ව්‍යවස්ථාවේ 83 (ආ) වගන්තියේ දැක්වෙන ජනාධිපතිවරයාගේ ධූර කාලය පිළිබඳ ව්‍යවස්ථාව පාවිච්චි කරලා රනිල් වික්‍රමසිංහ ජනමත විචාරණයකට යන්න ඉඩකඩ තියෙනවා. 22 වන ආණ්ඩුක්‍රම ව්‍යවස්ථා සංශෝධනය කැබිනට් මණ්ඩලයට දාන්නෙ ඒ අරමුණ හිතේ තියාගෙන වෙන්න පුළුවන්. ඒ අනුව, ජනමත විචාරණයක් පවත්වමින් ජනාධිපතිවරණය කල් දමා ගැනීමත්, ජනමත විචාරණයෙන් තමන්ට වාසියක් අත්වනු ඇතැයි යන හැඟීමත් නිසා මෙම උත්සහය දරන්න පුළුවන්,\" මහාචාර්ය ජයදේව උයන්ගොඩ බීබීසී සිංහල වෙත පැවසීය. කෙසේ වෙතත්, 19 වන ව්‍යවස්ථා සංශෝධනය පාර්ලිමේන්තුවට ඉදිරිපත් කළ එවකට අගමැති පදවිය දැරූ රනිල් වික්‍රමසිංහ එහි ඇතුළත් වගන්තියක් වෙනස් කිරීමට හදිසියේ උත්සහ දැරීම සැකසහිත බව දේශපාලන විශ්ලේෂක ආචාර්ය දයාන් ජයතිලක පෙන්වා දෙයි. \"19 වෙනි සංශෝධනය පාර්ලිමේන්තුවට ගෙනාවෙ කවුද? ඒක සම්මත කරවන කතාව කළේ එවකට අගමැති රනිල් වික්‍රමසිංහ මහත්තයා. එයා ම ඒක ගෙනල්ලා සම්මත කරවලා දැන් එතුමා ම කැබිනට්ටුවට දාලා ප්‍රශ්නයක් මතු කරවනවා, අවුරුදු 6, 5 වුණා ද කියලා දැන්. ඉතින් කාට ද විශ්වාස කරන්න පුළුවන් මේක සද් චේතනාවෙන් කරන දෙයක් කියලා. ඒ නිසා අපට සාධාරණ සැකයක් මතු වෙනවා මෙතනට ඡන්දෙට යම්කිසි තිරිංගයක් දමන්න, ඡන්ද ක්‍රියාවලියට අකුල් හෙලන්න කරන මැදිහත් වීමක් කියලා. ඒ නිසා ජනතාව සහ සියලු ප්‍රජාතන්ත්‍රවාදී පක්ෂ ඉතා ම සීරුවෙන් සිටිය යුතු යි. මහජන මතය මතු කර ගත යුතු යි සිදු විය හැකි අනතුර වළක්ව ගන්න.\" රනිල් වික්‍රමසිංහ ජනාධිපතිවරයා බවට පත්වීමෙන් පසු පළමුවෙන් ම කළ කතාවේ ම ඡන්දය නිසි කලට නොපවත්වන බවට ප්‍රසිද්ධියේ කියා සිටි බව ද ආචාර්ය දයාන් ජයතිලක ආවර්ජණය කළේ ය. \"මං හිතන්නෙ බොහෝ දෙනෙකුට අමතක වෙලා තියෙනවා, ජනාධිපතිවරණය කලට වේලාවට ව්‍යවස්ථානුකූලව නොපැවැත්වීමේ කතන්දරය පටන් ගත්තෙ කවුද? කවද ද? කියලා. රනිල් වික්‍රමසිංහ මහත්මයා ජනාධිපති හැටියට පාර්ලිමේන්තුවෙන් තෝරා පත් කර ගත්තට පස්සේ ප්‍රසිද්ධ සාකච්ඡාවක් කළා. 2022 ඒක රූපවාහිනියේ පෙන්නුවා. එතන රහසක් තිබුණෙ නෑ. ජනාධිපතිතුමා එදා කිව්වේ, ආර්ථිකය ස්ථාවර මට්ටමකට ගෙනාවට පස්සෙ පුළුවන් කියලා ඡන්දයක් ගැන කතා කරන්න කියලා. ඉතින් මේ ඡන්ද කල් දාන උත්සහය ජනාධිපතිතුමාගෙ මිසක වෙන කාගෙවත් නෙවෙයි.\" මේ අතර, උපුල් ජයසූරිය, ආචාර්ය ජයම්පති වික්‍රමරත්න ඇතුළු 'නීතිඥ සාමූහිකය' නිවේදනයක් නිකුත් කරමින් පෙන්වා දී ඇත්තේ ද, ජනමත විචාරණයක් හරහා ජනාධිපතිවරණය කල් දැමීමක් සිදු වනු ඇති බව ය. 'රනිල් ජනාධිපතිවරණයකට බිය බවක් පෙනෙනවා' මහාචාර්ය ජයදේව උයන්ගොඩ පෙන්වා දෙන්නේ, ජනාධිපතිවරණයක් පැවැත්වුවහොත් ඉන් පරාජය වනු ඇති බවට රනිල් වික්‍රමසිංහ ඇතුළු මිත්‍ර පක්ෂ බියකින් පසු වන බව ය. \"ඒ නිසා ඔහු උත්සහ කරනවා ඡන්දය කල් දා ගන්න. දැන් රටේ තියෙන තත්ත්වය අනුව ඡන්දයක් පැවැත්තුවොත් රනිල් ඇතුළු පාර්ශවයට ජයග්‍රහණය කරන්න බැරි බවක් පේනවා.\" වසර දෙකකින් ඡන්දය කල් දාන්න යෝජනා කළ එජාපය කඩිනම් ඡන්දයක් ඉල්ලයි ජනාධිපතිවරණය කල් දැමිය යුතු බවට මීට පෙර යෝජනා කළ එක්සත් ජාතික පක්ෂයේ මහ ලේකම් පාලිත රංගේ බණ්ඩාර, එම ඡන්දය කඩිනමින් පවත්වන්නැයි ජූලි 17 වන දා මැතිවරණ කොමිසමෙන් ඉල්ලීමක් කළේ ය. එහිදී, මාධ්‍යවේදීන්ගේ ප්‍රශ්නවලට පිළිතුරු දෙමින් ඔහු ප්‍රකාශ කළේ, ස්වාධීන අපේක්ෂකයෙකු ලෙස රනිල් වික්‍රමසිංහ ජනාධිපතිවරණයට ඉදිරිපත් වන බවත්, ඉන් ජයග්‍රහණය කරන බවත් ය. කෙසේ වෙතත්, ඉක්මනින් ඡන්දය පවත්වන්නැයි ඉල්ලීම් කරන අතරේ, ව්‍යවස්ථා සංශෝධන ගෙන එමින් ඡන්දය කල් දැමීමට උත්සහ කරන්නේ මන්දැයි මාධ්‍යවේදීන් ඇසූ ප්‍රශ්නවලට නිශ්චිත පිළිතුරක් දීමට මහ ලේකම්වරයා සමත් නොවී ය. මැතිවරණ කොමිසම කී කතාව මේ අතර, මෙම මස අවසන් වීමට පෙර ජනාධිපතිවරණයට අදාළ ඡන්ද විමසීමේ දිනය ප්‍රකාශයට පත් කරන බව ජාතික මැතිවරණ කොමිෂන් සභාව ජූලි 16 වන දා පැවසීය. මැතිවරණ කොමිෂන් සභාවේ සභාපති ආර්.එම්.ඒ.එල්. රත්නායක ජූලි 16 වන දා පැවති විශේෂ මාධ්‍ය හමුවකදී සඳහන් කළේ, ආණ්ඩුක්‍රම ව්‍යවස්ථාව සහ ජනාධිපතිවරණ පනතේ ඇති කරුණුවලට අනුව දින ලබා දෙන අතර, වෙනත් කිසිදු හේතුවක් මත ජනාධිපතිවරණයට අදාළ කටයුතු සිදු කෙරෙන දිනයන් වෙනස් නොකරන බව ය. සැප්තැම්බර් 17න් පසුව එලැඹෙන සුදුසු ම දිනය තෝරා ගෙන ජනාධිපතිවරණය පැවැත්වීමට කටයුතු කරන බව ද සභාපතිවරයා වැඩිදුරට ත් පැවසීය. මේ අතර, මහාචාර්ය ජයදේව උයන්ගොඩ සහ ආචාර්ය දයාන් ජයතිලක පෙන්වා දුන්නේ, නියමිත දිනට එක දිනයක් හෝ ප්‍රමාද නොකර ඡන්දය පැවැත්වීමට පියවර ගත යුතු බව ය. නිසි කලට ඡන්ද නොපැවැත්වීමෙන් රට තුළ ප්‍රජාතන්ත්‍රවාදය ව්‍යාකූල තත්ත්වයකට පත්වනු ඇති බවත්, ඡන්ද නිසි කලට පැවැත්වීම සඳහා ආණ්ඩුව පෙළඹවීමට මහ ජනතාව සහ සියලු ප්‍රජාතන්ත්‍රවාදී පක්ෂ පියවර ගත යුතු බවත් ය.",
"Title": "ජනාධිපතිවරණය කල් දැමීමට තවත් ‘තුරුම්පු’ ඉතිරි වී තිබේ ද?"
} |
{
"Text": " පසුගියදා අවසන් වූ 2024 ජාතික කනිෂ්ඨ මලල ක්‍රීඩා ශූරතාවයේ දී නව වාර්තා 36ක් පිහිටුවීමට කනිෂ්ඨ ක්‍රීඩක ක්‍රීඩිකාවන් සමත් විය. තරගාවලියේ දක්ෂතාම ක්‍රීඩකයා වශයෙන් සම්මාන ලැබුවේ කොළඹ ආනන්ද විදුහලේ මෙරෝන් විජේසිංහ ය. මීටර් 100 තරග ඉසව්ව තත්ත්පර 10.38ක කාලයකින් අවසන් කරමින් රන් පදක්කම දිනා ගැනීමට මෙරෝන් විජේසිංහ සමත් විය. මෙම මලල ක්‍රීඩා තරගාවලියත් සමග ලබන අගෝස්තු මාසයේ දී පේරු රාජ්‍යයේ පැවැත්වීමට නියමිත ලෝක කනිෂ්ඨ මලල ක්‍රීඩා ශූරතාවය සඳහා මේ වන විට ශ්‍රී ලාංකික ක්‍රීඩක ක්‍රීඩිකාවන් 11 දෙනෙකු සුදුසුකම් ලැබීමට සමත්ව ඇති අතර එය මෙතෙක් ලෝක කනිෂ්ඨ මලල ක්‍රීඩා ශූරතාවයක් සඳහා මෙරටින් සුදුසුකම් ලැබූ ඉහළම ක්‍රීඩක සංඛ්‍යාව වේ. කවුද මේ මෙරෝන් විජේසිංහ කියන්නේ ? 2005 වසරේ ජූලි මස 10 වැනිදා උපත ලබා අති මෙරෝන් විජේසිංහ පළමුව වත්තල ලයිසියම් ජාත්යන්තර පාසලෙන් අධ්‍යාපනය ලබා ඇති අතර මේ වන විට කොළඹ ආනන්ද විදුහලේ උසස් පෙළ වාණිජ අංශයෙන් අධ්‍යාපනය හදාරමින් සිටින වයස අවුරුදු 19ක සිසුවෙකු වේ. ඔහුට බාල සහෝදරියන් දෙදෙනෙකු සිටින අතර මෙරෝන් කුඩා කළ පටන් ක්‍රීඩාවට උනන්දුවක් දක්වන දරුවෙකු බව ඔහුගේ මව බීබීසී සිංහල වෙත පැවසුවාය. ‘එයා කුඩා කාලේ ඉදලම හෙමින් ගියේ නැහැ’ මෙරෝන් විජේසිංහගේ මව වන ගයනි රාජපක්ෂ බීබීසී සිංහල සේවයට පැවසුවේ කුඩා කාලයේ සිටම තම පුත්‍රයා ක්‍රීඩාවට ඇල්මක් දක්වන නිසා ඔහුගේ ඉදිරි ගමන වෙනුවෙන් රැකියාවට පවා සමුදීමට කටයුතු කළ බව ය. \"කුඩා කාලේ ඉදලම මෙරෝන් ක්‍රියාශීලි දරුවෙක්. එයා හැම තිස්සේම දුවනවා. එයා මුලින්ම ඉස්කෝලේ ගියේ වත්තල ලයිසියම් ජාත්යන්තර පාසැලට.\" \"මම ශ්‍රී ලන්කන් ගුවන් සේවයේ රාජකාරි කරපු නිසා පුතා ඉස්කෝලේ යද්දී මගේ චුටි බබා හම්බ වෙලා හිටිය නිසා එයාව ඇත්ලටික් ප්‍රැක්ටිස් වලට අරන් යන්න බැරි වුණා.\" \"නමුත් මෙරෝන් ඉස්කෝලේ යන කාලේ ඉදලම ඇත්ලටික් පැත්තට යොමු වෙලා හිටියේ.\" \"ලංකාවේ ජාත්යන්තර පාසැල්වල පැවැත්වෙන ඉන්ටර් ස්කූල් ඇත්ලටික් මිට් එකට මෙරෝන් සුදුසුකම් ලැබුවත් තරගය දවසේ එයාට දුවන්න ලැබුනේ නැහැ. ඒ පුතා ප්‍රැක්ටිස් වලට ගියේ නැති නිසා.\" \"පස්සේ ඉස්කෝලේ තිබුණ ගුරු - දෙගුරු රැස්වීමකට අපි සහභාගී වුන වෙලාවේ ලයිසියම් ජාත්යන්තර පාසැලේ හිටිය ක්‍රීඩා භාර ගුරුවරයෙකු වුණ කාලිංග සර් තමයි අපිට කිව්වේ මෙරෝන් ඇත්ලටික් වලට දක්ෂ දරුවෙක්. ඒ නිසා එයාට උදව් කරලා හරි පාරේ අරන් යන්න කියලා.\" \"එදා ඒ ගුරුවරයා කිව්ව වෙලාවෙම මම හිතා ගත්තා රස්සාවට සමුදෙනවා කියලා.\" \"මගේ මහත්තයා එපා කියද්දී මම හොරෙන්ම රැකියාවට සමුදුන්නා. ඒ වෙද්දී ශ්‍රී ලන්කන් ගුවන් සේවයේ අවුරුදු 15ක් විතර රස්සාව කරලා හොඳ තනතුරක හිටියේ.\" \"රස්සාවෙන් අයින් වෙලා මම එදා ඉදල අද වෙනකම් මෙරෝන් ගේ ක්‍රීඩා වැඩවලට එයත් එක්ක ඉදලා ඒ ගමන යන්න උදව් කරනවා.\" මෙරෝන් විජේසිංහ ගේ මව වන ගයනි රාජපක්ෂ බීබීසී සිංහල සේවයට පැවසීය. මෙරෝන් විජේසිංහ ජාත්යන්තර පාසැල්හි පැවැත්වෙන මලල ක්‍රීඩා තරගාවලියකදී මීටර් 60 ධාවන ඉසව්වෙන් තෙවන ශ්‍රේණියේදී වාර්තාවක් ද පිහිටුවීමට සමත් වූ බව ඇය මෙහිදී පැවසුවාය. ‘ගමනේ හැරවුම් ලක්ෂ්‍ය’ වත්තල ලයිසියම් ජාත්යන්තර පාසැලේ අධ්‍යාපනය හදාරමින් සිටි මෙරෝන් විජේසිංහ 4 වැනි ශ්‍රේණියේ දී කොළඹ ආනන්ද විදුහලට ඇතුළත් කළ බව ඔහුගේ මව පැවසීය. \"ආනන්ද විදුහලට ගියාට පස්සේ පස් වන ශ්‍රේණියේ ඉදලා මේ වෙනකම් පැවැත්වු සෑම නිවාසාන්තර තරගවලදී මලල ක්‍රීඩා ඉසව්වෙන් එක් අවුරුද්දක හැර අනෙක් හැම අවුරුද්දකම එයා තරග කරන මීටර් 100 ඉසව්වේ පළවෙනියා වුණා.\" \"ඊට පස්සේ එයා කලාප තරග, සමස්ත ලංකා තරගවලට සහභාගී වුණාට එයා දස්කම් දක්වලා අවස්ථා කිහිපයකදී ප්‍රථම ස්ථානය දිනා ගෙන තිබුනත් ක්‍රීඩාව තුළ ලොකුම පෙරලියක් ඇති වුනේ මේ ගත වුණු අවුරුදු 3-4 ඇතුළතදී.\" \"ඒ වගේම ලයිසියම් පාසැලේ හිටියා බණ්ඩාර කියලා ගුරුතුමෙක්. පොඩි කාලයේ ඉදලා පුතාගේ ගමනට අවශ්‍ය තාක්ෂණික ලෙස අඩුපාඩු පෙන්වලා අවශ්‍ය සහය ලබා දුන්නේ.\" \"මෙරෝන් අවුරුදු 16න් පහළ ක්‍රීඩකයෙක් විදිහට සුනිල් සහ භද්‍රා ගුණවර්ධන කියන ප්‍රවීණ මලල ක්‍රීඩා පුහුණුකරුවන් දෙදෙනා ළඟ පුහුණුවීම් කරන්න අවස්ථාව උදා කර ගන්න සමත් වුණා.\" \"මේ පුහුණුකරුවන් දෙදෙනා කිසිම ගාස්තුවක් අය කරන්නේ නැතිව මේ ළමයින්ට පුහුණුවීම් කරන්නේ.\" \"ඒ පුහුණුකරුවන් දෙන්නා යටතේ පුහුණුවීම් ලබලා මෙරෝන් එයාගේ දක්ෂතා අතරට එන්න පටන් ගත්තේ අවුරුදු 18-20 වයස් කාල සීමාවේදී ඉදලයි.\" \"මෙරෝන් එයාගේ පළවෙනි ජාත්යන්තර තරගාවලියට සහභාගී වුනේ 2023 වසරේ දකුණු කොරියාවේ පවැත්වූණු කනිෂ්ඨ දකුණු ආසියානු තරගාවලියේ මීටර් 100 ඉසව්වට තරග වැදුණා.\" \"21 වැනි කනිෂ්ඨ දකුණු ආසියානු තරගාවලිය පැවැත්වුනේ මේ අවුරුද්දේදී ඩුබායි වලදී. එකේදී මෙරෝන් මීටර් 100 ඉසව්වට වගේම මිටර් 100 x 4 සහය දිවීමේ ඉසව්ව නියෝජනය කළා.\" \"මෙරෝන් 9 වසරේ ඉදලා තනියම බස් එකේ ඉස්කෝලේ යන්න පුරුදු වුණා. මිනුවන්ගොඩ ඉදලා පාන්දර 4.45 ට බස් එකේ කොළඹ ගිහින් ටොරින්ටන් එකේ පුහුණුවීම් කරලා උදේ 8 වෙද්දී ඉස්කෝලේ ගිහින් ආපහු හවස 3 ඉදලා ජිම් එකේ සෙෂන් එකට යනවා. ඒක ඉවර වෙලා හවස 6 වගේ එනවා ආපහු. එයාගේ ගමන වෙනුවෙන් ලොකු කැපකිරීමක් කරන කෙනෙක් එයා. \" \"විශේෂයෙන්ම කිව්වොත් එයා නිසා අපි පවුලක් විදිහට ලොකු කැපකිරීමක් කරනවා.\" ඇය කිය සිටියාය. ‘මගේ උපරීම දක්ෂතා අතරට එන්න හැකි වුණා’ ඩුබායි හිදී පැවති 21 වන කනිෂ්ඨ දකුණු ආසියානු තරගාවලියේදී තමන්ට උපරිම දක්ෂතා අතරට ඒමට හැකිවූ බව මෙරෝන් විජේසිංහ බීබීසී සිංහල වෙත පැවසුවේය. \"මේ අවුරුද්දේ මට තිබ්බ මීටර් 100 ට්‍රයල් එකේදී මට පළමු වතාවට තත්ත්පර 10.50 කියන වේගයට එන්න හැකියාව ලැබුණේ.\" \"ඒකෙන් පස්සේ ඩුබායි වල තිබුණු කනිෂ්ඨ දකුණු ආසියානු තරගාවලියේ මීටර් 100 සහ මීටර් 100x4 කියන ඉසව්වලට තරග කරන්න හැකියාව ලැබුණා.\" \"ඩුබායි වල මීටර් 100 අවසන් මහ තරගයේ දී මගේ පුද්ගලික දක්ෂතාවයක් විදිහට තත්ත්පර 10.53 කින් තරගය නිම කරන්න ලැබුණා. ලංකාවේ කනිෂ්ඨ මීටර් 100 ඉසව්වේ තෙවැනියට හොඳම කාලය හැටියට ඒක සටහන් වෙනවා.\" \"නමුත් දැන් මම ඉන්නේ දෙවැනියට හොඳම කාලය වාර්තා කරලා. මේ අවුරුද්ද ඉවර වෙන්න කලින් මීටර් 100 කනිෂ්ඨ ඉසව්වෙන් ලංකාවේ හොඳම වාර්තාව තියලා තියෙන ෂෙහාන් අඹේපිටියගේ වාර්තාව බිඳ හෙලන්න බලාපොරොත්තු වෙනවා.\" \"ඒ ඩුබායි ටුවර් එකේදී අපිට දකුණු ආසියානු වාර්තාවක් එක්ක රිදී පදක්කමක් දිනා ගන්න ලැබුණා මීටර් 100 x 4 සහය දිවීමේ ඉසව්වෙන්. එතැනදී අපේ කාලය වුනේ තත්ත්පර 38.80කට.\" \"ඇත්තටම කියන්න ඕන අපේ රීලේ ටීම් එකේ හොඳ ක්‍රීඩකයෝ පිරිසක් ඉන්නවා.\" \"අපි ලබන අගෝස්තු වලදී පේරු රාජ්‍යයේ තියෙන ලෝක කනිෂ්ඨ මලල ක්‍රීඩා ක්‍රීඩා ශූරතාවයට යන්න ඉන්නේ.\" \"එතැනදී මීටර් 100 x 4 සහය දිවීමේ ඉසව්වෙන් ලංකාවට රන් පදක්කමක් ගෙන එන්න පුළුවන් කියලා ලොකු විශ්වාසයක් තියනවා.\" ඔහු කියා සිටියේය. ‘ඒ වෙලාවේ ලොකු සතුටක් දැනුණා.’ 2024 ජාතික කනිෂ්ඨ මලල ක්‍රීඩා ශූරතා තරගාවලියේදී වටිනාම ක්‍රීඩකයා ලෙස මේජර් ජෙනරාල් පාලිත ප්‍රනාන්දු අභියෝගතා ශුරතාවය දිනා ගැනීම ලැබීම ගැන සතුටු වන බවද මෙරෝන් විජේසිංහ පැවසීය. \"තරගය පටන් ගන්න කොට මම දැනන් හිටියා මේක තමයි මෙවර ලෝක කනිෂ්ඨ මලල ක්‍රීඩා ශූරතාවයට යන්න චාන්ස් එක ගන්න ලැබෙන අවස්ථාව කියලා.\" \"ඩුබායි ඉදලා ඇවිල්ලා මාස 03ක් පුහුණුවීම් කළා.\" \"මගේ පෞද්ගලික දක්ෂතාවයන්ට වඩා තරගය පළමු ස්ථානයට එන්න තමයි ගොඩක් ෆොක්ස් කළේ.\" \"භද්‍රා මිස් ඇවිල්ලා කිව්වා ටයිම් එකට වඩා ෆර්ස්ට් ප්ලේස් එකට යන්න කියලා. ඒ එකක්ම අපේ භෞතික චිකිත්සකවරයා විදිහට කටයුතු කරන වෙදකාරක ඉඟියක් දුන්නා මේකේ පළවෙනි තැනට එන කෙනාට තත්ත්පර 10.40 සීමාවට යන්න පුළුවන් කියලා.\" \"ටාර්ගට් කරන් ගියා වගේ හොඳ රේස් එකක් තිබ්බා. පිළිවෙලින් 1 ඉදලා 4 වන ස්ථානය වෙනකම් ආවේ අපේ රීලේ ටීම් එකේ දුවන අය. හැමෝම තමන්ගේ හොඳම කාලය වාර්තා කරලා තිබුණා.\" \"මම පළවෙනි තැන දිනා ගත්තා, තත්ත්පර 10.38ක කාලයක් සටහන් කරගෙන.\" \"කාලයකින් පස්සේ හොඳ තරගයක් තිබ්බා. ගොඩක් අය මේ තරගය නරඹන්න ඇවිත් හිටියා.\" \"තරගය ආරම්භයේ ඉදලම මට හොඳ ආරම්භයක් ලබා ගන්න ලැබුණා. ටයිමින් බෝඩ් එක දකිද්දී ලොකු සතුටක් දැනුණා.\" ඔහු කියා සිටියේය. ඉදිරියේදී පැවැත්වෙන ලෝක කනිෂ්ඨ මලල ක්‍රීඩා ක්‍රීඩා ශූරතාවයේ දී වගේම ආසියානු ශුරතාවලියේ දී මීටර් 100 ඉසව්වෙන් ලංකාවට පදක්කමක් දිනා දීම තමන්ගේ ඉලක්කය බවත් ඉන් පසුව පොදු රාජ්‍ය මණ්ඩලීය තරගාවලිය නියෝජනය කිරීම සහ 2028 හෝ 2032 වසරේදී ශ්‍රී ලංකාව වෙනුවෙන් ඔලිම්පික් තරගාවලිය නියෝජනය කිරීම තම ඉලක්කය බව මෙරෝන් විජේසිංහ පැවසුවේය. ‘අධ්‍යාපන කටයුතුත් සමබරව කරන් යනවා’ ක්‍රීඩා කටයුතු මෙන්ම සිය අධ්‍යාපන කටයුතු ද සමබරව කරගෙන යෑමට තමන් කටයුතු කරන බව මෙරෝන් විජේසිංහ පැවසුවේය. \"මගේ ඉගෙනුම පාසැලේ වගේම පෞද්ගලික විශ්ව විද්‍යාලයක අධ්‍යාපන කටයුතු කරනවා. ඒ ඔක්කොමත් එක්ක ක්‍රීඩාවත් බැලන්ස් එකේ වැඩ කරන් යනවා” \"මීට් එකක් එද්දී ඒ ගැන අවධානය යොමු කරනවා ටිකක් වැඩියෙන්. කොහොම වුනත් මගේ කෝච් එක්ක කතා කරගෙන වැඩ කටයුතු බැලන්ස් එකේ කරන් යනවා. තවම ඒ නිසා වැරැද්දක් වෙලා නැහැ.\" ඔහු කියා සිටියේ. ‘අනාගතයේ බලාපොරොත්තු තැබිය හැකි අයෙක්’ මෙරෝන් විජේසිංහ ගේ පුහුණුකරුවකු ලෙස කටයුතු කරන භද්‍රානි ගුණවර්ධන බීබීසී සිංහල වෙත අදහස් දක්වමින් පැවසුවේ ඔහු ඉතා උනන්දුවක් සහ අනාගතයේදී ශ්‍රී ලංකාවට බලාපොරොත්තුවක් තැබිය හැකි මලල ක්‍රීඩකයෙකු බවය. \"මෙරෝන් ලොකු උනන්දුවකින් පුහුණුවීම් වල යෙදෙන කෙනෙක්. ඒ උනන්දුව එක්ක සහ ඔහුගේ තියෙන කැපවීමත් එක්ක හොඳ ගමනක් යන්න පුලුවන් ක්‍රීඩකයෙක් කියලා දැන් ඉදලම ලක්ෂණ පෙන්නුම් කරල තියෙනවා.\" \"අපි එයාව පුහුණු කරනවා. එයා අනාගතයේදී ශ්‍රී ලංකාවට හොඳ බලාපොරොත්තුවක් වේවි.\" ඇය කියා සිටියාය.",
"Title": "කනිෂ්ඨ මලල ක්‍රීඩා ශූරතාවලියේ වටිනාම ක්‍රීඩකයා වූ මෙරෝන් විජේසිංහ කවුද ?"
} |
{
"Text": " පොලීසියට අවශ්‍යව සිටින කන්ජිපානි ඉම්රාන් සහ ගනේමුල්ලේ සංජීවට රටින් පැන යෑම සඳහා උපකාර කළේ ඔවුන්ගේ නීතිඥයින් බව මහජන ආරක්ෂක අමාත්‍ය ටිරාන් අලස් අද (ජූලි 18) කොළඹ පැවති මාධ්‍ය හමුවක දී සඳහන් කළේය. ''ඒ නීතිඥවරු තමයි ඒගොල්ලන්ව පැන්නුවේ. උසාවියෙන්ම අරගෙන ගිහින් පැන්නුවේ. දැන් ඒගොල්ලන්ව අපි අත්අඩංගුවට ගත්තහම කතාව හොඳට කියනවා. බාගයක් දුර ගෙනිහිල්ලා තව කාටද භාර දුන්නා. ඒගොල්ලන් ගෙනිහිල්ලා බෝට්ටුවට දැම්මා.'' යනුවෙන් ඔහු පැවසුවේය. 2023 දෙසැම්බර් 17 දින යුක්තිය මෙහෙයුම ආරම්භ කළ දා පටන් රුපියල් බිලියන 19ක් වටිනා මත්ද්‍රව්‍ය පොලීසිය භාරයට ගෙන ඇති බවත්, ගිනිඅවි 955ක් සොයාගෙන ඇති බවත් මහජන ආරක්ෂක අමාත්‍යවරයා කියා සිටියේය. යුක්තියේ මෙහෙයුම නිසා අපරාධ අඩුවී ඇති අයුරු ඔහු විස්තර කරන ලදී.",
"Title": "කන්ජිපානිට සහ ගනේමුල්ලේ සංජීවට රටින් පැනයෑමට උපකාර කළ නීතිඥයින් ගැන පොලීසිය භාර ඇමති කියයි"
} |
{
"Text": " ජුලි 16 වැනිදා ඕමාන මුහුදේදී අනතුරට පත්වූ ඉන්ධන ප්‍රවාහන නෞකාවේ සිටි කාර්ය මණ්ඩල සාමාජිකයින් අතුරින් ශ්‍රී ලාංකිකයෙකු ඇතුළු 9 දෙනෙකු බේරා ගෙන තිබේ. ඕමානයේ සමුද්‍රීය ආරක්ෂක ඒජන්සිය සිය නිල X ගිණුමේ සටහනක් තබමින් සඳහන් කළේ එක් කාර්ය මණ්ඩල සාමාජිකයෙකු අනතුරෙන් ජීවිතක්ෂයට පත්ව ඇති බවත් අතුරුදන්ව ඇති සෙසු කාර්ය මණ්ඩල සාමාජිකයින් 6 දෙනා සොයා මෙහෙයුම් ක්‍රියාත්මක බවය. මුදා ගත් පිරිස අතර ලාංකිකයෙකුත් ඉන්දීය නාවික හමුදාවේ මාධ්‍ය ප්‍රකාශකවරයාගේ නිල X ගිණුමට අනුව අනතුරට පත්වූ නෞකාවේ සිටි කාර්ය මණ්ඩල සාමාජිකයින් 09 දෙනෙකු බේරා ගැනීමට ඉන්දීය නාවික හමුදාවට අයත් INS Teg නෞකාව සමත්ව ඇති බවත්, එම පිරිස අතර එක් ශ්‍රී ලාංකිකයෙකු ද සිටින බවත් තහවුරු කර තිබේ. මුදා ගනු ලැබූ සෙසු නෞකා කාර්ය මණ්ඩල සාමාජිකයින් 08 දෙනා ඉන්දීය ජාතිකයින් බව ඉන්දීය නාවික හමුදාව පවසයි. කොමොරෝස් දුපත් ධජය යටතේ යාත්‍රා කළ මීටර් 117ක දිගින් යුත් ‘ප්‍රෙස්ටීජ් ෆැල්කන්’ නෞකාව ඕමානයේ, රාස් මද්‍රකාහි සිට නාවුක සැතපුම් 25ක් දුරින් වූ මුහුදු කලාපයේ දී පෙරළී ගියේ ජුලි මස 16 වෙනිදාය. අනතුරට ලක්වන අවස්ථාවේදී එම නෞකාවේ ඉන්දීය ජාතිකයින් 13 දෙනෙකු සහ ශ්‍රී ලාංකිකයින් තිදෙනෙකු සේවයේ නියුතුව සිට ඇත. රළු මුහුද සහ තද සුළං සහිත අභියෝගාත්මක කාලගුණික තත්ත්වයන් යටතේ ඉන්දියානු සහ ඕමාන නාවික හමුදා මෙම සෝදිසි මෙහෙයුමේ නිරතව සිටිති අනතුරට පත් නෞකාව ගැන තොරතුරු මෙම නෞකාව ඕමානයේ, රාස් මද්‍රකාහි සිට නාවුක සැතපුම් 25ක් දුරින් වූ මුහුදු කලාපයේ දී පෙරළී ගොස් ඇති බවත් අතුරුදන්ව ඇති නෞකාවේ කාර්ය මණ්ඩලය සොයා මෙහෙයුම් ක්‍රියාත්මක කර ඇති බවත් ඕමාන සමුද්‍රීය ආරක්ෂක ඒජන්සිය නිවේදනය කර ඇත. ඕමාන බලධාරීන් සඳහන් කරන පරිදි මෙම නෞකාව එරට ඩියුකම් වරායේ සිට යේමනයේ ඒඩ්න් වරයා බලා යාත්‍රා කරමින් තිබී ඇත. ‘අතුරුදන්වූ පිරිස ගැන තොරතුරු ලැබුණා’ මේ අතර විදේශ කටයුතු අමාත්‍යංශයේ මාධ්‍ය ප්‍රධානී නිලුක කඳුරුගමුව බීබීසී සිංහල වෙත පැවසුවේ අනතුරට පත්වූ නෞකාවේ ශ්‍රී ලාංකිකයින් තිදෙනෙකු සිට ඇති බවට ඕමානයේ පිහිටි ශ්‍රී ලංකා තානාපති කාර්යාලය විසින් විදේශ කටයුතු අමාත්‍යාංශයට දැනුම් දී තිබෙන බවය. එමෙන්ම අතුරුදන්වූ ලාංකිකයින් සම්බන්ධයෙන් වැඩිදුර තොරතුරු සොයා බැලීම ඕමානයේ පිහිටි ශ්‍රී ලංකා තානාපති කාර්යාලය විසින් සිදුකරනු ලබන බව ද ඔහු පැවසීය. මෙම සිදුවීම සම්බන්ධයෙන් බීබීසී සිංහල ඕමානයේ පිහිටි ශ්‍රී ලංකා තානාපති කාර්යාලයෙන් විමසීමක් කළ අතර එහිදී එහි ප්‍රකාශිකාවක් තහවුරු කළේ අනතුරට පත්වූ නෞකාවේ කාර්ය මණ්ඩලයේ ශ්‍රී ලාංකිකයින් තිදෙනෙකු සිට ඇති බවය. \"මෙම සිදුවීම සම්බන්ධයෙන් ඕමානයේ ශ්‍රී ලංකා තානාපති කාර්යාලය තොරතුරු සොයා බලමින් සිටිනවා. තවමත් සම්පුර්ණ තොරතුරු ලැබිලා නැහැ.\" \"නමුත් අපට දැනට දැනුම් දීලා තියෙනවා නෞකාවේ සිටි ලාංකිකයින් තිදෙනාගේ නම් ටික. අපි ඒ තොරතුරු ශ්‍රී ලංකාවේ විදේශ කටයුතු අමාත්‍යාංශයට යොමු කරල තියෙනවා.\" \"සිදුවීමෙන් අතුරුදන්වූ ලාංකික කාර්ය මණ්ඩලේ තිදෙනා ලංකාවේ පදිංචිය කොහෙද කියලා සම්පුර්ණ තොරතුරු විදේශ කටයුතු අමාත්‍යාංශය මගින් කරුණු තහවුරු කිරීමෙන් පස්සේ ලබා දීමක් සිදුකරයි.\" \"ඊට අමතරව අනතුරට පත්වුණු නැවේ කාර්ය මණ්ඩලයේ 16 දෙනෙක් ඉදලා තියෙනවා. ඒකෙන් 13 දෙනෙක් ඉන්දීය ජාතිකයින්.\" එම ප්‍රකාශිකාව සඳහන් කළේය.",
"Title": "ඕමාන මුහුදේදී අනතුරට පත්වූ ඉන්ධන නෞකාවේ සිටි ශ්‍රී ලාංකිකයෙකු ඇතුළු 9 දෙනෙකු බේරා ගැනේ"
} |
{
"Text": " ඔස්ට්‍රේලියානු MasterChef Australia රියැලිටි තරගාවලිය වසර කිහිපයක සිට ශ්‍රී ලංකාවේත් ජනප්‍රිය වී තිබෙන්නේ වරින් වර එම තරගාවලිය නියෝජනය කළ ශ්‍රී ලාංකික සම්භවයක් සහිත තරගකරුවන් නිසා ය. මීට පෙර Junior Masterchef Australia තරගාවලියක් ජයග්‍රහණය කළේ ශ්‍රී ලාංකික සම්භවයක් සහිත දැරියක් වූ ජොර්ජියා විසින් ය. ඇය ද එම තරගාවලියේ වට කිහිපයක දීම ශ්‍රී ලාංකික ඉවුම් පිහුම් ක්‍රම යොදාගත් අතර අවසන් මහා තරගයේ දී ඇය විසින් පිසූ ශ්‍රී ලාංකික ආහාරවේල ඇයව ජයග්‍රහණය කරා ගෙන යන ලදි. ආසන්න මාස කිහිපයක් පුරා MasterChef Australia 16 වැනි අදියරේ දී ශ්‍රී ලංකාව සම්බන්ධයෙන් අවධානය යොමු වූයේ ශ්‍රී ලාංකික තරුණියක් වන සවින්ද්‍රි පෙරේරා හේතුවෙන් ය. ‘සැව්’ ලෙස MasterChef රසිකයන් අතර ජනප්‍රිය වූ ඇය මෙවර තරගාවලියේ තෙවන ස්ථානය දිනාගැනීමට සමත් වූවා ය. ඇය (ජුලි 16 වැනිදා) රාත්‍රියේ ශ්‍රී ලංකාවට ළඟා වූයේ වසර කිහිපයකට පසු සිය පවුලේ සාමාජිකයන් හමුවීමේ අරමුණින් ය. කවුද මේ ‘සැව්’? උපතේ සිට සිය දෙමව්පියන් සමඟින් ශ්‍රී ලංකාවේ හැදී වැඩුණු සවින්ද්‍රි පෙරේරා ඔස්ට්‍රේලියාවට සංක්‍රමණය වන්නේ ඇයට වයස අවුරුදු 18දී ය. වර්තමානයේ ඇය ඔස්ට්‍රේලියාවේ බැංකු ක්ෂේත්‍රයේ රැකියාවක නිරත වී සිටියි. 2017 දී සිය ජීවිතයට කම්පනයක් එක් කළ මවගේ වියෝ වීමෙන් පසු ජීවිතය නැවතත් ඉදිරියට ගෙන යාමේ අරමුණින් ඇය විවිධ උත්සහයන් ගත් බවත්, සිය මවගේ රසවත් ඉවුම් පිහුම් සිහිපත් කරමින් ඇයට ආදරය ප්‍රකාශ කිරීමට මෙම තරගයට ඇතුළත් වීමට ඇය තීරණය කළ බවත් සවින්ද්‍රි පෙරේරා සිය Instagram ගිණුමේ සඳහන් කර තිබේ. MasterChef Australia 16 වැනි අදියර මේ වසරේ අප්‍රේල් මාසයේ සිට රූපවාහිනියේ විකාශය වූ අතර, සවින්ද්‍රි තරගය සඳහා සැකසූ ශ්‍රී ලාංකික ආභාසයක් ඇති ආහාර සඳහා සමාජ මාධ්‍ය තුළ බොහෝ ප්‍රතිචාර හිමිව තිබුණි. සවින්ද්‍රි ආ ගමන් මග සවින්ද්‍රි ඇගේ පළමු තරග වටයේ දී පිළියෙල කළ \"කිරිබත්\" ආහාරවේල සමාජ මාධ්‍ය තුළ ඉතා ඉහළ ප්‍රතිචාර දිනා ගන්නා ලදි. ශ්‍රී ලාංකික සාම්ප්‍රදායික කිරිබතට ඇය කිතුල් පැණි, සීනි සම්බෝල සහ මාළු ඇතුළු ආහාරවර්ග කිහිපයක් සමඟ පිළිගැන්වූ අතර තරගාවලිය පුරාවට ම සුන්දර ලෙස ඇය ඉදිරිපත් කළ ආහාර අලංකරණය කර තිබීම ද විශේෂත්වයකි. අගේ කැපී පෙනෙන පෞරුෂත්වය සම්බන්ධයෙන් ද විශාල අවධානයක් රසිකයන් වෙතින් හිමිව තිබුණි. එමෙන් ම ඇය එක් තරගවටයක දී මිනිත්තු 75ක කාලයක් තුළ බත් සහ වෑංජන හයක් පිසූ අතර, එය තරග විනිශ්චයකරුවන් මවිතයට පත් කළේ ය. ඇය අවසන් තිදෙනා සඳහා තේරී පත් වීමට ශ්‍රී ලංකාවේ සාම්ප්‍රදායිකව කෙසෙල් කොළයේ ඔතා සාදන \"ලම්ප්රයිස්\" පිසූ අතර, එක් විනිශ්චයකාරිණියක් පැවසුවේ එම ආහාරය සවින්ද්‍රිගේ මිය ගිය මවට ලියූ ‘ආදර හසුනක්’ බව ය. ශ්‍රී ලංකාවට ආවේණික ආහාර පමණක් ම නොව, ශ්‍රී ලංකාවේ කුළුබඩු යොදාගෙන ඇය වෙනත් රටවල ආහාර ද වෙනස් ආකාරයෙන් තරගාවලිය පුරා සකස් කළා ය. එක් අවස්ථාවක දී ඇයට තරගයෙන් ඉවත් වීමට සිදු වූ නමුත් ඇයට නැවත තරගාවලියට එක් වීමට වාසනාව හිමි වූ අතර ඇය එම තරගාවලියේ තුන්වන ස්ථානය තමා සතු කරගැනීමට සමත් වූවා ය. ශ්‍රී ලංකාවට පැමිණි සවින්ද්‍රිගේ ඉදිරි බලාපොරොත්තු ජුලි 16 දින රාත්‍රියේ සවින්ද්‍රි පෙරේරා දිවයිනට පැමිණි අතර, ගුවන්තොටුපොළ කාර්යය මණ්ඩලය වෙතින් ඇයට උණුසුම් පිළිගැනීමක් ලැබී තිබුණි. එහි දී ඇය මාධ්‍ය වෙත ද අදහස් දැක් වූවා ය. \"මේ තරගාවලියේ තුන්වන ස්ථානය හිමි කරගැනීමට ලැබීම ලොකු භාග්‍යක් කියලා මම හිතනවා. ලංකාවේ කෑම තමයි මාව ඒ තරම් දුර ගෙනගියේ,\" ඇය මාධ්‍යවේදීන්ට පැවසුවා ය. එහි දී ඇයගේ ඉදිරි බලාපොරොත්තු සම්බන්ධයෙන් මෙලෙස අදහස් පල කළා ය. \"ලංකාවේ කෑම තව දුර ගෙනියන්න මම බලාපොරොත්තු වෙනවා. අපි ලංකාවේ කෑම, ලංකාවේ සංස්කෘතික විදිහට හදන්න දන්නවා. නමුත් යුරෝපියන් ක්‍රමයට 'Fine Dining' විදිහට හදන එකට තවම ලංකාවේ ලොකු තැනක් නෑ. ඒක දුරගෙනියන්න මම බලාපොරොත්තු වෙනවා.\" ඇය පැවසුවාය.",
"Title": "MasterChef Australia: ඔස්ට්‍රේලියාවේදී හරි හරියට ලංකාවේ කෑම හැදූ මේ ‘සැව්’ කවුද?"
} |
{
"Text": " ජනාධිපතිවරණය කල් දැමිය යුතු බවට මීට පෙර යෝජනා කළ එක්සත් ජාතික පක්ෂයේ මහලේකම් පාලිත රංගේ බණ්ඩාර, එම ඡන්දය කඩිනමින් පවත්වන්නැයි අද (ජූලි 17) මැතිවරණ කොමිසමෙන් ඉල්ලීමක් කර තිබේ. ඔහු සමග එම සාකච්ඡාවට එක්සත් ජාතික පක්ෂයේ සභාපති වජිර අබේවර්ධන ද සහභාගී විය. ඉන් අනතුරුව මාධ්‍යවේදීන් සමග ඔවුන් සඳහන් කළේ රනිල් වික්‍රමසිංහ ජනාධිපතිවරණය තරග කරන අතර ජනාධිපතිවරණය කල් දැමීමේ සුදානමක් එක්සත් ජාතික පක්ෂයට නොමැති බවය.",
"Title": "ජනාධිපතිවරණය කල් දාන්න ඉල්ලූ රංගේ බණ්ඩාර දැන් ඉක්මන් ඡන්දයක් ඉල්ලන්නේ ඇයි?"
} |
{
"Text": " තායිලන්තය සිය සංචාරක කර්මාන්තය පුළුල් කිරීමේ අරමුණින් වීසා රහිතව රටට ඇතුළුවීමේ යෝජනා ක්‍රමය රටවල් 93ක් දක්වා වැඩි කර තිබේ. සඳුදා (ජූලි 15) සිට ක්‍රියාත්මක වූ මෙම නව යෝජනා ක්‍රමය යටතේ සංචාරකයින්ට දින 60ක් දක්වා අග්නිදිග ආසියානු රටක් වන තායිලන්තයේ රැඳී සිටිය හැකි ය. මීට පෙර, වීසා රහිතව එරටට ඇතුළු වීමට අවසර දී තිබුණේ, රටවල් 57කට පමණි. ශ්‍රී ලාංකිකයින්ට ලැබෙන සහන තායිලන්තයේ නව සංචාරක වීසා යෝජනා ක්‍රමය යටතේ ශ්‍රී ලංකා විදේශ ගමන් බලපත්‍රයක් හිමි ශ්‍රී ලාංකිකයින්ට ද සහනයක් ලබා දී තිබේ. ඒ අනුව, ශ්‍රී ලංකා විදේශ ගමන් බලපත්‍රයක් සහිත ශ්‍රී ලාංකිකයින්ට on arrival වීසා, එනම්, තායිලන්තයට ගොඩ බැසීමෙන් පසුව වීසා ලබා ගත හැකි ය. මෙම නව ක්‍රමය අනුව, ශ්‍රී ලංකා විදෙස් ගමන් බලපත්‍රලාභීන්ට තායිලන්තයට යාමට පෙර පූර්ව වීසා අයැදුම් කිරීමක් අවශ්‍ය නොවේ. එරටට ගොඩ බැසීමෙන් පසුව ලබා ගන්නා වීසා මත දින 60ක් එරට රැඳී සිටීමට අවස්ථාව හිමි වේ. මෙම අවස්ථාව අලුතින් පිරිනැමුණු රටවල් අතර, ජෝර්දානය, ඉක්වදෝරය ඇතුළු රටවල් 17ක් වේ. තායිලන්තයේ සංචාරක කර්මාන්තය සංචාරක කර්මාන්තය තායිලන්ත ආර්ථිකයේ ප්‍රධාන කුලුනකි. කෙසේ වෙතත්, තායිලන්තය කොරෝනා වසංගතයෙන් තවමත් සම්පූර්ණයෙන් මිදී නැත. නිල දත්තවලට අනුව, 2024 පළමු මාස හය තුළ තායිලන්තයට විදේශීය සංචාරකයින් මිලියන 17.5ක් පැමිණ ඇති අතර එය පසුගිය වසරේ එම කාලයට වඩා 35%කින් ඉහළ යාමකි. කෙසේ වෙතත්, පූර්ව වසංගත සමයේ මට්ටමට සාපේක්ෂව එය අඩු අගයකි. තායිලන්තයට පැමිණෙන සංචාරකයින් අතරින් බහුතරය පැමිණෙන්නේ, චීනය, මැලේසියාව සහ ඉන්දියාවෙනි. එම කාල සීමාව තුළ සංචාරක කර්මාන්තයෙන් ලැබුණු ආදායම බාට් බිලියන 858ක් (ඩොලර් බිලියන 23.6; පවුම් බිලියන 18.3ක්) වූ අතර, එය රජයේ ඉලක්කයෙන් හතරෙන් එකකට වඩා අඩු ය. සෑම වසරක ම සංචාරකයින් මිලියන ගණනක් තායිලන්තයට එක්රොක් වන්නේ, රන්වන් බෞද්ධ විහාර, සුදු වැලි සහිත වෙරළ තීර, දර්ශනීය කඳු සහ ආකර්ෂණීය රාත්‍රී ජීවිතය හේතුවෙනි. වීසා-රහිත නීතිරීති සංශෝධනය කිරීම, සංචාරක කර්මාන්තය දියුණු කිරීම සඳහා වන පුළුල් සැලසුමක කොටසකි. තවත් සහන සඳුදා දිනයේ, තායිලන්තය දූරස්ථ සේවකයන් සඳහා නව පස් අවුරුදු වීසා බලපත්‍රයක් හඳුන්වා දුන් අතර, එය දරන්නන්ට සෑම වසරක ම දින 180ක් දක්වා රැඳී සිටීමට ඉඩ සැලසේ. ඊට අමතරව, තායිලන්තයෙන් මූලික උපාධිය හෝ ඊට ඉහළ උපාධියක් ලබා ගත් සංචාරක ශිෂ්‍යයින්ට උපාධිය ලබා ගැනීමෙන් පසු රැකියාවක් සොයා ගැනීම සඳහා වසරක කාලයක් තායිලන්තයේ රැඳී සිටීමට ද අවසර හිමි වනු ඇත. ජූනි මාසයේදී, රජයේ බලධාරීන්, හෝටල් හිමියන්ගේ මෙහෙයුම් ගාස්තු නිදහස් කිරීමක් තවත් වසර දෙකක් සඳහා දීර්ඝ කරන බව නිවේදනය කළේ ය. ඔවුන් රට තුළට පැමිණෙන අමුත්තන් සඳහා යෝජිත සංචාරක ගාස්තුව ද ඉවත් කර ඇත. කෙසේ වෙතත්, සංචාරකයින්ගේ අවශ්‍යතාවලට ප්‍රමාණවත් යටිතල පහසුකම් රට තුළ නොමැති බවට ඇතැම් පාර්ශවවල අවධානය යොමු වී තිබේ. \"සංචාරකයින වැඩි පිරිසක් පැමිණෙන්නේ නම්, සංචාරක අමාත්‍යාංශය විතරක් නෙවෙයි, සමස්තයක් ලෙස රට ම ඔවුන් පිළිගැනීමට අපගේ සම්පත් සූදානම් කළ යුතු යි,\" තායි සංචාරක ප්‍රවර්ධන සංගමයේ සභාපති කැන්ටපොං තනනුවාන්ග්‍රොජ් පැවසීය. \"එහෙම නොවුණොත්, [සංචාරකයින්ට] ඔවුන් ලබන අත්දැකීම් ගැන පැහැදීමක් ඇති නොවනු ඇති අතර තායිලන්තයටවත් අපිටවත් දෙවන අවස්ථාවක් ලැබෙන එකක් නෑ,\" ඔහු පැවසීය. තායිලන්ත සංචාරක කවුන්සිලයේ සභාපති චම්නන් ශ්‍රීසාවත් පැවසුවේ, \"සංචාරකයින්ගේ ඉල්ලීම් සපුරාලීම සඳහා පැමිණෙන ගුවන් ගමන් වැඩි නොවිය හැකි බැවින් ගුවන් ගමනාගමනයේ බාධාවක් සිදුවනු ඇතැයි තමන් අපේක්ෂා කරන,\" බව ය. මියන්මාරයේ හෝ කාම්බෝජයේ ජාවාරම් සිදුකෙරෙන මධ්‍යස්ථානවල සේවය කිරීම සඳහා සංචාරකයින් පැහැරගෙන දේශ සීමා හරහා එම රටවලට යවා ඇති බවට පැතිර යන කටකතාවලින් පසු ඇතැම් පුද්ගලයින් ආරක්ෂාව පිළිබඳ ගැටලු මතු කර ඇත. පසුගිය වසරේ බැංකොක්හි සුප්‍රසිද්ධ සාප්පු සංකීර්ණයක සිදුවූ මාරාන්තික වෙඩි තැබීම ද සංචාරකයින්ගේ කනස්සල්ලට හේතු විය.",
"Title": "තායිලන්තයේ ආගමන නීති ලිහිල් කිරීම නිසා ශ්‍රී ලංකාව ඇතුළු රටවල් 93ක සංචාරකයින්ට ලැබෙන වාසි මොනවාද?"
} |
{
"Text": " නව පාසල් අධ්‍යාපන ප්‍රතිසංස්කරණ යටතේ කෘත්‍රිම බුද්ධිය ඉගැන්වීමටත්, ටැබ් පරිගණක ලබා දීමටත් යෝජනා කර ඇති පරිසරයක් තුළ පානදුර ප්‍රදේශයේ ප්‍රධාන පෙළේ පාසලක වැසිකිළිවල අපිරිසුදුභාවය නිසා මුත්‍රා නොකිරීමෙන් රෝගී වූ දරුවෙකු පිළිබඳව බීබීසී සිංහල සේවයට දැනගන්නට ලැබිණි. සිද්ධියට මුහුණ දුන් 13 හැවිරිදි දරුවා එම පාසලේ 8 වන ශ්‍රේණියේ ඉගෙනුම ලබයි. ඔහුගේ සැබෑ නම හෙළි නොකර ප්‍රභාෂ් යන නාමයෙන් මෙතැන් සිට ඔහු හඳුන්වමු. \"අම්මේ මගේ බඩ රිදෙනවා. මුත්‍රා කරන්නත් අමාරුයි,\" ප්‍රභාෂ් මුලින් ම සිය රෝගී තත්ත්වය සම්බන්ධයෙන් සිය මව දැනුවත් කළේ එලෙසිනි. එදිනෙදා නිවෙස්වල සේවය කරමින් ජීවිකාව සපයා ගන්නා ඔහුගේ මව සිය පුතුගේ අමාරුකම් ඉවසිය නොහැකි තැන වෛද්‍යවරයෙකු වෙත ප්‍රභාෂ් රැගෙන ගියා ය. එහිදී, ඇයට දැන ගන්නට ලැබුණේ සිය පුත්‍රයාට මුත්‍රා අඩස්සි තත්ත්වයක් ඇති වී ඇති බව ය. වෛද්‍යවරයාගේ ප්‍රශ්න කිරීමේදී දරුවා ප්‍රකාශ කර තිබුණේ, පාසලේ වැසිකිළි අපිරිසුදු හෙයින් පාසල නිම වී නිවසට පැමිණෙන තුරු මුත්‍රා නොකර සිටීමට ඔහු පුරුදු වී සිටි බව ය. පාසල් දරුවන්ගේ සනීපාරක්ෂාව ඉහත සිදුවූ සත්‍ය සිද්ධිය සුළු කරුණක් ලෙස පෙනෙන්නට තිබුණ ද, එම සිද්ධිය පසුපස බරපතළ සෞඛ්‍ය ගැටලුවක් තිබේ. ඒ, පාසල් දරුවන්ගේ සනීපාරක්ෂාව පිළිබඳව පාසල් අධ්‍යාපනය සම්බන්ධ බලධාරීන් දක්වන උනන්දුවේ තරම ය. ඒකාබද්ධ ගුරු සේවා සංගමයේ ප්‍රධාන ලේකම් අමිල සඳරුවන් බීබීසී සිංහල සේවයට පැවසූ පරිදි, වැසිකිළි පහසුකම් නොමැති පාසල් 500කට අධික සංඛ්‍යාවක් ශ්‍රී ලංකාවේ ක්‍රියාත්මක වේ. 2013 වසරේදී කළ සමීක්ෂණයකට අනුව පාසල් දරුවන්ගෙන් 25%කට පමණ මූලික සනීපාරක්ෂක පහසුකම් පවා නොතිබිණි. මේ අතර, 2015 වසරේදී යුනිසෙෆ් සංවිධානය නිකුත් කළ වාර්තාවකට අනුව පාසල් දරුවන් ආශ්‍රිතව කළ සමීක්ෂණයකදී අනාවරණය වී ඇත්තේ, සිය පාසල තුළ වැසිකිළි පහසුකම් ඇති බව පවසා ඇති සිසුන්ගේ ප්‍රතිශතය 79 - 82% අතර වන බව ය. මේ අතර, විදුහල්පතිවරුන්, ගුරුවරුන් සහ දෙමාපියන් බහුතරයක් පාසල් සිසුන් භාවිත කරන වැසිකිළිවල තත්ත්වය නිරීක්ෂණය කර නැතැයි ද එම වාර්තාවේ දැක්වේ. එක්සත් ජාතීන්ගේ සංවිධානය, සනීපාරක්ෂාව නිර්වචනය කරන්නේ, \"පෞද්ගලිකත්වය, අභිමානය සහ සැමට පිරිසිදු හා සෞඛ්‍ය සම්පන්න ජීවන පරිසරයක් සහතික කරන අපජලය සහ අපද්‍රව්‍ය සඳහා සේවා සහ පහසුකම් භාවිතය සහ ප්‍රවේශය සනීපාරක්ෂාව ලෙස සැලකෙන,\" බව ය. 'පාසල්වල වැසිකිළි නැති රටක කෘත්‍රිම බුද්ධිය උගන්වන්න කතා කරනවා' ඒකාබද්ධ ගුරු සේවා සංගමයේ ප්‍රධාන ලේකම් අමිල සඳරුවන් පවසන්නේ, \"වැසිකිළි පහසුකම් පවා නොමැති රටක පාසල් දරුවන්ට කෘත්‍රිම බුද්ධිය ඉගැන්වීමට කතා කරන,\" බව ය. \"අධ්‍යාපන අමාත්‍යංශයේ පාසල් සමීක්ෂණ වාර්තා අනුව පාසල් 570 ගාණක් තියෙනවා, වැසිකිළියක් නැති. එහෙම රටක තමයි, කෘත්‍රිම බුද්ධිය උගන්වන්න කතා කරන්නේ. වැසිකිළියක්වත් නැති ඉස්කෝල තියෙන රටක කෘත්‍රිම බුද්ධිය උගන්වන එකෙන් කෙරෙන්නෙ තවත් විෂමතාවක් හදන එක යි. අධ්‍යාපනයට ප්‍රමුඛතාව දෙනකොට දරුවන්ගේ අවම අවශ්‍යතා ටිකවත් සම්පූර්ණ කරන්න බැරි රටක් තමයි මේ තියෙන්නෙ. පළමුවෙන් ම හිතන්න ඕනෙ සෑම ළමයෙක් ම දරුවෙක්,\" අමිල සඳරුවන් පැවසීය. 'දේශපාලන පත්වීම් නිසා සිදුවන අර්බුදයක්' මේ අතර, රජයේ පාසල්වල සනීපාරක්ෂක කටයුතු නිසි පරිදි සිදු නොවීමට බලපා ඇති ප්‍රධාන හේතුව \"සනීපාරක්ෂක කම්කරුවන් දේශපාලන පත්වීම් මත සේවයට පැමිණ තිබීම\" බව ලංකා ගුරු සංගමය චෝදනා කරයි. එහි ප්‍රධාන ලේකම් ජෝසෆ් ස්ටාලින් ප්‍රකාශ කළේ, එවැනි දේශපාලන පත්වීම් ලැබූ කම්කරුවන් තමන්ට පැවරී ඇති රාජකාරිය නිසි පරිදි ඉටු නොකරන බව ය. \"ගොඩක් අය තමන්ට පත්වීම් දීපු දේශපාලනඥයාගේ බලය පාවිච්චි කරලා මේ වැඩ නොකර ඉන්නවා. ඔවුන් බොහෝවිට විදුහල්පතිවරයාටත් අවනත නෑ. මෙතන තවත් ප්‍රශ්නයක් තියෙනවා. සමහර මහ ඇමතිවරු, ඇමතිවරු පාසල්වල සනීපාරක්ෂක පත්වීම් දීලා තියෙන්නේ තමන්ගේ ආධාරකරුවන්ට දෙන්න වෙන රස්සාවක් නැති නිසා. ඉතින් ඒ මහ ඇමතිවරු තමන්ගේ ආධාරකරුවන් සනීපාරක්ෂණ පත්වීම් දීලා එවනකොට විදුහල්පතිට කියනවා මේ අයගෙන් සනීපාරක්ෂක වැඩ ගන්න එපා කියලා. ඉතින් පාසල් ළමයින්ට අප්පිරියාවක් නැතුව වැසිකිළියකට යන්න පුළුවන් වෙයි ද?,\" ජෝසෆ් ස්ටාලින් පැහැදිලි කළේ ය. ඉහත කී කරුණ ඒකාබද්ධ ගුරු සේවා සංගමයේ ප්‍රධාන ලේකම් අමිල සඳරුවන් ද අනාවරණය කළේ ය. 'සනීපාරක්ෂක කටයුතු පවත්වාගෙන යන්නේ දෙමාපියන්ගේ මුදල්වලින්' ජාතික පාසල් හැරුණුවිට සෙසු පාසල්වල සනීපාරක්ෂක කටයුතු වෙනුවෙන් ප්‍රමාණවත් කම්කරුවන් නොමැති බවත්, ඒ වෙනුවෙන් බොහෝවිට දෙමාපියන්ගේ මුදලින් කම්කරුවෙකුගේ සේවය ලබා ගැනීමට සිදුව තිබෙන බවත්, ශ්‍රී ලංකා ජාතික විදුහල්පතිවරුන්ගේ සංගමයේ ප්‍රධාන ලේකම් මොහාන් පරාක්‍රම වීරසිංහ පැවසීය. ඔහු ප්‍රකාශ කළේ, දේශපාලන පත්වීම් ලබා සේවයට අනුයුක්ත කෙරෙන සනීපාරක්ෂක සේවකයින්ගෙන් නිසි සේවයක් ලබා ගැනීමට දුෂ්කර වී ඇති බව ය. පාසල් රැසක වැසිකිළි පහසුකම් නැති බව ද ඔහු පැවසීය. අධ්‍යාපන රාජ්‍ය අමාත්‍යවරයාගෙන් පොරොන්දුවක් මෙම ගැටලුව සම්බන්ධයෙන් බීබීසී සිංහල අධ්‍යාපන රාජ්‍ය අමාත්‍ය අර්වින්ද් කුමාර්ගෙන් විමසීමක් කළ අවස්ථාවේදී ඔහු පොරොන්දු වූයේ, ගැටලුව නිරාකරණය කිරීම සදහා කඩිනම් ක්‍රියාමාර්ග ගන්නා බව ය. මෙම ගැටලුව ඇති වීමට සනීපාරක්ෂක සේවකයින් මෙන් ම ඇතැම් පාසල් දරුවන් ද වගකිව යුතු බව ඔහු ප්‍රකාශ කළේ ය. \"සමහර දරුවො ඉන්නවා, වැසිකිළි පාවිච්චි කළා ම ගොඩක් අපිරිසුදු කරනවා. අනික් අතට සනීපාරක්ෂක සේවකයින් තමන්ගේ රාජකාරිය හරියට ඉටු කරන්න ඕන,\" රාජ්‍ය අමාත්‍යවරයා පැවසීය. බීබීසී දැනුම් දීමෙන් පසු කඩිනම් චක්‍රලේඛයක් මේ අතර, පළමු ඇමතුම දී මිනිත්තු කිහිපයක් ගතවෙද්දී බීබීසී සිංහල සේවයේ මෙම ලිපිය සම්පාදනය කළ මාධ්‍යවේදියා ඇමතූ අධ්‍යාපන රාජ්‍ය අමාත්‍ය අර්වින්ද් කුමාර් දැනුම් දුන්නේ, අදාළ ගැටලුව සම්බන්ධයෙන් කඩිනම් පියවර ගන්නා ලෙස දන්වමින් චක්‍රලේඛයක් නිකුත් කිරීමට තමන් උපදෙස් දුන් බව ය. පාසල් දරුවන්ගේ සනීපාරක්ෂාව ගැන අවධානය යොමු කළ යුත්තේ ඇයි? විවිධ වයස් කාණ්ඩවල පසු වන පාසල් දරුවෝ අවම වශයෙන් පැය 6ක පමණ කාලයක් පාසල තුළ ගත කරති. පැය 6ක් වැනි දීර්ඝ කාලයක් පාසලක් තුළ ගත කරන දරුවන්ට බහිස්‍රාවීය අවශ්‍යතා ඇති වේ. පාසල තුළ සිටින කාලයේදී ප්‍රමාණවත් පරිදි ජලය පානය කිරීම, නිසි ලෙස බහිස්‍රාවීය අවශ්‍යතා ඉටු කර ගැනීම පාසල් දරුවෙකුගේ අයිතියකි. රජයේ වෛද්‍ය නිලධාරීන්ගේ සංගමයේ සහකාර ලේකම් සහ මාධ්‍ය කමිටු සාමාජික වෛද්‍ය පාලිත රාජපක්ෂ බීබීසී සිංහල සේවයට පැවසුවේ, පාසලක් තුළ අධ්‍යාපනය ලබන දරුවන් නිසි පරිදි බහිස්‍රාවීය කටයුතු සිදු නොකළහොත් විවිධ රෝගී තත්ත්වයන්ට ගොදුරු විය හැකි බව ය. \"දීර්ඝ කාලයක් මුත්‍රා හෝ මළ පිට නොකර හිටියොත් මුත්‍රා අඩස්සිය හෝ මළබද්ධය ඇති වෙන්න පුළුවන්. පාසල් දරුවෙකුට මෙවැනි තත්ත්වයකට මුහුණ පාන්න සිද්ධ වුණොත් නිසි පරිදි අධ්‍යාපනයක් ලබන්න අමාරුයි. ඒ නිසා සෑම පාසලක ම දරුවන්ගේ මූලික අවශ්‍යතා ගැන හිතන එක අනිවාර්යයෙන් කළ යුතු යි.\"",
"Title": "AI උගන්වන්න කතා කරන රටේ වැසිකිළි යන්න බැරිව රෝගී වූ බස්නාහිර පළාතේ දරුවෙක්"
} |
{
"Text": " 2024 ජනාධිපතිවරණය පැවැත්වෙන දිනය සහ නාම යෝජනා කැඳවීමේ නිල ප්‍රකාශය මෙම මස අවසානයට පෙර ප්‍රකාශයට පත් කරන බව මැතිවරණ කොමිෂන් සභාවේ සභාපති ආර්.එම්.ඒ.එල්.රත්නායක අද (ජුලි 16 වැනිදා) ප්‍රකාශ කළේය. ඉදිරියේදී පැවැත්වීමට නියමිත ජනාධිපතිවරණය සම්බන්ධයෙන් දේශපාලන පක්ෂ මෙන්ම, මහජනතාව සහ සිවිල් සංවිධාන අතර විශේෂ උනන්දුවක් පවතින බව මැතිවරණ කොමිෂන් සභාවේ සභාපතිවරයා මාධ්‍ය හමුවකට එක්වෙමින් පැවසුවේය. මැතිවරණය පැවැත්වීමේ දින වකවානු ආණ්ඩුක්‍රම ව්‍යවස්ථාවට අනුව ජනාධිපතිවරණය පැවැත්වීම සිදුකළ හැකි දින වකවානු සම්බන්ධයෙන් කොමිෂන් සභාවේ සභාපතිවරයා මෙහිදී කරුණු පැහැදිලි කිරීමක් කළේය. \"මේ ඡන්ද විමසීම කොයි ආකාරයෙන්ද පවත්වාගෙන යන්නේ කියන එක සහ විශේෂයෙන් ඡන්ද විමසීමේ දිනය, නාමයෝජනා ලබා ගන්නා දිනය සහ ඡන්ද විමසීමේ ප්‍රකාශනය නිකුත් කරනු ලබන දිනය ගැන නොයෙකුත් කතා පැතිරෙනවා.\" \"ආණ්ඩුක්‍රම ව්‍යවස්ථාවේ පැහැදිලිවම සඳහන් වෙනවා ජනාධිපතිවරණය පැවැත්විය යුතු දිනය සම්බන්ධයෙන්.\" \"ඒ අනුව ඡන්ද විමසීම පැවැත්වීමට නියමිතව තිබෙන්නේ සැප්තැම්බර් මාසේ 14 වෙනිදාත් ඔක්තෝම්බර් මාසයේ 16 වෙනිදා අතර දිනයක.\" \"මේ කාරණයේ පළමු දේ තමයි ඡන්ද විමසීමේ දැන්වීම නිකුත් කිරීම. ඒ ඡන්ද විමසීමේ දැන්වීම නිකුත් කිරීමේ දිනයේ සිට දින 16ත් දින 21ක් අතර දිනයක ජනාධිපතිවරණය සඳහා නාම යෝජනා කැඳවීම සිදු කරන්න ඕන.\" \"නාමයෝජනා භාර ගත් දිනයේ සිට සති 04 ත් සති 06ක් අතර කාලයක වන දිනයක ජනාධිපතිවරණ ඡන්ද විමසීම පැවැත්විය යුතුයි. මේ තමයි ආණ්ඩුක්‍රම ව්‍යවස්ථාවට අනුව ජනාධිපතිවරණය පැවැත්වීම සිදුකළ යුතුව තිබෙන්නේ.\" ඔහු පැවසීය. හැමෝම කතා වෙන ජුලි 17 ගැන ප්‍රකාශයක් මේ අතර බොහෝ දෙනෙක් අතර කතා බහට ලක්වන හෙට (ජුලි 17 වෙනිදා) දිනය ජනාධිපතිවරණය ප්‍රකාශයට පත් කළ නොහැකි බව මැතිවරණ කොමිෂන් සභාවේ සභාපතිවරයා මෙහිදී අවධාරණය කළේය. \"එතකොට හෙට දිනය ඇවිල්ලා තියෙන්නේ ඡන්ද විමසීම පැවැත්විය යුතු මුල් දිනය, ඒ කියන්නේ සැප්තැම්බර් 17 වෙනිදා සහ එදා ඉදන් උපරිම දින 63ක් ගත්තම.\" \"ඡන්දය ප්‍රකාශයට පත් කරන දිනයේ සිට නාම යෝජනා භාර ගැනෙන උපරිම දින ගණනත් සහ ඡන්දය පැවැත්වෙන දිනය දක්වා වූ උපරිම දින ගණනත් එක්ක තමයි මේ සැප්තැම්බර් 17 කියන දිනය ඇවිල්ලා තියෙන්නේ. ඒ නිසයි මැතිවරණ කොමිෂන් සභාවට බලය ලැබෙන දිනය කියලා ඒක ප්‍රකාශයට පත්වෙලා තියෙන්නේ.\" \"නමුත් සැප්තැම්බර් 17 වෙනිදා නෙමෙයි ඊට පසු දිනයක තමයි අපට ඡන්දය විමසීම තියන්න පුළුවන් වෙන්නේ.\" යනුවෙන් ඔහු පැවසීය. 'රාහු කාලය නැති සුදුසු දිනයක් බලන්න ඕන' මේ අතර ජනාධිපතිවරණ ඡන්ද විමසීමට අදාළ දින ප්‍රකාශයට පත් කිරීමේදී ඊට අදාලව විශේෂ කරුණු රැසක් ගැන අවධානය යොමු කිරීමට සිදුවන බව මැතිවරණ කොමිෂන් සභාවේ සභාපතිවරයා මෙහිදී පැවසුවේය. \"ඡන්ද විමසීමේ දිනය තීරණය කිරීමේදී අප සලකා බලන්න ඕන එක් කරුණක් ඡන්ද විමසීම ප්‍රකාශයට පත් කරන දිනයේ සිට ඡන්දය පැවැත්වෙන දිනය දක්වා තියෙන කාල සීමාව කොපමණද කියලා.\" \"විශේෂයෙන් නාම යෝජනා භාර දීමෙන් පසුව ඡන්ද විමසීමේ දිනය දක්වා ඒ අපේක්ෂකයින්ට ප්‍රචාරණ කටයුතු කරගෙන යෑම සඳහා කාල සීමාවක් අවශ්‍යයි. ඒ සඳහා අපට හැකි උපරිම කාල සීමාවක් ලබා දෙනවා.\" \"ඡන්ද විමසීම සම්බන්ධයෙන් රාජකාරි රාශියක් තිබෙනවා නිලධාරීන්ට. තැපැල් ඡන්ද ලකුණු කිරීම ඇතුළු රාජකාරි සම්බන්ධයෙන්. ඒ ගැනත් අපි දින වකවානු බලන්න ඕන.\" \"ඊළගට ඡන්ද විමසීම සඳහා යොදා ගන්නා දිනය විශේෂයෙන්ම සියලුම ඡන්ද දායකයින්ට පහසු දිනයක් වෙන්න ඕන. පෞද්ගලික අංශයේ සේවකයින් විශාල සංඛ්‍යාවක් ඉන්න නිසා ඔවුන්ටත් පහසු දිනයක් වෙන්න ඕන.\" \"ශ්‍රී ලංකාව වගේ රටක නාමයෝජනා දිනය ගැන බලද්දී සිරිත් විරිත් ගැනත් බලන්න ඕන. නාම යෝජනා දෙන දිනයේදී නැකත් බලනවා. ඒ නිසා නාම යෝජනා භාර ගන්නේ අදාළ දිනයේ පැය දෙකක් පමණයි. උදේ 9 සිට 11 දක්වා. විරෝධතා දක්වන්න මිනිත්තු 30ක් ලබා දෙනවා.\" \"මේ නිසා එම පැය දෙක ඇතුලත සියලුම දෙනාට නාම යෝජනා භාර දිය හැකි විදිහට රාහු කාලය වාගේ දේවල් බලලා සුදුසු දිනයක් තමයි යොදා ගන්නේ. ඒ සියලු දේවල් සලකා බලලා මේ මස අවසානයේදී ඡන්දයට අදාළ නිවේදනය නිකුත් කරනවා.\" සභාපතිවරයා පැවසුවේය. ඡන්දහිමි නාම ලේඛනය ගැන දැනුම් දීමක් මෙවර පැවැත්වෙන ජනාධිපතිවරණය සඳහා භාවිත කරනු ලබන්නේ 2024 වසරේ ඡන්දහිමි නාම ලේඛණය බවත්, එය මේ වන විට සහතික කොට මැතිවරණ කොමිෂන් සභාවේ වෙබ් අඩවියට ඇතුළත් කර ඇති බවද සභාපතිවරයා පැවසුවේය. \"මේ ඡන්ද හිමි නාම ලේඛනය කොටස් දෙකකින් සකස් කරලා තියෙන්නේ. 2024 සකස් කරපු ප්‍රධාන නාම ලේඛනය වගේම අවුරුදු 18 සම්පුර්ණ වෙන අලුත් ඡන්ද දායකයින්ට අවස්ථාව සැලසීම සඳහා පරිපුරක ජන්ද හිමි නාම ලේඛනයක් සකස් කරනවා.\" \"පෙබරවාරි 01 වැනිදාට ප්‍රධාන ඡන්ද හිමි නාමලේඛනය සකස් කරන්න තොරතුරු ලබා ගත්තට පස්සේ ඒ තොරතුරු වලින් ඡන්ද නාම ලේඛනය සකස් කරනවා.\" \"නමුත් ඊට පස්සේ අවුරුදු 18 සම්පුර්ණ වෙන ඡන්ද දායකයින්ට අවස්ථාව ලබා දෙනවා සෑම වසරකම අවස්ථා 3-4ක් තමන්ගේ නම ඡන්ද නාම ලේඛනයට ඇතුලත් කර ගන්න.\" \"2024 ප්‍රධාන ඡන්ද හිමි නාම ලේඛනයට අමතරව පෙබරවාරි 01 වෙනිදා සිට මැයි 31 දක්වා කාලයේදී අවුරුදු 18 සම්පුර්ණ වූ අයට මේ ඡන්ද හිමියන්ගේ නාම ලේඛනයට ඇතුල් වෙන්න.\" \"ඒ අනුව මුළු ඡන්ද හිමියන් සංඛ්‍යාව එක් කෝටි හැත්තෑ එක් ලක්ෂ හතලිස් දාහක් දල වශයෙන් සිටිනවා. ඒ අතර පරිපුරක ඡන්ද හිමි නාම ලේඛනයේ අඩංගු 76,000කට ආසන්න සංඛ්‍යාවක් සිටිනවා.\" මැතිවරණ කොමිෂන් සභාවේ සභාපතිවරයා සඳහන් කළේය. 'මුලික වැඩ කටයුතු ආරම්භ කළා' ජනාධිපතිවරණය පැවැත්වීමට අදාළ මුලික වැඩකටයුතු මැතිවරණ මහ ලේකම් කාර්යාලය සහ දිස්ත්‍රික් කාර්යාල මගින් ආරම්භ කර ඇති බව මැතිවරණ කොමිෂන් සභාවේ සභාපතිවරයා පැවසුවේය. \" ඡන්දය සඳහා වන නිලධාරින් පිළිබඳව සහ ඡන්දයට යොදා ගන්නා රජයේ වාහන ගැන සංගණනයක් මේ දිනවල සිදුකරගෙන යනවා.\" \"ඊලඟට ඡන්ද මධ්‍යස්ථාන පැවැත්වීම සඳහා සුදුසු ස්ථාන සෙවීමේ කටයුතු අදාළ දිස්ත්‍රික්කවල සිටින ග්‍රාම නිලධාරිවරුන් හරහා සිදුකර ගෙන යනවා.\" \"ඡන්ද පෙට්ටි සහ අනෙක් අවශ්‍යතා පිළිබඳ ඇස්තමේන්තු සකස් කිරීම සිදුකරනවා.\" \"ඒ වගේම ප්‍රධාන කාර්යාලය මට්ටමින් ඡන්ද විමසීම සඳහා මැතිවරණ කොමිෂන් සභාවට සේවා සපයන සහ ආයතන සමග සාකච්ජා පවත්වමින් සිටිනවා.\" \"මේ වන විට පොලිස්පතිවරයා, රජයේ මුද්‍රණාල අධිපතිනිය, තැපැල්පතිවරයා යන අය සමග සාකච්ඡා කරලා තියෙනවා. ඉදිරියේදී බලාපොරොත්තු වෙනවා මුදල් අමාත්‍යංශයේ නිලධාරින් සමග සාකච්ජා කරන්න.\" \"එමෙන්ම මැතිවරණයට අදාළ සහය වන ගමනා ගමන මණ්ඩලය සහ පෞද්ගලික බස් ප්‍රවාහන, විදුලිබල සහ ජල සම්පාදනය ඇතුළු අනෙක් කණ්ඩායම් සමග සාකච්ජා කරන්න නියමිතයි.\" සභාපතිවරයා කියා සිටියේය. 'මැතිවරණ වියදම් නියාමනය ක්‍රියාත්මකයි' මෙවර ඡන්ද විමසීමේදී 2023 වසරේ දී අනුමත කරන ලද මැතිවරණ වියදම් නියාමනය මෙවර ජනාධිපතිවරණයේ දී ක්‍රියාත්මක කිරීමට නියමිත බවත් ඊට අදාළ අංශ සමග දීර්ඝ ලෙස සාකච්ජා කරමින් සිටින බව කොමිෂන් සභාවේ සභාපතිවරයා පැවසුවේය. \"ශ්‍රී ලංකා පොලිසිය, ආදායම් බදු දෙපාර්තමේන්තුව, නීතිපති දෙපාර්තමේන්තුව, අල්ලස් කොමිෂන් සභාව වගේ ආයතන සමග සාකච්ජා කරමින් යනවා මේ වැඩපිළිවෙල ක්‍රියාත්මක කිරීම සම්බන්ධයෙන්.\" \"ඒ වගේම මැතිවරණ ප්‍රචණ්ඩ ක්‍රියා නිරීක්ෂණය කිරීම සඳහා අවශ්‍ය මෙහෙයුම් මධ්‍යස්ථාන පිහිටුවීම සිදුකරනු ලබනවා.\" 2023 වසරේ අයවැය දී ජනාධිපතිවරණය සඳහා බිලියන 10ක් ඉල්ලා සිටිය බවත් එම මුදල් වලින් දැනට අවශ්‍ය වියදම් සිදුකරමින් පවතින අතර මුදල් ලබා ගැනීම සම්බන්ධයෙන් මේ දක්වා ගැටලුවක් පැන නැගී නොමැති බව මැතිවරණ කොමිෂන් සභාවේ සභාපතිවරයා මාධ්‍යවේදියෙකු නැගු පැනයකට පිළිතුරු දෙමින් පැවසුවේය. මේ අතර ජනාධිපතිවරණ ඡන්ද විමසීම පිළිබඳව දැන්වීම නිකුත් කිරීමෙන් පසුව ජනාධිපතිවරණය පැවැත්වීම සඳහා වූ නියාමන සහ උපමාවන් අපේක්ෂකයින්ට සහ මාධ්‍ය වෙත නිකුත් කිරීමට මැතිවරණ කොමිෂන් සභාව කටයුතු කරන බව කොමිෂන් සභාවේ සභාපතිවරයා පැවසුවේය.",
"Title": "ජනාධිපතිවරණය 2024: මැතිවරණ දිනය ප්‍රකාශයට පත් කිරීම මේ මස අවසානයට පෙර"
} |
{
"Text": " එකවර සිතුවම් 11ක් අඳින තරුණයෙකුගේ හැකියාවන් දැක්වෙන වීඩියෝවක් මේ දිනවල සමාජ මාධ්‍ය ඔස්සේ සංසරණය වේ. ඔහු දිව සහ පාදය වැනි ශරීර අංග යොදාගෙන සිතුවම් නිර්මාණය කරයි. ''පෑන් 2ක්, 4ක් සහ 11ක් පාවිච්චි කරලා මම දැනට චිත්‍ර ඇඳලා තියෙනවා. පෑන් 11කින් එකවර ඇන්දේ ජනප්‍රිය ක්‍රිකට් ක්‍රීඩකයෝ 11 දෙනෙක්ගේ චිත්‍ර. මේක භාවනාවක් වගේ. හිත සන්සුන් වෙනවා.'' යනුවෙන් ශම්මික හිමේෂ් ඉලන්ගරත්න BBC සිංහල වෙත පැවසුවේය. 22 හැවිරිදි ඔහු රඹුක්කන, ගොඩගන්දෙනියේ පදිංචිකරුවෙකු වන්නේය.",
"Title": "කලාව : 'මේ තියෙන්නේ චිත්‍ර 11ක් එකවර ඇඳලා වයිරල් වෙච්ච වීඩියෝ එක'"
} |
{
"Text": " මුලතිව් කොක්කුතුඩුවායි සමූහ මිනිවළ තුළින් තවත් මිනිස් සිරුරු 5කට අදාළ අස්ථි කොටස් අද (15) ගොඩගත් බව කැළණිය විශ්ව විද්‍යාලයේ පුරාවිද්‍යව පිළිබඳ ජ්‍යෙෂ්ඨ මහාචාර්ය රාජ් සෝමදේව පැවසීය. මුලතිව් සිට කෝකිලායි දක්වා දිවෙන මාර්ගය ආශ්‍රිත කැණීම් තුළින් අදාළ අස්ථි කොටස් ගොඩගත් බව ඔහු සඳහන් කළේය. සමූහ මිනිවළ තුළ තිබු සියළු අස්ථි කොටස් අද (ජුලි 15වැනිදා) වන විට ගොඩගෙන අවසන් බවත් සමූහ මිනිවළ තුළින් මේ දක්වා මිනිස් සිරුරු 52 කට අදාළ අස්ථි කොටස් ගොඩගෙන ඇති බවත් ඔහු පැවසීය. සමූහ මිනිවළ කැනීම් කටයුතු අවසන් කොට ඇති බවත් අවසන් වාර්තාව හෙට (16) දිනයේ මුලතිව් මහේස්ත්‍රාත්වරයා වෙත නිකුත් කිරීමට නියමිත බවත් ජ්‍යෙෂ්ඨ මහාචාර්ය රාජ් සෝමදේව පැවසුවේය. සමූහ මිනිවළ සම්බන්ධයෙන් කළ ස්කෑන් පරීක්ෂාව අනුව සමූහ මිනිවළ ආසන්නයේ පවතින මුලතිව් කෝකිලායි ප්‍රධාන මාර්ග සීමාවේද අස්ථි කැබලි ඇති බවට අනුමාන කෙරුණි. සමූහ මිනිවළ තුන්වන අදියර වන විට මිනිස් සිරුරු 40 කට අදාළ අස්ථි ගොඩගෙන තිබු අතර, සිව්වන අදියරේදී අලුතෙන් තවත් මිනිස් සිරුරු 12 කට අදාළ අස්ථි කොටස් මතුකර ගත් බවද රාජ් සෝමදේව පැවසුවේය. වෙඩි උණ්ඩ කිහිපයක්, කැළෑ ඇඳුමකට සමාන ඇදුම් කොටස්, කම්බි කොටස් කිහිපයක් හා LTTE සංවිධානයේ සාමාජිකයින් හඳුනාගැනීමට භාවිතා කළේ යැයි සැක කරන අංකය සහිත අංක තහඩුවක් , සයිනයිඩ් කරලක්ද සිව්වන අදියරේ කැණීම් වලින් මතුකර ගැණුනි. සමූහ මිනිවළ ආශ්‍රිත අස්ථි කොටස් විහිදී ඇති බවට සැකකරන සමූහ මිනිවළ ආසන්නයේ පවතින මුලතිව් සිට කෝකිලායි දක්වා දිවෙන මාර්ගය හෑරීමේ කටයුතු ජුලි 5 වැනිදා ආරම්භ කළ අතර මාර්ගයට අයත් සීමාවේ කැනීම් තුළින් මෙම අස්ථි කොටස් මතුකරගෙන තිබුණි. මුලතිව් මහේස්ත්‍රාත් ධර්මලිංගම් ප්‍රදීපන්ගේ අධීක්ෂණය යටතේ කැළණිය විශ්ව විද්‍යාලයේ පුරාවිද්‍යාව පිළිබඳ මහාචාර්ය රාජ් සෝමදේව, මුලතිව් දිස්ත්‍රික් රෝහලේ විශේෂඥ අධිකරණ වෛද්‍ය නිළධාරි කනකසභාපති වාසුදේව ඇතුළු කැනීම් නිළධාරීන් කණ්ඩායමක් විසින් කැනීම් සිදු කරනු ලබයි. සමූහ මිනිවළ කැණීමේ තුන්වන අදියර වන විට මිනිස් සිරුරු 40 කට අදාළ අස්ථි ගොඩගෙන තිබු අතර, අලුතෙන් තවත් මිනිස් සිරුරු 12කට අදාළ අස්ථි කොටස් ගොඩ ගැනීමත් සමඟ මේ දක්වා සමූහ මිනිවළ තුළින් සිරුරු 52 කට අදාළ අස්ථි කොටස් ගොඩගෙන ඇති බවද ජ්‍යෙෂ්ඨ මහාචාර්ය රාජ් සෝමදේව පැවසුවේය. මුලතිව් - කෝකිලායි ප්‍රධාන මාර්ගය හාරා කැනීම් සීමාව පුළුල් කරයි මුලතිව් කොක්කුතුඩුවායි සමූහ මිනිවළ ආශ්‍රිත අස්ථි කොටස් විහිදි ඇති බවට සැකකරන මුලතිව් සිට කෝකිලායි දක්වා දිවෙන මාර්ගය හෑරීමේ කටයුතු (ජුලි 5 වැනිදා) ආරම්භ කෙරුණි. සමූහ මිනිවළ සම්බන්ධයෙන් කළ ස්කෑන් පරීක්ෂාව අනුව සමූහ මිනිවළ ආසන්නයේ පවතින මුලතිව් කෝකිලායි ප්‍රධාන මාර්ග සීමාවේද අස්ථි කැබලි ඇති බවට අනුමාන කර තිබුණි. ස්කෑන් පරීක්ෂණ වාර්තා අනුව සමූහ මිනිවළ ව්‍යාප්තව පවතින්නේ යැයි සඳහන් සීමාවට අයත් මුලතිව් කෝකිලායි ප්‍රධාන මාර්ගය හෑරීම, මුලතිව් මහේස්ත්‍රාත් ධර්මලිංගම් ප්‍රදීපන්ගේ අධීක්ෂණය යටතේ කැළණිය විශ්ව විද්‍යාලයේ පුරාවිද්‍යාව පිළිබඳ ජ්‍යෙෂ්ඨ මහාචාර්ය රාජ් සෝමදේව, මුලතිව් දිස්ත්‍රික් රෝහලේ විශේෂඥ අධිකරණ වෛද්‍ය නිළධාරි කනකසභාපති වාසුදේව ඇතුළු කැනීම් නිළධාරීන් කණ්ඩායමක් සිදු කළහ. සිව්වන අදියර යටතේ, කොක්කුතුඩුවායි සමූහ මිනිවළ කැනීම දෙවැනි දිනට (ජුලි 05) සිදුකෙරුණි. සිව්වන අදියරේ කැනීම් කටයුතු ඇරඹේ කොක්කුතුඩුවායි සමූහ මිනිවළ කැනීමේ සිව්වන අදියරේ කටයුතු (ජුලි 4 වැනිදා) නැවත ආරම්භ කෙරුණි. මුලතිව් මහේස්ත්‍රාත් ධර්මලිංගම් ප්‍රදීපන්ගේ අධික්ෂණය යටතේ කැළණිය විශ්ව විද්‍යාලයේ පුරාවිද්‍යාව පිළිබඳ ජ්‍යෙෂ්ඨ මහාචාර්ය රාජ් සෝමදේව, මුලතිව් දිස්ත්‍රික් රෝහලේ විශේෂඥ අධිකරණ වෛද්‍ය නිලධාරී කනකසභාපති වාසුදේව ඇතුළු කැනීම් නිළධාරීන් කණ්ඩායමක් විසින් කැනීම් කටයුතු නැවත ආරම්භ කරනු ලැබූහ. 2023 නොවැම්බර් 29 වැනිදායින් පසුව සමූහ මිනිවළ කැනීම් කටයුතු නවතා දමා තිබු අතර, කැනීම් කටයුතු වෙනුවෙන් මුදල් ප්‍රතිපාදන නොමැතිවීම මත කැනීම් කටයුතු ආරම්භ කිරීම අවස්ථා කිහිපයකදී ප්‍රමාද විය. සමූහ මිනිවළ කැනීම් කටයුතු නැවත ආරම්භ කිරීම සම්බන්ධයෙන් වන අධිකරණ කරුණු විමසීම මුලතිව් මහේස්ත්‍රාත් ධර්මලිංගම් ප්‍රදීපන් ඉදිරියේ 2024 මැයි 16 වැනිදා අවසන් වරට පැවැත්වු අතර, එහිදි අදහස් දක්වමින් මුලතිව් දිස්ත්‍රික් ලේකම් කාර්යාල නිළධාරීන් අධිකරණය වෙත සඳහන් කරනු ලැබුවේ අධිකරණ අමාත්‍යාංශය හරහා කැනීම් කටයුතු වෙනුවෙන් මුදල් අනුමත වි ඇති බැවින් කැනීම් කටයුතු නැවත ආරම්භ කළ හැකි බව ය. මුදල් ප්‍රතිපාදන වෙන්වුවද අධිකරණ වෛද්‍ය නිළධාරීන්,පුරාවිද්‍යා කැනීම් නිළධාරීන් ඇතුළු නිළධාරීන්ගේ රාජකාරි අනුව කැනීම් කටයුතු ජුලි 4 වැනිදා නැවත ආරම්භ කිරීමට අධිකරණය නියෝග කර තිබුණි. සමූහ මිනිවළ සම්බන්ධයෙන් සිදුකළ ස්කෑන් පරීක්ෂණ අනුව සමූහ මිනිවළේ මිනිස් අස්ථි කොටස් විහිදි ඇති බවට සළකන කොක්කුතුඩුවායි මුලතිව් ප්‍රධාන මාර්ගයේ කොටස හාරා සිව්වන අදියර කැනීම් කිරීමට නියමිත බැවින්, කැනීම් කටයුතු වෙනුවෙන් මාර්ගයේ කොටසක් හාරන බැවින් අදාළ කැනීම් ස්ථානය පවතින සීමාවට විකල්ප මාර්ගයක් සකස් කරන ලෙසට මාර්ග සංවර්ධන අධිකාරියට ද මුලතිව් මහේස්ත්‍රාත්වරයා නියෝග කර තිබේ. සමූහ මිනිවළ සම්බන්ධයෙන් සිව්වන අදියර කැනීම් කටයුතු මාර්තු මස පැවැත්වීමට මීට පෙර සංවිධානය කොට තිබුණද, කැනීම් කටයුතු වෙනුවෙන් මුදල් ප්‍රතිපාදන නොලැබීම මත සමූහ මිනිවළ සම්බන්ධයෙන් කැනීම් කටයුතු ප්‍රමාද වු බව මුලතිව් දිස්ත්‍රික් රෝහල් විශේෂඥ අධිකරණ වෛද්‍ය නිළධාරි කනකසභාපති වාසුදේව සඳහන් කළේය. ඔහු පැවසූවේ කැනීම් කටයුතු ඉදිරි දින 10 ක කාලය තුළ සිදුකිරීමට නියමිත අතර, ස්කෑන් පරීක්ෂාවෙන් හඳුනාගත් ප්‍රධාන මාර්ගයට අයත් කොටස ඇතුළු සීමාවේ කැනීම් කටයුතු ඉදිරි දිනවල සිදුකිරීමට නියමිත බවය. කැනීම් ආරම්භ කිරීමට මූල්ය ප්‍රතිපාදන හරස් වෙයි ද ? කොක්කුතුඩුවායි සමූහ මිනිවළ කැනීමේ මීළඟ අදියර වෙනුවෙන් මුදල් ප්‍රතිපාදන මේ දක්වා නොලැබී ඇති බව මුලතිව් දිස්ත්‍රික් ලේකම් කාර්යාලය (මාර්තු 4 වැනිදා) මුලතිව් මහේස්ත්‍රාත් අධිකරණය වෙත දැනුම්දී ඇතැයි, මුලතිව් දිස්ත්‍රික් අතුරුදහන්වූවන්ගේ ඥාතීන්ගේ සංගමය වෙනුවෙන් පෙනී සිටින නීතිඥ වී.එස්.නිරංජන් සඳහන් කළේය. නිරංජන් පැවසූවේ සමූහ මිනිවළ කැනීම් කටයුතු නැවත ආරම්භ කිරීම සම්බන්ධයෙන් වන අධිකරණ විමසීම මුලතිව් මහේස්ත්‍රාත් ධර්මලිංගම් ප්‍රදීපන් ඉදිරියේ (මාර්තු 4 වැනිදා) කැඳවූ අතර, එහිදි අදහස් දක්වමින් මුලතිව් දිස්ත්‍රික් ලේකම් කාර්යාල නිලධාරියෙකු අධිකරණය වෙත ඒ බව සඳහන් කළ බව ය. මුදල් අමාත්‍යාංශය මගින් කොක්කුතුඩුවායි සමූහ මිනිවළ කැනීම් කටයුතු වෙනුවෙන් මුල්‍ය ප්‍රතිපාදන ලබාදිය යුතු බවද ඔහු පැවසුවේය. සමූහ මිනිවළ සම්බන්ධයෙන් වන සිව්වන අදියරේ කැනීම් කටයුතු මාර්තු මස යළි ආරම්භ කිරීමට මීට පෙර සංවිධානය කර තිබුණද, කැනීම් කටයුතු වෙනුවෙන් මුදල් ප්‍රතිපාදන මෙතෙක් නොලැබීම මත සමූහ මිනිවළ සම්බන්ධයෙන් වන කැනීම් කටයුතු නැවත ආරම්භ කිරීමට නොහැකි වී ඇති බව මුලතිව් දිස්ත්‍රික් රෝහලේ විශේෂඥ අධිකරණ වෛද්‍ය නිළධාරි කනකසභාපති වාසුදේව සඳහන් කළේය. කොක්කුතුඩුවායි සමූහ මිනිවළ: 1994 - 1996 කාලයට අයත් කොක්කුතුඩුවායි සමූහ මිනිවළ 1994 - 1996 දක්වා කාලයට අයත්විය හැකි බවට සමූහ මිනිවළ සම්බන්ධයෙන් කැනීම් කටයුතුවලට එක්වු පුරාවිද්‍යා නිලධාරීන් නිගමනය කරන බවට මුලතිව් මහේස්ත්‍රාත් අධිකරණයට වාර්තාවක් මඟින් දන්වා ඇතැයි, මුලතිව් දිස්ත්‍රික් රෝහලේ විශේෂඥ අධිකරණ වෛද්‍ය නිලධාරි කනකසභාපති වාසුදේව පවසයි. මුලතිව් කොක්කුතුඩුවායි සමූහ මිනිවළ කැනීම සම්බන්ධයෙන් මේ දක්වා තත්ත්වය සම්බන්ධයෙන් විශේෂඥ කමිටු වාර්තාව (පෙබරවාරි 22වැනිදා) මුලතිව් මහේස්ත්‍රාත් අධිකරණයට ඉදිරිපත් කෙරුණු අතර, අනතුරුව මාධ්‍ය වෙත අදහස් පළ කරමින් කනකසභාපති වාසුදේව එලෙස පැවසුවේය. කොක්කුතුඩුවායි සමූහ මිනිවළ සම්බන්ධයෙන් මේ දක්වා කැනීම් කටයුතු, කැනීම්වලීන් ලබාගත් දෑ, කැනීම් නැවත ආරම්භ කිරීම සම්බන්ධයෙන් වන වාර්තාවක් කැනීම් කමිටුව විසින් මුලතිව් මහේස්ත්‍රාත් ධර්මලිංගම් ප්‍රදීපන් වෙත ඉදිරිපත් කොට තිබුණි. සමූහ මිනිවළ නැවත කැනීම මාර්තු මස 4 වැනිදා යළි ආරම්භ කිරීමට නියමිත අතර,කැනීම් කටයුතු වෙනුවෙන් මුල්‍ය ප්‍රතිපාදන ලබා ගැනීම ගැටළුවක් වී ඇති බව අතුරුදන්වූවන්ගේ ඥාතීහූ විසින් සඳහන් කරනු ලැබූහ. කොක්කුතුඩුවායි සමූහ මිනිවළ ජල සම්පාදන මණ්ඩල සේවකයින් පිරිසක් ජල නළ එලීමක් වෙනුවෙන් කානුවක් කැපීමේදී අදාළ ස්ථානයෙන් පළමු වතාවට මිනිස් අස්ථි කොටස් කිහිපයක් 2023 ජුනි 29 වැනිදා හමුව තිබුණි. අස්ථි කොටස් හමුවු ස්ථානය 2023 ජුනි 30 වැනිදා පරීක්ෂා කළ, මතභේදාත්මක සේවා හැරයාමක් සිදුකළ මුලතිව් හිටපු මහේස්ත්‍රාත් ටී.සරවනරාජා විසින් පරීක්ෂා කළ අතර, එහිදී නියෝග කරනු ලැබුවේ අස්ථි හමුවු ස්ථානයේ කැනීම් කටයුතු 2023 ජුලි 06 වැනිදා ආරම්භ කරන ලෙසටය. අදාළ ස්ථානය සම්බන්ධයෙන් කැනීම් කටයුතු පළමු වතාවට 2023 ජුලි 06 වැනිදා සිදුකිරීමෙන් අනතුරුව නවතා දැමුණි. සමූහ මිනිවළ කැනීම් කටයුතු දෙවැනි අදියර යටතේ 2023 සැප්තැම්බර් 06 වැනිදා නැවත ආරම්භ කළ අතර,2023 සැප්තැම්බර් 15 වැනිදා කැනීම් කටයුතු නවතා දැමීය. සමූහ මිනිවළ පිළිබඳ තෙවැනි අදියරේ කැනීම් කටයුතු 2023 නොවැම්බර් 20 වැනිදා ආරම්භ කොට 2023 නොවැම්බර් 29 වැනිදා අවසන් කෙරුණි. සමූහ මිනිවළ තුළින් මේ දක්වා මිනිස් අස්ථි කොටස් 40 ක් ගොඩගෙන ඇති අතර, ගොඩගත් අස්ථි කොටස් මුලතිව් මහේස්ත්‍රාත් අධිකරණ නියෝග යටතේ වැඩිදුර පරීක්ෂාව වෙනුවෙන් මුලතිව් රෝහලේ විශේෂ කුටියක තැන්පත් කොට ඇත. ගොඩගත් අස්ථි කොටස්වල පරීක්ෂණ තත්ත්වය සමූහ මිනිවළ තුළින් ගොඩගත් අස්ථි කොටස් සම්බන්ධයෙන් පූර්ණ විමර්ශනයක් මේ දක්වා සිදු කොට නොමැති බව මුලතිව් රෝහල් විශේෂඥ අධිකරණ නිළධාරි කනකසභාපති වාසුදේව සඳහන් කරයි. අධිකරණ නියෝග යටතේ කැනීම් කටයුතු භාර පුරාවිද්‍යා මහචාර්යවරුන් කණ්ඩායම හා විශේෂඥ අධිකරණ වෛද්‍ය නිලධාරි කමිටුව යටතේ අස්ථි කොටස් සම්බන්ධයෙන් පරීක්ෂණ පැවැත්වීමට නියමිත බව ඔහු පැවසුවේය. එහෙත් විශේෂඥ කමිටුවක් හරහා අස්ථි කොටස් පරීක්ෂා කිරීම සඳහා විශේෂඥ අධිකරණ වෛද්‍ය නිළධාරීන් කණ්ඩායමක් එක්විය යුතු අතර, අදාළ පරීක්ෂාවන් වෙනුවෙන් මුල්‍ය ප්‍රතිපාදන ලබා ගැනීම ගැටළුවක් වි ඇති බවද අධිකරණ වෛද්‍ය නිලධාරීවරයා පැවසීය. සමූහ මිනිවළ සම්බන්ධයෙන් පුරාවිද්‍ය නිළධාරි මතය සමූහ මිනිවළ කැනීම් කටයුතු කැළණිය විශ්ව විද්‍යාලයේ පුරාවිද්‍ය අධ්‍යයන අංශයේ ජ්‍යෙෂ්ඨ මහාචාර්ය රාජ් සෝමදේව ඇතුළු කණ්ඩායමක් සිදුකළ අතර, රාජ් සෝමදේව කැනීම් සම්බන්ධයෙන් පැවසූවේ , සමූහ මිනිවළ හමුවු ස්ථානයට ඔබ්බෙන් වන මුලතිව් කොක්කුතුඩුවායි මාර්ගයේ කොටසක්ද කැනීම් කටයුතු වෙනුවෙන් කඩා ඉවත් කළ යුතු බැවින්, ඒ සඳහා මාර්ග සංවර්ධන අධිකාරියේ අවසරය ලබාගැනීම වෙනුවෙන් සමූහ මිනිවළ කැනීම් කටයුතු තාවකාලිකව නවතා දැමු බවයි. සමූහ මිනිවළ තුළින් මේ දක්වා මිනිස් සිරුරු 40 ක සංඛ්‍යාවක් ගොඩගෙන ඇති අතර, තවත් අස්ථි කොටස් කිහිපයක් ගොඩගැනීමට නියමිත බවද ඔහු පැවසුවේය. දැනට මීටර 14 ක් දිග,මීටර තුනක් පළල අඟලක් හාරා අවසන් බවත්,තවත් අවම වශයෙන් මීටර දෙකක් පළල, මීටර් තුනක් දිග කොටසක් හැරීමට නියමිත අතර, සමූහ මිනිවළ තුළින් හමුවු අස්ථි කොටස් විධිමත් සුසාන භූමියක මළ සිරුරු තැන්පත් කොට ඇති ආකාරයට තැන්පත් කොට නොමැති බවත්, හමුවු අස්ථි කොටස් අවිධිමත් ආකාරයට වළ දමා ඇති බවටත් නිරීක්ෂණය වන බවත් සෝමදේව ප්‍රකාශ කළේය. සමූහ මිනිවළ තුළින් හමුවු දෑ සමූහ මිනිවළ දෙවැනි අදියර කැනීම් තුළින් පූර්ණ මිනිස් සිරුරු 17 කට අදාළ අස්ථි කොටස් ගොඩ ගැනීම සිදුකළ අතර, තෙවැනි අදියරේ කැනීම් තුළින් මේ දක්වා මිනිස් සිරුරු 23 ක අස්ථි කූඩු මතුකර ගැනීමට හැකිවි ඇති බව කැනීම් නිළධාරීන් පවසයි. සමූහ මිනිවළ තුළ තිබි පතුරම් උණ්ඩ වැනි කොටස් හා LTTE සංවිධානයේ සාමාජිකයින් හදුනාගැනීමට පළදින ලද යැයි කියන අංක තහඩු , අපවිත්‍ර ජලය පවිත්‍ර කරන උපකරණයක්, සයිනයිඩ් කරලක්, කාන්තා තනපට, ආරක්ෂක අංශ භාවිතා කරන කැළෑ ඇදුමට සමාන ඇඳුම් වැනි උපකරණ රැසක්ද හමුවු බවද කැනීම් නිලධාරීන් පැවසීය. සමූහ මිනිවළ ස්කෑන් පරීක්ෂාවකට ලක් කිරීම මුලතිව් කොක්කුතුඩුවායි සමූහ මිනිවළ සම්බන්ධයෙන් 2023 නොවැම්බර් 24 වැනිදා හා 25 වැනිදා ස්කෑන් පරීක්ෂාව සිදුකළහ. මුලතිව් මහේස්ත්‍රාත්වරයාගේ අධීක්ෂණය යටතේ භූ ගතව පවතින ලෝහ, අස්ථි හා ආයුධ සොයා පරීක්ෂණ පවත්වන විශේෂ කණ්ඩායමක් විසින් සමූහ මිනිවළ අවට සීමාව ස්කෑන් පරීක්ෂණයක් පැවැත්වූහ. කැනීම් නිළධාරීන් පැවසූවේ සමූහ මිනිවළ තුළ ආයුධ,ලෝහ හෝ වෙනත් යමක් පවතින්නේද යන්න සම්බන්ධයෙන් ස්කෑන් පරීක්ෂාවේදී පරීක්ෂා කළ බව ය. මුලතිව් අතුරුදහන්වූවන්ගේ ඥාතීන් පැවසූවේ සිදුකළ ස්කෑන් පරීක්ෂාවට අනුව සමූහ මිනිවළ මුලතිව් සිට කෝකිලායි දක්වා දිවෙන ප්‍රධාන මාර්ග සීමාව දක්වා විශාල විය හැකි බවට අනාවරණය වි ඇති බව ය. දැනට කැනීම් සිදුකරන ස්ථානයේ සිට තවත් මීටර පහක පමණ දුරකට සමූහ මිනිවළ දිවෙන බවට ස්කෑන් පරීක්ෂා වලින් මුලිකව නිරීක්ෂණය වී ඇතැයි, මුලතිව් අතුරුදහන්වූවන්ගේ ඥාතීන් පැවසීය. කැනීම් නිලධාරීන් කණ්ඩායම මුලතිව් මහේස්ත්‍රාත් අධිකරණයේ වර්තමාන මහේස්ත්‍රාත් ධර්මලිංගම් ප්‍රදීපන්ගේ අධීක්ෂණය යටතේ, පුරාවිද්‍යාව පිළිබඳ ජ්‍යෙෂ්ඨ මහාචාර්ය රාජ් සෝමදේවගේ ප්‍රධානත්වයෙන් යුතු කණ්ඩායමක් සමූහ මිනිවළ සම්බන්ධයෙන් කැනීම් සිදුකරති. යාපනය විශ්ව විද්‍යාලයේ පුරාවිද්‍යාව පිළිබඳ මහාචාර්ය පරමු පුෂ්පරත්නම්, මුලතිව් රෝහලේ විශේෂඥ අධිකරණ වෛද්‍ය නිළධාරි කනකසභාපති වාසුදේව ,යාපනය රෝහල් අධිකරණ වෛද්‍ය එස්.පිරනවන් ඇතුළු කණ්ඩායමක් කැනීම් කටයුතු වෙනුවෙන් එක්ව සිටිති. කෝකිලායි පොලිස් නිළධාරීන්,පොලිස් විශේෂ කාර්ය බළකා බොම්බ නිශ්ක්‍රීය අංශය,පුරාවිද්‍යා නිලධාරීන්,පොලිස් අපරාධ ස්ථාන පරීක්ෂක නිලධාරීන් ඇතුළු කණ්ඩායම් රැසක් කැනීම් කටයුතු සඳහා සහයෝගය ලබාදෙති. අතුරුදහන්වූවන්ගේ ඥාතීන් මොකද කියන්නෙ ? මුලතිව් දිස්ත්‍රික් අතුරුදහන්වූවන්ගේ ඥාතීන් පැවසූවේ සමූහ මිනිවළ තුළ යුද සමයේ අතුරුදහන්වූ තමන්ගේ දරුවන්ගේ මළ සිරුරු අස්ථි කොටස් ඇති බවට තමන් විශ්වාස කරන බව ය. සමූහ මිනිවළ තුළ අති සිරුරු අස්ථි කොටස් එකපිට එක පවතින ආකාරයට අස්ථි කොටස් විශාල ප්‍රමාණයක් පවතින බවට නිරීක්ෂණය වන බැවින් අතුරුදහන්වූවන් ඝාතනය කොට අදාළ වළට දමා ඇති බවට තමන්ට මහත් සැකයක් පවතින බවද අතුරුදහන්වූවන්ගේ ඥාතීහූ පවසති. “සමූහ මිනිවළ කැනීම් කටයුතු දැන් නොවැම්බර් 29 වැනිදා ඉදලා මාස හයක කාලයක් නවතා තිබෙනවා.කැනීම් කටයුතු නවතා දැමීම කුමන්ත්‍රණයක්.”සමූහ මිනිවළ කැනීම් කටයුතු වෙනුවෙන් මුදල් ප්‍රතිපාදන ලබානොදීම ගැටළුවක් වි ඇති බවද ඔවූහු පැවසූහ.",
"Title": "කොක්කුතුඩුවායි සමූහ මිනිවළ: කැණීම් අවසන්. ගොඩගත් මිනිස් සිරුරු සංඛ්‍යාව 52 දක්වා ඉහළට"
} |
{
"Text": " ආණ්ඩුක්‍රම ව්‍යවස්ථාවේ 19 වැනි සංශෝධනය විධිමත් ආකාරයෙන් සම්මත වී නොමැති නිසා එය ජනමත විචාරණයකට යොමු කොට අනුමැතිය ලබාගන්නා තුරු ජනාධිපතිවරණයක් පැවැත්වීම වැළැක්වීමේ නියෝගයක් නිකුත් කරන මෙන් ඉල්ලා ගොනු කරනු ලැබූ පෙත්සම රුපියල් ලක්ෂ 5ක නඩු ගාස්තුවකට යටත්ව විභාගයට නොගෙන නිෂ්ප්‍රභ කිරීමට ශ්‍රේෂ්ඨාධිකරණය අද (ජුලි 15 වැනිදා) තීන්දු කළේය. නීතිඥ අරුණ ලක්සිරි උණවටුන විසින් ඉදිරිපත් කළ මෙම මූලික අයිතිවාසිකම් පෙත්සම සලකා බැලීමෙන් අනතුරුව අගවිනිසුරු ජයන්ත ජයසූරිය, අර්ජුන ඔබේසේකර සහ ප්‍රියන්ත ප්‍රනාන්දු යන යන ත්‍රිපුද්ගල ශ්‍රේෂ්ඨාධිකරණ විනිසුරු මඩුල්ලක් විසින් මෙම නියෝගය නිකුත් කරනු ලැබීය. මෙම පෙත්සම ඉදිරිපත් කළ පෙත්සම්කරු නීතිඥවරයෙකු වශයෙන් කටයුතු කරමින් එම වෘත්තියට නොහොඹිනා ආකාරයෙන් අධිකරණය නොමග යැවීමට කටයුතු කර ඇති බවත් ඔහු අධිකරණ ක්‍රියාදාමය අවභාවිතාවට ලක් කිරීමට කටයුතු කර ඇති බවත් තීන්දුව ප්‍රකාශයට පත් කරමින් අගවිනිසුරුවරයා ප්‍රමුඛ ත්‍රිපුද්ගල විනිසුරු මඩුල්ල චෝදනා කර සිටියේය. 'පෙත්සම නීතිය ඉදිරියේ පවත්වාගෙන යාමට නොහැකියි' මෙම පෙත්සම සලකා බැලීම සඳහා කැඳවූ අවස්ථාවේදී නීතිපතිවරයා වෙනුවෙන් පෙනී සිටි නියෝජ්‍ය සොලිසිටර් ජනරාල් කනිෂ්කා ද සිල්වා අධිකරණය හමුවේ කරුණු දක්වමින් මෙම පෙත්සම නීතිය ඉදිරියේ පවත්වාගෙන යාමට නොහැකි බවත් එය නිෂ්ප්‍රභා කිරීමට මූලික විරෝධතා මතු කරන බව සඳහන් කර සිටියාය. මෙම නඩුකරය තුළින් මේ වන විටත් නීතිගත වී තිබෙන ආණ්ඩුක්‍රම ව්‍යවස්ථාවේ 19 වැනි සංශෝධනයේ නීත්‍යානුකූලයභාවය පෙත්සම්කරු විසින් අභියෝගයට ලක් කර ඇතැයි පෙන්වා දුන් නියෝජ්‍ය සොලිසිටර් ජනරාල්වරිය එම සංශෝධනය මේ වන විටත් පාර්ලිමේන්තුවේ සම්මත වී කථානායකවරයා විසින් අත්සන් තබා නීතිගත වී තිබෙන බවත් පෙන්වා දුන්නාය. ඒ අනුව කථානායකයාවරයා විසින් අත්සන් තබා සම්මත කර තිබෙන නීතියක නිත්‍යානුකූලභාවය පිළිබඳව විමර්ශනය කිරීමට ශ්‍රේෂ්ඨාධිකරණයට අධිකරණ බලයක් නොමැති බවත් පාර්ලිමේන්තු බලතල හා වරප්‍රසාද පනත ප්‍රකාරව එවැනි කටයුත්තක් කිරීමට හැකියාවක් නොමැති බවත් ඇය සඳහන් කර සිටියාය. එසේම පෙත්සම්කරු සිය මූලික අයිතිවාසිකම් උල්ලංඝණය වන්නේ කෙසේදැයි අධිකරණය හමුවේ කරුණු තහවුරු කිරීමට අපොහොසත් වී ඇති බවත් මූලික අයිතීන් කඩවී මාසයක් ඇතුළත පෙත්සම් ගොනු කිරීමට පෙත්සම්කරු අසමත් වී ඇති නිසා මෙම පෙත්සම නීතිය ඉදිරියේ බලාත්මක නොවන තත්ත්වයක පවතින බවත් නියෝජ්‍ය සොලිස්ටර් ජනරාල්වරිය අවධාරණය කර සිටියාය. ඒ අනුව මෙම පෙත්සම මුල් අවස්ථාවේදීම විභාගයට නොගෙන නිෂ්ප්‍රභ ලෙසත් නියෝජ්‍ය සොලිසිටර් ජනරාල්වරිය විසින් වැඩිදුරටත් අධිකරණයෙන් ඉල්ලා සිටිනු ලැබුවාය. ‘19 වැනි සංශෝධනය විධිමත් ආකාරයෙන් සම්මත වී නැහැ’ ඉන් අනතුරුව පෙත්සම ඉදිරිපත් කළ නීතීඥ අරුණ ලක්සිරි අධිකරණය හමුවේ කරුණු දක්වමින් ආණ්ඩුක්‍රම ව්‍යවස්ථාවේ 19 වැනි සංශෝධනය විධිමත් ආකාරයෙන් සම්මත වී නොමැති බව පෙන්වා දුන්නේය. 2002 වසරේ ඉදිරිපත් කළ ආණ්ඩුක්‍රම ව්‍යවස්ථාවේ 19 වැනි සංශෝධන කෙටුම්පතේ සඳහන් පාර්ලිමේන්තුව විසුරුවා ඇරීමට අදාළ ප්‍රතිපාදන ඇතුළත් 70 වගන්තිය සංශෝධනය කරන්නේ නම් එය පාර්ලිමේන්තුවේ තුනෙන් දෙකක බහුතර ඡන්දයෙන් සහ ජනමත විචාරණයකින් අනුමත විය යුතු බවට තීරණය කර තිබූ බවත් ඔහු විසින් පෙන්වා දෙනු ලැබීය. එහෙත් 2015 වසරේ ආණ්ඩුක්‍රම ව්‍යවස්ථාවේ 19 වැනි සංශෝධන පනත් කෙටුම්පත සම්මත කිරීමේදී එම නීතිමය තත්ත්වයට පිටුපා එය අනුමත කර ඇති බවත් ජනමත විචාරණයකට යොමු නොකොට එය සම්මත කිරීම සම්පූර්ණයෙන්ම නීතියට පටහැනි බවත් නීතිඥවරයා සඳහන් කර සිටියේය. එම අවස්ථාවේදී අගවිනිසුරු ජයන්ත ජයසූරිය ප්‍රශ්නයක් මතු කරමින් \"ආණ්ඩුක්‍රම ව්‍යවස්ථාවේ 19 වැනි සංශෝධනය පාර්ලිමේන්තුව විසින් අනුමත කළේ ශ්‍රේෂ්ඨාධිකරණය විසින් ලබාදුන් නිගමනවලට අනුකූලව යැයි \"සඳහන් කළේය. එහෙත් අගවිනිසුරුවරයාගේ ප්‍රකාශයට එකඟ නොවූ නීතිඥ අරුණ ලක්සිරි ආණ්ඩුක්‍රම ව්‍යවස්ථාවේ 19 වැනි සංශෝධනය සම්මත කිරීමේදී 2002 වසරේ ශ්‍රේෂ්ඨාධිකරණය විසින් දුන් නියෝගය සැලකිල්ලට භාජනය කර නොමැති බවද පැවසීය. එම අවස්ථාවේදී නීතිඥවරයා ඇමතූ අගවිනිසුරුවරයා “19 වන සංශෝධනය ඉදිරිපත් කෙරුණේ 2015 වසරේදී. ඒ නිසා ඊට අදාල වන්නේ 2015 වසරේ ශ්‍රේෂ්ඨාධිකරණය විසින් ලබා දුන් තීන්දුව පමණයි. ඔබ විසින් සඳහන් කළ 2002 වසරේ දී ඇති තීන්දුව මෙම අවස්ථාවට අදාළ කර ගන්න බැහැ.\" යනුවෙන් පෙන්වා දුන්නේය. එහෙත් වැඩිදුරටත් කරුණු දැක්වූ නීතිඥවරයා 2002 වසරේ ලබාදුන් තීන්දුව සැලකිල්ලට නොගෙන පනත් කෙටුම්පත සම්මත කිරීම නීති විරෝධී බව අවධාරණය කළේය. ‘ශ්‍රේෂ්ඨාධිකරණය විසින් දුන් තීන්දුව කියවා නැහැ. නැතිනම් ඇස් පේන්නේ නෑ’ එම අවස්ථාවේදී පෙත්සම්කාර නීතිඥවරයා ඇමතූ අගවිනිසුරුවරයා \"තමුන් සාමාන්‍ය පුරවැසියෙක් නෙමෙයි. නීතිඥවරයෙක්. ඒ නිසා තමුන් මේ ගැන හොඳින් අධ්‍යනය කර කරුණු ඉදිරිපත් කළ යුතුයි. අපිට පේන ආකාරයට තමුන් ආණ්ඩුක්‍රම ව්‍යවස්ථාවේ 19 වන සංශෝධනයට අදාළව 2015 වසරේ ශ්‍රේෂ්ඨාධිකරණය විසින් දුන් තීන්දුව කියවා නැහැ. නැතිනම් ඇස් පේන්නේ නෑ\" යනුවෙන් පැවසීය. යළිත් ප්‍රශ්නයක් මතු කළ අග විනිසුරුවරයා \"ඔබ සඳහන් කරන්නේ ආණ්ඩුක්‍රම ව්‍යවස්ථාවේ 19 වන සංශෝධනය සම්බන්ධයෙන් ශ්‍රේෂ්ඨාධිකරණය දුන් තීන්දුව වැරදියි කියලද?\" යනුවෙන් නීතිඥවරයාගෙන් විමසීය. ඊට පිළිතුරු දුන් නීතිඥ ලක්සිරි \"නැහැ ස්වාමීනි... අධිකරණය නිවැරදිව තීන්දුව දීලා තිබෙනවා. ඊට අනුකූලව එම ව්‍යවස්ථා සංශෝධනය සම්මත වෙලා නෑ.\" යනුවෙන් ප්‍රකාශ කළේය. යළි ප්‍රශ්නයක් යොමු කළ අගවිනිසුරුවරයා \" ආණ්ඩුක්‍රම ව්‍යවස්ථාවේ 19 වැනි සංශෝධනය සම්බන්ධයෙන් 2015 වසරේ ශ්‍රේෂ්ඨාධිකරණය විසින් දුන් තීන්දුවේ හැත්තෑ වන වගන්තිය සම්මත කිරීම සඳහා ජනමත විචාරණයක් අවශ්‍ය බව සඳහන් කර තිබෙන්නේ කොතැනද? යනුවෙන් විමසා සිටියේය. ඊට පිළිතුරු දුන් නීතිඥවරයා 2002 වසරේ ලබාදුන් නඩු තීන්දුවක් තුළින් ඒ බව අවධාරණය කර තිබෙන බව පෙන්වා දුන්නේය. එම අවස්ථාවේදී පෙත්සම්කරුට කරුණු පෙන්වා දුන් අගවිනිසුරුවරයා \"2015 වසරේ ඉදිරිපත් කළ ආණ්ඩුක්‍රම ව්‍යවස්ථාවේ 19 වැනි සංශෝධනයට අදාළව ශ්‍රේෂ්ඨාධිකරණය විසින් නිකුත් කළ නඩු තීන්දුවේ ජනමත විචාරණයට යොමු කළ යුතු කරුණු මොනවාද ? ජනමත විචාරණයකින් තොරව තුනෙන් දෙකක බහුතර ඡන්දයකින් සම්මත කළ හැකි කරුණු මොනවාද? යන්න පැහැදිලිව දක්වා තිබෙනවා. එහෙත් ඔබ සඳහන් කරන කාරණය ජනමත විචාරණයකින් අනුමත විය යුතු බවට එම තීන්දුවේ සඳහන් කර නෑ\" යනුවෙන් පැවසීය. ඊට පිළිතුරු දුන් නීතිඥවරයා \"ස්වාමීනී... 19 වැනි සංශෝධනය සම්මත කිරීමේදී 2002 වසරේ ලබා දුන් නඩු තීන්දුවක් සැලකිල්ලට භාජනය කරන්න සිදුවෙනවා.\"යනුවෙන් සඳහන් කළේය. යළිත් පෙත්සම්කරු ඇමතූ අගවිනිසුරුවරයා \"තමුන් සාමාන්‍ය පුද්ගලයෙක් නෙවෙයි. නීතිඥවරයෙක්. එහෙත් තමුන්ගේ දැනුම සම්බන්ධයෙනුත් අපිට දැන් ප්‍රශ්නයක් මතුවෙලා තිබෙනවා. මෙච්චර පැහැදිලි කරලත් තේරුම් ගන්නේ නැත්නම් තමුන්ගේ දැනුම සම්බන්ධයෙන් අධිකරණයට කල්පනා කරන්න වෙනවා\" යනුවෙන් සඳහන් කළේය. ඉන් අනතුරුව නීතිපතිවරයා වෙනුවෙන් පෙනී සිටි අතිරේක සොලිසිටර් ජනරාල්වරිය ද අධිකරණයෙන් ඉල්ලා සිටියේ පෙත්සම්කරු ඉදිරිපත් කරන කරුණු තුළ කිසිදු නීතිමය පදනමක් නොමැති බැවින් අදාළ පෙත්සම විභාගයට නොගෙන නිෂ්ප්‍රභ කරන ලෙස ය. දෙපාර්ශවය විසින් ඉදිරිපත් කළ කරුණු සලකා බැලූ ත්‍රිපුද්ගල විනිසුරු මඬුල්ල පසුව සිය තීන්දුව ප්‍රකාශයට පත් කරමින් පෙත්සම්කරු සඳහන් කරන ආකාරයට ආණ්ඩුක්‍රම ව්‍යවස්ථාවේ 19 වැනි සංශෝධනය තුළින් 70(1) ව්‍යවස්ථාව ජනමත විචාරණයකින් සම්මත කළ යුතු බවට ඊට අදාළව ශ්‍රේෂ්ඨාධිකරණය විසින් නිකුත් කළ තීන්දුවේ සඳහන් කර තිබේදැයි පෙත්සම්කරුගෙන් හතර වතාවක් විමසුවද ඔහු පැහැදිලි පිළිතුරක් ලබාදී නොමැති බව සඳහන් කළේය. මෙම පෙත්සම හරහා පෙත්සම්කරු නීතිඥවරයෙකු වශයෙන් කටයුතු කරමින් නොහොබිනා ආකාරයෙන් ක්‍රියාකර ඇතැයි පෙන්වා දුන් අගවිනිසුරුවරයා ඔහු අධිකරණය නොමග යවමින් අධිකරණ බලය අවභාවිතාවට ලක් කරන ආකාරයේ කරුණු ඉදිරිපත් කර ඇති බවත් පැවසීය. ඒ අනුව පෙත්සම්කරු ඉදිරිපත් කළ පෙත්සම තුළ කිසිදු නීත්‍යානුකූල පදනමක් නොමැති හෙයින් එය රුපියල් ලක්ෂ පහක නඩු ගාස්තුවකට යටත්ව නිෂ්ප්‍රභ කරන බවත් නඩු ගාස්තු ජුලි මස 31 වැනිදාට පෙර ගෙවිය යුතු බවත් ශ්‍රේෂ්ඨාධිකරණය විසින් පෙත්සම්කරුට වැඩිදුරටත් නියෝග කර සිටියේය. නීතිඥ අරුණ ලක්සිරි උණවටුනගෙන් මූලික අයිතිවාසිකම් පෙත්සමක් ආණ්ඩුක්‍රම ව්‍යවස්ථාවේ 19 වැනි සංශෝධනය විදිමත් ආකාරයෙන් සම්මත වී නොමැති නිසා එය ජනමත විචාරණයකට යොමු කර ඉන් අනුමැතිය ලබාගන්නා තුරු ඉදිරි ජනාධිපතිවරණයක් පැවැත්වීම තුළින් ආණ්ඩුක්‍රම ව්‍යවස්ථාව උල්ලංඝණය වන බවට තීන්දුවක් ලබා දෙන ලෙස ඉල්ලා ශ්‍රේෂ්ඨාධිකරණය හමුවේ මෙම මූලික අයිතිවාසිකම් පෙත්සම ගොනු කර තිබුණි. නීතිඥ අරුණ ලක්සිරි උණවටුන විසින් (ජුලි 11 වැනිදා) පෙත්සම ඉදිරිපත් කරනු ලැබීය. පෙත්සමේ වග උත්තරකරුවන් ලෙස මැතිවරණ කොමිසම සහ එහි සාමාජිකයින්, පාර්ලිමේන්තු මහ ලේකම්වරයා සහ නීතිපතිවරයා නම් කර තිබුණි. පෙත්සම්කරු ඉල්ලා සිටින්නේ කුමක් ද? පෙත්සම්කරු කියා සිටින්නේ ආණ්ඩු ක්‍රම ව්‍යවස්ථාවේ 19 වැනි සංශෝධනය තුළින් ආණ්ඩුක්‍රම ව්‍යවස්ථාවේ 70 වන ව්‍යවස්ථාව සංශෝධනය කොට තේරී පත්වෙන පාර්ලිමේන්තුවක් වසරක් ගෙවී යාමෙන් පසුව විසුරුවා හැරීමට ජනාධිපතිවරයා සතු බලය අහිමි කිරීමට කටයුතු කර ඇති බව ය. එම සංශෝධනය ජනමත විචාරණයකට යොමු කළ යුතු බවට ශ්‍රේෂ්ඨාධිකරණ විනිසුරු මඩුල්ලක් විසින් තීන්දු කර තිබුණද එය ජනමත විචාරණයකින් මේ දක්වා අනුමත වී නොමැති බව පෙත්සම්කරු පෙන්වා දී තිබුණි. එම සංශෝධනය ජනමත විචාරණයකින් අනුමත වී ජනාධිපතිවරයා ඊට අත්සන් තබා නොමැති නිසා එය නීතියක් වශයෙන් සැලකිය නොහැකි බවත් පෙත්සම්කරු කියා සිටියේය. එසේ තිබියදී 19 වැනි සංශෝධනය තවදුරටත් නීතියක් වශයෙන් පිළිගෙන කටයුතු කිරීම වැරදි සහගත බවත් ඔහු පෙත්සමෙන් පෙන්වා දෙයි. මෙම වාතාවරණය තුළ 19 වන ආණ්ඩුක්‍රම ව්‍යවස්ථා සංශෝධනයට යටත්ව ජනාධිපතිවරණයක් පැවැත්වීමට මැතිවරණ කොමිෂන් සභාව සූදානම් වන බවට තමන්ට තොරතුරු ලැබී ඇතැයි පෙන්වා දෙන පෙත්සම්කරු 19 වැනි සංශෝධනය ජනමත විචාරණයකින් අනුමත කිරීමකින් තොරව ඉදිරි ජනාධිපතිවරණයක් පැවැත්වීම නීතියට පටහැනි බවත් ඔහු සඳහන් කළේය. ආණ්ඩුක්‍රම ව්‍යවස්ථාවේ 19 වන සංශෝධනය ජනමත විචාරණයකින් අනුමත කිරීමකින් තොරව ජනාධිපතිවරයාගේ නිල කාලය වසර පහක් ලෙස සලකා ජනාධිපතිවරණයක් පැවැත්වීමට යාම තුළින් මැතිවරණ කොමිෂන් සභාව මෙරට ආණ්ඩුක්‍රම ව්‍යවස්ථාව උල්ලංඝණය කරන බවත් ඔහු චෝදනා කර සිටියි. මූලික අයිතිවාසිකම් උල්ලංඝණය වී ඇති බවට තීන්දුවක් ඉල්ලයි මේ තුළින් මහජනතාවගේ මූලික අයිතිවාසිකම් උල්ලංඝණය වී ඇති බවට තීන්දුවක් ලබා දෙන ලෙසත් පෙත්සමෙන් ඉල්ලා තිබුණි. ඊට අමතරව ආණ්ඩුක්‍රම ව්‍යවස්ථාවේ 19 වැනි සංශෝධනය ජනමත විචාරණයකට යොමු කිරීමට පියවර ගන්නා ලෙස පාර්ලිමේන්තු මහ ලේකම්වරයා වෙත නියෝගයක් නිකුත් කරන ලෙසත් පෙත්සම්කරු වැඩිදුරටත් ශ්‍රේෂ්ඨාධිකරණයෙන් ඉල්ලා තිබුණි.",
"Title": "ජනාධිපතිවරණය 2024: දෙවැනි පෙත්සමත් ප්‍රතික්ෂේපයි"
} |
{
"Text": " පාස්කු ඉරු දින ත්‍රස්ත ප්‍රහාර සිද්ධිය වළක්වා ගැනීමට කටයුතු නොකිරීම සම්බන්ධයෙන් ශ්‍රේෂ්ඨාධිකරණය විසින් වරදකරු කරනු ලැබූ හිටපු ජනාධිපති මෛත්‍රිපාල සිරිසේන, හිටපු පොලිස්පති පූජිත් ජයසුන්දර සහ රාජ්‍ය බුද්ධි සේවයේ හිටපු ප්‍රධානී නිලන්ත ජයවර්ධනට ගෙවීමට නියම කළ වන්දි මුදල් ඔවුන් විසින් ලබන අගෝස්තු 30 වැනිදාට පෙර සම්පූර්ණයෙන්ම ගෙවා අවසන් නොකරන්නේ නම් එම පිරිසට එරෙහිව සැප්තැම්බර් 20 වැනිදාට පෙර අධිකරණයට අපහාස කිරීම යටතේ චෝදනා ඉදිරිපත් කිරීමට පියවර ගන්නා ලෙස සත් පුද්ගල ශ්‍රේෂ්ඨාධිකරණ විනිසුරු මඩුල්ලක් අද (ජුලි 15 වැනිදා) නීතිපතිවරයාට නියෝග කළේය. එසේම රාජ්‍ය බුද්ධි සේවයේ හිටපු ප්‍රධානී නිලන්ත ජයවර්ධනට විනය ක්‍රියාමාර්ග ගන්නා ලෙස ශ්‍රේෂ්ඨාධිකරණය විසින් දුන් නියෝගයක් නිසි පරිදි ක්‍රියාත්මක නොවීම සම්බන්ධයෙන් ජාතික පොලිස් කොමිසම වෙත දැඩි දෝෂාරෝපණ එල්ල කළ සත් පුද්ගල විනිසුරු මඩුල්ල එම විනය පරීක්ෂණ කඩිනම් කර එහි ප්‍රගතිය සැප්තැම්බර් මස 20 වැනිදා අධිකරණයට දැනුම් දෙන ලෙසත් නියෝග කර සිටියේය. පාස්කු ඉරුදින ත්‍රස්ත ප්‍රහාර සිද්ධිය සම්බන්ධයෙන් ගොනුකර තිබූ මූලික අයිතිවාසිකම් පෙත්සම් 12 කට අදාළ වන්දි ගෙවීමේ කටයුතුවල ප්‍රගතිය විමසා බැලීම සඳහා එම පෙත්සම් අද කැඳවනු ලැබු අවස්ථාවේදී මෙම නියෝග නිකුත් කෙරුණි. මෙම පෙත්සම් අද අගවිනිසුරු ජයන්ත ජයසූරිය , මුර්දු ප්‍රනාන්දු, එස්.තුරෙයි රාජා , ඒ. එච්. ඒම්.ඩී. නවාස්, කුමුදුනි වික්‍රමසිංහ, ශිරාන් ගුණරත්න සහ අචල වෙංගප්පූලි යන සත් පුද්ගල ශ්‍රේෂ්ඨාධිකරණ විනිසුරු මඩුල්ල ඉදිරියේ කැඳවනු ලැබුණි. වන්දිය සම්පූර්ණයෙන් ගෙවා ඇත්තේ කවුද? මෙම පෙත්සම් කැඳවූ අවස්ථාවේදී එහි වග උත්තරකරුවන් වශයෙන් නම් කර සිටි හිටපු ආරක්ෂක ලේකම් හේමසිරි ප්‍රනාන්දු සහ ජාතික බුද්ධි සේවයේ හිටපු ප්‍රධානී සිසිර මෙන්ඩිස් තමන්ට ගෙවීමට නියම කරනු ලැබූ සම්පූර්ණ වන්දි මුදල් ගෙවා අවසන් කර ඇති බව දැනුම් දුන්හ. ඒ අනුව හේමසිරි ප්‍රනාන්දු විසින් රුපියල් මිලියන 50 ක් ද හිටපු ජාතික බුද්ධි ප්‍රධානී සිසිර මෙන්ඩිස් විසින් රුපියල් මිලියන 10 ක මුදලක්ද වන්දි වශයෙන් ගෙවා අවසන් කර තිබෙන බවත් ඔවුහු දැනුම් දුන්හ. ඉන් අනතුරුව අදාළ පෙත්සම්වල තවත් වග උත්තරකරුවකු වශයෙන් නම්කර සිටි හිටපු පොලිස්පති පූජිත් ජයසුන්දරට ගෙවීමට නියම වූ රුපියල් මිලියන 75 ක වන්දි මුදලින් රුපියල් මිලියන 1.8 ක් ගෙවා තිබෙන බව ඔහුගේ නීතිඥවරයා දැනුම් දුන්නේය. වග උත්තරකාර පූජිත් ජයසුන්දර අධිකරණ නියෝග ක්‍රියාත්මක නොකිරීම සම්බන්ධයෙන් අගවිනිසුරු ජයන්ත ජයසූරිය මතු කළ ප්‍රශ්නයකට පිළිතුරු දුන් හිටපු පොලිස්පතිවරයා වෙනුවෙන් පෙනී සිටි නීතිඥ ශ්‍යාමල් කොල්ලුරේ තම සේවාදායකයා රජයේ සේවකයෙකු බවත් රුපියල් ලක්ෂයක විශ්‍රාම වැටුපකට පමණක් හිමිකම් කියන බවත් සඳහන් කළේය. එම අවස්ථාවේදී සත් පුද්ගල ශ්‍රේෂ්ඨාධිකරණ විනිසුරු මඩුල්ලේ සාමාජික විනිසුරු එස්.තුරෙයි රාජා ප්‍රශ්නයක් මතු කරමින් “මෙම වග උත්තරකරු හිටපු පොලිස්පතිවරයෙක්. ඔහු විසින් ශ්‍රේෂ්ඨාධිකරණයට තමන් සතු වත්කම් පිළිබඳව දිවුරුම් පෙත්සමක් ලබාදී තිබෙනවා. එම දිවුරුම් පෙත්සමට අනුව ඔහු සතුව දේපල 30 ක් පමණ තිබෙනවා. රුපියල් මිලියන 14 ක ස්ථාවර තැන්පතුවකුත් තිබෙනවා. ඉතින් මෙම මුදල ගෙවන්න බැරි ඇයි?” යනුවෙන් පූජිත් ජයසුන්දර වෙනුවෙන් පෙනී සිටි නීතිඥවරයාගෙන් ප්‍රශ්න කර සිටියේය. එම අවස්ථාවේදී නීතිඥවරයා කියා සිටියේ මේ සම්බන්ධයෙන් තම සේවාදායකයාගෙන් උපදෙස් ලබා ගැනීමට අවශ්‍ය බව ය. ‘දේපළ රජයට පවරාගෙන ප්‍රසිද්ධ වෙන්දේසියේ විකුණා අදාළ මුදල් ගෙවීමට හැකියාව තිබෙනවා’ එම අවස්ථාවේදී විනිසුරු තුරෙයි රාජා යළි ප්‍රශ්නයක් මතු කරමින් \"වග උත්තරකරු අධිකරණයට ලබා දී ඇති දිවුරුම් ප්‍රකාශයට අනුව ඔහුට දේපළ 30 ක් පමණ තිබෙන බව ප්‍රකාශ කර තිබෙනවා. ඒවා රජයට පවරාගෙන ප්‍රසිද්ධ වෙන්දේසියේ විකුණා අදාළ මුදල් ගෙවීමට හැකියාව තිබෙනවා. ඇත්තෙන්ම මෙම දේපළ පිළිබඳව වෝහාරික විගණනයක් සිදු කළ යුතු යැයි මා විශ්වාස කරනවා\" යනුවෙන් විනිසුරුවරයා සඳහන් කළේය. එම අවස්ථාවේදී වගඋත්තරකාර පූජිත් ජයසුන්දරගේ නීතිඥවරයා සඳහන් කළේ එම දේපළ අතුරින් බොහොමයක් කුරුණෑගල ප්‍රදේශයේ තිබෙන වගා බිම් බවත් ඒවායේ වෙළඳ වටිනාකම් අවම මට්ටමක පවතින බවත් පෙන්වා දුන්නේය. කෙසේ වෙතත් මෙම කරුණ සම්බන්ධයෙන් තම සේවා දායකයාගෙන් උපදෙස් ලබාගෙන කරුණු දැක්වීම සඳහා කෙටි දිනයක් ලබා දෙන ලෙසත් නීතිඥවරයා ඉල්ලා සිටියේය. ඉන් අනතුරුව හිටපු ජනාධිපති මෛත්‍රිපාල සිරිසේන වෙනුවෙන් පෙනී සිටි ජනාධිපති නීතිඥ ෆයිසර් මුස්තාෆා අධිකරණය හමුවේ කරුණු දක්වමින් තම සේවා දායකයාට නියම කළ රුපියල් මිලියන 100 ක වන්දි මුදලින් රුපියල් මිලියන 58 ක් මේ වන විට ගෙවා අවසන් කර තිබෙන බව දැනුම් දුන්නේය. ගෙවීමට ඉතිරිව තිබෙන රුපියල් මිලියන 42 ක මුදලක් ගෙවීම සඳහා වසර 6ක කාලයක් ලබා දෙන ලෙසත් හිටපු ජනාධිපතිවරයා සිය නීතිඥවරයා මාර්ගයෙන් අධිකරණයෙන් ඉල්ලා සිටියේය. එම ඉල්ලීමට දැඩි විරෝධය පළ කළ ශ්‍රී ලංකා නීතිඥ සංගමය වෙනුවෙන් පෙනී සිටී ජනාධිපති නීතිඥ සංජීව ජයවර්ධන \"ස්වාමීනි.. හිටපු ජනාධිපති මෛත්‍රිපාල සිරිසේන සිය වත්කම් හා බැරකම් ඇතුළත් දිවුරුම් ප්‍රකාශයක් අධිකරණයට ඉදිරිපත් කර තිබෙනවා. එම දිවුරුම් ප්‍රකාශයට අනුව ඔහු ජනාධිපතිවරයා වීමෙන් පසුව ඔහු විසින් දේපළ පහක් මිලදීගෙන තිබෙනවා. ස්වර්ණ භූමි ඔප්පු 10 ක්ද ලබා ගෙන තිබෙනවා. මේවා ලබා ගත්තේ කොහොමද? මේ සම්බන්ධයෙන් විමර්ශනයක් සිදුකළ යුතුයි. එසේ තිබියදී මෙම වන්දි මුදල නොගෙවා සිටීම බරපතළ වරදක්. ශ්‍රේෂ්ඨාධිකරණ නියෝග ක්‍රියාත්මක නොකිරීම සම්බන්ධයෙන් ඔහුට පියවර ගත යුතුයි.\"යනුවෙන් ජනාධිපති නීතිඥවරයා සඳහන් කළේය. එම චෝදනා තරයේ ප්‍රතික්ෂේප කරන බව ජනාධිපති නීතිඥ ෆයිසර් මුස්තාපා මෙහිදී පැවසීය. තවත් පෙත්සම්කාර පාර්ශවයක් වෙනුවෙන් පෙනී සිටී ජනාධිපති නීතිඥ සාලිය පිරිස් ද එම ඉල්ලීමට දැඩි විරෝධය පළ කර සිටියේය. \"ස්වාමීනි.... මේක නරක පූර්වාදර්ශයක් වේවි. ශ්‍රේෂ්ඨාධිකරණය විසින් නියෝගයක් නිකුත් කළ විට එය පිලිපැදිය යුතුයි. එසේ නොකොට මේ ආකාරයෙන් ඉල්ලීම් ඉදිරිපත් කිරීම යුක්ති සහගත නෑ. ඒක අධිකරණයේ බලයට සිදු කරන අවමානයක්. ඒ නිසා ශ්‍රේෂ්ඨාධිකරණ නියෝග ක්‍රියාත්මක කිරීම පැහැර හැරීම සම්බන්ධයෙන් මේ අයට විරුද්ධව නීතිමය පියවර ගත යුතුයි.\" යනුවෙන් ජනාධිපති නීතිඥ සාලිය පීරිස් ඉල්ලා සිටියේය. ඉන් අනතුරුව අදාළ පෙත්සම්වල තවත් වගඋත්තරකරුවෙකු වශයෙන් නම් කර සිටි රාජ්‍ය බුද්ධි සේවයේ හිටපු ප්‍රධානී නිලන්ත ජයවර්ධන වෙනුවෙන් පෙනී සිටි ජනාධිපති නීතිඥ චන්දක ජයසුන්දර අධිකරණය හමුවේ කරුණු දක්වමින් තම සේවා දායකයාට ගෙවීමට නියම වූ රුපියල් මිලියන 75 ක වන්දි මුදලෙන් රුපියල් මිලියන 4.1 ක් මේ වන විට ගෙවා අවසන් කර තිබෙන බවත් දැනුම් දුන්නේය. \"ස්වාමීනි..මාගේ සේවාදායකයා ඔහුගේ ආදායම් තත්ත්වය දැක්වෙන දිවුරුම් පෙත්සමක් අධිකරණයට ඉදිරිපත් කර තිබෙනවා. ඒ අනුව ඔහුට වාර්ෂික වැටුප් හා දීමනා ලෙස රුපියල් 6.9 ක ආදායමක් ලැබී තිබෙනවා. තවත් රුපියල් මිලියන තුනක් මුදලක් ඔහු සතුව තිබෙනවා.\" යනුවෙන් සඳහන් කළේය. මෙහිදී අග විනිසුරු වරයා ප්‍රශ්නයක් මතු කරමින් නිලන්ත ජයවර්ධනට එරෙහිව විනය ක්‍රියාමාර්ග ගන්නා ලෙස මීට පෙර ශ්‍රේෂ්ඨාධිකරණය විසින් ලබා දුන් නියෝගය ක්‍රියාත්මක වී ඇති ආකාරය පිළිබඳව නීතිපතිවරයා වෙනුවෙන් පෙනී සිටි නියෝජ්‍ය සොලිසිටර් ජනරාල් දිලිප පිරිස්ගෙන් විමසා සිටියේය. ඊට ප්‍රතිචාර දැක්වූ නියෝජ්‍ය සොලිසිටර් ජනරාල්වරයා \"මේ සම්බන්ධයෙන් අප අධිකරණයට වාර්තාවක් ඉදිරිපත් කර තිබෙනවා. නිලන්ත ජයවර්ධනට අදාළ චෝදනා විමර්ශනය කිරීම සඳහා හිටපු මහාධිකරණ විනිසුරු චම්පා ජානකී රාජරත්නගේ ප්‍රධානත්වයෙන් යුත් කමිටුවක් ජාතික පොලිස් කොමිසම විසින් පත්කර තිබෙනවා. එම කමිටුව විසින් නිලන්ත ජයවර්ධනට චෝදනා පත්‍රයක් භාරදී තිබෙනවා.\"යනුවෙන් පැවසීය. නිලන්ත ජයවර්ධනට අදාළ විනය ක්‍රියාමාර්ග පමා වීම සම්බන්ධයෙන් ජාතික පොලිස් කොමිසමට දැඩි දෝෂාරෝපණ එල්ල කළ අගවිනිසුරු ජයන්ත ජයසූරිය \"චෝදනා පත්‍ර භාරදීලා තියෙනවා නම් ඇයි විමර්ශන පමා කරන්නේ. කමිටුව පත් කරලා මාස දෙකකට වැඩි කාලයක් නිකං බලන් හිටියේ ඇයි. පොලිස්පතිවරයා මේ ගැන මේ සම්බන්ධයෙන් සොයා නොබලා සිටින්නේ ඇයි? ජාතික පොලිස් කොමිසමට මෙහෙම කටයුතු කරන්න හැකියාවක් නෑ. නීතිපතිවරයා ඇයි මේ කටයුතු අධීක්ෂණය නොකරන්නේ. නීතිපතිවරයා මෙම කටයුතුවලට මැදිහත් විය යුතුයි? යනුවෙන් අගවිනිසුරුවරයා සඳහන් කළේය. එම අවස්ථාවේදී අති උතුම් මැල්කම් කාදිනල් රංජිත් හිමිපාණන් වෙනුවෙන් පෙනී සිටි ජනාධිපති නීතිඥ ශමිල් පෙරේරා අධිකරණය හමුවේ කරුණු දක්වමින් ශ්‍රේෂ්ඨාධිකරණය විසින් ගෙවීමට නියම කළ වන්දි මුදල් වග උත්තරකරුවන් විසින් නොගවීම බරපතල තත්ත්වයක් බව පෙන්වා දුන්නේය. විනිසුරු තුරයි රාජා සඳහන් කළ ආකාරයට මෙම වග උත්තර කරුවන් සතු දේපළ හා වත්කම් පිළිබඳව වෝහාරික විගණනයක් කිරීම ඉතා වැදගත් බවත් ජනාධිපති නීතිඥවරයා සඳහන් කළේය. මෙම වන්දි මුදල් යෙදවෙන්නේ පාස්කු ප්‍රහාරයෙන් වින්දිතයින් බවට පත් වූ පුද්ගලයින් වෙනුවෙන් මිස පල්ලිය වෙත නොවන බවත් ජනාධිපති නීතිඥවරයා අවධාරණය කළේය. ඉදිරිපත් වූ සියලු කරුණු සලකා බැලීමෙන් අනතුරුව ශ්‍රේෂ්ඨාධිකරණය විසින් මෙම නියෝග ප්‍රකාශයට පත් කරනු ලැබීය. ඉන් අනතුරුව අදාළ පෙත්සම් යළි සැප්තැම්බර් මස 27 වැනිදා කැඳවන ලෙස නියෝග කෙරුණි. වන්දි ගෙවීම පැහැරහළ හිටපු ජනපති මෛත්‍රීට මීට පෙර ශ්‍රේෂ්ඨාධිකරණයෙන් දුන් නියෝග මොනවා ද? පාස්කු ඉරුදින ත්‍රස්ත ප්‍රහාර සිද්ධිය සම්බන්ධයෙන් ගොනුකෙරුණු මූලික අයිතිවාසිකම් පෙත්සම්වලට අදාළව වන්දි මුදල් සම්පූර්ණයෙන්ම ගෙවා නොමැති හිටපු ජනාධිපති මෛත්‍රීපාල සිරිසේන, හිටපු ආරක්ෂක ලේකම් හේමසිරි ප්‍රනාන්දු, හිටපු පොලිස්පති පූජිත් ජයසුන්දර සහ රාජ්‍ය බුද්ධි සේවයේ හිටපු ප්‍රධානී නිලන්ත ජයවර්ධන යන අය විසින් ඔවුන් සතු වත්කම් හා බැරකම් දිවුරුම් ප්‍රකාශයක් මාර්ගයෙන් 2023 දෙසැම්බර් මස 30 වනදාට පෙර අධිකරණයට ඉදිරිපත් කළ යුතු බව ශ්‍රේෂ්ඨාධිකරණය නියෝග කර තිබුණි. ඒ අනුව, 2019 වසරේ ප්‍රේල් මස 19 වැනිදා සිට 2023 වසරේ නොවැම්බර් මස දෙවැනිදා දක්වා කාලසීමාව තුළ අදාළ වගඋත්තරකරුවන් සතු වත්කම් හා බැරකම් පිළිබඳ තොරතුරු එම දිවුරුම් ප්‍රකාශයේ ඇතුළත් විය යුතු බව අධිකරණය සිදුකළ නියෝගයේ සඳහන් වුණි. අදාළ පෙත්සම්වල වගඋත්තරකරුවකු වශයෙන් නම්කර සිටින රාජ්‍ය බුද්ධි සේවයේ හිටපු ප්‍රධානී නිලන්ත ජයවර්ධන සම්බන්ධයෙන් මේ දක්වා ගෙන තිබෙන විනය ක්‍රියාමාර්ග පිළිබඳ සවිස්තර වාර්තාවක් ද දෙසැම්බර් මස 30 වැනිදාට පෙර ගොනු කරන ලෙස ශ්‍රේෂ්ඨාධිකරණය විසින් නීතිපතිවරයාට නියෝග කළේ ය. නියෝග ලබාදුන් සත් පුද්ගල ශ්‍රේෂ්ඨාධිකරණ විනිසුරු මඬුල්ල අගවිනිසුරු ජයන්ත ජයසූරිය, බුවනෙක අලුවිහාරේ, මුර්දු ප්‍රනාන්දු, එස්. තුරෙයිරාජා, ඒ. එච්. එම්. ඩී. නවාස්, කුමුදුනි වික්‍රමසිංහ සහ ශිරාන් ගුණරත්න යන විනිසුරුවරුන්ගෙන් සමන්විත විය. ජුනි මාසෙන් පසු වන්දි ගෙවා නැහැ වගඋත්තරකරුවන් විසින් මෙතෙක් වන්දි මුදල් ගෙවා තිබෙන ආකාරය පිළිබඳ සම්පූර්ණ වාර්තාවක් 2023 දෙසැම්බර් මස 30 වනදාට පෙර ගොනුකරන ලෙස ශ්‍රේෂ්ඨාධිකරණය තවදුරටත් නීතිපතිවරයාට නියම කළේ ය. කෙසේ වෙතත්, මෙම අවස්ථාවේ දී වගඋත්තරකරුවන්ට අදාළව අධිකරණයට අපහාස කිරීම සම්බන්ධයෙන් කරුණු පැන නොනගින බව විනිසුරු මඬුල්ල ප්‍රකාශ කළෝ ය. අදාළ පෙත්සම්වල වගඋත්තරකරුවකු ලෙස නම් කර සිටින හිටපු ජාතික බුද්ධි ප්‍රධානී සිසිර මෙන්ඩිස්ට නියම කෙරුණු රුපියල් මිලියන 10 වන්දිය ඔහු විසින් ගෙවා අවසන් කර තිබෙන හෙයින් ඔහු මෙම නඩු විභාගයෙන් මුදා හැරීමටත් අධිකරණය තීරණය කළේ ය. පාස්කු ප්‍රහාරයට අදාළව ගොනු කෙරුණු මූලික අයිතිවාසිකම් පෙත්සම් 12ක් කැඳවූ අවස්ථාවේ දී මෙම නියෝග නිකුත් කෙරිණි. පෙත්සම් 2023 (නොවැ 2) යළි කැඳවූ අවස්ථාවේ දී කාදිනල් හිමිපාණන් වෙනුවෙන් මෝසමක් ඉදිරිපත් කළ ජනාධිපති නීතිඥ ශමිල් පෙරේරා අධිකරණය හමුවේ කරුණු දක්වමින්, ශ්‍රේෂ්ඨාධිකරණය විසින් කරනු ලැබූ නියෝගයට අනුව ඉකුත් ජූනි මාසයෙන් පසු කිසිදු වන්දි ගෙවීමක් සිදුවී නොමැති බව ප්‍රකාශ කළේ ය. හිටපු ජනපති වන්දි ගෙවන්නට වසර 10ක් ඉල්ලයි ජනාධිපති නීතිඥ ශමිල් පෙරේරා මෙසේ ද ප්‍රකාශ කළේ ය: \"ශ්‍රේෂ්ඨාධිකරණය විසින් වන්දි අරමුදලක් ස්ථාපිත කළේ පාස්කු ප්‍රහාරයෙන් වින්දිතයින් වූ පුද්ගලයින්ට වන්දි ගෙවන්න යි. එහෙත් වන්දි ගෙවීම සඳහා වගඋත්තරකරුවන් විශාල කාලයක් ඉල්ලා සිටිනවා නම් වින්දිතයින්ට වන්දි ගෙවන්නේ කෙසේ ද? \"හිටපු ජනාධිපතිවරයා තමන්ට නියම කළ වන්දිය ගෙවීම සඳහා වසර 10ක කාලයක් ඉල්ලා තිබෙනවා. ඒක විශාල කාලයක්. හිටපු ජනාධිපතිවරයෙකුට මේ වගේ කාලයක් ලබාදුනහොත් සෙසු පුද්ගලයින් ද ඒ වගේ ම කාලයක් බලාපොරොත්තු වෙන්න පුළුවන්. එහෙම උනාම වන්දි ගෙවන්න හැකියාවක් ලැබෙන්නේ නෑ. වින්දිතයින් තව තවත් පීඩාවට පත්වෙනවා,\" ජනාධිපති නීතිඥවරයා කියා සිටියේ ය. හිටපු ජනාධිපති මෛත්‍රිපාල සිරිසේන විසින් ගොනුකර තිබූ මෝසම වෙනුවෙන් ජනාධිපති නීතිඥ ෆයිසර් මුස්තාපා අධිකරණය හමුවේ කරුණු දක්වමින්, ඔහුගේ සේවාදායකයා අධිකරණ නියෝගයට අවනත වෙමින් කටයුතු කර තිබෙන බව ප්‍රකාශ කළේ ය. \"ස්වාමීනි මාගේ සේවාදායකයා රාජකාරිය පැහැර හැරීමක් සිදු කර නෑ. ඔහු අධිකරණ නියෝගයට අවනතව කටයුතු කර තිබෙනවා. රුපියල් මිලියන 100ක වන්දියක් ගෙවන ලෙස අධිකරණය ඔහුට නියෝග කළා. ඉන් රුපියල් මිලියන 15ක් ඔහු දැනටමත් ගෙවා තිබෙනවා. ඉතිරිය වාර්ෂිකව රුපියල් ලක්ෂ 50 බැගින් වසර 10කින් ගෙවා අවසන් කරන්න ඔහු අධිකරණයෙන් අවසර ඉල්ලා සිටිනවා. \"හිටපු ජනාධිපතිවරයෙකු මෙන්ම පාර්ලිමේන්තු මන්ත්‍රීවරයෙකු වශයෙන් මාගේ සේවාදායකයා තමන්ට හිමි අදායම් අධිකරණය හමුවේ පැහැදිලි කර තිබෙනවා. එවැනි තත්ත්වයක් යටතේ ඔහුට අධිකරණයට අපහාස කළේ යැයි චෝදනා ඉදිරිපත් කරන්න බෑ. ශ්‍රේෂ්ඨාධිකරණය කියන්නෙ වන්දි අයකර ගැනීම සඳහා පත්කර තිබෙන අධිකරණයක් නොවෙයි,\" ජනාධිපති නීතිඥවරයා කියා සිටියේ ය. වැඩි දුරටත් කරුණු දැක්වූ ජනාධිපති නීතිඥ ෆයිසර් මුස්තාපා, ආන්දෝලනාත්මක චැනල් ෆෝ නාලිකාව පසුගියදා ප්‍රචාරය කළ වීඩියෝ පටයෙන් එල්ලකර තිබෙන චෝදනා විභාග කිරීම සඳහා ජනාධිපතිවරයා සහ පාර්ලිමේන්තුව විසින් තේරීමේ කාරක සභාවක් පත් කරන්නට තීරණය කර තිබෙන බව සඳහන් කළේ ය. එබැවින් අදාළ තේරීම් කාරක සභාවේ තීරණයක් ලැබෙන තුරු මෙම නඩු කටයුතු කල් තබන ලෙස ද ජනාධිපති නීතිඥවරයා ඉල්ලා සිටියේ ය. 'මාගේ සේවාදායකයාට වන්දි ගෙවන්න මුදල් නැහැ' ඉන් අනතුරුව රාජ්‍ය බුද්ධි සේවයේ හිටපු ප්‍රධානී නිලන්ත ජයවර්ධන වෙනුවෙන් පෙනී සිටි ජනාධිපති නීතිඥ චන්දක ජයසුන්දර අධිකරණය හමුවේ කරුණු දක්වමින්, ඔහුගේ සේවාදායකයාට ගෙවන ලෙස නියම කෙරුණු රුපියල් මිලියන 75ක වන්දි මුදලින් ඔහු විසින් රුපියල් මිලියන 4.1ක මුදලක් ගෙවා තිබෙන බව ප්‍රකාශ කළේ ය. \"ස්වාමීනි මාගේ සේවාදායකයා ජ්‍යෙෂ්ඨ නියෝජ්‍ය පොලිස්පතිවරයෙක්. ඔහුට සිය පොලිස් රාජකාරී ජීවිත කාලසීමාව තුළ වැටුප් වශයෙන් ලැබී තිබෙන මුදල රුපියල් මිලියන 21ක් පමණයි. කැනේඩියානු තානාපති කාර්යාලයේ සේවය කරද්දී කැනේඩියානු ඩොලර් මිලියන හතරක් ද උපයාගෙන තිබෙනවා. ඒ තමා ඔහු සතු සමස්ත වත්කම. \"මාගේ සේවාදායකයාට එරෙහිව පාස්කු ප්‍රහාරයේ වින්දිතයින් විසින් මීගමුව දිසා අධිකරණයේ නඩු 182 ද කොළඹ දිසා අධිකරණයේ නඩු 116 ද ගොනුකර තිබෙනවා. එම නඩුවලින් රුපියල් බිලියන දෙකකට අධික වන්දියක් වින්දිතයින් විසින් මාගේ සේවාදායකයා ගෙන් ඉල්ලා තිබෙනවා. මාගේ සේවාදායකයාට වන්දි ගෙවන්න මුදල් නැහැ. ඔහු සිරගත කිරීමට යි මේ ආකාරයෙන් ඉල්ලීම් ඉදිරිපත් කරන්නේ. මාගේ සේවාදායකයා හිතාමතා ශ්‍රේෂ්ඨාධිකරණ නියෝග ක්‍රියාත්මක කිරීම පැහැර හැරීමක් කර නෑ.\" එසේම, ඔහුගේ සේවාදායකයාට එරෙහිව අධිකරණයට අපහාස කිරීමේ චෝදනා ඉදිරිපත් කළ නොහැකි බවත් ජනාධිපති නීතිඥ චන්දක ජයසුන්දර ප්‍රකාශ කර සිටියේ ය. හිටපු පොලිස්පති පූජිත ජයසුන්දර වෙනුවෙන් පෙනී සිටි නීතිඥ ශ්‍යමල් කොල්ලුරේ අධිකරණය හමුවේ කරුණු දක්වමින්, ඔහුගේ සේවාදායකයා විශ්‍රාමික රාජ්‍ය සේවයකයෙකු බව පැවසීය. ශ්‍රේෂ්ඨාධිකරණය විසින් නිකුත් කළ නියෝග ඔහු විසින් හිතාමතාම පැහැර හැරීමක් සිදුකර නොමැති බව ඔහු කියා සිටියේ ය. 'වන්දි ගෙවන්න වසර 10ක් ඉල්ලීම වින්දිතයින්ට මෙන්ම අධිකරණයට ද කරන අපහාසයක්' මෙහිදී, ශ්‍රේෂ්ඨාධිකරණය විසින් නිකුත් කළ නියෝගයක් යම් පාර්ශවයක් ක්‍රියාත්මක කිරීම පැහැර හරින්නේ නම් එය බරපතල තත්ත්වයක් බව, ශ්‍රී ලංකා නීතිඥ සංගමය වෙනුවෙන් පෙනී සිටි ජනාධිපති නීතිඥ සංජීව ජයවර්ධන අධිකරණය හමුවේ කරුණු දක්වමින් ප්‍රකාශ කළේ ය. පාස්කු ප්‍රහාරය සම්බන්ධයෙන් සොයා බැලීම සඳහා පාර්ලිමේන්තු තේරීම් කාරක සභාවක් පත්කිරීමට නියමිත හෙයින් එහි තීරණය ලැබෙන තුරු මෙම නඩුවේ කරුණු සලකා බැලීම අත්හිටුවන ලෙස කරනු ලබන ඉල්ලීම පදනම් විරහිත බවත් ජනාධිපති නීතිඥවරයා සඳහන් කළේ ය. සම්පූර්ණ වන්දි මුදල් ගෙවීම අපහසුයැ යි වගඋත්තරකරුවන් ප්‍රකාශ කරන්නේ නම් ඔවුන්ගේ සහ ඔවුන්ගේ පවුල්වල සාමාජිකයන්ගේ වත්කම් හා බැරකම් ප්‍රකාශ කැඳවා විමර්ශනයක් පවත්වා සුදුසු නියෝග නිකුත් කිරීමට ශ්‍රේෂ්ඨාධිකරණයට හැකියාව තිබෙන බවත් ජනාධිපති නීතිඥ ජයවර්ධන පෙන්වා දුන්නේ ය. තවත් පෙත්සම්කාර පාර්ශ්වයක් වෙනුවෙන් පෙනී සිටි ජනාධිපති නීතිඥ සාලිය පීරිස් ද අධිකරණය හමුවේ කරුණු දක්වමින්, ශ්‍රේෂ්ඨාධිකරණය විසින් නියම කෙරුණු වන්දි මුදල් ගෙවීම සඳහා වසර 10ක වැනි කාලයක් ඉල්ලා සිටීම පාස්කු ප්‍රහාරයේ වින්දිතයින්ට මෙන්ම අධිකරණයට ද කරන අපහාසයක් බව ප්‍රකාශ කළේ ය. තවත් පෙත්සම්කාර පාර්ශ්වය වෙනුවෙන් පෙනී සිටි නීතිඥ ගාමිණී පෙරේරා ද අධිකරණය හමුවේ කරුණු දක්වමින් ශ්‍රේෂ්ඨාධිකරණ නියෝගය පරිදි වන්දි ගෙවීම පැහැර හැරීම තුළින් වගඋත්තරකරුවන් අධිකරණයට අපහාසයක් කර ඇතැ යි ප්‍රකාශ කළේ ය. ඒ අනුව අධිකරණ නියෝගය පරිදි වන්දි ගෙවීම පැහැර හැරීම සම්බන්ධයෙන් හිටපු පොලිස්පති පූජිත් ජයසුන්දරට එරෙහිව ඔහුගේ සේවාදායකයා ශ්‍රේෂ්ඨාධිකරණය හමුවේ අධිකරණයට අපහාස කිරීම සම්බන්ධ චෝදනා ගොනුකළ බවත් ඔහු ප්‍රකාශකර සිටියේ ය. නීතිපතිවරයා වෙනුවෙන් පෙනී සිටි අතිරේක සොලිසිටර් ජෙනරාල් ප්‍රියන්ත නාවාන අධිකරණය හමුවේ කරුණු දක්වමින්, අදාළ පෙත්සම්වල වගඋත්තරකරු වශයෙන් නම්කර සිටින රාජ්‍ය බුද්ධි සේවයේ හිටපු ප්‍රධානී නිලන්ත ජයවර්ධන සම්බන්ධයෙන් සිදුකෙරුනු මූලික විනය පරීක්ෂණයට අදාළ වාර්තාවක් එම පරීක්ෂණ කමිටුව විසින් ජාතික පොලිස් කොමිසම වෙත යොමුකර ඇතිබව ප්‍රකාශ කළේ ය. ඒ අනුව ජාතික පොලිස් කොමිසම විසින් ඊට අදාළ වැඩිදුර කරුණු විනය පරීක්ෂණ කමිටුව වෙත යොමුකර තිබෙන බවත් අතිරේක සොලිසිටර් ජෙනරාල්වරයා සඳහන් කළේ ය. ඉදිරිපත්වූ සියලු කරුණු සලකා බැලීමෙන් අනතුරුව සත් පුද්ගල ශ්‍රේෂ්ඨාධිකරණ විනිසුරු මඬුල්ල විසින් ඉහත නියෝග නිකුත් කළේ ය. පාස්කු ප්‍රහාරයෙන් වින්දිතයින් බවට පත්වූ පුද්ගලයින්, කතෝලික පියතුමන්, ශ්‍රී ලංකා නීතිඥ සංගමය ඇතුළු පාර්ශව 12ක් විසින් මෙම පෙත්සම් ගොනුකර තිබේ.",
"Title": "පාස්කු ඉරිදා ප්‍රහාරය: අගෝස්තු 30ට පෙර වන්දි ගෙවා අවසන් කරන්නැයි හිටපු ජනපති මෛත්‍රීට ශ්‍රේෂ්ඨාධිකරණයෙන් නියෝග"
} |
{
"Text": " පූර්ණ දෘෂ්‍යාබාධිත තත්ත්වයේ පසු වන සෙබමාලෙයි බෙනඩික්ටා මන්නාරම ආන්ඩාන්කුලම රජයේ රෝමානු කතෝලික විද්‍යාලයේ ගුරුවරියක් වන්නීය. වයස අවුරුදු අටේ දී දෑස් පෙනීම අහිමු වූ ඇය දරුවන්ගේ දෑස් පෑදීමට වෙහෙස වන්නීය. ''ක්‍රීඩාවේ දී කකුල් දෙකම නැති අය ඔලිම්පික් පවා යන ඉතිහාසයක් තියෙනවා. ඒ හින්දා ආබාධ තත්ත්වයන්, අඩුපාඩු ලෙස ගැනීම අවශ්‍ය වෙන්නේ නෑ. දරුවන්ගේ මොන අඩුපාඩු තිබුණත් දෙමාපියන් දරුවාට අධ්‍යාපනය දීලා නව ඇසක් ලබාදීම කියන දේ කරන්න ඕනේ. ඒ වෙනුවෙන් දෙමාපියන්, ඥාතීන් ආගමික නායකයින් එකතුවෙලා කටයුතු කරන්න කියලා මම ආදරයෙන් ඉල්ලා සිටිනවා.'' යනුවෙන් ඇය BBC සිංහල වෙත පැවසුවාය.",
"Title": "දරුවන්ගේ දෑස් පාදන දෑස් නොපෙනෙන ගුරුතුමිය"
} |
{
"Text": " ජනතාවට සේවාව සපයන සමීපම රාජ්‍ය නිලධාරියෙකු වන ග්‍රාම නිලධාරී හමුවීම සඳහා කිලෝමීටර් 66ක දුර ගෙවාගෙන යා යුතුව ඇතැයි බදුල්ල දිස්ත්‍රිකයේ, හල්දුම්මුල්ල ප්‍රාදේශීය ලේකම් කොට්ඨාසයේ, කොස්ගම ග්‍රාම නිලධාරී වසමට අයත් ඉලුක්පලැස්ස ගමේ ජනතාව පවසති. ඔවුන් ප්‍රාදේශීය ලේකම් කාර්යාලයට යෑමට නම් ග්‍රාම නිලධාරී කාර්යාලයේ සිට තවත් කිලෝමීටර් 14ක් ගමන් කළ යුතුය. නමුත් ඔවුන්ට ආසන්නම ඇති ග්‍රාම නිලධාරී කාර්යාලය සහ ප්‍රාදේශීය ලේකම් කාර්යාලය වන කල්තොටට ඇත්තේ කිලෝමීටර් 2ක පමණ කෙටි දුරකි. හල්දුම්මුල්ල ප්‍රාදේශීය ලේකම් කොට්ඨාසයේ, මහලන්ද ග්‍රාම නිලධාරී වසමේ ජනතාව ද මෙවැනිම පරිපාලන සීමා ගැටලුවකට මුහුණ දෙති. නමුත් සීමා නිර්ණ කොමිසමේ කිසිඳු නිර්දේශයක් ක්‍රියාත්මක නොවීම නිසා ඔවුන්ට සහනයක් සැලසීමට නොහැකි වී ඇති බදුල්ල දිස්ත්‍රික් ලේකම් පණ්ඩුක ශ්‍රී ප්‍රභාත් අබේවර්ධන BBC සිංහල වෙත පැවසුවේය.",
"Title": "'ග්‍රාම නිලධාරී හමුවෙන්න කිලෝමීටර් 66ක් යන්න ඕනා'"
} |
{
"Text": " ප්‍රකට ව්‍යාපාරිකයෙකු වූ සුරේන්ද්‍ර වසන්ත පෙරේරා සහ තවත් පුද්ගලයෙකු ඝාතනයට ලක් කරමින් සිදුවූ වෙඩි තැබීමේ සිද්ධිය සම්බන්ධයෙන් අත්අඩංගුවට ගත් ටැටූ ව්‍යාපාරික ස්ථානයේ හිමිකරුගෙන් පොලිසිය ප්‍රශ්න කරන අයුරු දැක්වෙන වීඩියෝ පටයක් ( ජුලි මස 10) මෙරටේ ප්‍රධාන මාධ්‍ය සහ සමාජ මාධ්‍ය ඔස්සේ ප්‍රචාරය විය. රටේ බහුතරයකගේ අවධානය යොමු වී ඇති ඝාතන සිදුවීමක් සම්බන්ධයෙන් සැකපිට අත්අඩංගුවට ගෙන සිටින සැකකරුවෙකුගෙන් එලෙස ප්‍රශ්න කිරීම පිළිබඳ සමාජ මාධ්‍ය ඔස්සේ බොහෝ දෙනා අදහස් පළකර තිබුණි. ‘පොලිසියට එල්ල වූ චෝදනා’ අපරාධයක් සම්බන්ධයෙන් අත්අඩංගුවට ගනු ලැබූ සැකකරුවෙකු ගෙන් මාධ්‍ය හමුවේ පාපොච්චාරණය කිරීමට සැලැස්වීම පිළිබඳ එම වීඩියෝ පටය ප්‍රචාරය වූ ෆේස්බුක් සමාජ මාධ්‍ය ජාලය හරහා බොහෝ පරිශීලකයින් පොලිසියට චෝදනා එල්ල කර තිබුණි. එහිදී ඇතැම් පරිශීලකයින් සඳහන් කර තිබුණේ 'අපරාධ නීතිය රටට වැඩක් නොමැති' බවය. එමෙන්ම 'මේ වැරදි වැඩක්. පොලිසියට මෙහෙම දේවල් එළියට දෙන්න බෑ.' යනුවෙන් ද එක් ෆේස්බුක් පරිශීලකයෝ සිය මතය පළකර තිබුණි. ‘මෙම නිලධාරීන්ට එරෙහිව නීතිමය පියවර ගත යුතුයි’ මේ අතර ජනාධිපති නීතිඥ සාලිය පිරිස් බීබීසී සිංහල වෙත කියා සිටියේ මාධ්‍ය කැඳවා සිදුකරන මෙවැනි ප්‍රකාශ ලබා ගැනීම හරහා විමර්ශනයේ අපක්ෂපාතිත්වය පිළිබඳ ගැටලුවක් ඇති වන බවයි. \"මෙහෙම දෙයක් කරන්න බැහැ. සාමාන්‍යයෙන් ප්‍රකාශයක් ගන්න ඕන අපරාධ නීතියට අනුවයි.\" \"අපේ සාක්ෂි ආඥා පනතේ පොලිසිය සිදුකරන මේ වගේ ප්‍රකාශ සාක්ෂියක් වෙන්නේ නැහැ. එතකොට අපරාධ නීතියට අනුව ප්‍රකාශයක් සටහන් කරගන්න විදිහක් තියෙනවා.\" \"මෙහෙම මීඩියා ගෙනල්ලා රෙකෝඩ් කලාම මුළු පරීක්ෂණයේම අපක්ෂපාතිභාවය ගැන ප්‍රශ්නයක් තියෙනවා.\" \"ඒ අය ඒක කරන්නේ මීඩියා පබ්ලිසිටි ගන්නද, කවදා හරි නඩුවක් යන වෙලාවේදී අනෙක් පාර්ශවයට පුළුවන් ඔය පොලිස් නිලධාරීන්ට විරුද්ධව හරස් ප්‍රශ්න අහන්න.\" \"අනෙක් කාරණාව තමයි අත්අඩංගුවේ ඉන්න සැකකරුගේ පෞද්ගලිකත්වය ආරක්ෂා කරන්න ඕන. මේවා පොලිස් නිලධාරින් කොහෙන් ඉගෙන ගන්නවද කියලා දන්නේ නැහැ.\" \"මෙහෙම කට උත්තර ගන්න බැහැ. එයා කියන දේ අහලා ලිඛිතව අරගෙන, අත්සන් අරගෙන කරන්න ඕන. අනිත් එක මීඩියා ගෙනල්ලා එහෙම දෙයක් කරද්දී සිදුකරන විමර්ශනයේ අපක්ෂපාතීත්වය ගැන ලොකු සැකයක් එනවා.\" ජනාධිපති නීතිඥ සාලිය පිරිස් කියා සිටියේය. මේ අතර ජනාධිපති නීතිඥ සාලිය පිරිස් සිය ෆේස්බුක් ගිණුම හරහා සටහනක් තබමින් පවසා සිටියේ මෙම ක්‍රියාවට සම්බන්ධ පොලිස් නිලධාරීන්ට එරෙහිව නීතිමය පියවර ගත යුතු බවයි. \"මෙය පොලිසිය පැත්තෙන් ගත් විට සම්පූර්ණයෙන්ම මෝඩකමක්. අපරාධ පරීක්ෂණයක් කළ යුත්තේ වෘත්තීයමය ආකාරයෙන් වැරදිකරුවෙකු නීතිය හමුවට ගෙන ඒමේ අරමුණින්, නැතුව ලාභ ප්‍රසිද්ධිය ලබා ගැනීමේ අරමුණින් නොවේ. මෙවන් ආකාරයේ සජීවී \"පාපොච්චාරණයක්\" ප්‍රධාන මාධ්‍යයේ සහ සමාජ මාධ්‍යවල හුවමාරු වීම, නඩුවේ අවසාන ප්‍රතිඵලයට අහිතකර ලෙස බලපානු ඇත. මේ පොලිස් නිලධාරීන්ට එරෙහිව විනය පියවර ගත යුතුයි.\" ඔහු සිය ෆේස්බුක් ගිණුමේ සටහන් කර තිබුණි. ‘මානව හිමිකම් කොමිසමෙන් පොලිසියට යැවු ලිපිය’ අත්අඩංගුවේ පසුවන සැකකරුවෙකුගෙන් පොලිසිය ප්‍රකාශ ලබා ගන්නා ආකාරය මාධ්‍ය වෙත මුදාහැර ඇති බවට ශ්‍රී ලංකා මානව හිමිකම් කොමිසමට මේ දක්වා පැමිණිල්ලක් ලැබී නොමැති බවත් එලෙස පැමිණිල්ලක් ලැබුණහොත් ඒ පිළිබඳව සොයා බලන බවත් එහි සභාපති නිමල් පුංචිහේවා බීබීසී සිංහල වෙත පැවසුවේය. \"තවම කවුරුවත් එහෙම දෙයක් ගැන පැමිණිලි කරලා නැහැ. පැමිණිල්ලක් ලැබුනොත් ඒ ගැන අපි සොයා බලනවා.\" සභාපතිවරයා පැවසීය. මේ අතර අත්අඩංගුවට ගනු ලැබූ සැකකරුවෙකු සම්බන්ධයෙන් වූ විමර්ශන තොරතුරු සමාජ මාධ්‍ය වෙත මුදා හැරීම සම්බන්ධයෙන් ශ්‍රී ලංකා මානව හිමිකම් කොමිෂන් සභාව විසින් 2021 වසරේ සැප්තැම්බර් 23 වැනිදා එවකට පොලිස්පති ලෙස කටයුතු කළ සී. ඩී.වික්‍රමරත්න වෙත ලිපියක් යොමු කර තිබුණි. \"අත්අඩංගුවේ පසුවන සැකකරුවන් පිලිබඳ මාධ්‍ය ප්‍රචාරණය පරිපාලනමය වශයෙන් ප්‍රශ්න සහගත වනවා මෙන් අත්අඩංගුවේ පසුවන සැකකරුවන්ගේ අයිතිවාසිකම් කඩ කිරීමක්ද වන්නේය.' යන පොලිස් දෙපාර්තමේන්තු නියෝගය කෙරෙහි අවධානය යොමු කරන ලෙස පොලිස්පතිවරයාගෙන් එමඟින් ඉල්ලා තිබුණි. එවකට පොලිස්පති ලෙස කටයුතු කළ සි.ඩි.වික්‍රමරත්න විසින් 2022 වසරේ පෙබරවාරි මස 14 වැනිදා සියලු පොලිස් නිලධාරින් වෙත නියෝගයක් නිකුත් කරමින් උපදෙස් ලබාදී තිබුණේ ආණ්ඩුක්‍රම ව්‍යවස්ථාවේ මුලික අයිතිවාසිකම් පරිච්ජේදයේ 13 (5) වගන්තියට අනුව සැකකරුවන්ගේ ඡායාරූප ආදිය මාධ්‍ය මගින් ප්‍රදර්ශනය වීම තුළින් මානව හිමිකම් උල්ලංඝණය විය හැකි බවට නිරීක්ෂණය වන බවය. එමෙන්ම සැකකරුවන්ගෙන් ප්‍රශ්න කිරීම හා ඒවාට සැකකරුවන් ලබා දෙන පාපොච්චාරණ මාධ්‍ය මගින් ප්‍රචාරය වීම සිද්ධියට අදාළ නඩු කටයුතු වලට හානි දායක විය හැකියැයි ද එවකට පොලිස්පතිවරයා විසින් නිකුත් කර තිබෙන උපදෙස් මාලාවේ සඳහන්ව තිබේ. ‘පොලිස්පතිගේ අවධානය යොමු වෙලා තියෙනවා’ මේ අතර අතුරුගිරිය වෙඩි තැබීමේ සිදුවීම සම්බන්ධයෙන් අත්අඩංගුවට ගනු ලැබූ ටැටූ ව්‍යාපාරික ස්ථානයේ හිමිකරුගෙන් පොලිසිය ප්‍රශ්න කරන අයුරු දැක්වෙන විඩියෝ පටය මාධ්‍ය ඔස්සේ ප්‍රචාරය වීම සම්බන්ධයෙන් පොලිස්පති දේශබන්දු තෙන්නකෝන්ගේ අවධානය යොමු වී තිබෙන බව පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දුව බීබීසී සිංහල සේවය වෙත පැවසීය. \"ඒ සිදුවීම ගැන පොලිස්පතිතුමාගේ අවධානය යොමු වෙලා තියෙනවා. ගන්නා ක්‍රියාමාර්ගය ගැන මට මේ වෙනකම් දැනුම් දීලා නැහැ.\" පොලිස් මාධ්‍ය ප්‍රකාශකවරයා පැවසීය.",
"Title": "සුරේන්ද්‍ර වසන්ත ඝාතන පාපොච්චාරණය : ‘මෙහෙම ප්‍රකාශයක් ගන්න බැහැ - නිලධාරීන්ට එරෙහිව නීතිමය පියවර ගත යුතුයි’"
} |
{
"Text": " අතුරුගිරිය ප්‍රදේශයේ පසුගිය සඳුදා ( ජුලි 8 වැනිදා) සිදුවූ වෙඩි තැබීමේ සිද්ධිය සම්බන්ධයෙන් අත්අඩංගුවට ගනු ලැබූ සැකකරුවන් 7 දෙනා රක්ෂිත බන්ධනාගාර ගත කිරීමට කඩුවෙල මහේස්ත්‍රාත් අධිකරණය අද (ජුලි 10 වැනිදා) නියෝග කර තිබේ. පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දුව පැවසුවේ, සැකකරුවන් කඩුවෙල මහෙස්ත්‍රාත් අධිකරණය හමුවට ඉදිරිපත් කිරීමෙන් අනතුරුව ලබන 22 වැනිදා දක්වා රක්ෂිත බන්ධනාගාර ගත කෙරුණු බවය. අතුරුගිරිය ප්‍රදේශයේ දී ටැටූ මධ්‍යස්ථානයක් විවෘත කිරීමට ගිය අවස්ථාවේදී සිදුකළ වෙඩි තැබීමෙන් ව්‍යාපාරික සුරේන්ද්‍ර වසන්ත පෙරේරා ඇතුළු තවත් පුද්ගලයෙකු ජීවිතක්ෂයට පත්විය. මේ අතර ඝාතනයට ලක්වූ සුරේන්ද්‍ර වසන්ත පෙරේරා ගේ බිරිඳ ගේ අත්බෑගයේ තිබී හමුවූ රිවෝල්වර් වර්ගයේ ගිනි අවියට බලපත්‍රයක් නොමැති බවත් ඒ සම්බන්ධයෙන් විමර්ශනය කරන බවත් පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දූව වැඩිදුරටත් පැවසුවේය මේ සැකකරුවන් කවුද? පොලිස් මාධ්‍ය ප්‍රකාශක කාර්යාලය පැවසුවේ අත්අඩංගුවට පත්වූ සැකකරුවන් අවුරුදු 24 සිට 37 දක්වා වූ වයස් කාණ්ඩවල පසුවන පුද්ගලයින් බව ය. එලෙස අත්අඩංගුවට පත්වූ සැකකරුවන් අතර වෙඩි තැබීම සිදුවූ ස්ථානය වන ටැටූ ෂොප් ආයතනයේ හිමිකරු, වෙඩි තැබීම සඳහා වෙඩික්කරුවන් පැමිණි මෝටර් රථය අම්බලන්ගොඩ සිට අතුරුගිරිය ප්‍රදේශයට රැගෙන පැමිණි සැකකරුවන් දෙදෙනෙකු, එම මෝටර් රථය අපරාධය සිදුකිරීමට පෙර සිය නිවස පිහිටි ඉඩමේ තබාගෙන සිටි සැකකරුවෙකු, අපරාධය සිදු කිරීමෙන් පසු සැකකරුවන්ට පලා යාමට භාවිත කළ වෑන් රථය තබාගෙන සිටි සැකකරුවෙකු ද වන බව පොලිස් මාධ්‍ය ප්‍රකාශක කාර්යාලය පැවසීය. පොලිසිය භාරයට ගෙන ඇති භාණ්ඩ මොනවා ද? අපරාධය සිදුකිරීමෙන් පසු සැකකරුවන් පලා ගිය ව්‍යාජ අංක තහඩු යෙදු මෝටර් රථය සහ වෑන් රථය, ව්‍යාපාරික ස්ථානයේ හිමිකරුගේ ජංගම දුරකථනය විමර්ශන නිලධාරින් විසින් සිය භාරයට ගෙන ඇති බව ද පොලිසිය පැවසීය. මේ අතර පොලිස්පති දේශබන්දු තෙන්නකෝන් (ජුලි 9) මාධ්‍යට පැවසුවේ මෙම සිදුවීමට සම්බන්ධ සැකකරුවන් කිහිප දෙනෙකු අත්අඩංගුවට ගෙන ඇති අතර සෙසු සැකකරුවන් සියලු දෙනා ද ඉදිරි දින කිහිපයේදී අත්අඩංගුවට ගන්නා බව ය. ව්‍යාපාරික සුරේන්ද්‍ර වසන්ත පෙරේරා ඇතුළු පුද්ගලයින් දෙදෙනකුට මරු කැඳවමින් අතුරුගිරිය, ඔරුවල ප්‍රදේශයේ දී (ජුලි 8 වැනිදා) සිදුවූ වෙඩි තැබීම සම්බන්ධයෙන් පොලිසිය පුද්ගලයින් 5 දෙනෙකුගෙන් ප්‍රකාශ සටහන් කර ගෙන තිබේ. පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දුව බීබීසී සිංහල වෙත පැවසුවේ, \"දැනට මේ ටැටූ ෂොප් එකේ හිමිකරු ඇතුළු පුද්ගලයින් පස් දෙනෙකුගෙන් ප්‍රකාශ සටහන් කරගෙන තිබෙනවා.එම ප්‍රකාශ අනුවත් විමර්ශන නිලධාරින් ඉදිරි විමර්ශන කරනවා.\" යනුවෙනි. \"දැනට නිරීක්ෂණය වෙන කරුණක් තමයි මේ වෙඩි තැබීම විදෙස් රටක ඉදලා සැලසුම් කරල තියෙනවා කියන එක.\" පොලිස් මාධ්‍ය ප්‍රකාශකවරයා පැවසීය. මේ අතර ඝාතනයට ලක්වූ සුරේන්ද්‍ර වසන්ත පෙරේරාගේ බිරිඳ හෝමාගම රෝහලේදී ශල්‍යකර්මයකට ලක් කිරීමෙන් අනතුරුව කළුබෝවිල රෝහලට මාරු කොට යවා ඇති බව රෝහල් බලධාරීන් පැවසීය. එමෙන්ම කොළඹ ජාතික රෝහලට ඇතුළත් කළ ගායිකා කේ. සුජීවා ගේ පාදයකට වෙඩි වැදීම නිසා සිදුකළ ශල්‍යකර්මයෙන් පසු මේවන විට නේවාසික ප්‍රතිකාර ලබන බවත් ඇයගේ පාදයේ ස්ථාන දෙකකට බරපතල තුවාල සිදුවී ඇති බවත් රෝහලේ ප්‍රකාශිකාවක් බීබීසී සිංහල වෙත පැවසුවාය. අතුරුගිරියේ වෙඩි තැබීමෙන් මිය ගිය ව්‍යාපාරිකයා කවුද? අතුරුගිරිය, ඔරුවල ප්‍රදේශයේ දී (ජුලි 8 වැනිදා) සිදුවූ වෙඩිතැබීමකින් ප්‍රසිද්ධ ව්‍යාපාරිකයෙකු වන සුරේන්ද්‍ර වසන්ත හෙවත් 'ක්ලබ් වසන්ත' ඇතුළු තවත් පුද්ගලයෙකු මියගොස් ඇතැයි පොලිසිය පැවසීය. එම වෙඩි ප්‍රහාරයට ලක්වීමෙන් තවත් පුද්ගලයින් සිව්දෙනෙකු තුවාල ලැබීය. තුවාල ලැබූවන් අතර ජනප්‍රිය ගායන ශිල්පිනියක් වන කේ. සුජීවා ද වන අතර ඇය කොළඹ ජාතික රෝහලට ඇතුළත් කර තිබේ. ඒ සම්බන්ධයෙන් කළ විමසීමකදී රෝහල් ප්‍රකාශිකාවක් බීබීසී සිංහල වෙත පැවසුවේ ඇයගේ පාදයේ කලව ප්‍රදේශයට වෙඩි පහරක් එල්ලවී ඇති බව ය. සිදුවුයේ කුමක් ද? පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දුව පැවසුවේ ව්‍යාපාරික ස්ථානයක් විවෘත කිරීමේ උත්සවයක් සඳහා පැමිණ සිටි අවස්ථාවේදී මෙම වෙඩි ප්‍රහාරය එල්ල වී ඇති බව ය. \"අතුරුගිරිය හංදියේ ඉදල ඔරුවල ප්‍රදේශයට යන මාර්ගයේදී තමයි මේ සිදුවීම් වෙලා තියෙන්නේ.\" \"ටැටූ ෂොප් එකක් විවෘත කිරීමට සහභාගි වෙලා ඉන්න අවස්ථාවේදී තමයි කාර් රථයකින් ආපු වෙඩික්කරුවන් මේ අපරාධය සිද්ධ කරලා තිබෙනවා කියලා දැනට මුලික තොරතුරු ලැබිලා තියෙන්නේ.\" \"සිදුවීමෙන් තුවාල ලබලා තියෙනවා 06 දෙනෙක්. ඔවුන් අතර ව්‍යාපාරිකයෙකු වන සුරේන්ද්‍ර වසන්ත , ගායිකාවක් වන කේ.සුජීවා ඉන්නවා කියලා දැනුම් දීලා තිබෙනවා.\" \"ඔවුන්ව හෝමාගම සහ කොළඹ ජාතික රෝහල් වලට ඇතුළත් කරලා තියෙනවා.\" \"දැනට තිබෙන තොරතුරු අනුව ව්‍යාපාරිකයෙක් වන සුරේන්ද්‍ර වසන්ත මියගිහින් තිබෙනවා.\" \"සිද්ධිය ගැන මුලික විමර්ශන සිදුකරනවා.\" පොලිස් මාධ්‍ය ප්‍රකාශකවරයා පැවසුවේය. 'ක්ලබ් වසන්ත' කියන්නේ කවුද ? කෝටිපති ව්‍යාපාරිකයෙකු ලෙස සැළකෙන සුරේන්ද්‍ර වසන්ත පෙරේරා නොහොත් 'ක්ලබ් වසන්ත' සිය ව්‍යාපාර දිවිය ආරම්භ කරන්නේ නුවරඑලිය ප්‍රදේශයේ පිහිටි 'සන්හිල්' නැමති හෝටලයකින්ය. සන්හිල් ව්‍යාපාරයේ සභාපතිවරයා වන වසන්ත පෙරේරා නුවරඑලිය, කොළඹ ඇතුළු නගර කිහිපයකම හෝටල් සහ කැරකෝ සමාජ ශාලා හිමිකරුවෙකු ලෙස ප්‍රසිද්ධියක් උසුලන්නේ 1990 දශකයේ සිටය. සුරේන්ද්‍ර වසන්ත පෙරේරා මෙරට ජනතාව අතර වඩාත් කතා බහට ලක්වූ චරිතයක් බවට පත්වුයේ 2019 වසරේදී ඩුබායි හිදී සංවිධානාත්මක අපරාධකරුවෙකු වන මාකඳුරේ මධුෂ් අත්අඩංගුවට පත්වූ සිදුවීමෙන් පසුවය. එහිදී ඔහු පවසා සිටියේ මාකඳුරේ මධුෂ් තමාගේ මිතුරෙකු නොවන බවය. එමෙන්ම මීට දෙවසරකට පමණ පෙර ක්ලබ් වසන්ත පැළඳි 'රත්තරන් පාට සපත්තුවක්' ගැන ෆේස්බුක් සමාජ මාධ්‍යයේ පළකරන ලද පොස්ටුවකට ද උණුසුම් ප්‍රතිචාර හිමිවූ අතර, සිය 'රන් සපත්තුව' ගැන වසන්ත කමෙන්ටුවක් ද පළ කර තිබුණි. \"ඇත්තටම එහෙම ලොකුකමකට දැම්මා නෙවෙයි, දකින්න නොලැබෙන දෙයක් නිසා දැම්මේ. ලොකු කමකට දානවා නම් හිතන්න බැරි දේවල් මට දාන්න පුළුවන්.\" එහිදී ඔහු සඳහන් කර සිටියේය. විවිධ සමාජ සත්ක්‍රියා කරන අයෙකු ලෙස සමාජ මාධ්‍ය ඔස්සේ ප්‍රසිද්ධියක් උසුලන ඔහුගේ ෆේස්බුක් ගිණුමේ ලක්ෂ 06 කට ආසන්න පරිශීලකයින් පිරිසක් ද සිටියි. දරුවන් සිව්දෙනෙකු ගේ පියෙකු වන සුරේන්ද්‍ර වසන්ත පෙරේරා අතුරුගිරියේ දී සිදුවූ වෙඩි තැබීමෙන් මියයන විට 55 හැවිරිදි වියේ පසු විය. 'විදේශ රටක සිට සැලසුම් කර ඇති බවට නිරීක්ෂණය වනවා' මෙම ඝාතන සිද්ධිය සම්බන්ධයෙන් පොලිස් කණ්ඩායම් කිහිපයක් විමර්ශන ක්‍රියාත්මක කර ඇතැයි, පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දුව පැවසුවේය. පොලිස් මාධ්‍ය ප්‍රකාශකවරයා වැඩිදුරටත් කියා සිටියේ මෙම සිදුවීම විදේශ රටක සිට සැලසුම් කර ඇති බවට නිරීක්ෂණය වන බවය. \"දැනට අපිට නිරීක්ෂණය වනවා මේ වෙඩි තැබීම විදේශ රටක සිට සැලසුම් කරන්නට ඇති කියලා.\" \"ඒ ගැන විමර්ශන නිලධාරීන් ගේ අවධානය යොමු වෙලා තියෙනවා.\" \"මේක යම් කිසි කණ්ඩායම් දෙකක් අතර ඇතිවී තිබුණු මතභේදයක් නිසා සිදුකළ වෙඩි තැබීමක් වෙන්නට ඇති කියලා දැනට සැක කරනවා.\" “මේ වෙඩි තැබීම සඳහා ටී -56 වර්ගයේ ගිනි අවි දෙකක් උපයෝගී කරගෙන තියෙනවා.\" \"වෙඩි තැබීමෙන් පස්සේ කාර් රථයෙන් කඩුවෙල දෙසට ගමන් කරලා කොරතොට ප්‍රදේශයේ දී ඒ රථය අත්හැරලා වෙනත් රථයකින් ගිහින් තියෙනවා කියලා නිරීක්ෂණය වෙන්නේ.\" \"දැනට මේ අපරාධය සිදුකළ පුද්ගලයින් කවුද කියලා හෙළිවෙලා නැහැ. ඒත් විමර්ශන නිලධාරීන්ට යම් හෝඩුවාවන් කිහිපයක්ම ලැබිලා තියෙනවා. ඒ හැම කරුණක් ගැනම අවධානය යොමු කරනවා.\" \"වෙඩි තැබීම සිදුවුණු ස්ථානයේ තිබිලා රිවොල්ර් වර්ගයේ ගිනි අවියක් හම්බ වෙලා තියෙනවා. ඒ ගිනි අවිය තිබිලා තියෙන්නේ සුරේන්ද්‍ර වසන්ත පෙරේරා ගේ බිරිඳ ගේ අත් බෑගයේ තිබිලා. ඒ ගිනි අවිය බලපත්‍ර සහිත එකක්ද කියලා විමර්ශනය කරනවා. ඒ ගිනි අවිය දැනට පොලිසියේ භාරයේ තියෙනවා.\" පොලිස් මාධ්‍ය ප්‍රකාශකවරයා පැවසීය. වෙඩි උණ්ඩවල කෙටු අකුරු මේ අතර අතුරුගිරිය වෙඩි තැබීමේ සිද්ධියට යොදා ගත් වෙඩි උණ්ඩ වල අකුරු තුනක සලකුණු යොදා තිබීම ගැන ද පොලිසියේ අවදානය යොමුව ඇති බව පොලිස් මාධ්‍ය ප්‍රකාශකවරයා පැවසීය. \"එවැනි සලකුණක් තියෙනවා වෙඩි තැබීමට යොදා ගත් උණ්ඩවල. KPI කියන අකුරු උණ්ඩවල තිබුනත් ඒකෙ තේරුම මොකක්ද කියලා අපිට නිශ්චිතවම දැනට කියන්න බැහැ. නමුත් අපි ඒ ගැනත් විමර්ශනය කරනවා.\" ‘චිකාගෝ වගේ එනවා වෙඩි තියනවා යනවා’ මේ අතර වෙඩි තැබීම සිදුවූ ස්ථානයේ ස්ථානීය පරීක්ෂණය සඳහා කඩුවෙල වැඩබලන මහේස්ත්‍රාත් ටි.පී.ජී. කරුණාරත්න පැමිණි අතර එහිදී වැඩබලන මහේස්ත්‍රාත්වරයා පොලිසියට පැවසුවේ හැකි ඉක්මණින් මෙම අපරාධය සිදුකළ පිරිස් අත්අඩංගුවට ගැනීමට පියවර ගන්නා ලෙසයි. \"මෙච්චර ජනාකීර්ණ තැනක සිද්ධ වුණ මේවගේ සිද්ධියක් නිසා මුළු රටම හෙල්ලුම්කාපු සිද්ධියක් මේක.\" \"වහාම අත්අඩංගුවට ගන්න කටයුතු කරන්න. නැත්නම් පොලිස් දෙපාර්තමේන්තුවටත් ලැජ්ජයි. මහා දවල් මේ වෙන්නේ. මේක නිකම් චිකාගෝ වගේ. ඉක්මනටම හොයන්න, මේක හරි භයානක සිද්ධියක්.\" \"ජනතාව කිසිම කෙනෙකුට ආරක්ෂාවක් නැහැ නේ. ආවා තිබ්බා ගියා.\" කඩුවෙල වැඩබලන මහේස්ත්‍රාත්වරයා විමර්ශනය සිදුකරන පොලිස් නිලධාරීන්ට උපදෙස් ලබා දෙමින් පැවසුවේය. මේ අතර මෙම වෙඩි තැබීමේ සිද්ධියෙන් මියගිය ව්‍යාපාරික සුරේන්ද්‍ර වසන්ත පෙරේරාගේ බිරිඳ සහ ගායන ශිල්පිනි කේ. සුජීවා මේ වන විටත් හෝමාගම රෝහලේ සහ කොළඹ ජාතික රෝහලේ ප්‍රතිකාර ලබමින් සිටින බව පොලිස් මාධ්‍ය ප්‍රකාශක කාර්යාලය බීබීසී සිංහල වෙත පැවසීය. එම කාන්තාවන් දෙදෙනා ශල්‍යකර්ම වලට ලක් කර තිබේ. මේ අතර බුලත්සිංහල ප්‍රදේශයේ දී අත්හැර දමා ගොස් තිබු අංක තහඩු රහිත සැක කටයුතු වෑන් රථයක් පොලිසියට හමුවී තිබේ. ඒ ගැන විමර්ශන කරන බව පොලිස් මාධ්‍ය ප්‍රකාශක කාර්යාලය පැවසීය.",
"Title": "සුරේන්ද්‍ර වසන්ත පෙරේරා ඝාතන සිද්ධිය: අත්අඩංගුවට ගෙන සිටින සැකකරුවන් කවුද?"
} |
{
"Text": " අපරාධ පරීක්ෂණ දෙපාර්තමේන්තුවේ නීති විරෝධී වත්කම් විමර්ශන අංශයේ හිටපු නියෝජ්‍ය පොලිස්පතිවරයා සහ අධ්‍යක්ෂවරයා විසින් ව්‍යාපාරික විරංජිත් තාඹුගලගෙන් රුපියල් කෝටි දෙකක කප්පමක් ලබාගත් බව කියන සිද්ධිය සත්‍යයක් නම් එය බරපතළ කරුණක් බවත් ඒ සම්බන්ධයෙන් විමර්ශනය කොට අදාළ නිලධාරීන්ට එරෙහිව බරපතල නීතිමය පියවර ගත යුතු බවත් නීතිපතිවරයා අද (ජුලි 10 වැනිදා) කොළඹ මහේස්ත්‍රාත් අධිකරණය හමුවේ ප්‍රකාශ කළේය. තමාට එල්ල වී ඇති මරණීය තර්ජන සම්බන්ධයෙන් වින්දිතයින් හා සාක්ෂිකරුවන් ආරක්ෂා කිරීමේ පනතේ ප්‍රතිපාදන යටතේ නිසි ආරක්ෂාව ලබාදෙන ලෙස නියෝගයක් නිකුත් කරන්නැයි ඉල්ලා ව්‍යාපාරික විරංජිත් තාඹුගල විසින් ඉදිරිපත් කළ ඉල්ලීම සලකා බැලූ අවස්ථාවේදී නීතිපතිවරයා වෙනුවෙන් පෙනී සිටි නියෝජ්‍ය සොලිසිටර් ජනරාල් දිලීප පීරිස් මේ බව ප්‍රකාශ කර සිටියේය. මෙම පැමිණිල්ල අද කැඳවූ අවස්ථාවේදී නීතිපතිවරයා වෙනුවෙන් පෙනී සිටි ජ්‍යෙෂ්ඨ නියෝජ්‍ය සොලිසිටර් ජනරාල් දිලීප පීරිස් අධිකරණය හමුවේ කරුණු දක්වමින් පුද්ගලයෙකුගෙන් රුපියල් මිලියන 70 ක මුදලක් ලබාගෙන වංචා කිරීම සම්බන්ධයෙන් සැකකාර විරංජිත් තාඹුගලට එරෙහිව මෙම නඩුකරය ගොනු කර තිබෙන බව සඳහන් කළේය. විරංජිත් තාඹුගල නමැති මෙම සැකකරුගේ බැංකු ගිණුම් වලට 2018 වසරේ සිට 2022 වසර දක්වා ඇමෙරිකාවේ සිට ඩොලර් 26,429,490 ක මුදලක් ලැබී තිබෙන බවත් ඒ සම්බන්ධයෙන් අපරාධ පරීක්ෂණ දෙපාර්තමේන්තුවේ නීති විරෝධී වත්කම් විමර්ශන ඒකකය මගින් විමර්ශනයක් ආරම්භ කර ඇති බවත් නියෝජ්‍ය සොලිසිටර් ජනරාල්වරයා පැවසීය. මේ අතරතුර සැකකරු කොළඹ මහේස්ත්‍රාත් අධිකරණය හමුවේ දින තුනක් රහසිගත ආකාරයෙන් ප්‍රකාශ ලබාදී තිබූ බව ද නියෝජ්‍ය සොලිසිටර් ජනරාල්වරයා සිහිපත් කළේය. රුපියල් කෝටි 2 ක කප්පමක් ලබාගෙන ඇති බවට ප්‍රකාශයක් අපරාධ පරීක්ෂණ දෙපාර්තමේන්තුවේ නීති විරෝධී වත්කම් විමර්ශන අංශයේ හිටපු නියෝජ්‍ය පොලිස්පතිවරයා සහ එහි අධ්‍යක්ෂවරයා තමන්ගෙන් රුපියල් කෝටි 30 ක කප්පමක් ඉල්ලා එය කෝටි 5 කට අඩු කොට ඉන් කෝටි 2 ක් ලබාගෙන තිබෙන බවට මෙම සැකකරු විසින් ප්‍රකාශ කර තිබෙන බවට වාර්තා වී ඇතැයි සඳහන් කළ නියෝජ්‍ය සොලිසිටර් ජනරාල්වරයා රජයේ නිලධාරින් මේ ආකාරයෙන් කප්පම් ලබාගෙන තිබේ නම් එය බරපතල තත්ත්වයක් බවත් සඳහන් කර සිටියේය. එවැනි නිලධාරීන් සම්බන්ධයෙන් දැඩිව නීතිය ක්‍රියාත්මක කළ යුතු යැයි සඳහන් කළ නියෝජ්‍ය සොලිසිටර් ජනරාල්වරයා මෙවැනි නීති විරෝධී කටයුත්තක් සිදුවී තිබුණේ නම් ඒ සම්බන්ධයෙන් සැකකරු විසින් අල්ලස් කොමිසමට හෝ සුදුසු ආයතනයකට පැමිණිලි කිරීමට හැකියාවක් තිබෙන බවත් ප්‍රකාශ කළේය. සැකකරු එසේ ක්‍රියා නොකොට තමන්ට එරෙහිව සිදුකරන වත්කම් පිළිබඳ පරීක්ෂණය මගහැර යාම සඳහා විවිධ ප්‍රකාශ සිදුකිරීමට මෙම නඩුව හරහා අධිකරණය වේදිකාවක් කර ගැනීමට ඉඩදිය නොහැකි බවත් නියෝජ්‍ය සොලිසිටර් ජනරාල්වරයා අවධාරණය කළේය. මෙම සැකකරු විමර්ශනවලට නිසියාකාරව සහයෝගය ලබාදී නොමැති බවත් ඔහු විසින් චෝදනා කරනු ලැබීය. සැකකරුට එරෙහිව නඩු 5ක් මෙම සැකකරුට එරෙහිව විවිධ අධිකරණවල නඩු පහක් පමණ පැවැති බවත් ඔහු තම අපරාධ වසන් කර ගැනීම සඳහා සහකාර පොලිස් අධිකාරීවරයෙකු උපාය දූතයෙකු ලෙස යොදාගෙන ඇති බවට තොරතුරු හෙළිවී ඇතැයි සඳහන් කළ නියෝජ්‍ය සොලිසිටර් ජනරාල්වරයා එය බරපතල තත්ත්වයක් බවත් පෙන්වා දුන්නේය. ඒ අනුව වින්දිතයන් හා සාක්ෂිකරුවන් ආරක්ෂා කිරීමේ පනත යටතේ ආරක්ෂාව සම්බන්ධයෙන් මෙම සැකකරු ඉල්ලා සිටින සහනය ලබා දෙන ලෙස නියෝගයක් නිකුත් කිරීමට අධිකරණයට හැකියාවක් නොමැති බවත් නියෝජ්‍ය සොලිසිටර් ජනරාල් දිලීප පීරිස් වැඩිදුරටත් සඳහන් කර සිටියේය. ඉන් අනතුරුව සැකකාර විරංජිත් තාඹුගල වෙනුවෙන් පෙනී සිටි නීතිඥ උපාලි ජයමාන්න අධිකරණය හමුවේ කරුණු දක්වමින් තම සේවා දායකයා විමර්ශන කටයුතුවලට සහාය නොදක්වන බවට නියෝජ්‍ය සොලිසිටර් ජනරාල්වරයා එල්ල කළ චෝදනා තරයේ ප්‍රතික්ෂේප කරන බව සඳහන් කළේය. නීති විරෝධී වත්කම් විමර්ශන අංශයේ හිටපු නියෝජ්‍ය පොලිස්පතිවරයා සහ අධ්‍යක්ෂවරයා තම සේවා දායකයාගෙන් මුදල් ලබා ගැනීමේ සිද්ධියට අදාල සියලු හඬපට සහ වීඩියෝ පට සිය සේවා දායකයා සතුව තිබෙන බවත් නීතිඥවරයා විවෘත අධිකරණයේ ප්‍රකාශ කළේය. මුල් අවස්ථාවේදී තම සේවා දායකයා නීති විරෝධී වක්කම් විමර්ශන අංශයට ගොස් ප්‍රකාශ ලබාදීමට සූදානම් වුවත් ඔහුගෙන් නිසියාකාරව ප්‍රකාශ ලබා නොගත් බවත් ඔහු පැවසීය. තමා සේවාදායකයාගෙන් නීති විරෝධී වත්කම් විමර්ශන අංශයේ නියෝජ්‍ය පොලිස්පතිවරයා සහ අධ්‍යක්ෂවරයා රුපියල් කෝටි දෙකක මුදලක් ලබාගත් සිද්ධිය සම්බන්ධයෙන් වෙනම පැමිණිල්ලක් ඉදිරිපත් කරන ලෙස නියෝජ්‍ය සොලිසිටර් ජනරාල්වරයා සඳහන් කළත් අපරාධ පරීක්ෂණ දෙපාර්තමේන්තුවේ මෙන්ම අල්ලස් කොමිසමේ ද සිටින්නේ එම නිලධාරීන්ගේ සමකාලීනයින් බවත් එම නිසා අදාළ පැමිණිල්ල ඉදිරිපත් කිරීම ගැටලු සහගත බවත් නීතීඥවරයා කියා සිටියේය. මහජන ආරක්ෂක අමාත්‍යවරයාද තම සේවා දායකයා සමග අමනාප තත්ත්වයකින් පසුවන බව පෙන්වා දුන් නීතිඥවරයා අමාත්‍යවරයා කළ ඇතැම් ප්‍රකාශ වලින් ඔහුගේ ජීවිතයට තර්ජන එල්ල වී තිබෙන බවත් කියා සිටියේය. එබැවින් වින්ඳිතයින් හා සාක්ෂිකරුවන් ආරක්ෂා කිරීමේ පනතේ විධි විධානය යටතේ තම සේවාදායකයාට ආරක්ෂාව ලබා දෙන ලෙස නියෝගයක් නිකුත් කරන ලෙස ඉල්ලා සිටින බව විත්තියේ නීතිඥවරයා සඳහන් කළේය. ‘වින්දිතයකු වශයෙන් හඳුනාගත නොහැකියි’ දෙපාර්ශවය විසින් ඉදිරිපත් කළ කරුණු සලකා බැලූ කොළඹ අතිරේක මහේස්ත්‍රාත් පවිත්‍රා සංජීවනී පතිරාජ ප්‍රකාශ කළේ සැකකාර විරංජිත් තාඹුගල මෙම නඩුවේ වින්දිතයකු වශයෙන් හඳුනාගත නොහැකි බව ය. ඒ අනුව සැකකරු විසින් කරනු ලැබූ ඉල්ලීමට අදාළව නියෝගයක් නිකුත් කළ නොහැකි බව සඳහන් කළ මහේස්ත්‍රාත්වරිය සැකකරුට තිබෙන තර්ජන සම්බන්ධයෙන් සුදුසු ආයතන වෙත පැමිණිලි කිරීමට ඔහුට හැකියාවක් තිබෙන බවත් සඳහන් කළාය. පුද්ගලයෙකු රවටා රුපියල් මිලියන හැත්තෑවක මුදලක් ලබාගෙන සාවද්‍ය පරිහරණය කළ බවට චෝදනා කරමින් අපරාධ පරීක්ෂණ දෙපාර්තමේන්තුව විසින් ව්‍යාපාරික විරංජිත් තාඹුගල ඉකුත්දා අත්අඩංගුවට ගෙන ලැබූ අතර පසුව ඔහු ඇපමත මුදා හැරීමට අධිකරණය නියෝග කර තිබුණි. තමන් සම්බන්ධයෙන් කරන විමර්ශනවලට අදාළව විරංජිත් තාඹුගල නොකඩවා දින තුනක් කොළඹ අතිරේක මහේස්ත්‍රාත්වරිය හමුවේ රහස් ප්‍රකාශ ලබා දී තිබුණි.",
"Title": "CID ය විරංජිත් තාඹුගලගෙන් රුපියල් කෝටි 2ක කප්පම් ගත් බව කියන සිද්ධිය කුමක් ද?"
} |
{
"Text": " ඇය මගී ප්‍රවාහන නෞකාවක සේවය වෙනුවෙන් ‘ශ්‍රී ලංකාවෙන් සුදුසුකම් ලැබූ පළමු නාවික කත’ බව ජාත්යන්තර කම්කරු සංවිධානය පවසයි. නයෝමි අමරසිරි නමැති ඇය සම්බන්ධයෙන් අගැයීම් සටහනක් තබමින් ජාත්යන්තර කම්කරු සංවිධානය ඇය හැඳින්වූයේ, ‘ශ්‍රී ලංකාවේ නාවික ක්ෂේත්‍රයේ ස්ත්‍රී පුරුෂ භාවය පිළිබඳ බාධක බිඳ දැමූ කාන්තාවක’ ලෙස ය. නයෝමි අමරසිරි මීට මාස කිහිපයකට පෙර මගී ප්‍රවාහන නෞකාවක සේවය ඇරඹූ ශ්‍රී ලංකාවේ පළමු නාවික කත බවට පත්වූයේ, ජාත්යන්තර කම්කරු සංවිධානයේ ද සහය ඇතිව අවසන් කරන ලද පාඨමාලාවකින් පසුව ය. \"මගේ අම්මා මේකට මුලින් කැමති වුණේ නෑ. මගේ අයියාත් නාවික හමුදාවේ හිටියේ. එයත් නැවක වැඩ කරලා තියෙනවා. එයා නම් කැමති වුණා. ඒත් කෙල්ලෙකුට මේ රස්සාව හරියන්නෙ නෑ කියලා අම්මා විරුද්ධ වුණා. ඒත් මම දැන් ඉන්න තැන ගැන හිතලා අම්මා ගොඩක් සතුටු වෙනවා,\" නයෝමි අමරසිරි බීබීසී සිංහල සේවයට පැවසීය. මගී ප්‍රවාහන නෞකාවක සේවය ඇරඹූ පළමු ශ්‍රී ලාංකික නාවික කත බවට ඇය පත්වූ ආකාරය නයෝමි අමරසිරි විස්තර කළා ය. \"ලංකාවේ කාන්තා කැඩෙට්ලා කිහිප දෙනෙක් ම ඉන්නවා. ඒත් රේටිංස් කියල කියන මගී ප්‍රවාහන නෞකාවලට කාන්තාවො ගන්නෙ ගොඩක් අඩුවෙන්. ඒවාට ගන්නෙ ගොඩක් වෙලාවට පිරිමි විතර යි. මොක ද සීෆෙයාරර් කෙනෙකුට කරන්න තියෙන වැඩ කොටස ගොඩක් අමාරු යි. ඒ වගේ ම වගකීම වැඩි යි. ඒ නිසා මට ලොකු අභියෝගයක් වුණා මේක ඉගෙන ගන්න එක. ඒත් මම කොහොම හරි ජාත්යන්තර කම්කරු සංවිධානයේ උපකාරයෙන් ඒ අභියෝගය ජය ගත්තා.\" \"කෝස් එක ඉවර වුණා ම මර්ක් මැරීන් එකෙන් තමයි මට අයිඩා කියන නැවේ රස්සාව හොයලා දුන්නේ. මගේ මුල් ම කන්ට්‍රැක්ට් එක යුරෝපයට විතරයි තිබුණේ. දෙවෙනි කන්ට්‍රැක්ට් එක වර්ල්ඩ් කෲස් එකක්. ඒක මාස 4ක් තිබුණා. ඒකෙදි ඔස්ට්‍රේලියාව, දකුණු ඇමෙරිකාව, දකුණු අප්‍රිකාව කියන රටවල්වලට ගියා.\" ‘ගොඩක් අය කියනවා සුදුසු නෑ කියලා’ නාවික කතක ලෙස මගී ප්‍රවාහන නෞකාවක මාස ගණනක් මුහුද මැද යාත්‍රා කිරීම කාන්තාවකට සුදුසු නැතැයි බොහෝ දෙනෙකු තමන්ට පවසන බව නයෝමි පැවසුවා ය. එහෙත්, ඇය පවසන්නේ, තමන් සේවය කළ කිසිදු නෞකාවක මෙතෙක් කිසිදු අකටයුත්තක් තමන්ට සිදු නොවූ බව ය. \"මගී ප්‍රවාහන නැව්වල කාර්ය මණ්ඩලය 600 ගණනක් ඉන්නවා. මම වැඩ කරපු නැවේ 645ක් හිටියා. පැසෙන්ජර්ස්ලා 2500කට යන්න පුළුවන්. ලංකාවේ අයත් ඒකෙ වැඩ කරනවා. ඒ නිසා මට ගොඩක් ආරක්ෂිත බවක් දැනෙනවා. මේ වෙනකම් මට වචනයක්වත් වැරදි විදිහට කිසි කෙනෙක් කියල නෑ. මම නම් නිදහසේ සතුටින් වැඩ කරනවා.\" මාස 8ක සේවා කාලයකින් පසු ඇයට මාස 4ක නිවාඩුවක් ලැබේ. ඇතැම් විට නිවාඩු කාල සීමාව අඩු වැඩි විය හැකි බව ද ඇය ප්‍රකාශ කළා ය. නයෝමිගේ පෞද්ගලික තොරතුරු වයස අවුරුදු 30ක පසු වන නයෝමි අමරසිරි ගාල්ලේ උපත ලබා, උසස් පෙළ විභාගයට පෙනී සිටින තෙක් ගාල්ල ශ්‍රී හෘදය කන්‍යාරාමයේ ඉගෙනුම ලැබී ය. 2012 වසරේදී ඇය කලා විෂය ධාරාව ඔස්සේ සිංහල, භූගෝල විද්‍යාව සහ මාධ්‍ය යන විෂයයන් හදාරමින් උසස් පෙළ විභාගයට පෙනී සිටියා ය. \"මට උසස් පෙළ ප්‍රතිඵල අනුව මාධ්‍ය හදාරන්න ශ්‍රීපාලි විශ්වවිද්‍යාලයෙන් අවස්ථාවක් ලැබුණා. ඒත් මම ඒ අවස්ථාව ගත්තෙ නෑ,\" ඇය පැවසීය. පාසල් සමයේ ඇය බැඩ්මින්ටන් ක්‍රීඩිකාවක වූ අතර, පරිසර සංගමයේ ද ක්‍රියාකාරී සාමාජිකාවක විය. රැකියාවේ වගකීම් මොනවා ද? සාමාන්‍යයෙන් කාන්තාවන් භාර නොගන්නා වෙහෙසකර රාජකාරියක ඇය නිරත වී සිටින්නී ය. ඒ පිළිබඳව ඇය විස්තර කළේ, මෙසේ ය. \"මූලිකව මට කරන්න තියෙන්නේ මුළු නැව ම ග්‍රීස් කරන එක. පැති ගේට්ටු තියෙනවා. ලයිෆ් බෝට් තියෙනවා. ඇන්කර් සිස්ටම් එක ඒ දේවල් ග්‍රීස් කරන එක තමයි මගේ ප්‍රධාන කාර්යය. ඒකට මට සහයකයෙක් ලැබෙනවා. ඊට අමතරව, මම පයිලට් එම්බාර්ක් කරන එක භාරව ඉන්නවා. අපි වරායට යන්න කලින් නැවට පයිලට් කෙනෙක් නගිනවා. මොක ද, සමහර වෙලාවට අපි කැනල් දිගේ යනකොට අපේ කැප්ටන්ට ඒක තනියම කරන්න බැහැ. වගකීම වැඩි යි. ඒ නිසා පැය බාගෙකට කලින් පයිලට් කෙනෙක් එනවා. එතකොට අපි පැති ගේට්ටු ඇරලා පයිලට් ලැඩර් එක දාලා පයිලට්ව නැවට නග්ග ගත්තාට පස්සෙ පැති ගේට්ටු වහනවා. වරායට ගියාට පස්සෙ එයාව ආරක්ෂිතව බස්සන්නත් ඕන අපි. ඊට අමතරව, මගීන්ට එළියට යන්න අපි ගැංවේ (නැව සහ වරාය අතර මගීන්ට ගමන් කිරීමට යොදන පාලම) සූදානම් කරන්න ඕන. මේක මගී නැවක් නිසා ගැංවේ තුනක් දානවා. තව පින්තාරු කිරීම වගේ දේවලුත් කරනවා. මේ හැම වැඩකදී ම ප්‍රවේශම අතිශයින් වැදගත්.\" ඉදිරි බලාපොරොත්තු මොනවා ද? \"මට පුළුවන් කැප්ටන් වෙනකම් ඉහළට යන්න. හිමින් හිමින් තමයි ඒ දුර යන්න ඕන. මුලින් ම මාස 36 සම්පූර්ණ කරලා, ඔෆිසර් විභාගය කරලා තර්ඩ් ඔෆිසර් විදිහට යන්න තමයි බලාපොරොත්තු වෙන්නෙ. මම යන්න පුළුවන් උපරිම දුර යන්න උත්සහ කරනවා. මෙතනින් නවතින්නෙ නෑ.\" කාන්තාවන්ට පණිවුඩයක් ශ්‍රී ලංකා සමාජය තුළ කාන්තාව පහළ තත්ත්වයක තබා සැලකීම නොකළ යුතු බව නයෝමි අමරසිරිගේ අදහස යි. ඇය පෙන්වා දෙන්නේ, කාන්තාවන්ට සාර්ථකත්වයට පත්වීම සදහා සියලු දෙනාගේ සහය ලැබිය යුතු බව ය. \"මගේ අදහස නම් පිරිමින් සහ කාන්තාවන් සහයෝගයෙන් වැඩ කරන්න ඕනෙ. සැමියා සහ බිරිඳ ගත්තත්, කාන්තාවන්ගේ ඉදිරි ගමනට ස්වාමි පුරුෂයන් බාධා නොකර උදව් කරන්න ඕන. ඇත්තට ම ලංකාවේ කාන්තාවෝ ගොඩක් බයයි අභියෝග භාර ගන්න. ගොඩක් අය හිතන්නෙ, ගුරුවරියක් වෙන්න,නැත්නම් සුළු රැකියාවක් කරන්න. ඒත් කාන්තාවන්ට ඊට වඩා දේවල් කරලා ලෝකය දිනන්න පුළුවන්. ලේසි රස්සාවල් විතරක් නෙවේ, පිරිමි කරන අමාරු රස්සා පවා කරන්න කාන්තාවන්ට ශක්තිය තියෙනවා. හිත ශක්තිමත් නම් කරන්න බැරි දෙයක් නෑ.\" නාවික කතක් වෙන්නේ කොහොම ද? \"ලංකාවේ තියෙනවා මැරිටයිම් ඇකඩමි කියන ආයතන. රේටිං අංශයෙන් යන්න නම් උසස් පෙළ ප්‍රතිඵල බලනවා. සාමාන්‍ය පෙළ ඉංග්‍රීසි විෂයට සම්මාන සාමාර්ථයක් බලාපොරොත්තු වෙනවා. ලංකාවේ මහපොළ, මර්ක් මැරීන්, සාගර විශ්වවිද්‍යාලය වගේ ගොඩක් ආයතන තියෙනවා. ඒ ආයතනවල පාඨමාලා පටන් ගන්න කලින් පුවත්පත් දැන්වීම් පළ කරනවා. ඒ වෙලාවට ඒකට ඉල්ලුම් පත්‍රයක් දාන්න පුළුවන්. ඊට පස්සෙ සම්මුඛ පරීක්ෂණයක් තියලා තෝර ගන්නවා. ඊට පස්සේ මාස 6ක පුහුණුවක් දෙනවා. ඊට පස්සෙ සහතික ඔක්කොම ගත්තා ම ලයිසන් එක ඉල්ලන්න පුළුවන්. ඒක නැතුව නැවක යන්න බැහැ.\"",
"Title": "නයෝමි අමරසිරි: ‘මගී නෞකාවක පිරිමින්ගේ රස්සාවකට ගිය පළමු ශ්‍රී ලාංකික කත’"
} |
{
"Text": " යුද හමුදාවේ ද සහය ඇතිව ජුලි මස 4 වෙනිදා 'යුක්තියේ මෙහෙයුම - දෙවන අදියර' ආරම්භ කළ බවට පොලිසිය විසින් නිවේදනය කරන ලදී. යුක්තියේ මෙහෙයුමේ දෙවන අදියර ආරම්භ කොට දින 04ක් ගතවද්දී මහජනයා විශාල වශයෙන් ගැවෙසෙන අතුරුගිරිය නගර මධ්‍යට සමීපව පිහිටි වෙළඳ ආයතනයක් තුළදී ( ජුලි මස 08) සිදුවූ වෙඩි තැබීමෙන් ව්‍යාපාරික සුරේන්ද්‍ර වසන්ත පෙරේරා සහ තවත් පුද්ගලයෙකු මිය යෑමේ සිද්ධිය ගැන බොහෝ දෙනාගේ අවධානය යොමු වූ කරුණක් විය. මෙම වෙඩි තැබීමේ සිදුවූ වෙළෙඳ සැල පිහිටි ස්ථානයේ සිට අතුරුගිරිය පොලිසිය පිහිටා ඇත්තේ කිලෝමීටරයක පමණ දුරකින්ය. 'මේක නිකම් චිකාගෝ වගේ' වෙඩි තැබීම සිදුවූ ස්ථානයේ ස්ථානීය පරීක්ෂණය සඳහා (ජුලි 08 වෙනිදා) පැමිණි කඩුවෙල වැඩබලන මහේස්ත්‍රාත් ටි.පී.ජී. කරුණාරත්න එහිදී පොලිසියට පැවසුවේ ජනතාවට ආරක්ෂාවක් නොමැති බවයි. \"මෙච්චර ජනාකීර්ණ තැනක සිද්ධ වුණ මේවගේ සිද්ධියක් නිසා මුළු රටම හෙල්ලුම්කාපු සිද්ධියක් මේක.\" \"වහාම අත්අඩංගුවට ගන්න කටයුතු කරන්න. නැත්නම් පොලිස් දෙපාර්තමේන්තුවටත් ලැජ්ජයි. මහා දවල් මේ වෙන්නේ. මේක නිකම් චිකාගෝ වගේ. ඉක්මනටම හොයන්න, මේක හරි භයානක සිද්ධියක්.\" \"ජනතාව කිසිම කෙනෙකුට ආරක්ෂාවක් නැහැ නේ. ආවා, තිබ්බා, ගියා.\" කඩුවෙල වැඩබලන මහේස්ත්‍රාත්වරයා විමර්ශන කරන පොලිස් නිලධාරීන්ට උපදෙස් ලබා දෙමින් පැවසුවේය. ‘රටේ මහජන ආරක්ෂාව බරපතල කඩා වැටීමක’ අතුරුගිරියේ සිදුවූ වෙඩි තැබීමේ සිද්ධිය ද ඇතුළුව මීට පෙර සිදුවූ වෙඩි තැබීමේ සිදුවීම් සලකා බලන විට රටේ මහජන ආරක්ෂාව බරපතල කඩා වැටීමක් පෙන්නුම් කරන බව රයිට් ටු ලයිෆ් මානව හිමිකම් මධ්‍යස්ථානයේ නීතිඥ දුලාන් දසනායක බීබීසී සිංහල වෙත පැවසූවේය. “මේ වගේ වෙඩි තැබීම් සිදුවීම් ගණනාවක් මීට කලිනුත්, පාතාල ලෝකෙන් හරි මොකෙන් හරි ඇවිල්ලා පුහුණු වෙඩික්කරුවන් විසින් වෙඩි තබන සිදුවීම් ගණනාවක් මේ අවුරුද්ද තුළ සැලකිය යුතු ගණනක් වාර්තා වුණා.\" \"වාහන වලින් එනවා, ප්‍රසිද්ධියේ වෙඩි තියලා යනවා. ඒක නිකම් පැටර්න් එකක් වගේ.\" \"මේ සිදුවීම වෙන්නේ ටික කාලයකට පස්සේ. මාස 2-3 කට කලින් ළඟ ළඟ සිද්ධ වුණා.\" \"මේක රටේ මහජන ආරක්ෂාව භාර වෙලා තියෙන්නේ පොලිසියට. රටේ මහජන ආරක්ෂාවේ බරපතල කඩා වැටීමක් කියලයි මට නම් පෙන්නේ.\" \"පාතාලය, මත්ද්‍රව්‍ය මර්දනය කරනවා කියලා ආණ්ඩු වලින් පොලිසිය භාර ඇමතිවරුන්ගෙන් විවිධ අවස්ථාවල කරන මෙහෙයුම් ගැන අපි දැක්කා.\" \"දකුණේ පාතාල මර්දනය වගේ විවිධ මෙහෙයුම් සිදුකළා. නමුත් අපිට පේනවා මෙහෙයුම් වලින් එහෙම දෙයක් මර්දනය වෙලා නැහැ කියලා.විවිධ පාතාල කණ්ඩායම් අතරත් ගැටුම් තියෙනවා.” \"පොලිසිය විවිධ අවස්ථා වලදී මේවාට සම්බන්ධ අය අත්අඩංගුවට ගැනීම් සිදුකර තිබෙනවා. නමුත් එහෙම අත්අඩංගුවට ගත්ත අය ගැන පොලිසිය හරියට විමර්ශන කරලා තියෙනවද කියන ප්‍රශ්නය මතුවෙනවා.\" \"ඒ කියන්නේ පොලිසිය දියුණු, නවීන තාක්ෂණය භාවිත කරලා විමර්ශන කරන ශක්තිමත් ආයතනයක් ද කියන ප්‍රශ්නය තියෙනවා.\" \"පොලිසිය සමහර දේවල් හොයා ගන්නවා. සමහර කාලයක් තිබ්බා ආයුධ පෙන්වන්න ගිහිල්ලා, පොලිසිය දෙසට බෝම්බ ගහන්න ගිහිල්ලා අත්අඩංගුවේ පසුවූ සැකකරුවන්ට වෙඩි තැබීමේ විවිධ සිදුවීම් වුණා මීට පෙර.\" \"මේ නිසා සිද්ධ වුණේ අපරාධකරුවන් ගැන නිසි විමර්ශනය කෙරුණේ නැහැ.\" \"මාකඳුරේ මධුෂ් වගේ සැකකරුවන්ගෙන් හරියට ප්‍රශ්න කරලා විමර්ශනය කළා නම් තව තොරතුරු හොයාගෙන ඒවා අනුව කටයුතු කරන්න තිබ්බා. ඒකෙන් පේන දේ තමයි පොලිසිය නිසි විමර්ශනය කරන්න අසමත් වුණා කියන එක.\" \"ඒකෙන් වුණේ නැවත නැවතත් අපරාධකරුවන් ඇතිවෙන එක.\" \"මහජනතාව ගේ ආරක්ෂාව උදෙසා පොලිසිය නිසි ලෙස ක්‍රියාත්මක වෙන්න අවශ්‍යයි මෙවැනි විමර්ශන නිසි පරිදි සිදුකරලා අපරාධ මර්දනය කරන්න.\" නීතිඥ දුලාන් දසනායක පැවසීය. ‘පසුගිය කාලයේ අපරාධ වල පාලනයක් තිබුණා’ මේ අතර බීබීසී සිංහල කළ විමසීමේදී පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දුව පැවසුවේ යුක්තියේ මෙහෙයුම හරහා පසුගිය කාලයේ අපරාධවල පාලනයක් සිදුවූ බවය. “යුක්තියේ මෙහෙයුමෙන් සිදුකරන්නේ මත්ද්‍රව්‍ය සහ සංවිධානාත්මක අපරාධ පාලනය කරන එකයි.\" \"යුක්තියේ මෙහෙයුම හරහා සංවිධානාත්මක අපරාධ පාලනය නොකලා කියලා කියන්න බැහැ. පසුගිය මාස එකහාමාරක දෙකක වගේ කාලයක් පුරාවට රටේ තැන තැන සිදුවූ වෙඩි තැබීම ආදිය ගොඩක් අඩුවුණා.\" \"නමුත් ඊයේ එක සිදුවීමක් වුණා. ඒ සිදුවීමට සම්බන්ධ කවුද කියලා අපි හොයාගෙන යනවා. ඉතා ඉක්මණින් ඒ සිදුවීමට සම්බන්ධ අය කවුද කියලා හොයාගෙන අත්අඩංගුවට ගන්න කටයුතු කරනවා.\" \"රටේ සිදුවන සියලුම අපරාධ වළක්වන්න හැකියාවක් නැහැ එක පාරටම. හැබැයි කාලයක් යද්දී අපිට මේ තත්ත්වය පාලනය කරන්න පුළුවන්.\" පොලිස් මාධ්‍ය ප්‍රකාශකවරයා පැවසුවේය. මේ අතර අතුරුගිරියේ වෙඩි තැබීමට සම්බන්ධ සැකකරුවන් පලා යෑමේදී ආරක්ෂක අංශ මාර්ග බාධක වලට හසු නොවී පලා ගියේ කෙසේදැයි බීබීසී සිංහල පොලිස් මාධ්‍ය ප්‍රකාශකවරයා ගෙන් විමසීමක් කළේය. ඔහු ඊට ලබා දුන්නේ මෙවන් පිළිතුරකි. \"මේ වගේ අපරාධයක් සිදුකරන විට ඒවාට සම්බන්ධ පිරිස් මාර්ගයන් ගැන හොඳ අවබෝධයක් ලබා ගන්නවා.\" \"විශේෂයෙන් අපරාධකරුවන් පලා යද්දී ඔවුන්ට පෙර වෙනත් වාහනයක් හෝ පුද්ගලයෙක් ගිහින් සොයා බැලීමක් කරනවා ඒ මාර්ගයේ මාර්ග බාධක යොදලා තියෙනවාද කියලා.\" \"ඒ වගේ දෙයක් මේ සිදුවිමේදීත් වුණාද කියලා අපි සොයා බලනවා.\" පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දුව පැවසුවේය.",
"Title": "යුක්තියේ මෙහෙයුම මැද මහ දවල් ජනාකීර්ණ නගරවල වෙඩි තැබීම් සිදුවන්නේ කෙසේද?"
} |
{
"Text": " 2018 වසරේ දී මොරගහකන්ද ජලාශ ව්‍යාපෘතිය ආරම්භ කිරීමෙන් පසු ජලය මුදා හැරිම නිසා මින්නේරිය සහ කවුඩුල්ල වනෝද්‍යාන හැරගිය අලි මේ දිනවල යළි පැමිණ සිටිති. අලි පිළිබඳ පර්යේෂකයන් වාරිමාර්ග, මහවැලි සහ වනජීවී බලධාරීන් සමග පසුගිය කාලයේ කළ සාකච්ඡාවල ප්‍රතිඵලයක් ලෙස මින්නේරියට සහ කවුඩුල්ලට ලැබෙන ජලය අඩු කිරීම නිසා වැව් පිටිවල ආහාර බහුලවීමත් සමග මෙලෙස අලි දක්නට ලැබේ. ''මුළු ලෝකෙන්ම ආසියානු අලි ඉන්න රටවල් තියෙන්නේ 13ක් විතරයි. ආසියානු අලි හොඳටම බලන්න පුළුවන් අපේ ලංකාවේ. ලංකාව තුළත් හොඳම තැන මින්නේරිය, කවුඩුල්ල වනෝද්‍යාන. මෙහි අලි 100, 200 රංචු දකින්න පුළුවන්. ඉදිරියටත් අපි මේ ජල පාලනය කර ගත්තොත් මේ ලෝක ප්‍රසිද්ධ දර්ශනය අනාගත පරපුරටත් දකින්න පුළුවන් වෙයි.'' යනුවෙන් අලි පිළිබඳ පර්යේෂක ආචාර්ය පෘතිවිරාජ් ප්‍රනාන්දු BBC සිංහල සේවයට පැවසුවේය.",
"Title": "'ලෝකයේ ආසියානු අලි බලන්න හොඳම තැන මින්නේරිය, කවුඩුල්ල'"
} |
{
"Text": " වත්මන් ජනාධිපතිවරයාගේ නිල කාලය අවසන් වන දිනය සම්බන්ධයෙන් අර්ථ නිරූපණයක් ලබා දෙන තුරු දැනට සැලසුම් කරමින් පවතින පරිදි ජනාධිපතිවරණය පැවැත්වීම වැළැක්වීමේ නියෝගයක් නිකුත් කරන මෙන් ඉල්ලා ගොනු කෙරුණු පෙත්සම විභාගයට නොගෙන රුපියල් ලක්ෂයක නඩු ගාස්තුවකට යටත්ව නිෂ්ප්‍රභ කිරීමට ශ්‍රේෂ්ඨාධිකරණය අද (ජුලි 8 වැනිදා) තීන්දු කළේය. අගවිනිසුරු ජයන්ත ජයසූරිය, විජිත් මලල්ගොඩ, මුර්දු ප්‍රනාන්දු, ප්‍රීති පද්මන් සූරසේන සහ එස්.තුරෙයිරාජා යන පංච පුද්ගල ශ්‍රේෂ්ඨාධිකරණ විනිසුරු මඩුල්ලක් විසින් මෙම තීන්දුව ලබා දෙනු ලැබීය. පෙත්සම සලකා බැලීම ආරම්භ වූ අවස්ථාවේදී නීතිපතිවරයා වෙනුවෙන් පෙනී සිටි නියෝජ්‍ය සොලිසිටර් ජනරාල් කනිෂ්කා ද සිල්වා අධිකරණය හමුවේ කරුණු දක්වමින් වත්මන් ආණ්ඩුක්‍රම ව්‍යවස්ථාවට අනුව ජනාධිපතිවරයාගේ නිල කාලය වසර 5 ක් බව පැහැදිලි යැයි පෙන්වා දුන් අතර මෙම පෙත්සම විභාගයට නොගෙන නිෂ්ප්‍රභ කරන ලෙස ඇය මූලික විරෝධතා මතු කළාය. \"ආණ්ඩුක්‍රම ව්‍යවස්ථාවේ 125 වන ව්‍යවස්ථාවට අනුව ආණ්ඩුක්‍රම ව්‍යවස්ථාවේ යම් ගැටලුවක් මතු වූ අවස්ථාවක ඒ සම්බන්ධයෙන් අර්ථ නිරූපණයක් ලබා දෙන ලෙස ශ්‍රේෂ්ඨාධිකරණයෙන් ඉල්ලා සිටිය හැක්කේ පහළ අධිකරණ වලට පමණයි.ඒ නිසා පෙත්සම්කරුට මෙවැනි ඉල්ලීමක් ඉදිරිපත් කිරීමට නීතියෙන් හැකියාවක් නෑ. පෙත්සම්කරු ප්‍රශ්න කරනු ලබන ආණ්ඩුක්‍රම ව්‍යවස්ථාවේ 19 වැනි සංශෝධනයේ ප්‍රතිපාදන පාර්ලිමේන්තු විසින් අනුමත කොට නීතියක් බවට පත් වී තිබෙනවා. එවැනි නීතිගත වූ කරුණකට එරෙහිව කිසිදු අධිකරණයක් නඩු පැවරීමට හැකියාවක් නැහැ. එසේම පෙත්සම්කරු සිය මූලික අයිතිවාසිකම් උල්ලංඝණය වුණේ කෙසේදැයි පැහැදිලි කිරීමක් කර නැහැ. ඔහුගේ පෙත්සම පදනම් විරහිතයි \" එම නිසා අදාළ පෙත්සම විභාගයට නොගෙන නිෂ්ප්‍රභ කරන ලෙසත් නියෝජ්‍ය සොලිසිටර් ජනරාල්වරිය ඉල්ලා සිටියාය. 'ආණ්ඩුක්‍රම ව්‍යවස්ථාව තුළ ප්‍රතිපාදන නැහැ' මෙහිදී අතරමැදි පෙත්සමක් ඉදිරිපත් කර තිබූ සමගි ජන බලවේගයේ මහ ලේකම් රංජිත් මද්දුමබණ්ඩාර වෙනුවෙන් පෙනී සිටි ජනාධිපති නීතිඥ රොමේෂ් ද සිල්වා අධිකරණය හමුවේ කරුණු දක්වමින් මෙවැනි අර්ථ නිරූපණයක් ඉල්ලා මෙවැනි පෙත්සමක් ඉදිරිපත් කිරීමට පෙත්සම්කරුට ආණ්ඩුක්‍රම ව්‍යවස්ථාව තුළ ප්‍රතිපාදන නොමැති බව සඳහන් කළේය. \"ආණ්ඩුක්‍රම ව්‍යවස්ථාවේ 125 යටතේ මෙවැනි අර්ථ නිරූපණයක් ඉල්ලා සිටිය හැක්කේ පහළ අධිකරණයකට පමණයි. පෙත්සම්කරුට එවැනි අර්ථ නිරූපණයක් ඉල්ලා සිටීමට හැකියාවක් නෑ. මෙම පෙත්සම තුළ අත්‍යවශ්‍ය පාර්ශව නම් කර නෑ.\" එම නිසා පෙත්සම මුල් අවස්ථාවේදීම එය නිෂ්ප්‍රභ කරන ලෙසත් ජනාධිපති නීතිඥවරයා අධිකරණයෙන් ඉල්ලා සිටියේය. ශ්‍රී ලංකා නීතිඥ සංගමය වෙනුවෙන් පෙනී නීතිඥ ජී.ජී. අරුල්ප්‍රගාසම්ගේ උපදෙස් මත පෙනී සිටි ජනාධිපති නීතිඥ කේ. කනගීෂ්වරන් අධිකරණය හමුවේ කරුණු දක්වමින් මෙම පෙත්සම සම්පූර්ණයෙන්ම නීතියට පටහැනි බව සඳහන් කළේය. එය සලකා බැලීමට තරම් පදනමක් ශ්‍රේෂ්ඨාධිකරණයට නොමැති බවත් ඒ අනුව පෙත්සම නිෂ්ප්‍රභ කරන ලෙසත් ජනාධිපති නීතිඥවරයා ඉල්ලා සිටියේය. තවත් අතරමැදි පෙත්සමක් ඉදිරිපත් කර තිබූ ජාතික ජන බලවේගයේ පාර්ලිමේන්තු මන්ත්‍රීනි ආචාර්ය. හරිනි අමරසූරිය වෙනුවෙන් පෙනී සිටි ජනාධිපති නීතිඥ නයිජල් හැච් අධිකරණය හමුවේ කරුණු දක්වමින් 2019 වසරේ ජනාධිපතිවරණය සමයේදී එම ජනාධිපතිවරණය අත් හිටුවන ලෙස ඉල්ලා මෙම පෙත්සම්කරු විසින්ම රිට් පෙත්සමක් ඉදිරිපත් කර තිබූ බව පෙන්වා දුන්නේය. එම පෙත්සම ශ්‍රේෂ්ඨාධිකරණය විසින් නිෂ්ප්‍රභ කළ බව 2019 ජනාධිපතිවරණයට අදාළව මැතිවරණ කොමිසම විසින් ඉදිරිපත් කළ වාර්තාවක සඳහන් වන බවත් ජනාධිපති නීතිඥවරයා පැවසීය. තවත් අතරමැදි පෙත්සම්කරුවන් පිරිසක් වෙනුවෙන් පෙනී සිටි ජනාධිපති නීතිඥ ඒම්.ඒ.සුමන්තිරන් අධිකරණය හමුවේ කරුණු දක්වමින් \"ආණ්ඩුක්‍රම ව්‍යවස්ථාවේ 19 වන සංශෝධනය පාර්ලිමේන්තුව විසින් සම්මත කළ පසු එය ක්‍රියාත්මක වුණා. ආණ්ඩුක්‍රම ව්‍යවස්ථාවේ 19 වන සංශෝධනය තුළින් 30(2) වගන්තිය සංශෝධනය කර ජනාධිපතිවරයාගේ නිල කාලය වසර 06 සිට 05 දක්ව අඩුකර තිබෙනවා. දින තුනක් විවාදයකින් පසුව පාර්ලිමේන්තුව එය සම්මත කළා. පාර්ලිමේන්තුව විසින් සම්මත කළ නීතියකට එරෙහිව නඩු පැවරීමට හැකියාවක් නැහැ.\" යනුවෙන් සඳහන් කළේය. තවත් අතරමැදි පෙත්මක් ඉදිරිපත් කර තිබූ සමාජවාදී තරුණ සංගමයේ එරංග ගුණසේකර වෙනුවෙන් පෙනී සිටි ජනාධිපති නීතිඥ මොහාන් වීරකෝන් අධිකරණය හමුවේ කරුණු දක්වමින් මෙම පෙත්සම පදනම් විරහිත බවත් එය විභාගයට නොගෙනම නිෂ්ප්‍රභ කළ යුතු බවත් ඉල්ලා සිටියේය. මේ වනවිට ශ්‍රේෂ්ඨාධිකරණය විසින් නීතිඥ භාවයෙන් ඉවත් කර තිබෙන පුද්ගලයෙකු යූටියුබ් නාලිකාවක සම්මුඛ සාකච්ඡාවකට සහභාගි වී ජනාධිපතිවරයාට වසර හයක කාලයක් නිලයේ සිටිය හැකි බව ප්‍රකාශ කර ඇති බවත් එය අධිකරණයට කළ බලපෑමක් බවත් ජනාධිපති නීතිඥ වීරකෝන් පෙන්වා දුන්නේය. පැෆරල් සංවිධානය වෙනුවෙන් පෙනී සිටි ජනාධිපති නීතිඥ සාලිය පීරිස් අධිකරණය හමුවේ කරුණු දක්වමින් \"මෙම පෙත්සම්කරු 2019 වසරේ ද මේ ආකාරයෙන්ම පෙත්සමක් ඉදිරිපත් කළා. එම තීන්දුවේ පිටපත් මා අධිකරණයට ඉදිරිපත් කරනවා. දීර්ඝ කරුණු සලකා බැලීමකින් පසුව එය අධිකරණය විසින් ප්‍රතික්ෂේප කළා. ඒ පිළිබඳව කිසිදු කරුණක් පෙත්සම්කරු මෙම පෙත්සමේ සඳහන් කර නෑ. කරුණු වසංකර තිබෙනවා. එම නිසා මෙම පෙත්සම ගාස්තුවට යටත්ව නිෂ්ප්‍රභ කරන ලෙස මා ඉල්ලා සිටිනවා.\" යනුවෙන් ජනාධිපති නීතිඥවරයා අධිකරණයෙන් ඉල්ලා සිටියේය. මැල්කම් කාදිනල් රංජිත් හිමිපාණන් වෙනුවෙන් පෙනී සිටි ජනාධිපති නීතිඥ ෂමීල් පෙරේරා අධිකරණය හමුවේ කරුණු දක්වමින් ජනතාවගේ මූලික අයිතිවාසිකම් ආරක්ෂා කිරීමේ වගකීම සැලකිල්ලට ගෙන මෙම පෙත්සම ඉදිරිපත් කළ බව සඳහන් කළේය. පාර්ලිමේන්තු මන්ත්‍රී විමල් වීරවංශ ඇතුළු පිරිසක් වෙනුවෙන් පෙනී සිටි නීතිඥ නිශාන් ප්‍රේමතිරත්න අධිකරණය හමුවේ කරුණු දක්වමින් \"පෙත්සම්කරු සිය පෙත්සමේ තමන් ඡන්ද දායකයෙකු බව ප්‍රකාශ කර නෑ. 2019 වසරේ ජනතාව ඡන්දය ලබා දුන්නේ ජනාධිපතිවරයාගේ නිල කාලය වසර 05 ක් බව දැනගෙනයි. එසේ නම් මූලික අයිතිවාසිකම් කඩ වී ඇති බව පෙත්සම්කරු කියන්නේ කෙසේද? පෙත්සම්කරු මේ පෙත්සම ඉදිරිපත් කර තිබෙන්නේ කූට අරමූණකින් යුතුවයි.\" එම නිසා දැඩි ගාස්තුවට යටත්ව පෙත්සම නිෂ්ප්‍රභ කරන ලෙස ඉල්ලා සිටියේය. පෙත්සම්කාර සී.ඩී. ලෙනව පෞද්ගලිකව පෙනී සිටියි ඉන් අනතුරුව පෙත්සම්කාර සී.ඩී. ලෙනව පෞද්ගලිකව පෙනී සිටිමින් අධිකරණය හමුවේ කරුණු දක්වා සිටියේය. \"ආණ්ඩුක්‍රම ව්‍යවස්ථාවේ 19 සංශෝධනය ජනතා පරමාධිපත්‍යයට පටහැනියි. ආණ්ඩුක්‍රම ව්‍යවස්ථාවේ 30(2) අනුව ජනාධිපතිවරයාගේ නිල කාලය වසර 06ක් බව මා සඳහන් කරනවා.\" යනුවෙන් කියා සිටියේය. අග විනිසුරු ජයන්ත ජයසූරිය ප්‍රශ්නයක් යොමු කරමින් \"ජනාධිපතිවරණය පැවැත්වීමෙන් ඔබගේ මූලික අයිතිවාසිකම් උල්ලංඝණය වන්නේ කෙසේද?\" යනුවෙන් ප්‍රශ්න කළේය. \"ස්වාමීනි... ජනාධිපතිවරයාගේ නිල කාලය වසර 06 යි. එම නිසයි මෙම නීතිවිරෝධී ජනාධිපතිවරණයට එරෙහිව නඩු පැවරුවේ.\" යනුවෙන් පෙත්සම්කරු පිළිතුරු ලබා දුන්නේය. විනිසුරු විජිත් මලල්ගොඩ ප්‍රශ්නයක් මතු කරමින් \"ආණ්ඩුක්‍රම ව්‍යවස්ථාවේ 19වැනි සංශෝධනය පාර්ලිමේන්තුව ඉදිරිපත් කළ අවස්ථාවේ දී ඔබ එය අභියෝගයට ලක් කරමින් පෙත්සමක් ඉදිරිපත් කළා? ඊට පිළිතුරු දුන් පෙත්සම්කරු \"නැහැ.. ස්වාමීනි..\" යනුවෙන් සඳහන් කළේය. එම අවස්ථාවේදී විනිසුරු මළල්ගොඩ පෙත්සම්කරු අමතමින් \"ජනාධිපතිවරයාගේ නිල කාලය සම්බන්ධයෙන් ඔබට ගැටළුවක් තිබුණා නම් ඔබ එය අභියෝග කළ යුතුව තිබුණේ එම අවස්ථාවේ දී. ඔබ එම අවස්ථාවේදී එය කළේ නැහැ. දැන් අධිකරණයට පැමිණ අධිකරණයෙන් ඉල්ලීමක් ඉදිරිපත් කිරීම තුළ පදනමක් නැහැ\" යනුවෙන් කියා සිටියේය. අගවිනිසුරු ජයන්ත ජයසූරිය පෙත්සම්කරු අමතමින් \"ඔබ ආණ්ඩුක්‍රම ව්‍යවස්ථාවේ 19 වැනි සංශෝධනය කියවා තිබෙනවාද? 19 වන සංශෝධනය සම්මත වීමෙන් පසුව ජනාධිපතිවරයාගේ නිල කාලය වසර පහක් බව පැහැදිලිවම සඳහන් කර තිබෙනවා. ඒක තමයි දැන් රටේ තිබෙන නීතිය. ඉතින් ඔබ දැන් ඒ සම්බන්ධයෙන් අභියෝග කරන්නේ කොහොමද?\" යනුවෙන් විමසීය. විනිසුරු විජිත් මළල්ගොඩ යළිත් ප්‍රශ්නයක් මතු කරමින් \"සම්මත වූ නීතියක් යළි ප්‍රශ්න කරන්න කියලද ඔබ අපට කියන්නේ\" යනුවෙන් පෙත්සම්කරුගෙන් විමසා සිටියේය. ඊට පිළිතුරු දුන් පෙත්සම්කරු ආණ්ඩුක්‍රම ව්‍යවස්ථාවේ 82 සිට 86 දක්වා තිබෙන වගන්ති වලින් අධිකරණය සම්මත කළ නීතියක් සම්බන්ධයෙන් පවා යළි සලකා බැලීමට අධිකරණයට හැකියාවක් තිබෙනවා. මෙම ක්‍රියාවලිය අධිකරණය අතින් සිදුවූ වරදක්.\" යනුවෙන් සඳහන් කළේය. එම අවස්ථාවේදී පෙත්සම්කරුට තරයේ අවවාද කළ විනිසුරු විජිත් මළල්ගොඩ නීතියට අනුව කරුණු දැක්වීමට පියවර ගන්නා ලෙසත් අධිකරණය ලබා දුන් අවස්ථාව වැරදි ලෙස පරිහරණය නොකරන ලෙසත් දන්වා සිටියේය. ඉන් අනතුරුව අගවිනිසුරුවරයා පෙත්සම්කරු වෙත ප්‍රශ්නයක් යොමු කරමින් \"ආණ්ඩුක්‍රම ව්‍යවස්ථාවේ 19 වැනි සංශෝධනය පාර්ලිමේන්තුවට ඉදිරිපත් කළ අවස්ථාවේ ඒක අභියෝගයට ලක් කරමින් ඔබ එම අවස්ථාවේදී පෙත්සමක් ඉදිරිපත් කළාද? යනුවෙන් විමසා සිටියේය. ඊට පිළිතුරු දුන් පෙත්සම්කරු තමා එම අවස්ථාවේදී අදාළ කෙටුම්පත අභියෝගයට ලක් කරමින් පෙත්සමක් ඉදිරිපත් නොකළ බව ඔහු සඳහන් කළේය. නැවතත් පෙත්සම්කරු ඇමතූ අගවිනිසුරුවරයා \"ඔබ එම අවස්ථාවේදී පෙත්සමක් ඉදිරිපත් කළේ නැහැ. එම පනත් කෙටුම්පතට එරෙහිව ශ්‍රේෂ්ඨාධිකරණයට පෙත්සම් ඉදිරිපත් වුණා. ඒවා පිළිබඳ පූර්ණ විභාගයක් පවත්වා ශ්‍රේෂ්ඨාධිකරණය තම නිගමනය පාර්ලිමේන්තුවට ඉදිරිපත් කළා. ශ්‍රේෂ්ඨාධිකරණය විසින් ඉදිරිපත් කළ නිගමනවලට අනුවයි පාර්ලිමේන්තුව අදාළ පනත සම්මත කළේ. එය දැන් නීතියක් බවට සම්මත වී හමාරයි. සම්මත වූ නීතියකට එරෙහිව මෙයාකරයෙන් නඩු පැවරීමට හැකියාවක් නෑ. ඔබ 2019 වසරේදීත් මේ ආකාරයේ නඩුවක් ගොනු කර තිබුණා. එය අධිකරණය නිෂ්ප්‍රභ කර තිබෙනවා. ඔබ එහි තීන්දුවේ පිටපත් ලබා ගත්තාද?\" යනුවෙන් ප්‍රශ්න කළේය. 'ජනාධිපතිවරයාගේ නිල කාලය අවුරුදු පහක් බව දැන් පිළිගන්නවාද?' ඊට පිළිතුරු දෙමින් පෙත්සම්කරු සඳහන් කළේ තමා එම තීන්දුවේ පිටපත් ලබා නොගත් බව ය. එම අවස්ථාවේදී පෙත්සම්කරු වෙත දෝෂාරෝපණ එල්ල කළ අගවිනිසුරුවරයා \"ඔබ වගකිවයුතු පුරවැසියෙක් නම් ඔබේ නඩුවේ තීන්දුවේ පිටපත ලබාගෙන කියවිය යුතුව තිබුණා. එහෙත් ඔබ එසේ කර නැහැ. එසේ නොකොට මේ ආකාරයෙන් නඩු පැවරීම යුක්ති සහගත නෑ.\" යනුවෙන් කියා සිටි අතර පදනමකින් තොරව අධිකරණයට පැමිණ අධිකරණයේ කාලය නාස්ති කිරීම අනුමත කළ නොහැකි බවත් සඳහන් කළේය. ඉන් අනතුරුව පෙත්සම්කරු ඇමතු අගවිනිසුරුවරයා “ආණ්ඩුක්‍රම ව්‍යවස්ථාවේ 19 වන සංශෝධනය අනුව ජනාධිපතිවරයාගේ නිල කාලය අවුරුදු පහක් බව දැන් පිළිගන්නවාද? යනුවෙන් විමසා සිටියේය. ඊට පිළිතුරු දුන් පෙත්සම්කරු එය තමා පිළිගන්නා බව අධිකරණය හමුවේ පැවසීය. ඉන් අනතුරුව අගවිනිසුරුවරයා කරුණු දක්වමින් “ආණ්ඩුක්‍රම ව්‍යවස්ථාවේ 19 වන සංශෝධනයට අනුව ජනාධිපතිවරයාගේ නිල කාලය අවුරුදු 05 ක් බව පැහැදිලියි. ඒක තමයි දැන් රටේ තිබෙන නීතිය. එසේ තිබියදී මේ වගේ නඩු පවරා ඇයි අධිකරණයේ කාලය කා දමන්නේ\" යනුවෙන් පෙත්සම්කරුගෙන් විමසා සිටියේය. පංච පුද්ගල විනිසුරු මඩුල්ලේ සාමාජික විනිසුරු එස්. තුරෙයි රාජා පෙත්සම්කරු අමතමින් “2019 වසරේ ජනාධිපතිවරයාගේ නිල කාලය සම්බන්ධයෙන් ඔබ ඉදිරිපත් කළ පෙත්සම සලකා බැලූ විනිසුරු මඩුල්ලේ සාමාජිකයෙකු ලෙස මා කටයුතු කළා. එහිදී ඔබගේ ඉල්ලීම ප්‍රතික්ෂේප කිරීමට අපි පියවර ගත්තා. එසේ තිබියදී ඔබ එම කාරණයම යළි අධිකරණයට ගෙන ඇවිත් තිබෙනවා. එදා පැවති නඩු විභාගයේදී විනිසුරු ප්‍රසන්න ජයවර්ධන ඔබට ප්‍රශංසා කළ බව ඔබ ඔබගේ දේශනවලදී සඳහන් කළා. ඒක වැරදියි. එදා ප්‍රසන්න ජයවර්ධන විනිසුරුතුමා ඔබට කියා සිටියේ නීතිය හරියාකාරව දැනගෙන කරුණු දක්වන්න කියලයි. එය ප්‍රශංසා කිරීමක් ලෙස තේරුම් ගන්න එපා.\"යනුවෙන් සඳහන් කර සිටියේය. ඉදිරිපත් වූ සියලු කරුණු සලකා බැලූ ශ්‍රේෂ්ඨාධිකරණය තීන්දුව ප්‍රකාශ කිරීම පැය භාගයකින් පමණක් කල් තබනු ලැබීය. ඉන් අනතුරුව තීරණය ප්‍රකාශයට පත් කරමින් අගවිනිසුරුවරයා සඳහන් කළේ පෙත්සම්කරු විසින් ඉදිරිපත් කළ පෙත්සම පවරා පවත්වාගෙන යාමට තරම් සාධාරණ පදනමක් අනාවරණය නොවන බැවින් එය නිෂ්ප්‍රභ කිරීමට තීන්දු කරන බව ය. මෙම පෙත්සම්කරු විසින් 2019 වසරේ මේ ආකාරයෙන් නඩුකරයක් ගොනු කිරීමට පියවර පියවර ගෙන තිබියදී ඒ බව සඳහන් නොකොට යළි ඒ හා සමාන නඩුකරයක් ඉදිරිපත් කිරීම තුළින් අධිකරණයේ කාලය නාස්ති කිරීමක් කරන බවත් ඒ අනුව පෙත්සම්කරු විසින් රුපියල් ලක්ෂයක නඩු ගාස්තුව මසක් තුළ අධිකරණයට ගෙවිය යුතු බවත් අග විනිසුරුවරයා ප්‍රමුඛ පංච පුද්ගල ශ්‍රේෂ්ඨාධිකරණ විසින් නිකුත් කළ තීන්දුවේ වැඩිදුරටත් සඳහන්ය. අතරමැදි පෙත්සම් ජනාධිපතිවරයාගේ නිල කාලය අවසන් වන දිනය සම්බන්ධයෙන් ශ්‍රේෂ්ඨාධිකරණය විසින් අර්ථ නිරූපණයක් ලබා දෙන තුරු දැනට සැලසුම් කර ඇති පරිදි ජනාධිපතිවරණය පැවැත්වීම වැළැක්වීමේ නියෝගයක් නිකුත් කරන ලෙස ඉල්ලා ගොනුකර ඇති පෙත්සම විභාගයට නොගෙන නිෂ්ප්‍රභ කරන ලෙස ඉල්ලා ශ්‍රේෂ්ඨාධිකරණය හමුවේ අතරමැදි පෙත්සම් කිහිපයක් ඉදිරිපත් වී තිබුණි. සමගි ජන බලවේගයේ මහ ලේකම් රංජිත් මද්දුමබණ්ඩාර, ජාතික ජන බලවේගයේ පාර්ලිමේන්තු මන්ත්‍රීවරුන් වන විජිත හේරත්, ආචාර්ය හරිනි අමරසූරිය සහ සමාජවාදී තරුණ සංගමයේ එරංග ගුණසේකර විසින් පෙත්සම් ඉදිරිපත් කරනු ලැබ ඇත. ඊට අමතරව අන්තර් විශ්ව විද්‍යාල ශිෂ්‍ය බල මණ්ඩලයේ හිටපු කැඳවුම්කරු වසන්ත මුදලිගේ ඇතුළු පිරිසක් ද අතරමැදි පෙත්සමක් ඉදිරිපත් කර තිබේ. අතරමැදි පෙත්සම්කරුවන් කියා සිටින්නේ ආණ්ඩුක්‍රම ව්‍යවස්ථාවේ 19 වන සංශෝධනය 03 පරිච්ඡේදය තුළින් ආණ්ඩුක්‍රම ව්‍යවස්ථාවේ 30(2) ව්‍යවස්ථාව සංශෝධනය කර තිබෙන බවත් ඒ අනුව ජනාධිපතිවරයාගේ නිල කාලය වසර 06 සිට වසර 05 ක් දක්වා අඩු කර ඇති බව ය. ඒ අනුව ආණ්ඩුක්‍රම ව්‍යවස්ථාව ප්‍රකාරව වත්මන් ජනාධිපතිවරයාගේ නිල කාලය මෙම වසරේ අවසන් වන බවත් මෙම වසරේ ජනාධිපතිවරණයක් පැවැත්වීම අත්‍යවශ්‍ය බවත් ඔවුහූ පෙන්වා දෙති. ජනාධිපතිවරණය කල් දමන ලෙස ඉල්ලා අදාළ පෙත්සම ඉදිරිපත් කිරීමේදී පෙත්සම්කරු වැරදි සහගත කරුණු අධිකරණය හමුවේ ඉදිරිපත් කරමින් අධිකරණය නොමග යැවීමට කටයුතු කර ඇති බවටත් ඔවුහූ චෝදනා කරති. එමෙන්ම සිය ඉල්ලීම සාධාරණීකරණය කිරීමට ඉවහල් වන කරුණු කිසිවක් ඉදිරිපත් කිරීමට පෙත්සම්කරු අපොහොසත් වී ඇති බවත් අතරමැදි පෙත්සම්කරුවන් චෝදනා කර තිබේ. එසේම ආණ්ඩුක්‍රම ව්‍යවස්ථාවේ 19 වැනි සංශෝධනය පාර්ලිමේන්තුවේ සම්මත වී තිබෙන නීතියක් බැවින් ඊට එරෙහිව අධිකරණ ක්‍රියාමාර්ග ගැනීමට හැකියාවක් නොමැති බවත් අතරමැදි පෙත්සම්කරුවෝ පෙන්වා දුන්හ. ඒ අනුව මෙම පෙත්සම සම්බන්ධයෙන් මැදිහත් වී කරුණු දැක්වීමට තමාට අවසර දෙන ලෙසත් තමන් ඉදිරිපත් කරනු ලබන කරුණු සලකා බලා අදාළ පෙත්සම නිෂ්ප්‍රභ කරන ලෙසත් අතරමැදි පෙත්සම්කරුවන් ශ්‍රේෂ්ඨාධිකරණයෙන් වැඩිදුරටත් ඉල්ලා තිබේ. පෙත්සම සලකා බැලීම සඳහා පංච පුද්ගල ශ්‍රේෂ්ඨාධිකරණ විනිසුරු මඩුල්ලක් ජනාධිපතිවරයාගේ නිල කාලය අවසන් වන දින වකවානු සම්බන්ධයෙන් ශ්‍රේෂ්ඨාධිකරණය විසින් අර්ථ නිරූපණයක් ලබා දෙන තුරු දැනට සැලසුම් කර තිබෙන පරිදි ජනාධිපතිවරණය පැවැත්වීම වැළැක්වීමේ නියෝගයක් නිකුත් කරන ලෙස ඉල්ලා ව්‍යවසායකයෙකු වූ සී.ඩී.ලෙනව විසින් ඉදිරිපත් කළ මූලික අයිතිවාසිකම් පෙත්සම සලකා බැලීම සඳහා ශ්‍රේෂ්ඨාධිකරණයේ සිටින ජ්‍යෙෂ්ඨ විනිසුරුවරුන්ගෙන් සමන්විත පංච පුද්ගල ශ්‍රේෂ්ඨාධිකරණ විනිසුරු මඩුල්ලක් නම් කර තිබේ. අගවිනිසුරු ජයන්ත ජයසූරිය විසින් මෙම විනිසුරු මඩුල්ල නම් කර ඇත. ඒ අනුව අදාළ විනිසුරු මඩුල්ලේ සාමාජිකයින් ලෙස අගවිනිසුරු ජයන්ත ජයසූරිය, විජිත් මළල්ගොඩ, මුර්දු ප්‍රනාන්දු, ප්‍රීති පද්මන් සූරසේන සහ එස්.තුරෙයි රාජා නම් කරනු ලැබ සිටිති. ධුර කාලය ගැන අර්ථ නිරූපණයක් ලබා දෙන තුරු ඡන්දය වැළක්වීමට අතුරු නියෝගයක් ඉල්ලා ශ්‍රේෂ්ඨාධිකරණයට පෙත්සමක් ජනාධිපතිවරයාගේ ධුර කාලය නිමා වන දින වකවානුව සම්බන්ධයෙන් ශ්‍රේෂ්ඨාධිකරණය විසින් අර්ථ නිරූපණයක් ලබා දෙන තුරු දැනට සැලසුම් කර තිබෙන පරිදි ජනාධිපතිවරණය පැවැත්වීම වැළැක්වීමේ අතුරු නියෝගයක් නිකුත් කරන ලෙස ඉල්ලා ශ්‍රේෂ්ඨාධිකරණය හමුවේ මූලික අයිතිවාසිකම් පෙත්සමක් ගොනු කර තිබේ. මොරටුව ප්‍රදේශයේ පදිංචි ව්‍යවසායකයෙකු වූ සී.ඩී. ලෙනව විසින් මෙම පෙත්සම ඉදිරිපත් කර තිබේ. එහි වග උත්තරකරුවන් ලෙස මැතිවරණ කොමිසම, එහි සභාපතිවරයා ඇතුළු සාමාජිකයින්, නීතිපතිවරයා නම් කර ඇත. පෙත්සම්කරු කියා සිටින්නේ ආණ්ඩුක්‍රම ව්‍යවස්ථාවේ 19 වන සංශෝධනය තුළින් ජනාධිපතිවරයාගේ ධුර කාලය සම්බන්ධයෙන් සිදුකළ සංශෝධනය හේතුවෙන් ජනාධිපතිවරයාගේ දුර කාලය අවසන් වන දිනවකවානු සම්බන්ධයෙන් අපැහැදිලිතාවයක් නිර්මාණය වී තිබෙන බවයි. \"1978 ආණ්ඩුක්‍රම ව්‍යවස්ථාව යටතේ තේරී පත්වන ජනාධිපතිවරයාගේ නිල කාලය වසර 06 බව සඳහන් කර තිබුණා. එහෙත් ආණ්ඩුක්‍රම ව්‍යවස්ථාවේ 19 වන සංශෝධනයේ 03 වන පරිච්ඡේදය තුළින් ආණ්ඩුක්‍රම ව්‍යවස්ථාවේ 30(2) වගන්තිය සංශෝධනය කළ බව සඳහන් වුවද එ තුළින් ජනාධිපතිවරයාගේ නිල කාලය අවසන් වන්නේ අවුරුදු 05න්ද එසේත් නැත්නම් 06න්ද යන කරුණ සම්බන්ධයෙන් ගැටලුවක් මතු වී තිබෙනවා. ආණ්ඩුක්‍රම ව්‍යවස්ථාවේ 19 වන සංශෝධනය යටතේ බලයේ සිටින ජනාධිපතිවරයාගේ නිල කාලය ද වසර 05 ක් දක්වා අඩු කිරීමේදී එය ජනමතවිචාරණයකට යොමු කළ යුතු වුවත් එසේ සිදුවී නැහැ.ඒ අනුව ආණ්ඩුක්‍රම ව්‍යවස්ථාවේ 82 වන ව්‍යවස්ථාව අනුව නිසි පරිදි ජනමත විචාරණයක් නොපැවැත්වීමෙන් 30(2) ව්‍යවස්ථාව නිසි පරිදි සම්මත වී නොමැති බව පැහැදිලි වෙනවා. ඒ නිසා ජනාධිපතිවරයාගේ නිල කාලය අවසන් වන්නේ අවුරුදු 05 න්ද නැතිනම් අවුරුදු 06 ක් ද යනුවෙන් ගැටලුවක් මතු වෙනවා. \"යනුවෙන් සඳහන් කරන පෙත්සම්කරු එම ගැටලුව නිරාකරණය කරගන්නා තුරු ජනාධිපතිවරණයක් පැවැත්වීම නුසුදුසු බවත් සඳහන් කළේය. මෙහිදී වැඩිදුරටත් කරුණු දැක්වූ පෙත්සම්කරු කියා සිටියේ \"2019 වසරේ පැවති ජනාධිපතිවරණයෙන් ජනාධිපතිවරයා ලෙස තේරී පත් වූ ගෝඨාභය රාජපක්ෂ මහතා එම ධුරයෙන් ඉල්ලා අස්වීමෙන් පසුව වත්මන් ජනාධිපති රනිල් වික්‍රමසිංහ මහතා අනුප්‍රාප්තික ජනාධිපති වරයා ලෙස පාර්ලිමේන්තුව විසින් තෝරා පත් කරගනු ලැබුවා. ඒ අනුව වත්මන් ජනාධිපතිවරයාගේ නිල කාලය අවසන් වී ජනාධිපතිවරණය පැවැත්විය යුතු දින සම්බන්ධයෙන් ආණ්ඩුක්‍රම ව්‍යස්ථානුකූලව ගැටලුකාරී තත්ත්වයක් මතු වී තිබෙනවා. එවැනි ගැටලුකාරී තත්ත්වයක් ඇති වූ අවස්ථාවක ඒ සම්බන්ධයෙන් අර්ථ නිරූපණයක් සැපයීමේ බලය පැවරී තිබෙන්නේ ශ්‍රේෂ්ඨාධිකරණයටයි\" යනුවෙනි. මෙම කරුණ සම්බන්ධයෙන් විමර්ශනයක් පවත්වා වත්මන් ජනාධිපතිවරයාගේ නිල කාලය අවසන් වන දිනය සම්බන්ධයෙන් අධිකරණයෙන් පැහැදිලි අර්ථ නිරූපණයක් ලබාදෙන තුරු ජනාධිපතිවරණය පැවැත්වීම වැළැක්වීමේ අතුරු නියෝගයක් නිකුත් කරන ලෙස ඒ අනුව පෙත්සම්කරු ශ්‍රේෂ්ඨාධිකරණයෙන් ඉල්ලා තිබේ. එමෙන්ම ආණ්ඩුක්‍රම ව්‍යවස්ථාවේ 19 වන සංශෝධනය තුළින් ආණ්ඩුක්‍රම ව්‍යවස්ථාවේ 30(2) වගන්තිය නිසි පරිදි සම්මත වී තිබේදැයි අර්ථ නිරූපණයක් ලබා දෙන ලෙසත් පෙත්සම්කරු ශ්‍රේෂ්ඨාධිකරණයෙන් වැඩිදුරටත් ඉල්ලා සිටියි.",
"Title": "සී.ඩී. ලෙනවගේ පෙත්සම විභාගයට නොගෙනම නිෂ්ප්‍රභ කිරීමට ශ්‍රේෂ්ඨාධිකරණය තීරණය කරයි"
} |
{
"Text": " මුහුදුබඩ ප්‍රධාන නගරයක් ආසන්නයේ පිහිටා ඇති සුවිශේෂී නිවර්තන තෙත් කලාපීය වැසි වනාන්තරයක් සොයා අපි ගාල්ල කොට්ටව වෙත ගියෙමු. ගාල්ල දිස්ත්‍රික්කයේ ගාල්ල නගරයට ආසන්නව පිහිටා ඇති මෙම රක්ෂිතය කොට්ටව සංරක්ෂණ වනාන්තරය යනුවෙන් හඳුන්වනු ලබයි. පහසුම ප්‍රවේශ මාර්ගය කුමක් ද ? ගාල්ල නගරයේ සිට කිලෝමීටර් 13ක දුරින් පිහිටා ඇති මෙම තෙත් කලාපීය වනාන්තරය ශාක සහ සතුන් රැසකට නිවහනකි. ගාල්ල - උඩුගම ප්‍රධාන මාර්ගය ඔස්සේ ගොස් මෙම රක්ෂිතයට පහසුවෙන් ළඟාවිය හැක. මෙම මාර්ගය ඔස්සේ ගමන් ගන්නා ඕනෑම බස් රථයක ද ගොස් මෙම රක්ෂිතයට ප්‍රවේශ විය හැක. ගාල්ල - උඩුගම ප්‍රධාන මාර්ගයේ කිලෝමීටර් කිහිපයක් මෙම රක්ෂිතය හරහා වැටී ඇත. අප රක්ෂිතයට ළඟා වෙන අවස්ථාවේ වැහිබර කාලගුණික තත්ත්වයක් පැවතුණි. වනෝද්‍යානය සෑම දිනකම පෙරවරු 8 සිට පස්වරු 4.30 දක්වා විවෘතව පවතියි. ප්‍රධාන මංපෙත පිහිටි කාර්යාලයෙන් ප්‍රවේශපත්‍රයක් ගෙන රක්ෂිතය තුළට ඇතුළු විය යුතුය. සුන්දරම මංපෙත කුමක් ද? මේ වනාන්තරයට ඇතුළු වී මඳ දුරක් ගිය විට නොයෙකුත් දිසාවන්ට විහිදුණු මංපෙත් කිහිපයක් දැකිය හැකිය. එක් මාර්ගයක් අලංකාර තුරුවැල් වියනක් යටින් ඈතට දිව යන ඉතාමත් සුන්දර මංපෙතකි. මෙය වනයේ සුන්දරත්වය නැරඹීය දැකුම්කළු මංපෙතකි. තවත් මාර්ගයක් තේ වගාව සඳහා වෙන් වන අතර පහත රට තේ වගාව නරඹන්නන්ට ඒ මාර්ගයේ ගමන් කළ හැකිය. අනෙක් මාර්ගයෙන් කොට්ටව ස්වභාවික ජල තටාකය වෙත ගමන් කළ හැකිය. ස්වභාවික දිය උල්පත්වලින් වතුර ගලා එන මෙම ජල තටාකයෙහි නියං සමයේදීවත් ජලය නොසිඳේ. මෙම ජල තටාකය දෙස් විදෙස් සංචාරකයන් බහුලව නරඹන ස්ථානයක් ලෙස ප්‍රචලිතය. ශ්‍රි ලංකාව තුළ සංරක්ෂණ වනාන්තර ලෙස දැනට හඳුනාගෙන ඇති වනාන්තර 33 නෙන් එකක් වන මෙම වනාන්තරය අධ්‍යාපනික, පර්යේෂණ, ජෛව විදහාත්මක වැදගත්කම අතින් ඉතා ඉහළ ස්ථානයක් ගනී. ජාතික සංරක්ෂණ විමසුමට අනුව ඉහළ ප්‍රමුඛත්වයක් දී සංරක්ෂණ කළයුතු වනාන්තරයක් ලෙස කොට්ටව රක්ෂිතය නම් කර ඇත. අධ්‍යාපනික හා පර්යේෂණ කටයුතු සඳහාම වෙන් කළ හෙක්ටයාර් 10 ක ස්වාභාවික වන උද්‍යානයක් මෙම වනාන්තරය තුළ ඇත. මෙම වනාන්තරයට යාබදව තොරතුරු මධ්‍යස්ථානයක්ද පවත්වගෙන යනු ලැබේ. මෙමගින් දෙස් විදේශීය සංචාරකයින්ට හා පාසැල් සිසුන්ට වනාන්තරය නැරඹීම සඳහා ප්‍රවේශ පත්‍ර නිකුත් කිරීම මෙන්ම වන විද්‍යාත්මක තොරතුරු ලබා දෙනු ලබයි. මහජනතාව සඳහා අවශ්‍ය පැළ මිලදී ගැනීම සඳහා පැළ තවානක්ද එම ස්ථානයේ පවත්වාගෙන යනු ලැබේ. මෙම වනාන්තරය තුළ 'නාග ආරණ්‍යය' හා 'මලුවේගොඩ ආරණ්‍යය' යන ආරණ්‍යය සේනාසන ද පිහිටා ඇත. මෙහි උසම ප්‍රදේශය යැයි සැළකෙන 'කැකිල්ලගල කන්ද' තැනිතලා භූමි ප්‍රදේශයකි. එම කන්දට නගින ඕනෑම කෙනෙකුට කොට්ටව වනාන්තරයේ අසිරිය මෙන්ම ගාල්ල අවට ප්‍රදේශයද දැකිය හැකිය. නමුත් අප ගිය දිනයේ පැවති වැසි සහිත කාලගුණ තත්ත්වය හේතුවෙන් එම ප්‍රදේශයට ගමන් ගන්නා මාර්ගයේ කුඩැල්ලන් සහ සර්පයන් බහුලව ගැවසෙන බැවින් එහි යෑම අවදානම් බව වනසංරක්ෂණ නිලධාරීන් පැවසීය. වනාන්තරයේ උසම ස්ථානය කැකිල්ලගල වන අතර එහි ගල් ගුහා 2ක් පිහිටා ඇත. මෙම රක්ෂිතය තුළින් තුන්දොළ, දුනුකෙයියා දොළ, හල්දොළ, උඩුමුල්ල දොළ ගළා බසින අතර පොල් අතු මෝදර ගඟේ ජලපෝෂක ප්‍රදේශය ලෙස ද ක්‍රියා කරයි. මෙම වනාන්තරය තුළ පිහිටි යක්කලමුල්ල ප්‍රාදේශීය සභාව මඟින් පවත්වා ගෙන යනු ලබන ජල පොකුණු ද ප්‍රදේශවාසින්ගේ හා සංචාරක ආකාර්ෂණය දිනූ ස්ථානයකි. වන උද්‍යානය හැර ඉතිරි වනාන්තර කොටස් 1968 දී රාජ්‍ය දැව සංස්ථාව විසින් දැව ඉවත් කර ඇති අතර අනවසර මිනිස් ක්‍රියාකාරකම් නිසා ද වනාන්තරයට හානි පැමිණ ඇත. දෙවන ලෝක යුද සමයේදී 'බ්‍රිටිෂ් එම්පයර්' නැමැති ආරක්ෂිත යුද මෙහෙයුම් මූලස්ථානයක් කොට්ටව වනාන්තරයේ පවත්වාගෙන ගිය බව ගැමියන් අතර ඇති මතයකි. මෙහි තිබූ මුඩු ඉඩම් වල පයිනස්, ඇරුකේරියා හා දේශීය දැව විශේෂ වගා කර තිබේ. වන සංරක්ෂණ දෙපාර්තමේන්තුව විසින් වගාකර ඇති පර්යේෂණ බිම් කටිටි විශාල ප්‍රමාණයක් මෙම වනාන්තරය තුළ පිහිටා ඇත. කොට්ටව සංරක්ෂණ වනාන්තරය තැනි තලා පහත් බිම් ප්‍රදේශයක පිහිටා ඇත. මුහුදු මට්ටමින් මීටර් 50- 150ක් උසින් මෙය පිහිටා තිබේ. රතු කහ පොඩිසොලික් පස් හා ඇලු වියල් පස් මෙම වනයේ දක්නට ලැබේ. සාමාන්‍ය වාර්ෂික වර්ෂාපතනය මි.මි. 2160 -3500 අතර වේ. වර්ෂාපතනයෙන් 2/3ක් මැයි සහ ඔක්තෝම්බර් අතර ලැබෙන අතර මෙම වනය නිවර්ථන තෙත් සදාහරිත වනාන්තර ඝනයට අයත් වේ. ආවේණික ශාක 45ක් මෙම වනෝද්‍යානය තුළ ඇති ශාක වර්ග අතරින් ශාක වර්ග හතළිස් පහක් ආවේණික ශාක ලෙස හඳුනාගෙන ඇත.ඒවා නම් බැදි දෙල්, වැලිපැන්න, හැඩවක , බූහොර, පිනිබෙරලිය, හොර, ගොඩපර, රුක්, තව්වැන්න, වල් දිවුල්, කිරිහැඹිලිය, කන්පෙත්ත, දියතාලිය, දොඩම්කහ, උගුඩුහල්, වල් ජම්බු, වල්ල, අලුබෝ, කැකුණ, වලුකීන, දත්කැටිය, කබර බදුල්ල, කැටබුල්ල, නාමැන්ඩෝරා, උබ්බේරිය, පත්කැල, තලන්, දොරණ, ගල් ඇට, කලුබදුල්ල, දියබෙර, වල්කෝපි, කැකිරිවරා, තිනියදුන්, වනම්, බෙරු, රත්බෙරලිය, මැන්දෝරා, දුන්, බටුකීන, කිරිපෙද්ද, ඇත්හෙරලිය, පොල්හුන්න, දුනුකෙයියා, වෙනිවැල් වේ. ආවේණික පක්ෂි වර්ග ගිරාමලිත්තා, සැලළිහිණියා, හබන් කුකුළා, තිත්පිය නිරාසිකයා, අළු කැදැත්තා, හිස කළු කොන්ඩයා යන පක්ෂි විශේෂ මෙම වනාන්තරය තුළ දැකිය හැකිය. උභය ජීවින් වකරැලි මැඩියා, වෙල් මැඩියා, කුඩා බැදී මැඩියා, විචල්‍ය ඇටිකිත්තා, සුලබ පහිඹු ගස් මැඩියා, විසිතුරු රතු මැඩියාද මෙහි දැකිය හැකිය. කටුස්සන් රළු අඟ කටුස්සා, කරමල් බොදිලියා, පිනුම් කටුස්සා, මුකලන් කටුස්සා, පලා කටුස්සා, ගරා කටුස්සා යන කටුසු විශේෂ ද මෙම වනාන්තරය තුළ දිවි ගෙවති. මත්ස්‍යයින් ලේ තිත්තයා, බුලත් හපයා, රතුවරල් පෙතියා, බන්ඩ් තිත්තයා, කර ඇදයා, දණ්ඩියා, හල්මල් දණ්ඩියා, රැවුල් දණ්ඩියා යන මත්ස්‍ය විශේෂවලටද මේ වනාන්තරය නිවහන වී තිබේ. සර්පයින් පලා පොළගා, තිත් පොළගා, දාර කරවලා, කුන කටුවා, හාල් දණ්ඩා, ඇහැටුල්ලා, ගරුඩියා ද මෙහි සුලබව දැකිය හැකිය. ක්ෂීරපායින් කලවැද්දා, මීමින්නා, දිය බල්ලා, දඬු ලේනා ද මෙහි දිවි ගෙවති. මෙහි යක්කලමුල්ල ප්‍රාදේශීය සභාව මගින් නඩත්තු කරනු ලබන කොට්ටව නාන තටාකය වනාන්තරය හරහා ගලා බසින පිල්ල දොළෙන් පෝෂණය වේ. මෙම ස්වාභාවික නාන තටාකයේ විශේෂත්වය නම් වසරේ සෑම කාලයකදීම ජලයෙන් පිරී උතුරා යෑමයි.",
"Title": "ගාල්ලට නොදුරුව ඇති වැසි වනාන්තරයක් බලන්න යමුද?"
} |
{
"Text": " තරුණ තරුණියන් පෙරමුණ ගත් අරගලයකින් පළමුවරට ශ්‍රී ලංකා ඉතිහාසයේ විධායක ජනාධිපතිවරයෙකු පලවා හැරිමෙන්ම පසුව පත්වූ 75 හැවිරිදි අනුප්‍රාප්තික ජනාධිපතිවරයාගේ ධූර කාලයේ අවසානය ළං වෙත්ම ඉදිරි ජනාධිපතිවරණ සටනට අවතීර්ණ විය හැකි විවිධ අපේක්ෂකයින්ගේ නම් කරලියට පැමිණ තිබේ. දීර්ඝ දේශපාලන ඉතිහාසයක් හෝ දේශපාලන පරම්පරාවකින් පැවත එන හෝ ව්‍යවසායක හෝ ව්‍යාපාරික පසුබිමක් ඇති පුද්ගලයෝ ද ඒ අතර වෙති. කෙසේ නමුත් රාජ්‍ය බලය ලබා ගැනීමට තරුණ නැගිටීම් හමුවේ කළ ආයුධ සන්නද්ධ කැරළි කිහිපයක්ම අසාර්ථක වු ඉතිහාසයක් ශ්‍රී ලංකාවට ඇත. ලෝක තත්ත්වය අධ්‍යනය කිරීමේදී පෙනීයන්නේ වියපත් නායකයින් මෙන්ම තරුණ නායකයින් ද සිය ශක්තිය යොදවා රටවල් මෙහෙයවා ඇති බවකි. බැලු බැල්මට තරුණ පාලනයක් හෝ වැඩිහිටි පාලනයක් සහිත රටවල පරිපාලන වෙනසක් හෝ ආර්ථිකමය වෙනසක් තිබේද යන්න වෙන් වෙන් වශයෙන් කීමට තරම් ප්‍රමාණවත් සාධක අප සතුව නැත. එහෙත් දිගින් දිගටම ලෝකය පුරාම වියපත් පාලකයින්ට එරෙහිව තරුණ පිරිස් අතරින් සැලකිය යුතු විරෝධයක් මතුවෙමින් තිබේ. ඒ අනුව මෙම ලිපියෙන් අපි විමසා බැලීමට උත්සාහ ගන්නේ පුද්ගලයෙකුගේ 'වයස' රටක පාලන බලය හෙඹවීමෙහිලා සැලකිය යුතු කාර්ය භාරයක් ඉටු කරන්නේද යන්න විමසා බැලීමටයි. ශ්‍රී ලංකාවේ ජනාධිපති අපේක්ෂකයෙකු වීමට අවශ්‍ය මූලික සුදුසුකම් මොනවාද? ශ්‍රී ලංකා ආණ්ඩුක්‍රම ව්‍යවස්ථාවට අනුව ජනාධිපති ධූරයට තරග කළ හැකි පුද්ගලයෙකු සැපිරිය යුතු මුලික සුදුසුම්කම් කිහිපයකි. එහි එක් සුදුසුකමක් ලෙස 'වයස' ද සැලකිල්ලට ගෙන තිබේ. ජනාධිපති අපේක්ෂකයෙකු ලෙස තරග කිරීමට බලපාන නුසුදුසුකම් මොනවාද? ශ්‍රී ලංකා ආණ්ඩුක්‍රම ව්‍යවස්ථාවේ කිසිදු වගන්තියක විධායක ජනාධිපතිවරයා බෞද්ධ විය යුතුයි යන්න සඳහන් වී නොමැත. 'සමාජ සම්මතයන් වැදගත් නැහැ' \"වයස හින්දා පාලනය කරන්න බැහැ, ගැහැණු කෙනෙක් හින්දා පාලනය කරන්න බැහැ, වෙනත් සමාජ ප්‍රජාවකින් ආපු හින්දා පාලනය කරන්න බැහැ, LGBT හින්දා පාලනය කරන්න බැහැ, ඒ වගේ තියෙනවානේ අපේ සමාජයේ සම්මතයන්. මම හිතන්නේ ඒ සම්මතයන් වැදගත් නැහැ. ශාරිරිකව ඒ අය යහපත් ලෙස නැතිනම් ඒක ප්‍රශ්නයක් වෙන්න පුලුවන් හැබැයි වයස පාවිච්චි කරලා මේ‍කෙ වෙනස් කමක් කරන්න ඕනෙයි කියන එක මම පිළිගන්නේ නැහැ.\" යි මහාචාර්ය ප්‍රේමකුමාර් ද සිල්වා පවසයි. කොළඹ විශ්වවිද්‍යාලයේ සමාජ හා මානව විද්‍යා අංශයේ මහාචාර්යවරයා පෙන්වා දෙන පරිදි දේශපාලන ඥානය, අවංක භාවය, ඉවසීම හා සෘජු බව වැනි නායකත්ව නිර්ණායක සලකා බැලීම වඩා වැදගත් බවයි. \"රාජ්‍ය පාලනයට වැදගත් වෙන්නේ සෞඛ්‍ය සම්පන්න භාවයයි, බුද්ධිමත් භාවයයි, එයා කැත ද, උස ද, මිටි ද ද, කළු ද, ලප තියෙනවා ද, ඒවා අදාළ නැහැ.\" යැයි සමාජ විද්‍යාඥ ප්‍රේමකුමාර් ද සිල්වා බීබීසි සිංහල වෙත අදහස් දක්වමින් සඳහන් කළේය. 'ප්‍රතිපත්ති දේශපාලනයට යොමු වීම වැදගත්' තරුණ, මහලු හෝ වෙනත් සාධක මත නොව පාලකයා තෝරා පත් කර ගත යුත්තේ ප්‍රතිපත්ති පිළිබඳව සලකා බලා යැයි මහාචාර්යවරයා අවධාරණය කළේය. \"ඒ ප්‍රතිපත්ති මහජනයා බොහෝම සාවධානව සලකා බලන්න ඕනේ. ඒ වගේම ඒවා ක්‍රියාත්මක කළ හැකි ඒවා දැයි බලන්න ඕනා. අපි ඕන තරම් ප්‍රතිපත්ති ප්‍රකාශන දැකලා තියෙනවානේ නිදහසෙන් පස්සේ ඉඳන්ම. ඒක ලොකු ලියවිල්ලක්, බැඳීමක් වෙන්න ඕනා. මහජනයා දිගින් දිගටම ඒ පිළිබඳව සාකච්ඡාවක් මතු කරන එක තියෙන්න ඕනා.” ඔහු පවසන්නේ පොරොන්දු දේශපාලනය සම්පුර්ණයෙන්ම බැහැර කළ යුතු බව මෙන්ම පුද්ගල කේන්ද්‍රිය දේශපාලනය පසෙකලා ප්‍රතිපත්ති දේශපාලනයට යොමු වීම වඩා වැදගත් බවයි. ‘ශරිර යෝග්‍යතාවය, මානසික යෝග්‍යතාවය කියන දෙකම ඉතාම වැදගත්’ මේ අතර කොළඹ විශ්ව විද්‍යාලයේ දේශපාලන විද්‍යා සහ රාජ්‍ය ප්‍රතිපත්ති අධ්‍යයන අංශයේ ජ්‍යෙෂ්ඨ කථිකාචාර්ය ක්‍රිෂ්නි සිල්වා පෙන්වා දෙන්නේ යෝග්‍යතාවය හා පරිණත භාවය අනුව ගතහොත් අවුරුදු 50 සහ 65 අතර වයසේ පුද්ගලයන් රටේ පාලන තන්ත්‍රයට සුදුසු විමේ හැකියාව වැඩි බවයි. \"ශරිර යෝග්‍යතාවය, මානසික යෝග්‍යතාවය කියන දෙකම ඉතාම වැදගත් වගකිව යුතු තනතුරක් දරන්න. මොකද ඒ යෝග්‍යතා දෙක අඩු වීම තමන්ට වගේම තමන්ගේ යටතේ පාලනය වෙන හෝ තමන් යටතේ සිටින කණ්ඩායමටත් බලපානවා.\" \"පරිණත භාවය, යෝග්‍යතාවය සහ අත්දැකිම් කියන මේ ඔක්කොම ගොඩක් වෙලාවට පුද්ගලයෙකුට ඒකරාශිවෙන සුදුසුම වයස තමයි සමාන්‍යයෙන් අවුරුදු 50 – 65 වගේ අතර කාලේ. ඒ කාලේදී යෝග්‍යතාවය කියන එක පුද්ගලයෙකුගේ ප්‍රශස්ත මට්ටමින් තියෙන්න පුලුවන්. ඒකෙන් මම අදහස් කරන්නේ නැහැ 50ට අඩු අයටත් මේක නැහැ, 65ට වැඩි අයටත් නැහැ කියලා.\" යැයි කථිකාචාර්යවරිය වැඩිදුරටත් පැහැදිලි කළාය. ‘මහින්ද හා රනිල් දේශපාලනයට ආවේ ඉතාමත් තරුණ වයසේ දී’ දැනට පාලනය හොබවන මහජන නියෝජිතයන් අතර සිටින තරුණ පිරිස් ගැන ද ඇය එහිදී විස්තර කළාය. \"තමා තමාගේ හැකියාවෙන් පාර්ලිමේන්තුවට ආපු අවුරුදු 50ට අඩු පුද්ගලයන් ඉන්නේ ඉතාම සුළු ප්‍රමාණයක්. තරුණ ඔක්කොම දෙනා ඉන්නේ ඥාතීන්. එක්කෝ ඥාති පුත්‍රයෙක්, නැතිනම් තමන්ගේම පුතෙක්, දුවෙක්, එහෙම නැතිනම් තමන්ගේ විවාහක සම්බන්ධයකින් ඥාති වෙච්ච කෙනෙක්.\" \"අපිට තරුණ වුණාට වැඩක් නැහැ. අපි තරුණ කියන එකෙන් අදහස් කරන්නේ මේ තියෙන දෘෂ්ටිවාදිමය වෙනස්කම්. වයසයි කියන එකෙන් අදහස් කරන්නේ වයසම නෙමෙයි ඒකෙ වෙන දේශපාලන ඇඟවුමක් තියෙනවා.\" \"මහින්ද දේශපාලනයට එන්නේ ඉතාමත්ම තරුණ වයසේ දී, රනිල් දේශපාලනයට එන්නේ ඉතාමත්ම තරුණ වයසේ දී, නමුත් ඔවුන්ගේ දෘෂ්ටිවාදිමය කෑල්ල වෙන එකක්. ඒක ඇතුලේ තිබුණේ අර පාදඩ දේශපාලනය සහ ලංකාවේ ඇති වෙච්ච හරිම අසංස්කෘතික ක්‍රමය. ඒක යුන්පී ද, පොහොට්ටුව ද, සජබ ද, ශ්‍රී ලංකා නිදහස් පක්ෂය ද කියලා නැහැ; ඒ මුළු ඔක්කොම ඇතුලේ තිබුණේ එකම දෘෂ්ටිවාදීමය දේශපාලනයක්. ඒ දේශපාලනය තමයි ඉවත් කළ යුත්තේ. ඒක වයසින් නෙමෙයි අයින් කරන්න ඕනේ ඇත්තටම ඒ කණ්ඩායමෙන් අයින් කරන්න ඕනේ.\" යැයි කථිකාචාර්යවරිය කියා සිටියාය. පියවරුන්ගේ අඩි පාරේ යන දේශපාලන පුතුන් ලිබරල් ආර්ථික ක්‍රමය තුළ තරුණයක්ගේ ඉලක්කය වී ඇත්තේ රැකියාවක් සොයා ගැනීම සහ ආර්ථිකමය වශයෙන් ස්ථාවරත්වයක් ලබා ගැනීම බව ඇය අවධාරණය කළාය. \"ලිබරල් ආර්ථිකය ඇතුළේ දේශපාලනය කියන්නේ තවදුරටත් මධ්‍යම පාන්තික සහ පහළ මධ්‍යම පාන්තික දරිද්‍ර තරුණයන් අතර ආකර්ෂණීය කේෂ්ත්‍රයක් නෙමෙයි. මොකද මේ කේෂ්ත්‍රය ඇතුළේ ඒ සමාජ කණ්ඩායම්වලට අවශ්‍ය කරන වටපිටාවක් නැහැ දේශපාලනය ඇතුලේ ස්ථාවර වෙන්න. තරුණ කණ්ඩායම්වලට අවශ්‍ය මේ ලිබරල් වෙළඳ ආර්ථිකය ඇතුළේ ඒගොල්ලන්ගේ ටාගට් එක තමයි, ජොබ් එක්ක සොයාගන්න එක සහ ඒක ඇතුළේ තමන්ගේ පැවැත්ම හදාගන්න එක. ආර්ථික දෘෂ්ටියක් තමයි ඒගොල්ලන්ගේ තියෙන්නේ.\" ලංකාව තුළ ඇති දේශපාලන ප්‍රවාහයට පහළ මධ්‍යම පාන්තිකයෙකුට ඇතුළත් වීමට ඇති අවස්ථාව අඩු බව මෙන්ම ඔවුන්ට මහත්මා දේශපාලනයෙන් ඉදිරියට පැමිණිය නොහැකි බව කොළඹ විශ්ව විද්‍යාලයේ දේශපාලන විද්‍යා සහ රාජ්‍ය ප්‍රතිපත්ති අධ්‍යයන අංශයේ ජ්‍යෙෂ්ඨ කථිකාචාර්ය ක්‍රිෂ්නි සිල්වා එහිදී අවධාරණය කළාය. ලෝක තත්වය : තරුණයින් ද වැඩිහිටි පාලකයින්ද ? 2024 වසර යනු ලොව පුරා ජනතාවගෙන් අඩකට වඩා ඡන්ද පොළට යන 'සුපිරි මැතිවරණ වසරකි'. එනම් ඉතිහාසයේ වැඩිම පිරිසක් ඡන්දය ප්‍රකාශ කරන වසර බවට මෙම වසර පත්වේ. ලොව වැඩිම අවදානයක් යොමුවන මැතිවරණ ඇතුළු මැතිවරණ ගණනාවක් ඊට අයත්ය. මේ වන ලොව මැතිවරණ වේදිකා උණුසුම් වී ඇති අතර ප්‍රමුඛ පෙළේ අපේක්ෂකයින් මෙන්ම නැවත පත්වූ නායකයින් බොහොමයක් දෙනා 70 විය සැපිරුවන් වීම නිරීක්ෂණය කළ හැකි විශේෂත්වයකි. ලෝක බලවතා ලෙස සැලකෙන ඇමෙරිකා එක්සත් ජනපදයේ පාලක ජෝ බයිඩන්ගේ වයස අවුරුදු 80 ව ඉක්මවා ඇති අතර එරට ජනාධිපතිවරණ සටනට යළි පිවිසීමට සූදානම් වන හිටපු ඇමරිකානු ජනාධිපති ඩොනල්ඩ් ට්‍රම්ප්ගේ වයස අවුරුද 78කි. මේ අතර ජෝ බයිඩන්ට ජනපති සටනට නැවත පිවිසීමට පෙර තම මානසික ශක්‍යතාව පරික්ෂා කර ගන්නා ලෙස දැඩි බලපෑම් එල්ල වෙමින් පවතී. දකුණු ආසියාවේ බලවතා වන ඉන්දියාවේ මෑතකදී අවසන් වූ මැතිවරණයෙන් 73 හැවිරිදි නරේන්ද්‍ර මෝදි අගමැතිවරයා නැවත තම ජය තහවුරු කර ගත්තද, පිය උරුමයෙන් දේශපාලන ගමන ආරම්භ කළ නැගී සිටින ප්‍රමුඛ පෙළේ තරුණ දේශපාලන නායකයෙකු ලෙස ඉන්දියානුවන්ගේ ජනාදරයට 54 හැවිරිදි රාහුල් ගාන්ධි කෙමෙන් පාත්‍ර වන ලකුණු එම මැතිවරණ ප්‍රතිඵල වල පැහැදිලිවම අඩංගු විය. ඉහත බොහෝ අවස්ථාවන්ට වෙනස්ව මෑත කාලීනව වැඩි කතා බහට ලක්වූ තරුණ නායකත්වයන් අතර කැනඩාවට නායකත්වය දෙන 52 හැවිරිදි ජස්ටින් ටෲඩෝ සහ ප්‍රංශයට නායකත්වය දෙනු ලබන 46 හැවිරිදි එමානුවෙල් මැක්‍රොන් සහ එහි අගමැති ධුරය හොඹවන 34වැනි වියේ පසුවන ගේබ්‍රියෙල් අතාල් වේ. කෙසේ නමුත් ඉදිරි දින කීහිපයේදී දැනට පැවැත්වෙමින් ඇති මැතිවරණයෙන් පසුව ප්‍රංශ දේශපාලන පිටියෙහි සැලකිය යුතු වෙනස්කමක් සිදුවෙතැයි අපේක්ෂා කෙරේ. මේ අතර වයස අවුරුදු 37 දී නවසීලන්තයේ ලාබාලතම අගමැති බවට පත් වූ ජසින්ඩා ආර්ඩර්න් කොවිඩ් වසංගත සමයේ අතිශය කැපී පෙනෙන කාර්ය භාරයක් ඉටු කළ ලෝක නායිකාවක ලෙස සැලකීමට භාජනය වූ අතර තම පළමු ධුර කාලයෙන් පසුව සිය ඉල්ලා අස්වීම ප්‍රකාශ කළාය. 'වෘත්තීයමය විඩාවට පත් වීම' හේතුවෙන් අග්‍රාමාත්‍ය ධූරයේ ඉල්ලීම් ඉටු කිරීමට තමාට 'තවදුරටත් ප්‍රමාණවත් ධාරිතාවක් නොමැති බව' එහිදී පවසා සිටි ඈ ' යන්න ඕනි වෙලාව දන්න' නායකයෙකු ලෙස තම භාවිතාව සලකුණු කිරීමට කැමති බව එහිදී කියා සිටියාය. මෑත දේශපාලන ඉතිහාසයේ එය අතිශය සුවිශේෂී සිදුවීමක් බවට පත්විය.",
"Title": "රටක පාලන බලය අතට දීමට සුදුසු වයසක් තිබේද?"
} |
{
"Text": " වතු කම්කරු වැටුප් වැඩි කරමින් කම්කරු අමාත්‍යවරයා විසින් නිකුත් කළ ගැසට් නිවේදනය ක්‍රියාත්මක කිරීම වළක්වාලමින් ශ්‍රේෂ්ඨාධිකරණය අතුරු තහනම් නියෝගයක් නිකුත් කළේය. අදාළ වැටුප් වැඩි කිරීමට එරෙහිව ආගරපතන වැවිලි සමාගම ඇතුළු වැවිලි සමාගම් විසින් ඉදිරිපත් කළ අභියාචනා පෙත්සමක් විභාගයට ගැනීමට අවසර දෙමින් ශ්‍රේෂ්ඨාධිකරණය මෙම නියෝගය නිකුත් කරන ලදී. ගාමිණී අමරසේකර, කුමුදුනී වික්‍රමසිංහ සහ ජනක් ද සිල්වා යන ත්‍රිපුද්ගල ශ්‍රේෂ්ඨාධිකරණ විනිසුරු මඩුල්ලක් විසින් මෙම නියෝගය නිකුත් කරනු ලැබීය. මෙම අතුරු තහනම් නියෝගය පෙත්සම් විභාගය අවසන් වන තෙක් බල පැවැත්වෙන බව ද තීන්දුවේ සඳහන් විය. වැඩිදුර පෙත්සම් විභාගය අගෝස්තු මස 28 වැනිදා කැඳවීමට ද නියම කෙරිණි. වතුකම්කරුවන්ගේ වැටුප් වැඩි කරමින් කම්කරු අමාත්‍යවරයා විසින් ඉකුත්දා නිකුත් කළ ගැසට් නිවේදනය නීතියට පටහැනි බවත් එය බල රහිත කිරීමේ නියෝගයක් නිකුත් කරන ලෙසත් ඉල්ලා ආගර පතන වැවිලි සමාගම ඇතුළු වැවිලි සමාගම් 21 ක් විසින් අභියාචනාධිකරණය හමුවේ මෙම රිට් පෙත්සමක් ගොනුකර තිබුණි. මීට පෙර ඒ පිළිබඳව විභාගයක් සිදුකළ අභියාචනාදීකරණය අදාළ පෙත්සම විභාගයට ගැනීම සඳහා අවසර දෙමින් වග උත්තරකරුවන්ට නොතිසි නිකුත් කළ නමුත් කම්කරු අමාත්‍යවරයා විසින් නිකුත් කළ ගැසට් නිවේදනය ක්‍රියාත්මක කිරීම වළක්වාලමින් තහනම් නියෝගයක් නිකුත් කළේ නැත. අභියාචනාදීකරණයේ එම තීරණය නීතියට පටහැනි බවත් කම්කරු අමාත්‍යවරයා විසින් වතු කම්කරුවන්ගේ වැටුප් වැඩි කිරීමට අදාළව නිකුත් කළ ගැසට් නිවේදනය ක්‍රියාත්මක කිරීම වැළැක්වීමේ නියෝගයක් නිකුත් කරන ලෙසත් ඉල්ලා අදාළ වතු සමාගම් විසින් ශ්‍රේෂ්ඨාධිකරණය හමුවේ මෙම අභියාචනා පෙත්සම ඉදිරිපත් කර තිබුණි. 'ආණ්ඩුවෙන් සල්ලි දුන්නොත් අපිටත් ගෙවන්න පුළුවන්.' වතු කම්කරුවන්ගේ දෛනික වැටුප රුපියල් 1700ක දක්වා වැඩි කිරීම, ඉදිරියේ දී ලැබෙන අභියාචනාධිකරණයේ සහ ශ්‍රේෂ්ඨාධිකරණයේ තීන්දු මත කටයුතු කරන බව වතු හාම්පුතුන්ගේ සංගමයේ මාධ්‍ය ප්‍රකාශක රොෂාන් රජතුරෙයි BBC සිංහල සේවයට මීට පෙර පැවසුවේය. නිෂ්පාදන වියදම සහ අනෙකුත් තත්ත්වයන් සැලකීමේ දී දැනට 1700 ගෙවීමට හැකියාවක් නොමැති අතර වැටුප් වැඩි කිරීම සඳහා පදනම් කර ගතයුත්තේ පැමිණීම නොව ඵලදායිතාව බව ද ඔහු සඳහන් කළේය. කෙසේ වෙතත් රජයට අයත් වැවිලි සමාගම් 1700 ලබාදෙන බවත් අනෙක් සමාගම්වලට ගෙවිය නොහැකි නම් ඊට හේතු සොයා බැලීමට සහ සාකච්ඡා කිරීමට සුදානම් බව රාජ්‍ය වැවිලි ව්‍යවසාය ප්‍රතිසංස්කරණ අමාත්‍ය රන්ජිත් සියඹලාපිටිය (ජුනි 12) කොළඹ පැවති මාධ්‍ය හමුවක දී කියා සිටියේය.",
"Title": "වතු කම්කරු වැටුප: ගැසට් නිවේදනය ක්‍රියාත්මක කිරීම වළක්වාලමින් ශ්‍රේෂ්ඨාධිකරණයෙන් අතුරු තහනම් නියෝගයක්"
} |
{
"Text": " \"1963 වසර වෙද්දී වෙළෙඳ සේවයට ළමා වැඩසටහනක් තිබුණෙ නෑ. මේක අඩුවක් වගේ දැනුණා ඒ කාලෙ වෙළෙඳ සේවයේ අධ්යක්ෂ විදිහට වැඩ කරපු ලිවී ආර්. විජේමාන්න මහත්මයාට. එතුමා මට යෝජනා කළා ළමා වැඩසටහනක් කරන්න, 'ළමා පිටිය'ට වඩා වෙනස් විදිහට කියලා. ඒ අනුව මම යෝජනා කළා මේක සඟරාමය ස්වරූපයෙන් කරන්න ඕන කියලා. මේ වැඩසටහනට නිෂ්පාදකයා හැටියට වෙළෙඳ සේවයේ එවකට හිටිය ජ්‍යෙෂ්ඨතම වැඩසටහන් සම්පාදක කේ.ඒ.ඩබ්ලිව්. පෙරේරා මහත්මයාට මං ස්තුතිවන්ත වෙනවා, එතුමා තමයි අපි නම් කීපයක් යෝජනා කරනකොට \"සුමනා නරක ද හඳමාමා කියල දැම්මොත්\" කියලා. ඒක ඉතා ම හොඳ දෙයක්. මොක ද දරුවන්ගේ ඉතා ම ආදරණීය සංකේතයක් හඳමාමා. ඒ නිසා මමත් කැමති වෙලා ඒක හොඳයි කියලා ඒක පටන් ගත්තා,\" ලෝකයේ වැඩි ම කාලයක් අඛණ්ඩව විකාශය කළ ගුවන් විදුලි වැඩසටහන ලෙස ඇතැමුන් හදුන්වන හඳමාමා ගුවන් විදුලි වැඩසටහනේ ආරම්භය ගැන එහි ආරම්භ නිවේදිකා සුමනා ජයතිලක ආවර්ජණය කර තිබුණේ, එහි 50 වන සංවත්සරය නිමිත්තෙන් වෙළෙඳ සේවයේ විකාශය කෙරුණු වැඩසටහනකදී ය. ඇය මේ වන විට අප අතර නැත. පවුලේ සාමාජිකයින් පවසන පරිදි හදිසියේ ඇති වූ අසනීප තත්ත්වයක් හේතුවෙන් සුමනා ජයතිලක නම් වූ දශක 6කට අධික කාලයක් ගුවන් විදුලි කලාවට විශිෂ්ට මෙහෙවරක් කළ හඬ පෞරුෂය සදහට ම නිහඬ වී ගියේ ය. \"අම්මා අන්තිම කාලෙ වෙනකල් ම ගොඩක් ශක්තිමත්ව හිටියා. අවසන් කාලෙත් වැඩ කළා. හදිසියේ අසනීප වෙලා සතියක විතර කාලයකින් තමයි මේක සිද්ධ වුණේ. අම්මා ගොඩක් හිත ශක්තිමත්, ආදරණීය ගැහැණියක්,\" බීබීසී සිංහල සේවය සමග අදහස් දක්වමින් සුමනා ජයතිලකගේ දියණියක පැවසුවා ය. 1963 වසරේදී ගුවන් විදුලි සංස්ථාවේ වෙළෙඳ සේවයට බැඳුණු ඇය 1984 වසරේදී විශ්‍රාම යන විට අතිරේක අධ්යක්ෂ ජනරාල් ධූරයක් දරමින් සිටියා ය. 1937 අප්‍රේල් 23 වන දා උපත ලැබූ සුමනා ජයතිලක අභාවප්‍රාප්ත වන විට වයස අවුරුදු 87ක පසු වූවා ය. ඇය නිවේදිකාවක ලෙස අධ්‍යාපනයක් මෙන් ම පරිචයක් ලබා තිබුණේ, මේ වන විට ක්‍රියාත්මක නොවන එවකට මියුසියස් ට්‍රේනිං කොලේජ් නමින් ක්‍රියාත්මක වූ පුහුණු පාසලකිනි. 'හඳමාමා' වැඩසටහන මෙම ලිපිය ආරම්භයේ සඳහන් කළ පරිදි ආරම්භ කරන ලද හඳමාමා වැඩසටහනේ ආරම්භක නිවේදිකාව වූයේ, සුමනා ජයතිලක ය. ආරියසේන මිල්ලවිතානාච්චි සමග එක්ව ඇය මෙම වැඩසටහන මුලින් ම ඉදිරිපත් කළා ය. මෙම වැඩසටහන හේතුවෙන්, සුමනා ජයතිලක වඩාත් ජනප්‍රියත්වයට පත්වූයේ, 'හඳනැන්දා' යනුවෙනි. 1963 දෙසැම්බර් මස 14 වන දින ආරම්භ වූ මෙම වැඩසටහන වසර 60කට අධික කාලයක් තිස්සේ සතිපතා අඛණ්ඩව වැඩසටහන් 3000කට අධික සංඛ්‍යාවක් විකාශය වී තිබේ. ලොව ගණඳුරු දුරු කරන්න ගුණ නුවණට මග පෙනෙන්න පුංචි අයට දැනුම දෙන්න හඳමාමට සවන් දෙන්න... නමැති මෙම වැඩසටහනේ තේමා ගීතය එවකට ජනප්‍රිය ම ගායකයා වූ ජේ.ඒ. මිල්ටන් පෙරේරා ලවා ගායනා කරවාගෙන ඇතැයි ජ්‍යෙෂ්ඨ මාධ්‍යවේදී සහ නිවේදක චන්දන තිලකරත්න පැවසීය. ශ්‍රී ලංකාවට අහිමි වූ ගිනස් වාර්තාව ලෝකයේ වැඩි ම කාලයක් අඛණ්ඩව විකාශය වූ ගුවන් විදුලි වැඩසටහන ලෙස හඳමාමා වැඩසටහන ගිනස් වාර්තා අතරට යෝජනා කෙරිණි. එහෙත්, එම වැඩසටහනේ ආරම්භක දිනය තහවුරු කිරීමට අවශ්‍ය ලේඛන ගුවන් විදුලි සංස්ථාව සතුව නොතිබූ හෙයින් ගිනස් වාර්තාවක් ලෙස එය පිළිනොගත් බව චන්දන තිලකරත්න පැවසීය. \"ගුවන් විදුලි සංස්ථාවට වුවමනාවක් තිබුණා නම් ඒක තහවුරු කරන්න තිබුණා. මොක ද, ඒ වැඩසටහන මුල සිට අහපු ශ්‍රාවකයෝ තවමත් ඉන්නවා. ඉතින් යම් ක්‍රමවේදයක් හරහා ඒක තහවුරු කරන්න තිබුණා. ඒත් ඉතින් ඒක සිද්ධ වුණේ නෑ. ඒ නිසා අපට ලැබෙන්න තිබුණ අගනා අගැයීමක් අපට අහිමි වුණා,\" චන්දන තිලකරත්න ප්‍රකාශ කළේ ය. 'හඳමාමා තියෙන වෙලාවට අපි සෙල්ලම් නවත්වලා වට වුණා රේඩියෝව වටේට' හඳමාමා යනු ප්‍රචාරක දැන්වීම් ඔස්සේ ළමුන්ට බලහත්කාරයෙන් ඇසීමට සැලැස්වූ වැඩසටහනක් නොවන බව චන්දන තිලකරත්න පෙන්වා දුන්නේ, තමන්ගේ ළමා කාලයේ ද අත්දැකීම් ආවර්ජණය කරමිනි. \"අපට කවුරුත් බල කළෙත් නෑ. ප්‍රචාරක දැන්වීම් තිබුණෙත් නෑ. ඒත් අපි හඳමාමා යන වෙලාවට සියලු සෙල්ලම් නතර කරලා රේඩියෝ එක ළගට දුවගෙන එනවා. ඒ තරම් ආසයි අපි ඒ වැඩසටහනට. විශේෂයෙන් ම, සුමනා ජයතිලක මහත්මිය ඒ වැඩසටහන මෙහෙයවපු ආකාරයට තමයි අපි ගොඩක් ආසා කළේ.\" එලෙස හඳමාමා වැඩසටහනට සවන් දුන් චන්දන තිලකරත්න පසුකලෙක ඇයත් සමග එකට වැඩ කිරීමෙන් ලත් අත්දැකීම් ද අන්තර්ගත කරමින් 'හඳ නැන්දා' නමින් පොතක් පළ කළේ ය. එහි ඇගේ පෞරුෂය පිළිබදව ඔහු මෙසේ සදහන් කර ඇත. 'ජයතිලක මහත්මිය සතුව ඇති නොපසුබස්නා සටන්කාමීත්වය, වෘත්තීය නිපුනත්වය, මිත්‍රශීලී ආමන්ත්‍රණය, අරමුණ කෙරෙහි කැපවීම වැනි කරුණු රැසක මෙම අඩසියවසක් ඉක්මවන ගමන් මගේ ප්‍රධාන ජය කණු ය.' 'දැන්වීම් තියෙනවා නම් විතර ද ළමා වැඩසටහන් කරන්නේ?' සුමනා ජයතිලක යනු වෘත්තීයභාවයෙන් යුතු සාධාරණය වෙනුවෙන් පෙනී සිටි අයෝමය කාන්තාවක බව ක්ෂේත්‍රයේ බොහෝ දෙනෙකුගේ අදහසයි. ඊට සාක්ෂි සපයන සිදුවීමක් ඇය මෑතකදී රූපවාහිනී නාලිකාවක පැවති වැඩසටහනකදී පවසා තිබිණි. \"ගුවන් විදුලියට ආව සභාපතිවරු කිහිප දෙනෙක් ම කිව්වා, දැන් හඳමාමා නතර කරමු දැන්වීම් ලැබෙන්නෙත් නැති හින්දා කියලා. ඒ අයගෙන් මම ඇහුවා දැන්වීම් තියෙනවා නම් විතර ද ළමයින්ට වැඩසටහන් කරන්නේ කියලා.\" 'අවසන් සති කිහිපයේත් ගුවන් විදුලියට ඇවිත් වැඩ කළා' ශ්‍රී ලංකා ගුවන් විදුලි සංස්ථාවේ ප්‍රවීණ නිවේදක වසන්ත රෝහණ ද දීර්ඝ කාලයක් සුමනා ජයතිලක සමග එක්ව කටයුතු කළ ගුවන් විදුලි ශිල්පියෙකි. \"සතියකට විතර කලිනුත් මට හම්බ වුණා ගුවන් විදුලි සංස්ථාවේදි. ඇය මට එදා කිව්වා, වැඩසටහන කරන්න ආවත්, ඇයගේ හඬ ටිකක් වෙනස් වෙලා වගේ නිසා ඇය වැඩසටහන නොකර අලුත් නිවේදිකාවක් දැම්මා කියලා. ඇය අවසන් කාලයේත් වෘත්තීයභාවය ආරක්ෂා කළේ ඒ විදිහට. පසුකාලීන නිවේදකයින් විදිහට අපි ඇයගෙන් ගොඩක් දේවල් ඉගෙන ගත්තා. නිවේදනය විතරක් නෙවෙයි වෘත්තීයභාවය ගැනත් අපි ඉගෙන ගත්තා,\" ප්‍රවීණ නිවේදක වසන්ත රෝහණ පැවසීය. කේ. ජයතිලකගෙන් ලත් ආභාසය සුමනා පුණ්‍යවතී කුරේ නමින් සිටි ඇය සුමනා ජයතිලක බවට පත්වූයේ, 1953 මැයි 24 වන දා සිංහල සාහිත්‍ය ක්ෂේත්‍රයට අමිල මෙහෙවරක් කළ කෘතහස්ත ලේඛකයෙකු වූ කේ. ජයතිලක සමග විවාහ වීමෙන් පසුව ය. ඔහුගේ සෙවණේදී ඇයට වැඩි වශයෙන් පොතපත ඇසුරු කිරීමටත්, දැනුම ලබා ගැනීමටත් අවස්ථාව හිමි වූ බව ඇය මාධ්‍ය වෙත පවසා තිබේ. ඔවුන් දෙදෙනාට දාව දරුවන් සිව් දෙනෙක් මෙලොව එළිය දුටුවෝ ය. සුමනා ජයතිලකගේ වියෝව සම්බන්ධයෙන් ඇය ඇසුරු කළ බොහෝ දෙනෙකු සමාජ මාධ්‍ය ඔස්සේ විවිධ අදහස් සහ අත්දැකීම් බෙදාගෙන තිබිණි. අවසන් කටයුතු සුමනා ජයතිලකගේ දේහය බ්‍රහස්පතින්දා (ජූලි 04) සිට මහජන ගෞරවය වෙනුවෙන් බොරැල්ල ජයරත්න මල් ශාලාවේ තැන්පත් කර තබන බව පවුලේ සාමාජිකයෝ පවසති. ඉන්පසු සෙනසුරාදා (ජූලි 06) දිනයේදී බොරැල්ල සුසාන භූමියේදී අවසන් කටයුතු සිදු කිරීමට නියමිත ය.",
"Title": "සුමනා ජයතිලක: 'හඳ නැන්දා' නිහඬ වෙයි"
} |
{
"Text": " ඇමෙරිකානු ඩොලර් බිලියන 12.5ක් වටිනා ජාත්යන්තර ස්වෛරීත්ව බැඳුම්කර ප්‍රමාණයක් ප්‍රතිව්‍යුගත කිරීමට එම ණය හිමියන් එකඟ වූ බව මුදල් රාජ්‍ය අමාත්‍ය ශෙහාන් සේමසිංහ පවසයි. සිය X ගිණුමේ සටහන් තබමින් ඔහු පවසන්නේ ශ්‍රී ලංකාව විසින් නිකුත් කර ඇති ජාත්යන්තර ස්වෛරීත්ව බැඳුම්කරවල ආයෝජනය කර ඇති බැඳුම්කර හිමියන් විසින් පිහිටුවන ලද විශේෂිත කමිටුවක් සමඟ පැවැත්වූ සාකච්ඡා සාර්ථක වීමත් සමඟ එම ණය ප්‍රතිව්‍යුහගත කිරීමට ණය හිමියන් එකඟ වී ඇති බවය. මෙම මුදල ශ්‍රී ලංකාවේ සමස්ත විදේශ ණය ප්‍රමාණය වන ඇමෙරිකානු ඩොලර් බිලියන 37න් සැලකිය යුතු ප්‍රමාණයක් බව අමාත්‍යවරයා සිය සටහනේ සඳහන් කර තිබේ. එය ප්‍රතිශතයක් ලෙස සමස්ත විදේශ ණය ප්‍රමාණයෙන් 33.78%කි. අමාත්‍යවරයා වැඩි දුරටත් සඳහන් කර තිබෙන්නේ මෙම ප්‍රතිව්‍යුහගත කිරීමට අදාළ කොන්දේසි සහ එකඟ වූ කරුණු සම්බන්ධයෙන් ජාත්යන්තර මූල්ය අරමුදලේ සහ ශ්‍රී ලංකාවට ණය ලබා දී ඇති නිල ණයකරුවන්ගේ කමිටුවේ අනුමැතිය ලබා ගත යුතු බව ය. බැඳුම්කර ප්‍රතිව්‍යුහගත කිරීම දුෂ්කර ඇයි? වෙනත් රටවල්වලින් ලබාගෙන තිබෙන ණය වලට සාපේක්ෂව ජාත්යන්තර ස්වෛරීත්ව බැඳුම්කර ප්‍රතිව්‍යුහගත කිරීම හෝ කපා හැරීම තරමක් දුෂ්කර ය. එයට බලපාන ප්‍රධාන හේතුවක් වන්නේ බැඳුම්කර හිමියන් විවිධ රටවල් නියෝජනය කරන්නන් වීමයි. විදෙස් රටකින් ලබා ගන්නා ණයක් සම්බන්ධයෙන් සෘජුව එම රට සමඟ සාකච්ඡා කිරීමට අවස්ථාවක් තිබෙන නමුත් ලොව පුරා විසිරී සිටින බැඳුම්කර හිමියන් සමඟ සාකච්ඡා කර තීරණයකට එළැඹීම අපහසු ය. එම ණයහිමියන්ට එකිනෙකාට වෙනස් විවිධ අරමුණු, සැලසුම් සහ උපාය මාර්ග තිබිය හැකි නිසා එය ද එක් තීරණයකට එළැඹීම අපහසු කරන්නකි. ආරංචිය ශ්‍රී ලංකාවට සැබවින්ම සුබ වෙයිද ? ශ්‍රී ලංකාව සිය ප්‍රධාන නිල ද්විපාර්ශ්වික ණය හිමියන් සමඟ ණය ප්‍රතිව්‍යුහගත කිරීමේ එකඟතා සාර්ථකව අවසන් කළ බව ජනාධිපති රනිල් වික්‍රමසිංහ (ජුනි මස 26) ප්‍රකාශ කළේය. මේයටතේ ඩොලර් බිලියන 10ක ණය ප්‍රතිව්‍යුගතකරණයට ලක්වනු ඇත. ණය ප්‍රතිව්‍යුගතකරණ වැඩසටහන සාර්ථක කර ගැනීම පිළිබඳ රටට නිවේදනය කිරීම සඳහා ශ්‍රී ලංකා රජය දින කිහිපයකට පෙර සිට ම සූදානම් වෙමින් පුළුල් මාධ්‍ය ප්‍රචාරණයක් ගෙන ගියේය. වයඹ විශ්වවිද්‍යාලයයේ කළමනාකරණ හා මූල්ය පීඨයේ මහාචාර්ය අමින්ද මෙත්සිල පෙරේරා බීබීසී සිංහල වෙත කියා සිටියේ, රටක් ලෙස මෙය සුබ පණිවිඩක් බවය. ‘ඊයේ සැමරුවනේ ණය ප්‍රතිව්‍යුගත කළ කියලා. රටක් හැටියට සුබ පණිවිඩයක් වෙන්න පුළුවන්. ඒක ඇත්ත. මේක හොඳ දෙයක්.සුබ දෙයක්. ඒක අපි පිළිගන්නවා. නමුත් සුබ පණිවිඩය යථාර්ථයක් කර ගැනීමේ තීරණය තියෙන්නේ ඉදිරියේදී පත්වන දේශපාලන පක්ෂයට.’ යනුවෙනි. ‘ඒක සුබ පණිවිඩක් ජනතාවට. නමුත් ඒ සුබ පණිවිඩය අපිට ගෙනාපු ජනාධිපතිවරයා අවුරුදු කීයක් මේ පාර්ලිමේන්තුවේ ඉන්නවද? අවුරුදු කීයක් අගමැතිවරයා හෝ ඇමතිවරයෙක් හැටියට කටයුතු කළාද? එතකොට මේ රට බංකොලොත් කළේ මේ පණිවිඩය අහං ඉන්න අපිද? එහෙම නැත්තම් මේ රට මෙච්චර කල් පරිපාලනය කළ අය ද?’ ‘ඔවුන්ම බංකොලොත් කරලා.ඔවුන්ම බංකොලොත්භාවය ප්‍රකාශ කරලා. ඊට පස්සේ ඔවුන්ම කියනවා දැන් බංකොලොත් නැහැ කියලා රතිඤ්ඤා පත්තු කරනවා. අපි එකක් තේරුම් ගන්න ඕනේ. රටක් බංකොලොත්ත නැද්ද කියන එක මේ මහ බැංකු අධිපතිවරයටවත් ජනාධිපතිටවත් තීරණය කරන්න බැහැ. ඒක තීරණය කරන්න ඕනේ ලෝකයේ ඉන්න ශ්‍රේණිගත කිරීමේ ආයතන. ශ්‍රේණිගත කිරීමේ ආයතන පිළිගන්නවා නම් රට බංකොලොත්භාවයෙන් මිදිලා කියලා. ෆිච්, මෝඩීස්, එස් & පී, දර්ශකය හරි අපි උටඩ ගෙනාවොත් තමයි ජාත්‍යන්තරය පිළිගන්නේ. එහෙම නැතිව මහ බැංකු අධිපතිවරයට හිතුණ වෙලාවට බංකොලොත් කියන්නයි. ජනාධිපතිවරයාට හිතුණ වෙලාවට නැහැ කියන එකෙනුයි මම හිතන්නේ නැහැ ජ්‍යනන්තරව වාසියක් වෙයි කියලා.’ ‘අපි දෙපාරක් හිතන්න ඕනේ ඒ කට්ටියම බංකොලාත් කරලා. ඒ කට්ටියම සුබ පණිවිඩ දෙන එක විහිළුවක් මේ රටේ. මොකද ඒකට මේ අහිංසක මිනිස්සු පලි නැහැ.’ ප්‍රචාරණයට කොච්චර වියදම් කළාද? ‘අපි මේක එන්න ඉස්සෙලම පෝස්ටර් ගැහැවා සුබ පණිවිඩක් කියලා. ඊට පස්සේ මධ්‍ය තුළ විශාල ප්‍රචාරයක් ගෙනිච්චා.අපිට පුළුවන් නම් රජය ඒ සඳහා කොච්චර වියදම් කලාද කියලා දැන ගන්න’ මහාචාර්යවරයා සඳහන් කළේය. ‘වියදම් කපා හරින්න කියලා මෙච්චර බල කරද්දි, රුපියල් බිලියන කීයක් වියදම් කලාද මේ ප්‍රචාරණය වෙනුවෙන්. ඒක දේශපාලනිකයි.’ ශ්‍රී ලංකාවේ ණය ව්‍යාපෘති ණය - ඩොලර් බිලියන 22 වාණිජ ණය - ඩොලර් බිලියන 15 ව්‍යාපෘති ණය සඳහා ලබා ගත් ඩොලර් බිලියන 22කින් ඩොලර් 10.6ක් ද්වී පර්ශවික ණය අන්තර්ගත වේ. ද්විපාර්ශ්වික ණය දෙන්නන් අතර, ශ්‍රී ලංකාව චීනයට ඩොලර් බිලියන 4.7 ක් ණය වී ඇති අතර ඉන්දියාවට ඩොලර් බිලියන 1.74 ක් ණය ගෙවීමට ඇත. පැරිස් ක්ලබ් සමූහයේ පාර්ශවයක් වන ජපානයට ඩොලර් බිලියන 2.68ක් ණය ගෙවීමට තිබේ. ශ්‍රී ලංකාවේ විශාලතම ද්විපාර්ශ්වික ණය දෙන්නා වන චීනය නිල ද්විපාර්ශ්වික ණය හිමියන්ගේ කමිටුවේ( OCC) හි නිල සාමාජිකයෙකු නොවේ. ස්වෛරීත්ව බැඳුම්කර සහ අනෙකුත් ණය වලින් සමන්විත වාණිජ ණය ඩොලර් බිලියන 14.73 ක් පමණ වේ. මෑතකාලීනව ඇතිවූ ආර්ථික අර්බුදය හමුවේ ශ්‍රී ලංකාව විදේශ විනිමය සංචිත හිඟයකට මුහුණ දුන් අතර ඒ හේතුවෙන් විදේශ ණය ගෙවා ගැනීමට නොහැකි තත්ත්වයකට මුහුණ පා තිබුණි. ශ්‍රී ලංකාව නැවත යථා තත්ත්වයට පත් කිරීම සඳහා ජාත්යන්තර මූල්ය අරමුදල සමඟ ණය වැඩසටහන පිළිබඳ සාකච්ඡා කිරීමේදී ණය තිරසාර නොවන රටවලට ණය ලබාදීමට ජාත්යන්තර මූල්ය අරමුදලට නොහැකි බැවින් ශ්‍රී ලංකාවට සිය රාජ්‍ය ණය ප්‍රතිව්‍යුහගත කිරීමේ ක්‍රියාවලිය මීට සමගාමීව කිරීමට සිදුවිය. ජාත්යන්තර මුල්‍ය අරමුදල ශ්‍රී ලංකාවට අනුමත ලද ණය වැඩ සටහන යටතේ මෙරටට ලබා දෙන ණය මුදල බිලියන 2.3ක් වන අතර ඉන් ණය වාරික තුනක් දැනටමත් මෙරටට ලබා දී තිබේ. එකඟතාවලට එළඹුණේ කා සමගද ? ශ්‍රී ලංකාව පැරිස් නුවරදී සිය ප්‍රධාන නිල ද්විපාර්ශ්වික ණය හිමියන් සමඟ ද, චීනයේ දී එක්සිම් බැංකුව සමග ද සාකච්ජා කිරීමෙන් අනතුරුව ණය ප්‍රතිව්‍යුහගත කිරීමේ එකඟතාවලට එළඹුණු බව ජනාධිපති මාධ්‍ය අංශය නිවේදනය කරන ලදී. පැරිස් නිල ණය හිමියන්ගේ කමිටුවේ සම සභාපතීත්වය ජපානය, ඉන්දියාව සහ ප්‍රංශය විසින් දරනු ලබයි. ඔස්ට්‍රේලියාව, ඔස්ට්‍රියාව, බෙල්ජියම, කැනඩාව, ඩෙන්මාර්කය, ජර්මනිය, හංගේරියාව, කොරියාව, නෙදර්ලන්තය, රුසියාව, ස්පාඤ්ඤය, ස්වීඩනය, එක්සත් රාජධානිය සහ ඇමෙරිකා එක්සත් ජනපදය මෙම නිල ණය හිමියන්ගේ කමිටුවේ සෙසු සාමාජිකයන් වෙයි. එහිදී ශ්‍රී ලංකාව පැරිස් නිල ණය හිමියන් සමග ඇමෙරිකානු ඩොලර් බිලියන 5.8ක ණය ප්‍රතිව්‍යුහගත කිරීමේ එකඟතාවන්වලට එළඹිණි. එමෙන්ම චීනයේ එක්සිම් බැංකුව සමග ඇමෙරිකානු ඩොලර් බිලියන 4.2ක ණය ප්‍රතිව්‍යුහගත කිරීමේ එකඟතාවන්වලට එළඹී තිබේ. පැරිස් නිල ණය හිමියන් සහ චීන එක්සිම් බැංකුව හරහා ප්‍රතිව්‍යුහගත කිරීමට නියමිත ණයවල ඒකාබද්ධ වටිනාකම ඇමෙරිකානු ඩොලර් බිලියන 10 කි. ගිවිසුම් අත්සන් තැබීම පැරිස් ද්විපාර්ශ්වික ණය හිමියන් සමඟ අවසන් එකඟතාවයට අත්සන් කිරීම සඳහා ශ්‍රී ලංකාව වෙනුවෙන් රාජ්‍ය අමාත්‍ය ශෙහාන් සේමසිංහ, මුදල් අමාත්‍යාංශයේ ලේකම් මහින්ද සිරිවර්ධන සහ මහ බැංකු අධිපති ආචාර්ය නන්දලාල් වීරසිංහ එක්වී තිබුණි. මේ අතර ණය ප්‍රතිව්‍යුහගතකරණයට අදාළව ශ්‍රී ලංකාව චීනයේ එක්සිම් බැංකුව සමඟ අවසන් එකඟත්වයට අත්සන් තැබුණේ චීනයේ ශ්‍රී ලංකා තානාපති කාර්යාලයේ දීය. චීනයේ ශ්‍රී ලංකා තානාපති මජින්ත ජයසිංහ එම අවබෝධතා ගිවිසුමට අත්සන් කළ අතර ශ්‍රී ලංකාවේ චීන තානාපති කාර්යාලයේ දී ශ්‍රී ලංකාවේ චීන තානාපති කී. සෙන්හොංග් සහ මහාභාණ්ඩාගරයේ නියෝජ්‍ය ලේකම් ඒ.කේ. සෙනවිරත්න එම අවබෝධතා ගිවිසුම හුවමාරු කරගන්නා ලදී. ශ්‍රී ලංකාවට ලැබෙන සහන මොනවාද ? නිල ණය හිමියන්ගේ කමිටුව සහ චීන එක්සිම් බැංකුව සමඟ වන ප්‍රතිව්‍යුහගත කිරීමේ එකඟතා දෙකම සැලකිය යුතු කල්පිරීමේ කාල සීමාවන් දීර්ඝ කිරීම, ප්‍රාග්ධනය සඳහා සහන කාලසීමාවන් ලබාදීම සහ පොලී අනුපාත අඩු කිරීම් යන කරුණු ඔස්සේ ශ්‍රී ලංකාවට සැලකිය යුතු ණය සහනයක් ලබා දී ඇති බව ජනාධිපති මාධ්‍ය අංශය නිකුත් කළ නිවේදනයේ සඳහන් වේ. ජනාධිපති රනිල් වික්‍රමසිංහ ජුනි 26 වැනිදා ඉදිරිපත් කළ විශේෂ ප්‍රකාශයේදී කියා සිටියේ ණය ගෙවීම ආරම්භ කිරීම සඳහා 2028 දක්වා කාලය හිමිවූ බවය. ‘මේ එකඟතාවන් සමඟම විදේශ රටවල සියළු ද්විපාර්ශ්වික ණය වාරික ගෙවිම් 2028 වසර දක්වා කල් දමා ගැනීමට අපට හැකි වේවි.’ ‘ඉන් පසු සහනදායි කොන්දේසි මත සියළු ණය ගෙවා අවසන් කරන්නට 2043 දක්වා දිගු කාලයක් ලබා ගන්නටත් අපට අවස්ථාව ලැබේවි.’ ජනාධිපතිවරයා වැඩිදුරටත් පැවසීය. ආර්ථිකය යථා තත්ත්වයට පත් වන තෙක් සහ අනාගතයේ දී ණය ගෙවීමේ හැකියාව වැඩිදියුණු වන තෙක් කෙටි කාලීනව ශ්‍රී ලංකාව සඳහා පවතින ගෙවීම් බර අඩු කර ඇති බව ජනාධිපති මාධ්‍ය අංශය පෙන්වා දෙයි. මේ අතර ප්‍රමාණාත්මකව තක්සේරු කිරීම සඳහා නිල ණය හිමියන්ගේ කමිටුව සහ චීන එක්සිම් බැංකුව සමඟ වන ප්‍රතිව්‍යුහගත කිරීමේ එකඟතාවන් මගින් ජාත්යන්තර මූල්ය අරමුදල සමඟ වන වැඩසටහන් ක්‍රියාත්මක කාල සීමාව තුළ ගෙවිය යුතු ඔවුන්ගේ අදාළ ණය ප්‍රමාණයෙන් 92% දක්වා ණය සහන ලබා දී තිබේ. ඉදිරි සැලසුම කුමක් ද ? එක් එක් ණයහිමියා සමඟ ණය ප්‍රතිව්‍යුහගත කිරීමේදී, ජාත්යන්තර මූල්ය අරමුදලේ ණය තිරසරභාවය පිළිබඳ විශ්ලේෂණය මගින් දක්වා ඇති ඉලක්කය සපුරාලිය යුතු අතර අනෙකුත් ණය හිමියන් සමඟ ඇතිකරගත් ප්‍රතිව්‍යුහගත කිරීමේ එකඟතා සමඟ ද සන්සන්දනාත්මක විය යුතු වේ. මීළඟ පියවර ලෙස ශ්‍රී ලංකාව වාණිජ බැඳුම්කර හිමියන් සමඟ ණය ප්‍රතිව්‍යුහගත කිරීමේ අවසන් එකඟතාවන්ට පැමිණීම කඩිනම් කරන බව ජනාධිපති රනිල් වික්‍රමසිංහ කළ විශේෂ ප්‍රකාශයේදී පැවසීය. ‘ඊළගට අපට තිබෙන්නේ විදේශීය බැදුම්කර හිමියන් ද ඇතුළත් වාණිජ ණය හිමියන් සමඟ එකඟතාවකට එළැඹීම. මේ මාර්ගයේම ඉදිරියට යාමෙන් අපට එම එකඟතාව ඇති කර ගන්න පුළුවන්. ඒ පිළිබඳ සාකච්ඡා අප අඛණ්ඩවම පවත්වාගෙන යනවා.’ ජනාධිපතිවරයා පැවසුවේය.",
"Title": "ඩොලර් බිලියන 12.5ක බැඳුම්කර ප්‍රතිව්‍යුහගත කිරීමට බැඳුම්කර හිමියන්ගේ එකඟතාව"
} |
{
"Text": " ලෝක සර්ප නමාවලියට ශ්‍රී ලංකාවෙන් තවත් සර්ප විශේෂ දෙකක් හඳුන්වා දීමට මෙරට පර්යේෂණ කණ්ඩායමක් සමත්ව තිබේ. රයිනෝෆිස් මාටින් (Rhinophis martin) සහ රයිනෝෆිස් ඩිනර්සාර්ඩේ (Rhinophis dinarzardae) යන විශේෂ දෙක ශ්‍රී ලංකාවෙන් ලෝක සර්ප නාමාවලියට එක්වු බව උරග හා උභය ජිවි විශේෂඥ මෙන්ඩිස් වික්‍රමසිංහ බීබීසි සිංහල වෙත කියා සිටියේය. රක්වාන කඳු වැටිය ආශ්‍රිතව රයිනෝෆිස් මාටින් විශේෂය සොයාගෙන ඇති අතර රයිනෝෆිස් ඩිනර්සාර්ඩේ හඳුනා ගැනීමට හැකිව ඇත්තේ නකලස් කඳුවල බටහිර බෑවුම් ආශ්‍රිතවයි. මෙම සොයා ගැනීමත් සමගම ශ්‍රී ලංකාවෙන් හමුවූ තුඩුල්ලන් සංඛ්‍යාව 20 දක්වා ඉහළ ගොස් ඇති අතර මෙරට සිටින සර්ප විශේෂ සංඛ්‍යාව 111 දක්වා ඉහළ ගොස් තිබේ. කාන්තාවක් නමින් නම් කළ ප්‍රථම අවස්ථාව ‘මේ විශේෂ දෙකම ලංකාට ආවේණිකයි. මුං පොඩ්ඩක්වත් විස නැහැ. මේගොල්ලෝ ජීවත් වෙන්නේ පොළොව යට. හරිම සංවේදී සත්ත්ව කොටසක්.’ යැයි සර්ප විශේෂ ගැන විස්තර කරමින් මෙන්ඩිස් වික්‍රමසිංහ සඳහන් කළේය. රයිනෝෆිස් සත්වයින් යුරොපෙල්ටිඩේ (Uropeltidae) කුලයට අයත් බව මෙන්ම ඔවුන් ඉන්දියාවට සහ ලංකාවට ආවේණික කුලයක් බව ද ඔහු පැවසීය. එම කුලයට අයත් සතෙකු කාන්තාවක් නමින් නම් කළ ප්‍රථම අවස්ථාවට හිමි ගෞරවය හිමි වන්නේ ඩේවිඩ් ගවර් ඇතුලු පර්යේෂණ කණ්ඩායමටයි. ‘යුරොපෙල්ටිඩේ කුලයේ සත්තු මෙතුවක් කල් නම් කරපු හැම සතාම නම් කරලා තියෙන්නේ එක්කෝ ප්‍රදේශයකට එහෙම නැතිනම් උන්ගේ තියෙන ලක්ෂණයකට, එහෙම නැත්නම් පිරිමි එක්කෙන්ගේ නමක් තමයි යොදලා තියෙන්නේ. නමුත් මේ රයිනෝෆිස් ඩිනර්සාර්ඩේ කියන විශේෂය යුරොපෙල්ටිඩේ කුලයේ පළවෙනිම කාන්තාවකට නම් කරපු විශේෂය.’ රයිනෝෆිස් ඩිනර්සඩ් නමින් හඳුන්වන ඩිනර්සාර්ඩේ තුඩුල්ලා සත්වයා නම් කර ඇත්තේ ඩිනසර්ඩ් රහිම් ආචාර්යවරියට ගෞරවයක් ලෙස ය. රජරට විශ්ව විද්‍යාලයේ සේවය කරන ඇය මොලුස්කාවන් සම්බන්ධව ලොව ප්‍රමුඛ පෙලේ හසල දැනුමක් ඇති කීර්තිමත් විද්‍යාඥාවරියකි. ඇය මෙරටින් හමුවන ගොළුබෙල්ලන් සම්බන්ධව පර්යේෂණ විශාල සංඛ්‍යාවක් සිදු කර තිබේ. සිංහරාජ වනාන්තරයේ නිලනොළත් මහාචාර්යවරයා මාටින්ගේ තුඩුල්ලා නමින් හඳුන්වන රයිනෝෆිස් මාටින් නම් කර ඇත්තේ සිංහරාජය ආශ්‍රිතව දිවි ගෙවු ගැමියෙකු වු මාටින් විජේසිංහ නමින්ය. මාටින් විජේසිංහ ලෝක උරුමයක් වු සිංහරාජය වෙත පැමිණෙන දෙස් විදෙස් පර්යේෂකයන් හට සිය අධ්‍යන කටයුතු සඳහා සහාය දැක්වු පුද්ගලයෙකු වන අතර 2018 වසරේ බීබීසි සිංහල සේවයට සුනෙත් පෙරේරා කළ වාර්තාවක ඔහු හඳුන්වා ඇත්තේ “සිංහරාජය වෙනුවෙන් කැපවුණු නිලනොලත් මහාචාර්යවරයා” ලෙසයි. ‘වලිගේ රවුම් වෙලා ඔලුව උල් වෙලා’ මෙම ජිවි විශේෂ දෙකම පොළොව යට ජීවත් වන අතර උන්ගේ ශරිර ඒ අනුව අනුවර්තනය වී ඇති බව ද විශේෂඥ මෙන්ඩිස් වික්‍රමසිංහ සඳහන් කළේය. “එකක් තමයි පොළොව හාරන්න පුලුවන් විධියට ඔලුව උල් වෙලා තියෙනවා. දෙක තමයි ඇගේ ඒකාකාරි වට කුරු ප්‍රමාණයක් තමයි තියෙන්නේ. ඒකත් එක්ක මේගොල්ලන්ට පස හාරන් යන්න පුලුවන් හැකියාව තියෙනවා. ඒ වගේම වලිගේ පැත්ත රවුම්, ඒ රවුම් වලිගෙත් එක්ක සමාන්‍යෙයන් අපි දකින සර්පයෙක් ගත්තොත් ඔලුව රවුම් වලිගේ උල් හැබැයි මෙයාගේ වෙලා තියෙන්නේ වලිගේ රවුම් වෙලා ඔලුව උල් වෙලා. එතකොට විලෝපිකයෙක් නිතර දකින සර්පයෙක් ආහාරයට ගන්න එකෙක් මේගොල්ලන්ව එක පාරට හරියට ඔලුව, වලිගේ අඳුරගන්න බැරුව එක පාරට කොටන්නේ වලිගේ පැත්තට ඒකත් එක්ක හිසේ ආරක්ෂාව ලැබිලා තියෙනවා.” “පොළොව යට ඉන්න පොළොව හාරන සතෙක්නේ බැරි වෙලා හරි හිස තුවාල වුනොත් තවදුරටත් හාරන්න බැහැ. මොකද තුවාලයක් එක්ක ඒක කරන්න බැරි හින්දා මේ සතා අනිවාර්යෙන් මැරෙනවා.” යි සිය පර්යේෂණවලින් සොයා ගත් කරුණු ඉදිරිපත් කරමින් විශේෂඥවරයා කියා සිටියේය. මෙම විශේෂ මුහුණ දෙන තර්ජන මොනවාද? මෙම විශේෂ දෙක කෙරෙහි ඇති මිනිස් හා පාරිසරික තර්ජන ගැන ද උරග හා උභය ජිවි විශේෂඥවරයා පැහැදිලි කළේය. 'ගෝලිය උණුසුම වගේ දේවල් බලපානවා, ඒ වගේම කාළගුණික, දේශගුණික විපර්යාසත් බලපානවා. වෙනදා වහින් වැහි බොහෝම හෙමින් දිර්ඝ කාලයක් තිස්සේ වැස්සා. දැන් වහින වැහි කෙටි කාලෙකින් වැඩිපුර ප්‍රමාණයක් වහිනවා. එතකොට නායයෑම් බලාපොරෙත්තු නොවුන ගං වතුර වගේ දේවල් වෙනවා. පොළොව යට ඉන්න සත්තු හින්දා මතුපිට පස් තට්ටුවට උඩින් ජලය පිරුණාට පස්සේ මේ ජිවින් විනාශ වෙන්න පුලුවන් ප්‍රවනතාවය වැඩී.' 'ඒ වගේම තමයි මිනිස්සු විසින් හඳුන්වලා දීපු ආගන්තුක, ආක්‍රමණකාරී ශාඛ සහ සතුන්ගෙන් වෙන බලපෑම උදාහරණයක් විදියට ගත්තොත් අලි මාණ ලංකාව පුරාම ව්‍යාප්ත වෙලා තියෙනවා. දුරදර්ශිව නොහිතන සමහර මිනිසුන් විසින් සිදුකරන කැලෑ ගිනිතැබීම් මේ පාංශූ ජීවින් ඇතුළුව සමස්ත ජිවින්ට අහිතකර ලෙස බලපානවා.' 'ඒ වගේම තමයි රාත්‍රී කාලයට මේ වගේ සත්තු එළියට එනවා. එතකොට අපි පාර දෙපස හදන කාණුවකට මේ සතෙක් වැටුනොත් කවදාවත් එළියට එන්න බැහැ. මේ විශේෂ අඟල් දහයක් විතර විශාල වෙන සත්තු එතකොට ඒ වගේ සතෙක් අඩි දෙකක් විතර උස කාණුවක් උඩට නගිනවා කියන්නේ සෑහෙන අමාරු වැඩක්. ඒව උන්ට මර උගුල් විදියට තමයි වැඩ කරන්නේ.' මිනිසා විසින් සිදුකරනු ලබන අවිදිමත් සංවර්ධන කටයුතු මෙම ජීවින්ට විශාල තර්ජනයක් බවයි විශේෂඥ මෙන්ඩිස් වික්‍රමසිංහ පෙන්වා දුන්නේය. රයිනෝෆිස් මාටින් සහ රයිනෝෆිස් ඩිනර්සාර්ඩේ යන සර්ප විශේෂ දෙකෙහි පර්යේෂණ කටයුතු සඳහා වසර 6ක පමණ කාලයක් ගතව තිබේ. උරග හා උභය ජීවි විශේෂඥ මෙන්ඩිස් වික්‍රමසිංහ, පරිසරවේදි දුලාංග රංග විදානපතිරන, මෙරටින් මෙම පර්යේෂණයට දායක වී ඇති අතර ලන්ඩන් නුවර පිහිටි සොබා විද්‍යා කෞතුකාගාරයේ ආචාර්ය ඩේවිඩ් ගවර් සහ ආචාර්ය ෆිලිපා සම්පායෝ යන සිව්දෙනා මෙම සර්ප විශේෂ දෙක ලෝකයට හඳුන්වා දීමට සිය දැනුම ලබා දී ඇත.",
"Title": "ලෝක සර්ප නාමාවලියට එකතු වු ශ්‍රී ලංකාවේ තුඩුල්ලන් දෙදෙනා"
} |
{
"Text": " සය වසරකට ඉහත දී මහනුවර ප්‍රදේශයේ මුස්ලිම් ජනයා ඉලක්ක කර ගනිමින් එල්ල කරන ලද අන්තවාදී ප්‍රචණ්ඩ ක්‍රියා මාලාව සම්බන්ධයෙන් විමර්ශනය කරන ලද මානව හිමිකම් වාර්තාව මේතාක් ප්‍රසිද්ධියට පත් කර නැති බව අනාවරණය වී තිබේ. රජයේ ආරක්ෂක අංශවලට ද චෝදනා එල්ල වු එම ප්‍රහාරය සම්බන්ධව ගවේෂණය කළ දෙමළ මාධ්‍යවේදින් යුගලක් විසින් වින්දිතයින්ගේ සාක්ෂි ඇතුළත් කර සම්පාදනය කරන ලද වාර්තා චිත්‍රපටයකින් ඒ බව හෙළි කර ඇත. ‘කන්ද උඩරට මුස්ලිම් විරෝධී කැරැල්ලට අවුරුදු 6 යි: යුක්තිය කෝ’ වාර්තා චිත්‍රපටයෙන් විමසා බැලෙන්නේ දිගන, තෙල්දෙණිය ඇතුළු මහනුවරට තදාසන්න ප්‍රදේශ කිහිපයක මුස්ලිම්වරුන් ඉලක්ක කර ගනිමින් 2018 මාර්තුවේ දි එල්ල වූ වෛරී සහගත ප්‍රහාර මාලාව පිළිබඳව ය. මානව හිමිකම් කොමිසමෙන් පිළිතුරක් නැත මාධ්‍යවේදී පාර්තීබන් ෂන්මුගනාදන්ගේ අධ්‍යක්ෂණයෙන්, සෙල්වමනි ශ්‍රීධරන්ගේ සංස්කරණයෙන් නිර්මාණය වී ඇති වාර්තා චිත්‍රපටයේ දැක්වෙන පරිදි ශ්‍රී ලංකාවේ මානව හිමිකම් කොමිසමෙන් ඔවුන්ගේ විමර්ශනය පිළිබඳව අවුරුද්දකට ඉහතදී කරන ලද විමසීමකට අදටත් පිළිතුරු ලැබී නැත. එම වාර්තාව ගැන 2023 ජුලි 18 වැනිදා ශ්‍රී ලංකා මානව හිමිකම් කොමිසමෙන් විද්‍යුත් තැපෑල ඔස්සේ කළ විමසීමට කෙටි චිත්‍රපටය එළිදැක්වු 2024 ජුනි 27 වැනිදා තෙක්ම පිළිතුරක් නොලැබුණු බව, මාධ්‍යවේදී පාර්තීබන් ෂන්මුගනාදන් පවසයි. 2018 වසරේ මාර්තු 4 වැනිදා දිගන, තෙල්දෙණියෙන් ආරම්භ වු මුස්ලිම් විරෝධි ප්‍රහාරය ගැන එම වසරේ මැයි මස 9 වැනිදා සිට 12 දින දක්වා ශ්‍රී ලංකා මානව හිමිකම් කොමිසම විසින් සාක්ෂි විමසීමේ කාර්යය සිදු කර තිබුණි. එක්සත් ජාතින්ගේ 43 වැනි සැසිවාරයට ආගම හෝ ඇදහීමේ නිදහස පිළිබඳ එක්සත් ජාතීන්ගේ විශේෂ නියෝජිත ආචාර්ය අහ්මඩ් ෂහීඩ් ඉදිරිපත් කරන ලද වාර්තාවේ දැක්වෙන පරිදි එක් පුද්ගලයෙකු මරා දැමු එම ප්‍රහාර මාලාවෙන් හාරසියයකට වැඩි දේපළ, පල්ලි සහ රථ වාහන සංඛ්‍යාවක් විනාශ කර දමා ඇත. විමර්ශන මෙහෙය වු මානව හිමිකම් සභාපතිනිය හය අවුරුද්දක් තිස්සේ විමර්ශන වාර්තාව ප්‍රසිද්ධ කිරිමට නොහැකි වීම සම්බන්ධයෙන් එම විමර්ශන මෙහෙයවු කොමිසමේ හිටපු සභාපතිනි ආචාර්ය දීපිකා උඩගම බීබීසි සිංහල වෙත කරුණු කියා සිටියාය. ‘බාහිර උපදේශකයෙක්ට දෙන්නත් තිබුණා අපිට මේක. නමුත් මේකේ තියෙන සංවේදි බව නිසා අපි එහෙම දුන්නෙත් නැහැ. ඔය ප්‍රශ්න මැද ඒක ලියාගෙන ඇවිල්ලා සංස්කරණය වුණා, එක පාරක් හෝ දෙපාරක්. නමුත් ඒකේ තිබුණා තවත් නොයෙකුත් තොරතුරු ආදිය බොහෝම නිවැරදි විදියට දක්වන්න. ඒවාගේ ඒකේ අවසාන නිගමන හා නිර්දේශ කොටස ලියාගෙන යනකොට තමයි 2019 බෝම්බ පිපිරීම සිදුවුණේ. එතකොට සම්පුර්ණයෙන්ම අපේ අවධානය ඒකට යොමු වුණා. අනිත් එක ඔය වගේ වාර්තාවක් ලියනකොට එක පාර සුමාන දෙක තුනකින් එලියට දාන්න බැහැ, මොකද ඔක්කොම කොමසාරිස්වරුන්ගේ අදහස් විමසන්න ඕනේ, හැම කෙටුම්පතක් පිළිබඳවම. බාහිරින් බලනකොට හිතන්න පුළුවන් ඇයි මේක නොහැකි වුණේ කියන එක. හැබැයි ඕක තමයි තිබුණ ප්‍රශ්නය.’ වාර්තාව ප්‍රසිද්ධ නොකිරිම කුමන්ත්‍රණයක් හෝ යට ගැසිමේ උවමනාවක් නොවූ බව ද හිටපු සභාපතිවරිය සඳහන් කළාය. මානව හිමිකම් කොමිසමේ විමර්ශන වාර්තා ප්‍රසිද්ධ නොකිරිමෙන් මෙම ප්‍රහාරයෙන් පීඩාවට පත් වින්දිතයන්ට යුක්තිය ඉටු කරවා ගැනීමට බාධාවක් නොවේදැයි බීබීසි සිංහල යොමු කළ පැනයට, ‘ඔව්, ඒක වෙන්න පුලුවන්. ඒක මම පිළිගන්නවා.’ යැයි ආචාර්ය දීපිකා උඩගම විසින් පිළිතුරු ලබා දුන්නාය. ‘මේ අවුරුද්දේ ප්‍රසිද්ධ කරන්න තමයි අපි බලාපොරොත්තු වෙන්නේ’ මුස්ලිම්වරුන් ඉලක්ක කර දියත් කළ දිගන ප්‍රචණ්ඩත්වය ගැන අවුරුදු හයකට පෙර කරන ලද විමර්ශනයේ වාර්තාව සම්පුර්ණ කර ඇති බව මෙන්ම එය මේ වසරේ දී අනිවාර්යෙන්ම ප්‍රසිද්ධියට පත් කරන බව ශ්‍රී ලංකා මානව හිමිකම් කොමිෂන් සභාව බීබීසි සිංහල වෙත කියා සිටියේය. ‘දැනට කොමිෂන් සභාව තීරණයක් අරන් තියෙනවා වාර්තාව ප්‍රසිද්ධ කරන්න ඕනේ කියලා. හිටපු කොමසාරිස්වරු එක්ක සාකච්ඡා කරලා, ඉදිරිපත් කරලා තියෙන නිර්දේශ ගැන සාකච්ඡා කරලා, මේ අවුරුද්දේ ප්‍රසිද්ධ කරන්න තමයි අපි බලාපොරොත්තු වෙන්නේ.’ යැයි කොමසාරිස් ආචාර්ය ගෙහාන් ගුණතිලක පැවසීය. ‘මේ වාර්තාව නිකුත් කිරිම තුළින් වින්දිතයන්ට සත්‍ය සම්බන්ධයෙන් යම් කිසි ප්‍රතිලාභයක් තියෙනවා අනිවාර්යෙන්ම. ඒක නිසා තමයි අපිත් මේ අවුරුද්ද තුළ ඒක නිකුත් කරන්න බලාපොරොත්තු වෙන්නේ.’ යැයි කොමසාරිස්වරයා තවදුරටත් සඳහන් කළේය. පාර්ලිමේන්තුවේ දී ප්‍රශ්න කරන්න හකීම්ගෙන් පොරොන්දුවක් වාර්තා චිත්‍රපටය අවසානයේ පැවැත්වු සාකච්ඡා සභාවට සහභාගී වු මාධ්‍යවේදියෙකු නැඟු ප්‍රශ්නයට පිළිතුරු දෙමින් ශ්‍රී ලංකා මුස්ලිම් කොංග්‍රස් නායක රවුෆ් හකීම් හය අවුරුද්දක් තිස්සේ ප්‍රසිද්ධියට පත් නොකළ මානව හිමිකම් කොමිසමේ විමර්ශන වාර්තාව ගැන පාර්ලිමේන්තුවේ දී ප්‍රශ්න කරන බවට පොරොන්දු විය. ‘පාර්ලිමේන්තුවේ ප්‍රශ්නයක් අහන්න පුළුවන්. ඒක මං කරන්නම්. මොකද වාර්ෂිකව වාර්තා පාර්ලිමේන්තුවට ලබා දීමේ අවශ්‍යතාවයක් තියනවා මානව හිමිකම් කොමිසමට. ඉතින් ඒ වාර්තාව ලබා දෙද්දී මේ පිළිබදව ප්‍රගතිය කුමක්ද කියන එක විමසීම, ඒක අපේ වගකීමක් හැටියට කරන්න පුළුවන්.’ ශ්‍රී ලංකාවේ ස්වාධීන ආයතනවලට වුවද දේශපාලන බලපෑමෙන් තොර පුද්ගලයන් පත් කරගන්නා තුරු යුක්තිය ඉටුකරගැනීම දුෂ්කර කටයුත්තක් බව ද මහනුවර දිස්ත්‍රික්කය නියෝජනය කරන මන්ත්‍රීවරයා සඳහන් කළේය. චෝදනා එල්ල වු පොලිස් ලොක්කාට රජයේ ඉහළම තනතුරක් මුස්ලිම් විරෝධි ප්‍රහාර මාලාව සම්බන්ධව එවක දී රජයේ ආරක්ෂක අංශ වෙත ද චෝදනා එල්ල වී තිබුණි. ප්‍රචණ්ඩ ක්‍රියා සම්බන්ධයෙන් චෝදනා ලැබු මහසෝන් බලකායේ අමිත් ජීවන් වීරසිංහ කලබල හටගත් දා රාත්‍රියේ දිගනට ගෙන්වා ගත්තේ මහනුවර දිස්ත්‍රික්කයේ නීතිය හා සාමය බාරව සිටි ඉහළම නිලධාරියා වූ ජ්‍යෙෂ්ඨ නියෝජ්‍ය පොලිස්පති එස්.එම්. වික්‍රමසිංහ බවට චූදිතයාගේ බිරිඳ මෙන්ම භික්ෂුන් වහන්සේ නමක් විසින් ඒ දිනවල දී චෝදනා කළේය. ‘නුවර DIG මහත්තයා තමයි අමිත් වීරසිංහ ඔයා මේ වෙලාවේ මෙතෙන්ට එන්න කියලා මේ ප්‍රශ්නෙට එයාව පටලැව්වේ,’ යි අමිත් වීරසිංහ බිරිඳ ජයංගනී සිතුම් කුමාරි එවක මාධ්‍යවේදීන් හමුවේ කියා තිබුණි. මඩකලපුවේ මංගලාරාම විහාරාධිපති අම්පිටියේ සුමන හිමියන්ද තහවුරු කර තිබුණේ ජ්‍යෙෂ්ඨ නියෝජ්‍ය පොලිස්පතිවරයා ගැටුමට පුද්ගලයන් කැඳවූ බවයි. එසේ චෝදනාවට ලක්වු ජ්‍යෙෂ්ඨ නියෝජ්‍ය පොලිස්පති එස්.එම්. වික්‍රමසිංහ ප්‍රහාරයෙන් වසර දෙකකට පසුව ‘මහජන පැමිණිලි සහ දුක්ගැනවිලි විමර්ශනය කොට කඩිනමින් සහන සැලසීම පිණිස’ ඔම්බුඩ්ස්මන්වරයෙක් ලෙස රජයේ ඉහළම තනතුරකට පත් කර තිබුණි. වෛරය ඇවිස්සීම ගැන සමාව ගත් ෆේස්බුක් මහනුවර ප්‍රදේශයේ මුස්ලිම්වරු ඉලක්ක කර දියත් කළ ප්‍රහාර මාලාවෙන් වසර දෙකකට පසුව ෆේස්බුක් ඔස්සේ ශ්‍රී ලංකාව තුළ මුස්ලිම් විරෝධී වෛරය ඇවිස්සීමට දායක වීම ගැන ෆේස්බුක් සමාගම සමාව අයැදිනු ලැබීය. ‘අපගේ සමාජ මාධ්‍ය වේදිකාව අවභාවිතය සම්බන්ධයෙන් අපගේ බලවත් සංවේගය පළ කරනවා,’ 2020 මැයි 12 වැනිදා සිය වාර්තාව නිකුත් කරමින් ෆේස්බුක් සිටියේය. දිගන සහ තෙල්දෙණිය ප්‍රදේශවල සිදුවූ ප්‍රචණ්ඩ සිදුවීම්, සමාජ ජාල තුළ මුස්ලිම් විරෝධී වෛරය අවුළුවමින් පැතිර ගිය අතර එය පාලනය කිරීම සදහා හදිසි නීතිය පැනවූ රජය ෆේස්බුක් සමාජ ජාලයට ඇතුළු වීම තාවකාලිකව නවතා දැමීමට පියවර ගත්තේය.",
"Title": "මහනුවර මුස්ලිම් විරෝධී ප්‍රචණ්ඩ ක්‍රියා: විමර්ශන වාර්තාවට මොකද වුණේ?"
} |
{
"Text": " ලෝකයේ ඕනෑ ම රටක පැවැත්ම උදෙසා බදු ප්‍රතිපත්තියක් ක්‍රියාත්මක වේ. බදු ප්‍රතිපත්තියක් තුළ ඍජු සහ වක්‍ර බදු යනුවෙන් ප්‍රධාන වර්ග දෙකක් ක්‍රියාත්මක වෙයි. ලෝකයේ ඕනෑ ම රටක අඩුවැඩි වශයෙන් බදු ක්‍රියාත්මක වන අතර, එම බදු මුදල් නිසි පරිදි භාවිත කරමින් මහ ජනතාවට අවශ්‍ය සේවා නිසි පරිදි සැපයීම අපේක්ෂා කෙරේ. බදු අය කරන්නේ ඇයි? මහ ජනතාවට අවශ්‍ය සේවා සැපයීම වෙනුවෙන් වැය වන මුදල් සපයා ගැනීම බදු අය කර ගැනීමේ මූලික අරමුණ බව පේරාදෙණිය විශ්වවිද්‍යාලයේ ආර්ථික විද්‍යාව පිළිබඳ මහාචාර්ය වසන්ත අතුකෝරළ පැහැදිලි කළේ ය. 'සාමාන්‍යයෙන් ඕන ම රටක රජයට විශේෂ කාර්යභාරයක් තියෙනවා. ඒ කාර්යභාරය ඉෂ්ට කිරීමේදී රජයට මුදල් අවශ්‍ය යි. ඒ මුදල් සපයා ගැනීමේ ප්‍රධාන ක්‍රමවේදය තමයි, බදු හරහා මුදල් එකතු කර ගැනීම. මහ ජනතාව රජය විසිනු සපයනු ලබන විවිධ සේවා භුක්ති විඳිනවා. රජය සපයන්නෙ නැති භාණ්ඩ හා සේවා ගන්නකොට අපි මුදල් ගෙවනවා. නමුත් රජය මගින් නොමිලේ සපයන අධ්‍යාපනය, සෞඛ්‍යය, මාර්ග, යටිතල පහසුකම් වගේ සේවාවන්ට අමතරව, ආර්ථික සංවර්ධනය, විවිධ ඉදිකිරීම්, වැටුප් ගෙවීම් වගේ දේවල්වලට ආණ්ඩුවට මුදල් අවශ්‍ය යි. ඒවාට අවශ්‍ය මුදල් සොයා ගන්නේ බදු ප්‍රතිපත්තියක් හරහා තමයි. මහ ජනතාව බදු ගෙවන්නේ, ඔවුන්ට ලැබෙන සේවා නිසියාකාරයෙන් ලැබෙන නිසා,' මහාචාර්ය වසන්ත අතුකෝරළ පැවසීය. කෙසේ වෙතත්, රටක ක්‍රියාත්මක වන බදු ප්‍රතිපත්තියක් බදු ගෙවන ජනතාවට පීඩාකාරී වුවහොත් සහ අය කර ගන්නා බදු මුදල් නිසි පරිදි භාවිත නොකළහොත් යම් අර්බුදකාරී තත්ත්වයක් උද්ගත විය හැකි බව ආර්ථික විශ්ලේෂකයෝ පෙන්වා දෙති. ශ්‍රී ලංකාවේ අලුත් බදු හරහා මතු වූ තත්ත්වය ශ්‍රී ලංකාවේ බුද්ධි ගලනය 2023 වසරේදී 300%කින් පමණ ඉහළ ගියේ ය. 2023 ජනවාරි මස 01 වන දා සිට ජනාධිපති රනිල් වික්‍රමසිංහ ප්‍රමුඛ වත්මන් රජය ශ්‍රී ලාංකිකයින්ගේ උපයන විට ගෙවීමේ බද්දෙහි (PAYE Tax) තීරණාත්මක හා සැලකිලියුතු වෙනස් කමක් සිදු කරන ලදී. ආර්ථික අර්බුදයෙන් පසු ඉහළ නංවන ලද මෙම බදු ක්‍රමවේදයේ නව වෙනස්කම් සදහා දැවැන්තම විරෝධය එල්ල වුයේ වෘත්තිකයින්ගෙනි. මෙමගින් මසකට රුපියල් 100,000ට වඩා උපයන සියල්ලන්ට 6% සිට 36% දක්වා උපයන විට ගෙවීමේ බද්දක් ගෙවීමට සිදුවේ. මෙහිදී, රුපියල් 100,000 සිට රුපියල් 200,000 දක්වා ගෙවිය යුතු බදු මුදල යම් දැරිය හැකි ස්වභාවයක් පවතී. ‘බදු ගෙවන්නන්ට කිසිදු සහනයක් නෑ’ මීට පෙර ක්‍රියාත්මක වූ ආදායම් බදු ක්‍රියාවලිය යටතේ බදු ගෙවන්නන් යම් යම් සහන සලසා තිබිණි. උදාහරණයක් ලෙස බදු ගෙවන්නෙකු නිවාස ණයක් ලබාගෙන ඇත්නම් එවැනි අවස්ථාවකදී ගෙවන ලද බදු යම් කොන්දේසිවලට යටත්ව ආපසු ගෙවීමේ ක්‍රමයක් ක්‍රියාත්මක විය. ඊට අමතරව, සූර්ය බල ශක්තිය ලබා ගැනීමට ණයක් ලබාගෙන ඇති විට එම මුදල බදු මුදලෙන් නිදහස් කිරීමක් ද සිදු කෙරිණි. එහෙත්, නව උපයන විට බදු ක්‍රමය යටතේ බදු ගෙවන කිසිවෙකුට කිසිදු සහනයක් හෝ ප්‍රතිලාභයක් නොලැබෙන බව අප කළ විමසුමකදී දේශීය ආදායම් දෙපාර්තමේන්තුවේ තොරතුරු නිලධාරියෙකුගෙන් දැනගන්නට ලැබිණි. මීට අමතරව, රජයේ සම්පත් පාවිච්චි නොකර පෞද්ගලික පාසල්වල ඉගෙනුම ලබන දරුවන්ගේ දෙමාපියෝ ද මෙම බදු ක්‍රමය ගැන චෝදනා කරති. ‘අපි අධ්‍යාපනයටත් වියදම් කරනවා රජයට බරක් නොවී. බදුත් ගෙවනවා. මේක හරි ම අසාධාරණ යි. අඩු තරමින් රජයට බරක් නොවී අපි ළමයින්ට උගන්වන එකටවත් බද්දෙන් සහනයක් දෙන්න ඕන,’ පානදුර ජාත්යන්තර පාසලක ඉගෙනුම ලබන දරුවන් දෙදෙනෙකුගේ පියෙක් පැවසීය. මේ අතර, බීබීසී සිංහල සේවයට අදහස් දැක්වූ 'නව උපයන විට බද්දෙන් බැට කන' වෘත්තිකයින් බොහෝ දෙනෙකු පැවසුවේ, රටේ පැවැත්ම වෙනුවෙන් වෘත්තිකයන් ලෙස යම් සාධාරණ බද්දක් ගෙවීමට කිසිසේත් විරුද්ධ නොවන බව ය. එහෙත්, මාසික වේතනයෙන් විශාල කොටසක් අහිමි කරන මෙම බදු ක්‍රමය ඉතා අසාධාරණ බව ඔවුහු පවසති. ‘රටේ පැවැත්ම වෙනුවෙන් සහ ජනතාවගේ ශුභසාධනය වෙනුවෙන් යම් බද්දක් ගෙවිය යුතුයි කියන මතයේ අපි ඉන්නවා. ඒත් ඒ බදු ක්‍රමය කොයිතරම් සාධාරණ ද කියලා හිතන්න වෙනවා,’ විශ්වවිද්‍යාල ආචාර්යවරුන්ගේ සමිති සම්මේලනයේ සභාපති ආචාර්ය අනුරුද්ධ කරුණාරත්න බීබීසී සිංහල වෙත පැවසීය. ‘රටට අවශ්‍ය විද්වතුන් රටට අහිමි කරන බද්දක්’ ශ්‍රී ලංකාවේ ව්‍යාපාරිකයින් හැරුණුවිට රුපියල් ලක්ෂ 300,000 ඉක්මවා මාසික වේතනයක් ලබන්නන් ඇත්තේ, සාපේක්ෂව සුළු පිරිසකි. එවැනි වේතනයක් ඔවුන් ලබන්නේ, යම් ක්ෂේත්‍රයක් වෙනුවෙන් වසර ගණනාවක පළපුරුද්දක්, අධ්‍යයනයක් කිරීමෙන් ලැබූ විශේෂඥභාවයේ වටිනාකමක් නිසා ය. එවැන්නන්ගෙන් අධික බදු ගැනීම ඔවුන්ට රට අතහැර යාමට දිරි ගන්වන අමනෝඥ ක්‍රියාවක් බව වෘත්තිකයෝ පවසති. ‘මගේ ක්ෂේත්‍රය ගත්තොත් ආචාර්ය උපාධියක් අර ගන්න සාමාන්‍යයෙන් අවුරුදු 10ක් විතර ගත වෙනවා. ඉතින් අවුරුදු 10ක විතර දීර්ඝ කාලයක් ලොකු කැප කිරීමක් කරලා විශ්වවිද්‍යාලයක යම් වැටුපක් ගන්න කෙනෙකුට තමන්ගේ වැටුපෙන් බාගයක් විතර ආපහු රජය කපා ගන්නවා නම් බදු විදිහට එයාට හිතෙන්නෙ නෑ රටේ ඉන්න. ගොඩක් අය කියන්නේ බදු නිසා ම රට දාලා ගියා කියලා. ඉතින් මේ අධික බදු නිසා රට දාලා යන්නේ රටට අත්‍යවශ්‍ය වෘත්තිකයින් පිරිසක්. ඔවුන් රටෙන් ගියා ම මේ රටේ අනාගතයට මොක ද වෙන්නේ? මේ වටිනා වෘත්තිකයින්ට ලෝකයේ ගොඩක් රටවලින් ලොකු ඉල්ලුමක් තියෙනවා. ඒ නිසා මේ වෘත්තිකයින් රැක ගන්න නම් මේ අසාධාරණ බදු ක්‍රමය නතර කළ යුතු ම යි,’ විශ්වවිද්‍යාල ආචාර්යවරුන්ගේ සමිති සම්මේලනයේ සභාපති, පේරාදෙණිය විශ්වවිද්‍යාලයේ කෘෂි විද්‍යා අධ්‍යයන අංශයේ ආචාර්ය අනුරුද්ධ කරුණාරත්න පෙන්වා දුන්නේ ය. ‘වෛද්‍යවරයෙකුගේ මාස 12 වැටුපෙන් මාස තුනක විතර වැටුප් බදු විදිහට කපා ගන්නවා’ ‘2023 ජනවාරි මාසයේ පළවෙනි දා ඉදල පටන් ගත්ත මේ උපයන විට බද්ද වෛද්‍යවරු ඇතුළු මේ රටේ වෘත්තිකයින් සෑම දෙනෙකුට ම ලොකු ප්‍රශ්නයක්. අපි කිසි ම අවස්ථාවක කියන්නෙ නෑ බදු ගෙවන්න බැහැ කියලා. හැබැයි ඒක ගෙවන්න පුළුවන් සාධාරණ බද්දක් වෙන්න ඕන. මාසික වේතනයෙන් විශාල මුදලක් කපා ගන්නකොට රජය හිතන්නෙ නෑ ප්‍රවාහන ඇතුළු අපේ වියදම් විශාල වශයෙන් ඉහළ ගියා පසුගිය කාලය තුළ කියන එක. වෛද්‍යවරයෙකු මාස 12ට ගන්න වැටුපෙන් මාස තුනක විතර වැටුප් බදු විදිහට කපා ගන්නවා,’ රජයේ වෛද්‍ය නිලධාරීන්ගේ සංගමයේ මාධ්‍ය ප්‍රකාශක වෛද්‍ය චමිල් විජේසිංහ බීබීසී සිංහල සේවයට පැවසීය. ඔහු පෙන්වා දුන්නේ, මීට පෙර පැවති බදු ප්‍රතිපත්තිවල මාසික වැටුප් ගන්නා සේවකයින් වෙනුවෙන් යම් සහනදායී බදු ක්‍රමයක් ක්‍රියාත්මක වූ බව ය. එහෙත්, නව ක්‍රමය යටතේ මාසික වැටුප් ලබන්නන්ට කිසිදු සහනයක් ලබා දී නැතැයි ඔහු චෝදනා කළේ ය. උපයන විට ගෙවීමේ බද්ද 2022 වසරට සාපේක්ෂව 500%කින් ඉහළ ගොස් ඇතැයි ද ඔහු පෙන්වා දුන්නේ ය. ‘උපයන විට බද්ද 2023 ඉලක්කය වුණේ රුපියල් බිලියන 100 යි. හැබැයි 144ක් එකතු වෙලා තියෙනව අවුරුද්ද ඉවර වෙනකොට. එතකොට එතනින් ම පේනවා ආණ්ඩුවේ ඉලක්ක ඉක්මවලා ආදායම් 145%කින් වැඩි වෙලා තියෙනවා. ඊට පෙර බදු වර්ෂයට සාපේක්ෂව ගත්තා ම උපයන විට ගෙවීමේ බද්ද 500%ක වැඩි වීමක් තියෙනවා.’ ‘රටේ ආර්ථිකය කඩා වැට්ටුවේ අපි නෙවෙයි’ මෙරට ආර්ථිකය කඩා වැටීමට හේතු වූයේ දේශපාලකයින් මිස වෘත්තිකයින් නොවන බවත්, එහෙත්, එහි විපාකවලින් පීඩාවට පත්ව ඇත්තේ, වෘත්තිකයින් බවත් වෛද්‍ය චමිල් විජේසිංහ පැවසීය. වෘත්තිකයින් සම්බන්ධ වෘත්තීය සමිති 45ක් පමණ මෙම ගැටලුව සම්බන්ධයෙන් රජය සමග සාකච්ඡා කරන බව ද ඔහු ප්‍රකාශ කළේ ය. ‘මේ බදු ප්‍රතිපත්තිය වහා ම නතර කළ යුතු යි. නැත්නම් මේ රටට අත්‍යවශ්‍ය වෘත්තිකයින් විශාල පිරිසක් රටට අහිමි වෙන එක අනිවාර්යයෙන් ම සිද්ධ වෙනවා. රට හදන්න නම් දේශපාලකයන්ට වඩා රටට අවශ්‍ය වෙන්නේ දක්ෂ වෘත්තිකයෝ. ඒක තේරුම් ගත යුතු යි.’ ‘අර්බුදයට වගකිව යුත්තේ ආණ්ඩු සහ පාලකයෝ’ ශ්‍රී ලංකාවේ ආර්ථික අර්බුදයට වගකිව යුත්තේ ආණ්ඩු සහ පාලකයින් බව දේශපාලන විද්‍යාව පිළිබද මහාචාර්ය ජයදේව උයන්ගොඩ අවධාරණය කරයි. ‘ආර්ථික අර්බුදය යි ණය අර්බුදය යි දෙකට ම වග කියන්න ඕන ලංකාවේ ආණ්ඩු සහ පාලකයෝ. ඒ වගේ ම ආර්ථික වාසි ලබපු ව්‍යාපාරික පන්තියකුත් ඉන්නවා. නමුත්, ආර්ථික අර්බුදයේ බර පටවන්නේ අසාධාරණ ලෙස වැඩ කරන ජනතාව, දුගී ජනතාව, කම්කරු පන්තිය සහ මධ්‍යම පන්තියට.’ ශ්‍රී ලංකාවේ දැනට ක්‍රියාත්මක වන බදු ක්‍රමය හේතුවෙන් රටට අවශ්‍ය \"වටිනා වෘත්තිකයින් පිරිසක් රටට අහිමි වන\" බව ඔහු පෙන්වා දෙයි. ‘ලංකාව විශාල ජයග්‍රහණයක් ලැබුවා කියලා ශුභ ආරංචි ගෙනාවට ඒ ජයග්‍රහණයෙ තියෙන්නේ ව්‍යාපාරික පන්තියට. මොක ද, මේ ආර්ථික අර්බුදයේ බර ඒගොල්ලන්ගේ පිට කැරකෙන්නෙ නෑ. ඒගොල්ලන්ගෙ බදු වැඩි කිරීමක් නෑ. ජනාධිපතිතුමා ආමන්ත්‍රණය කරන්නෙ ව්‍යාපාරිකයින්ට යි, විදේශ ආයෝජකයින්ට යි විතර යි. මේ බදු ක්‍රමය නිසා ලංකාවේ මධ්‍යම පාන්තික වෘත්තිකයෝ රට හැරලා යයි. දැනටමත් ගොඩක් වටින වෘත්තිකයෝ රටින් ගිහින් ඉවර යි. දැන් අලුතෙන් අධ්‍යාපනය හදාරණ ළමයින්ගෙ පවා අරමුණ වෙන රටකට යන එක. මේක භයානක තත්ත්වයක්,’ මහාචාර්ය ජයදේව උයන්ගොඩ බීබීසී සිංහල සේවයට පැවසීය. ‘වෘත්තිකයින්ගෙන් අසාධාරණ බදු ගන්න කියලා IMF එක කියල නෑ’ ආණ්ඩුව වෘත්තිකයින්ගෙන් අතිශය විශාල බදු අය කිරීමක් කරනුයේ ජාත්යන්තර මූල්ය අරමුදලේ උපදෙස් මත නොවන බව රජයේ වෛද්‍ය නිලධාරීන්ගේ සංගමය පවසයි. ‘අපි ඍජුව සාකච්ඡා කළ ජාත්යන්තර මූල්ය අරමුදලත් එක්ක. ඒගොල්ලො පැහැදිලිව කිව්වා, බදු අය කිරීමේ ක්‍රමවේදය ගැන ඔවුන් කිසිදු උපදෙසක් නොදුන් බව. ඔවුන් දීලා තියෙන්නේ බදු ආදායම් ඉලක්ක විතර යි. ආණ්ඩුව තමයි, රටට වටිනා සේවයක් කරන වෘත්තිකයින්ගෙන් දරන්න බැරි තරම් බද්දක් ගන්න තීරණය කරලා තියෙන්නේ,’ රජයේ වෛද්‍ය නිලධාරීන්ගේ සංගමයේ මාධ්‍ය ප්‍රකාශක වෛද්‍ය චමිල් විජේසිංහ ප්‍රකාශ කළේ ය. ජනපති රනිල්ගේ ‘මල් තලා රොන් ගැනීම’ බදු අය කිරිමේදී \"මල නොතලා රොන් ගත යුතු වුවත් අතුරේ යන විට මල තලා රොන් ගැනීමට සිදුවන\" බව ජනාධිපති රනිල් වික්‍රමසිංහ පසුගිය මාර්තු මාසයේදී පාර්ලිමේන්තුවේදී විශේෂ ප්‍රකාශයක් කරමින් පැවසීය. ‘සාමාන්‍යයෙන් කියමනක් තියෙනවා, මල නොතලා රොන් ගන්නවා වගේ තමයි ජනතාවගෙන් බදු අය කර ගත යුත්තේ කියලා. අප ඒ පිළිවෙත රකින්නේ නෑ කියලා අපව විවේනය කරනවා. හැබැයි ඒ විවේචකයන් අමතක කරන දෙයක් තියෙනවා. මල් තලමින් රොන් ගන්න අවස්ථාවනුත් තියෙන බව. මේක අපට අපූරු පාඩමක්. සාමාන්‍ය තත්ත්වයකදී මල් නොතලා රොන් ගන්න පුළුවන් වුණාට අතුරේ යද්දි එහෙම බෑ. එතැනදී තත්ත්වය වෙනස්. අද අපිත් යන්නෙ අතුරේ. පහුගිය කාලයේ අපිට සිද්ධ වුණේ ආර්ථික වැල් පාලමක් තරණය කරන්න. අතුරේ ගමනක් යන්න,’ ජනාධිපති රනිල් වික්‍රමසිංහ එහිදී ප්‍රකාශ කළේ ය. කෙසේ වෙතත්, රටේ ආර්ථිකය රැක ගැනීම බදු ගැසීමෙන් පමණක් කළ නොහැකි බවත්, රට දියුණු කිරීම සදහා වෘත්තිකයින්ගේ සේවය අත්‍යවශ්‍ය බවත් දේශපාලන විද්‍යාව පිළිබද මහාචාර්ය ජයදේව උයන්ගොඩ පෙන්වා දෙයි. ‘අපි මහන්සි වෙලා ඉගෙනගෙන හොඳ වැටුපක් ගන්නේ රනිල්ට ඒකෙන් බාගයක් කපා ගන්න ද?’ පානදුර ප්‍රදේශයේ නම හෙළි කිරීමට අකැමැති වෘත්තිකයෙකු බදු පිළිබද සිය අත්දැකීම බීබීසී සිංහල සේවයට විස්තර කළේ මෙසේ ය. ‘මම අමාරුවෙන් ඉගෙනගෙන ගොඩක් කැප කිරීම් කරලා දැන් යම්කිසි සැලකිය යුතු වැටුපක් ලබන කෙනෙක්. මම මේ වැටුපට අනුව මගේ වියදම් හදාගෙන තිබුණේ. ණය අරන් තියෙනවා. දරුවන්ට උගන්වන්න තියෙනවා. වාහනයට ලීසිං ගෙවනවා. ඒවා අමාරුවෙන් කරගෙන යනකොට මේ උපයන විට ගෙවීමේ බද්ද ගෙනාවා ම මගේ පඩියෙන් රු. 70,000කට වඩා බදු විදිහට කැපෙනවා. මට ඒ මුදල මාසික වාරිකය විදිහට ගෙවලා රුපියල් ලක්ෂ 70ක විතර ණයක් ගන්න පුළුවන්. අපට ජීවත් වෙන්න තියෙන සල්ලි ආණ්ඩුව බලෙන් කපා ගන්නවා. අපි අමාරුවෙන් ඉගෙනගෙන මේ වැටුපක් ගන්නෙ රනිල් ඒකෙන් බාගයක් කපා ගන්න ද?.’ මේ සම්බන්ධයෙන් අදහස් විමසීම සදහා මුදල් රාජ්‍ය අමාත්‍ය රංජිත් සියඹලාපිටිය සම්බන්ධ කර ගැනීමට උත්සහ කළ ද එම උත්සහයන් ව්‍යර්ථ විය.",
"Title": "PAYE TAX: රටට අවශ්‍ය විද්වතුන් රටට අහිමි කරන බද්දක් ද?"
} |
{
"Text": " 2024 පැරිස් ඔලිම්පික් උළෙල සඳහා ශ්‍රී ලංකාව නියෝජනය කරමින් තරුෂි කරුණාරත්න සහ නදීෂා දිල්හානි ලේකම්ගේ සුදුසුකම් ලබා ඇති බව ශ්‍රී ලංකා මලල ක්‍රීඩා සංගමයේ ලේකම් සමන් කුමාර බීබීසී සිංහල වෙත අද (ජුලි මස 2 වැනිදා) තහවුරු කළේය. ඒ අනුව තරුෂි කරුණාරත්න මීටර් 800 ඉසව්වෙන්ද නදීෂා දිල්හානි ලේකම්ගේ කාන්තා හෙල්ල විසි කිරිමේ ඉසව්ව වෙනුවෙන් මෙවර පැරිස් ඔලිම්පික් උළලේ දී ශ්‍රී ලංකාව නියෝජනය කරනු ඇත. අරුන් දර්ශන ගැන තීරණය අනිද්දා මේ අතර මීටර් 400 පිරිමි ධාවන ඉසව්ව වෙනුවෙන් ශ්‍රී ලංකාවේ මලල ක්‍රීඩක අරුන් දර්ශන පොරොත්තු ලේඛණයේ පසුවන බව මලල ක්‍රීඩා සංගමයේ ලේකම්වරයා වැඩිදුරටත් පැවසුවේය. ‘අරුන් දර්ශන දැනට වේටින් ලිස්ට් එකේ ඉන්නේ. අනිද්දා (ජුලි 04 වැනිදා) වෙද්දී අපිට එයා සුදුසුකම් ලබනවද නැද්ද කියන එක ගැන අවසන් තීරණය දැනුම් දෙනවා.’ ඔහු කියා සිටියේය. මේ අතර ශ්‍රී ලංකාව නියෝජනය කරමින් පැරිස් ඔලිම්පික් උළෙල සඳහා විරේන් නෙත්තසිංහ මීට පෙර සුදුසුකම් ලැබීය. තරුෂි කරුණාරත්න ස්පාඤ්ඤයේ පැවති ආරාධිත මලල ක්‍රීඩා තරගාවලියේදී මීටර් 600 තරග ඉසව්වෙන් නව ආසියානු වාර්තාවකට හිමිකම් කී තරුෂි කරුණාරත්න ගැන මෙරට ක්‍රීඩා ලෝලීන් විශාල බලාපොරොත්තුවකින් පසුවේ. ඒ ඇය මෙවර ඔලිම්පික් තරගාවලිය සඳහා සුදුසුකම් ලබා ගනිමින් ශ්‍රී ලංකාවට පදක්කමක් දිනා දෙනු ඇතැයි යන බලාපොරොත්තුව නිසාවෙනි. සුසන්තිකා ජයසිංහ, දමයන්ති දර්ෂා වැනි ක්‍රීඩිකාවන් ගෙන් පසුව මෙරට ජනතාවට මලල ක්‍රීඩාව හරහා වඩාත් සමීප වූ ක්‍රීඩිකාවක් ලෙස තරුෂිව හැඳින්විය හැකිය. මෙවර ඔලිම්පික් තරගාවලිය ජුලි මස 26 වෙනිදා ප්‍රංශයේ පැරිස් නුවරදී ආරම්භ වීමට නියමිතයි. තරුෂිගේ දක්ෂතාවයන් ස්පාඤ්ඤයේ පැවති ආරාධිත මලල ක්‍රීඩා තරගාවලියේදී මීටර් 600 තරග ඉසව්ව විනාඩි 01.24.84කින් නිමා කළ තරුෂි කරුණාරත්න රිදී පදක්කමට හිමිකම් කියනු ලැබිය. ඒ එම ඉසව්වෙන් ආසියාවේ හොඳම කාලය සටහන් කරමින්ය. මේ අතර තායිවාන විවෘත මලල ක්‍රීඩා තරගාවලියේ මීටර් 400 ඉසව්ව තත්ත්පර 52.48ක් ලෙස සනිටුහන් කරමින් තරුෂි රන් පදක්කම ජයග්‍රහණය කිරීමට සමත් වුවාය. එම තරගාවලියේදීම මීටර් 800 තරග ඉසව්ව විනාඩි 2.05.74 කින් නිමා කරමින් ඇය රන් පදක්කමට හිමිකම් කියනු ලැබීය. පසුගිය වසරේ ඔක්තෝම්බර් මාසයේ චීනයේ හැංජෝ නුවර දී තරුෂි කරුණාරත්න මීටර් 800 කාන්තා ධාවන තරග ඉසව්වේ රන් පදක්කම ජයග්‍රහණය කළාය. ඒ, වසර 21 කට පසුව ආසියානු ක්‍රීඩා උළෙලකදී ශ්‍රී ලංකාවට රන් පදක්කමක් දිනා දෙමින්ය. ‘තායිවාන් ඉසව්ව අවසන් වෙද්දී තරුෂි ලෝක ශ්‍රේණිගත කිරීම් වල හිටියේ 65 වන ස්ථානයේ.’ ‘ඒත් එක්කම මීටර් 600 ඉසව්වෙන් ස්පාඤ්ඤයේ පැවති ඉසව්ව ලොකු උපකාරයක් වුණා එයාට ශ්‍රේණිගත කිරීම් වලින් ඉහළට එන්න. ඒ අනුව ඇය 65 වන ස්ථානයේ ඉදලා කෙලින්ම 47 වන ස්ථානයට ආවා.’ ‘නමුත් ඔලිම්පික් තරගාවලිය නියෝජනය කරන්න මීටර් 800 ඉසව්වේ ලෝක ශ්‍රේණිගත කිරීම් වල පළමු 45 දෙනයි තෝරා ගන්නේ. ඉතුරු තුන්දෙනාට වයිල්කාඩ් ක්‍රමයට අවස්ථාව දෙන්නේ.’ ‘ඒ නිසා පළමු 45 දෙනාගෙන් පල්ලෙහා එයා ඉන්න ඕන. මේ සතියේ පැවැත්වෙනවා ජාතික මලල ක්‍රීඩා තරගාවලිය. ඒකේදී ඇයට හොඳ කාලයක් අරන් තරගය නිමා කරන්න අවස්ථාව තියෙනවා.’ ‘මීටර් 600 ඉසව්ව මට උදව්වක් වුනා’ ඔලිම්පික් තරගාවලිය සඳහා සුදුසුකම් ලබා ගැනීමට අවශ්‍ය ශ්‍රේණිගත කිරීමවල ඉහළට පැමිණෙන්න ස්පාඤ්ඤයේ පැවති මීටර් 600 තරග ඉසව්ව තමන්ට උපකාරී වූ බව තරුෂි කරුණාරත්න බීබීසී සිංහල වෙත අදහස් දක්වමින් පැවසුවාය. ‘අපි රෑන්ක් එක ඇතුළට එන්න තමයි ට්‍රයි කළේ. කලින්නම් හිතන් හිටියේ ඩිරෙක්ට් කොලිෆයි වෙනවා කියලා.’ ‘ඒත් පළවෙනි රේස් දෙක මට හරියට දුවන්න බැරි වුනා. ඊට පස්සේ තායිවාන් එකේදී සහ ස්පාඤ්ඤයේ තිබ්බ තරග දෙක හොඳට කළා.’ ‘ස්පාඤ්ඤයේ තිබුණ මීටර් 600 ඉසව්වෙන් විනාඩි 01.24 කින් නිමා කරන්න හැකි වුණා. ඒක හොඳ කාලයක්. මට ඒකෙන් රෑන්කින් වලින් ඉස්සරහට එන්න ගොඩක් උදව් වුණා.’ ‘මීටර් 800 තරගයක් දුවන්න ටයිමින් එකකට යන්න නම් හොඳ රේස් එකක් තියෙන්න ඕන. ට්‍රේනින් වලදී මම හොඳට පුහුණු වෙලා තිබ්බ නිසා මිටර් 600 දුවන්න ලොකු ගැටලුවක් වුනේ නැහැ.’ ‘ඒ වගේම මේ මාසේ 27 වෙනිදා තියෙන ජාතික මලල ක්‍රීඩා තරගාවලිය වගේම ලබන 30 වෙනිදා තියෙන ට්‍රයල් තරග දෙකත් හොඳට කරන්න බලාපොරොත්තු වෙනවා.’ ඇය කියා සිටියාය. තමන් මේ දක්වා තරග කළ සියලුම තරග පීඩනයකින් තොරව තරග වැදුණු බව පැවසූ තරුෂි කරුනාරත්න, ඉදිරියේ දී පැවැත්වීමට නියමිත තරග දෙක හොඳ කාලයක් සමග අවසන් කිරීමට හැකිවුවහොත් ඔලිම්පික් තරගාවලිය සඳහා සුදුසුකම් ලබා ගැනීමට හැකි වේයැයි තමන්ට විස්වාසයක් ඇති බව පැවසුවාය. 'ඔලිම්පික් තරගාවලි කිහිපයකට යන එක බලාපොරොත්තුවක්' මේ අතර ඇමෙරිකාවේ විශ්ව විද්‍යාලයකින් ලැබුණු ශිෂ්‍යත්වය පිළිබඳව ද තරුෂි කරුණාරත්න මෙලෙස සිය අදහස් ප්‍රකාශ කළාය. ‘ඇමෙරිකාවේ යුනිවර්සිටි එකෙන් ශිෂ්‍යත්වය පිළිඅරන් තියෙනවා. ඒ ගැන වැඩ කරන් යනවා. අගෝස්තු මාසය වෙද්දී මම එහෙට යන්න උත්සහ කරනවා. වීසා ගන්න එහෙම අවශ්‍ය නිසා ඒ ගැන තවම හරියට කියන්න බැහැ.’ ඇය සඳහන් කළාය. සිය පුහුණුවීම් සඳහා මව්පියන් ඇතුළු පවුලේ සාමාජිකයින්, පුහුණුකරු සුසන්ත ප්‍රනාන්දු ඇතුළු පිරිස සහ පාසැලේ සියලු ගුරුවරුන් බෙහෙවින් උපකාර කරන බව ඇය මෙහිදී කියා සිටියාය. ශ්‍රී ලංකාව නියෝජනය කරමින් ඔලිම්පික් ජයග්‍රහණයක් ලබා ගැනීම සහ අධ්‍යාපන කටයුතු ද ඒ සමගම හොඳින් නිම කිරිම තමාගේ බලාපොරොත්තුව බව තරුෂි කරුණාරත්න බීබීසී සිංහල වෙත වැඩිදුරටත් පැවසුවාය. 'මේක බාධක මැද්දෙන් ආව ගමනක්' මීටර් 800 ඉසව්වෙන් ඔලිම්පික් උළෙල නියෝජනය කිරීමට වරම් ලැබූ තරුෂි කරුණාරත්න ගේ පුහුණුකරු වන සුසන්ත ප්‍රනාන්දු බීබීසී සිංහල සේවය වෙත අදහස් දක්වමින් පැවසුවේ මෙය බාධක මැද්දෙන් පැමිණි ගමනක් බවය. ‘ගොඩක් සතුටුයි තරුෂිට ඔලිම්පික් යන්න ලැබීමට අවස්ථාව ලැබීම ගැන.’ ‘මේක ගොඩක් බාධක මැද්දේ ආව ගමනක්.’ සුසන්ත ප්‍රනාන්දු පැවසීය.",
"Title": "තරුෂිට සහ නදීෂාට ඔලිම්පික් වරම්"
} |
{
"Text": " මෙවර ලංකා ප්‍රීමියර් ලීග් ක්‍රිකට් තරගාවලිය (ජුලි මස 01 වැනිදා) ආරම්භ වුයේ, කැන්ඩි ෆෝල්කන්ස් කණ්ඩායම සහ දඹුල්ල සික්සර්ස් කණ්ඩායම අතර තරගයෙන් කැන්ඩි ෆෝල්කන්ස් කණ්ඩායමට ජය හිමිකර දෙමිනි. එහෙත් පළමු තරගයේදී ම දඹුල්ල සික්සර්ස් කණ්ඩායම නියෝජනය කළ නවක ක්‍රීඩකයෙකු වන චමිදු වික්‍රමසිංහ දැක්වූ දක්ෂතාවය පිළිබඳ බොහෝ දෙනාගේ අවධානය යොමු වී තිබේ. මෙම ලිපියේ Facebook විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Facebook කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. End of Facebook post මෙහි අන්තර්ගතය නැත මෙම ලිපියේ Facebook විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Facebook කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. End of Facebook post මෙහි අන්තර්ගතය නැත මෙම ලිපියේ Facebook විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Facebook කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. End of Facebook post මෙම ලිපියේ Facebook විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Facebook කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. මෙම ලිපියේ Facebook විසින් සපයන ලද අන්තර්ගතයන් අඩංගු වේ. ඔවුන් කුකීස් සහ වෙනත් තාක්ෂණයන් භාවිතා කරන නිසා, ඒ කිසිවක් පූරණය වීමට පෙර අපි ඔබගේ අවසරය ඉල්ලා සිටිමු. එයට අවසරදීමට පෙර ඔබට Facebook කුකී ප්‍රතිපත්තිය සහ රහස්‍යතා ප්‍රතිපත්තිය කියවීමට අවශ්‍ය විය හැකි ය. මෙම අන්තර්ගතය බැලීමට 'පිළිගෙන ඉදිරියට යන්න' තෝරන්න. මෙහි අන්තර්ගතය නැත චමිදු වික්‍රමසිංහ දැක්වූ දක්ෂතාවය (ජුලි 01 වැනිදා) කැන්ඩි ෆෝල්කන්ස් කණ්ඩායම සමග පැවති තරගයේදී පළමුවෙන් පන්දුවට පහර දුන් දඹුල්ල සික්සර්ස් කණ්ඩායමේ මුල් කඩුලු 4 ලකුණු 25 කට දැවී ගියේය. ඒ අවස්ථාවේදී අංක 6 පිතිකරු ලෙස පිටියට පිවිසුණු වමතින් පිත්ත හසුරුවන චමිදු වික්‍රමසිංහ පන්දු 42 කදී නොදැවී ලකුණු 62ක් රැස් කිරීමට සමත් විය. LPL තරගාවලියේ සිය මංගල අර්ධ ශතකය වාර්තා කිරීමට සමත් වූ චමිදුගේ එම ඉනිමට හයේ පහරවල් 3ක් සහ හතරේ පහරවල් 4ක් ඇතුළත් විය. පන්දු 61කදී වේගවත් ලකුණු 91ක් රැස් කළ නවසිලන්ත පිතිකරු මාර්ක් චැප්මන් සමග එක්වෙමින් චමිදු වික්‍රමසිංහ සිය කණ්ඩායමේ 05 වන කඩුල්ල වෙනුවෙන් නොබිදුණු ලකුණු 154ක සබඳතාවයක් එක් කිරීමට සමත් වුණි. වනිදු හසරංග, දුෂ්මන්ත චමීර, මොහොමඩ් හස්නෙයින් වැනි ජාත්යන්තර ක්‍රිකට් පිටියේ අත්දැකීම් බහුල පන්දු යවන්නන්ට කිසිදු පැකිලීමකින් තොරව මුහුණ දුන් චමිදු වික්‍රමසිංහ පිළිබඳ අද වන විට බොහෝ දෙනා කතා කරන්නට පටන් ගෙන ඇත. කවුද මේ චමිදු වික්‍රමසිංහ කියන්නේ ? 2002 වසරේ සැප්තැම්බර් මස 6 වැනිදා උපත ලැබු චමිදු වික්‍රමසිංහ ක්‍රිකට් ක්‍රීඩාවට යොමුවී ඇත්තේ කුඩා කාලයේ සිටය. මහනුවර සාන්ත අන්තෝනි විදුහලේ අධ්‍යාපනය ලැබූ චමිදු වික්‍රමසිංහ ක්‍රිකට් ක්‍රීඩාවට යොමු වුයේ තෙවන වසරේ අධ්‍යාපනය ලබමින් සිටියදීය. චමිදු වික්‍රමසිංහ වරක් මාධ්‍යට පැවසුවේ පාපන්දු ක්‍රීඩකයෙකු වූ තම සීයාගේ උනන්දුව මත තමා ක්‍රිකට් ක්‍රීඩාවට යොමු වූ බවය. කුඩා කාලයේ සිට ක්‍රිකට් ක්‍රීඩාවට දස්කම් දැක්වූ චමිදු පාසැල් කණ්ඩායමේ ආරම්භක පිතිකරුවෙකු මෙන්ම ආරම්භක වේග පන්දු යවන්නා ලෙසද ක්‍රීඩා කරනු ලැබීය. 2021 වසරේ පැවති වයස අවුරුදු 19න් පහළ අන්තර් පාසල් සීමිත ඕවර තරගාවලියේදී චමිදු විසින් ගල්කිස්ස සාන්ත තෝමස් විදුහලට එරෙහිව පන්දු 58 කදී ලකුණු 112ක් රැස් කිරීමට සමත් විය. එම තරග වාරයේදී පාසැල් ක්‍රීඩකයෙකු විසින් රැස් කළ වේගවත්ම ශතකය එය වූ අතර ඊට හතරේ පහරවල් 19ක් සහ හයේ පහරවල් තුනක් ඇතුළත් විය. අඛණ්ඩව පාසැල් තරග වාරයන් හිදී දැක්වූ දක්ෂතාවයන් නිසා චමිදු වික්‍රමසිංහට ශ්‍රී ලංකා අවුරුදු 19න් පහළ කණ්ඩායම නියෝජනය කිරීමට අවස්ථාව හිමිවිය. 2021 වසරේදී ශ්‍රී ලංකා අවුරුදු 19න් පහළ කණ්ඩායම නියෝජනය කරමින් බංගලාදේශ කණ්ඩායම සමග දඹුල්ලේදී පැවති එක්දින තරගාවලියේ දී චමිදු වික්‍රමසිංහ ලකුණු 102ක් රැස් කළ අතර ඊට හයේ පහරවල් 03ක් සහ හතරේ පහරවල් 10ක් ඇතුළත් විය. එමෙන්ම නේපාල අවුරුදු 19න් පහළ කණ්ඩායම සමග පැවති එක්දින තරගාවලියේ දී චමිදු වික්‍රමසිංහ සිය දෙවන ශතකය වාර්තා කළේය. ඔහු එහිදී ලකුණු 111ක් රැස් කළ අතර එයට හතරේ පහරවල් 08ක් සහ හයේ පහරවල් දෙකක් ඇතුළත් විය. 2022 වසරේ පැවති අවුරුදු 19න් පහළ ලෝක කුසලාන තරගාවලියේ දී ශ්‍රී ලංකා කණ්ඩායම නියෝජනය කිරීමට ද චමිදු වික්‍රමසිංහට අවස්ථාව හිමිවිය. කොළඹ SSC ක්‍රීඩා සමාජය නියෝජනය කරන චමිදු වික්‍රමසිංහ පළමු පෙළ තරග 08කට ක්‍රීඩා කරමින් ඉනිම් 10 කදී ශතකයක් ද සමගින් ලකුණු 268ක් රැස් කර ගෙන ඇත. එමෙන්ම ඔහු A - කාණ්ඩයේ තරග 17 කදී ලකුණු 378ක් සහ විස්සයි 20 තරග 18 කදී ලකුණු 158ක් රැස් කරගෙන ඇත. දකුණත් වේග පන්දු යවන්නෙකු ලෙස චමිදු මේ දක්වා සිය ක්‍රීඩා සමාජ තරග වලදී මේ දක්වා කඩුලු 16ක් දවා ගැනීමට සමත්ව තිබේ. ‘මෙතැනට එන්න ගොඩක් මහන්සි වුණා’ කැන්ඩි ෆැල්කන්ස් කණ්ඩායම සමග (ජුලි 01 වැනිදා) පැවති තරගයෙන් පසුව අදහස් දක්වමින් චමිදු වික්‍රමසිංහ කියා සිටියේ වේග පන්දු තුන් ඉරියවු ක්‍රීඩකයෙකු ගේ ස්ථානය තහවුරු කර ගැනීමට තමන් කැපවී කටයුතු කරන බවය. ‘මීට කලින් 2022 වසරේදී මම ලංකා ප්‍රීමියර් ලීග් තරගාවලියට ක්‍රීඩා කළා. තරග දෙකයි ක්‍රීඩා කළේ, නමුත් හොඳින් දක්ෂතා දක්වන්න ලැබුනේ නැහැ.’ ‘හැබැයි මේ අවුරුද්දේ අවස්ථාවක් ලැබුණා. මම හිතෙනවා පළවෙනි මැච් එකේදිම මගෙ කණ්ඩායම වෙනුවෙන් උපරිමයක් කළා කියලා. ඇත්තටම ගොඩක් සතුටුයි.’ ‘එහා පැත්තේ හිටියා නිව්සීලන්ඩ් ටීම් එකේ මාර්ක් චැප්මන්. එයාට ලොකු එක්ස්පිරියන්ස් එකක් තියෙනවා. මම එයත් එක්කත් කතා කළා. එයා කිව්වා ඉදලා මට සපෝර්ට් කරන්න කියලා. මම හිතන්නේ මම සපෝර්ට් කළා කියලා.’ ‘අපි ඒවෙලේ කතා කළේ අපි සෙල්ලම් කරන් ආපු විදිහට දිගටම සෙල්ලම් කරන් යමු කියලා විකට් එක නිකන් නොදී ඒ අය තව පන්දු රකින්නෙක් ඇතුළට ගෙනාවත්. ඒ ක්‍රමය හරි ගියා.’ ‘අපි හිටපු තත්ත්වය එක්ක ලකුණු 180ක් කරා ගියාපු එක ලොකු ඇචිව්මන්ට් එකක් කියලා හිතනවා.’ ‘ඇත්තටම මෙතැනට එන්න ගොඩක් මහන්සි වුණා. පහුගිය මාස 03දි මම ඉන්දියාවේ හිටියේ MRF වේග පන්දු පුහුණු කඳවුරට සහභාගී වෙලා. ඒකෙන් ගොඩක් දේවල් ලැබුණා කියලා හිතනවා. මේ තරගයේ දී දක්ෂතා අතරට එන්න ඒ අත්දැකීම් මට ගොඩක් උදව් වුණා.’ ‘දැනට තියෙන තත්ත්වයත් එක්ක වේග පන්දු යවන තුන් ඉරියවු ක්‍රීඩකයෙක් ඕන. මම ගොඩක් මහන්සි වෙනවා ඒ තැනට ක්‍රීඩා කරන්න. ක්‍රීඩා කරලා රට දිනවන්නයි මගෙ බලාපොරොත්තුව තියෙන්නේ.’ කැන්ඩි ෆැල්කන්ස් කණ්ඩායම සමග පැවති තරගයේදී පන්දු 42 කදී නොදැවී ලකුණු 62ක් ද, පන්දු යැවීමෙන් ලකුණු 31 කට එක් කඩුල්ලක් දවා ගැනීමට චමිදු වික්‍රමසිංහ සමත් විය. 'එයාගේ පරිණතභාවය පෙන්නුවා' දඹුල්ල සික්සර්ස් කණ්ඩායමේ උපදේශක ලෙස කටයුතු කරන ප්‍රවීණ ක්‍රිකට් ක්‍රීඩක රොෂාන් මහානාම බීබීසී සිංහල වෙත පැවසුවේ චමිදු වික්‍රමසිංහ (ජුලි 01 වෙනිදා) ක්‍රීඩා කළ ඉනිම පිළිබඳ තමන් තුළ පැහැදීමක් ඇති බව ය. එම දක්ෂතාවය අඛණ්ඩව පවත්වාගෙන යාම ක්‍රීඩකයෙකු ලෙස ඔහුට ඉතා වැදගත් බව රොෂාන් මහානාම පැවසීය. ‘චමිදු ඊයේ ක්‍රීඩා කරපු විදිහ ගැන පැහැදීමක් තිබෙනවා. ඕක එකක කරලා නතර කරලා බැහැ දිගටම කරන් යන්න ඕන.’ ‘ඊයේ විකට් 04ක් ගිහිල්ලා තියෙද්දී චමිදු බැට් කරන්න ආවේ. එයා ඊයේ පෙන්නුවා එයාගේ තියෙන පරිණතභාවය. හදිසියෙනේ බැට් කරන්න යන්න වුනේ. කණ්ඩායමේ ඉන්න ලාබාලම ක්‍රීඩකයා. වගකීමක් අරන් ක්‍රීඩා කරනවා කියන්නේ ඒක මේ මැච් එක වටහා ගත්තා. එයා අවුරුදු 19න් පහළ හොදට ක්‍රීඩා කරලා තියෙනවා.’ ‘ඒ වගේම හැම ගේම් එකකම මේ වගේ ඇනලයිස් කරලා සෙල්ලම් කරන්න ඕන.මේ විදිහට හොද මානසිකත්වයක් තියාගෙන සෙල්ලම් කරන්න.’ ‘එයා බැට් එකෙන්, බෝල් එකෙන් වගේම පන්දු රැකීමෙන් හොඳට ක්‍රීඩා කරනවා දකින්නයි කණ්ඩායම කැමැති. එයාට ඒ දක්ෂතාවය තියෙනවා.’ ප්‍රවීණ ක්‍රිකට් ක්‍රීඩක රොෂාන් මහානාම වැඩිදුරටත් පැවසීය.",
"Title": "LPL 2024 : පළමු තරගයේදීම අර්ධ ශතකයක් වාර්තා කළ චමිදු වික්‍රමසිංහ යනු කවුද?"
} |
{
"Text": " ශ්‍රී ලංකාවේ සමස්ත විදේශ ණය ප්‍රමාණය ඩොලර් බිලියන 37ක් බවත් එය පසුගිය වසර දෙක තුළ බිලියන 100 දක්වා වැඩි වූ බව පැවසීම අසත්‍යක් බවත් ජනාධිපති රනිල් වික්‍රමසිංහ අද (ජූලි 02) පාර්ලිමේන්තුවේ දී සඳහන් කළේය. ණය පිළිබද දැනට ඇතිකරගෙන ඇති එකඟතා සහ ඒවායේ ප්‍රගතිය ගැන ජනාධිපතිවරයාට විශේෂ ප්‍රකාශයක් කිරීම සඳහා අද පාර්ලිමේන්තුව කැඳවා තිබිණි. එහිදී අනුර කුමාර දිසානායකගේ අනුගාමිකයෙකු සමාජ මධ්‍යයේ පළ කළ බව කියන ප්‍රකාශයක් පදනම් කරගෙන ජනාධිපතිවරයා මෙලෙස පැවසුවේය. ''අපේ රටේ සමස්ත විදේශ ණය ඩොලර් බිලියන 37යි. හැබැයි මේ පුද්ගලයා ඩොලර් බිලියන 71ක් කියා බොරු සංඛ්‍යාවක් කියනවා. පහුගිය අවුරුදු දෙකේ අපි බිලියන 100ක් දක්වා ණය ගත්ත බවත් කියනවා. හැබැයි ණය ගෙවන්න බැරි බව ප්‍රකාශයට පත්කළාට පස්සේ කිසිම රටක් ණය දුන්නේ නැති බව ඕනෑම කෙනෙක් දන්නවා. ඉතිං මේ බොරු සමාජගත කිරීමෙන් බලාපොරොත්තු වෙන්නේ කුමක් ද? කිසිම රටක් ණය දෙන්නේ නැති නම් මම කොහොමද ණය ගන්නේ? මම එංගලන්තයේ මහ බැංකුව කඩන්න ද? ඒක මම දන්නේ නෑ. දැම්ම පුද්ගලයා මට වඩා පළපුරුද්දක් තියෙනවා බැංකු කඩන එක ගැන'' යනුවෙන් ජනාධිපතිවරයා පැවසුවේය.",
"Title": "'මම එංගලන්තයේ මහ බැංකුව කඩන්න ද?'"
} |
{
"Text": " අල්ලස හා දූෂණය තුරන් කිරීමේ අරමුණින් වත්මන් රජය විසින් 2023 අංක 09 දරන දූෂණ විරෝධී පනත පසුගිය වසරේ පාර්ලිමේන්තුවේදී සම්මත කර ගනු ලැබීය. ඒ අනුව අදාළ පනත 2023 වසරේ අගෝස්තු 8 වැනිදා සිට නීතියක් බවට බලාත්මක විය. මෙම පනත ක්‍රියාවට නැංවීම සමඟම පැරැණි අල්ලස් හෝ දූෂණ චෝදනා විමර්ශන කොමිෂන් සභා පනත සම්පූර්ණයෙන්ම අහෝසි වීමද සිදුවිය. නව දූෂණ විරෝධී පනත යටතේ අල්ලස් හෝ දූෂණ ක්‍රියාවන් මැඩ පැවැත්වීම සඳහා අල්ලස් හෝ දූෂණ චෝදනා විමර්ශන කොමිසමට පුළුල් නීතිමය බලතල ලබා දී තිබේ. මේ හේතුවෙන් පෙර පැවති තත්ත්වයකට වඩා අල්ලස් හෝ දූෂණ චෝදනා සම්බන්ධයෙන් විමර්ශන කිරීමට කොමිසමට පුළුල් නීතිමය බලයක් මෙන්ම ආවරණයක් ලැබී තිබෙන බව නීතිවේදීහූ පෙන්වා දෙති. එහෙත් නව පනත යටතේ අල්ලස් කොමිසම විසින් පවරනු ලැබූ නඩු දෙකක් මුල් අවස්ථාවේදීම අසාර්ථක වීම සම්බන්ධයෙන් නීති ක්ෂේත්‍රය තුළ දැඩි කතාබහක් මතු වී තිබේ. එම නඩු අසාර්ථක වූයේ ඇයි ? ග්‍රීක බැඳුම්කර සම්බන්ධයෙන් හිටපු මහ බැංකු අධිපති අජිත් නිවාඩ් කබ්රාල් ඇතුළු පිරිසකට එරෙහිව ගොනු කළ නඩුව 2012 වසරේ ග්‍රීක ආර්ථිකය අර්බුදයට ලක් වෙමින් පැවති අවස්ථාවේ ඒ බව දැන දැනම ශ්‍රී ලංකා රජයට අයත් මුදල් එරට බැඳුම්කරවල ආයෝජනය කිරීම තුළින් ශ්‍රී ලංකා රජයට රුපියල් බිලියන 1.84 පාඩුවක් කළේ යැයි චෝදනා කොට අල්ලස් කොමිසම විසින් හිටපු මහ බැංකු අධිපති අජිත් නිවාඩ් කබ්රාල් ඇතුළු විත්තිකරුවන් පස් දෙනෙකුට එරෙහිව නව දූෂණ විරෝධී පනත යටතේ කොළඹ මහාධිකරණය හමුවේ නඩු පැවරීය. එම නඩුව විත්තිකරුවන්ට අධි චෝදනා පත්‍ර භාරදීම සඳහා කොළඹ මහාධිකරණ විනිසුරු ආදිත්‍ය පටබැඳිගේ ඉදිරියේ කැඳවන ලදී. එහිදී අධිකරණය විසින් විත්තිකරුවන්ට අධි චෝදනා පත්‍ර භාරදීමට සූදානම් වූ අවස්ථාවේදී අල්ලස් කොමිසම විසින් ගොනු කර තිබෙන අධි චෝදනා පත්‍ර නීතියට පටහැනි බවට හිටපු මහ බැංකු අධිපති අජිත් නිවාඩ් කබ්රාල් ඇතුළු විත්තිකරුවන් පස්දෙනා වෙනුවෙන් පෙනී සිටි නීතිඥවරු මූලික විරෝධතා මතු කළහ. විත්තිය වෙනුවෙන් පෙනී සිටි නීතීඥ චමින්ද අතකෝරාල මූලික විරෝධතා මතු කරමින් ස්වාමීනි.... නව දූෂණ විරෝධී පනත යටතේ චෝදනා පත්‍රවලට අත්සන් තැබීමේ බලය ලැබී තිබෙන්නේ අල්ලස් කොමිසමේ අධ්යක්ෂ ජනරාල්වරයාටයි. අලුතෙන් සම්මත කළ දූෂණ විරෝධී පනත යටතේ අල්ලස් කොමිසමට අධ්යක්ෂ ජනරාල්වරයෙකු පත් කරනු ලැබුවේ ඉකුත් අප්‍රේල් මස 02 වැනිදා. නමුත් මේ විත්තිකරුවන්ට අදාළ අධි චෝදනා පත්‍රයට අල්ලස් කොමිසමේ අධ්යක්ෂ ජනරාල්වරයා අත්සන් කර තිබෙන්නේ මාර්තු මස 26 වැනිදා. ඒ අනුව මාර්තු මස 26 වැනිදා වන විට නව දූෂණ විරෝධී පනත යටතේ අල්ලස් කොමිසමට අධ්යක්ෂ ජනරාල්වරයෙකු පත්කර තිබුණේ නැහැ. පැරණි කොමිසමේ අධ්යක්ෂ ජනරාල්වරයා තමයි අලුත් පනත යටතේ අත්සන් කර තිබෙන්නේ. නව දූෂණ විරෝධී පනත සම්මත වූ වහාම පැරැණි අල්ලස් කොමිෂන් සභා පනත අහෝසි වී යනවා. ඒ සමගම පැරණි අල්ලස් කොමිෂන් සභා පනත යටතේ පත්කළ අධ්යක්ෂ ජනරාල්වරයාගේ ධූරයත් අහෝසි වී යනවා. ඒ අනුව පැරණි පනත යටතේ පත් කළ අධ්යක්ෂ ජනරාල්වරයාට අලුත් දූෂණ විරෝධී පනත යටතේ ඉදිරිපත් කරන අධි චෝදනා පත්‍රවලට අත්සන් කිරීමට හැකියාවක් නෑ.’ යනුවෙන් සඳහන් කළ නීතිඥවරයා ඒ අනුව අදාළ අධි චෝදනා පත්‍රය සම්පූර්ණයෙන්ම නීතියට පටහැනි බවත් එය ප්‍රතික්ෂේප කොට විත්තිකරුවන් නිදහස් කරන ලෙසත් අධිකරණයෙන් ඉල්ලා සිටියේය. ඉන් අනතුරුව සිය තීන්දුව ප්‍රකාශයට පත් කළ විනිසුරු ආදිත්‍ය පටබැඳිගේ පැවසුවේ,‘මෙම විත්තිකරුවන්ට අදාල අධි චෝදනා පත්‍රයට අල්ලස් කොමිසමේ අධ්යක්ෂ ජනරාල්වරයා අත්සන් කර තිබෙන්නේ ඉකුත් මාර්තු මස 26 වැනිදා. එහෙත් නව දූෂණ විරෝධී පනත යටතේ අල්ලස් කොමිසම සඳහා අධ්යක්ෂ ජනරාල්වරයකු පත් කළේ අප්‍රේල් මස 02 වනදා. ඒ අනුව පැහැදිලි වන කාරණයක් තමයි මෙම අධි චෝදනා පත්‍රයට අත්සන් තබන අවස්ථාවේදී නව දූෂණ විරෝධී පනත යටතේ අල්ලස් කොමිසමට අධ්යක්ෂ ජනරාල්වරයෙකු පත් කර තිබුණේ නෑ කියන කාරණය. ඒ අනුව නව පනත යටතේ කොමිසමේ අධ්යක්ෂ ජනරාල්ර ධුරය පුරප්පාඩු වී පැවැති අවස්ථාවක තමා මේ අධි චෝදනා පත්‍රය අත්සන් කර අධිකරණයට ඉදිරිපත් කර තිබෙන්නේ. නව දූෂණ විරෝධී පනත සම්මත කිරීමත් සමගම පැරැණි අල්ලස් කොමිෂන් සභා පනත අහෝසි වී යනවා. ඒ අනුව පැරණි පනත යටතේ පත්කළ අධ්යක්ෂ ජනරාල්වරයාගේ ධූරයත් අහෝසි වී යනවා. පැරණි පනත යටතේ පත් කළ අධ්යක්ෂ ජනරාල්වරයාට නව පනත ක්‍රියාත්මක වනතුරු එම ධූරය දැරිය හැකි බවට කිසිදු අන්තර් කාලීන විධිවිධානයක් ඇතුළත්ව තිබුනෙත් නැහැ. ඒ නිසා පැරණි කොමිසමේ අධ්යක්ෂ ජනරාල්වරයා විසින් නව දූෂණ විරෝධී පනත යටතේ ඉදිරිපත් කරන අධි චෝදනා පත්‍රයකට අත්සන් තබා එය අධිකරණයට ඉදිරිපත් කිරීම සම්පූර්ණයෙන්ම නීතියට පටහැනි යි’ යනුවෙන් සඳහන් කළ විනිසුරුවරයා ඒ අනුව විත්තිකරුවන්ට එරෙහිව ඉදිරිපත් කර තිබෙන අධි චෝදනා පත්‍ර බල රහිත බවත් එම අධි චෝදනා පත්‍ර විත්තිකරුවන්ට භාරදීම ප්‍රතික්ෂේප කොට විත්තිකරුවන් නිදහස් කරන බවත් තීන්දු කළේය. හිටපු මෝටර් රථ කොමසාරිස්වරයාට එරෙහිව ගොනුකර තිබූ නඩුව නීති විරෝධී ලෙස මෝටර් රථ ප්‍රවාහන කොමසාරිස් දෙපාර්තමේන්තුවේ පරිගණක පද්ධතියට දත්ත ඇතුළත් කොට වාහන ලියාපදිංචි කිරීමේ චෝදනාව සම්බන්ධයෙන් එවක මෝටර් රථ ප්‍රවාහන කොමසාරිස් මෙන්ම වත්මන් ඉඩම් කොමසාරිස් බන්දුල වීරසිංහට එරෙහිව අල්ලස් කොමිසම විසින් නව දූෂණ විරෝධී පනත යටතේ කොළඹ මහාධිකරණය හමුවේ අධි චෝදනා ගොනු කළේය. ඉන් අනතුරුව එම අධි චෝදනා පත්‍රය ගොනු කර තිබෙන ආකාරය නීතියට පටහැනි බවත් එය බල රහිත කිරීමේ රිට් ආඥාවක් නිකුත් කරන ලෙසත් ඉල්ලා එම අධි චෝදනා පත්‍රයේ විත්තිකරු වශයෙන් නම්කර සිටි හිටපු මෝටර් රථ ප්‍රවාහන කොමසාරිස් බන්දුල වීරසිංහ විසින් ශ්‍රේෂ්ඨාධිකරණයට පෙත්සමක් ඉදිරිපත් කරනු ලැබීය. එහිදී හිටපු කොමසාරිස්වරයා වෙනුවෙන් අධිකරණය හමුවේ කරුණු දැක්වූ නීතිඥ හෆීල් ෆාරිස් ද කියා සිටියේ, නව දූෂණ විරෝධී පනත යටතේ අල්ලස් කොමිසම සඳහා නව අධ්යක්ෂ ජනරාල්වරයෙකු පත් කරනු ලැබුවේ ඉකුත් අප්‍රේල් මස 02 බවත් පෙත්සම්කරුට අදාළ අධි චෝදනා පත්‍රය අත්සන් කළ අවස්ථාවේ නව දූෂණ විරෝධී පනත යටතේ අධ්යක්ෂ ජනරාල්වරයෙකු පත්කර නොතිබූ බව ය. ඒ අනුව පැරණි අල්ලස් පනත යටතේ පත්කරන ලද අධ්යක්ෂ ජනරාල්වරයා විසින් පෙත්සම්කරුට එරෙහිව නව පනත යටතේ චෝදනා පත්‍රයක් ඉදිරිපත් කිරීම සම්පූර්ණයෙන්ම නීතියට පටහැනි බවත් එබැවින් එය බල රහිත කිරීමේ නියෝගයක් නිකුත් කරන ලෙසත් නීතිඥවරයා අධිකරණයෙන් ඉල්ලා සිටියේය. වගඋත්තරකාර අල්ලස් කොමිසම වෙනුවෙන් පෙනී සිටි නියෝජ්‍ය සොලිසිටර් ජෙනරාල් ශනිල් කුලරත්න අධිකරණය හමුවේ කරුණු දක්වමින් නව දූෂණ විරෝධී පනතක් සම්මත කළ ද පැරණි අධ්යක්ෂ ජනරාල්වරයාට කටයුතු කිරීමට හැකියාවක් තිබෙන බව පෙන්වා දුන්නේය. පෙත්සම්කාර පාර්ශවයේ ඉදිරිපත් කරන කරුණු පිළිගත නොහැකි බවත් එබැවින් අදාළ පෙත්සම නිෂ්ප්‍රභ කරන ලෙසත් නියෝජ්‍ය සොලිසිටර් ජනරාල්වරයා අධිකරණයෙන් ඉල්ලා සිටියේය. දෙපාර්ශවය විසින් ඉදිරිපත් කළ කරුණු සලකා බැලූ ත්‍රිපුද්ගල ශ්‍රේෂ්ඨාධිකරණ විනිසුරු මඩුල්ලේ සභාපති විනිසුරු යසන්ත කෝදාගොඩ විවෘත අධිකරණය හමුවේ පෙන්වා දුන්නේ පැරැණි අල්ලස් කොමිෂන් සභා පනත යටතේ පත්කරන ලද අධ්යක්ෂ ජනරාල්වරයාට නව දූෂණ විරෝධී පනත ක්‍රියාත්මක වනතුරු එම ධුරය දැරිය හැකි බවට සඳහන් කිසිදු අන්තර් කාලීන විධිවිධානයක් නීතිය තුළ දක්නට නොලැබෙන බව ය. ඒ අනුව මෙම කරුණ සම්බන්ධයෙන් පූර්ණ විභාගයක් පැවැත්වීමට තීන්දු කළ ත්‍රිපුද්ගල ශ්‍රේෂ්ඨාධිකරණ විනිසුරු මඩුල්ල විත්තිකාර හිටපු මෝටර් රථ ප්‍රවාහන කොමසාරිස්වරයාට එරෙහිව කොළඹ මහාධිකරණය හමුවේ අල්ලස් කොමිසම විසින් ගොනු කළ නඩුව විභාග කිරීම අත්හිටුවමින් අතුරු තහනම් නියෝගයක් නිකුත් කළේය. මෙහි ප්‍රතිඵලයක් ලෙස කොළඹ මහාධිකරණය හමුවේ හිටපු මෝටර් රථ ප්‍රවාහන කොමසාරිස්වරයාට එරෙහිව ගොනු කළ නඩුවේ විභාගයද මේ වන විට අඩාල වී තිබේ. 'අධ්යක්ෂ ජනරල්වරයාගේ ක්‍රියා කලාපය අනුමත කරන්න බැහැ' මේ පිළිබඳව බීබීසී සිංහල කළ විමසීමකදී කරුණු පැහැදිලි කළ මානව හිමිකම් ක්‍රියාකාරී නීතිඥවරයකු වන නීතිඥ නාමල් රාජපක්ෂ කියා සිටියේ ‘මේ නඩු අසාර්ථක වෙලා තිබෙන්නේ විත්තිකරුවන්ට එරෙහිව සාක්ෂි නොමැතිවීම නිසා නෙවෙයි. තාක්ෂණික හේතුන් නිසා තමයි මේවා අසාර්ථක වෙලා තිබෙන්නේ. මෙහිදී අල්ලස් කොමිසමේ අධ්යක්ෂ ජනරාල්වරයාගේ නොසැලිකලිමත් ක්‍රියා කලාපය නිසා විත්තිකරුවන් නිදහස් වීම සිද්ධ වෙලා තියෙන්නේ.’ යනුවෙන් නීතිඥවරයා සඳහන් කර සිටියේය. අල්ලස් හෝ දූෂණ චෝදනා විමර්ශන කොමිෂන් සභාවේ අධ්යක්ෂ ජනරාල් වන්නේ කණිෂ්ක විජේරත්න ය. ‘මේවා සද්භාවයෙන් පවරන නඩු නොවේ..’ මේ පිළිබඳව වැඩිදුරටත් කරුණු දැක්වූ නීතිඥ නාමල් රාජපක්ෂ පැවසුවේ ‘නව දූෂණ විරෝධී පනත සම්මත වීමත් සමගම පැරණි අල්ලස් කොමිෂන් සභා පනත අහෝසි වී යන බව කවුරුත් දන්නා කරුණක් . එම සරල කරුණ අල්ලස් කොමිසමේ අධ්යක්ෂ ජනරාල්වරයා නොදැන සිටියා කියා අපට විශ්වාස කරන්න බැහැ. ඔහු එය නොදන්නවා නම් එම ධුරය දැරීමට ඔහු කොයි තරම් සුදුසුද කියලා ප්‍රශ්නයක් මතු වෙනවා. අනික මේවා සද්භාවයෙන් පවරන නඩු නෙවෙයි. සද්භාවයෙන් අල්ලස දූෂණය තුරන් කිරීමේ අරමුණින් නඩු පවරනවා නම් මේ වගේ දේවල් වෙන්න බැහැ. මේ වගේ ක්‍රියා නිසා මහජනතාව තුළ අල්ලස් කොමිසම කෙරෙහි පවතින විශ්වාසය බිඳ වැටෙනවා. ඒක යහපත් තත්ත්වයක් නෙවෙයි. මේ විත්තිකරුවන් නිදහස් කර තිබෙන්නේ තාක්ෂණික හේතුන් මතයි. ඒ අනුව අල්ලස් කොමිසමට අවශ්‍ය නම් නව නීතිය යටතේ නිවැරදි ආකාරයෙන් නිදහස් කළ විත්තිකරුවන්ට එරෙහිව යළි නඩු පැවරිය හැකියි. නමුත් මේ දක්වා එවැනි නඩු පැවරීමක් කළ බව අපට දැනගන්නට ලැබී නැහැ. ඒ නිසයි මා කියන්නේ මේවා සද්භාවයෙන් පවරන නඩු නෙවෙයි කියලා’ යනුවෙන් නීතිඥ නාමල් රාජපක්ෂ වැඩිදුරටත් සඳහන් කර සිටියේය.",
"Title": "නව දූෂණ විරෝධී පනත: පවරන නඩු අසාර්ථක වන්නේ ඇයි ?"
} |
{
"Text": " ශ්‍රී ලංකාවට ඔබ්බෙන් වූ දකුණු මුහුදේ පාවෙමින් තිබු බෝතලයක තිබූ ද්‍රාවණයක් මත්පැන් යැයි සිතා පානය කළ සිදුවීමෙන් දැනට ජීවතුන් අතර සිටින එකම ධීවරයා රැගත් විජයබාහු නෞකාව අද (ජුලි මස 01 වෙනිදා) හම්බන්තොට වරායට පැමිණි බව නාවික හමුදාව පවසයි. නාවික හමුදා මාධ්‍ය අධ්‍යක්ෂක කැප්ටන් ගයාන් වික්‍රමසූරිය බීබීසී සිංහල සේවයට පැවසුවේ එම ධීවරයා රෝහල් ගත කිරීමට අවශ්‍ය පියවර ගත් බවය. එමෙන්ම මියගිය එක් ධීවරයෙකුගේ සිරුරක් ද විජයබාහු නෞකාව මගින් ගොඩබිමට රැගෙන ආ බව නාවික හමුදා මාධ්‍ය ප්‍රකාශකවරයා පැවසුවේය. ශ්‍රී ලංකාවට නාවුක සැතපුම් 320ක් ඔබ්බෙන් වූ දකුණු මුහුදේ ධීවර රැකියාවේ යෙදී සිටි ඩෙවොන් - 5 නම් වූ බහුදින ධීවර යාත්‍රාවේ සිටි ධීවරයින් පිරිසක් මුහුදේ පා වෙමින් තිබූ බෝතල්යක අඩංගු ද්‍රාවණයක් මත්පැන් යැයි සිතා පානය කිරීමෙන් මේ වන විට එම ධීවරයින්ගෙන් 05 දෙනෙකු ජීවිතක්ෂයට පත්ව ඇති බව ධීවර අධ්‍යක්ෂක ජනරාල් සුසන්ත කහවත්ත බීබීසී සිංහල වෙත ප්‍රකාශ කළේය. ‘සිංගප්පුරු ධජය යටතේ යාත්‍රා කරන නෞකාවක සහය’ නාවික හමුදාවේ මාධ්‍ය අධ්‍යක්ෂක කපිතාන් ගයාන් වික්‍රමසුරිය බීබීසී සිංහල සේවයට පැවසුවේ මෙම සිදුවීමට මුහුණ දුන් ඩෙවොන් -5 යාත්‍රාවේ සිටි ධීවරයින් ගොඩබිම කරා රැගෙන එමින් සිටි බහුදින යාත්‍රාවට සහය ලබාදීම සඳහා සිංගප්පුරුව ධජය යටතේ යාත්‍රා කරන නෞකාවක සහය ලබා ගැනීමට කටයුතු කළ බවය. ‘අපි සිංගප්පුරුව ධජය සහිතව යාත්‍රා කරන නෞකාවකින් උදව් ඉල්ලුවා.’ ‘ඒ අනුව ඊයේ (ජුනි 30) පෙරුවරුව වන විට ශ්‍රී ලංකාවට නාවුක සැතපුම් 290ක් ඈත මුහුදේදී ජීවතුන් අතර සිටි ධීවරයින් දෙදෙනක් එම නෞකාවට නංවා ගෙන ප්‍රතිකාර ලබා දීම සිදුකර තිබුණා.’ ‘නමුත් එලෙස නංවා ගත් එක් ධීවරයෙක් මියගිය බවට නෞකාවෙන් දැනුම් දුන්නා.’ ‘ඒ වගේම පෙරේදා (ජුනි 29) කොළඹ ඉදලා පිටත්ව ගිය ' විජයබාහු නාවික හමුදා නෞකාව' ඊයේ (ජුනි 30) රාත්‍රිය වනවිට මේ සිංගප්පුරු වෙළඳ නෞකාවේ සිටිය දැනට ජීවතුන් අතර ඉන්න ධීවරයා සහ මියගිය ධීවරයාගේ සිරුර භාරගෙන තිබුණා ශ්‍රී ලංකාවට නාවුක සැතපුම් 190ක් ඈත මුහුදේදී’ ‘ඒ අනුව විජයබාහු නෞකාව අද (ජුලි 01 වෙනිදා) උදෑසන හම්බන්තොට වරායට ළඟා වුණා. රෝගීව සිටින ධීවරයා වහාම රෝහල කරා යැවීමට අවශ්‍ය කටයුතු සිදුකර තිබෙනවා.’ ‘ඒ එක්කම මේ සිදුවීමෙන් මියගිය සෙසු සිව්දෙනාගේ සිරුරු රැගෙන එන බහුදින ධීවර යාත්‍රාව මේ වෙද්දී ගොඩබිම කරා යාත්‍රා කරමින් තිබෙනවා.’ නාවික හමුදාවේ මාධ්‍ය අධ්‍යක්ෂකවරයා පවසා සිටියේය. ‘තවත් බෝට්ටුවකටත් කොටසක් දීලා’ එම සිදුවීමට මුහුණ දුන් ඩෙවොන් -05 ධීවර යාත්‍රාවේ භාරකරු ලෙස කටයුතු කරන චානක කුමාර බීබීසී සිංහල සේවයට පැවසුවේ තංගල්ල ධිවර වරායෙන් පිටත්ව ගිය යාත්‍රාවේ පිරිසට මුහුදේ පාවෙමින් තිබු බෝතලයක තිබු දියරයක් පානය කිරීමෙන් විෂක් ශරීරගතවී ඇති බවයි. ‘මේ යාත්‍රාව පසුගිය ජුනි මස 06 වෙනිදා තංගල්ල ධිවර වරායෙන් පිටත්ව ගියා.’ ‘තංගල්ල ප්‍රදේශයේ පුද්ගලයින් සිව්දෙනෙක්, වැලිගම සහ අම්බලන්තොට ප්‍රදේශයේ පුද්ගලයින් දෙන්නෙක් මේ යාත්‍රාවෙන් රැකියාව සඳහා පිටත්ව ගියා.’ ‘මේ බෝට්ටුවේ අයට මුහුදේ පාවෙලා ආපු බෝතලයක තිබූ දෙයක් බීලා විෂක් ශරීරගත වෙලා කියලයි කියන්නේ.’ ‘මේ අය මුහුදෙන් හම්බ වුණු බෝතලේ තිබුණු දේ ළඟ තිබ්බ අපේ තවත් බෝට්ටුවකට දීලා තියෙනවා. නමුත් ඒ අය ඒක බීලා නැතිව විසික් කර තිබෙනවා.’ ‘පස්සේ මේක බීපු අය ඒ ළඟ තිබුණු අපේ තවත් යාත්‍රාවකට රේඩියෝ සංඥා මගින් දැනුම් දීලා තියෙනවා සිදුවීම ගැන.’ ‘ඊට පස්සේ ඒ බෝට්ටුවේ අය තමයි මේ යාත්‍රාව ලඟට ගිහිල්ලා බලලා තියෙන්නේ.’ ‘පස්සේ අනිත් බෝට්ටුවේ ධීවරයින් පිරිස තමයි සිදුවීමට මුහුණ දුන් බෝට්ටුවට නැගලා ඒක දැන් ගොඩබිමට රැගෙන එමින් ඉන්නේ.’ බහුදින ධීවර යාත්‍රාවේ භාරකරු පැවසුවේය. මසුන් ඇල්ලීමට ගිය ධීවර යාත්‍රාවට මොකද වුනේ ? ශ්‍රී ලංකාවට ඔබ්බෙන් වූ ගැඹුරු මුහුදේ මසුන් ඇල්ලීමේ යෙදී සිටි ධිවරයින් පිරිසකට මුහුදේ පාවෙමින් තිබු බෝතලයක තිබු යම් ද්‍රාවණයක් මත්පැන් යැයි සිතා පානය කිරීමෙන් පසු එය විෂ වී ධීවරයින් පිරිසක් ජිවිතක්ෂයට පත්ව ඇති බවට රේඩියෝ සංඥා මගින් ධීවර හා ජලජ සම්පත් දෙපාර්තමේන්තුවට පසුගිය 29 වෙනිදා දැනුම් දීමක් කළ බව ධීවර අධ්‍යක්ෂක ජනරාල් සුසන්ත කහවත්ත බීබීසී සිංහල වෙත (ජුනි 30) පැවසුවේය. ඒ අනුව නාවික හමුදාවේ සමුද්‍රීය සෙවීම් හා මුදවා ගැනීම් සම්බන්ධිකරණ මධ්‍යස්ථානය විසින් එම ධීවරයින්ට අවශ්‍ය සහය ලබා දීමට කටයුතු කිරිම ආරම්භ කළ බව අධ්‍යක්ෂක ජනරාල්වරයා පැවසුවේය. ‘පසුගිය 28 වෙනිදා තමයි මේ යාත්‍රාවේ අයට මුහුදේ පාවෙලා ආපු බෝතලයක් හම්බ වෙලා ඒක බීලා තියෙන්නේ.’ ‘ඒක බිව්වට පස්සේ සියලුම ධීවරයින් අසනීප වෙලා තියෙනවා. පස්සේ ඔවුන් යාත්‍රාවේ රේඩියෝ සංඥා මාර්ගයෙන් ගොඩබිම තිබෙන ධීවර මධ්‍යස්ථානයට ඒ ගැන කරපු දැනුම් දීමක් අනුව අපි ඒ යාත්‍රාව තිබ්බ මුහුදු කලාපයේම රැකියාව කරන්න ගියපු තවත් බහුදින ධීවර යාත්‍රාවකට දැනුම් දුන්නා ඒ ගැන සොයා බලන්න කියලා. ඒකත් මේ සිදුවීමට මුහුණ දීපු යාත්‍රා හිමිකරුටම අයිති එකක්.’ ‘පස්සේ ඒ බෝට්ටුවේ අය ගිහිල්ලා බලලා තිබ්බා මොකක්ද වෙලා තියන්නේ කියලා.’ ‘ඒ අය ගිහින් බලද්දිත් යාත්‍රාවේ ස්කීපර්වරයා ලෙස කටයුතු කරලා තිබ්බ 42 හැවිරිදි එම්.ජේ. නයනකාන්ත කියන කෙනා මිය ගිහින් ඉදලා තියන්නේ.’ ‘පස්සේ අපි ඔවුන්ට දැනුම් දුන්නා ඒ යාත්‍රාවේ පිරිස ගොඩබිමට ගෙන එන්න අවශ්‍ය කටයුතු කරන්න කියලා. නාවික හමුදාවටත් දැනුම් දුන්නා අවශ්‍ය සහය ලබා දෙන්න කියලා.’ ‘මේ සිදුවීමට මුහුණ දුන් යාත්‍රාව දැන් ගොඩබිමට එමින් තිබියදී රේඩියෝ සංඥා මගින් දැනුම් දීලා තියෙනවා එන්ජිමේ කාර්මික දෝෂයක් ඇතිවුණා කියලා. ඔවුන් ඒක යථා තත්ත්වයට පත් කර ගෙන සෙමින් ගොඩිමට යාත්‍රා කරමින් ඉන්නවා.’ අද (ජුලි මස 01 වෙනිදා) උදෑසන වෙද්දී එම යාත්‍රාව ශ්‍රී ලංකාවට නාවික සැතපුම් 200ක් පමණ දුරින් සිටිනවා කියලා දැනුම් දුන්නා. එංජිමේ තියෙන කාර්මික දෝෂයත් එක්ක ඔවුන් පැයකට නාවික සැතපුම් 05ක පමණ වේගයකින් යාත්‍රා කරන්නේ. ඒ යාත්‍රාව ගොඩබිමට ලඟා වෙන්න තවත් පැය 10 කට අධික කාලයක් යයි.’ ‘මේ සිදුවීමෙන් යාත්‍රාවේ සිටි ධීවරයින් 05 දෙනකු ජිවිතක්ෂයට පත්වෙලා තිබෙනවා.’ ‘ඩෙවොන් -5 යාත්‍රාවේ ස්කීපර් ලෙස කටයුතු කරපු 42 හැවිරිදි එම්.ජේ. නයනකාන්ත, 32 හැවිරිදි එම්.කේ. සුජිත් සංජිව, 21 හැවිරිදි පී.ඩි. ජයසුරිය, 42 හැවිරිදි පි.බි. විජිත් කුමාර, 34 හැවිරිදි ප්‍රදීප් නිශාන්ත සහ 56 හැවිරිදි වියේ පසුවන ජී.එම්. අජිත් කුමාර සිටිනවා කියලා වාර්තා වනවා.’යැයි ධීවර අධ්‍යක්ෂක ජනරාල්වරයා පැවසුවේය.",
"Title": "ඩෙවොන් 5: යාත්‍රාවේ දිවි ගලවා ගත් එකම ධීවරයා ගොඩබිමට රැගෙන එයි"
} |
{
"Text": " ශ්‍රී ලංකාවේ දේශපාලන ක්ෂේත්‍රයෙහි සුවිශේෂී චරිතයක් වූ ජ්‍යෙෂ්ඨ දේශපාලනඥයෙකු සහ හිටපු විපක්ෂ නායකවරයෙකු වූ ආර්. සම්බන්ධන් ජූනි 30 වන දා රාත්‍රියේ අභාවප්‍රාප්ත විය. ඔහුගේ පවුලේ සාමාජිකයින් දැනුම් දුන්නේ, සෞඛ්‍ය හේතු මත ඔහු කොළඹ පිහිටි පෞද්ගලික රෝහලකට ඇතුළත් කිරීමෙන් පසුව අභාවප්‍රාප්ත වූ බව ය. 1933 වසරේ පෙබරවාරි 05 වන දා උපත ලැබූ රාජවරෝදියම් සම්බන්ධන් අභාවප්‍රාප්ත වන විට 91 වන වියේ පසු විය. ඔහු දේශපාලනඥයෙකු ලෙස ප්‍රකටව සිටියේ, ආර්. සම්බන්ධන් ලෙසිනි. මුල් විය ගල්ඔය ව්‍යාපෘතියේ සේවය කළ ගබඩා භාරකරුවෙකු බව කියන ඒ. රාජවරෝදියම්ගේ පුත්‍රයෙකු වූ ආර්. සම්බන්ධන්, යාපනය ශාන්ත පැට්‍රික්, කුරුණෑගල ශාන්ත ආනා, ත්‍රිකුණාමලය ශාන්ත ජෝසෆ් සහ මොරටුව ශාන්ත සෙබෙස්තියන් යන විද්‍යාලවලින් ඉගෙනුම ලබා තිබේ. පසුව ශ්‍රී ලංකා නීති විද්‍යාලයට ඇතුළත් වූ ඔහු, නීතිඥයෙකු බවට පත් විය. නීතිඥවරයෙකු ලෙස දිවුරුම් දීමෙන් පසු ආර්. සම්බන්ධන් ත්‍රිකුණාමලයේ සේවය කළේ ය. පාර්ලිමේන්තුවට පත්වීම වෘත්තියෙන් නීතිවේදියෙකු වූ පසුව වෘත්තීය දේශපාලනඥයකු බවට පත්වූ ආර්. සම්බන්ධන්ගේ දේශපාලන ජීවිතය ආරම්භ වන්නේ, ශ්‍රී ලංකාවේ දෙමළ ජාතිකවාදී ව්‍යාපාරයේ ප්‍රමුඛත්වය ගත් දේශපාලන නායකයා වූ එස්.ජේ.වී. චෙල්වනායගම් විසින් ආරම්භ කරන ලද ඉලංකෙයි තමිල් අරසු කට්චි (ITAK) සාමාජිකයකු බවට පත්වීමත් සමග ය. 1956 වසරේදී ආර්. සම්බන්ධන් ඉලංකෙයි තමිල් අරසු කට්චි සාමාජිකත්වය ලබා ගත්තේ ය. 1970 වසරේ පැවති මහ මැතිවරණයේදී ආර්. සම්බන්ධන් ඉලංකෙයි තමිල් අරසු කට්චි නියෝජනය කරමින් ත්‍රිකුණාමලය ආසනය වෙනුවෙන් තරග කළ ද ඔහුට ජයග්‍රහණය හිමි නොවී ය. ඉන් අනතුරුව පැවැත්වුණු 1977 මහ මැතිවරණයේදී කල්කුඩා ආසනය හැර උතුරු - නැගෙනහිර බහුතර පාර්ලිමේන්තු නියෝජන බලයක් දිනා ගත් සම්බන්ධන් ද නියෝජනය කළ දෙමළ එක්සත් විමුක්ති පෙරමුණ (TULF) පාර්ලිමේන්තුවේ දෙවන බලවත් තනි දේශපාලන පක්ෂය බවට පත්විය. එම මහ මැතිවරණයෙන් පාර්ලිමේන්තුවට පිවිසි දෙමළ එක්සත් විමුක්ති පෙරමුණේ මන්ත්‍රීවරුන් දහසය දෙනා අතර සම්බන්ධන් ද විය. 1977 සිට වසර දොළහකට පසු කැඳවූ 1989 පාර්ලිමේන්තු මැතිවරණයට තරග කළ ද, පාර්ලිමේන්තුවේ ආසනයක් දිනා ගැනීමට ආර්. සම්බන්ධන්ට නොහැකි විය. 1994 පාර්ලිමේන්තු මැතිවරණයෙන් ද ඔහුට ජයගත නොහැකි වූ නමුත් ත්‍රිකුණාමලය දිස්ත්‍රික් මන්ත්‍රී ඒ. තංගතුරෙයි ඝාතනය කරනු ලැබීමෙන් පසුව ඇති වූ පුරප්පාඩුව සම්පූර්ණ කරමින් පාර්ලිමේන්තුවට පිවිසීමට ඔහුට අවස්ථාව හිමි විය. 2000 වසරේ ඔක්තෝබර් මස පැවති මහ මැතිවරණයෙන් ඔහුට යළිත් පාර්ලිමේන්තු ආසනය අහිමි විය. ආර්. සම්බන්ධන්ගේ ඊළඟ පාර්ලිමේන්තු ජීවිතය ආරම්භ වන්නේ, 2004 මැතිවරණ ජයග්‍රහණයත් සමග ය. ඉන් පසු පැවැත්වුණු 2005, 2010 සහ 2015 මහමැතිවරණවලදී ත්‍රිකුණාමලය දිස්ත්‍රික්කය නියෝජනය කරමින් අඛණ්ඩව පාර්ලිමේන්තුව නියෝජනය කිරීමට ඔහු සමත්විය. ශ්‍රී ලංකාවේ දෙවන දෙමළ විපක්ෂ නායකයා ඔහු 2015 වසරේ සැප්තැම්බර් මාසයේ සිට 2018 දෙසැම්බර් මාසය වන තුරු ශ්‍රී ලංකා පාර්ලිමේන්තුවේ විපක්ෂ නායකවරයා ලෙස කටයුතු කළේ, අප්පාපිල්ලෙයි අමිර්තලිංගම්ගෙන් පසු මෙරට විපක්ෂ නායක ධූරයට පත්වූ දෙවන දෙමළ දේශපාලනඥයා ලෙස ය. 1977 වසරේදී අප්පාපිල්ලෙයි අමිර්තලිංගම් විපක්ෂ නායක පදවියට පත්වීමෙන් වසර 38කට පසු ශ්‍රී ලංකාවේ දෙවන දමිළ විපක්ෂ නායකයා ලෙස ආර්. සම්බන්ධන් පාර්ලිමේන්තු ඉතිහාසයට එක්විය. 2015 මහමැතිවරණයේ දී එක්සත් ජාතික පෙරමුණ (UNF) ළඟට වැඩිම ආසන සංඛ්‍යාවක් දිනාගත් පොදුජන එක්සත් පෙරමුණ (UNFA) ශ්‍රී ලංකා පාර්ලිමේන්තුවේ දෙවන වැඩිම මන්ත්‍රී ධූර සංඛ්‍යාව හිමි දේශපාලන පක්ෂය වුවද, එහි කොටසක් වූ ශ්‍රී ලංකා නිදහස් පක්ෂය අභිනව පාලනය සමඟ ජාතික ආණ්ඩුවක් පිහිටුවීමට එක්වීමත් සමග ඊළඟට වැඩිම පාර්ලිමේන්තු කණ්ඩායම නියෝජනය කරන ලද දෙමළ ජාතික සන්ධානයේ නායක ආර් සම්බන්ධන් ට විපක්ෂ නායක පදවිය හිමිවිය. 2015 පාර්ලිමේන්තුව තුළ 'ඒකාබද්ධ විපක්ෂය' ලෙස පෙනීසිටි පොදුජන එක්සත් පෙරමුණට (UNFA) අයත් මන්ත්‍රී කණ්ඩායම ආර් සම්බන්ධන්ගේ විපක්ෂ නායකත්වයට අභියෝග කරමින් ඔහුට එරෙහිව විශ්වාසභංග යෝජනාවක් ගෙනඒමට පවා උත්සාහ දරන ලද නමුත් කතානායකවරයා විසින් සම්බන්ධන් විපක්ෂ නායකයා ලෙස පිළිගනිමින් එම පදවිය තහවුරු කරනු ලැබිණි. දෙමළ ජාතික සන්ධානය ආර්. සම්බන්ධන්ගේ නායකත්වයෙන් පිහිටවූ දෙමළ ජාතික සන්ධානය (TNA) ශ්‍රී ලංකාවේ දමිළ ජාතික දේශපාලනයේ සුවිශේෂී කඩඉමක් ලෙස දේශපාලන විශ්ලේෂකයෝ පවසති. දෙමළ ජාතික සන්ධානය ගොඩනගන ලද්දේ, මධ්‍යස්ථ මතධාරී දේශපාලන නායකයන්ගේ පක්ෂය වූ ITAK සාමාජිකයන් ඇතුළත් TULF සහ සන්නද්ධ සටන් මාවතින් බැහැරව දේශපාලනයේ නිරත වෙමින් සිටින EPRLF, PLOTE සහ TELO යන සංවිධාන ඒකාබද්ධ වීමෙනි. ඉලංගෙයි තමිල් අරසු කච්චි පක්ෂයේ සංකේතය වන නිවස ලකුණ දෙමළ ජාතික සන්ධානයේ සළකුණ ලෙසට ලබාගෙන පසුගිය මැතිවරණවලදී දෙමළ ජාතික සන්ධානය මැතිවරණවලට තරග කළේය. 1977 වසරේ සිට පාර්ලිමේන්තුව නියෝජනය කරන ත්‍රිකුණාමලය දිස්ත්‍රික් පාර්ලිමේන්තු මන්ත්‍රී ආර්.සම්බන්ධන් 2004 වසරේ සිට ඉලංගෙයි තමිල් අරසු කච්චි පක්ෂ නායක ලෙස කටයුතු කරනු ලැබීය. සම්බන්ධන් දෙමළ ජාතික සන්ධානයේ නායකයා ලෙසට පත්වීමෙන් අනතුරුව පක්ෂ නායකයා ලෙසට 2014 වසරේ සිට මාවෙයි සේනාධිරාජා කටයුතු කෙරිණ. මියයන තෙක්ම පක්ෂයේ ජ්‍යේෂ්ඨ උපදේශක ලෙසට ආර්.සම්බන්ධන් කටයුතු කළේය. ප්‍රශංසා සහ චෝදනා සටන් මාවතින් බැහැර වූ මධ්‍යස්ථා මතධාරී දේශාපලනඥයෙකු ලෙස ප්‍රකටව සිටි ඔහු දෙමළ ජනතාව වෙනුවෙන් සාමය, සංහිඳියාව සහ සාධාරණත්වය වෙනුවෙන් කැප වි ක්‍රියා කළේ ය. කෙසේ වෙතත්, ඔහුගේ ඇතැම් ක්‍රියාකලාපයන් සම්බන්ධයෙන් විවිධ චෝදනා ද එල්ල විය. දෙමළ ජාතික සන්ධානයේ නායකත්වයට පත්වීමෙන් පසු සම්බන්ධන් මුහුණ දුන් පළමු දේශපාලන අභියෝගය LTTE ය සම්බන්ධයෙන් අනුගමනය කළ යුතු ක්‍රියාමාර්ගය යි. 2001 වසරේදී ශ්‍රී ලංකා රජය, කොටි සංවිධානය සමග සාකච්ඡා ආරම්භ කරද්දී දෙමළ ජාතික සන්ධානය ද කොටි සංවිධානය සමග සබඳතා ආරම්භ කිරීමට යොමු වූ අතර 2002 අප්‍රේල් මාසයේ සම්බන්ධන් සහ ආනන්දසංගරී ප්‍රමුඛ දෙමළ ජාතික සන්ධානයේ මන්ත්‍රීවරුන් පහළොස් දෙනෙක් වේලුපිල්ලේ ප්‍රභාකරන් සහ ඇන්ටන් බාලසිංහම් කිලිනොච්චියේදී මුණගැසී සාකච්ඡා කළහ. කෙසේ වෙතත්, කොටි සංවිධානය ශ්‍රී ලංකාවේ දෙමළ ජනයාගේ ප්‍රමුඛ සංවිධානය ලෙස පිළිගැනීම සම්බන්ධයෙන් දෙමළ ජාතික සන්ධානය තුළ බෙදීමකට හේතු වූ අතර වී. ආනන්දසංගරී සන්ධානයෙන් ඉවත්ව යද්දී බොහෝ සිංහල දේශපාලන පක්ෂ සහ සංවිධානවලින් ද එල්ල වූ දැඩි විරෝධයකට මුහුණ පෑමට සම්බන්ධන්ට සිදුවිය. ඔහු සිංහල බහුතරයක් ඉගෙනුම ලැබූ පාසල් කිහිපයකින් (මොරටුව සහ කුරුණෑගල) ඉගෙනුම ලැබූ ඉංග්‍රීසි, සිංහල සහ දෙමළ යන භාෂා සාර්ථකව හැසිරවිය හැකි දෙමළ දේශපාලනඥයින් කිහිප දෙනා අතරින්, කෙනෙකි. සම්බන්ධන්ගේ අභාවයෙන් මතුවන දෙමළ දේශපාලන රික්තකය සම්බන්ධන්ගේ අභාවය පිළිබඳව සහ පක්ෂයේ ඉදිරි දේශපාලනය ගැන ඉලංගෙයි තමිල් අරසු කච්චි ජ්‍යේෂ්ඨ උපදේශක මාවේයි සේනාධිරාජාගෙන් බීබීසී සිංහල විමසීමක් කළේය. ‘සම්බන්ධන් මහත්තයා හා මම එකම කාලයක තමයි දේශපාලනය වෙත පිවිසුණේ. සම්බන්ධන් ඉලංගෙයි තමිල් අරසු කච්චි පක්ෂ නායක ලෙසට හා දෙමළ ජාතික සන්ධාන නායකයා ලෙසට පත්වීම දෙමළ ජනතාවගේ වාසනාවක්.’ ‘සම්බන්ධන් හැම වෙලාවේම සාධාරණය වෙනුවෙන් පෙනි සිටියා. දෙමළ ජනතාවගේ ගැටළු වෙනුවෙන් සම්බන්ධන් නිරන්තරයෙන් පෙනී හිටියා.’ ‘දෙමළ ජනතාවගේ ඉල්ලීම් දිනා ගැනීම වෙනුවෙන් සම්බන්ධන් හා මම ඇතුළු කණ්ඩායම සෑම අවස්ථාවකම උත්සහ කළා.’ ‘විවිධ බාධා කිරීම් රැසකට අපට මුහුණ දෙන්න සිදුවුණත් සම්බන්ධන්ගේ නායකත්වය යටතේ අපි සියළුදෙනා ඒ බාධාවන් මැඩ ගන්න කටයුතු කළා.’ ඔහු කියා සිටියේය. ‘සම්බන්ධන්ගේ දේශපාලන රික්තකය පිරවීමට වෙනත් කෙනෙකුට හැකියාවක් නෑ. සම්බන්ධන් දෙමළ ජනතාවගේ සැබැ නායකයෙක්.’",
"Title": "ආර්. සම්බන්ධන්: දිවියට සමුදුන් ශ්‍රී ලංකාවේ දෙවන දෙමළ විපක්ෂ නායකයා ගැන දත් නොදත් තොරතුරු"
} |
{
"Text": " ශරීර අංග වෙනස් කිරීමේ කලාව (Body modification) ප්‍රිය කරන පිරිසක් ශ්‍රී ලංකාවේ ද දක්නට ලැබෙති. ඒ අතරින් දිවෙහි කොටසක් ඉවත් කර දිව දෙකක් ඇති බව පෙන්වීම කෙරෙහි විශේෂ අවධානයක් යොමු වේ. ටැටූ කලා ශිල්පියෙකු වන පවිත්‍ර මධුසංඛ ප්‍රනාන්දු ඔහුගේ ඇස්, දිව, කණ සහ අතක වෙනස්කම් සිදු කර තිබේ. 'දිව වෙනස් කරහම කතා කරන්න ටිකක් අපහසු වුණා. මාසයක් විතර ගියා මට කතා කරන එක පුහුණු වෙන්න. අපේ සංස්කෘතියත් එක්ක මේක ලංකාවට සැර වැඩියි.' යනුවෙන් පවිත්‍ර BBC සිංහල වෙත පැවසුවේය.",
"Title": "'අපේ සංස්කෘතියත් එක්ක මේක ලංකාවට සැර වැඩියි.'"
} |
{
"Text": " ශ්‍රී ලංකාවට බුදුදහම හඳුන්වා දුන් දේවානම්පිය තිස්ස රජ සමයේ සිට මෙරට රාජ්‍ය පාලනය සහ බුද්ධාගම අතර අත්‍යන්ත බැඳීමක් පැවතුණු බවට ඉතිහාසය සාක්ෂි දරයි. ඒ අනුව, ලක්දිව පාලනය කළ රජවරුන් බුදුදහම වැළඳ ගැනීම හේතුවෙන් සාමාන්‍ය වැසියන් ද ඒ අනුව ක්‍රියා කළ බව පෙනී යයි. නිශ්චිත ආගමික හික්මීමක් නොතිබූ ලක්දිව ශිෂ්ටසම්පන්න සමාජයක් ගොඩ නැගීම සඳහා බුදුදහම ඍජුව බලපෑ බව ඉතිහාසඥයින් මෙන් ම පුරාවිද්‍යාඥයින් ද පෙන්වා දී තිබේ. ශ්‍රී ලංකා ආණ්ඩුක්‍රම ව්‍යවස්ථාවට අනුව ජනපති බෞද්ධ විය යුතුම ද? අතීතයේ තත්ත්වය ක්‍රිස්තු පූර්ව 4 වන සියවසේදී පමණ ශ්‍රී ලංකාවට රැගෙන එන ලද දන්ත ධාතුව පසුව ලක්දිව රාජ්‍යත්වයේ සංකේතයක් බවට පත් විය. මුල් කාලීනව දන්ත ධාතුව ආරක්ෂා කිරීම ලක්දිව පාලනය කරන රජුට පැවරුණු අතර, පසුකාලීනව එය රාජ්‍යත්වය ආරක්ෂා කර ගැනීමේ සංකේතයක් බවට පත්වූ බව පෙනේ. මේ අතර, රට එක්සේසත් කිරීම සඳහා එළාර රජුට එරෙහිව දුටුගැමුණු කුමරු ගෙන ගිය සටනට භික්ෂූන් වහන්සේගේ ඍජු ආශීර්වාදය ලැබුණු බව ඉතිහාස මූලාශ්‍රවල සඳහන් කරුණු අනුව පෙනී යයි. මහා විහාරය සමග යහපත් සබඳතාවක් පවත්වාගෙන ගිය දුටුගැමුණු රජු පිළිබඳව මහාවංශයේ වීර කාව්‍යයක් වැනි විස්තර සමුදායක් තිබේ. එහෙත්, මහා විහාරයට ළැදිකමක් නොදැක්වූ වළගම්බා, මහසෙන් වැනි රජවරුන් ලක්දිවට විශාල මෙහෙවරක් ඉටු කළ ද, ඔවුන්ට මහාවංශයේ හිමිව ඇත්තේ, සුළු ඉඩක් බව ඉතිහාස විශ්ලේෂකයින් බොහෝ දෙනෙකුගේ අදහස යි. මේ අනුව, බලන කල ලක්දිව ඉතිහාසයේ රාජ්‍ය පාලනයට අතීතයේ සිට ම බෞද්ධ සංස්කෘතියේ බලපෑමක් පැවති බව පෙනී යයි. කෙසේ වෙතත්, අතීතයේ භික්ෂූන් වහන්සේලාට මෙන් ම රාජ්‍ය පාලකයින්ට ද රට ආරක්ෂා කර ගැනීම සඳහා යහපත් පරමාර්ථ පැවති බව බෞද්ධ හා පාලි විශ්වවිද්‍යාලයේ බෞද්ධ සංස්කෘතික අධ්‍යයන අංශයේ ජ්‍යෙෂ්ඨ කථිකාචාර්ය ආචාර්ය චන්ද්‍රාණි මුණසිංහගේ අදහස යි. මෑත ඉතිහාසයේ ප්‍රවණතා ශ්‍රී ලංකාවේ දේශපාලන ජයග්‍රහණ සඳහා බෞද්ධ සංස්කෘතිය බලපාන්නේ, මෙරට සමස්ත ජනගහනයෙන් 70.2%ක් බෞද්ධාගමිකයින් වන හෙයිනි. (2012 සංගණනය) දේශපාලන විචාරකයින් පෙන්වා දෙන්නේ, එම සාධකය මත බොහෝ දේශපාලකයින් පමණක් නොව දේශපාලන පක්ෂ ද බෞද්ධ සංස්කෘතියේ නියෝජිතයින් දේශපාලනික අවශ්‍යතා සඳහා භාවිත කරන බව ය. එපමණක් නොව, බෞද්ධ භික්ෂූන් වහන්සේලා ද සිය භෞතික අවශ්‍යතා ඉටු කර ගැනීම සඳහා දේශපාලනඥයින්ට බලපෑම් කරමින් සිටින බව ද බෞද්ධ හා පාලි විශ්වවිද්‍යාලයේ බෞද්ධ සංස්කෘතික අධ්‍යයන අංශයේ ජ්‍යෙෂ්ඨ කථිකාචාර්ය ආචාර්ය චන්ද්‍රාණි මුණසිංහ පවසයි. එස්.ඩබ්.ආර්.ඩී. බණ්ඩාරනායක: ශ්‍රී ලංකාවට නිදහස හිමි වීමෙන් පසු දේශපාලනික ජයග්‍රහණ සඳහා බෞද්ධ සංස්කෘතිය පාදක කර ගත් අවස්ථා රැසක් තිබේ. ඉන් සුවිශේෂී අවස්ථාවක් වූයේ, 1956 වසරේදී එස්.ඩබ්.ආර්.ඩී. බණ්ඩාරනායකගේ නායකත්වයෙන් යුතුව ගොඩ නැගූ සඟ, වෙද, ගුරු, ගොවි, කම්කරු යන පංච මහා බලවේගය යි. පංච මහා බලවේගයේ ප්‍රධානතම බලවේගය ලෙස පැවතියේ, සංඝ ප්‍රජාව යි. එවර, බණ්ඩාරනායක ප්‍රමුඛ සන්ධානය ශ්‍රී ලංකාවේ පාලන බලය අත්පත් කර ගැනීමට සමත් විය. ‘මැතිවරණයට සති තුන හතරකට පෙර මධ්‍යම, සබරගමුව හා බස්නාහිර පළාත්වල අභ්‍යන්තර ප්‍රදේශවල පිහිටි ඡන්ද කොට්ඨාසවල භික්ෂූහු ප්‍රසිද්ධියේ ම ඡන්ද කටයුතු කළහ. දීප්තිමත් කහ සිවුරු පොරවාගෙන මංමාවත්වල ගමන් කරන ආකාරයත්, ජනතාව සමග කතා කරන ආකාරයත්, ගෙන්ගෙට ගොස් ගිහියන් හමුවන ආකාරයත් දක්නට ලැබුණු,’බව හවර්ඩ් රිගින්ස් විසින් 1960 වසරේදී පළ කරන ලද Ceylon: Dilemmas of a New Nation නමැති ග්‍රන්ථයේ සඳහන් වෙයි. ආර්. ප්‍රේමදාස: මෑත කාලීන දේශපාලන කටයුතු සඳහා බෞද්ධ පසුබිම භාවිත කළ තවත් ප්‍රධාන දේශපාලනඥයෙකි, ආර්. ප්‍රේමදාස. 1990 ගණන්වල ඔහු දිනපතා මල් වට්ටි රැගෙන පන්සල් යන ආකාරය එකල රූපවාහිනී පුවත් අතරතුර විකාශය කෙරිණි. මහින්ද රාජපක්ෂ: මහින්ද රාජපක්ෂ ද බෞද්ධ පරිසරය සිය දේශපාලනික කටයුතු සඳහා ඍජුව භාවිත කළ දේශපාලනඥයෙකි. ඔහු 2015 වසරේ ජනාධිපතිවරණය පරාජය වීමෙන් පසු වසර කිහිපයක් තිස්සේ දිවයිනේ බොහෝ විහාරස්ථානවල රැස්වීම් පවත්වමින් ශ්‍රී ලංකා පොදුජන පෙරමුණ ජනතාව අතරට ගෙන යාමට උත්සහ කළේ ය. මීට අමතරව, කැලණිය රජ මහා විහාරය ආශ්‍රිතව නාගයෙකු මතු වූ බව ප්‍රසිද්ධියට පත් කරමින්, එය නැරඹීමට පැමිණි පුද්ගලයින්ට නෙළුම් පොහොට්ටුවක් පිරිනැමීමේ සිද්ධිය ද සුවිශේෂී සිද්ධියකි. අවසානයේ, 2019 වසරේදී ජනාධිපතිවරණයට ඉදිරිපත් වූ ගෝඨාභය රාජපක්ෂ ජයග්‍රහණය කළේ ය. ජයග්‍රහණය ලැබීමෙන් පසු දිවුරුම් දීමේ උත්සවයේදී ගෝඨාභය රාජපක්ෂ සිය කතාවේදී ඇඟවූයේ, තමන් සිංහල බෞද්ධයින් බහුතරයකගේ ඡන්දයෙන් ජයග්‍රහණය කළ බව ය. රනිල් වික්‍රමසිංහ: බෞද්ධ පදනම මත බොහෝවිට ක්‍රියාත්මක වන ශ්‍රී ලංකාවේ දේශපාලනය තුළ රනිල් වික්‍රමසිංහ බොහෝවිට දුෂ්ටයෙකු බවට පත්වූ බව දේශපාලන විශ්ලේෂකයෝ පවසති. ඔහුට කිසිදු අවස්ථාවක ඡන්දයෙන් පත්වූ ජනාධිපතිවරයෙකු වීමට ඉඩක් නොලැබිණි. කෙසේ වෙතත්, ගෝඨාභය රාජපක්ෂගේ ඉවත් වීමෙන් පසු ජනාධිපතිවරණයට පත්වූ රනිල් වික්‍රමසිංහ මේ වන විට බෞද්ධ සංස්කෘතියේ මිතුරෙකු ලෙස ක්‍රියාකිරීමට උත්සහ දරමින් සිටින බව විවෘත විශ්වවිද්‍යාලයේ දේශපාලන විද්‍යා අධ්‍යයන අංශයේ ජ්‍යෙෂ්ඨ කථිකාචාර්ය ආචාර්ය අතුලසිරි සමරකෝන් පවසයි. 'ගිහි - පැවිදි - දේශපාලක තුන් කට්ටුව ම එක ම ගමනක’ අතීතයේ භික්ෂූන් වහන්සේ මෙන් ම පාලකයින් ද රටේ අභිවෘද්ධිය වෙනුවෙන් අවංකව කටයුතු කළ බව බෞද්ධ හා පාලි විශ්වවිද්‍යාලයේ බෞද්ධ සංස්කෘතික අධ්‍යයන අංශයේ ජ්‍යෙෂ්ඨ කථිකාචාර්ය ආචාර්ය චන්ද්‍රාණි මුණසිංහ පවසයි. බීබීසී සිංහල සේවයට අදහස් දක්වමින් ඇය පෙන්වා දුන්නේ, වත්මන් දේශපාලන ක්‍රමය හේතුවෙන් භික්ෂු පරමාර්ථවලින් බැහැර වුණු භික්ෂූන් පිරිසක් බිහි වී ඇති බව ය. ‘පරමාර්ථයෙන් ඔක්කොම කපටිකම් කරන්නේ. දේශපාලනඥයොත් එහෙම යි. භික්ෂූන් වහන්සේත් එහෙම යි. භික්ෂු පරමාර්ථවලින් බැහැර වෙච්ච භික්ෂූන් වහන්සේලා පිරිසක් බිහි වෙලා ඉන්නවා. ඒ පරමාර්ථවලින් බැහැර වෙන්නත් මූලික ම හේතුව මේ දේශපාලනය. දේශපාලනඥයො භික්ෂූන් වහන්සේලාගේ වැරදිවලට දඬුවම් දෙන්නෙ නෑ. භික්ෂූන් වහන්සේලා දේශපාලනඥයින් කරන වැරදිවලට සද්ද නැතිව ඉන්නවා. ඉතින් ඔය පසුබිම යටතේ ජනතාවත් මංමුලා වෙලා ඉන්නවා. බුදුදහම නෙවෙයි අපි දැන් අනුගමනය කරන්නෙ. බුදුදහමේ යන්තම් කොටස් කිහිපයක් අරගෙන තමතමන්ට අවශ්‍ය ආකාරයට වාසියට හරවගත්ත දෙයක් තමයි මේ තියෙන්නෙ.’ ජනතාව, භික්ෂූන් වහන්සේ මෙන් ම දේශපාලනඥයින් යන ‘තුන් කට්ටුව ම’ එක ම වැරදි පාරක යමින් සිටින බව ද ඇය පැවසීය. ආචාර්ය චන්ද්‍රාණි මුණසිංහ පෙන්වා දෙන්නේ, ශ්‍රී ලංකාවේ දේශපාලන ජයග්‍රහණ කෙරෙහි මල් වට්ටි, පන්සල් දේශපාලනය තවමත් වලංගු බව ය. එම තත්ත්වය වෙනස් නොවුණහොත් රට ප්‍රපාතයට වැටීම නතර කළ නොහැකි බව ද ඇය අවධාරණය කළා ය. ‘දීඝ නිකායේ මහා සුදස්සන සූත්‍රයේ තියෙනවා, මේ වෙන දේවල් ගැන බුදු හාමුදුරුවො දේශනා කරපු දේවල් ටිකක්. ඒක තමයි දැන් මේ සිද්ධ වෙන්නේ. ඔක්කොම කනපිට ගහගෙන යන්නේ. මිනිස්සුත් මේක තේරුම් ගන්න බලන්නෙ නෑ. වැරදි කරන මිනිස්සු තමයි වැඩිපුර ඉන්නෙ. මිනිස්සුත් කැමති යි අර වැරදි වහගෙන ඔක්කොම එක ගමනක යන්න. මේ තුන් කට්ටුව ම දැන් යන්නෙ එක ගමනක. ඔක්කොම වැරද පාරෙ යන්නෙ. වැරදි පාරෙ යන එක දැන් සාමාන්‍යකරණය වෙලා ඉවර යි. මේ සම්බන්ධයෙන් සැබෑ වෙනසක් විය යුතු ම යි. නැත්නම් හදන්න බෑ. ඔක්කොම ප්‍රපාතයට වැටෙනවා.’ මේ අතර, මෑත කාලීනව ‘ශ්‍රී ලාංකික ක්‍රමයේ වර්ධනයට අවශ්‍ය හෝ අනවශ්‍ය සෑම තීරණයකට ම බුද්ධි ගෝචර විමසීමකින් තොරව භික්ෂූන් දේශපාලන බලය අතට ගැනීමට යාම නිසා ශ්‍රී ලාංකික අනන්‍යතාවට බාහිර හා අභ්‍යන්තර වශයෙන් කැළැල් රාශියක් ඇති වූ,’ බව සබරගමුව විශ්වවිද්‍යාලයේ ප්‍රදීප් උළුවඩුගේ සහ ප්‍රභාෂ සිරිවර්ධන විසින් පළ කරන ලද පර්යේෂණාත්මක ලිපියක සඳහන් වෙයි.",
"Title": "'මල් වට්ටි, පන්සල් දේශපාලනය' නොමැතිව ජනාධිපතිවරණය ජයගත නොහැකි ද?"
} |
{
"Text": " නිරූපිකාවක් ලෙසින් ශ්‍රී ලංකාවේ ප්‍රසිද්ධ පියුමි හංසමාලි කලින් කලට පුවත් මවන්නියකි. ඇය මෑතක දී වඩාත්ම කතා බහට ලක් වී ඇත්තේ ඇගේ වත්කම් සම්බන්ධයෙන් එල්ල වී ඇති චෝදනාවක් හේතුවෙනි. පියුමි හංසමාලි උපයාගත් බව කියන වත්කම් සම්බන්ධයෙන් පරීක්ෂණයක් කරන ලෙස ඉල්ලා ‘මගෙන් රටට’ සංවිධානයේ ලේකම් සංජය මහවත්ත විසින් අපරාධ පරීක්ෂණ දෙපාර්තමේන්තුව වෙත පැමිණිල්ලක් ඉදිරිපත් කර ඇති අතර, ඒ සම්බන්ධයෙන් අලුත්කඩේ අංක 04 මහේස්ත්‍රාත් අධිකරණය විමර්ශන කටයුතු සඳහා අපරාධ පරීක්ෂණ දෙපාර්තමේන්තුවට අවශ්‍ය අවසර ලබා දී ඇත. කවු ද මේ පියුමි හංසමාලි? 1992 වසරේ උපන් පට්ටියගේ පියුමි හංසමාලි ගෝමස් සිය වෘත්තිය ආරම්භ කරන්නේ 2010- 2011 කාලවකවානුවේදී නිරූපිකාවක් ලෙසයි. ඒ වන විට මවක් වූ ඇය සිය දරුවා තනිව හදාවඩාගන්නා ‘සිංගල් අම්මා’ කෙනෙකු ලෙස සමාජයේ ප්‍රසිද්ධියට පත්ව සිටියා ය. 2014 දී ඇය ඇගේ පළමු ටෙලිනාට්‍යට රංගනයෙන් දායක වූවා ය. නැවත ඇය 2018 වසරේ දී චිත්‍රපටයකට රංගනයෙන් දායක වූ අතර, 2019 දී මලයාලම් චිත්‍රපට අධ්‍යක්ෂකවරයෙකු වන අනිල් කුමාර් අධ්‍යක්ෂණය කළ චිත්‍රපටයක ජැක්සන් ඇන්තනී සමඟ රංගනයෙන් දායක වූවා ය. මෙම කාලය අතරතුර ඇය ජාත්යන්තර නිරූපණ තරග කිහිපයක් ද නියෝජනය කළ අතර, වෙළඳ දැන්වීම් සහ ගීත වීඩියෝ සඳහා ද පෙනී සිටියා ය. සමාජ මාධ්‍යයේ බලපෑම් සහගත අයෙකු (Social Media Influencer) වන ඇයට ෆේස්බුක් හි අනුගාමිකයන් 577,000ක් සිටින අතර, ඉන්ස්ටර්ග්‍රෑම්හි අනුගාමිකයන් මිලියන 2.2ක් සිටියි. ඇගේ ටික්ටොක් ගිණුමේ ද අනුගාමිකයන් මිලියන 1.6ක් සිටියි. වර්තමානය වන විට ඇය සම පැහැපත් කරන ආලේපන අලෙවි කරන සමාගමක් පවත්වාගෙන යනු ලබයි. එමෙන් ම ඇය විසින් පසුගිය වසරේ දී හිටපු ජනාධිපති ගෝඨාභය රාජපක්ෂ භාවිත කළ රේන්ජ් රොවර් රථය මිලට ගත් බව ඇගේ සමාජ මාධ්‍ය ගිණුම් වල පළ කර තිබුණි. එමෙන් ම ඇය ‘The Grand’ සුඛෝපභෝගී මහල් නිවාස සංකීර්ණයෙන් නිවසක් ද මිලට ගනු ලැබුවේ පසුගිය වසරේ යි. පියුමිට එල්ල වී ඇති චෝදනා මොනවාද? පියුමි හංසමාලි විසින් මිලදී ගෙන ඇතැයි පැවසෙන රේන්ජ් රෝවර් රථයක් සහ සුඛෝපභෝගී නිවස මිල දී ගැනීම සිදු කිරීමට ඇයට මුදල් ලැබුණේ කෙසේ ද යන්න පැමිණිලිකාර පාර්ශවය විසින් විමසන ප්‍රධාන ප්‍රශ්නයකි. පැමිණිල්ල ඉදිරිපත් කළ ‘මගෙන් රටට’ සංවිධානයේ ලේකම් සංජය මහවත්ත කියා සිටියේ එසේ නම් ඇය උපයා ඇති වත්කම්වලට ආදායම් බදු ගෙවා තිබෙදැයි සොයා බැලිය යුතු බවයි. ‘2023.03.07 දින පියුමි හංසමාලි, ප්‍රගීත් කියන පුද්ගලයා සමඟ ඇවිත් ගෝඨාභය රාජපක්ෂ හිටපු ජනාධිපතිවරයා භාවිත කළ CDM 1949 අංකය දරන රේන්ජ් රෝවර් රථය මිලට ගෙන තියෙනවා. ඇය කියන විදිහට මෙම රථය රුපියල් ලක්ෂ 780ක් වටිනවා,’ සංජය මහවත්ත පැවසුවේ ය. මෙම රථයේ හිමිකරු මධුර වික්‍රමරත්න නැමැත්තෙක් බවත්, ඔහු වසර 40ක් පුරා යුද හමුදාවට ආහාර සැපයීමේ කොන්ත්‍රාත්තුව භාරව සිටින පුද්ගලයා බවත් සංජය පැවසුවේ ය. එම රථය හිමිකරු විසින් හිටපු ජනපති ගෝඨාභය රාජපක්ෂගේ භාවිතය සඳහා ලබා දී ඇති බවත්, ඒ සම්බන්ධයෙන් ද සැකයක් ඇති බව සංජය පෙන්වා දෙයි. එම රථයේ මුදල් ගෙවූ ආකාරය සම්බන්ධයෙන් සිය සංවිධානය සොයා ගත් කරුණු ඔහු මෙලෙස බීබීසී සිංහල වෙත පැවසුවේ ය. ‘2023.03.07 පියුමි සහ ප්‍රගීත් කියන අය විසින් ලක්ෂ පහක් ගෙවලා මේ මෝටර් රථය අරන් තියෙනවා. ඊට පස්සෙ තවත් ලක්ෂ 50ක් ගිණුමකට බැර කරලා තියෙනවා. ඉන්පසු නැවතත් තවත් ලක්ෂ 100ක් සම්පත් බැංකුවේ ගිණුමකට බැර කරලා තියෙනවා. ගෙවීමට ඇති ඉතුරු ලක්ෂ 400 සඳහා ඇය වැලිබල් ආයතනයෙන් කල්බදු පහසුකමක් ලබාගෙන තියෙනවා ස්පීඩ් ඩ්‍රාෆ්ට් කියන ක්‍රමවේදය යටතේ. ඒ 2023 මාර්තු 07 දිනයේ දී. ඒ සඳහා අත්සන් තබලා තියෙන්නේ අංගම්පොඩි ප්‍රගීත් ධනුෂ්ක මෙන්ඩිස් සහ ජයසිංහ ආරච්චිගේ චන්දිම නුවන් කියලා දෙදෙනෙක්,’ ඔහු විස්තර කළේ ය. ‘මේ ස්පීඩ් ඩ්‍රාෆ්ට් එක නැවත 2023 ජුනි 30 වෙනිදා අවසන් කරලා තිබෙනවා. ඒ සඳහා නැවත ඒවසරේ ම ජුලි 24 ලක්ෂ 450ක ස්පීඩ් ඩ්‍රාෆ්ට් එකක් අරගෙන දෙසැම්බර් 18 අවසන් කර තිබෙනවා. ඉන් පසුව නැවතත් ලක්ෂ 250ක ලීසිං පහසුකමක් සහ ලක්ෂ 200ක ස්පීඩ් ඩ්‍රාෆ්ට් එකක් වෙන වෙනම ආරම්භ කරලා තිබෙනවා. මේ ලීසිං වර්තමානය වන විටත් තිබෙනවා.’ පියුමිගේ කෝටි 15ක නිවස සංජය මහවත්ත ඇතුලු කණ්ඩායම විසින් ගොනු කළ පැමිණිල්ලේ දෙවැනි කරුණ ලෙස දක්වා තිබෙන්නේ පියුමි හංසමාලි විසින් පසුගිය වසරේ දී මිලට ගත් සුඛෝපභෝගී නිවසයි. ‘මේ තැනැත්තිය පසුගිය වසරේ දී \"The Grand\" මහල් නිවාස සංකීර්ණයේ සුඛෝපභෝගී නිවසක් රුපියල් මිලියන 148කට මිලට ගෙන තියෙනවා. එහි මුදල් අවස්ථා 15ක දී පසුගිය වසරේදීම ගෙවා අවසන් කර තිබෙනවා. 2023 දෙසැම්බර් 12 ඇය මිලියන 40ක් අවසන් වාරිකය විදිහට ගෙවලා තියෙනවා. ඊට පෙර ජුලි 26 මිලියන 50කුත් ගෙවා තිබෙනවා.’ සංජය පෙන්වා දෙන්නේ පියුමි හංසමාලිට අයත්, බැංකු 09ක පවත්වාගෙන යන ගිණුම් 20ක තොරතුරු ඔවුන් සතුව ඇති බවත්, පසුගිය වසරේ මාර්තු මස සිට මාස හයක කාලය තුළ ඇගේ ගිණුම් හරහා කෝටි 30ක පමණ මුදලක් සංසරණය වී ඇති බවත් ය. මේ සල්ලි ගෙවුවේ ‘ලොලීයා’ ද? පියුමි හංසමාලි සිය ප්‍රධාන ආදායම් මාර්ගය බවට කියා සිටින්නේ ඇයගේ රූපලාවණ්‍ය ආලෙපන සමාගමයි. මෙම සමාගම 2022.04.19 දිනා ලියාපදිංචි කරන ලද සමාගමක් බව සංජය පවසයි. ‘අපි සතුව දැනට තිබෙන ලේඛණවලට අනුව මෙම සමාගම 2022 වසරේ අප්‍රේල් 19 දින තමයි ලියාපදිංචි කර තිබෙන්නේ. එහි අධ්‍යක්ෂකවරුන් ලෙස පියුමි හංසමාලි සහ ලොකු ලියනගේ වසන්ති පෙරේරා කියන දෙදෙනා සිටිනවා. අපට ගැටළුවක් තිබෙනවා මේ ආලේපනය සඳහා ජාතික ඖෂධ නියාමන අධිකාරියේ අනුමැතිය තිබෙනවා ද කියන එක. ඒ වගේ ම මෙහි සායනික පරීක්ෂණ කර තිබෙනවා ද, මේවා නිෂ්පාදනය කරන නිෂ්පාදනාගාරය කොහෙද තියෙන්නේ, ආනයන හා අපනයන බලපත්‍ර වගේ ම රේගුවේ නිෂ්කාෂණය කළේ කොහොම ද කියන දේවල් සොයා බැලිය යුතුයි,’ ඔහු පෙන්වා දෙයි. සංජය පවසන්නේ පියුමි හංසමාලි විසින් සිය සමාජ මාධ්‍ය ගිණුම් වල පල කරන ඇය පාවිච්චි කරන අත්බෑග්, ඔරලෝසු, ආභරණ වැනි ඒවා ද අතිශය මිල අධික භාණ්ඩ වන බවයි. ‘ඇයගේ දිනපතා දාන ස්ටෝරිවල ඇය දානවා ලක්ෂ ගණනක් වටින ඔරලෝසු සහ අත්බෑග් වගේ දේවල්. ඒ වගේ ම ඇය වසර දහයකට පෙර සිටි රූපය නොවෙයි අද තියෙන්නේ. ඒ සඳහා ඇය කළ මිල අධික සැත්කම්වලට ගෙවුවේ කොහොමද කියන කාරණාවත් සොයා බැලිය යුතුයි..’ ඔහු පවසන්නේ ඇය සිය නව නිවස මිලට ගැනීමට පෙර සිටි \"හිල්ටන් රෙසිඩන්ස්\" සඳහා මුදල් ගෙවූ ආකාරය ද සොයා බැලිය යුතු බවයි. ‘මේ සියලු චෝදනා අතුරින් අපි පැමිණිල්ලේ ඉදිරිපත් කරලා තිබෙන්නේ රේන්ජ් රෝවර් රථය සහ නිවස මිල දී ගැනීම සම්බන්ධයෙන්. අපි සතුව තිබෙන සියලු තොරතුරු අපි අපරාධ පරීක්ෂණ දෙපාර්තමේන්තුවට දීලා තියෙනවා.’ මේ පිටුපස සිටින්නේ දේශපාලනඥයන් ද? පියුමි හංසමාලි සිය ගිණුම් හරහා පුද්ගලයන් 50ක් සමඟ ගනුදෙනු කර ඇති බවත්, ඇය ප්‍රභල දේශපාලනඥයන්ගේ සහ රටේ ආරක්ෂක අංශයේ ඉහළම තනතුරක් දරණ පුද්ගලයකුගේ බිරිඳ ඇතුළු බිරින්දැවරුන් හතරදෙනෙකු ඉතා සමීපව ආශ්‍රය කරන බව සැකයට කරුණක් බවත් සංජය මහවත්ත පෙන්වා දෙයි. ‘මේ වන විට නඩුවක් ක්‍රියාත්මක නිසා මට ඒ අයගේ නම් කියන්න හැකියාවක් නෑ. නමුත් මේ සල්ලි පිටිපස්සේ ආයුධ වෙළඳාම්, අල්ලස් සහ තවත් නීති විරෝධී ජාවාරම් රැසක් සැඟවිලා ඇති කියලා අපට සැකයක් තිබෙනවා.’ පියුමි හංසමාලිගේ ප්‍රතිචාරය මෙලෙස එල්ල වී ඇති චෝදනා සම්බන්ධයෙන් පියුමි හංසමාලඉගේ ප්‍රතිචාරය විමසීමට බීබීසී සිංහල විසින් උත්සහයන් රැසක් ගනු ලැබූව ද ඇය සම්බන්ධ කරගැනීමට නොහැකි විය. දුරකතනය හරහා සහ සමාජය මාධ්‍ය ගිණුම් හරහා සම්බන්ධ කරගැනීමට උත්සහ කර ගැනීමට නොහැකි වූ විට, ඇගේ ආලේපන විකිණීම සඳහා යොදා ඇති දුරකථන අංක ඔස්සේ ද ඇය සම්බන්ධ කරගැනීමට ගත් උත්සහයන් ද ව්‍යර්ථ විය. කෙසේ නමුත් ඇයගේ ෆේස්බුක් සහ ඉන්ස්ටර්ග්‍රෑම් ගිණුම්වල ඇය මෙම චෝදනා ප්‍රතික්ෂේප කරන පළ කිරීම් සිදු කර තිබේ. සංජය මහවත්ත විසින් අප්‍රේල් 17 දින මේ සම්බන්ධයෙන් නීතිවිරෝධී වත්කම් විමර්ශන කොට්ඨාසයට පැමිණිලි කිරීමෙන් පසුව පියුමි හංසමාලි ඔහුට ප්‍රතිචාර දක්වා තිබේ.‘පැමිණිල්ල සිදු කරපු අප්‍රේල් 17 වැනිදාට පසුව ආසන්න දවසක දී ඇය මට අසභ්‍ය වචන වලින් කෙටි මැසේජ් එකක් ඒවලා තිබුණා. එය ස්ක්‍රීන්ශොට් එකක් වශයෙන් තබාගෙන සිටිනවා සාක්ෂියක් විදිහට,’ සංජය පැවසුවේ ය. පොලිසිය පවසන්නේ කුමක් ද? මේ වන විට පැණිල්ල සම්බන්ධයෙන් නීතිවිරෝධී වත්කම් විමර්ශන කොට්ඨාසයේ ප්‍රධාන පොලිස් පරීක්ෂක සම්පත් රාජකරුණා සහ උප පොලිස් පරීක්ෂක තරංග ලක්මාල් විසින් අධිකරණයට ඉදිරිපත් කළ කරුණු සැලකිල්ලට ගෙන පියුමි හංසමාලි ප්‍රමුඛ පෙළේ බැංකු අටකින් පවත්වාගෙන ගොස් ඇති බැංකු ගිණුම් 19ක වාර්තා ලබා ගැනීමට මාලිගාකන්ද මහේස්ත්‍රාත් මංජුල තිලකරත්න අපරාධ පරීක්ෂණ දෙපාර්තමේන්තුවට අවසර ලබා දුන්නේ ජුනි 19වැනිදාය. පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දූවගෙන් කළ විමසීමක දී ඔහු පැවසුවේ මේ සම්බන්ධයෙන් අපරාධ පරීක්ෂණ දෙපාර්තමේන්තුව සහ නීතිවිරෝධී වත්කම් විමර්ශන කොට්ඨාසය පරීක්ෂණ පවත්වමින් සිටින බවයි.",
"Title": "පියුමි හංසමාලිගේ ක්‍රීම් සුදු කළේ කළු සල්ලි ද?"
} |
{
"Text": " ස්ත්‍රීපුරුෂ සමාජභාවය පදනම් කරගත් ප්‍රධාන පනත් කෙටුම්පත් දෙකක් පිළිබඳ මේ වන විට සංවාදයක් මතුව තිබේ. ඒ අතුරින් ‘කාන්තාවන් සවිබල ගැන්වීමේ පනත් කෙටුම්පත’ පසුගිය ජුනි 20 වෙනිදා පාර්ලිමේන්තුවේ දී තෙවනි වර කියවීමෙන් පසුව සංශෝධන සහිතව වැඩි ඡන්දයෙන් සම්මත විය. එයින් ‘ස්ත්‍රී පුරුෂ සමාජභාවීය සමානාත්මතාවය පිළිබඳ පනත් කෙටුම්පත’ පිළිබඳ ශ්‍රේෂ්ඨාධිකරණයේ මතය සම්බන්ධයෙන් ජනාධිපතිවරයා විසින් පාර්ලිමේන්තුවේ දී ආන්දෝලනාත්මක ප්‍රකාශයක් කරන ලදි. ජනාධිපතිවරවයා පැවසුවේ මේ සම්බන්ධයෙන් තේරීම් කාරක සභාවක් පත් කළ යුතු බවය. මේ අතර කොළඹ අගරදගුරු මැල්කම් කාදිනල් රංජිත් හිමිපාණන් ප්‍රවෘත්ති සාකච්ඡාවකදී කියා සිටියේ ‘තමන්ගේ ලිංගිකත්වය තෝර ගන්න බැහැනේ කෙනෙකුට. ඉපදෙන කොටම තියෙන ලිංගිකත්වය අනුවනේ අපි ජීවත් වෙන්න ඕනේ’ යනුවෙනි. කාන්තාවන් සවිබල ගැන්වීමේ පනත් කෙටුම්පත මෙම පනත කාන්තාවන් සවිබලගැන්වීමට විධිවිධාන සැලසීමටත්, කාන්තාවන් සවිබල ගැන්වීම පිළිබඳ ජාතික ප්‍රතිපත්තියක් සකස් කිරීමටත්, කාන්තාවන් පිළිබඳ ජාතික කොමිෂන් සභාවක් ස්ථාපිත කිරීමටත් සකස් කළ පනතක් බව පනතේ අර්ථ දක්වා තිබේ. එසේ ම මෙම පනත කාන්තා අයිතිවාසිකම් සුරක්ෂිත කිරීමට අවශ්‍ය යාන්ත්‍රණ සකස් කිරීමටත්, එම අයිතිවාසිකම් උල්ලංඝණය වන අවස්ථාවල දී නඩු පැවරීමට සහ ඒ සම්බන්ධ අනෙක් කරුණු සඳහා විධිවිධාන සැපයීමට සකස් කළ පනතකි. මෙම පනතේ 02 (ඈ )වගන්තියේ \"ස්ත්‍රී පුරුෂ සහ ලිංගික දිශානතිය මත පදනම්ව\" සිදුවන වෙනස් කොට සැලකීම්වලින් කාන්තාවන් ආරක්ෂා කිරීම සම්බන්ධයෙන් පාර්ලිමේන්තුවේ දී විවාදයක් ඇති වූ අතර පාර්ලිමේන්තු මන්ත්‍රී ගෙවිඳු කුමාරතුංග එයට සංශෝධන යෝජනා කළේ ය. එහි දී මන්ත්‍රීවරයා යෝජනා කරනු ලැබුවේ \"ස්ත්‍රීන්ට සිදුවන ලිංගික අපහරණයන්ගෙන් කාන්තාවන් ආරක්ෂා කිරීම\" යන යෙදුම යොදන ලෙසයි. නමුත් එම සංශෝධනය වැඩි ඡන්දයෙන් පරාජය විය. කාන්තාවන් පිළිබඳ ජාතික කොමිෂන් සභාව පනතේ 3 වන වගන්තියෙන් කාන්තාවන් පිළිබඳ ජාතික කොමිෂන් සභාවක් පිහිටුවීමට ප්‍රතිපාදන සලසා තිබේ. මෙම කොමිෂන් සභාව අවම වශයෙන් සාමාජිකයන් පස් දෙනෙකුගෙන් හා උපරිම වශයෙන් සාමාජිකයන් හත්දෙනෙකුගෙන් සමන්විත විය යුතු, ධූර කාලය වසර හතරක් බලපවත්නා කොමිෂන් සභාවකි. මෙහි සමාජිකයන් පස් දෙනෙකු ආණ්ඩුක්‍රම ව්‍යවස්ථා සභාවේ නිර්දේශ මතත්, තවත් සාමාජිකයන් දෙදෙනෙකු කතානායකවරයා විසින් පත් කළ පාර්ලිමේන්තු මන්ත්‍රීවරියන්ගේ සංසදයේ නිර්දේශ මතත් ජනාධිපතිවරයා විසින් පත් කළ යුතු ය. පාර්ලිමේන්තුවේ හෝ පළාත් සභාවක හෝ පළාත් පාලන ආයතනය මන්ත්‍රී ධූරයක් දරන අයෙකු මේ සඳහා පත්වීමට නුසුදුස්සෙකු වන අතර, ශ්‍රී ලංකාවේදී හෝ වෙනත් රටක දී නීතියෙන් වරදකරුවෙකු වූවෙකු හෝ මෙතෙක් දෙවරක් ධූර කාලය දැරූ සාමාජිකයන් ද පත්වීමට නුසුදුස්සන් වේ. කොමිෂන් සභාවේ සාමාජිකත්වය දරණ කාන්තාවන් අතුරින් එක් අයෙකු සභාපති ලෙස පත් විය යුතු අතර, සභාපති ලෙස පත්විය යුත්තේ නියත වශයෙන් ම කාන්තාවකි. නීතිය හෝ ව්‍යවස්ථාකරණය, වෘත්තීය සමිති, කළමනාකරණය සහ පරිපාලනය, ආර්ථික සංවර්ධනය, සෞඛ්‍යය,අධ්‍යාපනය, කාන්තාවන් සවිබල ගැන්වීම පිළිබඳ දැනුම, පළපුරුද්ද සහ විශිෂ්ටත්වය සහිත හෝ කාන්තාවන්ගේ රැකියා අවස්ථා ඉහළ නැංවීමට කැප වූ තැනැත්තන් මෙම කොමිෂන් සභාවේ සාමාජිකයන් ලෙස නිර්දේශ කළ හැකියි. මෙම කොමිසමේ ප්‍රධාන ම වගකීමක් වන්නේ මෙම පනතේ අරමුණු සාක්ෂාත් කරගැනීමට අවශ්‍ය ජාතික ප්‍රතිපත්තියක් සකස් කිරීමය. කොමිසමට ඇති බලයේ ස්වභාවය පනතේ පස්වන වගන්තියේ කොමිෂන් සභාවට හිමිවන බලතල සම්බන්ධයෙන් දක්වා තිබේ. පැමිණිල්ලක් හෝ තොරතුරක් ලැබී මාසයාක කාලයක් තුළ කොමිසම විසින් පරීක්ෂණයක් පැවැවැත්විය යුතු අතර, නඩු පැවරීමට අවශ්‍ය යයි කොමිසම සිතන්නේ නම් අදාල අධිකාරිය ලවා නඩු පැවරීම සිදු කළ යුතුයි. කොමිසමේ තීන්දු සම්බන්ධයෙන් තෘප්තියට පත් නොවන්නෙකුට අභියායචනා කිරීමේ අවස්ථාව ද හිමිව තිබේ. ‘මේ පනත හොඳ පනතක්’ ජාතික ජන බලවේගයේ පාර්ලිමේන්තු මන්ත්‍රී ආචාර්ය හරිනි අමරසූරිය බිබීසී සිංහල වෙත ප්‍රකාශ කළේ මෙම පනත හොඳ ඉදිරි පියවරක් බවයි. ‘මේ සම්මත වුණු පනත ඉතා හොඳ පනතක්. කොමිෂන් සභාවක් හදන්න තමයි ඒකෙන් යෝජනා කරලා තියෙන්නේ. ඕනෑ කෙනෙක්ට පත් වෙන්නත් අවස්ථාව ලබා දීලා තියෙනවා. කාන්තාවන් සව්බල ගැන්වීමට හොඳ ඉදිරි පියවරක් කියලා කියන්න පුළුවන්,’ මන්ත්‍රීවරිය පැවසුවා ය. ‘කාන්තාව පිළිබඳ අර්ථ දැක්වීම පැහැදිලි නෑ’ මෙම පනත සම්බන්ධයෙන් එක් පසෙකින් ධනාත්මක ප්‍රතිචාර ලැබෙන නමුත් LGBTQ+ ප්‍රජාව නියෝජනය කරන ඇතැම් සංවිධාන පෙන්වා දෙන්නේ විශේෂයෙන් ම සංක්‍රාන්තික ලිංගික කාන්තාවන් මෙම පනතට ඇතුලත් වන්නේ ද යන්න පැහැදිලි නොමැති බව ය. Trans Equality of Sri Lanka සංවිධානය වෙනුවෙන් අදහස් දැක් වූ සංක්‍රාන්තික ලිංගික කාන්තාවක් වන සකුනි මායා පවසන්නේ මෙම පනතේ කාන්තාවන් සම්බන්ධයෙන් පැහැදිලි අර්ථකථනයක් නොමැති බවයි. \"උපදිනකොටම ස්ත්‍රීන් විදිහට ඉපදුණේ නැතත් ස්ත්‍රීන් විදිහට ජීවත් වෙන අය මේ පනතට ඇතුලත් ද කියන එක පැහැදිලි නෑ. සමහර අය තමන්ගේ ලිංගික අනන්‍යතාවය කාන්තාවන් විදිහට වෙනස් කරගෙන තියෙනවා. නමුත් සමහර අය නෑ. මේ අය ඇතුළත් ද කියන එක අපට පැහැදිලි නෑ,\" ඇය පෙන්වා දෙයි. ‘කාන්තාව හඳුනාගන්නේ කොහොමද කියලා නිශ්චිත නෑ. සංක්‍රාන්ති ලිංගික කාන්තාවන් සමහර අයට ජාතික හැඳුනුම්පතක් තියෙනවා. නමුත් සමහර අයට එහෙම හදාගන්න අවස්ථාවක් ලැබිලා නෑ. ඒ නිසා අපේ අයිතිවාසිකමුත් මේ පනත යටතේ නිශ්චිත විදිහට අඩංගු විය යුතුයි කියලා අපි හිතනවා,’ සකුණි පවසයි. ‘පනත ඉලක්ක කර තිබෙන්නේ කොමිසම ස්ථාපිත කිරීම’ කාන්තාවන් සවිබල ගැන්වීමේ පනත මූලික වශයෙන් ම ඉලක්ක කරගෙන තිබෙන්නේ කාන්තාවන් පිළිබඳ ජාතික කොමිෂන් සභාවක් පිහිටුවීම පිළිබඳව බව නීතීඥ ගයාත්‍රි නවරත්න පෙන්වා දෙයි. ‘මේ පනතේ මූලිකව ම ඇතුලත් වෙන්නේ කොමිෂන් සභාවක් පිහිටුවලා ඒ මඟින් කාන්තාවක් වීම මත සිදුවෙන හිංසනයක් ගැන සොයා බලන එක. මේ පනත ‘කාන්තාවන්ට එරෙහි සියලු ආකාරයේ වෙනස්කොට සැලකීම් තුරන් කිරීම පිළිබඳ සම්මුතිය’ පදනම් කරගෙන තිබෙන බව පේන්න තියෙනව,’ ඇය පෙන්වා දෙයි. ‘මේ පනත තුළ කාන්තාව කියන්නේ කවුද කියන එකට හරි නිර්වචනයක් දීලා නෑ. නමුත් ඒ වගේ දේවල් වලින් එහාට ගිහින් වැඩි අවධානයක් ලබා දීලා තිබෙන්නේ කොමිසම සම්බන්ධයෙන්.’ ‘ප්‍රායෝගිකව ක්‍රියාත්මක වනවා නම් හොඳයි’ නීතීඥ ගයාත්‍රි පෙන්වා දෙන්නේ මෙවැනි බොහෝ පනත් සම්මත වුව ද ප්‍රායෝගික තලයේ ඇතිවන ගැටළු සහ අභියෝග නිසා ඒවායේ මුල් අරමුණ ඉටු කරගැනීමට නොහැකි වී ඇති බවයි. එනිසා මෙම පනත ද ප්‍රායෝගිකව ක්‍රියාත්මක වීම වැදගත් බව ඇය පවසයි. ‘නීතියක් නැතිව තියෙනවාට වඩා මේ වගේ පනතක් එන එක හොඳයි කියලා මම හිතනවා. නමුත් පහුගිය කාලයක් පුරාම ලංකාවේ විවිධ නීති හැදුණා. ඒ නීති ප්‍රායෝගිකව ක්‍රියාත්මක වෙනවා ද? ජාත්යන්තර මූල්ය අරමුදලේ නිර්ණායක හේතුවෙන් මෑතක දි ගොඩක් නීති ආවත් ඒවා පුරවැසියන්ගේ සුබසිද්ධිය වෙනුවෙන් ප්‍රායෝගිකව ක්‍රියාත්මක වීමේ ගැටළුව තියෙනවා. මේ කොමිෂන් සභාව වුණත් ඇත්තටම ක්‍රියාත්මක වෙනවා නම් ඉතා හොඳයි. යුක්තියට පහසුවෙන් ළඟා වීමේ හැකියාව නීතීඥ ගයාත්‍රි පෙන්වා දෙන්නේ තම අයිතිවාසිකම් කඩවීමක් සම්බන්ධයෙන් ශ්‍රේෂ්ඨාධිකරණය වෙත යාම අසීරු කෙනෙකුට වුවත් මෙම කොමිෂන් සභාව හරහා යුක්තිය ඉල්ලා සිටීමට අවස්ථාව පනතෙන් සලසා දී ඇති බවයි. ‘පනතේ එක් තැනක සඳහන් වෙනවා මූලික අයිතිවාසිකම් කඩවීමක් සම්බන්ධයෙන් අපි ශ්‍රේෂ්ඨාධිකරණයට ගිහින් ඉන්න අතරවාරයක වුණත් අපට මේ කොමිසමට පැමිණිලි ඉදිරිපත් කරන්න පුළුවන් කියලා. ශ්‍රේෂ්ඨාධිකරණය හරහා යුක්තිය ඉල්ලා සිටීම දුෂ්කර අවස්ථාවක දී අපට මේ කොමිසම හරහා කාන්තා අයිතිවාසිකම් උල්ලංඝනය වීම් ගැන කාර්යක්ෂමව යුක්තිය ඉටු කරගන්න පුළුවන් බවක් පේනවා. සම්පත් හිඟය වගේ සීමාවන් නොමැතිව කොමිසම ඒ විදිහට ක්‍රියාත්මක වුණොත් ඒ ප්‍රථිපල අපට අපේක්ෂා කරන්න පුළුවන්.\" ඒ සඳහා විසඳුමක් ද පන්තෙන් ම යෝජනා කර තිබෙන බව ඇය පෙන්වා දෙයි. \"මේ වගේ කොමිෂන් සභාවල අපි දකින අභියෝගයක් තමයි ඒ අයට සම්පත් හිඟයි. අවශ්‍ය මානව සම්පත්, පහසුකම් සහ තාක්ෂණය වගේ දේවල් වල හිඟයක් තියෙනවා. නමුත් මේ පනත හරහා කොමිසමට විදේශ ආධාර ලබා ගැනීමට අවශ්‍ය ප්‍රතිපාදන සකස් කරලා දී තියෙනවා. සම්පත් හිඟ වීමේ ගැටළුවට උත්තරයක් එයින් හොයාගන්න පුළුවන්.\" කාන්තාවන් සම්බන්ධයෙන් ජාතික ප්‍රතිපත්තියක් සකස් කිරීම ඉතා හොඳ ප්‍රවණතාවයක් බව ගයාත්‍රි පෙන්වා දෙයි. කාලයක් පුරාවට විවිධ සංවිධාන සහ ක්‍රියාකාරීන් විසින් සිදු කරගෙන ආ කාන්තා සවිබල ගැන්වීමේ කටයුතු රාජ්‍ය අනුග්‍රහය මත සිදුවීම කාන්තාවගේ ජීවන තත්වය උසස් කිරීමට අවස්ථාවක් ලබා දෙන බව ඇය පවසයි. අලුත් නොවූ නීතිය මෙම පනත හරහා ද පැමිණිලි කළ හැකි දේ පිළිබඳ වක්‍රාකාරයෙන් සීමාවක් පැනවී ඇති බව නීතීඥවරිය පෙන්වා දෙයි. මෙය කාන්තාවන් සවිබල ගැන්වීම සඳහා ම ගෙන එන්නක් වුවත් නැවතත් මුලින් තිබූ නීති සමඟ ගමන් කිරීමට සිදු වන නිසා පනතේ අරමුණු ඒ ආකාරයෙන් ඉටු කරගැනීමට හැකිදැයි සැකයක් ඇති බව ඇය පවසයි. ‘මෙම පනතේ 17 (2) (1) වගන්තියේ දක්වලා තියෙනවා අපට පැමිණිලි සිදු කරන්න පුළුවන් ආණ්ඩුක්‍රම ව්‍යවස්ථාවේ දක්වලා තියෙන විධිවිධානවලට යටත්ව කියලා. ආණ්ඩුක්‍රම ව්‍යවස්ථාවේ 16 වන ව්‍යවස්ථාවේ සඳහන් වෙනවා මූලික අයිතිවාසිකම් භුක්ති විඳින්න පුළුවන් මේ රටේ මීට කලින් පනවා තිබෙන අණ පනත්වලට යටත්ව කියලා. විශේෂයෙන් ම චාරිත්‍රානුකූල නීති රටේ තියෙනවා නම් ඊට යටත්ව තමයි අපි මූලික අයිතිවාසිකම් භුක්ති විඳින්නේ.’ ඇය පෙන්වා දෙන්නේ එවැනි නීති බොහොමයක් පුරුෂ මූලිකව නිර්මාණය වී ඇති ඒවා බවයි. ‘මුස්ලිම් විවාහ නීතිය, තේසවලාමේ නීතිය, උඩරට නීතිය වගේ දේවල්වල තියෙනවා කාන්තාවන්ට අසමාන ලෙස අසාධාරණ ලෙස සලකන තත්වයන්. එතකොට මේ පිහිටුවන්න හදන කොමිසමට කටයුතු කරන්න වෙන්නේත් මේ නීතිවලට යටත්ව. ඒක කොයි තරම් දුරට ඵලදායී වේවි ද?’ ඇය විමසයි. ‘සියලු පාර්ශවවල මත විමසන්න තිබුණා’ මෙම පනත සකස් කිරීමේ දී විවිධ කණ්ඩායම්වල අදහස් විමසුවේ නම් මීට වඩා හොඳ නීතියක් සකස් කරගැනීමට අවස්ථාවක් තිබූ බව නීතීඥ ගයත්‍රිගේ මතයයි. කාන්තාවන් වැනි සමාජය තුල සංවේදී මාතෘකාවක් සම්බන්ධයෙන් ප්‍රමාණවත් පිරිසකගේ අදහස් ලබා ගැනීම වැදගත් බව ඇය පෙන්වා දෙයි. ‘සමාජයේ කාන්තාවන් සම්බන්ධයෙන් කතා කරන අයව ආන්තීකරණය කරලා තියෙන්නේ. එහෙම නැතිව හැම පාර්ශවයක් එක්කම කතා කරලා මේ කෙටුම්පත සකස් කරන්න තිබුනා. එහෙම කතා කළා නම් අද සංක්‍රාන්තික ලිංගික ප්‍රජාව ඉදිරිපත් කරන කාන්තාව ගැන නිර්වචනය නොමැතිවීමේ ප්‍රශ්නයට මුහුණ දෙන්න වෙන්නේ නෑ. පනතක දි එයින් ආවරණය වන අය නිර්වචනය කරගැනීම මූලික දෙයක්. ඒ නිසා නීතියට අදාලවන අයගේ හෝ මතය නීතියක් සකස් කිරීමේ දී විමසිය යුතුයි,’නීතීඥවරිය අවසන් වශයෙන් පැවසුවා ය. ",
"Title": "ස්ත්‍රී පුරුෂ සමාජභාවීය සමානාත්මතාවය පිළිබඳ පනත් කෙටුම්පත: 'සමරිසි විවාහ බලාත්මක කිරීමක් හෝ දිරිගැන්වීමක් නෑ'"
} |
{
"Text": " වාහන ආනයන සීමා ඉවත් කිරීමේ හැකියාව තිබුණ ද පුද්ගලික ලාභය වෙනුවෙන් වාහන ආනයන යෝජනා ක්‍රම දියත් ඉරීමේ උත්සහයක් දක්නට ලැබෙන බව ශ්‍රී ලංකා වාහන ආනයනයකරුවන්ගේ සංගමයේ ලේකම් අරෝෂ් රුද්‍රිගු අද (ජුනි 24) කොළඹ පැවති මාධ්‍ය හමුවක දී පැවසුවේය. සංචාරක ක්ෂේත්‍රයට වාහන 1000ක් ගෙන්වීමට ලබා දී ඇති කැබිනට් අනුමැතිය ගැන මෙන්ම රජයට බදු අදායම අහිමිවන ලෙස සමාගමකට දී ඇති බව කියන බදු සහන පිළිබඳව මේ මාධ්‍ය හමුවේ දී අදහස් පළ විය.",
"Title": "වාහන ආනයනය : 'අලුතෙන් පටන් අරන් තියෙනවා පුද්ගලික ලාභය වෙනුවෙන් වාහන ආනයනය කරන ක්‍රම'"
} |
{
"Text": " කොළඹ පමණක් නොව රටේ ප්‍රධාන නගර ආශ්‍රිතව ජීවත් වන බොහෝ දෙනෙකු තම දෛනික ආහාර අවශ්‍යතාව සපුරා ගැනීමට යොමු වන්නේ ‘කඩ කෑම’ වෙත ය. ඒ, බොහෝ විට ඔවුන්ට තම ආහාර සකසා ගැනීමට පහසුකම් නොමැති වීම හේතුවෙනි. එබැවින් තම මාසික වේතනයෙන් වැඩි කොටසක් ඔවුන්ට ආහාර සඳහා වැය කිරීමට සිදුව ඇත. එම පිරිවැය සාමාන්‍යයෙන් නිවසක ආහාර වේලක් සකස් කර ගැනීමේ පිරිවැයට සාපේක්ෂව ඉහළ බව ඔවුන්ගේ අදහසයි. නමුත් වසර කිහිපයක සිට රට තුළ නිර්මාණය වී ඇති අර්බුදකාරී තත්ත්වය හේතුවෙන් තම ආහාර අවශ්‍යතාව සඳහා වැය කරන මුදල දරාගත නොහැකි තත්ත්වයකට පත්ව ඇතැයි ඔවුහු පවසති. ඔවුන් පෙන්වා දෙන්නේ, පාරිභෝගිකයින් ලෙස වැඩි මුදලක් වැය කළ ද ගුණාත්මක සහ ප්‍රමාණවත් ආහාර වේලක් සපයා ගැනීම අසීරු කාර්යයක් වී ඇති බව ය. රටේ ආර්ථිකය ප්‍රකෘතිමත් කිරීමේ අරමුණින් රජය විවිධ පියවර ගත්ත ද ඔවුන්ගේ ජීවන අර්බුදය සඳහා මෙතෙක් දැනෙන පිළිතුරක් ලැබී නොමැති බවට ඔවුහු මැසිවිලි නගති. ඔවුන් පෙන්වා දෙන්නේ, ‘කඩ කෑම’ අධික මිල ගණන් යටතේ අලෙවි වීම හේතුවෙන් ‘මූලික අවශ්‍යතාවක් ලෙස ආහාර ගැනීමට ඇති තම අයිතිය පවා අහිමි වී ගොස් ඇති’ බව ය. ඒ අනුව, හෝටල් සහ අවන්හල් මගින් අලෙවි කරන, පොදුවේ ‘කඩ කෑම’ ලෙස හඳුන්වන ආහාරවල මිල නියාමනය කිරීමට බලධාරීන්ට නොහැකි ද යන්න පිළිබඳව බීබීසී සිංහල සොයා බැලීමක් කළේ ය. ‘උද්ධමනය ඉහළ ගියා කියලා විධිමත් අංශයේ රැකියා කරන්නන්ගේ වැටුප් වැඩිවීමක් වුණේ නැහැ’ - මහාචාර්ය ගීතානි බුලන්කුලම රජරට විශ්වවිද්‍යාලයේ ආර්ථික විද්‍යා අධ්‍යයනාංශයේ මහාචාර්ය ගීතානි බුලන්කුලම බීබීසී සිංහල සමග අදහස් දක්වමින් පැවසුවේ, උද්ධමනය ඉහළ ගිය ද ඊට සමගාමීව විධිමත් අංශයේ රැකියා කරන්නන්ගේ වැටුප්වල වැඩිවීමක් සිදු නොවුණු බව ය. 2019 වසරේදී උද්ධමන අනුපාතය පැවතියේ 4% - 5% අතර අගයක නමුත් එය 2022 වසර වන විට, 68%ක් දක්වා ඉහළ ගිය බව ඇය පෙන්වා දුන්නා ය. කෙසේ වෙතත්, ඊට සාපේක්ෂව අවිධිමත් අංශයේ රැකියා කරන්නන් තම වැටුප් යම් ප්‍රමාණයකට වැඩි කරගත් බව ඇය පැවසුවා ය. ‘හෝටල් ක්ෂේත්‍රය ගත්තා ම අවිධිමත් අංශයේ වැඩ කරන අය නේ ඉන්නේ. එතකොට ඒ අය අය කරපු ගාණත් වැඩි වුණා. ඒකයි, ආහාර හදන්න අවශ්‍ය අමුද්‍රව්‍යවල මිල ආදිය ඉහළ ගියා ම, කලින් තිබුණ ගාණට බත් එකක් දෙන්න බැරි වෙනවා,’ ඇය පැහැදිලි කළා ය. බීබීසී සිංහල සමග අදහස් දැක්වූ පාරිභෝගිකයින් කිහිප දෙනෙකු ම චෝදනා කළේ, ඇතැම් කඩවල අඩු මිලට ආහාර අලෙවි කෙරුණ ද ඒවායේ ගුණාත්මකභාවය අතිශයින් පහළ බව ය. ඒ හේතුවෙන් තම පෝෂණ අවශ්‍යතා සපුරා ගැනීමට නොහැකිව විවිධ රෝගී තත්ත්වයන්ට ගොදුරු වීමට පවා සිදු වූ බව වාරියපොළ සිට පැමිණ වසර කිහිපයක් පුරා කොළඹ නගරයේ රැකියාවක නිරත වන එක් තරුණියක් අප හා පැවසුවා ය. ‘මට කැල්සියම් ඌණතාවක් ආවා. කඩ කෑමවලින් හරියට පෝෂණ අවශ්‍යතාව සපුරා ගන්න බැහැ. ගුණාත්මක බවක් නැහැ,’ ඇය සඳහන් කළා ය. ඒ සම්බන්ධයෙන් අදහස් දක්වමින්, මහාචාර්ය ගීතානි බුලන්කුලම මෙසේ පැවසුවාය. ‘කොළඹ අවට ගොඩක් වෙලාවට විශ්වවිද්‍යාල ශිෂ්‍යයෝ ඉන්නවා. බෝඩ් වෙලා ඉන්න පාසල් දරුවන්. රැකියා කරන අය. ඒ අය බහුතරයක් පිටපළාත්වලින් ඇවිල්ලා ආහාර ද්‍රව්‍ය මිල දී ගන්නේ. කිසි ම විකල්පයක් නැතිකමට ගන්නවා.’ ‘හාල් මැස්සෝ, බිත්තර, පරිප්පු, පොල් සම්බෝල එක්ක රු. 200කට කෑම එකක් දෙන්න පුළුවන්’ - අසේල සම්පත් ජාතික පාරිභෝගික පෙරමුණේ නායක අසේල සම්පත් පසුගිය දා මාධ්‍ය වෙත ප්‍රකාශ කළේ, සාමාන්‍ය ආහාර වේලක්, එනම් බත් සමග හාල් මැස්සන්, බිත්තර, පරිප්පු සහ පොල් සම්බෝල රු. 200ක් වැනි මිලකට අලෙවි කළ හැකි බව ය. ඔහු ආහාර වේලක් පිළියෙළ කරන ආකාරය මාධ්‍ය හමුවේ ප්‍රදර්ශනය කරමින්, ඒ සඳහා වන පිරිවැය පිළිබඳව ද සඳහන් කර මේ බව පෙන්වා දුන්නේ ය. ‘රුපියල් 350කට ආසන්න මුදලකට බිත්තර කොත්තුවක් දෙන්න පුළුවන්. ගෑස් මිල එක්ක ම. නැත්නම් රු. 300ක හෝ රු. 280ක මිලක් යන්නේ. මේ කොත්තුව බිත්තර දෙකක් දාලා හදලත්. නමුත් අද එළවළු කොත්තුවක් අලෙවි වෙන්නේ රු. 500කට. [ෆ්‍රයිඩ්] රයිස් එකක් ගත්තත් අද බත් ඇට 350කට කැරට් කෑලි දෙකයි තියෙන්නේ,’ ඔහු පැවසුවේ උදාහරණ ද මාධ්‍ය වෙත ප්‍රදර්ශනය කරමිනි. මහාචාර්ය ගීතානි බුලන්කුලම ද පෙන්වා දුන්නේ, සාමාන්‍ය ආහාර වේලක් රුපියල් 300ක් වැනි උපරිම මිලකට අලෙවි කළ හැකි බව ය. කෙසේ වෙතත්, වෙළෙන්දන්ගේ ඇති නොසැලකිලිමත්භාවය හේතුවෙන් එවැනි ආහාර වේලක් පාරිභෝගිකයින්ට භුක්ති විඳීමේ අවස්ථාව අහිමි වී ගොස් ඇති බව ඇය අවධාරණය කළා ය. ‘මෙතන තියෙන්න නොසැලකිල්ල. සැලකිල්ලෙන් උයන්නේ නැහැ.’ ‘ඔන්ලයින් යෙදුම් හරහා පාරිභෝගිකයින් සූරා කනවා…’ ආහාර ඇනවුම් කිරීම සඳහා ඇති ඔන්ලයින් යෙදුම් ක්‍රියාත්මක කරන සමාගම් ඇතැම් අවස්ථාවලදී තම සේවා සඳහා අධික මිලක් අය කරන බවට පාරිභෝගිකයෝ චෝදනා කරති. ඔවුන් පෙන්වා දෙන්නේ, සාමාන්‍යයෙන් වෙළෙඳපොළේ අලෙවි වන ආහාරවල මිලට වඩා වැඩි මිලකට අදාළ යෙදුම් හරහා එම ආහාරය අලෙවි කෙරෙන බව ය. ඒ සඳහා පසුව සේවා ගාස්තු, බදු සහ ප්‍රවාහන ගාස්තු ද එකතු වීමෙන් අවසානයේ අදාළ ආහාරයේ සැබෑ වටිනාකමටත් වඩා වැඩි මිලක් පාරිභෝගිකයින්ට ගෙවීමට සිදුවන බව ඔවුහු පැවසූහ. කෙසේ වෙතත්, කොළඹ වැනි නගර ආශ්‍රිතව ජීවත් වන, කාර්යබහුල දිවි පෙවෙතක් ගත කරන බොහෝ පිරිස් සඳහා ඒ හැර වෙනත් විකල්පයක් නොමැති වීම හේතුවෙන් එවැනි ඔන්ලයින් යෙදුම් මත යැපෙන බව ගාල්ල ප්‍රදේශයේ සිට කොළඹ රැකියාවක නිරතවන තවත් අයෙක් බීබීසී සිංහල සමග පැවසීය. ‘සමහර වෙලාවට කඩේ තියෙන ගාණට වඩා වැඩි ගාණකට තමයි ඇප් එකේ මිල දාල තියෙන්නේ. ඒ ගාණට එකතු වෙනවා, සර්විස් ෆී එකක්, ටැක්ස් එකක්, ඩිලිවරි ෆී එකක්. ඔය ඔක්කොම ආවට පස්සේ අර කෑම එකේ ඇත්ත ගාණට වඩා ලොකු ගාණක් අපි ගෙවලා. ඒක ඒ තරම් වටින්නෙත් නැහැ. පොඩි ගාණකින් වැඩි උණාට කමක් නැහැ. මොක ද ඒක ව්‍යාපාරයක්. ඒ අයත් ලාභ ලබන්න ඕනේ. හැබැයි අසාධාරණ විධියට මෙහෙම කරන එකෙන් වෙන්නේ පාරිභෝගිකයින් සූරා කෑමක්,’ ඔහු සඳහන් කළේ කනස්සල්ලෙනි. මෙවැනි ඔන්ලයින් සේවා රජය මැදිහත් වී නියාමනය කළ යුතු බව ඔහු අවධාරණය කළේ ය. ‘මෙතන තියෙන ප්‍රශ්නේ, පාලනයක් නැහැ…’ ආර්ථික විද්‍යාඥ මහාචාර්ය ගීතානි බුලන්කුලම පෙන්වා දුන්නේ, ආහාර මිල ගණන් පාලනය කිරීම සඳහා ක්‍රමවේදයක් නොමැති බව ය. ආහාර යනු, කෙටි කාලීන පාරිභෝජන භාණ්ඩ බව ත් එවැනි භාණ්ඩවල මිල නියාමනය කිරීම අසීරු බව ත් ඇය පැවසුවා ය. ‘බත් පාර්සලයක් විකිණෙන්නේ මහා පරිමාණ හෝටලයක ද මධ්‍යම පරිමාණ හෝටලයක ද සුළු පරිමාණ හෝටලයක ද කියන එක නියාමනයක් කරන්න බැහැ. එතකොට ඒ අය එදිනෙදා යන මිල ගණන්, එහෙමත් නැත්නම් විචල්‍ය භාණ්ඩ හා සේවාවලට ගෙවන මිල තීරණය කරලා, ඒකට ලාභයකුත් එකතු කරලා, විවිධ විධියට මේ කෑමවල මිල නියම කරනවා,’ ඇය පැහැදිලි කළා ය. ආහාරවල ඇති ගුණාත්මකභාවය අනුව ද මිල වෙනස් වන බව ඇය පැවසුවාය. ‘පෙට්ටි කඩේක විකුණන රෝල් එකක මිලයි සන්නාමයක් යටතේ විකුණන කඩේක මිලයි වෙනස්. එතකොට රෝල් එකක් විකුණන්න ඕනේ මේ මිලට කියල කියන්න බැහැ. මොක ද ඒකට දාලා තියෙන දේවල්වල ගුණාත්මකභාවය කාටවත් තහවුරු කරන්න බැහැ. සනීපාරික්ෂිත (food hygene) බව කියන එක, ඔතන තත්ත්ව දෙකක් නේ. එතකොට ලොකු වෙනස්කම් යටතේ කෑම විකිණෙනවා.’ කෙසේ වෙතත්, ආහාර අලෙවි කරන ඇතැම් කුඩා වෙළෙඳසල් ඉතා හොඳ තත්ත්වයෙන් යුක්ත ආහාර ලබා දෙන බව ඇය පැවසුවේ, ඔවුන්ගේ එම ප්‍රයත්නය පැසසුමට ද ලක් කරමිනි. රජයට මිල නියාමනය කරන්න බැරි ද? ආහාර මිල යම් නියාමනයකට නතු කළ හැකි ද යන්න සම්බන්ධයෙන් බීබීසී සිංහල පාරිභෝගික කටයුතු පිළිබඳ අධිකාරියේ වැටලීම් හා විශේෂ විමර්ශන ඒකකයේ අධ්යක්ෂ සංජය ඉරසිංහගෙන් විමසීමක් කළේ ය. එහිදී ඔහු පෙන්වා දුන්නේ, පාරිභෝගික කටයුතු පිළිබඳ අධිකාරියේ පනත අනුව සහ පවතින විවෘත ආර්ථික ක්‍රමය යටතේ එවැනි මිල පාලනයක් ප්‍රයෝගිකව කළ නොහැකි බව ය. මිල පාලනයක් කිරීම සඳහා ආහාර පාර්සලයක අඩංගු විය යුතු දෑ නියම කළ යුතු බවද ඔහු පැවසීය. ‘උදාහරණයක් විධියට බත් පාර්සල් එකක, පරිප්පු තියෙන්න ඕනේ, අල බැදලා තියෙන්න ඕනේ, චිකන් කරි එකක් තියෙන්න ඕනේ කියලා අපිට කියන්න බැහැනේ. එතකොට අද තියෙන භාණ්ඩවල මිලත් එක්ක කෑම එකේ මිල වැඩි වෙනවා,’ ඔහු සඳහන් කළේ ය. එවැනි මිල නියම කිරීමක් කළහොත් සමාජයේ අඩු ආදායම්ලාභී පුද්ගලයින් ඉන් අසාධාරණයට ලක් විය හැකි බව ද ඔහු පෙන්වා දුන්නේ ය. ඔහු පෙන්වා දුන්නේ, ආහාර පාර්සලයක් සඳහා මිලක් නියම කිරීම ශ්‍රී ලංකාවේ සමාජ ක්‍රමය තුළ හාස්‍යයට ලක්වන කාරණයක් විය හැකි බව ය. පාර්ලිමේන්තුවේදී ද උපදේශක කාරක සභාවකදී මන්ත්‍රීවරයෙකු මේ සම්බන්ධයෙන් යෝජනා කළ බව ඔහු පැවසීය. නමුත් එවැන්නක් ක්‍රියාත්මක කිරීම දුෂ්කර බව ඔහු යළිත් සඳහන් කළේ ය. නමුත් හෝටල් ශ්‍රේණිගත කිරීම හරහා ඒවාට ගැළපෙන ලෙස මිලක් නියම කිරීමේ හැකියාවක් පවතින බව මහාචාර්ය ගීතානි බුලන්කුලම පැවසුවා ය. මේ අතර, ආහාර ඇනවුම් කිරීම සඳහා ඇති ඔන්ලයින් යෙදුම් නියාමනය කළ නොහැකි ද? යන්න සම්බන්ධයෙන් බීබීසී සිංහල ඔහුගෙන් විමසීමක් කළේ ය. ඊට පිළිතුරු දෙමින් ඔහු සඳහන් කළේ, එවැනි ව්‍යාපාර සම්බන්ධයෙන් පසුගිය දිනවල සාකච්ඡා කළ බව ය. \"මම හිතන්නේ මේ ප්‍රශ්නත් එක්ක ඉස්සරහට [නියාමනයක්] වෙයි,\" ඔහු පැවසීය. ‘පාරිභෝගිකයෝ තමයි තමන්ගේ අයිතිවාසිකම් වෙනුවෙන් කතා කරන්න ඕනේ…’ රජරට විශ්වවිද්‍යාලයේ ආර්ථික විද්‍යා අධ්‍යයනාංශයේ මහාචාර්ය ගීතානි බුලන්කුලම යෝජනා කළේ, පාරිභෝගිකයින් තම අයිතිවාසිකම් වෙනුවෙන් ඉදිරිපත් විය යුතු බව ය. රජයට තනිව ආහාරවල මිල හෝ ගුණාත්මකභාවය නියාමනය කිරීම සඳහා මැදිහත් විය නොහැකි බව ත් ඒ සඳහා බලපෑම් කළ හැකි කණ්ඩායම් ඉදිරිපත් විය යුතු බව ත් ඇය පෙන්වා දුන්නා ය. ‘බලපෑම් කළ හැකි කණ්ඩායම් ඉදිරිපත් වෙන්න ඕනේ. රජයට වඩා වැදගත් වෙන්නේ ඒ අය. නිතර නිතර ඒ බල කිරීම කරන්න ඕනේ. ඒ බල කිරීම මත රජයත් යම් කිසි මැදිහත් වීමක් කරනවා. මේ භාණ්ඩ පරිභෝජනය කරන පාරිභෝගිකයෝ තමයි තමන්ගේ අයිතිවාසිකම් වෙනුවෙන් කතා කරන්න ඕනේ,’ ඇය අවධාරණය කළා ය. වෙළෙඳුන් පරණ ආහාර ද්‍රව්‍ය නැවත නැවත භාවිත කරමින් පාරිභෝගිකයින් නොමග යවන බව ත් ආහාර අලෙවි කරන ස්ථානවල සනීපාරක්ෂාව සුරැකෙනවා ද යන්න පිළිබඳව අධීක්ෂණය කිරීම සඳහා මහජන සෞඛ්‍ය නිලධාරීන් මැදිහත් විය යුතු බව ත් ඇය පැවසුවා ය. ‘හෝටල් නම් යම් නියාමනයක් කරන්න ම ඕනේ කියලා මම හිතනවා. මොක ද කොළඹ තියෙන සමහර කඩවල්වලින් නොදන්න මිනිහෙක් ඇවිල්ලා කෑවොත් ඇරෙන්න, දන්න මිනිහෙක් කන්නේ නැහැ. ඔය හෝටල්වල ඔක්කොගෙම මීයෝ. කෑම උඩින් මීයෝ පැන පැන දුවනවා. ඒවා ගැන ලොකු වගකීමක් තියෙනවා සෞඛ්‍ය අංශයට. මීයෝ ඉන්නවා නම් යම් කිසි රාජ්‍ය වැඩපිළිවෙළක් යටතේ හරි ඔය මීයෝ වඳ කිරීම කියන එක කරන්න ඕනේ,’ මහාචාර්යවරිය යෝජනා කළා ය. කෙසේ වෙතත්, ආහාර අවශ්‍යතාව සපුරා ගැනීම පාරිභෝගිකයාගේ තේරීමක් බව ඇය පෙන්වා දුන්නා ය. ‘පාරිභෝගිකයා තමයි තමන්ගේ මිල දී ගැනීමේ හැකියාව මත කොතනින් ද තමන්ගේ ආහාර අවශ්‍යතාව සම්පූර්ණ කර ගන්නේ කියන එක තීරණය කරන්න ඕනේ. කාටවත් පුළුවන් කමක් නැහැනේ රටක ඉන්න මිනිස්සුන්ගේ ශුභසාධන අවශ්‍යතාවක් විදිහට ව්‍යාපාර කරන්න. හැමෝම ලාභයක් බලාපොරොත්තුවෙන් කරන්නේ,’ ඇය වැඩිදුරටත් පැවසුවා ය. නමුත් එක් පාරිභෝගිකයෙක් කලකිරුණු ස්වරයකින් බීබීසී සිංහල සමග මෙසේ පැවසීය. ‘විධායක ජනාධිපති කෙනෙක්ට කරන්න බැරි ගෑනියෙක් මිනිහෙක් කරන එක විතරයි කියලා තමයි කිව්වේ. හැබැයි මිනිස්සු කන කෑම එකක මිලවත් පාලනය කරගන්න ඒ අයට බැහැ. මට නම් හිතෙන්නේ, ශ්‍රී ලංකාවේ ආහාර මිල පාලනය කරන්න සක්කරයටවත් බැහැ.’",
"Title": "ශ්‍රී ලංකාවේ ආහාර මිල පාලනය කරන්න 'සක්කරයටවත්' බැරි ද?"
} |
{
"Text": " ශ්‍රී ලංකාවේ නම වැනි ජනාධිපතිවරයා තෝරා පත් කරගන්නා ජනාධිපතිවරණය ප්‍රකාශයට පත් කිරීමට මැතිවරණ කොමිසමට බලය ලැබීමට තවත් ඇත්තේ දින ගණනකි. එසේ ජනාධිපතිවරණය ප්‍රකාශයට පත් කිරිමට තිබිය දී ජනමත විචාරණයකින් වත්මන් ජනාධිපතිවරයාගේ කාලය දිර්ඝ කර ගැනීමට මෙන්ම ව්‍යවස්ථාව අනුව ජනාධිපතිවරයාට වසර 6ක කාලයක් ධූරයේ රැඳි සිටිය හැකි බවට මත පළ වීමත් සමගම දේශපාලන පිටිය උණුසුම් වී තිබේ. සමගි ජන බලවේගය නියෝජනය කරමින් විපක්ෂ නායක සජිත් ප්‍රේමදාස සහ ජාතික ජනබලවේගයෙන් අනුර කුමාර දිසානායක ජනාධිපතිවරණයට ඉදිරිපත් වීමට නියමිත අතර අනුප්‍රාප්තික ජනාධිපතිවරයා වශයෙන් කටයුතු කරන රනිල් වික්‍රමසිංහ එක්සත් ජාතික පක්ෂ නියෝජනය කරමින් ජනාධිපතිවරණයට ඉදිරිපත් වන බව එම පක්ෂයේ කෘත්‍යාධිකාරී මණ්ඩල සභිකයයෝ පවසති. කෙසේවෙතත් තම ප්‍රථම ජනාධිපතිවරණයට මුහුණ දී එය ජය ගත් ශ්‍රී ලංකා පොදු ජන පෙරමුණ මෙතෙක් තම පක්ෂයෙන් ඉදිරිපත් වන අපේක්ෂකයා කවුදැයි ප්‍රකාශ කර නැත. මෙරට පැවති පසුගිය ජනාධිපතිවරණ පිළිබඳ නිරීක්ෂණය කිරිමේ දී උතුරු නැගෙනහිර ප්‍රමුඛව රට පුරා දෙමළ සහ මුස්ලිම් ජනතාවගේ ඡන්දය අතිශය තීරණාත්මක වී තිබේ. ඉදිරි ජනාධිපතිවරණය ඉලක්ක කර ගනිමින් ප්‍රධාන අපේක්ෂකයන් උතුරු නැගෙනහිර පළාත්වල සංචාරය කරමින් තමන්ගේ ඡන්ද ගොඩ වැඩි කර ගැනීමට උත්සාහ දරමින් සිටියි. මීට පෙර යාපනය සහ නුවරඑළිය දිස්ත්‍රික්කවල සංචාරය කළ ජනාධිපති රනිල් වික්‍රමසිංහ පසුගිය සති අන්තයේ මඩකලපුවේ සංචාරයක නිරත විය. යුද්ධයෙන් පසුව පැවති ජනාධිපතිවරණවලදී උතුරු - නැගෙනහිර පළාත් ප්‍රමුඛ දෙමළ ඡන්ද පදනම පිළිබඳව බීබීසී සිංහල විසින් සරල විශ්ලේෂණයක් කරනු ලැබීය. යුද්ධයෙන් පසුව පැවති පළමු ජනාධිපතිවරණය රට තුළ 30 වසරක් පැවති සිවිල් යුද්ධය අවසන් වීමෙන් අනතුරු පැවති ප්‍රථම ජනාධිපතිවරණය 2010 දී පැවති අතර එයට යුද්ධය අවසන් කිරිමට සේනාධිනායකයා ලෙස නායකත්වය දුන් එවක ජනාධිපති මහින්ද රාජපක්ෂ ඉදිරිපත් වු අතර විපක්ෂයේ ප්‍රධාන අපේක්ෂකයා ලෙස යුද්ධ අවසන් කිරිමට යුද හමුදාවට නායකත්වය දුන් හිටපු යුද හමුදාපති සරත් ෆොන්සේකා ඉදිරිපත් විය. එක්සත් ජනතා නිදහස් සන්ධානය නියෝජනය කරමින් බුලත් කොළය ලකුණෙන් තරග කළ මහින්ද රාජපක්ෂ හට ජනාධිපතිවරණය ජය ගත හැකිවු අතර එක්සත් ජාතික පක්ෂය ප්‍රමුඛ විපක්ෂ සන්ධානයේ පොදු අපේක්ෂකයා වශයෙන් ඉදිරිපත් වු සරත් ෆොන්සේකා පරාජයට පත් විය. එහෙත් උතුරු සහ නැගෙනහිර දෙපළාතෙන්ම වැඩි ඡන්ද ලබා ගැනීමට සරත් ෆොන්සේකාට හැකි වු අතර එම පළාත් හැර ඔහුට ජය ගත හැකි වුයේ කඳුකර දෙමළ ජනයා වැඩි වශයෙන් දිවි ගෙවන නුවරඑළිය දිස්ත්‍රික්කය පමණි. එවක දී උතුරු පළාතේ ලියාපදිංචි ඡන්ද සංඛ්‍යාව 988,334ක් වුවද ඡන්දය පාවිච්චි කර තිබුණේ 298,898 දෙනෙකු පමණි. එයින් ඡන්ද 186,410ක් හිමි කර ගැනීමට සරත් ෆොන්සේකා සමත් විය. එම ප්‍රතිඵලය විශ්ලේෂණය කළ විට පෙනී යන්නේ උතුරු පළාතේ ඡන්ද දායකයින් ලක්ෂ හතකට අසන්න සංඛ්‍යාවක් ඡන්දය පාවිච්චි කර නොමැති බව ය. නැගෙනහිර පළාතේ මැතිවරණ දිස්ත්‍රික්ක තුනෙන් ම ප්‍රකාශිත ඡන්ද ප්‍රමාණය 690,265 වූ අතර ඉන් ඡන්ද 386,823 ලබා ගත් සරත් ෆොන්සේකා එම පළාත ජයග්‍රහණය කළේය. එම ජනාධිපතිවරණයේ දී මහින්ද රාජපක්ෂ ඡන්ද 6,015,934 ලබා ගනිමින් ජනාධිපති ධුරයට පත් වු අතර ඔහුගේ ප්‍රතිවාදියා වූ සරත් ෆොන්සේකාට හිමිවූයේ ඡන්ද 4,173,185 කි. මහින්ද රාජපක්ෂ පරාජයට පත් වු ජනාධිපතිවරණය 2015 ජනාධිපතිවරණය ඉතිහාස ගත වන්නේ ශ්‍රී ලංකාවේ බලයේ සිටි විධායක ජනාධිපතිවරයෙකු සිය ධුරය සඳහා තෙවැනි වරට තරග කළ ප්‍රථම අවස්ථාව ලෙස ය. තම දෙවන ධූර කාලය අවසන් වීමට වසර දෙකක් තිබිය දී මහින්ද රාජපක්ෂ ජනාධිපතිවරණය කැඳවු අතර එහි දී ඔහුගේ ප්‍රතිවාදියා ලෙස ඉදිරිපත් වුයේ එවක ශ්‍රී ලංකා නිදහස් පක්ෂයේ මහ ලේකම් ලෙස කටයුතු කළ මෛත්‍රීපාල සිරිසේනය. එක්සත් ජාතික පක්ෂය ප්‍රමුඛ නව ප්‍රජාතන්ත්‍රවාදී පෙරමුණ නියෝජනය කරමින් පොදු අපේක්ෂකයා ලෙස ඔහු ජනාධිපතිවරණයට ඉදිරිපත් විය. මෛත්‍රීපාල සිරිසේන උතුරු පළාතෙන් ඡන්ද 394,991 ලබා ගෙන තිබු අතර නැගෙනහිර පළාතෙන් ඡන්ද 583,120 ක් ලබා ගෙන ඔහු විසින් එම පළාත් ජය ගන්නා ලදී. මහින්ද රාජපක්ෂ උතුරු පළාතෙන් ඡන්ද 108,831 ක් ලබා ගනිද්දි ඔහුට නැගෙනහිර පළාතෙන් ලබා ගැනීමට හැකි වුයේ ඡන්ද 214,769 කි. එවර උතුරු පළාතේ ඡන්ද දායකයින් 782,297ක් ලියාපදිංචි වී සිටි අතර ඉන් 2015 ජනාධිපතිවරණයට ඡන්දය පාවිච්චි කර තිබුණේ 531,014 දෙනෙකු පමණි. නැගෙනහිර පළාතේ 1,087,776 දෙනෙකු ඡන්ද දායකයින් ලෙස ලියාපදිංචි වී තිබුණ ද ඡන්දය ප්‍රකාශ කර තිබුනේ 816,769 දෙනෙකි. දිවයිනේ සමස්ත ප්‍රතිඵලය අනුව ප්‍රකාශිත ඡන්ද අතුරින් ඡන්ද 6,217,162 ක් හිමි කර ගනිමින් මෛත්‍රීපාල සිරිසේන ශ්‍රී ලංකාවේ හයවැනි විධායක ජනාධිපති ධූරය හිමි කරගන්නා ලදී. පොහොට්ටුව කුලුඳුල් ජනාධිපතිවරණය ජය ගැනීම මහින්ද රාජපක්ෂ හට සිය ජනාධිපති ධූරය අහිමි වීමෙන් පසුව බිහි කර ගන්නා ලද ශ්‍රී ලංකා පොදු ජන පෙරමුණ (පොහොට්ටුව) කුලුඳුලේ ජනාධිපතිවරණයකට මුහුණ දෙනු ලැබුවේ 2019 වසරේ දී ය. එම මැතිවරණයට ඊට පෙර කිසිදු මැතිවරණයට ඉදිරිපත් නොවී තිබු යුද සමයේ ආරක්ෂක අමාත්‍යංශයේ ලේකම් ධූරය හෙඹවු ගෝඨාභය රාජපක්ෂ ජනාධිපති අපේක්ෂකයා ලෙස ඉදිරිපත් වු අතර ඔහු ඉන් ජයගෙන ජනාධිපති ධූරයට පත් විය. එහෙත් වැඩි වශයෙන් දෙමළ භාෂාව කතාව කරන ජනයා ජීවත් වන උතුරු නැගෙනහිර ජය ගැනීමට ඔහුට ද හැකි වුයේ නැත. එවර ඔහුගේ ප්‍රතිවාදියා ලෙස නව ප්‍රජාතන්ත්‍රවාදී පෙරමුණ නියෝජනය කරමින් සජිත් ප්‍රේමදාස ඉදිරිපත් විය. එම ජනාධිපතිවරණය ජය ගත් ගෝඨාභය රාජපක්ෂ උතුරු පළාතෙන් ඡන්ද 49,366 ලබා ගනිද්දි පරාජයට පත්වු සජිත් ප්‍රේමදාස ඡන්ද 487,461 ක් ලබා ගෙන තිබුණි. නැගෙනහිර පළාතේ ප්‍රකාශිත ඡන්දවලින් ඡන්ද 665,163ක් සජිත් ප්‍රේමදාස ලබා ගනිද්දි ජනාධිපති ධූරයට පත් ගෝඨාභය රාජපක්ෂ ලබා ගත්තේ ඡන්ද 227,653 පමණි. එම ජනාධිපතිවරණයේ දී උතුරු පළාතේ ලියාපදිංචි ඡන්ද දායකයින් 846,833 දෙනෙකු අතරින් 600,236 දෙනෙකු ඡන්දය භාවිතා කර තිබු අතර නැගෙනහිර පළාත් ඡන්ද දායකයින් 955,449 දෙනෙකු සිය ඡන්දය භාවිතා කර තිබුණි. 2019 ජනාධිපතිවරණයේ දී සිය ඡන්දය භාවිතා කිරිමට නැගෙනහිර පළාතේ 1,183,205 දෙනෙකු සුදුසුකම් ලබා තිබුණි. සමස්ත දිවයිනෙන්ම ඡන්ද 6,924,255ක් ලබා ගත් ගෝඨාභය රාජපක්ෂ අට වැනි විධායක ජනාධිපතිවරයා ලෙස තේරී පත් වු අතර සජිත් ප්‍රේමදාස හිමි කර ගනු ලැබුවේ ඡන්ද 559,921 පමණි. දෙමළ පොදු අපේක්ෂකයා සහ ජවිපෙ මෙවර ජනාධිපතිවරණයට දෙමළ පොදු අපේක්ෂයකු ඉදිරිපත් විය යුතු බවට උතුරු නැගෙනහිර සිවිල් සංවිධාන සහ ඇතැම් දේශපාලන පක්ෂ විසින් යෝජනා වී ඇති අතර ඉලංගෙයි තමිල් අරසු කච්චි මන්ත්‍රී ජනාධිපති නීතිඥ එම්.ඒ. සුමන්තිරන් ඊට ප්‍රසිද්ධියේම විරෝධය පළ කරයි. පාර්ලිමේන්තු මන්ත්‍රී සී.වී විග්නේෂ්වරන් නායකත්වය දරන දෙමළ ජනතා ජාතික සන්ධානය ද පොදු අපේක්ෂකයකු ඉදිරිපත් කිරීමට කැමැත්ත පළ කර ඇත. ජනාධිපතිවරණය වර්ජනය කරන මෙන් උතුරු නැගෙනහිර ජනතාවගෙන් ඉල්ලා සිටින්නේ පාර්ලිමේන්තු මන්ත්‍රී ගජේන්ද්‍ර කුමාර් පොන්නම්බලම් නායකත්වය දෙන දෙමළ ජාතික ජනතා පෙරමුණයි. දේශපාලන පක්ෂ 5 කින් සැදුම්ලත් ප්‍රජාතන්ත්‍රවාදී දෙමළ ජාතික සන්ධානය (DTNA) නියෝජනය හිටපු පාර්ලිමේන්තු මන්ත්‍රී එම්. කේ. සිවාජිලිංගම් 2010 වසරේ දී මෙන්ම 2019 දී දෙමළ අපේක්ෂකයකු ලෙස තරග වැඳුනු අතර මෙවර ද ජනාධිපති අපේක්ෂකයා වීමට ඔහු කැමැත්ත පළ කර ඇත. දශක දෙකකට පමණ පසුව ජනතා විමුක්ති පෙරමුණ, ජාතික ජන බලවේගය නමින් සන්ධාන ගත වී අනුර කුමාර දිසානායක ජනාධිපති අපෙක්ෂකයා ලෙස ඉදිරිපත් වුයේ 2019 දී ය. ඉදිරි ජනාධිපතිවරණයට ද එම පක්ෂයෙන් අනුර කුමාර දිසානායක ජනාධිපති ධූරයට තරග කරන බව මේ වන විටත් නිවේදනය කර අවසන් ය. ජනාධිපති ධූරයට පත් රාජපක්ෂවරු පරාජය වු උතුරු නැගෙනහිර බීබීසි සිංහල විසින් විශ්ලේෂණයට ගත් යුද්ධයට පසුව පැවැත්වු ජනාධිපතිවරණ ප්‍රතිඵලවලට අනුව පසුගිය ජනාධිපතිවරණ තුනේදීම උතුරු නැගෙනහිර දෙමළ හා මුස්ලිම් ජනතාව බහුලව ජීවත්වන ප්‍රදේශවල බහුතර ඡන්ද ලබා ගැනීමට රාජපක්ෂ කඳවුර අසමත් වී ඇත. 2010, 2015 වසරවලදී මහින්ද රාජපක්ෂ ජනාධිපතිවරණයට තරග කළ අතර 2019 දී ගෝඨාභය රාජපක්ෂ ජනාධිපති අපේක්ෂකයා විය. ඉන් 2010 සහ 2019 දී පිළිවෙලින් මහින්ද රාජපක්ෂ සහ ගෝඨාභය රාජපක්ෂ ජනාධිපති ධූරයට පත්වුවත් ඒ සෑම අවස්ථාවකම උතුරු නැගෙනහිර දෙපළාතේ වැඩි ඡන්ද ලබා ගැනීමට ප්‍රතිපාර්ශවයේ ප්‍රධාන අපේක්ෂකයා සමත්ව ඇත. එමෙන්ම පසුගිය ජනාධිපතිවරණ තුනටම එක්සත් ජාතික පක්ෂය තනිව තරග කර නොමැති අතර ඒ සෑම අවස්ථාවකම ඔවුන් සන්ධාන ගතව ඉදිරිපත්ව ඇත්තේ නව ප්‍රජාතන්ත්‍රවාදී පෙරමුණෙන් ය. ගෝල්ෆේස් අරගලයෙන් පසුව ආර්ථික හා දේශපාලන අර්බුදය මැද මෙන්ම IMF ප්‍රතිසංස්කරණ ක්‍රියාවට නැංවිමෙන් පසුව පවත්වන පළමු ජනාධිපතිවරණය මේ වසරේ පැවැත්වීම මෙවර විශේෂවත්වයයි. උතුරු - නැගෙනහිර ඡන්ද අනුර කුමාරට නැති වෙයි ද? පැවති ජනාධිපතිවරණවලදී රාජපක්ෂ කඳවුර උතුරු නැගෙනහිර පළාත් පරාජයට පත් වීමට යුද්ධයේ දී සිදුවු දේ බලපෑ බව, දෙමළ ඡන්දවල හැසිරීම සම්බන්ධව බීබීසී සිංහල කළ විමසුමකට පිළිතුරු දෙමින් විකල්ප ප්‍රතිපත්ති කේන්ද්‍රයේ විධායක අධ්යක්ෂ ආචාර්ය පාක්‍යසෝති සරවනමුත්තු සඳහන් කළේය. යුද්ධයට නායකත්ව දුන් මහින්ද රාජපක්ෂ හා සරත් ෆොන්සේකා ඉදිරිපත් වු 2010 වසරේ දී පවා එම පළාත් සරත් ෆොන්සේකා ජය ගනු ලැබුවේ ජාතික මැතිවරණවලදී සම්ප්‍රදායිකව එජාපයට උතුරු නැගෙනහිර වැඩි ඡන්ද ප්‍රමාණයක් ලැබීම නිසාවෙන් බව ඔහු පැවසීය එමෙන්ම ඉදිරි ජනාධිපතිවරණයේ දී යුද්ධයෙන් පීඩාවට පත් අයෙකු අපේක්ෂයකු වුවහොත් දෙමළ පක්ෂවලට ඊට සහාය නොදී සිටීමට නොහැකි වනු ඇති බව ද ආචාර්ය සරවනමුත්තු කියා සිටියේය. “කතාවක් තියෙනවා දෙමළ ස්වාධීන අපේක්ෂකයෙක් පත් කරන්න යනවා කියලා. ඒ ස්වාධීන අපේක්ෂකයා විදියට අතුරුදහන් අයගේ පවුලක කාන්තාවක් දැම්මොත් ඒගොල්ලෝ දෙමළ ජාතිකයින්ගේ අභිලාෂ ගැන කතා කරනවා නම් මාගේ තර්කය දෙමළ පක්ෂවලට එයාට එරෙහිව කැම්පේන් කරන්න බැරි වෙයි.” “ඒක වුනේ නැතිනම් මම හිතන්නේ ඒ ඡන්දයත් කැඩෙයි. රනිල් වික්‍රමසිංහ ගොඩක් දේවල් කරනවානේ දැන් උතුරු නැගෙනහිරට ඉතින් එයාට ඡන්දේ තියෙයි. අනිත් එක සජිත් ප්‍රේමදාසට ඡන්ද තියෙයි. මම හිතන්නේ ඡන්ද නැති එක්කෙනා තමයි අනුර කුමාර එයාට සමහර ඡන්ද ලැබෙයි හැබැයි බහුතරය අනිත් දෙන්නට තමයි යන්නේ.” යනුවෙන් ආචාර්යවරයා පැහැදිලි කළේය. ජනවාර්ගික ගැටලුව ගැන සජිත් හා අනුරගේ ප්‍රතිපත්තිය “මේ සැරේ තියෙන විශේෂ ලක්ෂණයක් තමයි දැනට දකුණේ දේශපාලනය අතින් ඉස්සරහට ඇවිත් ඉන්න නායකයින් ගත්තොත් එක පැත්තකින් ජාතික ජන බලවේගයේ අනුර කුමාර දිසානායක සහ අනිත් පැත්තෙන් සමගි ජන බලවේගයේ සජිත් ප්‍රේමදාස. ඒ දෙන්නම ජනවාර්ගික ගැටලුව සම්බන්ධයෙන් ඔවුන්ගේ ප්‍රතිපත්තිවල ලොකු වෙනසක් තියෙන බවක් පේන්නේ නෑ. ඒ නිසා දෙමළ සමාජයට 2010, 2015 සහ 2019 ඒ ජනාධිපතිවරණවලදී වගේ තමන්ට පැහැදිලිව අඳුරගන්න පුලුවන් තමන්ගේ විරුද්ධ අපේක්ෂයෙක් කියලා නැහැ. ඒ වෙනුවට ඔවුන්ට වෙනත් සාධක මත පදනම් වෙලා තමයි තමන්ගේ අපේක්ෂකයාව තෝරගන්න වෙන්නේ.” යැයි කොළඹ විශ්ව විද්‍යාලයේ දේශපාලන අංශයේ කථිකාචාර්ය සුමිත් චාමින්ද කියා සිටියේය. අරගලයෙන් පසුව සමාජ ආර්ථික හා දේශපාලන ගැටලු ඉදිරියට පැමිණි අලුත් දේශපාලන සන්දර්භයක් නිර්මාණ වී ඇති බව මෙන්ම එය ඉදිරි ජාතික මැතිවරණයක දී මුලික කරුණ වනු ඇතැයි ඔහු සඳහන් කළේය. ‘කේවල් කිරිමේ උපක්‍රමයක් විය හැකියි’ දෙමළ පාර්ශවයෙන් අපේක්ෂකයෙකු ඉදිරිපත් කරන බව පැවසීම කේවල් කිරිමේ උපක්‍රමයක් විය හැකි බව සුමිත් චාමින්ද විශ්වාසය පළ කළේය. “දෙමළ සමාජය පැත්තෙනුත් තමන් වෙන අපේක්ෂකයෙකු ඉදිරිපත් කරනවා කිව්වාම ප්‍රධාන පෙලේ සිංහල දේශපාලන පක්ෂවලට සිද්ධ වෙනවා ඒක වළක්වලා ඒ වෙනුවට කොහොමහරි දෙමළ අයගේ සහයෝගය ලබා ගන්න. එතකොට දෙමළ සමාජයේ කේවල් කිරිමේ බලය වැඩි වෙනවා. මම හිතනවා එහෙම උපක්‍රමික තලයේ ඉදිරිපත් වෙනවා වෙන්නත් පුලුවන්. මොකද වෙනම අපේක්ෂකයෙක් ඉදිරිපත් කිරිමේ කලින් අත්දැකිම් ගත්තොත් ඒක එතරම් සාර්ථක වෙලා නැහැ. මෙතෙක් අපි නිරීක්ෂණ කරලා තියෙන විදියට උතුරෙත් දකුණෙත් දෙකේම ප්‍රධාන අපේක්ෂකයන් දෙදෙනෙක් අතර තරගයක් බවට ජනාධිපතිවරණය පත් වෙනවා.” යැයි කථිකාචාර්ය සුමිත් චාමින්ද බීබීසී සිංහල වෙත පැවසීය.",
"Title": "ජනාධිපතිවරණයේ දී උතුරු - නැගෙනහිර පළාත්වල ජය කාටද ?"
} |
{
"Text": " කොළඹ, බණ්ඩාරනායක සම්මන්ත්‍රණ ශාලා පරිශ්‍රයේ පැවැත්වෙන 2024 කර්මාන්ත ප්‍රදර්ශනයේ දී පාසල් සිසුවෙකු නිර්මාණය කළ ෆොර්මියුලා රථය ගැන බොහෝ දෙනාගේ අවධානය යොමු වී තිබේ. ත්‍රීරෝද රථ සහ යතුරුපැදි අමතර කොටස් එකලස් කර මලීෂ පමුදිත ජයකොඩි මේ නිර්මාණය කර ඇත. ප්‍රමුඛ පෙළේ සමාගම් නිෂ්පාදනය කළ ශ්‍රී ලංකාවේ එකලස් කරන ලද වාහන අතරට, සිසුවා දිරිගැන්වීමක් ලෙස ඔහුගේ නිර්මාණය එක් කිරීමට සංවිධායකයෝ ක්‍රියා කළහ. ජුනි 19 ආරම්භ වූ ක්ෂේත්‍ර 25ක නවෝත්පාදන ඇතුළත් මේ ප්‍රදර්ශනය අද (ජුනි 23) අවසන් වේ.",
"Title": "2024 කර්මාන්ත ප්‍රදර්ශනය: පාසල් සිසුවෙකුගෙන් ෆොර්මියුලා රථයක්"
} |
{
"Text": " අම්පාර, රජගල ආරාම සංකීර්ණයෙන් සොයාගෙන ඇති ශිලා ලේඛනය මිහිඳු මහ රහතන් වසන්සේගේ ලංකාගමනය සනාථ කරන පැරණිම පුරාවිද්‍යාත්මක සාක්ෂිය බව පුරාවිද්‍යාඥයෝ පවසති. ''අදින් අවුරුදු 2200කට කලින්, මූල බ්‍රාහ්මීය අක්ෂරයෙන් රජගල ලියන ලද ගිරි ලිපියක සඳහන් වෙනවා මේ ලංකාධීපයේ සමෘධිය සඳහා වැඩම කළ ඉට්ඪිය තෙරුන්ගේ සහ මිහිඳු තෙරුන්ගේ ධාතු තැන්පත් කළ දාගැබයි කියලා'' යනුවෙන් ශ්‍රී ජයවර්ධනපුර විශ්වවිද්‍යාලයේ, ඉතිහාසය සහ පුරාවිද්‍යා අධ්‍යන අංශයේ මහාචාර්ය කරුණාසේන හෙට්ටිආරච්චි BBC සිංහල සේවයට පැවසුවේය. ගිරිකූලතිස්ස පබ්බත ලෙස අතීතයේ දී හඳුන්වන ලද මේ ආරාම සංකීර්ණය සද්ධාතිස්ස රජුගේ පුත්‍ර ලජ්ජිතිස්ස කුමරු විසින් ඉදිකළ බව ඉතිහාසයේ සඳහන් වේ. රජගල වර්ග මීටර් 1085ක ප්‍රදේශයක පුරාවිද්‍යා ස්මාරක 700ක් පමණ හමුවී ඇති අතර ශිලා ලේඛන 80ක් පමණ සොයාගෙන තිබේ.",
"Title": "මිහිඳු මහ රහතන් වහන්සේගේ ලංකාගමනය සනාථ කරන 'ගලේ කෙටූ සාක්ෂිය'"
} |
{
"Text": " අධිකරණ කටයුතු පැහැර හැරීම හෝ බන්ධනාගාර ආයතනවල පරිපාලන කටයුතුවලට බාධා කිරීමට කටයුතු කරන නිලධාරීන්ට විරුද්ධව දැඩි විනය හා නීතියානුකූලව පියවර ගැනීමට බන්ධනාගාර දෙපාර්තමේන්තුව තීරණය කර තිබේ. බන්ධනාගාර කොමසාරිස්, මාධ්‍ය ප්‍රකාශක ගාමිණි බී. දිසානායක බීබීසී සිංහල සේවයට අදහස් දක්වමින් පැවසුවේ බන්ධනාගාර නිලධාරීන්ට වෘත්තීය ක්‍රියාමාර්ගවල නිරතවීමට නෛතික බලයක් නොමැති බව ය. කෙසේ වුවත් වැටුප් වැඩිවීමක් ඉල්ලා බන්ධනාගාර නිලධාරින් පිරිසක් පසුගිය මැයි 20 සහ 21 යන දිනවල වෘත්තීය සමිති ක්‍රියාමාර්ගයක නිරත වූහ. ‘බන්ධනාගාර නිලධාරීන්ට ආසාධාරණයක් වෙලා’ අධිකරණ අමාත්‍ය විජේදාස රාජපක්ෂ මාධ්‍ය හමුවකදී අදහස් දක්වමින් පැවසුවේ බන්ධානාගාර නිලධාරීන්ට කලක සිට යම් අසාධාරණයක් සිදුව ඇති බව ය. ‘අපි පිළිගන්නවා බන්ධනාගාර දෙපාර්තමේන්තුවේ නිලධාරීන්ට කාලයක පටන් යම් ආසාධාරණයක් සිද්ධ වෙලා තියෙනවා.’ ‘මෙතැන වැටුප් සහ දීමනාවල යම් විෂමතාවයක් ගොඩනැගිලා තියෙනවා.’ ‘ඒ අනුව අපි මේ ප්‍රශ්නය නොසලකා හැරලා හෝ යටපත් කිරීමක් කරලා නැහැ. අපිත් පිළිගන්නවා ඒ අයට සාධාරණයක් ඉෂ්ඨ වෙන්න ඕන කියලා.’ ‘දිගින් දිගටම සාකච්ජා කළා භාණ්ඩාගාරයත් එක්ක.’ ‘අවසානයේ දී කැබ්නට් සංදේශයෙන් මා ඉල්ලා සිටියා මේ අයට රුපියල් 15,000ක දීමනාවක් ලබා දෙන්න කටයුතු කරන්න කියලා ඒ ඒ ශ්‍රේණිවලට ලබා දෙන දීමනාවන් තීරණය කරන තෙක්.” අධිකරණ අමාත්‍යවරයා එම මාධ්‍ය හමුවේදී පැවසීය.’ බන්ධනාගාර නිලධාරීන්ගේ ඉල්ලීම 40%ක වැටුප් වැඩිවීමක් හෝ රුපියල් 20,000ක දීමනාවක් ලබා දෙන ලෙස ඉල්ලා බන්ධනාගාර නිලධාරීන්ගේ එකමුතුව විසින් පසුගිය මැයි 20 වැනිදා පෙරවරු 6 සිට මැයි මස 22 වෙනිදා පෙරවරු 6.00 දක්වා අසනීප නිවාඩු වාර්තා කිරීමේ වෘත්තීය සමිති ක්‍රියාමාර්ගයක නිරත විය. අධික ජීවන බරින් පෙළෙන සියලුම ශ්‍රේණිවල නිලධාරින් මෙම වෘත්තිය සමිති ක්‍රියාමාර්ගයට එක්වන බව එම එකමුතුව දන්වා සිටියේය. ෆේස්බුක් සහ වට්ස්ඇප් ඔස්සේ බන්ධනාගාර නිලධාරීන්ගේ එකමුතුව විසින් මෙම වෘත්තීය සමිති ක්‍රියාමාර්ගය සම්බන්ධයෙන් තොරතුරු යාවත්කාලීන කිරීමට පියවර ගෙන තිබුණි. ඒ අනුව වැලිකඩ, ගාල්ල ඇතුළු බන්ධනාගාර කිහිපයක නිලධාරීන් සිය වැටුප් ගැටලුවට විසඳුම් ලබා දෙන ලෙස ඉල්ලා සිදුකළ වෘත්තීය සමිති ක්‍රියාමාර්ගය හේතුවෙන් අධිකරණ කටයුතු සඳහා රැඳවියන් ගෙන යාමක් සිදුනොවීය. අධිකරණයට කරුණු දක්වන්නැයි නියෝගයක් බන්ධනාගාර නිලධාරින් වෘත්තීය ක්‍රියාමාර්ගයකට අවතීරණවීම පිළිබඳ වහාම අධිකරණය හමුවේ පෙනී සිට කරුණු දක්වන ලෙස කොළඹ ප්‍රධාන මහෙස්ත්‍රාත් තිළිණ ගමගේ බන්ධනාගාර කොමසාරිස් ජනරාල්වරයාට පසුගිය මැයි 20 වැනිදා නියෝග කළේය. එහිදි ලෙඩ නිවාඩු වාර්තාකර ඇති නිලධාරින් පිළිබඳ සම්පුර්ණ වාර්තාවක් අධිකරණයට ඉදිරිපත් කරන ලෙසද කොළඹ ප්‍රධාන මහෙස්ත්‍රාත්වරයා විසින් බන්ධනාගාර කොමසාරිස් ජනරාල්වරයාට නියෝග කරනු ලැබීය. මේ අතර බීබීසී සිංහල වෙත අදහස් දක්වමින් බන්ධනාගාර කොමසාරිස්, මාධ්‍ය ප්‍රකාශක ගාමිණි බී. දිසානායක පැවසුවේ අධිකරණ කටයුතු පැහැර හරින ලද බන්ධනාගාර නිලධාරීන් සම්බන්ධයෙන් සොයා බැලීමට ජ්‍යෙෂ්ඨ නිලධාරියෙකු ගේ ප්‍රධානත්වයෙන් විමර්ශනයක් කරනු ලබන බව ය. ‘මේ සම්බන්ධයෙන් කොළඹ ප්‍රධාන මහේස්ත්‍රාත්තුමා නියෝගයක් නිකුත් කරනු ලැබුවා අධිකරණ කටයුතු පැහැර හැරිය නිලධාරීන්ට විරුද්ධව වින්‍යානුකූලව කටයුතු කරන්න කියලා.’ ‘ඒ සම්බන්ධයෙන් අපි ජ්‍යෙෂ්ඨ බන්ධනාගාර නිලධාරියෙක් පත් කරලා මුලික විමර්ශනයක් සිදුකරමින් පවතිනවා.’ ‘ඒ මූලික විමර්ශනය අනුව අධිකරණයට කරුණු දැක්වීමක් කරනු ලබනවා.\" ඔහු කියා සිටියේ.’ 'වැඩ වර්ජන වලට ඉඩක් නැහැ' ‘බන්ධනාගාර නිලධාරීන්ට වෘත්තීය සමිති ක්‍රියාමාර්ගවල නිරතවීමට අවසරයක් නොමැති බව බන්ධනාගාර මාධ්‍ය ප්‍රකාශක ගාමිණි බී. දිසානායක සඳහන් කළේය. ‘1935 අංක 14 දරණ වෘත්තීය සමිති ආඥා පනතේ 20 වගන්තිය ප්‍රකාරව බන්ධනාගාර නිලධාරීන්ට එම ආඥා පනත මගින් ලබා දී ඇති වෘත්තීය අයිතිවාසිකම් හිමි නොවන බවත් බන්ධනාගාර නිලධාරීන්ගේ සංගම් වෘත්තීය සමිති ලෙස නොසලකන බවට සඳහන් කර තිබෙනවා.’ ‘ඒ වගේම බන්ධනාගාර ආඥා පනතේ 10 වන වගන්තියේ ප්‍රතිපාදන අනුව සෑම බන්ධනාගාර නිලධාරියෙක්ම බන්ධනාගාර ආඥා පනතේ අරමුණු වෙනුවෙන් සෑම අවස්ථාවකදීම රාජකාරීයේ යෙදී සිටින නිලධාරීන් පිරිසක් ලෙස සලකනු ලබනවා.’ ‘මේ නිසා බන්ධනාගාර නිලධාරීන්ට ත්‍රිවිධ හමුදාව සහ පොලිසිය වගේම වෘත්තීය සමිති ක්‍රියාමාර්ග වල නිරත වෙන්න කිසිම අවසරයක් හිමිවන්නේ නැහැ.’ ‘බන්ධනාගාර නිලධාරීන්ට වෘත්තීය ක්‍රියාකාරකම් වල යෙදීම හෝ ඒවාට ආධාර අනුබල ලබා දීම දැඩි විනය විරෝධී මෙන්ම නීති විරෝධී කටයුත්තක් ලෙස සලකනවා.’ ඔහු පැවසීය. වැඩිදුරටත් අදහස් දක්වමින් බන්ධනාගාර මාධ්‍ය ප්‍රකාශකවරයා පැවසුවේ මෙම වෘත්තීය සමිති ක්‍රියාමාර්ගය ෆේස්බුක් සහ වට්ස්ඇප් යන සමාජ මාධ්‍ය ඔස්සේ සංවිධානය කර ඇති බවත් ඒ සම්බන්ධයෙන් ද තොරතුරු සොයා බලමින් සිටින බව ය. ‘අපිට ඇතැම් තොරතුරු ලැබී තිබෙනවා රාජකාරි කිරීමට පැමිණි නිලධාරීන්ටත් සමහර නිලධාරින් බාධා කර තිබෙනවා කියලා.’ ‘ඒ හැම අංශයක් ගැනම විමර්ශනයේ දී අවධානය යොමු කරලා තොරතුරු රැස් කරනවා.’ ඔහු පැවසුවේය. මේ අතර වැටුප් වැඩිවීමක් හෝ තමන්ට ලබා දෙන බවට පොරොන්දුවූ රුපියල් 15,000ක දීමනාව ජුනි මස වැටුපට එක් නොකළහොත් නැවත ලෙඩ නිවාඩු වාර්තා කරන බව බන්ධනාගාර නිලධාරින් ගේ එකමුතුව සමාජ මාධ්‍යය ඔස්සේ නිවේදනයක් නිකුත් කර තිබේ. යම් හෙයකින් නැවතත් බන්ධනාගාර නිලධාරීන් වෘත්තීය සමිති ක්‍රියාමාර්ගයක නිරත වුවහොත් ඒ සම්බන්ධයෙන් ගනු ලබන ක්‍රියාමාර්ග කවරේදැයි බීබීසී සිංහල විසින් කරනු ලැබූ විමසීමට මාධ්‍ය ප්‍රකාශකවරයා මෙලෙස පිළිතුරු ලබා දෙන ලදී. ‘එහෙම දෙයක් සිද්ධ වුනොත් එහෙම අධිකරණ නියෝගයකුත් තියෙනවා අපිට. ඊට අමතරව අධිකරණය අපහසුතාවයට පත් කළොත් අධිකරණයට අපහාස කිරිමේ යටතේ කටයුතු කරනවා.’ ‘ඊට අමතරව බන්ධනාගාර නිලධාරීන් රාජකාරියට නොපැමිණ හෝ රැඳවියන් ආරක්ෂා කිරීමේ රාජකාරියට නොපැමිණ අපහසුතාවයට පත් කළහොත් ජාතික ආරක්ෂාවට වන තර්ජනයක් ලෙස සලකා නිත්‍යානුකුලව කටයුතු කරනවා.’ ඔහු කියා සිටියේය. 'අධිකරණයට අපහාස කළා කියලා කටයුතු කරන්න හැකියි' මේ අතර වෘත්තීය සමිති ක්‍රියාමාර්ගයක නිරත වෙමින් අධිකරණ ක්‍රියාවලියට බාධා එල්ල කළ බන්ධනාගාර නිලධාරීන්ට එරෙහිව අධිකරණයට අපහාස කිරීමේ චෝදනා යටතේ කටයුතු කළ හැකි බව බීබීසී සිංහල කළ විමසීමකදී ජනාධිපති නීතිඥ යු.ආර්. ද සිල්වා පැවසීය. ‘ත්‍රිවිධ හමුදාවට, පොලිසියට වගේම බන්ධනාගාර දෙපාර්තමේන්තුවත් අත්‍යවශ්‍ය සේවාවන් හැටියට ගණන් ගන්නේ.’ ‘බන්ධනාගාර දෙපාර්තමේන්තුව අධිකරණයත් සමග කටයුතු කරන්නේ. එතකොට ඔවුන් වෘත්තීය සමිති ක්‍රියාමාර්ගයකට ගියොත් රටේ අධිකරණ පද්ධතිය බිඳ වැටීමක් සිදධ වෙනවා.’ ‘දුම්රිය නියාමකවරුන් වගේ හිතුමතේ තමන්ට ඕන කරන වෙලාවක වැඩ වර්ජනය කරන්න ක්ෂණිකව තීරණය කරන්න බන්ධනාගාර නිලධාරීන්ට හැකියාවක් නැහැ.’ ‘මේ නිසයි පසුගිය සිද්ධිය සම්බන්ධයෙන් අධිකරණ ක්‍රියාවලියකට යොමු වෙලා ඒ ගැන විමර්ශනයක් කරන්න කියලා තියෙන්නේ.’ ‘අධිකරණයට අපහාස කිරීමක් යටතේ ඔවුන්ට එරෙහිව කටයුතු කරන්න හැකියාවක් තියෙනවා.’ නිලධාරින් ගේ ඉල්ලීම් දිය යුතුයි මේ අතර වැටුප් වැඩිකිරීම සම්බන්ධයෙන් ඉල්ලා සිටින බන්ධනාගාර නිලධාරීන්ට ඔවුන්ගේ ඉල්ලීම් ඉටුකර දීමට වගකිවයුතු බලධාරීන් පියවර ගත යුතු බව සිරකරු අයිතිවාසිකම් සුරැකීමේ කමිටුවේ සභාපති, නීතීඥ සේනක පෙරේරා බීබීසී සිංහල වෙත අදහස් දක්වමින් සඳහන් කළේය. ‘බන්ධනාගාරයේ සිටින රැඳවියන් බලා ගන්න කටයුතු කරන නිලධාරින්ට ඔවුන් ඉල්ලා සිටින ඉල්ලීම් හිමිවිය යුතුයි.’ ‘ඔවුන් වසර ගණනාවක් පුරා විවිධ ගැටළු මැද්දේ සිටින්නේ.’ ‘සිරකරු අයිතිවාසිකම් සුරැකීමේ කමිටුව වශයෙන් අපි කියන්නේ ඒ නිලධාරින් සතුටින් සිටියොත් තමයි ඔවුන් හොඳින් රාජකාරි කරන්නේ. ඒක බන්ධනාගාරයේ සිටින රැඳවියන්ටත් බලපානවා.’ නීතිඥ සේනක පෙරේරා පැවසුවේය.",
"Title": "වෘත්තීය සමිති ක්‍රියාමාර්ගයකට ගිය බන්ධනාගාර නිලධාරීන්ට මොකද වෙන්නේ ?"
} |
{
"Text": " ශ්‍රී ලාංකික තරුණ ලේඛකයෙකුට ඇමෙරිකාවේ ගෞරවණීය සම්මාන දෙකක් හිමි වී තිබේ. එම සම්මාන අතරින් එකක් වන්නේ, ඇමෙරිකාවේ මුද්‍රණය කෙරුණු විද්‍යා ප්‍රබන්ධ අතරින් 2023 වසරේ හොඳ ම විද්‍යා ප්‍රබන්ධ නවකතාවට හිමි නෙබියුලා (Nebula) සම්මානය යි. මෙහි සුවිශේෂත්වය වන්නේ, එම ලේඛකයා විසින් ප්‍රකාශයට පත් කරන ලද සිය පළමු විද්‍යා ප්‍රබන්ධ නවකතාවට මෙම සම්මානය හිමි වීම ය. දෙවැන්න, ලේඛකයෙකුගේ පළමු මනඃකල්පිත (fantasy) නවකතාව වෙනුවෙන් පිරිනැමෙන ක්‍රෝෆෝඩ් (Crawford) සම්මානය යි. ඇමෙරිකාවේ ගෞරවයට පාත්‍ර වූ මෙම සම්මාන දෙක ම හිමි වී ඇත්තේ, 2023 වසරේදී ප්‍රකාශයට පත් කරන ලද ශ්‍රී ලාංකික ලේඛකයෙකු වන වජ්‍ර චන්ද්‍රසේකරගේ The Saint of Bright Doors කෘතියට ය. The Saint of Bright Doors කෘතියේ අන්තර්ගතය The Saint of Bright Doors යනු ශ්‍රී ලාංකික ලේඛකයෙකු වන වජ්‍ර චන්ද්‍රසේකර විසින් රචනා කරන ලද මනඃකල්පිත නවකතාවකි. අද්භූත \"දීප්තිමත් දොරවල්\" සහිත ප්‍රබන්ධිත නගරයක, ප්‍රමුඛ පෙළේ ආධ්‍යාත්මික නායකයෙකු ඝාතනය කිරීමට කුඩා කාලයේ සිට ම පුහුණු වූ මිනිසෙකුගේ කතාව නවකතාවට වස්තු විෂය වී තිබේ. මෙම නවකතාව \"නූතන ජීවිතයේ ලෞකික අරගලවලට එරෙහිව දිව්‍යමය විප්ලවවාදීන්ගේ සහ ලෝකෝත්තර ඇදහිලි අතර ප්‍රබල ඝට්ඨනයක් නිර්මාණය කරන,\" බව කර්තෘවරයා වන වජ්‍ර චන්ද්‍රසේකර පවසයි. නෙබියුලා (Nebula) සහ ක්‍රෝෆෝඩ් (Crawford) සම්මාන ඇමරිකාවේ විද්‍යා ප්‍රබන්ධ සහ ෆැන්ටසි ලේඛකයින්ගේ සංගමය (SFWA) විසින් වාර්ෂිකව Nebula සම්මාන පිරිනමනු ලබන්නේ, පෙර වසර තුළ ප්‍රකාශයට පත් කරන ලද හොඳ ම විද්‍යා ප්‍රබන්ධය හෝ ෆැන්ටසි ප්‍රබන්ධය සඳහා ය. ඊට සුදුසුකම් ලබන්නේ, ඇමෙරිකාවේ ඉංග්‍රීසි භාෂාවෙන් ප්‍රකාශයට පත් කළ විද්‍යා ප්‍රබන්ධ හෝ ෆැන්ටසි කෘති පමණි. ලෝකයේ වෙනත් රටවල ඉංග්‍රීසි භාෂාවෙන් ප්‍රකාශයට පත් කරන ලද කෘතීන් වෙබ් අඩවියක හෝ විද්‍යුත් සංස්කරණයකින් නිකුත් කර ඇත්නම් ඒවා ද සුදුසුකම් ලබයි. 1966 වසරේදී ආරම්භ කරන ලද මෙම සම්මාන උළෙල මෙවර පැවැත්වුණේ, 59 වන වරට ය. William L. Crawford Fantasy Award හෙවත් Crawford Award යනු පෙර වර්ෂයේදී සිය ප්‍රථම ෆැන්ටසි කෘතිය ප්‍රකාශයට පත් කරන ලද ලේඛකයෙකුට පිරිනැමෙන සාහිත්‍ය සම්මානයකි. එය ජාත්යන්තර කලාව සඳහා වූ ෆැන්ටාස්ටික් සංගමය (IAFA) විසින් පිරිනමන සම්මාන කිහිපයෙන් එකක් වන අතර සෑම මාර්තු මසක ම ඇමෙරිකාවේ ඔර්ලන්ඩෝහි පැවැත්වෙන ෆැන්ටාස්ට් ඉන් ආර්ට්ස් ජාත්යන්තර සම්මන්ත්‍රණයේදී ප්‍රදානය කෙරේ. එය 1985 වසරේදී ආරම්භ කෙරිණි. 2024 වසරේදී සම්මානය පිරිනමන ලද්දේ, ශ්‍රී ලාංකික ලේඛක වජ්‍ර චන්ද්‍රසේකරගේ The Saint of Bright Doors ප්‍රබන්ධය වෙනුවෙනි. වජ්‍ර චන්ද්‍රසේකර යනු කවුද? වජ්‍ර චන්ද්‍රසේකර තමන් ශ්‍රී ලාංකික ලේඛකයෙකු බවට හඳුන්වයි. ඔහු මේ වන විට ඉංග්‍රීසි නවකතා දෙකක් ප්‍රකාශයට පත් කර තිබේ. ඔහු ප්‍රකාශයට පත් කරන ලද පළමු ප්‍රබන්ධ නවකතාව වන්නේ, The Saint of Bright Doors කෘතිය යි. එය සම්මාන රැසක් හිමි කර ගැනීම විශේෂත්වයකි. එම කෘතියට හිමි වූ සම්මාන මෙසේ ය. 1. 2023 වසරේ නෙබියුලා සම්මානය 2. 2024 වසරේ ක්‍රෝෆෝඩ් ෆැන්ටසි සම්මානය 3. 2024 වසරේ හොඳ ම නවකතාවට පිරිනැමෙන හියුගෝ සම්මානයට නිර්දේශ වීම 4. 2024 වසරේ හොඳ ම පළමු නවකතාවට පිරිනැමෙන ලූකස් සම්මානයට නිර්දේශ වීම ඊට අමතරව, 2023 වසරේ විශිෂ්ට කෘතියක් ලෙස නිව්යෝර්ක් ටයිම්ස් පුවත්පත විසින් The Saint of Bright Doors කෘතිය නම් කරන ලදී. ඔහුගේ දෙවන නවකතාව වන Rakesfall 2024 වසරේදී ප්‍රකාශයට පත් කෙරිණි. වජ්‍ර චන්ද්‍රසේකර මේ වන විට කෙටිකතා 50කට අධික සංඛ්‍යාවක් රචනා කර තිබේ. විචාරක අදහස් The Saint of Bright Doors නවකතාව සම්බන්ධයෙන් පළවූ විචාරක අදහස් කිහිපයක් පහත දැක්වේ. \"බොහෝ දක්ෂතා සහිත, වේගයෙන් ගලා යන, විස්මයජනක ස්වතන්ත්‍ර නිර්මාණයක් වන The Saint of Bright Doors, උපමා කතාවක සරල බව භාවිත නොකර, අප ජීවත් වන කුරිරුකමේ බන්ධන තේරුම් ගැනීමට වාක්‍ය ඉදිරිපත් කරයි.\" - නිව් යෝර්ක් ටයිම්ස් වෙනුවෙන් අමල් එල්-මොහ්ටාර්. \"මිථ්‍යාවේ සහ ලෞකිකත්වයේ අලංකාර සම්මිශ්‍රණයක්.\" - එරින් මෝර්ගන්ස්ටර්න්, වැඩි ම අලෙවියක් ඇති The Night Circus කෘතියේ කතුවරයා. “The Saint of Bright Doors යනු, වීරයෙකු තමන් සැමවිට ම ජීවත් වීමට අදහස් කළ භූමිකාව දක්වා වර්ධනය වන ආකර්ෂණයක් ඇති කරන කෘතියක් වන අතර, පළමු පරිච්ඡේදයේ සිට මගේ සියලු ප්‍රශ්නවලට පිළිතුරු දුන් අනපේක්ෂිත අවසානයක් ද සහිත ය. චන්ද්‍රසේකර මීළඟට කුමක් කරයි ද? කියා මට ඇත්තට ම බලා සිටීමට ඉවසීමක් නැත. - ලිස් බ්‍රාස්වෙල්, The Wall Street Journal \"චන්ද්‍රසේකර ග්‍රන්ථ දහයකට ප්‍රමාණවත් අදහස් ඇති සංකීර්ණ ලෝකයක් ගොඩනගයි, ඔහුගේ තේමාව වන ජාතිවාදී ඒකාධිපතිවාදය සමග සම්බන්ධ වූ ආගමික අන්තවාදයේ අනතුරුදායක බව, ඔබ තුළට කාවැද්දීම විනෝදජනක ය.\" - වොෂින්ටන් පෝස්ට් වෙනුවෙන් චාලි ජේන් ඇන්ඩර්ස්.",
"Title": "පළමු නවකතාවෙන් ම ඇමෙරිකාවේ ගෞරවණීය සම්මාන දෙකකට පාත්‍ර වූ ශ්‍රී ලාංකික ලේඛකයා"
} |
{
"Text": " \"ඇත්තට ම මට ශ්‍රී ලංකාවෙන් එන්න කිසි ම වුවමනාවක් තිබුණෙ නෑ. නමුත්, මට එල්ල වුණ ප්‍රහාරය සහ තර්ජනත් එක්ක මම කල්පනා කළා එදා තිබුණ වාතාවරණයත් එක්ක රටේ ඉන්නවාට වඩා හොඳයි යන එක කියලා. ඒ නිසා මම රට දාලා එන්න තීරණය කළා,\" මීට වසර 15කට පමණ පෙර සිය මව්රට අතහැර අමෙරිකාව බලා යාමට සිදුවූ ශ්‍රී ලංකාවෙන් බිහි වූ විශිෂ්ට පුවත්පත් කර්තෘවරයෙකු ලෙස සැලකෙන උපාලි තෙන්නකෝන් මේ අදහස් පළ කළේ, කළකිරුණු ස්වභාවයකිනි. ඔහු ශ්‍රී ලංකාව අතහැර යාමට පෙර රිවිර පුවත්පතේ ප්‍රධාන කර්තෘ ධූරය දරමින් සිටියේ ය. 2008 ජනවාරි මස 23 වන දා ඔහු සිය කාර්යාලය වෙත යාමට සූදානම් වූ අවස්ථාවේදී ප්‍රහාරයකට ලක්වූ අතර, එය වැළැක්වීමට උත්සහ කළ ඔහුගේ බිරිඳට ද පහර දී තිබිණි. 'පහර දීම නිසා මට ශාරීරිකවත් යම් යම් දේවල් සිද්ධ වුණා. මූණට හානි වුණා. ඇඟිලි කැඩුණා' මෙරට පුවත්පත් කලාවට සුවිශේෂි මෙහෙවරක් කළ උපාලි තෙන්නකෝන්ට ශ්‍රී ලංකාව අතහැර වෙනත් රටක පදිංචියට යාමට කිසිදු අවශ්‍යතාවක් නොවුව ද, පහර දීම සහ තර්ජන හේතුවෙන් ඔහුට රට හැර යාමට බල කෙරිණි. ඔහු අමෙරිකාවේ පදිංචියට ගොස් සරණාගතයෙකු බවට පත්වූයේ, මෙම සිද්ධි නිසා ය. \"මේක අමුතු රටක්. අපට කිසි ම හුරුපුරුදුකමක් තිබුණෙ නෑ. ඒ නිසා මුල් කාලෙ අන්තිම අමාරු තත්ත්වයකට වැටුණා. ඒ සේරට ම මූණ දීලා දැන් මේ වෙනකොට අවුරුදු 15ක් වෙනවා. ඒ පහර දීම ගැන කිසි ම සාධාරණයක් ඉටු වුණේ නෑ. ජනාධිපතිවරු, දේශපාලනඥයෝ බොහෝ අය ඒ මිනිස්සුන්ගෙ වාසියට මේක හරවගෙන කතා කළා මිසක් සිද්ධියට සාධාරණයක් ඉටු කරන්න හරි, අපට සාධාරණයක් ඉටු කරන්න හරි කටයුතු කළේ නැහැ. වන්දි දෙනවා කිව්වාට කිසි ම දෙයක් සිද්ධ වුණේ නෑ.\" තමන්ට රට හැර යාමට සිදුවීම හේතුවෙන් සිය ජීවිතය මෙන් ම ජීවිතයේ ඉලක්ක ද උඩුයටිකුරු වූ බව උපාලි තෙන්නකෝන් බීබීසී සිංහල සේවයට පැවසීය. \"අපි පවුල් වශයෙන් කරන්න සැලසුම් කරගෙන හිටිය දේවල්, කරන්න හිටිය දේවල් කිසි දෙයක් අපට කර ගන්න හම්බ වුණේ නෑ. අන්තිමට මගේ ගේ නාස්ති වෙලා ගියා. ඉඩකඩම් නාස්ති වෙලා ගියා. මම හම්බ කර ගත්ත සියලු දේවල් නාස්ති වෙලා ගියා. එහෙම බලනකොට අන්තිම අසරණ තත්ත්වයකට තමයි පත්වුණේ. මගෙ තිබුණා පත්තර, මැගසින්, පොත්, පේපර් කටිංස් හොඳ එකතුවක් තිබුණා. ඒවා සම්පූර්ණයෙන් ම විනාශ වෙලා ගියා. ඊට පස්සෙ මම අම්මාට කිව්වා ඒවා විසි කරන්න කියලා. පොත් වගයක් ඉස්කෝලවලට දුන්නා.\" අමෙරිකාවේ පදිංචියට යාම නිසා ඔහුට සිය දෙමාපියන් රැකබලා ගැනීමට පමණක් නොව, මවගේ මරණයට සහභාගි වීමට පවා නොහැකි විය. \"අන්තිම කාලෙ මගේ අම්මයි තාත්තයි දෙන්න ම නැති වුණා. තාත්තාගේ මරණයට නම් මට යන්න හරි ලැබුණා. අම්මාගේ මරණයට මට යන්නවත් ලැබුණෙ නෑ. ඒගොල්ලන්ගෙ අන්තිම කාලෙ මට සලක ගන්නත් බැරි වුණා මට රටෙන් යන්න වුණ නිසා. ඒගොල්ලන්ටත් ඒක සෑහෙන මානසික වධයක් වුණා.\" බලහත්කාරයෙන් රට හැර යාමට සිදුවූ තවත් මාධ්‍යවේදීන් රැසක් සිටිති. පෝද්දල ජයන්ත සහ සනත් බාලසූරිය ඒ අතරින් දෙදෙනෙකි. සරණාගතයින් ලෙස මව් රට හැර ගිය ශ්‍රී ලාංකිකයෝ විවිධ හේතු මත ශ්‍රී ලංකාව හැර යාමට සිදුවූ සරණාගතයින් ලක්ෂ ගණනක් ලෝකයේ රටවල් රැසක වාසය කරති. 2022 වසරේදී පමණක් ශ්‍රී ලංකාව හැර ගිය පුද්ගලයින් 7859 දෙනෙකු විවිධ රටවල සරණාගතභාවය වෙනුවෙන් අයැදුම් කර ඇතැයි එක්සත් ජාතීන්ගේ සරණාගතයින් පිළිබඳ මහ කොමසාරිස් කාර්යාලයේ දත්ත උපුටා දක්වමින් worlddata.info වෙබ් අඩවිය පවසයි. වැඩි වශයෙන් ඔවුන් සරණාගතභාවය ඉල්ලා ඇත්තේ, ප්‍රංශය, කැනඩාව සහ ඔස්ට්‍රේලියාව යන රටවලිනි. එම අයැදුම්පත් අතරින් 76%ක ප්‍රතිශතයක් ප්‍රතික්ෂේප වී තිබේ. 2022 වසරේදී පුද්ගලයින් 332 දෙනෙකු ශ්‍රී ලංකාවේ සිට අමෙරිකාවට පළාගොස් ඇතැයි ද එම වාර්තාවල දැක්වේ. ලෝකයේ තත්ත්වය ගෝලීය වශයෙන් උත්සන්න වන යුද්ධ සහ ප්‍රචණ්ඩත්වය මෙන් ම ස්වභාවික විපත් ඉහළ යාමත් සමග මේ වසරේ මැයි මාසය දක්වා සිය රටින් පළා යන හෝ පළා යාමට සිදු වූ පුද්ගලයින්ගේ සංඛ්‍යාව මිලියන 120කට වඩා වැඩි වී ඇති බව එක්සත් ජාතීන්ගේ සරණාගතයින් පිළිබඳ ආයතනය වන UNHCR නිකුත් කළ නවතම සංඛ්‍යා දත්ත අනුව අනාවරණය වී තිබේ. මෙය ඊට පෙර වසරට වඩා 8%ක ඉහළ යාමක් වන අතර, එක්සත් ජාතීන්ගේ සරණාගතයින් පිළිබඳ මහ කොමසාරිස් කාර්යාලය සංඛ්‍යා ලේඛන වාර්තා තබා ගැනීම ඇරඹූ දා සිට එය පෙර නොවූ විරූ ඉහළ අගයක් ගන්නා බව එම කාර්යාලය පවසයි. එසේ බලහත්කාරයෙන් අවතැන් කරවූ ජනතාවගෙන් 40%ක් ළමයින් ය. 2023 වසරේදී සෑම සරණාගතයින් සිව් දෙනෙකුගෙන් තිදෙනෙකු ම පාහේ (73%) පැමිණ ඇත්තේ, රටවල් 5කිනි: ඒ, ඇෆ්ඝනිස්ථානය, සිරියාව, වෙනෙසුවෙලාව, යුක්‍රේනය සහ සුඩානය යන රටවලින් බව අදාළ වාර්තාව සඳහන් කරයි. සරණාගතයෙකු යනු කවුද? \"සරණාගතයෙකු යනු ගැටුම්වලින් හෝ පීඩා හේතුවෙන් පලා යාමට බලකෙරුණු සහ ආරක්ෂාව පතා ජාත්යන්තර දේශසීමාවක් තරණය කළ අයෙකි. ඔවුන්ට තම ජීවිතය හෝ නිදහස පරදුවට තබා තම රටට ආපසු යා නොහැක. එය සරණාගතයින්ට හිමි වන යම් යම් ආරක්ෂාවන් සහිත නීතිමය පදයක්,\" බව එක්සත් ජාතීන්ගේ සරණාගතයින් පිළිබඳ මහ කොමසාරිස් කාර්යාලය අර්ථ දක්වා තිබේ. ලෝක සරණාගතයින්ගේ දිනය යනු කුමක් ද? ලෝක සරණාගතයින්ගේ දිනය යනු ලොව පුරා වෙසෙන සරණාගතයින්ට ගෞරව දැක්වීම සඳහා එක්සත් ජාතීන්ගේ සංවිධානය විසින් නම් කරන ලද ජාත්යන්තර දිනයකි. එය සෑම වසරක ම ජූනි 20 වන දිනට යෙදෙන අතර, ගැටුම් හෝ පීඩාවලින් බේරීමට තම මව් රටින් පලා යාමට බලකෙරුණු මිනිසුන්ගේ ශක්තිය සහ ධෛර්යය සමරන ජාත්යන්තර දිනයකි. ලෝක සරණාගතයින්ගේ දිනය වැදගත් වන්නේ ඇයි? ලෝක සරණාගතයින්ගේ දිනයේදී, සරණාගතයින්ගේ අයිතිවාසිකම්, අවශ්‍යතා සහ සිහින පිළිබඳ දීප්තියක් ඇති වන බව එක්සත් ජාතීන්ගේ සරණාගතයින් පිළිබඳ මහ කොමසාරිස් කාර්යාලය පවසයි. ඒ තුළින්, දේශපාලන කැමැත්ත සහ සම්පත් බලමුළු ගැන්වීමට උපකාරී වන අතර එමගින් සරණාගතයින්ට ජීවත් වීමට පමණක් නොව දියුණු වීමට අවස්ථාව උදා වන බව එම කාර්යාලය සඳහන් කරයි. සෑම දිනක ම සරණාගතයින්ගේ ජීවිත ආරක්ෂා කිරීම සහ වැඩිදියුණු කිරීම වැදගත් වන අතර, ලෝක සරණාගතයින්ගේ දිනය වැනි ජාත්යන්තර දින ගැටුම් හෝ පීඩාවලින් පලා යන අයගේ දුක්ඛිත තත්ත්වය කෙරෙහි ගෝලීය අවධානය යොමු කිරීමට උපකාරී වේ. ලෝක සරණාගතයින්ගේ දිනය ආරම්භ වූයේ කවදා ද? සරණාගතයින්ගේ තත්ත්වය සම්බන්ධ 1951 එක්සත් ජාතීන්ගේ සම්මුතියේ 50 වන සංවත්සරය සැමරීම සඳහා ලෝක සරණාගතයින්ගේ දිනය ප්‍රථම වරට 2001 වසරේ ජූනි මස 20 වන දින ගෝලීය වශයෙන් පවත්වන ලදී. 2000 වසරේ දෙසැම්බර් මාසයේදී එක්සත් ජාතීන්ගේ මහා මණ්ඩලය විසින් එය ජාත්යන්තර දිනයක් ලෙස නිල වශයෙන් නම් කරනු ලැබීමට පෙර, එය අප්‍රිකානු සරණාගතයින්ගේ දිනය ලෙස හැඳින්විණි.",
"Title": "ලෝක සරණාගතයින්ගේ දිනය: 'මට මගේ අම්මගේ මරණයටවත් යන්න බැරි වුණා'"
} |
{
"Text": " ගෝඨාභය රාජපක්ෂ ජනාධිපති ධූරයෙන් ඉවත් කර 'ගෝල්ෆේස් අරගලකරුවන්' අපේක්ෂා කළ සමාජයේ ක්‍රම වෙනසක් දක්වා රට මෙහෙයවීමට ජන අරගල සන්ධානය නමින් නව දේශපාලන සන්ධානයක් ගොඩනගන බව සමාජ ක්‍රියාකරුවෙකු වන වසන්ත මුදලිගේ අද (ජුනි 19) කොළඹ දී පැවසුවේය. ''ක්‍රම වෙනසක් රටේ මිනිස්සු ඉල්ලුවේ. රනිල් වික්‍රමසිංහ බලයට පත්වෙලා කළේ මේ තියෙන ක්‍රමය ඇතුළේ අර්බුදයේ පතුළට ඇදගෙන යන වැඩපිළිවල තමයි ක්‍රියාත්මක කළේ. 2022 රනිල් වික්‍රමසිංහ බලයට එනවිට රටේ ණය තිබුණේ ඩොලර් බිලියන 84යි. 2024 ණය ඩොලර් බිලියන 100ක් වෙලා. අපි ජනතාවට ආරාධනය කරනවා අර්බුදය අස්සේ ගිනිකන වැටිලා ඉන්නේ නැතුව අපි නව දේශපාලන වැඩපිලිවලක් එක්ක ඉදිරියට යමු.'' යනුවෙන් ඔහු වැඩිදුරටත් කියා සිටියේය. සමාජ ක්‍රියාකාරීහු රැසක් මේ මාධ්‍ය හමුවට සහභාගී වූහ. ",
"Title": "ජන අරගල සන්ධානය : 'ගෝල්ෆේස් අරගලකරුවන්' රැසක් සමග දේශපාලන කරලියට එන නව සන්ධානය"
} |
{
"Text": " බුදුදහමට අපහාසයක් වන ලෙස ප්‍රකාශයක් සිදු කළ බවට පවසමින් පවරා තිබු නඩුවෙන් ප්‍රහසන ශිල්පිනී නටාෂා එදිරිසූරිය සහ SL-Vlogs යූ ටියුබ් නාලිකාවේ හිමිකරු බෲනෝ දිවාකර නිදොස් කොට නිදහස් කිරීමට කොටුව මහේස්ත්‍රාත් අධිකරණය විසින් අද ( ජුනි මස 19 වෙනිදා) නියෝග කරන ලදී. නටාෂා එදිරිසුරිය සහ බෲනෝ දිවාකර අත්අඩංගුවට ගැනීමට මුලික වූයේ 'මෝඩාභිමානය' නමින් පවත්වනු ලැබූ ප්‍රහසන වැඩසටහනකදී සිදුකළ බවට පැවසූ ප්‍රකාශ සම්බන්ධව ය. අත්අඩංගුවට ගැනීම අපරාධ පරීක්ෂණ දෙපාර්තමේන්තුවේ සයිබර් අපරාධ විමර්ශන ඒකකය විසින් පසුගිය වසරේ මැයි මස 28 වෙනිදා සිංගප්පුරුව බලා යෑමට සුදානම්ව සිටි නටාෂා එදිරිසුරිය කටුනායක ගුවන් තොටුපොලේදී අත්අඩංගුවට ගනු ලැබිය. එමෙන්ම බෲනෝ දිවාකර ප්‍රකාශ සටහන් කර ගැනීම සඳහා CIDය වෙත කැඳවීමෙන් අනතුරුව පසුගිය වසරේ මැයි මස 31 වෙනිදා අත්අඩංගුවට ගන්නා ලදී. ICCPR යටතේ චෝදනා ගොනු කිරීම 'බුදුදහමට අපහාසයක් කළ බවට' සහ එයට ආධාර අනුබල දීමේ චෝදනාව සම්බන්ධයෙන් නටාෂා එදිරිසුරියට සහ බෲනෝ දිවාකරට එරෙහිව සිවිල් හා දේශපාලන අයිතිවාසිකම් පිළිබඳ ජාත්යන්තර සම්මුති (ICCPR) පනත යටතේ චෝදනා ගොනු කරනු ලැබීය. අස්ගිරි මහා විහාර පාර්ශවයේ පුත්තලම මහ දිසාවේ ප්‍රධාන සංඝ නායක, පූජ්‍ය මිගෙට්ටුවත්තේ සුමිත්ත නාහිමියන් පසුගිය වසරේදී මෙම සිදුවීම සම්බන්ධයෙන් පොලිස්පතිවරයාට ලිපියක් යොමු කරමින් ඉල්ලා සිටියේ මෙම සිද්ධිය සම්බන්ධයෙන් වහා නීතිය ක්‍රියාත්මක කොට දැඩි දඬුවම් ලබා දිය යුතු බවය. එමෙන්ම අපරාධ පරීක්ෂණ දෙපාර්තමේන්තුව විසින් අත්අඩංගුවට ගනු ලැබ සිටින නටාෂා එදිරිසූරියට එරෙහිව සිවිල් හා දේශපාලන අයිතිවාසිකම් පිළිබඳ සම්මුත පනත යටතේ අධිකරණයට ඉදිරිපත් නොකරන ලෙස තරුණ ජනමාධ්‍යවේදීන්ගේ සංගමය පොලිස්පතිවරයාට එම කාලයේදී ලිපියක් යවමින් ඉල්ලීමක් කරන ලදී. ඇප නියම කිරීම බුදුදහමට එරෙහිව අපහාසාත්මක ප්‍රකාශයක් කිරීමට ආධාර අනුබල දුන්නේ යැයි සැකපිට අත්අඩංගුවට ගෙන රක්ෂිත බන්ධනාගාර ගතකර සිටි SL Vlog යූ ටියුබ් නාලිකාවේ හිමිකරු බෲනෝ දිවාකර ඇප මත මුදා හැරීමට කොළඹ කොටුව මහේස්ත්‍රාත් අධිකරණය 2023 වසරේ ජුනි 21වැනිදා නියෝග කළේය. ඒ අනුව බෲනෝ දිවාකර රුපියල් 50,000 ක මුදල් ඇප සහ රුපියල් මිලියන 02ක ශරීර ඇපයක් මත මුදාහැරීමට නියෝග කළ කොළඹ කොටුව මහේස්ත්‍රාත් තිළිණ ගමගේ සැකකරුගේ විදේශ ගමන් තහනම් කිරීමටත් නියෝග කර සිටියේය. එමෙන්ම රක්ෂිත බන්ධනාගාර ගත කර සිටි ප්‍රහසන ශිල්පිනී නටාෂා එදිරිසූරිය රුපියල් ලක්ෂයක ශරීර ඇපයක් මත මුදා හැරීමට කොළඹ මහාධිකරණය විසින් පසුගිය වසරේ ජූලි 5 මස වැනිදා නියෝග කළේය. ඇය වෙනුවෙන් ඉදිරිපත් කළ ඇප පෙත්සමක් සලකා බැලීමෙන් අනතුරුව කොළඹ මහාධිකරණය විනිසුරු ආදිත්‍ය පටබැඳිගේ විසින් එම නියෝගය නිකුත් කරනු ලැබීය. වසරක පමණ කාලයක් පැවති නඩු විභාගයකින් අනතුරුව කොළඹ කොටුව මහේස්ත්‍රාත් අධිකරණය විසින් ප්‍රහසන රංගන ශිල්පිනි නටාෂා එදිරිසුරිය සහ SL Vlog යූටියුබ් නාලිකාවේ හිමිකරු බෲනෝ දිවාකර අදාල චෝදනාවන් ගෙන් නිදහස් කරමින් අද (ජුනි මස 18 වෙනිදා) සිය තීන්දුව ප්‍රකාශයට පත් කරන ලදී. 'ලෝකයේ හොදට හදපු නීති ආයුධයක් විදිහට පාවිච්චි කරනවා' නඩු තීන්දුව ප්‍රකාශයට පත් කිරීමෙන් අනතුරුව බීබීසී සිංහල සේවයට අදහස් දක්වමින් SL Vlog යූ ටියුබ් නාලිකාවේ හිමිකරු බෲනෝ දිවාකර පැවසුවේ ගතවූ වසරක කාල සීමාව තමන්ට අසීරු කාල පරිච්ජේදයක් වුවත් අධිකරණය මෙම ප්‍රශ්නයේදී සුදුසු තීරණයකට එළඹෙනු ඇතැයි යන විශ්වාසය තමා තුළ තිබුණු බවය. \"පුද්ගලිකව මේ සිදුවීමත් එක්ක අභ්‍යන්තරව දුක හිතුණු වගේම තනිවුන, අසරණ වුන තත්ත්වයන් ආවත් උපරිමයෙන් ඒවා දරා ගන්න මම උත්සහ කළා.\" \"මේ සිදුවීමේදී මට වඩා ගොඩක් ප්‍රශ්න ආවේ නටාෂාට. කාන්තාවක් විදිහට එයාවයි ගොඩක් පීඩනයට ලක් කරන්න උත්සාහ කළේ.\" \"ඒ වගේම මම කියන්න ඕන ලෝකයේ හොදට හදාපු නිති රීති ඒවා ආයුධ ලෙස භාවිතයට ගැනීම තමයි මම දැකපු නරකම අත්දැකීම වුණේ .\" \"මේක හිතා මතාම ප්ලෑන් කරපු ඉවෙන්ට් එකක්. ඇතැම් මාධ්‍ය ආයතන සහ පුද්ගලයින් කිහිප දෙනෙක් තමයි මේක ප්‍රශ්නයක් කර ගත්තේ.\" \"පොලිසිය සහ දේශපාලනය මොන තරම් දේවල් කළත් අධිකරණය ගැන විශ්වාසයක් තිබුණා.\" \"ඒ වගේම දේශපාලනික වැඩ සඳහා ICCPR කියන නීතිය භාවිතා කරන එකක් නැහැ කියලා. එහෙම දෙයක් වුනොත් ඒකට විරුද්ධව පෙනි ඉන්න ගොඩේ මමත් ඉන්නවා. මොකද මම ඒ අත්දැකීම විදපූ කෙනෙක් නිසා. ඒක මොන තරම් අමාරු දෙයක් ද කියලා.\" \"ඒ වගේම ලංකාවේ පොලිසියට නීතිය ගැන නැවත නැවත ඉගෙන ගන්න වෙනවා. සාමාන්‍ය මිනිස්සු නීතිය ගැන දන්න ටිකවත් ඔවුන් දන්නේ නැහැ.\" \"පොලිසියෙන් මාව අත්අඩංගුවට ගත්ත වෙලාවේදී මම එයාලට කිව්වා මට විරුද්ධව ICCPR එක යටතේ චෝදනා ගොනු කරන්න එපා කියලා. \" \"මම ඒකෙ තියෙන කොන්දේසි ගැන තියෙන කොලයක් අරන් ගිහිල්ලා ඒක එයාලට කිව්වා.\" ඔහු පැවසීය. 'ඒ කාලෙදිත් මම විශ්වාස කරපු දේ තමයි මම වැරැද්දක් කලේ නැහැ කියලා' මේ අතර නඩු තීන්දුව සම්බන්ධයෙන් නාටාෂා එදිරිසුරිය බීබීසී සිංහල සේවයට අදහස් දක්වමින් පැවසුවේ චෝදනා වලින් තමන්ව අධිකරණය විසින් නිදොස් කොට නිදහස් කිරීම ගැන සතුටු වන අතරම ගතවූ වසරක කාලය තුළ දී තමන්ට හොඳ අත්දැකීමක් ජිවිතයට එක් කර ගැනීමට හැකි වු බව යි. \"මාව අත්අඩංගුවට ගන්නා අවස්ථාවේදී මගෙ ඔලුවේ තිබ්බේ මේක මොකක් හරි වැරදීමක් වෙන්න ඇති, මේ වගේ දෙයකට ඇරස්ට් වෙන්නේ නැහැ නේ කියලා.\" 'ඒ වගේම කම්පනයක් දැනුණා වගේම ඒ ක්‍රියාවලිය තුළ මට ගමන් කරන්න වුණා.\" \"මගේ පවුලේ අය, සමිපතයින් මේ ප්‍රශ්නේදී මාත් එක්ක ඉන්නවා සහ මෙතැනින් මාව එළියට ගන්න එයාලා කටයුතු කරනවා කියන විශ්වාසය තිබුණා.\" \"දවස් 39ක් බන්ධනාගාරයේ දී ඉද්දිත් මං ගැන පළවෙන ප්‍රවෘත්ති වගේ දේවල් ගැන අනෙක් රැඳවියන්ම ඇවිල්ලා මට කියනවා. \" \"ඒ කාලෙදිත් මම විශ්වාස කරපු දේ තමයි මම වැරැද්දක් කලේ නැහැ කියලා.\" \"මම ජීවත් වෙලා හිටිය තැන ලිපිනය පවා ෆේස්බුක් එකේ පලකරලා තිබුණ නිසා අපිට පදිංචිය පවා වෙනස් කරන්න වුණා.\" \"ඇප ලබාගෙන ආවට පස්සේ ජිවිතයේ යම් දෙයක් කරන්න කියන්න කළින් දෙපාරක් නෙමේ කිහිප වරක්ම හිතන්න ඕන වුණා. ඒ මම කියන ලියන දේ වැරදි විදිහට අර්ථ කථනය කරලා මේ නඩුවට එකෙන් බලපෑමක් වෙයිද කියන එක ගැන.\" \"කෙටියන්ම කිව්වොත් මේ ප්‍රශ්නය ඇතිවුණ වීඩියෝ එක පවා එඩිට් කරල හදපූ එකක්.\" \"අද අධිකරණයේදී නඩු තීන්දුව ලබා දුන්නම හිතට සතුටක් ආවා. ඒ වගේම මේ සිද්ධියට රටේ බදුගෙවන ජනතාවගේ සල්ලි කොච්චර වියදම් කරන්න ඇත් ද කියන සිතුවිල්ලත් මගේ හිතට ආවා.\" ඇය කියා සිටියාය.",
"Title": "බුදු දහමට අපහාස කළ බවට කී චෝදනාවෙන් නටාෂා සහ බෲනෝ නිදොස් කොට නිදහස් කරයි"
} |
{
"Text": " T20 ක්‍රිකට් ලෝක කුසලාන තරගාවලියේ සුපිරි කණ්ඩායම් 8 අතර තරග වටය අදින් (ජූනි 19) ඇරඹෙයි. මෙවර සුපිරි කණ්ඩායම් 8 අතරට මීට පෙර පන්දු වාර 20 ක්‍රිකට් ලෝක කුසලානය දිනා ගත් කණ්ඩායම් 4ක් සුදුසුකම් ලබා සිටී. ඒ, ඉන්දියාව, එංගලන්තය, බටහිර ඉන්දීය කොදෙව් සහ ඔස්ට්‍රේලියාව යි. මේ අතර, මීට පෙර ලෝක කුසලානය දිනූ ශ්‍රී ලංකාව සහ පකිස්ථානය මූලික වටයෙන් ම ඉවත්වීම විශේෂත්වයක් විය. මූලික වටයේ ඒ ඒ කාණ්ඩවලින් සුපිරි 8 වටයට පිවිසි කණ්ඩායම් මෙසේ ය. A කාණ්ඩය: ඉන්දියාව සහ ඇමෙරිකාව B කාණ්ඩය: ඔස්ට්‍රේලියාව සහ එංගලන්තය C කාණ්ඩය: බටහිර ඉන්දීය කොදෙව් සහ ඇෆ්ඝනිස්ථානය D කාණ්ඩය: දකුණු අප්‍රිකාව සහ බංග්ලාදේශය සුපිරි 8 වටයේ තරග සුපිරි කණ්ඩායම් 8 වටයේදී කණ්ඩායම් 8 කාණ්ඩ දෙකකට බෙදා තිබේ. එම කාණ්ඩ දෙකට අයත් කණ්ඩායම් පහත දැක්වේ. A කාණ්ඩය: ඉන්දියාව, ඔස්ට්‍රේලියාව, ඇෆ්ඝනිස්ථානය, බංග්ලාදේශය B කාණ්ඩය: ඇමෙරිකාව, එංගලන්තය, බටහිර ඉන්දීය කොදෙව්, දකුණු අප්‍රිකාව සුපිරි 8 වටයේ තරග සියල්ල බටහිර ඉන්දීය කොදෙව් දූපත් වන ඇන්ටිගා හා බාබියුඩා, බාබඩෝස්, සේන්ට් ලුසියා සහ සේන්ට් වින්සන්ට් හා ග්‍රෙනාඩින්ස් යන දූපත්වල පිහිටි ක්‍රීඩාංගණවල පැවැත්වේ. මෙම වටයේදී එක් කාණ්ඩයකට අයත් සියලු කණ්ඩායම් සෙසු සියලු කණ්ඩායම් සමග තරග කරයි. ඒ අනුව, එක් කණ්ඩායමක් සුපිරි 8 වටයේදී තරග 3කට සහභාගි විය යුතු ය. මූලික වටය අවසානයේ ක්‍රීඩකයින් දක්වා ඇති දක්ෂතා මූලික වටය අවසානයේදී වැඩි ම ලකුණු රැස් කර සිටින පිතිකරුවා ලෙස පෙරමුණ ගෙන සිටින්නේ, ඇෆ්ඝනිස්ථානයේ රමනුල්ලා ගුර්බාස් ය. ඔහු තරග 4කදී ලකුණු 167ක් රැස් කර තිබේ. දෙවන ස්ථානයේ පසු වන කොදෙව් ක්‍රීඩක නිකලස් පූරන් ලකුණු 164ක් සහ තෙවන ස්ථානයේ පසු වන ඔස්ට්‍රේලියාවේ මාකස් ස්ටොයිනිස් ලකුණු 156ක් රැස් කර සිටිති. පන්දු යැවීමේදී ද වැඩි ම කඩුලු බිඳ හෙළා ඇත්තේ, ඇෆ්ඝනිස්ථාන පන්දු යවන්නෙකු වන ෆසල්හක් ෆාරුකි වන අතර ඔහු බිඳ හෙළා ඇති කඩුලු සංඛ්‍යාව 12කි. දෙවන ස්ථානයේ පසු වන ඇඩම් සැම්පා (ඔස්ට්‍රේලියාව), අකීල් හොසේන් (කොදෙව්), අල්සාරි ජෝසෆ් (කොදෙව්), ඔන්රික් නොකියේ (දකුණු අප්‍රිකාව), ටැන්සිම් හසන් (බංග්ලාදේශය) සහ ට්‍රෙන්ට් බෝල්ට් (නවසීලන්තය) කඩුලු 9 බැගින් බිඳ හෙළා තිබේ. කිසිදු ශතකයක් නොමැතිව මූලික වටය නිමවෙයි මෙවර මූලික තරග වටයේදී කිසිදු පිතිකරුවෙකු ශතකයක් වාර්තා කිරීමට සමත් නොවීම විශේෂත්වයකි. ඉනිමකදී රැස් කළ වැඩි ම ලකුණු සංඛ්‍යාව 98ක් වන අතර එය රැස් කළේ, කොදෙව් ක්‍රීඩක නිකලස් පූරන් ය. දෙවන ස්ථානයේ සිටින ඇමෙරිකාවේ ඒරන් ජෝන්ස් නොදැවී ලකුණු 94ක් රැස් කිරීමට සමත් විය. ලොකී ෆර්ගසන්ගේ දුර්ලභ වාර්තාව පැපුවා නිව් ගිනියා සහ නවසීලන්තය අතර පැවති තරගයේදී ජූනි 17 වන දා පැවති තරගයේදී නවසීලන්ත ක්‍රීඩක ලොකී ෆර්ගසන් දුර්ලභ වාර්තාවක් තැබීමට සමත් විය. ඒ, පන්දු වාර 4කදී කිසිදු ලකුණක් නොදී කඩුලු 3ක් බිඳ හෙළමිනි. අවසන් පූර්ව වටය සහ අවසන් තරගය අවසන් පූර්ව වටයට සුදුසුකම් ලබන කණ්ඩායම් සංඛ්‍යාව 4කි. එම කණ්ඩායම් 4 තෝරා ගනු ලබන්නේ, එක් කාණ්ඩයක වැඩි ම ජයග්‍රහණ හිමි කර ගන්නා කණ්ඩායම් 2ක බැගිනි. එලෙස අවසන් පූර්ව වටයට සුදුසුකම් ලබන කණ්ඩායම් 4 අතර පැවැත්වෙන තරග දෙක ජූනි 27 වන දා පැවැත්වේ. අවසන් තරගය ජූනි 29 වන දා ශ්‍රී ලංකා වේලාවෙන් පස්වරු 8.00ට පැවැත්වේ.",
"Title": "T20 ලෝක කුසලානය: සුපිරි 8 වටයේ ඇරඹුම සහ මූලික වටයේ සුවිශේෂී සිද්ධි"
} |
{
"Text": " ජනාධිපති රනිල් වික්‍රමසිංහ \"ඡන්ද කල් දැමීම අරමුණු කර ගනිමින් ශ්‍රේෂ්ඨාධිකරණයේ මතය යටපත් කිරීමේ උත්සහයක නිරත වන බවට දේශපාලන විශ්ලේෂකයෝ පෙන්වා දෙති. ඔවුන් ඒ සම්බන්ධයෙන් වන නවතම උදාහරණය ලෙස පෙන්වා දෙන්නේ, ස්ත්‍රී පුරුෂ සමාජභාවීය සමානාත්මතාව පිළිබඳ පනත් කෙටුම්පත සම්බන්ධයෙන් ශ්‍රේෂ්ඨාධිකරණය දුන් තීරණය පිළිබඳව ජනාධිපතිවරයා අඟහරුවාදා (ජූනි 18) පාර්ලිමේන්තුවේදී කළ ප්‍රකාශය යි. ජනාධිපති රනිල් වික්‍රමසිංහ පාර්ලිමේන්තුවේදී කළ ප්‍රකාශයේ ඇතුළත් වූ කොටස් කිහිපයක සිංහල අදහස පහත දැක්වේ. \"ස්ත්‍රී පුරුෂ සමාජභාවීය සමානාත්මතාව පිළිබඳ පනත් කෙටුම්පත පිළිබඳ ශ්‍රේෂ්ඨාධිකරණයේ තීරණය. එය ඔබ (කතානායක) විසින් කියවනු ලැබුවා. මට අවශ්‍ය වන්නේ ආණ්ඩුක්‍රම ව්‍යවස්ථාවේ 4 වන වගන්තිය යටතේ මෙම පාර්ලිමේන්තුවේ බලතල උල්ලංඝණය වන බවට රීති ප්‍රශ්නයක් මතු කිරීමට පමණයි. ඒ වගේ ම අපි ඒ සම්බන්ධයෙන් තේරීම් කාරක සභාවක් පත් කළ යුතු යි.\" \"ශ්‍රේෂ්ඨාධිකරණයට කොහොමත් මේ ගැන තීන්දුවක් දෙන්න බැහැ. ඔවුන් නීතිවිරෝධීව අපේ පැත්තට එනවා.\" \"ශ්‍රේෂ්ඨාධිකරණයට බැහැ කෙටුම්පතක් ගැන තීන්දුවක් දෙන්න. ඔවුන්ට පුළුවන් එක ම දේ උපදෙස් දෙන්න විතර යි.\" \"මේක ඇත්තට ම මෙම පාර්ලිමේන්තුව අනුගමනය නොකළ යුතු විකෘති තීරණයක්. ඒ සඳහා තේරීම් කාරක සභාවක් පත් කරන ලෙස මම නිර්දේශ කරනවා.\" විමල් වීරවංශගේ ප්‍රතිචාරය ජනාධිපතිවරයාගේ ප්‍රකාශයෙන් පසු පාර්ලිමේන්තුව අමතමින් පාර්ලිමේන්තු මන්ත්‍රී විමල් වීරවංශ එම ප්‍රකාශය විවේචනයට ලක් කළේ ය. \"ගරු ජනාධිපතිතුමා ඉතා ම සූක්ෂම පන්දු යැවීමක නිරත වුණා. එතුමා හරි දක්ෂ ලෙස පළවෙනි කාරණය මතු කළේ, කාන්තාවන් සවිබල ගැන්වීමේ පනත පිළිබඳව ශ්‍රේෂ්ඨාධිකරණයෙන් ගෙන එන ලද තීන්දුව ගැන. එතුම ඒ තීන්දුවට අභියෝග කළා.\" විමල් වීරවංශ ප්‍රකාශ කළේ, මළ සිරුරු භූමදානය කිරීම සම්බන්ධයෙන් දෙවන පන්දුවත්, ගෙවල් කුලී බද්ද සම්බන්ධයෙන් තුන් වන පන්දුවත් ජනාධිපතිවරයා යොමු කළ බව ය. \"ඔබතුමා දාපු පන්දු තුනෙන් බලවත් ම පන්දුව පළවෙනි පන්දුව. පළවෙනි පන්දුව තමයි ශ්‍රේෂ්ඨාධිකරණ තීරණයට අභියෝග කරපු පන්දුව. ශ්‍රේෂ්ඨාධිකරණයෙන් එන තීන්දුව අභියෝගයට ලක් කරන්න පුළුවන් නම් ජනාධිපතිට හරි අගමැතිට හරි, ඒවා අපි පිළිගන්නෙ නෑ කියල කියන්න පුළුවන් නම් ශ්‍රේෂ්ඨාධිකරණයට පනත් කෙටුම්පත් සඳහා යන්න මේ රටේ රටවැසියාට තියෙන අයිතිය මොකක් ද?\" \"ඔබතුමා ශ්‍රේෂ්ඨාධිකරණ තීරණයට මේ විදිහට අභියෝග කරන එක වැරදි යි. එහෙම අභියෝග කරන සංස්කෘතියකට අපි ගියොත් ශ්‍රේෂ්ඨාධිකරණයට අපි ගිහිල්ල වැඩකුත් නෑ. ඔබතුමා සතුටු නැත්නම් ශ්‍රේෂ්ඨාධිකරණ තීරණයට මොකට ද අපි ශ්‍රේෂ්ඨාධිකරණයක් කියල එකක් තියාගන්නෙ?\" විමල් වීරවංශ ප්‍රශ්න කළේ ය. 'ජනාධිපතිගේ ප්‍රකාශය හරහා ශ්‍රේෂ්ඨාධිකරණය ගැන සමාජයේ අවතක්සේරු හැඟීමක් ඇති වෙන එක නතර කරන්න බැහැ' විධායකය, ව්‍යවස්ථාදායකය සහ අධිකරණය සතු බලය සම්බන්ධයෙන් පවතින්නේ විවාදාත්මක තත්ත්වයක් බව කොළඹ විශ්වවිද්‍යාලයේ දේශපාලන විද්‍යා අධ්‍යයන අංශයේ ජ්‍යෙෂ්ඨ කථිකාචාර්ය ධම්ම දිසානායක පවසයි. \"කොල්වින් ආර්. ද සිල්වා 1972 ආණ්ඩුක්‍රම ව්‍යවස්ථාව හදපු වෙලාවෙ එයා කිව්වා, ජනතා පරමාධිපත්‍යයට උඩින් කපුටෙකුටවත් පියාඹන්න බැහැ කියලා. එයා ඒකෙන් අදහස් කරපු දේ තමයි, ජනතාවට තියෙන්නෙ බලය. පාලකයින්ට තියෙන්නේ අධිකාරිය. ජනතාවට බලය තියෙනවා, ඒ බලයෙන් කොටසක් පවරනවා ආපහු ගන්න පුළුවන් විදිහට.\" \"ජනතාව සතු අධිකරණ බලය අධිකරණය හරහා ක්‍රියාත්මක වෙනවා. ජනතාව සතු ව්‍යවස්ථාදායක බලය පාර්ලිමේන්තුව හරහා ක්‍රියාත්මක වෙනවා. ඒ වගේ ම ජනතාව සතු විධායක බලය ජනාධිපති ප්‍රමුඛ කැබිනට් මණ්ඩලය හරහා ක්‍රියාත්මක වෙනවා. ඒ සියල්ල ක්‍රියාත්මක වෙන්නෙ ජනතාව සතු බල තුන නිසා. මෙතන ගේන තර්කය තමයි, ජනතාවගේ බලය නියෝජනය වන තැන තමයි, පාර්ලිමේන්තුව. මේවට උඩින් කිසි ම නීතියක් තියෙන්න බෑ කියන එක තමයි මේකෙන් තර්ක කෙරෙන්නේ.\" \"ඒක තමයි සමහරු ස්ථාවර නියෝග යටතේ, පාර්ලිමේන්තු වරප්‍රසාද යටතේ, උදාහරණයක් විදිහට පාර්ලිමේන්තුව ඇතුළේ අධිකරණයට අපහාස කළා කියලා මුකුත් කරන්න බෑනෙ. ඒකට හේතුව තමයි, අර දේශපාලන න්‍යාය.\" ජනාධිපති රනිල් වික්‍රමසිංහ ශ්‍රේෂ්ඨාධිකරණයේ තීන්දුව පිළිනොගන්නා බව ප්‍රකාශ කිරීම හරහා සමාජයේ ඇති වන තත්ත්වය පැහැදිලි කළ ජ්‍යෙෂ්ඨ කථිකාචාර්ය ධම්ම දිසානායක කියා සිටියේ \"රනිල් වික්‍රමසිංහ එහෙම කතාවක් කිව්වට පස්සේ එළියෙ එහෙම අවකාශයක් හැදෙන එක, ශ්‍රේෂ්ඨාධිකරණය සම්බන්ධයෙන් අවතක්සේරුවක්, බැරෑරුම් තත්ත්වයක් නෑ කියල හිතෙන එක පාලනය කරන්න බෑනෙ. මිනිස්සු එහෙම අදහසක් ඔළුවට ගන්නවා.\" යනුවෙනි. 'ශ්‍රේෂ්ඨාධිකරණය නොසලකා හැරීම සඳහා පරිසරය සකසා ගැනීමක්' ජනාධිපති රනිල් වික්‍රමසිංහ අඟහරුවාදා පාර්ලිමේන්තුවේදී කළ ප්‍රකාශය සරලව සැලකිය නොහැකි බව විවෘත විශ්වවිද්‍යාලයේ දේශපාලන විද්‍යා අධ්‍යයන අංශයේ ජ්‍යෙෂ්ඨ කථිකාචාර්ය ආචාර්ය අතුලසිරි සමරකෝන් පෙන්වා දුන්නේ ය. \"මට හිතෙන්නෙ දිගින් දිගට ම මේක තියෙන එකක්. පාර්ලිමේන්තුවට ශ්‍රේෂ්ඨාධිකරණයෙන් ආපහු එවන පනත් කෙටුම්පත්වලට ඇතුළත් කරන මේ සංශෝධන නිවැරදිව පාර්ලිමේන්තුව තුළ සිද්ධ වෙනවා ද කියන සැකයක් ඇති වෙලා තියෙනවා දැන්. ජනාධිපතිවරයාගේ ප්‍රකාශය ජනතාවගේ ස්වාධිපත්‍යයට බලපාන කාරණයක්. රාජ්‍යයක යුක්තිය ඉෂ්ට කිරීම සඳහා අධිකරණය සතු බලය අනිවාර්යයෙන් ම අවශ්‍ය යි.\" \"ව්‍යවස්ථාදායකය සහ විධායකය කියන අංශ දෙක ම කෙලින් ම ජනතාව තමයි පත් කරන්නේ. අධිකරණයට අපි පත් කර ගන්නේ රටේ ඉන්න නීතිය පිළිබඳ විශේෂඥ කණ්ඩායමක්. ඒ කණ්ඩායමේ බලයත් උත්තරීතර යි. පාර්ලිමේන්තුව සතු උත්තරීතරභාවය ම ඔවුන් සතුවත් තියෙනවා. ඒ නිසා අධිකරණයට අභියෝග කරන්න පාර්ලිමේන්තුවට කිසි ම අයිතියක් සහ ඒකට සුජාතභාවයක් ලැබිල නැහැ.\" \"පාර්ලිමේන්තුව සහ විධායකය දෙක ම ජනතාව ප්‍රතික්ෂේප කරලා තියෙන්නේ\" මෙලෙස අධිකරණයට අභියෝග කරමින් සිටිනුයේ, ජනතාව විසින් ප්‍රතික්ෂේප කරන ලද ආයතන දෙකක් බව ආචාර්ය අතුලසිරි සමරකෝන් පවසයි. \"මේ මොහොත ගත්තොත් එහෙම පාර්ලිමේන්තුව සහ විධායකය දෙක ම ජනතාවගේ අභියෝගයට ලක් වුණ ආයතන දෙකක් නෙ. ජනතාව ප්‍රතික්ෂේප කරපු ආයතන දෙකක්. හරි නම් කළ යුත්තේ නැවත ජනතාව ඉදිරියට යන එක, අධිකරණයට අභියෝග කරන එක නෙවෙයි ඇත්තට ම.\" මේ අනුව, ජනාධිපති රනිල් වික්‍රමසිංහ ශ්‍රේෂ්ඨාධිකරණය නොලසකා හරිමින් සිය කාල සීමාව දීර්ඝ කර ගැනීමේ වෑයමක නිරත වන ආකාරයක් පෙනී යන බව ද ආචාර්ය අතුලසිරි සමරකෝන් ප්‍රකාශ කළේ ය. \"ඉදිරියේදී ජනාධිපතිවරයාගේ කාල සීමාව දික් කර ගැනීම පිළිබඳ යෝජනාව සමහර වෙලාවට එන්නත් ඉඩ තියෙනවා. ඒ වගේ ම, ඒ සම්බන්ධයෙන් ශ්‍රේෂ්ඨාධිකරණ විසින් දෙනු ලබන තීන්දුව කුමක් වුවත්, පාර්ලිමේන්තුව විසින් ගන්නා තීරණය වලංගුයි කියල කියන්නත් පුළුවන්. මේ මොහොතේ මේ ව්‍යවස්ථාවට සිදුවීමට යන මේ බලපෑම පිළිබඳව යම් අනතුරු ඇඟවීමක් මේ හැසිරීම තුළ තියෙනවා.\"",
"Title": "රනිල් වික්‍රමසිංහ : ජනපතිවරයා ශ්‍රේෂ්ඨාධිකරණය විවේචනය කළේ ඇයි? 'යටි අරමුණක්' තිබේද? විශ්ලේෂකයෝ කියන්නේ කුමක්ද?"
} |
{
"Text": " ශ්‍රී ලංකාවේ පැවති යුද්ධය අවසන් වී 2024 වර්ෂයට වසර 15 ක් ගතව තිබේ. වසර ගණනාවක සිට උතුර සහ නැගෙනහිර ජනතාවගේ මෙන්ම උතුරේ දේශපාලනඥයින්ගේ ප්‍රමුඛ ඉල්ලීමක්ව පැවතියේ ආරක්ෂක අංශ සතුව ඇති උතුර සහ නැගෙනහිර ජනතාවගේ ඉඩම් නැවත මුල් පදිංචිකරුවන්ට මුදා හැරීමය. කෙසේ වෙතත් දේශීය සහ ජාත්යන්තර ඉල්ලීම් හමුවේත් වසර 15 ක් පුරා අතිශය මන්දගාමීව පැවති මෙම ක්‍රියාදාමය හදිසි පිබිදීමකින් මේ වන විට සිදුවෙමින් ඇත. උතුරු පළාතේ පැවති ආරක්ෂක සේනා මූලස්ථාන අතුරින් ප්‍රධාන ආරක්ෂක සේනා මූලස්ථාන දෙකක් මේවන විට ඉවත් කර තිබේ. ඒ අනුව කිලිනොච්චිය ආරක්ෂක සේනා මූලස්ථානය හා මුලතිව් ආරක්ෂක සේනා මූලස්ථානය යන නම් ඉවත් කර කිලිනොච්චිය ආරක්ෂක සේනා මූලස්ථානය සතුව පැවති කඳවුරු කොටසක් යාපනය ආරක්ෂක සේනා මූලස්ථානය වෙත හා තවත් කොටසක් වන්නි ආරක්ෂක සේනා මූලස්ථානය වෙත පවරා දී ඇත. වන්නි ආරක්ෂක සේනා ආඥාපති ලෙස මේජර් ජෙනරාල් දිනේෂ් නානායක්කාර කටයුතු කරන අතර යාපනය ආරක්ෂක සේනා ආඥාපති ලෙස කටයුතු කරන්නේ මේජර් ජෙනරාල් MGWWWMCB වික්‍රමසිංහ ය. යුද්ධය හේතුවෙන් වසර 40 කට වැඩි කාලයක් උතුර සහ නැගෙනහිර පළාත් තුළ ත්‍රිවිධ හමුදාවට හා පොලිසියට අයත් කඳවුරු විශාල සංඛ්‍යාවක් ස්ථාපිත කර තිබුණි එම ආරක්ෂක අංශ කඳවුරු හේතුවෙන් සිය මුල් ඉඩම් අහිමි වු විශාල පිරිසක් තවමත් අභ්‍යන්තරව අවතැන්ව හෝ විවිධ ස්ථානවල තාවකාලිකව වාසය කරමින් සිටිති. යුද්ධයේ ආරම්භක අවධියේ සිට උතුරු පළාතේ සිවිල් වැසියන් බහුතරයකට සිය ඉඩම් අහිමිව තිබු අතර යාපනය පලාලි, කන්කසන්තුරය, පේදුරුතුඩුව, කිලිනොච්චිය හා මුලතිව් ප්‍රදේශවල ජනතාවගෙන් වැඩි පිරිසකට සිය ඉඩම් අහිමිව තිබු අතර ඇතැම් ස්ථානවල ඉඩම් අක්කර සිය ගණනක් ආරක්ෂක අංශ කඳවුරු වෙත පවරාගෙන තිබුණි. උතුරු පළාතේ යුද හමුදාව සතුව ඇති ඉඩම් ප්‍රමාණය කොපමණ ද? යුද ගැටුම් හේතුවෙන් උතුරු පළාත තුළ වැඩිම කඳවුරු ප්‍රමාණයක් යුද හමුදාව විසින් ස්ථාපිත කොට තිබු අතර, 2009 වසර වන විට උතුරු පළාත තුළ ඉඩම් අක්කර 73016.50 ක් ද නැගෙනහිර පළාත තුළ ඉඩම් අක්කර 12236.69 ක්ද යුද හමුදා කඳවුරු ස්ථාපිත කිරීම වෙනුවෙන් යොදාගෙන තිබු බව හමුදා මාධ්‍ය ප්‍රකාශක කාර්යාලය අනාවරණය කළේය. යුද හමුදාව සතුව පැවති උතුරු පළාතේ ඉඩම් තුළින් වර්තමානය වන විට අක්කර 63187.91 ක් නිදහස් කර ඇත. උතුරු පළාත තුළ තවමත් යුද හමුදාව සතුව නිදහස් කිරීමට ඉඩම් අක්කර 9828.67 ක ප්‍රමාණයක් පවතින බව හමුදා මාධ්‍ය ප්‍රකාශක මේජර් ජෙනරාල් රසික කුමාර බීබීසී සිංහල වෙත පැවසීය. එලෙසම නැගෙනහිර පළාත තුළ යුද හමුදාව සතුව පැවති ඉඩම් තුළින් 2024 වසර වන විට ඉඩම් අක්කර 8772.62 ක් නිදහස් කර ඇති බවත් නැගෙනහිර පළාත තුළ තවමත් ඉඩම් අක්කර 3464.07 ක ප්‍රමාණයක් නිදහස් කිරීමට ඇති බවත් ඔහු සඳහන් කළේය. 2009 වසර වන විට යුද හමුදා කඳවුරු ස්ථාපිත කිරීම වෙනුවෙන් උතුරු පළාතෙන් පවරාගත් ඉඩම් වලින් 86.54 % ක් මේ වන විට නිදහස් කර ඇති අතර තවත් 13.46% ක් නිදහස් කිරීමට නියමිතය. 2009 වසරේ නැගෙනහිර පළාත තුළින් යුද හමුදා කඳවුරු ස්ථාපිත කිරීමට පවරාගත් ඉඩම් තුළින් 71.70 % ප්‍රමාණයක් මේ වන විට නිදහස් කොට ඇති අතර නැගෙනහිර පළාතේ තවත් 28.30% ක ඉඩම් ප්‍රමාණයක් නිදහස් කිරීමට නියමිත බවද යුද හමුදා මාධ්‍ය ප්‍රකාශකවරයා පැවසුවේය. නිදහස් කිරීමට ඇති ත්‍රිවිධ හමුදාව භාරයේ ඇති ඉඩම් ප්‍රමාණය කොපමණ ද? යුද හමුදාව, නාවික හමුදාව හා ගුවන් හමුදාව යන ත්‍රිවිධ හමුදාවන් වෙනුවෙන් පවරාගත් ඉඩම් තුළින් කොපමණ ඉඩම් ප්‍රමාණයක් තවමත් නිදහස් කිරීමට පවතින්නේද යන්න සම්බන්ධයෙන් ජාතික ආරක්ෂක අධ්‍යයන ආයතනයේ අධ්යක්ෂ ජෙනරාල්, ආරක්ෂක අමාත්‍යාංශයේ මාධ්‍ය අධ්යක්ෂ හා මාධ්‍ය ප්‍රකාශක කර්නල් නලීන් හේරත්ගෙන් බීබීසී සිංහල විමසීමක් කළේය. ‘ත්‍රිවිධ හමුදා වෙනුවෙන් යුද්ධයේ ආරම්භයේ සිට පවරාගත් ඉඩම් තුළින් මේ දක්වා ඉඩම් විශාල ප්‍රමාණයක් නිදහස් කරලා තිබෙනවා.’ ත්‍රිවිධ හමුදාව සතුව තවත් ඉඩම් අක්කර 27,496.72 ක් නිදහස් කිරීමට පවතින බවද නලින් හේරත් සඳහන් කළේය. ඉන් වැඩි ප්‍රමාණයක් ක්‍රමානුකූලව නිදහස් කිරීමට නියමිත අතර ඒ සඳහා වන ක්‍රියාමාර්ග ගනිමින් සිටින බවද ඔහු පැවසුවේය. උතුරු පළාතේ කොපමණ ආරක්ෂක කඳවුරු සංඛ්‍යාවක් ඉවත් කර තිබේද ? ගතවු වසරක කාලය තුළ උතුරු පළාතේ කොපමණ ආරක්ෂක අංශ කඳවුරු සංඛ්‍යාවක් ඉවත් කර තිබේද? යන්න ගැන උතුරු පළාතේ සිටින යුද හමුදාවේ ජ්‍යෙෂ්ඨ නිලධාරියෙකුගෙන් බීබීසී සිංහල විමසීමක් කළේය. ඔහු සඳහන් කළේ, ගතවු කාලය තුළ උතුරු පළාතේ පැවති ආරක්ෂක සේනා මූලස්ථාන අතුරින් ප්‍රධාන ආරක්ෂක සේනා මූලස්ථාන දෙකක් ඉවත් කර ඇති බව ය. යුද සමයේ යාපනය, කිලිනොච්චිය, වන්නි හා මුලතිව් යනුවෙන් ප්‍රධාන ආරක්ෂක සේනා මූලස්ථාන හතරක් උතුරු පළාත තුළ ක්‍රියාත්මක විය. එහෙත් මේවන විට ඉන් ප්‍රධාන ආරක්ෂක සේනා මූලස්ථාන දෙකක් ඉවත් කර තිබේ. ඒ අනුව කිලිනොච්චිය ආරක්ෂක සේනා මූලස්ථානය හා මුලතිව් ආරක්ෂක සේනා මූලස්ථානය යන නම ඉවත් කර කිලිනොච්චිය ආරක්ෂක සේනා මූලස්ථානය සතුව පැවති කඳවුරු කොටසක් යාපනය ආරක්ෂක සේනා මූලස්ථානය වෙත හා තවත් කොටසක් වන්නි ආරක්ෂක සේනා මූලස්ථානය වෙත පවරාදී ඇතැයි ඔහු අනාවරණය කළේය. මුලතිව් ආරක්ෂක සේනා මූලස්ථානය යන නම ඉවත් කර අදාළ කඳවුරු මේ වන විට වන්නි ආරක්ෂක සේනා මූලස්ථානය වෙත පවරා දී තිබේ. වන්නි ආරක්ෂක සේනා මූලස්ථාන බල ප්‍රදේශය දඹුල්ලේ සිට කිලිනොච්චිය හරහා උතුර දක්වාත්, පළල් සීමාව තලෙයිමන්නාරම සිට පුල්මුඩේ දක්වාත් විහිදේ. ‘මේ යටතේ ප්‍රධාන ආරක්ෂක සේනා ආඥාපති තනතුරු දෙකක් උතුරු පළාතෙන් ඉවත් කරලා තිබෙනවා.යුද සමයේ ආරක්ෂක හේතුන් මත සිවිල් ජනතාවගේ ඉඩම් පවරාගෙන සකස් කරලා තිබුණ කඳවුරු රැසක් මේ වන විට ඉවත් කරලා තිබෙනවා. කිලිනොච්චිය හා මුලතිව් ප්‍රදේශවල කුඩා කඳවුරු රැසක් ඉවත් කරලා තිබෙනවා.’ නම හෙළි කිරීමට අකමැති වූ අදාළ ජ්‍යෙෂ්ඨ හමුදා නිලධාරියා සඳහන් කළේය. ‘යාපනය පලාලි ආරක්ෂක සේනා මූලස්ථාන සීමාවට අයත්ව තිබු කුඩා කඳවුරු ඉවත් කරලා ඒ කඳවුරු පැවති සිවිල් ජනතාවගේ ඉඩම් මේ වන විට සිවිල් ජනතාවට ලබාදෙමින් තිබෙනවා.’ ඔහු පැවසීය. කඳවුරු ඉවත් කිරීම ආරක්ෂාවට තර්ජනයක්ද? ආරක්ෂක අංශ සතුව පැවති සිවිල් ජනතාවගේ ඉඩම් නිදහස් කිරීම වෙනුවෙන් කුඩා හමුදා කඳවුරු ඉවත් කර ඇති අතර එම කුඩා කඳවුරුවල සිටි භට පිරිස් ප්‍රධාන කඳවුරුවලට අනුයුක්ත කර තිබේ. ‘කුඩා කඳවුරු ඉවත් කළත් ආරක්ෂක අංශවල සේනාව හා ආරක්ෂක විධිවිධාන අවම කරලා නෑ. ඕනෑම ත්‍රස්ත ප්‍රහාරයකට සුදානමින් ආරක්ෂක අංශ නිරතුරුව ක්‍රියා කරනවා.’ ‘දැනට ඉවත් කොට තිබෙන කුඩා කඳවුරු ඉවත් කිරීම ආරක්ෂාවට ගැටළුවක් නොවන ලෙස අධ්‍යයනයන් කරලා තමයි ඉවත්කරලා තිබෙන්නේ’ යනුවෙන් යුද හමුදා සහ ආරක්ෂක අමාත්‍යාංශ මාධ්‍ය ඒකකය අවධාරණය කළහ. උතුරේ ආරක්ෂක අංශ කඳවුරු ඉවත් කිරීම හොඳයිද? උතුරු පළාතේ යුද හමුදාව ඇතුළු ආරක්ෂක අංශ සතු කඳවුරු ඉවත් කිරීම සම්බන්ධයෙන් වවුනියාව ප්‍රදේශයේ පදිංචි එන්.මනෝහරන්ගෙන් බීබීසී සිංහල විමසීමක් කළේය. ‘දැන් යුද්ධයක් නෑ. යුද්දේ ඉවරවෙලත් අවුරුදු 15 ක් විතර ගතවෙලා තිබෙනවා. යුද්ධයක් නැති නිසා අනවශ්‍ය කඳවුරු ඉවත් කිරීම හොඳයි. මොකද ඔය හමුදා කඳවුරු බොහෝ ප්‍රමාණයකන් සිවිල් ජනතාවගේ ඉඩම්වල තමයි තිබුණේ.’ ‘ඒ ඉඩම්වල අයිතිකාරයෝ දැන් වෙන වෙන තැන්වල ජිවත්වෙනවා. යුද්ධය නැති නිසා සිවිල් ජනතාවගේ ඉඩම්වල තිබෙන කඳවුරු ඉවත් කරලා, ඒ ඉඩම් සිවිල් ජනතාවට ලබාදුන්නොත් හොඳයි.’ ‘ආරක්ෂාව වෙනුවෙන් අවශ්‍ය කඳවුරු ඉවත් කරන්න කියලා අපි ඉල්ලන්නේ නෑ. හැමතැනම තිබුණ කුඩා කුඩා කඳවුරු ඉවත් කරන එක ගැටළුවක් නොවෙයි කියලා තමයි අපිට හිතෙන්නේ.’ඔහු පැවසීය. ‘ඉඩම් නිදහස් කිරීමට ආණ්ඩුවට සැලසුමක් නෑ’ උතුරු පළාතේ සිවිල් වැසියන්ගේ ඉඩම් තවමත් මුළුමනින්ම නිදහස් නොකිරීම සම්බන්ධයෙන් විකල්ප ප්‍රතිපත්ති කේන්ද්‍රයේ නීතිඥ භවානි ෆොන්සේකාගෙන් බීබීසී සිංහල විමසීමක් කළේය. ‘දැන් යුද්දේ ඉවරවෙලා අවුරුදු 15 ක් ගතවෙලා තිබෙනවා. ඒත් තවමත් උතුරු හා නැගෙනහිර පළාත්වල සිවිල් ජනතාවගේ ඉඩම් විශාල ප්‍රමාණයක් ආරක්ෂක අංශ සතුව තිබෙනවා.සිවිල් ජනතාවගේ ඉඩම් නිදහස් කරදෙන ලෙසට ඉල්ලා පුද්ගලයින් කිහිපදෙනෙක් ශ්‍රේෂ්ඨාධිකරණයේ පවා නඩු ගොනු කරලා තිබෙනවා.’ ‘ආරක්ෂක අංශ පවරාගෙන තිබෙන ඇතැම් සිවිල් වැසියන්ගේ ඉඩම්වල ආරක්ෂක අංශ විසින් වගාවන් කරලා ප්‍රතිලාභ ලබාගන්නවා.ඒත් ඒ ප්‍රතිලාභ ඉඩම් අයිතිකරුවන්ට හිමිවෙන්නේ නෑ.ඒක ගැටළුකාරි තත්වයක්.’ ඇය පැවසුවාය. ‘යුද්ධය ඉවරවෙලා අවුරුදු 15 ක් ගතවුණත් සිවිල් ජනතාවගේ ඉඩම් නිදහස් නොකිරීම ගැටළුවක්.ආරක්ෂක අංශ සතුව තිබෙන ඉඩම් නිදහස් කිරීමට ආණ්ඩුවට සැලසුමක් නෑ.සිවිල් ජනතාවගේ ඉඩම් ආරක්ෂක අංශ වෙත පවරා ගත්තත් මේ දක්වා සිවිල් වැසියන්ට වන්දි ලබාදීමක් කරලා නෑ. ඒ සම්බන්ධයෙන් ආණ්ඩුව අවධානය යොමුකරන්න ඕනේ.’",
"Title": "උතුර සහ නැගෙනහිර පළාත් වලින් ඉවත් කළ හමුදා කඳවුරු මොනවා ද?"
} |
{
"Text": " ශ්‍රී ලංකාවේ නවක රංගන ශිල්පිනියක වන උමා අසේනි සිය සොහොයුරියගේ විවාහ උත්සවයේදී කළ කතාවක් හේතුවෙන් ගෘහස්ත ප්‍රචණ්ඩත්වයේ වැඩි අවධානයක් යොමු නොවූ පැත්තක් පිළිබඳව සමාජ මාධ්‍ය හරහා අවධානයක් යොමු වී තිබිණි. ඇය කළ කතාවේ කොටසක් සමාජ මාධ්‍යවල පළ කර තිබුණු අතර, බොහෝ දෙනෙකු ඇයගේ කතාව උත්කර්ෂයට නංවමින් අදහස් පළ කර තිබෙනු දක්නට ලැබිණි. ඇයගේ කතාවේ මෙම ප්‍රස්තුතයට අදාළ කොටස් කිහිපයක් පහත දැක්වේ. \"මායි නංගියි ගැන කතා කරනකොට අපිට කතා කරන්න තියෙන ගොඩක් දේවල් නිකං ඊශ්‍රායෙල් පලස්තීන යුද්ධෙ වගේ. අද කියල වෙනසක් නෑ. අදත් මාත් එක්ක රණ්ඩු වෙලා අඬල ඉන්නෙ.\" \"මම කැමති නෑ අම්මගෙන් තාත්තාගෙන්වත් එයා වචනයක්වත් අහනවට. මම කැමති නෑ එයාට වෙන කවුරුවත් අතක්වත් උස්සනවට. හැබැයි මට එයා එක්ක ආදරණීය මතක නෑ. ගහනකොට පයිනුත් ගහල යන්නෙ මම. හැබැයි ඒ මම විතරයි. වෙන කිසි ම කෙනෙක්, එයාට එක වචනයක්වත් කියනවාට, එයාට එක ඇඟිල්ලක්වත් උස්සනවට මම කැමති නෑ. මම එහෙම වෙන්න දෙන්නෙත් නෑ.\" 'නංගියේ මං ආදරේට නෙ ගැහුවේ - දෑවැද්දට ගෘහස්ත ප්‍රචණ්ඩත්වය!' ඉහත සඳහන් උධෘතය යොදමින් උමා අසේනිගේ කතාව සම්බන්ධයෙන් 'ළමා හිංසනයට තිත පදනමේ' සභාපති සහ ළමා ආරක්ෂක සන්ධානයේ සම කැඳවුම්කරු වෛද්‍ය තුෂ් වික්‍රමනායක සිය ෆේස්බුක් පිටුවෙහි අදහස් දක්වා තිබිණි. \"ලංකාවේ ප්‍රචණ්ඩත්වය සාධාරණය කිරීම මීටත් වඩා හොඳින් අහන්න වෙන්නෙ නෑ. අක්කා පයින් ගහපු හැටි රොමැන්තිකරණය කරන්න මීටත් වඩා වචන නෑ. දරුවන් අතර ඇති වන ගෘහස්ත ප්‍රචණ්ඩත්වය තේරුම් ගන්න මීටත් වඩා සාධක අවශ්‍ය නෑ,\" ඇය පෙන්වා දී තිබේ. \"පුතේ, මං ගැහුවේ ආදරේට\" කියලා කියන එක තරම් දරුවන්ට මොලේ අවුල් වෙන දෙයක් නෑ. ආදරයයි ප්‍රචණ්ඩත්වයයි එක ම මිණුම් දණ්ඩෙන් සමාන්‍යකරණීය කරන තරම් මොංගල් දෙයක් නෑ. හැබැයි වචනවලින්, හැඟීම්වලින් වෙස් වළා ගත් සත්‍යයට මිනිස්සු රැවටෙන හැටි ලයික්ස්, හාර්ට්ස්, ෂෙයාස්වලින් පේනවා නෙ..\" ඇය සටහන් කර තිබිණි. මේ අතර, රංගන ශිල්පිනියක ලෙස සමාජය හඳුනන යම් ප්‍රසිද්ධියක් සහිත කාන්තාවක විසින් ප්‍රචණ්ඩත්වය උත්කර්ෂයට නංවමින් කළ කතාව සම්බන්ධයෙන් තවත් පුද්ගලයින්ගෙන් ද විවේචන එල්ල වී තිබිණි. විශාල පිරිසක් එම ප්‍රකාශය සාධාරණීකරණය කර තිබුණු අතර, උමා අසේනිගේ ඇතැම් සමකාලීන රංගන ශිල්පිනියන් එය උත්කර්ෂයට නංවමින් සිය සමාජ මාධ්‍ය පිටුවල පළ කර තිබූ අයුරු ද දැක ගත හැකි විය. බොහෝ පිරිසක් සහෝදර සහෝදරියන් අතර සිදු වන ප්‍රචණ්ඩත්වය සාධාරණීකරණය කිරීමට උත්සහ කර තිබූ ආකාරයෙන් පෙනී ගියේ, ශ්‍රී ලංකාවේ ගෘහස්ත ප්‍රචණ්ඩත්වය සම්බන්ධයෙන් වැඩි පිරිසකට නිසි අවබෝධයක් නොමැති බව ය. 'වැඩිමල්කම කියන්නේ බාලයින්ට පහර දීමට ලැබෙන වරමක් නෙවෙයි' ඇතැම් පවුල්වල දෙමාපියන් රැකියාවල නිරත වන හෙයින් බොහෝවිට දරුවන් පමණක් නිවසේ තබා යාමට සිදුවන අවස්ථා තිබේ. එවන් අවස්ථාවලදී දෙමාපියන් බාල දරුවන්ගේ වගකීම පවරන්නේ, වැඩිමල් දරුවාට ය. දරුවෙකු වැඩිමල් වුව ද, එම දරුවා ද දරුවෙකු වන හෙයින් සෙසු සොහොයුරු සොහොයුරියන් රැක බලා ගැනීම පිළිබඳව ඔහුට හෝ ඇයට නිසි අවබෝධයක් නැත. මනෝවෛද්‍යවරුන් පවසන්නේ, එවැනි අවස්ථාවල වැඩිමල් දරුවන් බාල දරුවන්ට පහර දීමෙන් හෝ බැන වැදීමෙන් ඔවුන් පාලනය කිරීමට උත්සහ කරන බව ය. ඊට අමතරව, වැඩිමල් දරුවන් බොහෝවිට සිය වැඩිමල්කම ප්‍රයෝජනයට ගනිමින් බාල දරුවන් ශාරීරිකව හෝ මානසිකව පීඩාවට ලක්කිරීමට පෙළඹෙන අවස්ථා තිබේ. \"වැඩිමල්කම කියන්නේ බාල දරුවන්ට පහර දෙන්න ලැබුණ වරමක් නෙවෙයි. ඒක ගෘහස්ත හිංසන යටතට වැටෙනවා. දෙමාපියන් හෝ වැඩිහිටියන් සෑම විට ම උත්සහ කළ යුත්තේ, දරුවන් අතර ඇති වන ප්‍රශ්න සාමකාමීව සහ සාකච්ඡාමය මාර්ගයෙන් විසඳා ගැනීමට ඔවුන් පෙළඹවීමට යි. පවුලේ බාල දරුවන්ටත් මානව හිමිකම් තියෙනවා. බාල දරුවන්ට දිගින් දිගට ම වැඩිමල් දරුවන්ගෙන් අඩන්තේට්ටම් සිද්ධ වෙනවා නම් එම දරුවන්ගේ පෞරුෂත්වයට අයහපත් ලෙස බලපෑම් එල්ල වෙන්න පුළුවන්. ඒ නිසා මෙතනදි සිදු වුණ පළවෙනි වරද තමයි, වැඩිමල් දරුවා බාල දරුවෙකුට නිතර පහර දීම. ඒක සාධාරණීකරණය කරන්න බැහැ,\" ජාතික ළමා ආරක්ෂක අධිකාරියේ අධ්යක්ෂ ජනරාල් අනෝමා සිරිවර්ධන බීබීසී සිංහල සේවයට පැවසීය. ප්‍රචණ්ඩත්වය උත්කර්ෂයට නැංවීම මෙහිදී, සිය සොහොයුරියට එරෙහිව කුමන අරමුණකින් වුව ද සිදු කළ ප්‍රචණ්ඩත්වය ප්‍රසිද්ධියේ උත්කර්ෂයට නැංවීම ද සාධාරණීකරණය කළ නොහැකි බව ජාතික ළමා ආරක්ෂක අධිකාරියේ අධ්යක්ෂ ජනරාල්වරිය පෙන්වා දුන්නා ය. \"විවාහ උත්සවයක් වැනි සැලකිය යුතු පිරිසක් එක්රැස් වූ ස්ථානයක පහර දීම සාධාරණීකරණය කිරීම සහ උත්කර්ෂයට නැංවීම හරහා ප්‍රචණ්ඩත්වය සමාජගත වීමක් සිදු වෙනවා. ගොඩක් අය ඒ කතාව ෂෙයාර් කරලා තිබුණේ, 'අක්කාගේ ආදරේ' කියන උධෘතය යටතේ. එතකොට කෙනෙකුට හිතෙන්න පුළුවන්, අක්කාගෙ ආදරේ කියන්නේ නංගිට දකින දකින තැන පහර දෙන එක ද? කියලා.\" 'ආදරේට කොහොම ද කෙනෙකුට ගහන්නේ?' 'ආදරේට කොහොම ද කෙනෙකුට ගහන්නේ?,' ජාතික ළමා ආරක්ෂක අධිකාරියේ අධ්යක්ෂ ජනරාල්වරිය ප්‍රශ්න කරයි. 'අපි කෙනෙකුට ගහන්නේ ආදරේට කියන එක බොරුවක්. ආදරේට නෙවෙයි ගහන්නේ. අපි ගහන්නේ අපේ කෝපය නිසා. තවත් මිථ්‍යා මතයක් තියෙනවා, 'අපි අද මේ තැන්වල ඉන්නේ අපට දෙමාපියෝ, ගුරුවරු හොඳට ගහපු නිසා' කියලා. ඒක වැරදි මතයක්. මට කවුරුවත් පොඩි කාලේ ගහල නෑ. ඒත් මම මේ වෙනකොට යම් හොඳ තැනක ඉන්නවා. පහර දීමෙන් වෙන්නේ දරුවන්ගේ නිර්මාණශීලීත්වය නැති වෙන එක.' 'ප්‍රසිද්ධ පුද්ගලයෙකු නම් වගකීම වැඩි යි' උමා අසේනි ප්‍රසිද්ධ කාන්තාවක් වන හෙයින් ඇය කළ කතාව සමාජගත වීම වැඩියෙන් සිදු විය හැකි බවත්, එහෙයින්, එවැන්නන් ප්‍රසිද්ධියේ කතා කිරීමේදී වැඩි වගකීමකින් කතා කළ යුතු බවත් අනෝමා සිරිවර්ධන පෙන්වා දුන්නා ය. 'ප්‍රසිද්ධ පුද්ගලයින් අනුගමනය කරන අය ඉන්නවා. ඔවුන්ට ආදරය කරන අය වැඩි යි. ඒ නිසා ඔවුන් කරන ප්‍රකාශ රසිකයින්ගේ ජීවිතවලට බලපාන්න පුළුවන්. ඒ නිසා ප්‍රචණ්ඩත්වය වගේ දේවල් ගැන කතා කරද්දී ඒක උත්කර්ෂයට නැංවීම හෝ සාධාරණීකරණය කිරීම කිසිසේත් නොකළ යුතු දෙයක්. ඔවුන්ට වගකීමක් ඇතිව තමන්ගේ අදහස් පළ කළ යුතු යි.' බෞද්ධ සාහිත්‍යයේ උදාහරණ ඉහත පෙන්වා දුන් පරිදි, දරුවෙකුගෙන් පමණක් නොව සතෙකුගෙන් පවා ප්‍රචණ්ඩකාරී ලෙස ක්‍රියා කිරීමෙන් කිසිවක් නිවැරදිව කළ නොහැකි බව පුරාණයේ ලියැවුණු ජාතක කතාවලින් පවා පෙන්වා දී තිබේ. 'නන්දිවිශාල ජාතකය' එවැන්නකි. 'බ්‍රාහ්මණ තෙමේ ගැල් සියයක් වැලි කැටකැබලි ගලින් ම පුරවා පිළිවෙළින් තබා සියල්ල අකර බඳිනා යොතින් එකට බැඳ නන්දිවිශාල නම් ගවයා නහවා සුවඳින් පසඟුල් දී ග්‍රීවායෙහි මල් පළඳවා පළමු ගැල් ධුරයෙහි හුදකලාව ම යොදා තෙමේ ගැල්හි හිඳ කැවිට ඔසවාගෙන 'අදුව කුළ උසුලව කුළ'යි කීයේ ය. බෝධිසත්වයන් වහන්සේ මේ තෙමේ අකුළු වූ මට කුළුවචනයෙන් කියන්නේ යයි කිසා සතරපය ටැඹක් මෙන් නිශ්චල කොට සිටි සේක. සිටාණෝ එකෙණෙහි ම බ්‍රාහ්මණයාගෙන් වස්තු දහස ගෙන්වා ගත්තෝය. බ්‍රහ්මණ තෙමේ දහසෙකින් පැරදුණේ ය. ගවයා මුදාහැර ගෙට ගොස් ශෝකයෙන් මඩනා ලදුව හොත්තේ ය. නන්දිවිශාල නම් ගොනා තණ කා ආයේ ශෝකයෙන් මඩනා ලද බ්‍රාහ්මණයා දැක සමීපයට එළඹ බ්‍රාහ්මණය කවර හෙයකින් නිද්‍රාව කරන්නෙහි දැයි කීයේ ය. දහසකින් පැරදුණා වූ මට නිදි කොයින් දැයි කීය. බ්‍රාහ්මණය මෙපමණ කලක් තොපගේ ගෙයි වසන්නා වූ මා විසින් කිසි භාජනයක් බිඳපීමක් හෝ කිසිවක් මැඩ මීරිකීමක් හෝ නුසුදුසු තැනෙක්හි මළමුත්‍ර බැහීමක් හෝ කළවිරී දැයි කීයේ ය. පුත්‍රය එවැනි දෙයක් නැත්තේ යයි කීය. එසේ කල්හි මට කවර කාරණයකින් කුළුවාදයෙන් කීයෙහි ද? මේ තෙම තොපගේ දෝෂ වන්නේ ය. මාගේ දෝෂයෙක් නැත්තේ ය. යව ඒ සිටාණන් හා සමග වස්තු දෙදහසකින් පරදු කොට තබව. හුදෙක් අකුළු වූ මට කුළවාදයෙන් කථා නොකරවයි කීයේ ය.\" ඉහත උපුටා දක්වන ලද නන්දි විශාලජාතකයේ කොටසින් ජාතක කතාකරුවා උත්සහ කරන්නේ, බැන වැදීම්, පහර දීම්වලින් කිසිදු ජයක් ලැබිය නොහැකි බවත්, ආදරණීය වචනවලින් වඩා යහපතක් සිදු වන බවත් පෙන්වා දීමට ය. 'ඈත අතීතයේ පවා පහර දීම්, බැන වැදීම් වැනි ප්‍රචණ්ඩ ක්‍රියා හෙළා දුටු සමාජයක් තිබූ ශ්‍රී ලාංකිකයින් දැන් ඉන්නේ කොතන ද? කියන කනගාටුදායක ප්‍රශ්නය අපේ හිතේ ඇති වෙනවා. මේක තේරුම් නොගත්තොත් ශ්‍රී ලාංකික සමාජය තුළ දැවැන්ත අර්බුදයක් නිර්මාණය වෙන්න පුළුවන්,' ජාතික ළමා ආරක්ෂ අධිකාරියේ අධ්යක්ෂ ජනරාල් අනෝමා සිරිවර්ධන අනතුරු ඇඟවීය. ගෘහස්ත ප්‍රචණ්ඩත්වය යනු කුමක් ද? ගෘහස්ත ප්‍රචණ්ඩත්වය යනු අඹුසැමියන් විසින් එකිනෙකාට එරෙහිව සිදු කරන ප්‍රචණ්ඩත්වයන් පමණක් නොවන අතර, එයට පවුල් පරිසරය තුළ විවිධ ඥාති සම්බන්ධතා ඇති පුද්ගලයින් අතර ඇති විය හැකි ශාරීරික, ලිංගික හා මානසික ප්‍රචණ්ඩත්වයන් ද ඇතුළත් වන බව එක්සත් ජාතීන්ගේ ජනගහන අරමුදල පවසයි. ඒ අනුව, සොහොයුරු සොහොයුරියන් අතර සිදු වන ප්‍රචණ්ඩ ක්‍රියා ද ගෘහස්ත ප්‍රචණ්ඩත්වයට යටත් වේ. ගෘහස්ත පරිසරය තුළ සිදු වන ඇතැම් ප්‍රචණ්ඩකාරී ක්‍රියා, පහර දීම්, ස්ත්‍රී දූෂණ, ලිංගික හිංසන, අතවර ඇතුළු මනුෂ්‍ය ශරීරයට සිදු කෙරෙන සියලු අපරාධ දණ්ඩ නීති සංග්‍රහයේ පොදු සාපරාධී ක්‍රියා ගණයට අයත් විය හැකි ය. 2005 අංක 34 දරන ගෘහස්ත ප්‍රචණ්ඩ ක්‍රියා වැළැක්වීමේ පනත ගෘහස්ත ප්‍රචණ්ඩ ක්‍රියා වැළැක්වීම සඳහා ක්‍රියාත්මක වන නීතිය යි. ගෘහස්ත ප්‍රචණ්ඩත්වය ගැන දැනුම් දෙන්න ගෘහස්ත ප්‍රචණ්ඩත්වය සිදු වන අවස්ථාවක ඒ සම්බන්ධයෙන් පොලිස් හදිසි ඇමතුම් අංක වන 118 හෝ 119 ඇමතිය හැකි ය. ඊට අමතරව, ඒ සම්බන්ධයෙන් මනෝ චිකිත්සක සේවා සඳහා යොමු වීමට ආසන්නයේ ම පිහිටි රෝහලක් වෙත යා හැකි ය.",
"Title": "වැඩිමල්කම යනු බාලයන්ට පහර දීමට ලැබුණු වරමක් ද?"
} |
{
"Text": " ගෙවුණු දශක දෙක තුළ ශ්‍රී ලංකාවේ රුක් රෝපණ ව්‍යපෘති රැසක් ආරම්භ කරන තිබේ. ඒ සෑම ව්‍යාපෘතියකින්ම පාහේ පැළ මිලියනයක් හෝ ඊට වැඩි ප්‍රමාණයක් රෝපණය කිරීමට සැලසුම්කර තිබිණි. නමුත් ඒ ව්‍යාපෘති යටතේ රෝපණය කළ පැළ කොතරම් ප්‍රමාණයක් ඉතිරි වී තිබේද යන්න විමසා බැලීම වැදගත් ය. ශ්‍රී ලංකාවේ රුක් රෝපණ ව්‍යපෘතිවල ඉතිහාසය සලකා බැලීමේ දී ඒවා කොතරම් විද්‍යාත්මක ද නොඑසේ නම් දේශපාලනික ද යන්න ගැන මේ ලිපියෙන් අවදානය යොමු කෙරේ. කිනම් අරමුණකින් හෝ පැළ සිටිවීම යහපත් ක්‍රියාවකි. එහෙත් ඒ සඳහා තෝරා ගන්නා පැළ වර්ග කොතරම් දුරට අදාළ දේශගුණ තත්ත්වයට ගැලපෙන්නේ ද, ඒවා රැකබලා ගන්නේ කෙසේ ද යන්න සහ එම ව්‍යාප්ති මගින් සිටුවන ලද පැළ කොතරම් සංඛ්‍යාවක් ගස් බවට පත් වුයේ ද යන්න ගැන විමසා බැලිය යුතුය. මිලියන ගණනින් පැළ රෝපණය සඳහා ජාතික වැඩසටහන් ආරම්භ වුව ද ඒවා ජාතික සැලැස්මක් අනුව ඉදිරියට යන බවක් පෙනෙන්නේ නැත. පාලකයා වෙනස්වන විට නම් වෙනස් වෙමින් අලුත් ව්‍යාපෘති ආරම්භ කෙරෙන අතර ඔවුන්ගේ පාලන කාලය අවසන්වන විට එම ව්‍යාපෘති ද අවසන් වන බව ඉතිහාසය අධ්‍යනය කිරීමේ දී නිරීක්ෂණය වේ. නැවත වන වගාව, භුමි අලංකරණය, පස සෝදා යෑම වළක්වා ගැනීම වැනි විවිධ අරමුණු සහිතව රුක් රෝපණය සිදුවේ. 2030 දී වන ආවරණය 32% ක් කරන්න ජාත්‍යන්තරයට ප්‍රතිඥාවක් 2030 දී වන ආවරණය 29% සිට 32% දක්වා ඉහළ නැංවීමට ක්‍රියා කරන බවට 2016 දී දේශගුණ විපර්යාස පිළිබඳ පැරිස් සම්මුතියට අත්සන් තබමින් ශ්‍රී ලංකාව ජාත්යන්තර ප්‍රජාවට ප්‍රතිඥාවක් ලබා දී තිබේ. ඒ, ජනාධිපති මෛත්‍රිපාල සිරිසේනගේ පාලන සමයේ දී ය. දල ඇස්තමේන්තුවලට අනුව වන ආවරණය 1%ක ප්‍රතිශතයකින් ඉහළ නැංවීමට නම් හෙක්ටයාර 65,000ක නව වන වගාවක් සිදු කිරීමට හෝ ඊට සමාන වපසරියක මුඩුබිම් වනාන්තර ලෙස ප්‍රතිස්ථාපනය වීමට ඉඩ දිය යුතුය. ඒ අනුව 2030 ඉලක්කය ජය ගැනීමට නම් හෙක්ටයාර 195,000ක් අපි වනාන්තර බවට පත්කළ යුතු වෙමු. ඊට අමතර මානව ක්‍රියාකාරකම් නිසා වසරකට අහිමි වන වනාන්තර ප්‍රමානය හෙක්ටයාර 3000ක් පමණ වන අතර ඒවා ද නැවත ප්‍රතිස්ථාපනය කළ යුතුව තිබේ. වර්ෂ 1900 දී ශ්‍රී ලංකාවේ වන වැස්ම 70%කි. 1952 දී එය 48% දක්වා අඩුව වූ අතර 1992 වන විට ශ්‍රී ලකාවේ වන වැස්ම 24% දක්වා පහත වැටිණි. ගොඩනැගිලි ඉදි කිරීම, හේන් ගොවිතැන්, වාරිමාර්ග හා කෘෂිකර්ම ව්‍යාපෘති සහ වෙනත් සංවර්ධන ව්‍යාපෘති නිදහසින් පසු වියළි කලාපයේ වන ගහනය අඩු වීමට ප්‍රධාන වශයෙන් හේතු විය. යටත් විජිත සමයේ දී වන විනාශය වැඩිපුරම වාර්තා වූයේ තෙත් කලාපයෙන් ය. 2020 වන ආවරණ සිතියම අනුව ශ්‍රී ලංකාවේ මුළු බිම් ප්‍රමාණයෙන් 29.1%ක් ස්වභාවික වන ආවරණය පවතින බව වන සංරක්ෂණ අධ්යක්ෂ ජනරාල් නිශාන්ත එදිරිසිංහ BBC සිංහල සේවයට පැවසුවේය. '' 2015 දී වනාන්තර 29.2% තිබුණා. ඒක 2020 දී 29% දක්වා අඩු වුණා. දැන් වනාන්තර අඩුවීමේ ශීඝ්‍රතාවය අඩුවෙලා තියෙන්නේ.'' යනුවෙන් වන සංරක්ෂණ අධ්යක්ෂ ජනරාල්වරයා සඳහන් කළේය. රාජ්‍ය අනුග්‍රහයෙන් සිංහරාජයෙන් හෙක්ටයාර 2025ක් කැපීම ලක් මවගේ හරිත සළුව යන විරුදාවලිය ලද ලෝක උරුමයක් වූ සිංහරාජයේ ගස් කැපීම රාජ්‍ය අනුග්‍රහය යටතේ සිදූ වීම ශ්‍රී ලංකාවේ වන අපරාධ ඉතිහාසයේ සුවිශේෂී සිදුවීමක් බව පරිසරවේදීහු පවසති. සිරිමාවෝ බණ්ඩාරනායක නායකත්වය දැරූ සමගි පෙරමුණු ආණ්ඩුව කොස්ගම තුනී ලෑලි නිෂ්පාදනය සඳහා අවශ්‍ය දැව සිංහරාජයෙන් කැපීමට අවසර දෙන ලදී. එහි ප්‍රතිපලයක් ලෙස 1972 - 1977 කාලයේ දී සිංහරාජ වනාන්තරයේ හෙක්ටයාර 2025ක දැව හෙලන ලදී. 'සිංහරාජය බේරාගමු' යන්න 77 බල පෙරළියට සටන් පාඨයක් ද විය. මෑත ඉතිහාසයේ ද එවැනි සිදුවීමක් 'උතුරු වසන්තය' ව්‍යාපෘතිය නිසා වාර්තා විය. විපත්තුවේ වන සංහාරය ලෙස සමාජ ගත වූ කල්ලාරු රක්ෂිතය කපා යුද්දයෙන් අවතැන්වූවන්ට යැයි පවසමින් නව ජනාවාස ඇති කිරීම එම සිදු වීම වේ. මහින්ද රාජපක්ෂයේ පාලන කාලය තුළ එම ව්‍යාපෘතිය ක්‍රියාත්මක වූ අතර හිටපු අමාත්‍ය රිෂාඩ් බදුර්දීන් චෝදනාවට ලක්විය. එම විනාශයට සමාන පැළ තමන්ගේ වියදමින් රෝපණය කිරීමට අභියාචනාධිකරණය 2020 දී රිෂාඩ් බදුර්දින්ට නියෝග කළ අතර ඔහු ඊට ශ්‍රේෂ්ඨාධිකරණයට අභියාචනයක් ඉදිරිපත් කළේය. එහි තීන්දුව මෙතෙක් ලැබී නැත. 'මනාපයට පැලයක් ' ජනාධිපති රණසිංහ ප්‍රේමදාස ගම්උදා සංකල්පයට සමගාමීව වන ආවරණය වැඩි කිරීමේ ඔහුගේ සැලැස්ම දියත් කළේය.'සියක් ලක්ෂයක් රුක් සෙවණ යට දස ලක්ෂයක් නිවහන් බිහි කිරීම' ඔහුගේ අරමුණ විය. 2010 දී මහින්ද රාජපක්ෂගේ උපන් දිනය සහ දෙවන පදවි ප්‍රාප්තිය වෙනුවෙන් විනාඩි 11ක් තුළ පැළ ලක්ෂ 11ක් සිටුවීමේ 'දැයට සෙවණ' වැඩසටහන පරිසර අමාත්‍යාංශයේ මුලිකත්වයෙන් සිදු විය. 2015 දී වනරෝපා සංකල්පය යටතේ ඔක්තෝම්බර් මාසය රුක් රෝපණ මාසය ලෙස නම් කෙරුණි. කොළඹ, මිරිහානේ පුද්ගලික නිවස පිහිටි පරිශ්‍රයේ පැළයක් සිටුවමින් ගෝඨාභය රාජපක්ෂ 2020 දී 'හැදෙන රටට – වැඩෙන ගසක්' තේමාව යටතේ පැළ දස ලක්ෂයක් රෝපණය කිරීමේ වැඩසටහනක් ආරම්භ කළේය. එමෙන්ම සෞභාග්‍යයේ දැක්ම යටතේ 2030 වන විට වන ආවරණය 30% බවට පත් කිරීම ඉලක්කය විය. ඒ අනුව හරිත ශ්‍රී ලංකා වැඩසටහන යටතේ 'සෑම අයෙක් - එක් පැළයක්' යන තේමාව යටතේ පැළ මිලියන 75ක් රෝපණය කිරීමට සැලසුම් සකස් විය. තමන් ලබාගන්නා සෑම මනාපයක් වෙනුවෙන්ම පැළයක් බැගින් සිටුවන බවට නීතිඥ උදය ගම්මන්පිල 2020 පාර්ලිමේන්තු මැතිවරණයේදී පොරොන්දුවක් ලබා දුන්නේය. ඔහු 2020 පාර්ලිමේන්තු මැතිවරණයේ දී මනාප 136,331 ලබා ගැනීම වෙනුවෙන් ඊට අදාළ පැළ සිටුවීම 2021 නොවැම්බර් මාසයේ දී මුතුරාජවෙලින් ආරම්භ කළේය. මීට අමතරව පුද්ගලික ආයතන හා සංවිධාන මෙන්ම රාජ්‍ය මට්ටමින් තවත් බොහෝ රුක් රෝපණ ව්‍යාපෘති දියත්කර තිබේ. නමුත් ඒවා ගැන පසු විපරම් කිරීමේ විධිමත් වාර්තාවක් මේ ලිපියට තොරතුරු සම්පාදනයේ දී හමු වූයේ නැත. 2024 ලෝක පරිසර දිනය නිමිත්තෙන් ප්‍රධාන උත්සවය ජනාධිපති රනිල් වික්‍රමසිංහගේ සහභාගිත්වයෙන් සිංහරාජයේ, කුඩව ප්‍රදේශයේ පැවැත්වීමට සැලසුම් කර තිබිණි. කෙසේ නමුත් අයහපත් කාලගුණය නිසා කුඩව උත්සවය අවසානයේ දී අවලංගු විය. ''ජනාධිපති කුඩවට ගිහින් පැළ තුනක් හිටවන්න සැලසුම් කරලා තිබුණා. ඒ පැළ ජනාධිපති අතින් හිටවන නිසා නිරෝධායනය කරන්න කොළඹ ගෙනල්ලා විශාල මුදලක් වැය කළා. පැළ හිටවන තැන්වලට යන්න ලොකු මුදලක් වැය කරලා පාරවල් කාපට් කළා. ඒ විතරක් නෙමෙයි, මේ පැළ තුන හිටවන්න රජයේ නිලධාරීන් සහ වාහන කොයිතරම් සිංහරාජයේ කැරකුනා ද? දේශපාලනඥයෝ බොහෝ වේලාවට කරල තියෙන්නේ ප්‍රතිපත්ති ප්‍රකාශනවලට පරිසරහිතකාමී යෝජනා දාලා පරිසරය ගැන හිතන අයගේ ඡන්ද ගන්න එක. ඊට පස්සේ බලය ලැබුණොත් අයවැයෙන් පැළ හිටවන්න සල්ලි වෙන්කරනවා. විද්‍යාත්මක වන වගාව වෙනුවට ඊට පස්සේ බොහෝවිට කරන්නේ ඒ සල්ලිවලින් කජු පැළ, පොල් පැළත් හිටවන එක. වන වගාවට වෙන්කරන මුදලින් සැබෑ අරමුණ කොයිතරම් ඉටුවෙනවා ද කියන එක ප්‍රශ්නයක්'' යනුවෙන් ඉඩම් හා කෘෂිකර්ම ප්‍රතිසංස්කරණ ව්‍යාපාරයේ පර්යේෂක සජීව චාමිකර BBC සිංහල සේවයට පැවසුවේය. ''තණ පතනවල ගස් ඉන්දන්න යෑම වැරදි වැඩක්'' ශ්‍රී ලංකාවේ රුක් රෝපණය සම්බන්ධයෙන් ඇති අත්දැකීම් ගැන BBC සිංහල සේවය උද්භිද විද්‍යාඥ, මහාචාර්ය සිරිල් විජේසුන්දරගෙන් විමසීමක් කළේය. ''ලංකාවේ අපි හඳුනාගත් ශාක කලාප තියෙනවා. අපි පැළ හිටවනවා නම් තෝරා ගන්න ඕනා අදාළ ශාක කලාපයට ගැලපෙන ශාක වර්ග. උදාහරණයක් විදියට තෙත් කලාපයේ වැවෙන ගස් වියළි කලාපයේ හිටෝලා හරියන්නේ නෑ. නමුත් මම දැකලා තියෙනවා මී, කුඹුක් වගේ ගස් නුවරඑළියේ හිටවලා තියෙනවා. ඒ ප්‍රදේශවලම ස්වභාවිකව වැවෙන ඒවා තමයි අපි හරිනම් හිටවන්න ඕනා. අපේ රටේ වනවගා ව්‍යාපෘති වලදී බොහෝ වෙලාවට වෙන්නේ ළඟ තියෙන පැළ තවානක ඒ වෙලාවේ ගන්න තියෙන පැළ ගන්නවා මිසක් ඊට සුදුසු පැළ ගන්න එක නෙමෙයි. ඒක විශාල පාරිසරික වැරද්දක්.'' යනුවෙන් මහාචාර්ය සිරිල් විජේසුන්දර පැවසුවේය. ''අනිත් එක මිරිස් පැළ වගේ පොඩි පැළ ඉන්දාලා හරියන්නේ නෑ. මීටරයක්වත් උස වෙන්න ඕනා. ඒ පැළයට ආධාරකයක් හදන්න ඕනා. පැළ කොටුවක් හදලා ආවරණය කරන්න ඕනා. පැළයක් ඉන්දන්න කලින් නියම ප්‍රමාණයට වලක් හාරලා, අවශ්‍ය පෝෂ්‍යදායි දේවල් එකතු කරන්න ඕනා. අනික් කාරණය තමයි බොහෝ දෙනෙක් හිතාගෙන ඉන්නේ වනාන්තර තමයි වැදගත්ම පරිසර පද්ධතිය කියලා. උදාහරණයක් විදියට ලංකාවේ තියෙනවා පතන තෘණ භූමි. බිබිල, නිල්ගල වගේ සැවනා බිම් තියෙනවා. සමහරු හිතාගෙන ඉන්නේ තෘණ භූමිවල ගස් ඉන්දන්න ඕනා කියලා. තණ පතනවල ගස් ඉන්දන්න යෑම වැරදි වැඩක්. ඒවා විශාල සේවාවක් ඉටු කරන පරිසර පද්ධති.'' යනුවෙන් මහාචාර්යවරයා වැඩිදුරත් විස්තර කළේය. රුක් රෝපණය ගැන අවබෝධයක් සහිතව ක්‍රියාත්මක වන සංවිධාන ද තිබේ. නමුත් බොහොමයක් කෙසේ හෝ පැළයක් සිටුවීම යන අරමුණට පමණක් සිමා වන බව නිරීක්ෂණය වේ. වන සංරක්ෂණ දෙපතමේන්තුව සතු පැළ තවාන් ද තිබේ. ඒවායේ පැළ අලෙවිය මෙන්ම රුක් රෝපණ ව්‍යාපෘති සඳහා නොමිලේ පැළ ලබා දීම ද සිදු කෙරේ. තම දෙපාර්තමේන්තුවේ මැදිහත්වීම මත කරන රුක් රෝපණ ව්‍යාපෘති සඳහා දේශගුණ තත්ත්වයන්ට ඔරොත්තු දෙන පැළ යොදා ගන්නා බවත් වන ආවරණය වැඩි කිරීමේ ඉලක්කය ජයගත හැකි බවත් වන සංරක්ෂණ අධ්යක්ෂ ජනරාල්වරයා පවසයි. කෙසේ නමුත් එම ඉලක්කය සැබෑ ලෙසම ජය ගත්තේ ද යන වග ලාංකිකයන්ට පමණක් නොව ජාත්යන්තර ප්‍රජාවට ද දැනුම් දීමට පැරිස් සම්මුතිය අනුව ශ්‍රී ලංකා රජය නිල වශයෙන් බැඳී සිටී.",
"Title": "ශ්‍රී ලංකාවේ රුක් රෝපණය විද්‍යාත්මක ද? දේශපාලනික ද?"
} |
{
"Text": " විස්සයි 20 ලෝක කුසලාන තරගාවලියේ අද ( ජුනි 17 වැනිදා) පැවති තරගයෙන් නෙදර්ලන්ත කණ්ඩායම ලකුණු 83 කින් පරාජය කිරීමට ශ්‍රී ලංකාව සමත් විය. මෙම තරගය ජයග්‍රහණය කළද මෙවර විස්සයි 20 ලෝක කුසලාන තරගාවලියේ පළමු වටයෙන්ම ඉවත් වීමට ශ්‍රී ලංකා කණ්ඩායමට සිදුවූයේ සහභාගිවූ සෙසු සියලු තරග පරාජය වීම හේතුවෙනි. තරගය පැවැත්වුණේ බටහිර ඉන්දීය කොදෙව් දුපත් හී ඩැරන් සැමි ජාතික ක්‍රිකට් ක්‍රීඩාංගණයේ දීය. කාසියේ වාසිය දිනු නෙදර්ලන්ත කණ්ඩායම පළමුවෙන් පන්දුවට පහර දීම සඳහා ශ්‍රී ලංකා කණ්ඩායමට ආරාධනා කරන ලදී. ශ්‍රී ලංකාවට සුබ නොවූ ආරම්භය ශ්‍රී ලංකා ඉනිමේ ආරම්භය සුබ නොවුයේ පළමු පන්දු වාරයේ දෙවැනි පන්දුවේදීම පැතුම් නිස්සංක විවියන් කින්ග්මා ගේ පන්දුවක් හමුවේ ලකුණු නොලබා දැවී යාම හේතුවෙනි. පැතුම් ගේ දැවී යාමෙන් පසුව පිටියට පැමිණි කමිදු මෙන්ඩිස් ශ්‍රී ලංකා ඉනිමේ දෙවැනි කඩුල්ල වෙනුවෙන් කුසල් මෙන්ඩිස් සමග එක්වෙමින් ලකුණු 39ක සබඳතාවයක් එක් කිරීමට සමත් විය. පන්දු 20 කදී ලකුණු 17ක් රැස් කර ගෙන සිටි කමිදු මෙන්ඩිස් පෝල් වැන් මේක්ක්‍රන් ගේ පන්දුවක් හමුවේ දැවී යන විට ශ්‍රී ලංකා ඉනිමේ ලකුණු පුවරුව දිස්වුයේ පන්දු වාර 5 යි පන්දු 2 කදී ලකුණු 39 කට කඩුලු දෙකක් ලෙසයි. අද තරගයේ දී ශ්‍රී ලංකා කණ්ඩායම සිය පවර් ප්ලේ පන්දු වාර 06 තුළදී කඩුලු දෙකක් දැවී ලකුණු 45ක් රැස් කර ගැනීමට සමත් විය. සාර්ථක වූ මැදපෙළ පිතිකරණය ශ්‍රී ලංකා පිතිකරුවන් අතර අද තරගයේදී කඩුලු අතර සබඳතාවයන් කිහිපයක්ම දක්නට හැකිවිය. කුසල් මෙන්ඩිස් සහ ධනංජය ද සිල්වා තෙවන කඩුල්ල වෙනුවෙන් ලකුණු 45ක් එක් කිරීමට සමත් විය. ශ්‍රී ලංකා ඉනිමේ 12 වන පන්දු වාරයේ දී ලකුණු 46ක් රැස් කරගෙන සිටි කුසල් මෙන්ඩිස් ගේ කඩුල්ල දවා ගැනීමට ආර්යන් දත් සමත් විය. ඒ වන විට ශ්‍රී ලංකා ඉනිමේ ලකුණු පුවරුව දිස්වුයේ ලකුණු 84 ට කඩුලු 03ක් ලෙසයි. කුසල් මෙන්ඩිස් ගේ දැවී යාමෙන් පසු පිටියට පැමිණි චරිත් අසලංක, ධනංජය ද සිල්වා සමග එක්වෙමින් ශ්‍රී ලංකා ඉනිමට වේගවත් ලකුණු 39ක් එක් කිරීමට සමත් විය. ශ්‍රී ලංකා ඉනිම ලකුණු 123ක් ලෙස සටහන්ව තිබියදී ධනංජය ද සිල්වා ලකුණු 34 කට දවා ගැනීමට ටීම් ප්‍රින්ගල් සමත් වුණි. ධනංජය ද සිල්වා ගෙන් පසුව චරිත් අසලංක සමග එක්වූ ඇන්ජලෝ මැතිව්ස් නෙදර්ලන්ත පන්දු යවන්නන්ට එරෙහිව වේගයෙන් ලකුණු රැස් කිරීම ආරම්භ කළේය. ඔවුන් දෙදෙනා විසින් පන්දු 17ක් තුලදී ලකුණු 43ක් රැස් කිරීමට සමත් වූ අතර ශ්‍රී ලංකා ඉනිමේ 18 වන පන්දු වාරයේ දී ලකුණු 46ක් රැස් කරගෙන සිටියදී චරිත් අසලංක දවා ගැනීමට ලෝගන් වැන් බික් සමත් විය. ඒ වන විට ශ්‍රී ලංකා ඉනිමේ ලකුණු පුවරුව දිස්වුයේ පන්දු වාර 17 යි පන්දු 3 කදී ලකුණු 166 කට කඩුලු 05ක් ලෙසයි. අසලංක ගෙන් දැවී යාමෙන් පසුව පිටියට පැමිණි දසුන් ශානක පළමු පන්දුවේදීම ලකුණු නොලබා දැවී ගියේය. දසුන් ශානක අද ක්‍රීඩා කළේ සිය 100 වන විස්සයි 20 තරගය සඳහාය. දසුන්ගේ දැවී යාමෙන් පසු පිටියට පැමිණි වනිදු හසරංග, ඇන්ජලෝ මැතිව්ස් සමග එක්වෙමින් ශ්‍රී ලංකා ඉනිමේ අවසන් පන්දු 14 දී ලකුණු 35ක් රැස් කළේ පන්දු වාර 20 අවසානයේ දී කඩුලු 06 කට ලකුණු 201ක් ලෙස ලකුණු පුවරුව සටහන් කරමිනි. මෙවර විස්සයි 20 ලෝක කුසලාන තරගාවලියේ දී කණ්ඩායමක් ලකුණු 200 සීමාව පසුකළ දෙවන අවස්ථාව මෙය වීම විශේෂත්වයකි. සිය ඉනිමේ අවසන් පන්දු වාර 10 තුළදී ශ්‍රී ලංකා පිතිකරුවන් විසින් ලකුණු 127ක් රැස් කරන ලදී. නෙදර්ලන්තයේ ලකුණු හඹා යාම ලකුණු 202ක ඉලක්කයක් හඹා යාමට පැමිණි නෙදර්ලන්ත ආරම්භක පිතිකරුවන් වේගවත් ආරම්භයක් සිය කණ්ඩායමට ලබා දෙනු දක්නට ලැබුණි. මයිකල් ලෙවිට් සහ මැක්ස් ඕ' ඩවුඩ් පන්දු 27ක් තුලදී වේගවත් ලකුණු 45ක් එක් කිරීමට සමත් වුයේ ශ්‍රී ලංකා පන්දු යවන්නන්ට තර්ජනයක් ගෙන දෙමිනි. නමුත් නෙදර්ලන්ත ඉනිමේ පස්වන පන්දු වාරය යැවු නුවන් තුෂාර ලකුණු 11ක් රැස් කරගෙන සිටි මැක්ස් ඕ' ඩවුඩ් ගේ කඩුල්ල දවා ගැනීමට සමත් විය. තරගයේ 06 වන පන්දු වාරය යැවීමට පැමිණි මහීෂ් තීක්ෂණ විසින් ලකුණු 31ක් රැස් කර ගෙන සිටි මයිකල් ලෙවිට් ගේ කඩුල්ල දවා ගන්නා විට නෙදර්ලන්ත ලකුණු පුවරුව දිස්වුයේ ලකුනු 47 කට කඩුලු දෙකක් ලෙස ය. ඉන් පසු පිටියට පැමිණි වික්‍රම්ජිත් සිං ලකුණු 07 කට, සියිබ්‍රෑන්ඩ් එන්ගල්බ්‍රෑක්‌ට් ලකුණු 11කට, බාස් ඩී ලීඩ් ලකුණු 03 කට සහ ලෝගන් වැන් බීක් ලකුණු නොලබා දැවී ගියේ ශ්‍රී ලංකා පන්දු යවන්නන්ගේ දක්ෂ පන්දු යැවීම හමුවේය. ඒ වන විට නෙදර්ලන්ත ඉනිම දැක්වුනේ පන්දු වාර 9 යි පන්දු 5ක් අවසානයේදී ලකුණු 71 කට කඩුලු 06ක් ලෙසය. නායක ස්කොට් එඩ්වර්ඩ් ලකුණු 31ක් රැස් කිරීමට සමත් වූ අතර සෙසූ නෙදර්ලන්ත පිතිකරුවන්ට සාර්ථක වීමට ශ්‍රී ලංකා පන්දු යවන්නන් ඉඩ ලබා නොදෙන ලදී. නෙදර්ලන්ත කණ්ඩායමේ සියලු පිතිකරුවන් පන්දු වාර 16 යි පන්දු 4 කදී ලකුණු 118 කට දැවි ගිය අතර ශ්‍රී ලංකාව ලකුණු 83 කින් තරගය ජය ගැනීමට සමත් විය. පන්දු යැවීමේදී නුවන් තුෂාර කඩුලු 03ක් ද, මතිෂ පතිරණ සහ වනිදු හසරංග කඩුලු දෙක බැගින් දවා ගන්නා ලදී. මෙවර T20 ලෝක කුසලාන තරගාවලියේ දී ශ්‍රී ලංකා කණ්ඩායම ලද එකම තරග ජයග්‍රහණය ද මෙය වේ. ‘අද තරගයේ ජයග්‍රහණය අපිට වැදගත්’ තරගයෙන් පසුව අදහස් දක්වමින් නායක වනිදු හසරංග පැවසුවේ අද තරගයේ දී ලද ජයග්‍රහණය ඉතා වැදගත් එකක් බවයි. ‘අද තරගයේ ජයග්‍රහණය අපිට වැදගත්. ඒ පළවෙනි තරග දෙකේදී ලැබුණු නරක ප්‍රතිඵල දෙකත් එක්ක බැලුවම. අද තණ තීරුව හොඳ එකක්. අපිට මුලින්ම අවශ්‍ය වුනේ ලකුණු 160ක් හෝ ලකුණු 170ක් රැස් කර ගන්න. අපේ පන්දු යැවීමේ ශක්තියත් එක්ක ලකුණු 160 කට වඩා වැඩි ඉලක්කයක් ආරක්ෂා කරන්න පුළුවන් කියලා. පළවෙනි තරග දෙකේදී අපේ කඩුලු දෙක තුනක් දැවී ගියා පළවෙනි පන්දු වාර 06 ඇතුලෙදි. නමුත් අද එහෙම වුනේ නැහැ. එකයි වෙනස.’ ‘චරිත් අසලංකට හොඳ හැකියාවක් තියෙනවා, ඔහු ඒක අද ඔප්පු කරලා පෙන්නුවා. කුසල් මෙන්ඩිස් සහ ධනංජය ද සිල්වා ඔවුන්ගේ වැඩකොටස කළා.’ ඔහු පැවසීය.",
"Title": "T20 ලෝක කුසලානය 2024: 'අද තරගයේ ජයග්‍රහණය අපට වැදගත්’"
} |
{
"Text": " බාහිර උපාධියක් ලබාගෙන කුරුණෑගල ප්‍රදේශයේ ප්‍රාදේශීය ලේකම් කාර්යාලයක සංවර්ධන නිලධාරිනියක ලෙස සේවය කරමින් සිටි නීලා, මේ වන විට ඊශ්‍රායලයේ වැඩිහිටියන් රැක බලා ගන්නා තැනැත්තියක ලෙස සේවය කරයි. ඇයට එම අවස්ථාව උදා වූයේ, රාජ්‍ය සේවකයින්ට වසර කිහිපයක් විදේශගත රැකියාවල නිරත වීම සඳහා රැකියාවෙන් නිදහස් කිරීමට ශ්‍රී ලංකා රජය ගත් තීරණය හේතුවෙනි. නීලා යනු ඇයගේ සැබෑ නම නොව, ඇය හැඳින්වීම සඳහා භාවිත කෙරෙන ආරෝපිත නාමයක් බව සලකන්න. නීලා දරුවන් දෙදෙනෙකුගේ මවක වන අතර, ඇයගේ සැමියා සුළු ව්‍යාපාරයක් පවත්වාගෙන යයි. \"මට සංවර්ධන නිලධාරිනියක් විදිහට හම්බ වුණේ පොඩි වැටුපක්. ගෙයක් හදා ගන්න, දරුවන්ට උගන්වන්න, වාහනයක් ගන්න මට ලොකු හීන තිබුණා. ඒත් රජයේ රැකියාවෙන් මට ඒවා ඉෂ්ට කර ගන්න අමාරු යි. ඒ නිසා මම තීරණය කළා අවුරුදු දෙකකට ඊශ්‍රායලයට එන්න,\" නීලා පැවසුවා ය. නීලා පවසන පරිදි ඇයගේ සිහින මේ වන විට ටිකෙන් ටික ඉටු වෙමින් පවතී. \"ගෙදර උඩ තට්ටුව දැන් හැදීගෙන යනවා. මම කවදාවත් බලාපොරොත්තු නොවුණ මුදලක් ගෙදරට යවන්න ලැබෙනවා. මෙහේ වැඩත් කිසි අමාරුවක් නෑ. මම බලාගන්න කෙනා හරි ම හොඳ යි. ඒ නෝනාගේ දරුවනුත් ගොඩක් හොඳ යි,\" ඇය ඊශ්‍රායලයේ රැකියාවට පැමිණීමට ගත් තීරණය සම්බන්ධයෙන් නීලා සතුට පළ කළේ එලෙසිනි. එහෙත්, පාසල් යන වයසේ සහ මවකගේ උණුසුම අවශ්‍ය වයසේ පසු වන දැරියකගේ සහ දරුවෙකුගේ මවක වන ඇයට, සිය පවුල අතහැර නොදන්නා විදේශයක කාලය ගත කිරීම අතිශය කටුක අත්දැකීමකි. \"වෙලාවකට මට හිතෙනවා, ඔක්කොම දමල ගහල ආපහු ගෙදර යන්න. වැඩක් නැති වෙලාවට මට දරුවො දෙන්න යි, හස්බන්ඩ්වයි මතක් වෙනකොට ඉවසන්න බැරි දුකක්, පාළුවක් දැනෙනවා. සල්ලි විතරක් නෙවෙයි නේ ජීවිතය කියන්නේ. ඒත් දරුවන්ගේ අනාගතය වෙනුවෙන් ම තමයි මේ තීරණය ගත්තේ,\" නීලා පවසයි. වඩා යහපත් ජීවන මට්ටමක් උදෙසා විදෙස්ගත රැකියාවල නිරත වන බොහෝ දෙනෙකුගේ අත්දැකීම ඉහත පරිදි ය. කෙසේ වෙතත්, විදෙස් ප්‍රේෂණ යනු සංවර්ධනය වෙමින් පවතින රටවල සාර්ව ආර්ථිකයට බලපාන වැදගත් සාධකයක් බව ආර්ථික විශේෂඥයෝ පවසති. පවුල් ප්‍රේෂණ සඳහා වන ජාත්යන්තර දිනය එක්සත් ජාතීන්ගේ සංවිධානය විසින් පවුල් ප්‍රේෂණ සඳහා ජාත්යන්තර දිනයක් (The International Day of Family Remittances) ප්‍රකාශයට පත් කර ඇත්තේ, ආර්ථිකයට ඔවුන්ගෙන් වන දායකත්වය අගැයීම සඳහා ය. මෙම දිනය 2018 වසරේදී එක්සත් ජාතීන්ගේ සංවිධානයේ මහා මණ්ඩල සැසියේදී නම් කෙරුණු අතර, සෑම වසරක ම ජූනි 16 වන දාට සැමරේ. 2024 වසරේ පවුල් ප්‍රේෂණ සඳහා වන ජාත්යන්තර දිනයේ තේමාව වී ඇත්තේ, 'මූල්ය සේවා සැමට සමීප කිරීම සහ පිරිවැය අඩු කිරීම සඳහා ඩිජිටල් ප්‍රේෂණ භාවිත කිරීම' යන්න ය. ලෝකයේ තත්ත්වය ලෝකය පුරා විගමනික සේවකයින් මිලියන 200ක් පමණ ප්‍රේෂණ හරහා අවම වශයෙන් ඔවුන්ගේ පවුල්වල සාමාජිකයින් මිලියන 800ක් ජීවත් කරවන බව එක්සත් ජාතීන්ගේ සංවිධානය පවසයි. ලෝකයේ වැඩි ම ප්‍රේෂණ සංඛ්‍යාවක් විදෙස් රටවල් වෙත යැවෙන්නේ, අමෙරිකාවෙනි. වැඩි ම ප්‍රේෂණ මුදලක් ලබන රටවල් 5 වන්නේ, ඉන්දියාව, මෙක්සිකෝව, චීනය, පිලිපීනය සහ ඊජිප්තුව යි. පසුගිය වසරේ දත්ත අනුව එම රටවල් වෙත ලැබුණු ප්‍රේෂණ අගයයන් මෙසේ ය. දකුණු ආසියාවේ තත්ත්වය දකුණු ආසියානු කලාපය රටවල් 8කින් සමන්විත වේ. ඇෆ්ඝනිස්ථානය, බංග්ලාදේශය, භූතානය, ඉන්දියාව, මාලදිවයින්, නේපාලය, පකිස්ථානය සහ ශ්‍රී ලංකාව එම රටවල් වේ. එක්සත් ජාතීන්ගේ ආර්ථික සහ සමාජ කටයුතු දෙපාර්තමේන්තුව පවසන්නේ, ඉහත කී රටවල් සහ ඉරානය ඇතුළු දකුණු ආසියානු උපකලාපය තුළ බිලියන 1.94ක ජනගහනයක් වෙසෙන බව ය. මෙම රටවල ජනතාව අතරින් සැලකිය යුතු පිරිසක් වඩා යහපත් ජීවිතයක් අපේක්ෂාවෙන් උපන් රටින් බැහැරව සේවයේ නිරත වෙති. ලෝක බැංකු වර්ග කිරීම් අනුව දකුණු ආසියානු කලාපය අයත් වන්නේ, පහළ සහ මධ්‍යම පරිමාණයේ ආදායම් ලබන කලාප අතරට ය. එම කලාප අතරින් විගමනික සේවකයින්ගෙන් වැඩි ම ප්‍රේෂණ ප්‍රමාණයක් ලැබෙන කලාපය දකුණු ආසියානු කලාපය යි. 2016 වසරේ සිට දකුණු ආසියානු කලාපය සඳහා වාර්ෂිකව ප්‍රේෂණය වී ඇති විදේශ විනිමය ප්‍රමාණයන් පහත දැක්වේ. රටක ආර්ථිකයට විදෙස් ප්‍රේෂණ වැදගත් වන්නේ ඇයි? අපනයන ආර්ථිකයක් නොමැති සංවර්ධනය වෙමින් පවතින රටවල ආර්ථිකයට විදෙස් ප්‍රේෂණ ඍජුව බලපායි. විදෙස් මූල්ය සංචිත පවත්වාගෙන යාමට එවැනි රටවලට ඇති වැදගත් ම සාධකය වන්නේ, විදෙස්ගත ශ්‍රමිකයින්ගේ මුදල් ප්‍රේෂණය යි. \"විදෙස් මුදල් සංචිත ශ්‍රී ලංකාවට ගෙන්වා ගන්න තියෙන ප්‍රධාන ක්‍රමයක් තමයි විදෙස් ප්‍රේෂණ. ඒ නිසා මේ ප්‍රේෂණ වැඩි කර ගැනීම අතිශයින් වැදගත් වෙනවා. සංවර්ධනය වෙමින් පවතින රටක ආර්ථික යහ පැවැත්ම රඳවා ගන්න ඒක ඉතා වැදගත්,\" පේරාදෙණිය විශ්වවිද්‍යාලයේ ආර්ථික විද්‍යා අධ්‍යයන අංශයේ මහාචාර්ය වසන්ත අතුකෝරළ බීබීසී සිංහල සේවයට පැවසීය. ශ්‍රී ලංකාවේ තත්ත්වය සංඛ්‍යා ලේඛනවල දැක්වෙන පරිදි 2022 සහ 2023 වසරවලදී ශ්‍රී ලාංකිකයින් 608,925 දෙනෙකු රැකියා සඳහා විදෙස්ගත වී තිබේ. ඒ, 2022 වසරේදී 311,269 දෙනෙකු සහ 2023 වසරේදී 297,656 දෙනෙකු වශයෙනි. ශ්‍රී ලංකා මහ බැංකුව විසින් නිකුත් කරන ලද කාර්තුමය වාර්තා අනුව 2022 සහ 2023 වසරවලදී විදෙස්ගත ශ්‍රී ලාංකිකයින් විසින් ශ්‍රී ලංකාවට එවන ලද විදේශ විනිමය ප්‍රමාණය සැලකිය යුතු මට්ටමකින් ඉහළ ගොස් තිබේ. ඒ අනුව, 2022 වසරේදී පමණක් විදෙස්ගත ශ්‍රමිකයින් විසින් ශ්‍රී ලංකාවට එවන ලද විදේශ විනිමය ප්‍රමාණය අමෙරිකානු ඩොලර් මිලියන 3,789.4කි. ඉන් වැඩි ම ප්‍රමාණයක් කුවේට් රාජ්‍යයේ සේවය කරන ශ්‍රී ලාංකිකයින් විසින් එවනු ලැබූ අතර, සංඛ්‍යාත්මකව එම මුදල, ඇමෙරිකානු ඩොලර් මිලියන 139.7කි. කටාර් (ඇමෙරිකානු ඩොලර් මිලියන 131.9), සෞදි අරාබිය (ඇමෙරිකානු ඩොලර් මිලියන 106.8), එක්සත් අරාබි එමීර් රාජ්‍යය (ඇමෙරිකානු ඩොලර් මිලියන 103.6) සහ දකුණු කොරියාව (ඇමෙරිකානු ඩොලර් මිලියන 89) ශ්‍රී ලංකාවට 2022 වසරේදී වැඩි ම විදේශ විනිමය ප්‍රමාණයක් එවූ රටවල් වේ. ඊට අමතරව, 2023 වසරේදී විදෙස්ගත ශ්‍රමිකයින් විසින් ඇමෙරිකානු ඩොලර් මිලියන 5,969.6ක් ශ්‍රී ලංකාවට එවා තිබේ. එහිදී ද, වැඩි ම විදේශ විනිමය ප්‍රමාණයක් එවා ඇත්තේ, කුවේට් රාජ්‍යයේ සිට ය. 2022 වසරට සාපේක්ෂව එහි සැලකිය යුතු වර්ධනයක් දක්නට ලැබෙන අතර, සංඛ්‍යාත්මකව එම මුදල ඇමෙරිකානු ඩොලර් මිලියන 170.9කි. 2023 වසරේදී ශ්‍රී ලංකාවට වැඩි විදේශ විනිමය ප්‍රමාණයක් එවූ රටවල් අතර කටාර් (ඇමෙරිකානු ඩොලර් මිලියන 156.9), එක්සත් අරාබි එමීර් රාජ්‍යය (ඇමෙරිකානු ඩොලර් මිලියන 155), සෞදි අරාබිය (ඇමෙරිකානු ඩොලර් මිලියන 154.9) ද සිටී. ඒ අනුව, එම වසර දෙක තුළදී විදෙස්ගත ශ්‍රමිකයින් විසින් ශ්‍රී ලංකාවට එවන ලද විදේශ විනිමය ප්‍රමාණය ඇමෙරිකානු ඩොලර් මිලියන 9,759කි. ශ්‍රී ලංකාව මුහුණ දෙන අභියෝග විදෙස් ප්‍රේෂණ සම්බන්ධයෙන් ශ්‍රී ලංකාව අභියෝග කිහිපයකට මුහුණ දෙන බව පේරාදෙණිය විශ්වවිද්‍යාලයේ ආර්ථික විද්‍යා අධ්‍යයන අංශයේ මහාචාර්ය වසන්ත අතුකෝරළ පෙන්වා දෙයි. ඔහු පෙන්වා දුන්නේ, දකුණු ආසියානු කලාපයේ රටවල් රැසක් සිය වාර්ෂික ප්‍රේෂණ ප්‍රමාණය දෙගුණයකින් පමණ වැඩි කර ගැනීමට සමත් වී ඇතත්, ශ්‍රී ලංකාව පහළ මට්ටමක පසු වන බව ය. \"ශ්‍රී ලංකාව ගත්තා ම 2010 විදේශ ප්‍රේෂණ තිබුණේ, ඇමෙරිකානු ඩොලර් බිලියන 4.1ක් විතර. මේක 2015 වෙනකොට බිලියන 6.9 දක්වා වර්ධනය වුණා. ඊට පස්සෙ 2016දී තමයි, මෑත ඉතිහාසයේ වැඩි ම ප්‍රේෂණ ප්‍රමාණයක් ලැබිල තියෙන්නේ. ඒක බිලියන 7.2යි. ඊට පස්සෙ ඒක ක්‍රමක්‍රමයෙන් අඩු වෙනවා. 2021 වෙනකොට ඒක 5.5 දක්වා අඩු වෙනවා. 2022 ඒක බිලියන 3.8 දක්වා අඩු වෙනවා. 2023 දී නැවතත් බිලියන 5.9 දක්වා වැඩි වෙනවා. 2024 මුල් මාස 3 තුළ බිලියන 1.5ක වගේ ප්‍රමාණයක් ලැබිල තියෙනවා. ඒ අනුව, අනෙකුත් රටවලට සාපේක්ෂව ශ්‍රී ලංකාවට ලැබෙන ප්‍රේෂණ ප්‍රමාණය වැඩි කර ගන්න අපට හැකි වෙලා නෑ,\" මහාචාර්ය වසන්ත අතුකෝරණ පැහැදිලි කළේ ය. ශ්‍රී ලංකාවට ලැබෙන ප්‍රේෂණ ප්‍රමාණ අඩු වීමට බලපාන අභීයෝග කිහිපයක් පිළිබඳව ද මහාචාර්ය වසන්ත අතුකෝරළ පෙන්වා දුන්නේ ය. \"අපේ රටට ගලා එන විදේශ ප්‍රේෂණ ගැන විමසා බලද්දී පේන දෙයක් තමයි, වැඩි ම ප්‍රේෂණ සංඛ්‍යාවක් එන්නේ මැද පෙරදිග ගෘහ සේවයේ යෙදන කාන්තාවන්ගෙන්. ඒ කියන්නේ, අඩු කුසලතා සහිත පුද්ගලයින් තමයි වැඩි වශයෙන් විදෙස්ගත රැකියාවල නිරත වෙන්නේ. ඉහළ කුසලතා සහිත පුද්ගලයින් විදෙස් රටවල සේවය කරන්නේ ඉතා අඩුවෙන්. ඒ නිසා අපේ රටවලට ලැබෙන විදෙස් ප්‍රේෂණ ප්‍රමාණය අවම මට්ටමකයි පවතින්නේ. ඉන්දියාව වගේ රටවල් ගත්තොත්, තොරතුරු තාක්ෂණය, ඉංජිනේරු වගේ විෂයයන් යටතේ කුසලතා සහිත අය තමයි විදෙස්ගත රැකියාවලට යන්නේ. ඒ නිසා ඒ රටවලට ලැබෙන ප්‍රේෂණ ප්‍රමාණය ගොඩක් වැඩි යි.\" ශ්‍රී ලංකාවේ සිට විදෙස්ගත රැකියාවලට යැවීමේ ක්‍රමවේදය වෙනසකට ලක්විය යුතු බව මහාචාර්යවරයාගේ අදහස යි. ඔහු පවසන්නේ, නුපුහුණු හෝ අඩු කුසලතා සහිත ශ්‍රමිකයින් වෙනුවට පුහුණු සහ ඉහළ කුසලතා සහිත ශ්‍රමිකයින් විදෙස්ගත රැකියා සඳහා යොමු කිරීමේ වැඩපිළිවෙළක් සඳහා රජයේ අවධානය යොමු විය යුතු බව ය. සමාජයීය ගැටලු විදෙස්ගත ශ්‍රමිකයින්ගෙන් ශ්‍රී ලංකාවට ලැබෙන විදේශ විනිමය ප්‍රේෂණ හරහා නිසි ආර්ථික යහ පැවැත්මක් නිර්මාණය වන්නේ ද යන්න සැක සහිත බව මහාචාර්ය වසන්ත අතුකෝරළ පවසයි. \"ගෘහ සේවය වගේ රැකියාවල් කරලා රටට එවන මුදල් පරිහරණය කරන්නේ, මූල්ය සාක්ෂරතාවක් තියෙන අය නෙවෙයි බොහෝ විට. බොහෝ වෙලාවට අපට අහන්න ලැබෙනවා, බිරිඳ එවන මුදල් විනාශ කරන සැමියන් ගැන. දරුවන්ගේ අනාගතය බිඳ වැටීම් ගැන අහන්න ලැබෙනවා. ඒ නිසා මේ ලැබෙන මුදල් ග්‍රාමීය ආර්ථිකයේ යහ පැවැත්මට ධනාත්මකව බලපානවා ද කියන එක ගැන සැකයක් තියෙනවා. මේ තත්ත්වය වෙනස් විය යුතු යි.\" අඩු කුසලතා පදනම මත විදෙස් රැකියාවල නිරත වන්නන් විදෙස්ගතව කරන රැකියා හරහා ලබන වෘත්තීය අත්දැකීම් ද පසුකාලීනව රටේ දියුණුවට භාවිත කළ නොහැකි බව මහාචාර්ය වසන්ත අතුකෝරළගේ අදහස යි. \"කුසලතා මත රැකියාවන් කරන අය වෘත්තීය අත්දැකීම් ලබලා ශ්‍රී ලංකාවට ආයෙත් ආවා ම, ඔවුන්ගේ අත්දැකීම් සහ දැනුම රටේ සංවර්ධනයට යොදා ගන්න පුළුවන්. ඒත් ගෘහ සේවය වගේ රැකියාවලින් ඒ වගේ වාසියක් අත් වෙන්නේ නෑ. මේ ගැනත් අපි සලකා බැලිය යුතු යි.\" ඊට අමතරව, ශ්‍රී ලංකාව වැනි රටවල පවතින ආර්ථික අර්බුද හේතුවෙන් ශ්‍රී ලාංකිකයින් මිනිස් ජාවාරම්වලට බිලි වීමේ අවදානමක් පවතින බව ද ඔහු පෙන්වා දුන්නේ ය. \"අපි දැක්කා රුසියාවේත්, යුක්‍රේනයේත් යුද්ධය සඳහා ශ්‍රී ලාංකිකයින් රුසියාවට ගෙන්වා ගන්නා මිනිස් ජාවාරමක් ගැන. තමන්ගේ ජීවිතය පරදුවට තියලා ඔවුන් ඒ රටවලට යන්නේ ආර්ථික අර්බුදය නිසයි. මේවා ගැනත් බලධාරීන් හිතා බැලිය යුතු යි.\"",
"Title": "ජාත්යන්තර ප්‍රේෂණ දිනය: දරුවන් වෙනුවෙන් දරුවන් අතහැර යන විදෙස් ශ්‍රමිකයින්ගේ මහන්සිය වතුරේ යයි ද?"
} |
{
"Text": " ශ්‍රී ලංකා පොදුජන පෙරමුණේ අනුරාධපුර දිස්ත්‍රික් හිටපු පාර්ලිමේන්තු මන්ත්‍රී උද්දික ප්‍රේමරත්නට වෙඩි තැබීමේ සිද්ධිය, ඔහු විසින් ම සැලසුම්සහගතව කර ගන්නා ලද්දක් බව මූලිකව තහවුරු වී ඇතැයි පොලිසිය ජූනි 13 වන දා අනාවරණය කළේ ය. මාධ්‍ය හමුවක් පවත්වමින් පොලිස් මාධ්‍ය ප්‍රකාශක නියෝජ්‍ය පොලිස්පති නිහාල් තල්දූව ප්‍රකාශ කළේ, මෙය සහකාර පොලිස් අධිකාරීවරයෙකු සමග එක්ව සැලසුම් කර තිබූ බව හෙළි වී ඇති බව ය. අදාළ සහකාර පොලිස් අධිකාරීවරයා ජූනි 11 වන දා කටුනායක ගුවන් තොටුපළෙන් පිටත්වූ ගුවන් යානයක නැගී මැලේසියාවට ගොස් ඇතැයි වාර්තා වූ බව ය. \"සංජීව මහානාම කියන සහකාර පොලිස් අධිකාරීවරයා විදේශගත වෙලා තියෙනවා, පෙරේදා දිනයේදී. ශ්‍රී ලංකා පොලිසියට දැනුම් දීලා නිසි අවසරයකින් නෙවෙයි ඔහු විදේශගත වෙලා තියෙන්නේ. ඒ සම්බන්ධයෙන් අපි පරීක්ෂණයක් සිදු කරනවා. ඔහු සම්බන්ධයෙන් පරීක්ෂණයක් සිද්ධ වුණා අපරාධ පරීක්ෂණ දෙපාර්තමේන්තුව මගින්. ඒ පාර්ලිමේන්තු මන්ත්‍රීවරයාත්, මේ සහකාර පොලිස් අධිකාරීවරයාත් දන්නා හදුනන පුද්ගලයෝ විදිහට මේ කාර්යය සැලසුම්සහගතව දෙදෙනා විසින් සිදු කළා කියන කාරණය තමයි නිරීක්ෂණය වෙලා තියෙන්නේ මේ විමර්ශන කටයුතු අනුව. ඒ සම්බන්ධව විමර්ශන කටයුතු සිදුවෙමින් පවතින අතරතුර මේ පුද්ගලයාගේ විදේශගත වීම සිදු වෙන්නේ. 'අපට දැනට තහවුරු වෙලා තියෙනවා, මේක ඒ දෙන්නාගේ සැලසුමක් අනුව වෙච්ච දෙයක් කියලා' 'දැනට තියෙන තොරතුරු අනුව කටුනායක ගුවන් තොටුපොළට ගිහිල්ලා ඔහුගේ ගිනි අවිය පුද්ගලයෙකු අතේ නැවත ඔහු සේවය කරපු ස්ථානයට එවල තියෙන බව වාර්තා වෙනවා' පොලිස් මාධ්‍ය ප්‍රකාශකවරයා පැවසීය. සිද්ධියට සම්බන්ධ සැකකරුවන් මේ වන විට අත්අඩංගුවට ගෙන ඇතැයි ද ඔහු ප්‍රකාශ කළේ ය. මේ අතර, උද්දික ප්‍රේමරත්න ශ්‍රී ලංකාවේ සිටින බවට ද තොරතුරු ඇති බවත් පොලිස් මාධ්‍ය ප්‍රකාශකවරයා පැවසීය. වෙඩි තැබීමේ සිද්ධිය පාර්ලිමේන්තු මන්ත්‍රී, රංගන ශිල්පී උද්දික ප්‍රේමරත්න ඉලක්ක කර වෙඩි ප්‍රහාරයක් එල්ල කළ බව කියන සිද්ධිය වාර්තා වුයේ, 2023 සැප්තැම්බර් මස 17 වන දා ය. අනුරාධපුර, ගුවන් තොටුපොළ පාරේ පිහිටි ඔහුගේ නිවස ඉදිරිපිටදී එදින රාත්‍රී 10.30ට පමණ ඔහුගේ මෝටර් රථයට වෙඩි තබා තිබිණි. මෙහිදී, රථයට සුළු හානි සිදුවූ අතර උද්දික ප්‍රේමරත්නට කිසිදු හානියක් සිදු නොවී ය. පාර්ලිමේන්තුවේදී කළ උද්වේගකර ප්‍රකාශය වෙඩි ප්‍රහාරයක් එල්ල වූ බව කියන සිද්ධියෙන් දින දෙකකට පසු එනම්, 2023 වසරේ සැප්තැම්බර් 19 වන දා උද්දික ප්‍රේමරත්න පාර්ලිමේන්තුවේදී උද්වේගකර ප්‍රකාශයක් කළේ ය. එහිදී ඔහු ප්‍රකාශ කළේ, තමාට වෙඩි තබන ලද්දේ රටේ පවතින ජරාජීර්ණ ක්‍රමය විසින් බව ය. මෙරට තුළ පවතින සමාජ ක්‍රමය හා දේශපාලන ක්‍රමය යන ක්‍රම දෙක ම වැරදි බව ද එම නිසා රට තුළ ප්‍රශ්න එන්න එන්න ම වැඩි වෙමින් පවතින බව ද ප්‍රේමරත්න මන්ත්‍රිවරයා එහිදී පැවසීය. තරුණ දේශපාලකයෙකු ලෙස මෙම නව ක්‍රමය රට තුළ ඇති කිරීමට තමා ඉදිරියේදී ඇපකැප වන බව ද ඊට රටේ ජනතාව ද සහය දිය යුතු බව ද උද්දික ප්‍රේමරත්න මන්ත්‍රීවරයා ප්‍රකාශ කළේ ය. උද්දික කළේ බොරුවක් නම්? යම් හෙයකින් රංගන ශිල්පී උද්දික ප්‍රේමරත්න බොරු රංගනයක නිරත වූ බව තහවුරු වුවහොත් ඔහුට එරෙහිව ක්‍රියාත්මක කළ හැකි නීති තිබේ ද? \"ඔව්. එවැන්නක් ඔප්පු වුණොත් කරුණු කිහිපයක් ඔස්සේ ඔහුට එරෙහිව නීතිය ක්‍රියාත්මක කරන්න පුළුවන්,\" බීබීසී සිංහල සේවය කළ විමසුමකදී එලෙස පැවසුවේ, නීතීඥ අචලා සෙනෙවිරත්න ය. ඇය ප්‍රකාශ කළේ, \"ව්‍යාජ පැමිණිලි ඉදිරිපත් කරමින් පොලිසිය නොමග යැවීම සහ අධිකරණයට අපහාස කිරීම ආදී කරුණු මත නීතිය ක්‍රියාත්මක කළ හැකි,\" බව ය. පොලිස් අනාවරණය කිරීම දක්වා උද්දිකගේ කතාවේ සිද්ධි මාලාව උද්දික ප්‍රේමරත්න යනු කවුද? 1980 සැප්තැම්බර් 16 වන දා උපත ලද උද්දික ප්‍රේමරත්න අනුරාධපුර ශාන්ත ජෝසෆ් විද්‍යාලයේ ඉගෙනුම ලැබූවෙකි. ඔහුගේ අධ්‍යාපන සුදුසුකම් පිළිබදව පාර්ලිමේන්තු වෙබ් අඩවියේ සදහන් කර නැත. රංගන ශිල්පියෙකු ලෙස ඔහු වෘත්තීය ජීවිතය ආරම්භ කළේ, සංගීත වීඩියෝ වෙනුවෙන් රංගනයෙන් දායක වෙමිනි. පසුව, ටෙලිනාට්‍ය රංගනයට පිවිසි ඔහු, කළු අරලිය, පාර දිගේ ආදී ටෙලිනාට්‍ය භූමිකා රැසක් හරහා සිය රංගන දක්ෂතා ප්‍රකට කළේ ය. මහරජ ගැමුණු, සමනල සංධ්වනිය ආදී චිත්‍රපට හරහා ද ඔහු සිය රංගන හැකියාවන් ප්‍රකට කිරීමට සමත් විය. පසුව, ශ්‍රී ලංකා පොදුජන පෙරමුණ නියෝජනය කරමින් 2020 මහ මැතිවරණයට අනුරාධපුර දිස්ත්‍රික් අපේක්ෂකයෙකු ලෙස ඔහු ඉදිරිපත් විය. එහිදී, දිස්ත්‍රික්කයේ මනාප ඡන්ද 133,550ක් හිමි කර ගනිමින්, දිස්ත්‍රික් මනාප ඡන්ද ලැයිස්තුවේ තුන් වන ස්ථානය හිමි කර ගත්තේ ය.",
"Title": "උද්දික ප්‍රේමරත්න: වෙඩි තැබීමේ සිද්ධිය රංගනයක් ද? කළේ බොරුවක් නම් උද්දිකට කුමක් වෙයි ද?"
} |
{
"Text": " ශ්‍රී ලංකාවේ මැතිවරණ පැවැත්වීම සම්බන්ධයෙන් ජාත්යන්තර මූල්ය අරමුදල අද (ජුනි 14 වැනිදා) සිය ස්ථාවරය පැහැදිලි කරනු ලැබීය. ජාත්යන්තර මුල්‍ය අරමුදලේ ශ්‍රී ලංකා දූත කණ්ඩායමේ ජ්‍යෙෂ්ඨ ප්‍රධානී පීටර් බෲවර් ඒම පැහැදිලි කිරීම කරනු ලැබුවේ බීබීසී සිංහල කළ විමසීමකට පිළිතුරු ලබා දෙමිනි. ශ්‍රී ලංකාව සඳහා වූ විස්තීර්ණ ණය පහසුකමේ දෙවැනි ඇගයීම සහ 'ආටිකල් iv' උපදේශනයට අදාළව ජාත්යන්තර මූල්ය අරමුදලේ ශ්‍රී ලංකාව පිළිබඳ නියෝජිත කණ්ඩායම අද (14) පැවැත්වූ විශේෂ ප්‍රවෘත්ති සාකච්ඡාවේදී ඔහු මේ බව පැවසීය. පීටර් බෲවර් මෙහිදී පෙන්වා දුන්නේ ඕනෑම රටක ප්‍රජාතන්ත්‍රවාදයට ජාත්යන්තර මූල්ය අරමුදල ගරු කරන බවය. ශ්‍රී ලංකාවේ මැතිවරණයක් පැවැත්වෙන්නේ නම් IMF වැඩසටහනේ කාලය කෙරෙහි එය බලපාන බවත් අදාළ බලධාරීන් සමග සාකච්ඡා කර නැවත කාලරාමුවක් සකස් කරගැනීම සිදුවෙන බවද ඔහු තවදුරටත් පැවසීය. “ඕනෑම රටක මැතිවරණ පැවැත්වීමේ ප්‍රජාතන්ත්‍රවාදී ක්‍රියාවලියට අපි සම්පූර්ණයෙන්ම ගරු කරන අතර අපි එම ක්‍රියාවලියට අනුගත වෙනවා. එබැවින්, වැඩසටහනට අනුකූල වීම සහ ඉදිරියට යන ප්‍රතිසංස්කරණ සාකච්ඡා කිරීම සඳහා අප විසින් සිදු කරන අපගේ දූත මණ්ඩලවල කාලයට මෙය ටිකක් බලපායි. ඉතින් තවම මැතිවරණය කැඳවලා නැහැ. එබැවින් අපි එය බලාගෙන ඉන්නවා. ඉන්පසුව මැතිවරණය අනුව අපේ කාලසටහන සකස් කර ගන්නේ කෙසේද යන්න බලධාරීන් සමඟ සාකච්ඡා කරනවා” යැයි ජාත්යන්තර මුල්‍ය අරමුලේ ශ්‍රී ලංකාවේ ජ්‍යෙෂ්ඨ දූත මණ්ඩල ප්‍රධානී පීටර බෲවර් අවධාරණය කළේය. වාහන ආනයනයට මාර්ග සිතියමක් මෝටර් වාහන ආනයනය සඳහා වන සීමාවන් ලිහිල් කිරීමට ශ්‍රී ලංකා බලධාරීන් මූලික මාර්ග සිතියමක් සකස් කර ඇතැයි ජාත්යන්තර මුල්‍ය අරමුදල අනාවරණය කළේය. ඒ අනුව 2024 තුන්වන කාර්තුවෙහි පොදු මගී ප්‍රවාහන සහ විශේෂ කාර්ය වාහන ආනයනය ආරම්භ වන අතර 2024 හතර වන කාර්තුවේදී භාණ්ඩ ප්‍රවාහන වාහන ආනයනය සහ 2025 දී සෙසු ආනයනය ආරම්භ කිරීමට නියමිතය. කාර්ය සාධනය ශක්තිමත් නමුත් ආර්ථිකය තවමත් අවදානම් බවට අනතුරු ඇඟවීමක් ජාත්යන්තර මූල්ය අරමුදලේ (IMF) විස්තීරණ ණය පහසුකම (EFF) යටතේ තුන්වන ණය වාරිකය අනුමත කිරීමට පෙර එම අරමුදලේ විධායක මණ්ඩලය විසින් පැවැත් වූ සමාලෝචනය අවසන් කර ශ්‍රී ලංකාවට, තුන්වන ණය වාරිකය ලෙස ඇමෙරිකානු ඩොලර් මිලියන 336ක් වෙත ක්ෂණික ප්‍රවේශය ලබා දීමට ජාත්යන්තර අරමුදල විසින් අනුමැතිය ලබා දෙනු ලැබීය. ජාත්යන්තර මූල්ය රමුදල විසින් ජුනි 12 වන දින නිකුත් කර ඇති මාධ්‍ය නිවේදනයක මේ බව දැක්වෙන අතර සමාජ සුභසාධන වියදම් හැර අනෙක් සියළු ප්‍රමාණාත්මක ඉලක්ක ශ්‍රී ලංකාව විසින් 2023 දෙසැම්බර් වන විට සපුරා ඇතැයි එහි දැක් වේ. ආර්ථිකය තවමත් ආදානම් තත්වයක ආර්ථිකය නැවත ගොඩනැගීම සම්බන්ධයෙන් ශ්‍රී ලංකාවේ කාර්යය සාධනය ශක්තිමත් වී ඇතැයි ජාත්යන්තර මූල්ය අරමුදල පවසයි. එහෙත් ධනාත්මක වර්ධනයන් නොතකා, ආර්ථිකය තවමත් අවදානම් තත්ත්වයක පවතින අතර ණය තිරසාරත්වයේ මාවත තවමත් අවදානම් තත්ත්වයක ඇති බව ජාත්යන්තර මුල්‍ය අරමුදල සඳහන් කළේය. සාර්ව ආර්ථික ස්ථාවරත්වය සහ ණය තිරසාරභාවය ප්‍රතිෂ්ඨාපනය කිරීම, මිල ස්ථායිතාව පවත්වා ගැනීම, මූල්ය ස්ථාවරත්වය ආරක්ෂා කිරීම ඇතුළු ආර්ථික වර්ධනයට අදාල ව්‍යුහාත්මක ප්‍රතිසංස්කරණ සිදුකිරීම සම්බන්ධයෙන් මෙවර වැඩි අවධානයක් යොමුව තිබේ. දළ දේශීය නිෂ්පාදිතය 2023 දෙවන භාගයේදී 3%කින් ප්‍රසාරණය වී ඇති අතර, 2024 මැයි උද්ධමනය 0.9%ක් වූ බවත්, 2024 අප්‍රේල් අවසන් වන විට දළ ජාත්යන්තර සංචිත ඇමෙරිකානු ඩොලර් බිලියන 5.5 දක්වා වැඩි වී ඇති බවත් එහි සඳහන් ය. අක්‍රීය ණය වර්ධනය බැංකු පද්ධතිය තවදුරටත් අවදානමේ හෙළා ඇති බව නිවේදනයේ දැක්වේ. තවද ණය ප්‍රතිව්‍යුහගත කිරීමේ ප්‍රගතිය මන්දගාමී තත්වයක තවමත් පැවතීම ද මූල්ය අර්බුදය තීව්‍ර කිරීමට හේතුවක් විය හැකි බව ජාත්යන්තර මූල්ය අරමුදල මෙයින් පෙන්වා දී තිබේ. එනිසා ණය තිරසාරත්වයේ මාවත තවත් ඇහිරී ඇති බව ද, මූල්ය සංංචිත රැස්කරගැනීමට බැංකුවලට ඇති හැකියාව එනිසා අවදානමක පවතින බව ද නිවේදනයේ සඳහන් ය. මෙම තත්ත්වයන් වළක්වා ගැනීමට ශ්‍රී ලංකාව විසින් ශක්තිමත් ප්‍රතිසංස්කරණ පිළිබඳ උත්සහ කිරීම, හදිසි සැලසුම් හා මූල්ය ආරක්ෂාව සම්බන්ධයෙන් ප්‍රමාණවත් සැලකිල්ලකින් කටයුතු කළ යුතු බව ජාත්යන්තර මූල්ය අරමුදලේ මතයයි. 'අපේ වැඩපිළිවෙළ ගැන විශ්වාසයක් ගොඩනගලා තිබෙනවා' ජුනි 12වන දින කොළඹ දී පැවැත්වූ මාධ්‍ය හමුවකට එක්වෙමින් මුදල් රාජ්‍ය අමාත්‍ය ශෙහාන් සෙමසිංහ ප්‍රකාශ කළේ ශ්‍රී ලංකාවේ ආර්ථික ස්ථායීකරණ වැඩපිළිවෙළ සම්බන්ධයෙන් ජාත්යන්තර මූල්ය අරමුදලේ විශ්වාසය දිනාගැනීමට හැකිව ඇති බවයි. \"ශ්‍රී ලංකාවේ ආර්ථික ප්‍රතිසංස්කරණ සහ වර්ධනය පිළිබඳ වැඩසටහනේ පිළිබඳ විශ්වාසය තවදුරටත් තහවුරු කිරීමක් මෙම තුන්වන වාරිකය අනුමත වුණාට පසු සිදුවේවි කියලා බලාපොරොත්තු වෙනවා. ශ්‍රී ලංකාව කඩාවැටීමේ සිට නැවත ප්‍රශස්ත මට්ටමක් ඇති කරගැනීම දක්වා අපේ මිත්‍ර සහ හවුල්කාර රටවලුත් සංවිධානත් අපට සහය දැක්වුවා. ඒ සහය දිගටම ලැබෙයි කියලා අපි අපේක්ෂා කරනවා.\" කාර්යය සාධනය අතින් ශ්‍රී ලංකාව ශක්තිමත් බවට ජාත්යන්තර මුල්‍ය අරමුදල සඳහන් කළද, ස්වාධීන පර්යේෂණ ආයතන පසුගිය සතිය තුළ අනාවරණය කර තිබුණේ, ශ්‍රී ලංකාව තවමත් IMF වෙත පොරොන්දු වූ කැපවීම් ඉටුකර නොමැති බවය. වැටී සිටින ආර්ථික බංකොලොත්භාවයෙන් මිදී නැවත ආර්ථික වශයෙන් ශක්තිමත් වීමට ශ්‍රී ලංකාව ජාත්‍යතර මූල්ය අරමුදල සමඟ ගිවිසුමකට එළැඹෙන්නේ පසුගිය වසරේ දීයි. විස්තීරණ ණය පහසුකම ලබා ගැනීමේ දී ශ්‍රී ලංකා රජය විසින් ජාත්යන්තර මූල්ය අරමුදලට ඉටු කර පෙන්විය යුතු කොන්දේසි හා කැපවීම් වලින් බහුතරයක් තවමත් ඉටු වී නොමැති බවට ඇතැම් පාර්ශව අදහස් පළ කර තිබුණි. 'ශ්‍රී ලංකාව පොරොන්දු වූ කැපවීම් ළඟා කරගෙන නෑ' ශ්‍රී ලංකාවේ ස්වාධීන පර්යේෂණ ආයතනයක් වන “Verite Research” ආයතනය ජුනි 9 වැනිදා නිකුත් කළ මාධ්‍ය නිවේදනයක දැක්වෙන්නේ 2024 මැයි මස අවසන්වන විට ශ්‍රී ලංකාව විසින් ඉටු කළ යුතුව තිබූ කැපවීම්වලින් 25%ක් ඉටු කර නොමැති බව ය. එම ආයතනයේ වෙබ් අඩවියේ දැක්වෙන ආකාරයට සමස්ත කැපවීම්වලින් ශ්‍රී ලංකාව මේ වන විට ඉටු කර තිබෙන්නේ 30%ක් පමණි. 15%ක් ඉටු කිරීමට නොහැකි වී ඇති අතර, 41%ක් තවමත් ඉටු කිරීමට අදාළ කටයුතු කෙරෙමින් පවතියි. 14%ක කැපවීම් සම්බන්ධයෙන් තොරතුරු සොයාගැනීමට නොහැකි වී ඇත. මෙම අධ්‍යනය ශ්‍රී ලංකා මහබැංකුව, මුදල් අමාත්‍යංශය, ශ්‍රී ලංකා පාර්ලිමේන්තුව ඇතුළු රාජ්‍ය ආයතන විසින් ප්‍රසිද්ධ කර ඇති දත්ත හා තොරතුරු පදනම් කරගෙන කළ බව Verite Research ආයතනයේ ප්‍රධාන ආර්ථික විශේෂඥ රාජාකුලේන්ද්‍රන් බීබීසී සිංහල වෙත පැවසුවේ ය. ඔහු සඳහන් කළේ, තෙවන වාරිකය ලබා ගැනීමට මෙම කැපවීම් ඉටු නොකිරීම බලපෑමක් ඇති නොකළත් ආණ්ඩුකරණය සම්බන්ධයෙන් වැදගත් කැපවීම් රැසක් ශ්‍රී ලංකාව විසින් ඉටු කර නොමැති බවයි. \"ශ්‍රී ලංකාව දැනට ඉටු කරලා නැති කැපවීම් 16 ප්‍රධාන කොටස් තුනකට බෙදුවොත් ඒවා අයත් වෙන්නේ මූල්ය විනිවිදභාවයට, මූල්ය කළමනාකරණයට සහ දූෂණ මර්දනයට. මේ දේවල් යහපත් ආණ්ඩුකරණයකට ඉතාම වැදගත් දේවල්. මේ කැපවීම් රජය විසින් ම ජාත්යන්තර මූල්ය අරමුදලට පොරොන්දු වුණ දේවල් මිස ජාත්යන්තර මූල්ය අරමුදලෙන් පනවපු දේවල් නොවෙයි,\" ඔහු පැවසුවේ ය. Verite Research මාධ්‍ය නිවේදනයේ දැක්වෙන්නේ ශ්‍රී ලංකාව දැනටමත් ඉටු කර ඇති ඇතැම් කැපවීම් ජාත්‍යතර මූල්ය අරමුදල සමඟ එළැඹ තිබූ 16 වැනි මූල්ය පහසුකම් සම්බන්ධ ගිවිසුම්වල ද තිබූ ඒවා බවයි. ඔවුන් පෙන්වා දෙන්නේ මෙම ආණ්ඩුකරණයට අදාළ කැපවීම් ඉටු නොකළහොත් නැවත වරක් ශ්‍රී ලංකාවට තවත් අවුරුදු කිහිපයකින් වර්තමාන ඉරණම උදාවනු ඇති බවයි. ඉටු කර නැත්තේ මොනවාද? Verite Research ආයතනයේ වෙබ් අඩවියේ දැක්වෙන ආකාරයට මූල්ය කටයුතු සම්බන්ධයෙන් ප්‍රසිද්ධ කළ යුතු ඇතැම් ලේඛන මේ වන තෙක් ප්‍රසිද්ධ කිරීමට රජය අපොහොසත් වී ඇත. 'තෙවන වාරිකය ලබා ගැනීමට එය ගැටළුවක් නැහැ' ශ්‍රී ලංකාව විසින් ජාත්යන්තර මූල්ය අරමුදල වෙත ලබා දුන් මෙම පොරොන්දු ඉටු නොකෙරුණත් තෙවන වාරිකය ලබා ගැනීමට එය ගැටළුවක් නොවනු ඇති බව රාජකුලේන්ද්‍රන් පැවසුවේ ය. බීබීසී සිංහල කළ විමසීමක දී වයඹ විශ්වවිද්‍යාලයයේ කළමනාකරණ හා මූල්ය පීඨයේ මහාචාර්ය අමින්ද මෙත්සිල පෙරේරා ප්‍රකාශ කළේ මෙවර ණය වාරිකය ජාත්යන්තර මූල්ය අරමුදල විසින් අනුමත කරනු ලැබුවත්, ඔවුන් විසින් ශ්‍රී ලංකාවට එම කැපවීම් ඉටු කරන ලෙස වැඩි බලපෑමක් එල්ල කරනු ඇති බව ය. මීට පෙර 16 වතාවක් ශ්‍රී ලංකාව ජාත්යන්තර මූල්ය අරමුදලෙන් මූල්ය පහසුකම් ලබාගෙන තිබුණ නමුත් ඇතැම් ඒවා අතරමග නතර කර තිබෙන්නේ ශ්‍රී ලංකාව පොරොන්දු වූ කැපවීම් ඉටු කිරීමට අපොහොසත් වූ අවස්ථා වලයි. 'ණයක් නොව ජාත්‍යන්තරයට සහතිකයක්' මහාචාර්ය අමින්ද මෙත්සිල පෙන්වා දෙන්නේ ජාත්යන්තර මූල්ය අරමුදල විසින් ලබාදෙන මෙම ණය පහසුකම යනු ණයකටත් වඩා ජාත්‍යතරයට ලබා දෙන සහතිකයක් බවයි. \"මේ විස්තීරණ ණය පහසුකම යටතේ අපට මාස හයක කාලසීමාවකට ලැබෙන්නේ ඇමෙරිකානු ඩොලර් මිලියන 330ක් වගේ මුදලක්. නමුත් ශ්‍රී ලංකව වර්තමානය වන විට විදේශ ප්‍රේෂණ සහ අපනයන වලින් ඊට වඩා වැඩි ආදායමක් ලබනවා. මෙම ණය මුදලේ මූල්ය වටිනාකමට වඩා එය ජාත්‍යන්තරයට පණිවුඩයක් දෙනවා අපි මේ වෙනකොට අපේ රට තුළ හොඳ මූල්ය විනයක් හදාගනින් ඉන්නවා කියලා,\" මහාචාර්යවරයා පෙන්වා දුන්නේ ය. ඔහු පවසන්නේ තවත් සිදු කිරීමට නොහැකි වූ ණය ප්‍රතිව්‍යුහගතකරණයට එය හොඳ අවස්ථාවක් ලබා දෙන බවයි. දැනටමත් මේ නිසා යම් රටවල් සහ ආයතන ණය ප්‍රතිව්‍යුහගතකරණයට එකඟතාවය පල කර ඇති බව ඔහු පෙන්වා දුන්නේ ය. වර්තමානය වන විට ශ්‍රී ලංකාවට මාසික විදෙස් ප්‍රේෂණවලින් ඩොලර් මිලියන 500ක පමණ ආදායමක් ඇති අතර, අපනයන ආදායම මාසිකව ඩොලර් බිලියනයක් පමණ වේ. වසරකට ජාත්යන්තර මූල්ය අරමුදලෙන් ලැබෙන ඩොලර් මිලියන 600කට අධික මුදල ශ්‍රී ලංකාවේ ඩොලර් හිඟය පියවා ගැනීමට සහයක් වනු ඇත. එමෙන් ම එය දැනට පසුව මුදල් ගෙවීමට ලබා ගන්නා ආනයන වලට ද ධනාත්මක බලපෑමක් ඇති කරයි. කොන්දේසි ඉටු කිරීම ජනතාවට පීඩාවක් ද? මහාචාර්ය අමින්ද මෙත්සිල පෙරේරා ගෙන් බීබීසී සිංහල විමසා සිටියේ මෙම පොරොන්දු වූ කොන්දේසි ඉටු කීරීම ජනතාවට කුමන ආකාරයෙන් බලපාන්නේ ද යන්නයි. එහි දී මහාචාර්යවරයා පෙන්වා දුන්නේ ශ්‍රී ලංකාව විසින් ඉටු කිරීමට එකඟ වූ පොරොන්දුවල කිසිඳු ගැටළුවක් නොමැතිවුවත් ඒවා ඉටු කිරීමට තෝරාගන්න ක්‍රමය සම්බන්ධයෙන් ප්‍රශ්නයක් ඇති බව ය. බදු ආදායම වැඩි කරගැනීමට බදු ගෙවන ජාලය පුළුල් කරගැනීමක් සිදු නොකර එකම පිරිසකට නැවත නැවත බදු ගැසීම සුදුසු නොවන බව ඔහු පෙන්වා දෙයි.\"දළ දේශීය නිෂ්පාදිතයෙන් 20%ක් පමණ තිබුණ රාජ්‍ය ආදායම 8%අට අඩු වුණ නිසා ශ්‍රී ලංකාව පොරොන්දු වුණා ඒක 16%ක අගයකට ගෙන එන්න. ඒකට නැවත් කළේ වැට් එක වැඩි කාලා ඉන්න අයට තව බදු ගහපු එක. ඒ නිසා තමයි බොහෝ අය රටින් පිට වෙලා යන්නේ සහ බදු ගෙවාගෙන යන්න බැරිව ව්‍යාපාර වහලා දාන්නේ. මේ ඉලක්කම් වල ප්‍රශ්නයක් නෑ. නමුත් එය ඉටු කරන ආකාරය පිළිබඳ ගැටළුවක් තිබෙනවා.\" ඩොලර් ආවත් භාණ්ඩ මිල අඩු නැත්තේ ඇයි? ආර්ථිකය අස්ථාවර වීමත් සමඟ ආනයන සීමා හා වියදම් ඉහළ යාම හේතුවෙන් වෙළඳපොල භාණ්ඩ මිල වේගයෙන් ඉහළ ගියේ ය. මේ නිසා එම කාලය තුල උද්ධමනය 60%ක් දක්වා පවා ඉහළ මට්ටමක පැවතුණි. නමුත් වර්තමානය වන විට ආනයන සීම ලිහිල් කර ඇති අතර, විදේශ සංචිත ද ගොඩනැගෙමින් පවතින නිසා තවමත් වෙළඳපොළේ භාණ්ඩ මිල ඉහළ යාම සිදුවන්නේ ඇයිදැයි බොහෝ දෙනෙකුට ප්‍රශ්නයක් තිබේ. සරළව ම උද්ධමනය පහළ යාම යනුවෙන් අදහස් කෙරෙන්නේ භාණ්ඩවල මිල මට්ටම නොව මිල ඉහළ යාමේ වේගයයි. පසුගිය කාලයේ පැවති ආර්ථික තත්වය යටතේ භාණ්ඩ මිල වේගයෙන් ඉහළ ගිය නිසා උද්ධමනය ද විශාල අගයක් ගන්නා ලදි. වර්තමානය වන විට උද්ධමනය තනි අගයක පවත්වාගෙන යාමට රජය සමත්ව තිබුණ ද එයින් අදහස් වන්නේ භාණ්ඩ වල මිල ගණන් අඩුවනවා යන්න නොවේ. එයින් අදහස් වන්නේ භාණ්ඩවල මිල ගනන් ඉහළ යාඅමේ වේගය අඩු වී ඇති බවයි. යම්හෙයකින් භාණ්ඩ මිල අඩුවීමට නම් උද්ධමනය සෘණ අගයක පවත්වාගෙන යා යුතුයි.",
"Title": "IMF: ශ්‍රී ලංකාවට වාහන ආනයනයට මාර්ග සිතියමක් "
} |
{
"Text": " රුධිරය පරිත්‍යාග කිරීම යනු ලෝකයේ මිනිසුන්ගේ යහපත් සෞඛ්‍යය වෙනුවෙන් කරනු ලබන උතුම් පරිත්‍යාගයක් ලෙස සැලකේ. එය මුදල් හෝ වෙනත් කිසිදු ප්‍රතිලාභයක් අපේක්ෂා නොකර කරනු ලබන සැබෑ පරිත්‍යාගයකි. ජීවිත බේරා ගැනීම සහ සෞඛ්‍ය තත්ත්වය ඉහළ නැංවීම සඳහා නොමිලයේ රුධිරය පරිත්‍යාග කිරීමේ වැදගත්කම පිළිබඳව ලෝකයේ අවධානය යොමු කිරීමේ අරමුණින් සැමරෙන ලෝක රුධිර පරිත්යාගශීලීන්ගේ දිනය ජූනි මස 14 වන දාට යෙදී තිබේ. මෙවර එය සැමරෙන්නේ, 20 වන වරට ය. මෙවර එහි තේමාව වී ඇත්තේ, '20 වසරක පරිත්‍යාගශීලීත්වය සැමරීම: රුධිර පරිත්‍යාගශීලීනි, ස්තුතියි,' යන්න ය. මෙම විශේෂ දිනය පළමු වරට සමරන ලද්දේ, 2004 වසරේදී ය. ජූනි 14 වන දා සැමරෙන්නේ ඇයි? ලෝක රුධිර පරිත්යාගශීලීන්ගේ දිනය ජූනි 14 වන දා ලෙස නම් කර ඇත්තේ, ඔස්ට්‍රියානු ජීව විද්‍යාඥයෙකු සහ භෞතික විද්‍යාඥයෙකු වූ කාල් ලෑන්ඩ්සටයිනර්ගේ (1868 - 1943) උපන් දිනය වෙනුවෙනි. 1901 වසරේදී මිනිස් රුධිරයේ A,B,O ප්‍රභේද අනාවරණය කළ ඔහු, නූතන රුධිර පාරවිලයනයේ නිර්මාතෘ ලෙස සැලකේ. පසුව, 1937 වසරේදී ඔහු ඇලෙක්සැන්ඩර් එස්. වෙයිනර් සමග එක්ව රුධිර ප්‍රභේදවල පවතින රීසස් සාධකය හඳුනා ගත්තේ ය. ඒ තුළින්, ජීවිතයට හානියක් නොමැතිව රුධිර පාරවිලයනය සාර්ථකව සිදු කිරීමට හැකියාව ලැබිණි. ඔහු කළ එම කාර්යයට ගෞරව දැක්වීමක් ලෙස ලෝක රුධිර පරිත්යාගශීලීන්ගේ දිනය ලෙස ජූනි 14 වන දා නම් කර තිබේ. රුධිරය පරිත්‍යාග කිරීමෙන් ස්ථූලභාවයට පත් වෙනවා ද? රුධිරය පරිත්‍යාග කිරීමෙන් ස්ථූලභාවයට පත් වන බවට බොහෝ කාන්තාවන් තුළ මතයක් ඇතැයි මහනුවර ශික්ෂණ රෝහලේ රුධිර පාරවිලයනය පිළිබඳ විශේෂඥ වෛද්‍ය දිලීත කුරුප්පු ප්‍රකාශ කළේ ය. ඔහු පෙන්වා දුන්නේ, එම මතය කිසිදු විද්‍යාත්මක පදනමක් නැති මිථ්‍යා මතයක් පමණක් බව ය. \"රුධිරය පරිත්‍යාග කළා ම ස්ථූලභාවයට පත් වෙනවා කියලා මතයක් තියෙනවා. වැඩියෙන් ම ඒ මතය තියෙන්නේ, කාන්තාවන් අතරේ. ඒත් ඒකට කිසි ම විද්‍යාත්මක පදනමක් නෑ. රුධිරය පරිත්‍යාග කිරීමෙන් ස්ථූලභාවයට පත්වෙන්නෙවත්, කෘෂ වෙන්නෙවත් නෑ,\" විශේෂඥ වෛද්‍ය දිලීත කුරුප්පු පැහැදිලි කළේ ය. ඔහු ප්‍රකාශ කළේ, කාන්තාවන් අතර බහුලව ඇති මෙම මතය හේතුවෙන් කාන්තාවන් රුධිරය පරිත්‍යාග කිරීම පහළ මට්ටමක පවතින බව ය. \"ශ්‍රී ලංකාවේ රුධිරය පරිත්‍යාග කිරීම පිරිමි 75%ක් සහ කාන්තාවන් 25%ක් වශයෙන් තමයි තියෙන්නේ. වෙනත් රටවල නම් ඒ ප්‍රතිශතය තියෙන්නේ 50% අගයන්ගෙන්. මේකට හේතුව තමයි, ගොඩක් කාන්තාවන් හිතනවා, ලේ දුන්නා ම ඇඟ මහත් වෙනවා කියලා. ඒක මිථ්‍යා මතයක්. ඒ මතය ඇති වුණේ කොහොම ද කියලා දන්නෙ නෑ.\" අනෙක් අතට, වයස අවුරුදු 18ත් 60ත් අතර කාලයෙන් වැඩි කාලයක් කාන්තාවන් දරුවන් බිහි කිරීම, මව් කිරි දීම වැනි කාර්යයන් වෙනුවෙන් ගත කිරීම ද කාන්තාවන්ගේ රුධිර පරිත්‍යාග ප්‍රතිශතය අඩුවීමට බලපා තිබේ. රුධිරය පරිත්‍යාග කිරීමෙන් සෞඛ්‍යයට හානියක් සිදු වන්නේ ද? රුධිරය පරිත්‍යාග කිරීමෙන් පරිත්‍යාගශීලියාගේ සිරුරට හෝ සෞඛ්‍යයට කිසිදු ආකාරයකින් හානියක් සිදු නොවන බව ද විශේෂඥ වෛද්‍ය දිලීත් කුරුප්පු පැවසීය. ඔහු ප්‍රකාශ කළේ, රුධිරය ගැනීම මාස 4කට වරක් පමණක් සිදු කිරීම නිසා රුධිරය පරිත්‍යාග කිරීමෙන් අඩු වන යකඩ ප්‍රමාණය මාස 4ක් තුළ නිර්මාංශික අයෙකුට පවා යළි ලැබෙන බව ය. එහෙයින්, රුධිරය පරිත්‍යාග කිරීමෙන් කිසිදු හානියක් සිදු නොවන බව ඔහු සඳහන් කළේ ය. වසරකදී ලේ බැංකුව ලබා ගන්නා රුධිර ප්‍රමාණය කොපමණ ද? රෝගීන්ගේ වාර්ෂික අවශ්‍යතා අනුව වසරකට රුධිරය ඒකක ලක්ෂ 4කට අධික ප්‍රමාණයක් පරිත්‍යාගශීලීන්ගෙන් එකතු කර ගන්නා බව විශේෂඥ වෛද්‍ය දිලීත කුරුප්පු පැවසීය. රුධිර ඒකකයක් යනු මිලිලීටර් 450කි. එවැනි ඒකක ලක්ෂ 4ක් අවශ්‍ය වන බවට වාර්ෂිකව ඇස්තමේන්තු කෙරේ. රෝගියෙකුට රුධිරය ලබා ගැනීමට රුධිරය පරිත්‍යාග කළ යුතු ද? 2013 වර්ෂයේ සිට රුධිරය අවශ්‍ය සියලු රෝගීන්ට කිසිදු කොන්දේසියකින් තොරව රුධිරය ලබා දෙන බව ද විශේෂඥ වෛද්‍ය දිලීත කුරුප්පු සඳහන් කළේ ය. \"2013ට කලින් රෝගියෙකුට ලේ අවශ්‍ය නම් ඔහුට වෙනත් අයෙක් අරගෙන එන්න වුණා ලේ දන් දෙන්න. 2013 වසරේ සිට ඒ කොන්දේසිය සම්පූර්ණයෙන් ඉවත් කළා. දැන් අවශ්‍ය සියලු රෝගීන්ට බාධාවකින් තොරව ලේ දෙන්න කටයුතු සූදානම් කරලා තියෙනවා.\"",
"Title": "රුධිර පරිත්යාගශීලීන්ගේ දිනය: රුධිරය පරිත්‍යාග කිරීමෙන් ස්ථූලභාවයට පත් වෙනවා ද?"
} |